<header data-type="book">
<h1>玉機微義</h1>
<dl class="元資料">
<div><dt>作者</dt><dd>徐彥純</dd></div>
<div><dt>朝代</dt><dd><data value="明">明</data></dd></div>
<div><dt>年份</dt><dd><data value="1396">公元1396年</data></dd></div>
<div><dt>底本</dt><dd>明正統己末（四年，1439）陳有戒等陝西刊本（<a href="https://rbook.ncl.edu.tw/NCLSearch/Search/SearchDetail?item=63a98cd549504c92b9599093b50c40ecfDcyMTk40&SourceID=1">國家圖書館掃描本</a>）；《欽定四庫全書·子部五·醫家類·玉機微義》，文淵閣本（<a href="https://www.kanripo.org/ed/KR3e0068/WYG/">漢リポ掃描及文字化本</a>）</dd></div>
</dl>
</header>

<h1>原序</h1>
<p>此編輯於會稽徐彥純吳陵劉宗厚續有增益皆明於醫者凡五十卷門分類集於論病因證治條理粲然既詳備矣夫醫家神農軒岐伊尹及秦越人張仲景之書萬世所宗不可易也歷晉唐宋代有明者近代張元素起北方蓋得神授深造間奧再傳李明之二傳王好古南方朱彥修得私淑馬遂為醫家之正派彥純宗厚又私淑彥修者也論者謂元素醫家之王道蓋王道以養民為本元素之法厚脾土為要此知本之務也是編主素難金匱及元素一派之旨若諸家治法不倍此者亦旁採而附益之雖中醫執此施治可以成功如病者有能知之亦必不為庸醫所誤其所濟利豈小補哉東里楊士奇</p>

<h1>卷一</h1>

<h2>中風門</h2>

<h3>中風敘論之始</h3>
<p>內經曰風之傷人也或為寒熱或為寒中或為熱中或為偏枯風善行而數變至其變化乃為他病歷陳五臟與胃之傷及風病名皆多汗而惡風（詳見本文）</p>
<p>按風論發明風邪系外感之病有內外臟腑虛實寒熱之不同別無癱瘓痿弱卒中不省僵仆喎邪攣縮眩運語澀不語之文後世始與痿證混淆矣</p>
<p>要略云風之為病當半身不遂經絡空虛賊邪不瀉或左或右邪氣反緩正氣即急正氣引邪喎僻不遂邪在於絡肌膚不仁在經即重不勝邪入腑則不識人入臟即難言口吐涎</p>
<p>千金云岐伯中風大法有四一曰偏枯半身不遂二曰風痱於身無痛四肢不收三曰風懿奄忽不知人四曰風痹諸痹類風狀</p>
<p>按後世編集中風方治皆祖要略巢氏千金之論但不當以外中風邪立名而與內臟痿證袞同出治此千古之弊也</p>

<h3>中風脈法</h3>
<p>要略云脈微而數中風使然又云頭痛脈滑者中風風脈虛弱也又寸口脈浮而緊寸口脈緩而遲皆曰中風也</p>
<p>脈經雲浮而大者風又浮而緩皮膚不仁風寒入肌肉又滑而浮散者癱瘓風又診人被風不仁痿蹶其脈虛者生堅急疾者死</p>

<h3>中風不治證</h3>
<p>髮直吐沫搖頭上竄直視口開手撒眼合遺尿不知人或面赤如妝或頭面青黑汗綴如珠聲如鼾睡皆不可治</p>

<h3>風分在臟在腑之異</h3>
<p>病機機要云風本為熱熱勝則風動宜以靜勝其燥是養血也治須少汗亦宜少下多汗則虛其衛多下則損其榮宜治在經雖有汗下之戒而有中臟中腑之分中腑者多著四肢有表證而脈浮惡風寒拘急不仁中臟者多滯九竅唇緩失音耳聾鼻塞目瞀大便結秘中腑者宜汗之中臟者宜下之表裡已和宜治之在經當以大藥養之</p>
<p>發明雲中血脈則口眼喎斜中腑則支節廢中臟則性命危三治各不同中血脈外有六經之形證則從小續命加減中腑內有便溺之阻隔宜三化湯等通利之外無六經之形證內無便溺之阻隔宜養血通氣大秦艽湯羌活愈風湯主之</p>
<p>按此分在表在裡在經之三證立汗下調養之三法可謂開後世之盲聾但所用諸方學者宜詳審之</p>

<h3>治風不可下論</h3>
<p>發明云治風當通因通用惟宜宣發以散之不可便以苦寒之藥妄下龍麝硃砂牛黃諸鎮墜之藥瀉之</p>
<p>按此言風本外邪惟宜宣散此風在表之時也如傷寒中風傳入於胃亦未嘗不可下論中便字妄字可見其意便者有早與急之義妄者謂有不當下之義</p>

<h3>治風不可利小便</h3>
<p>如小便少不可以藥利之既以自汗則津液外亡小便自少若利之使榮衛枯竭無以制火煩熱愈甚當俟熱退汗止小便自行也兼此證乃陽明經大忌利小便</p>

<h3>濕病似中風論</h3>
<p>元戎云酒濕之為病亦能作痹證口眼喎斜半身不遂渾似中風舌強不正當瀉濕毒不可作風病治之而汗也衍義論甚當易簡所言與此相同</p>
<p>按此則知口眼喎邪半身不遂之病豈止風之一端而已況六氣皆能中人其證亦有縱急搐搦不知人等證不可不以脈證分別</p>

<h3>中風先調氣說</h3>
<p>嚴用和云人之元氣強壯榮衛和平腠理致密外邪焉能為害或因七情飲食勞役致真氣先虛榮衛空疏邪氣乘虛而入故致此疾若內因七情而得者法當調氣不當治風外因六淫而得者亦當先調氣後依所感六氣治之此良法也宜八味順氣散</p>
<p>按此說真氣先虛榮衛空疏邪氣乘虛而入擴前人所未發但既曰虛矣邪又入矣補虛散邪理所當然而止曰調者意其謂因病而氣壅不通調其通暢條達則真氣自復邪氣自行之義惜乎不能詳也況中風治法豈止一端而已</p>

<h3>氣中論</h3>
<p>許學士云世言氣中者雖不見於方書然暴怒傷陰暴喜傷陽憂愁不已氣多厥逆往往得此疾便覺涎潮昏塞牙關緊急若便作中風用藥多致殺人惟宜蘇合香丸灌之便醒然後隨寒熱虛實而調之無不愈者經云無故而喑脈不至不治自已謂氣暴逆也氣復則已審如是雖不服藥自可</p>
<p>按氣中之說即七情內火之動氣厥逆由其本虛故也用蘇合香丸通行經絡其決烈之性如推枯拉朽恐血氣虛者非所宜也後云不治自復之意蓋儆用藥之失實勝誤於庸醫之手也</p>

<h3>四肢不舉有虛有實</h3>
<p>病機云四肢不舉俗曰癱瘓經謂土太過則令人四肢不舉此真膏粱之疾非肝腎經虛其治瀉令氣弱陽虛土平而愈三化湯調胃承氣湯選而用之若脾虛亦令人四肢不舉其治可補十全散加減四物去邪留正</p>
<p>按四肢不舉世俗皆以為中風病此云脾土太過不及皆能致之其可一概用藥乎</p>

<h3>論風非外來乃本氣病</h3>
<p>發明曰經雲陽之氣以天地之疾風名之此中風者非外來風邪乃本氣病也凡人年逾四旬氣衰之際或因憂喜忿怒傷其氣者多有此疾壯歲之時無有也若肥盛則間有之亦是形盛氣衰而如此治法當和臟腑通經絡便是治風然亦有賊風襲虛傷之者也治法輕重有三見前分在經在腑在臟之異</p>
<p>按此云本氣自病乃與劉河間論內熱所生相合但彼云熱而此云虛虛之與熱並行而不相悖也</p>

<h3>風本於熱論</h3>
<p>河間曰風病多因熱甚俗云風者言末而忘其本也所以中風有癱瘓者非謂肝木之風實甚而卒中之也亦非外中於風良由將息失宜而心火暴甚腎水虛衰不能制之則陰虛陽實而熱氣拂鬱心神昏冒筋骨不用而卒倒無知也多因喜怒悲憂恐五志過極而卒中者皆為熱甚故也若微則但僵仆氣血流通筋脈不攣緩者發過如故或熱氣太甚鬱滯不通陰氣暴絕陽氣後竭而死　疾涎者由熱甚則水化制火而生　偏枯者由經絡一側得通否者痹和癱瘓也　口噤筋急者由風熱太甚以勝水濕又津液滯於胸膈以為痰涎則筋太燥然燥金主於收斂勁切故也　或筋反緩者乃燥之甚血液衰少也諸筋攣易愈諸筋痿難復以見燥之微甚也</p>

<h3>治風用汗吐下三法</h3>
<p>子和云諸風掉眩皆屬肝木掉搖眩運目喎筋急手搐瘛瘲昏厥陰肝木之用也經云風淫所勝平以卒涼世何以熱藥治風邪予治驚風癇病屢用汗吐下三法隨治愈木鬱達之者吐之令其條達也汗者風隨汗出也下者推陳致新也失音悶亂口眼喎斜可用三聖散吐之如牙關緊急鼻內灌之吐出涎口自開也次用通聖散涼膈散大人參半夏丸甘露飲除熱養液之寒藥排而用之</p>
<p>按此法的系邪氣卒中痰涎壅盛實熱者可用否則不敢輕易也</p>

<h3>論中風不當與痿證同治</h3>
<p>丹溪曰今世所謂風病大率與諸痿證袞同論治良由局方多以治風之藥通治痿也古聖論風痿各有條目源流不同治法亦異夫風病外感善行數變其病多實發表行滯有何不可局方治風之外又歷述神魂恍惚起便須人手足不隨神志昏憒癱瘓嚲曳手足筋衰眩運倒僕半身不遂腳膝軟弱四肢無力顫掉拘攣不語語澀諸痿等證悉皆治之不思諸痿皆起於肺熱傳入五臟散為諸證其昏惑瘛瘲瞀悶瞀昧暴病鬱冒矇昧暴喑瘈昧皆屬於火曰四肢不舉舌本強足痿不收痰涎有聲皆屬於土悉是濕熱之病當作諸痿論治若以外感風邪治之寧免虛虛實實之禍乎若夫岐伯仲景孫思邈之言風大意似指外之感劉河間之言風明指內傷熱證實與痿證所言諸痿生於熱相合外感之邪有寒熱虛實而挾寒者多內熱之傷皆是虛證無寒可散無熱當作實可瀉</p>
<p>謹按中風之病古方冠諸方首以其為人之大病也夫風乃六淫中之一天之邪氣自外而入者也古人用藥皆是發散表邪通行經絡之劑以其自表而入亦當自表而出也至於東垣分在經在腑在臟而有汗下調養之法可謂詳備精密則又通表裡中三法而治矣若劉河間以為熱甚制金不能平木或濕土過甚反兼木化皆非外中於風乃因內熱而生迥出前古之論我先師丹溪先生謂數千年得經意者河間一人耳由是觀之若病從外邪而得元氣壯實者當從古方發散之例但用藥不宜小續命湯須分所挾有寒熱溫涼之異受邪有臟腑經絡之殊若病因內熱而生者當從劉河間之論但有用藥不宜如子和專以吐汗下為法蓋病邪有虛有實難一概論又況痿病實與內熱所生相同醫者須宜識此或問外邪之感與內熱之傷何者為多也丹溪曰西北氣寒為風所中誠有之矣東南氣溫而地多濕有風病者非風也皆濕生痰痰生熱熱生風也經曰亢則害承乃制是也治痿之法詳見痿條此不贅及</p>

<h3>內因似中風論（續添）</h3>
<p>盧砥鏡曰經云神傷于思慮則內脫意傷於憂愁則肢廢魂傷於悲哀則筋攣魄傷於喜樂則皮槁志傷於盛怒則腰脊難以俯仰也何侍郎有女適夫夫早世女患十指拳攣掌垂莫舉膚體瘡瘍粟粟然湯劑雜進飲食頓減幾於半載適與診之則非風也正乃憂愁悲哀所致耳病屬內因於是料內因藥仍以鹿角膠輩多用麝香熬膏貼痿垂處漸得掌能舉指能伸病漸近安</p>
<p>謹按經云風之傷人也為病善行而數變變至他證之類故為治不得其病情者往往或以風為他證或以他證為風皆不免乎得失之誚惟近代河間東垣丹溪諸先生者出始論他證之非中風治法當異此又盧氏治例可謂深達病情之機者即河間所論五志過極為病之例非真中風也而王安道又曰人有卒暴僵仆或偏枯或四肢不舉或不知人或死或不死者世以中風呼之而方書亦以中風治之因嘗考諸內經論風為諸證其卒暴僵仆不知人四肢不舉者並無所論止有偏枯一語而已及觀千金方則皆引岐伯之旨金匱要略具脈證邪在絡在經入腑入臟之異由是觀之則卒暴僵仆不知人偏枯四肢不舉等證固為因風而致者矣乃用大小續命西州續命排風八風等諸湯散治之及近代河間東垣丹溪三子者出所論始與昔人有異河間主於火東垣主於氣丹溪主於濕反以風為虛象而大異於昔人矣籲昔人之與三子者果孰是與果孰非與若以三子為是則三子未出之前固有從昔人而治愈者矣以昔人為是則三子已出之後亦有從三子而治愈者矣故不善讀其書者往往不得其奧以余觀之昔人與三子之論皆不可偏廢但三子以類乎中風之病視為中風而立論故使後人狐疑而不能決殊不知因於風者真中風也因火因氣因於濕者類中風而非中風也三子所論者自是因火因氣因濕而為暴病暴死之證與風何相干哉如內經所謂三陰三陽發病為偏枯痿易四肢不舉亦未嘗必因於風而後然也夫風火氣濕之殊望聞問切之間豈無所辨乎辨之為風則從昔人以治辨之為火氣濕則從三子以治如此庶乎析理明而用法當矣惟其以因火因氣因濕之證強引風而合論之所以真偽不分名實相紊若以因火因氣因濕證分而出之則真中風病彰矣所謂西北有中風東南無中風者其然與否與斯辨諸子所論名實相紊而不明真中風之異可謂精切又何疑丹溪東南無中風之語哉夫風者天地之大氣也五運之造化四時之正令耳上下八方無所不至者且人在氣中形虛者即感之傷之中之有輕重不同實八風虛實之異耳矧有痿濕火熱痰氣虛諸證而似中風故古今治例不一是以徐先生折衷諸經之旨辨以上諸證不得與中風同治又豈惟三子所論哉然王氏以擴充其例因有是辨亦不害其為叮嚀也余嘗居涼州即漢之武威郡也其地高阜四時多風少雨土藝粟麥引泉灌溉天氣常寒人之氣實腠密每見中風或暴死者有之蓋折風燥烈之甚也時洪武乙亥秋八月大風起自西北時甘州城外路死者數人余亦始悟經謂西北之折風傷人至病暴死之旨不誣丹溪之言有所本也人蓋不經其所雖審經意故莫不有疑者也籲醫之不明運氣造化地理病機之微而欲行通變之法者難矣哉</p>

<h2>中風治法</h2>

<h3>發表之劑</h3>
<p>金匱續命湯（千金名西州續命）治中風痱身不收口不能言冒昧不知痛處拘急不能轉側</p>
<p>麻黃（三兩去節）　桂枝（去皮）　當歸　人參　石膏（碎綿裹）　炙甘草（各二兩）　川芎（一兩）　杏仁（去皮尖十四枚）　乾薑（二兩）　上咀水煎</p>
<p>按心肺脾胃肝之藥也又太陽經血氣藥也</p>
<p>千金大續命湯比前方無人參有黃芩荊澀（元戎作竹瀝）　局方小續命湯（出千金）治卒暴中風不省人事半身不遂口眼喎斜手足戰掉語言謇澀神清氣亂及治諸風（云云）</p>
<p>防己　肉桂（去粗皮）　杏仁（去皮尖炒黃）　黃芩　白芍　甘草（煨）　川芎　麻黃（去節）人參（去蘆各一兩）　防風（兩半）　附子（炮去皮臍半兩）</p>
<p>上為粗末每三錢姜五片棗一枚煎</p>
<p>按心肺脾胃肝三焦命門藥也</p>
<p>古今錄驗有白朮無杏仁　救急無芎藭杏仁只十味　延年無防風　機要春夏加石膏知母秋冬加桂附芍藥</p>

<h3>易老六經加減法（詳見本方）</h3>
<p>麻黃續命湯　桂枝續命湯　白虎續命湯　葛根續命湯　附子續命湯　羌活連翹續命湯</p>
<p>按續命湯治太陽外感風邪之藥然外感挾寒者多故用桂枝等輩千金等方所收此類之藥甚多無分經絡不辨虛實寒熱所謂雖多亦奚以為易老分六經庶乎活法也</p>
<p>丹溪曰局方比要略少當歸石膏多防風附子防己果與仲景意合否也仲景謂汗出則止藥局方則曰久服瘥又曰治諸風似皆非仲景意然麻黃防己可久服乎諸風可通治乎</p>
<p>局方排風湯治風虛冷濕邪氣入臟狂言妄語精神錯亂及五臟風發等證（詳見本方）</p>
<p>白鮮皮　當歸（酒浸）　肉桂　白芍　杏仁　甘草（炒）　防風　芎藭　白朮（各二兩）　獨活　麻黃（去根節）　茯苓（各三兩）上粗末每服三錢姜四片水煎</p>
<p>丹溪曰此云治邪氣入臟而又曰風發又似有內出之意夫病既在五臟道遠而所感深用麻黃以發其表寧不犯誅伐無過之戒乎</p>
<p>按此與小續命相類而無所發明因世俗用之故收入其餘雷同發散風寒者並略去</p>
<p>寶鑑秦艽升麻湯治風寒客手足陽明經口眼喎斜惡風寒四肢拘急脈浮緊</p>
<p>升麻　乾葛　甘草　芍藥　人參（各半兩）　秦艽　白芷　防風　桂枝（各三錢）上咀每一兩連須蔥白二根同煎</p>
<p>按此治風寒外入陽明經即小續命之變法也古人續命雖有加減之不同大抵多因太陽一經之藥今特留此方以見風邪所傷有六經之異也</p>
<p>寶鑑不換金丹退風散熱</p>
<p>羌活　川芎　白附子　烏頭　藿香葉　蠍梢（各半兩）　荊芥穗　天麻　炙甘草　殭蠶（各一兩）　薄荷（三兩）　防風（一兩）</p>
<p>上為末煉蜜丸彈子大每一丸細嚼茶酒任下塗喎處亦可</p>
<p>按古方治風解表多兼用熱劑至守真開發涼劑始行然此等方極多姑存此以見意若防風通聖散治風熱雖佳則又表裡之劑也</p>

<h3>攻裡之劑</h3>
<p>機要三化湯中風外有六經之形證先以加減續命湯治之內有便溺之阻隔者此方主之</p>
<p>厚朴　大黃　枳實　羌活（各八分）上銼每服一兩水煎</p>
<p>此治風邪入里之下藥也即傷寒用承氣之意非內實者不可</p>
<p>子和搜風丸治風熱上攻眼昏耳鳴鼻塞頭痛眩運痰逆涎嗽心腹痞痛大小便結滯</p>
<p>人參　茯苓　天南星　薄荷（各半兩）　乾生薑　寒水石　生白礬（各一兩）蛤粉　黃芩　大黃（各一兩）　滑石　牽牛（各四兩）　藿香（一分）　半夏（一兩）</p>
<p>上為末水丸小豆大生薑湯下日三</p>
<p>按此方名為搜風其實乃下實熱痰之藥</p>

<h3>發表攻裡之劑</h3>
<p>宣明防風通聖散治一切風熱</p>
<p>防風　川芎　當歸　芍藥　大黃　芒硝　連翹　薄荷　麻黃（各半兩）　甘草（二兩）　石膏　桔梗　黃芩（各一兩）　滑石（三兩）　白朮　山梔　荊芥穗（各半兩）　一方去芒硝加牛膝人參半夏</p>
<p>上咀末生薑煎</p>
<p>按此乃肺脾膀胱胃肝心經之藥也又表裡血氣之藥也海藏云防風麻黃汗劑也大黃芒硝下劑也梔子滑石利小便也發表攻裡合而並進故治雜病則佳治傷寒傷風有失仲景云發表攻裡本自不同在大定間此藥盛行於世而多效何哉當時雖市井之徒口腹備衣著全但志藥而形不苦然是涼亦多效而少失變亂之際齏鹽糟糠有所不充加以天地肅殺之運敢用涼藥如平泰之世耶故多失而少效有如仲景用桂枝當漢之末也韓祗和戒桂枝當宋之隆時時世之異不可不知</p>

<h3>川芎石膏湯治風熱</h3>
<p>防風通聖散去朴硝麻黃加人參寒水石甘菊砂仁</p>
<p>上為末水煎</p>
<p>按此乃通聖散加減藥法劉張此等方極多茲不詳錄</p>

<h3>調血養血諸劑</h3>
<p>機要大秦艽湯治中風外無六經之形證內無便溺之阻隔知是血弱不能養於筋手足不能運口強不能語言宜養血而筋自榮也</p>
<p>秦艽　石膏（各二兩）　甘草　川芎　當歸　芍藥　羌活　獨活　防風　黃芩　白芷　生地黃　熟地黃　白茯苓　白朮（各一兩）　細辛（半兩）　春夏加知母一兩</p>
<p>上銼每服一兩水煎天陰雨加生薑七片</p>
<p>羌活愈風湯療腎肝虛筋骨弱語言難精神昏憒此藥安心養神調陰陽無偏勝治中風內外無邪服此藥以行中道</p>
<p>羌活　甘草（炙）　防風　蔓荊子　川芎　熟地黃　細辛　枳殼　人參　麻黃　甘菊　薄荷　枸杞　當歸　知母　地骨皮　黃耆　獨活　白芷　杜仲　秦艽　柴胡　半夏　前胡　厚朴　防己（各二兩）　白茯苓　黃芩　芍藥（各三兩）　桂（一兩）　生地黃　石膏　蒼朮（各四兩）　天陰雨加生薑</p>
<p>上每服一兩水煎如微汗加麻黃如通利加大黃更有四時加減法</p>
<p>就以此湯嚥下四白丹清肺養魄二丹元安神定志和血是動以安神靜以清肺</p>
<p>天麻丸治風因熱而生熱勝則動宜以靜勝其躁是養血也此藥行榮衛壯筋骨</p>
<p>天麻　牛膝（各六兩同酒浸三日焙乾）　萆薢（另研細）　玄參（各六兩）　附子（一兩炮）　杜仲（七兩）　羌活（十四兩或十五兩）　生地黃（一斤）　當歸（十兩）</p>
<p>一方有獨活五兩去腎間風</p>
<p>上為細末蜜丸桐子大常服五七十丸病大至百丸空心食前溫酒或白湯下良久則食服藥半月後覺壅塞以七宣丸疏之</p>
<p>按以上三方東垣云調經養血安神之劑然風而挾虛理宜補養仲景治風虛腳氣用八味丸略露端緒而世人莫能擴充之也局方骨碎補丸治肝腎風虛換腿丸治足三陰經虛專用疏通燥疾之藥既失之矣此三方較之局方雖優亦所得不償所失也何以為然秦艽湯愈風湯雖皆有補血之藥而行經散風之劑居其大半將何以養血而益筋骨也天麻丸養血壯筋骨庶幾近理</p>

<h3>理氣之劑</h3>
<p>局方烏藥順氣散治風氣攻注四支骨節疼痛遍身頑麻及療癱瘓語言謇澀腳氣步履艱難腳膝痿弱</p>
<p>麻黃　陳皮　烏藥（去木各二兩）　白殭蠶（去絲觜妙）　乾薑（炮半兩）　川芎　枳殼（麩炒）　甘草（炒）　白芷　桔梗（各一兩）</p>
<p>上為細末每服三錢水一盞生薑三片棗一枚煎服</p>
<p>按嚴氏調氣之設或出於此也太陰陽明氣藥也藥性主治恐未必然</p>

<h3>嚴氏八味順氣散</h3>
<p>白朮　白茯苓　青皮　香白芷　陳皮　烏藥　人參（各一兩）　甘草（炙半兩）</p>
<p>上為末每服三錢水煎</p>
<p>按嚴氏謂真氣虛而得此疾法當調氣故用此藥補虛行氣雖此論迥出前人其用藥則未也何者四君子補脾胃中氣藥也更用白芷去手陽明經風烏藥通腎胃間氣陳皮理肺氣青皮泄肝氣若風果在手陽明經而肝肺腎胃之氣實者可用但人身經有十二皆能中邪五臟之氣互有勝負此方安能盡其變乎又況真氣先虛之人亦難用此也</p>

<h3>理血之劑</h3>
<p>良方治風六合湯治風虛眩運　機要同四物四兩　秦艽一作防風　羌活</p>
<p>上粗末水煎服</p>
<p>愈風湯療產後中風口噤手足瘛瘲如角弓狀亦治血暈四支強直</p>
<p>荊芥（略炒為末）</p>
<p>上每服三錢豆淋酒調下用童便亦可其效如神治婦人產後中風口吐涎手足瘛瘲</p>
<p>當歸　荊芥（等分）</p>
<p>上為細末每服二分水一盞酒少許煎七分灌下之咽即醒</p>
<p>按風本陽邪故內經曰陽受風氣又曰賊風虛邪者陽受之所以諸方皆用氣分之藥多血分之藥少惟此二方以產後得疾多因血虛故專用行血之藥</p>

<h3>通關透肌骨之劑</h3>
<p>局方至寶丹療卒中急風不語中惡氣絕又療心肺積熱及小兒諸癇急驚心熱（詳見本方）</p>
<p>安息香一兩半為末以無灰酒攪澄飛過濾去砂石約取淨數一兩慢火熬成膏子</p>
<p>生烏犀角　生玳瑁屑　琥珀　硃砂　雄黃（各一兩）　龍腦　麝（各一分）　牛黃（半兩）　銀箔　金箔（各五十片一半為衣）</p>
<p>上將生犀玳瑁為細末入余藥研勻將安息香膏重湯煮凝成後入諸藥和搜成劑入不津器中盛並旋丸如桐子大</p>
<p>牛黃清心丸治諸風瘓瘲不隨語言謇澀心怔健忘恍惚去來頭目眩冒胸中煩郁痰涎壅塞精神昏憒（云云）</p>
<p>牛黃（一兩二錢）　龍腦　麝香　羚羊角末（各一兩）　當歸　防風　黃芩　白朮　麥門冬白芍（各兩半）　柴胡　桔梗　白茯苓　杏仁　芎藭（各一兩二錢半）　肉桂　大豆卷　阿膠（各一兩七錢半）　蒲黃　人參　神麯（各二兩半）　雄黃（八錢）　甘草（五兩）　白蘞（七錢半）　乾薑（七錢半）　犀角末（二兩）　乾山藥（七兩）　金箔（一千二百片內四百片為衣）　大棗（一百核蒸熟去皮核研爛成膏）</p>
<p>上為細末煉蜜與棗膏丸每兩作一十丸用金箔為衣每服一丸溫水化下食遠服（詳見本書）</p>
<p>發明云凡用丹劑者為風入骨髓不能得出故用龍麝牛雄犀珀珠金皆入骨髓透肌膚之劑使風邪得以外出也若中血脈中腑之病初不宜用龍麝牛黃恐引風入骨髓如油入面莫之能出若中臟痰涎昏冒煩熱者宜用之下痰鎮墜清神</p>

<h3>治痰通經諸方</h3>
<p>局方青州白丸子治半身不遂口眼喎斜痰涎壅塞手足頑麻</p>
<p>半夏（七兩水洗過生用）　南星（三兩生用）　川烏頭（半兩去皮臍生用）　白附子（二兩生用）</p>
<p>上制度丸法見局方</p>
<p>三生飲治卒中昏不知人口眼喎斜半身不遂並痰厥氣厥</p>
<p>南星（一兩生用）　川烏（去皮生用）　附子（去皮生用各半兩）　木香（二錢半）</p>
<p>上每服五錢水二盞姜十片煎八分服</p>
<p>按中風之病多因痰得以上二方乃行經治寒痰之藥也相類之方極多茲不再錄</p>
<p>局方省風湯治中風口噤口眼喎斜筋脈攣急抽掣疼痛風盛痰實</p>
<p>防風　南星（生用各四兩）　黃芩　半夏（水浸洗生用）　甘草（生用各二兩）</p>
<p>上生薑煎湯滓每半兩</p>
<p>按此治風痰挾熱之藥也</p>
<p>濟生導痰湯治痰涎壅盛或胸膈留飲痞塞（方見痰門）</p>
<p>按此治痰泄痞之藥世俗用之者眾姑存之</p>
<p>千金地黃煎治熱風心煩悶及脾胃間熱不下食</p>
<p>生地黃汁　枸杞子汁（各二升）　生薑汁　酥（各三升）　天門冬　人參（各半斤）　茯苓（六兩）　荊瀝（五升）　大黃　梔子（各四兩）　竹瀝（五升）</p>
<p>上十一味以五物為細末先煎地黃等汁成煎內藥末調服方寸日再漸加至三以利為度</p>
<p>竹瀝湯治四肢不收心神恍惚不知人不能言</p>
<p>竹瀝（二升）　生葛汁（一升）　生薑汁（三合）</p>
<p>上三味相和溫暖分三服</p>
<p>荊瀝湯凡患風人多熱常宜服此</p>
<p>荊瀝　竹瀝　生薑汁（各五合）</p>
<p>上三味相和溫暖為一服</p>
<p>三因小竹瀝湯治中風涎潮譫語昏塞四肢縱緩</p>
<p>秦艽（去苗）　防風（去蘆）　附子（炮去皮臍）　獨活（各一錢）</p>
<p>上咀以水四盞煎至二盞入生地黃汁淡竹瀝各半盞再煎去滓分四服無時</p>
<p>丹溪曰竹瀝本草言大寒其意以與石膏芩連同類而諸方治產後胎前諸病及金瘡口噤與血虛自汗消渴尿多皆是陰虛之病無不用之何世俗因其大寒二字棄而不用內經云陰虛則發熱夫寒而能補正與病對竹瀝味甘性緩能除陰虛之有大熱者大寒言其功也非以氣言也又況假火而成何寒之有按竹瀝等方兼大黃附子者分寒熱之異用兼荊瀝者視痰氣之虛實葛汁秦艽獨活地黃門冬等又隨經而用也不可不知</p>

<h3>雜方</h3>
<p>衍義治風涎潮塞氣不通</p>
<p>皂角（炙一兩）　白礬（生半兩）　輕粉（半錢）</p>
<p>上末水調一二錢灌之須臾吐涎用礬者分膈下涎也</p>
<p>易簡稀涎散治中風四肢不收涎潮膈塞氣閉不通</p>
<p>晉礬（二兩）　豬牙皂角</p>
<p>上為細末每服一錢至二錢溫水調下</p>
<p>寶鑑分涎散治中風涎潮作聲不得口噤手足搐搦</p>
<p>藿香　乾蠍　白附　南星　硃砂　膩粉　粉霜（各二兩）</p>
<p>上研和勻每服一錢至二錢薄荷湯調下未吐利再服</p>

<h3>千金葈耳散治諸風</h3>
<p>上以葈耳葉曝燥為末酒調服方寸匕日三若吐逆者蜜和為丸服十丸准前汁一方寸匕日三</p>
<p>濟生稀薟丸</p>
<p>上以稀薟草五月五日六月六日採葉九蒸九曝凡蒸用酒蜜灑曬乾為末蜜丸桐子大空心酒下百丸</p>

<h3>聖惠方治中風口喎</h3>
<p>巴豆七個去皮爛研如左喎塗右手心右塗左仍以暖水一盞安向手心須臾便正洗去藥頻抽掣手中指宣明防風天麻散治風麻痹走注肢節疼痛中風偏枯或暴喑不語內外風熱壅滯解昏眩西北方人多用之與後方同</p>
<p>防風　川芎　天麻　白芷　小川烏　白附子　荊芥穗　當歸　甘草　羌活（各半兩）　滑石（二兩）</p>
<p>上為末熱酒化蜜少許調半錢加至一錢覺藥力運行微麻為度或蜜丸彈大熱酒化下一丸或半丸白湯化下亦得、經驗如聖散治中風身體麻木走動眩運頭疼牙關緊急手足搐搦涎潮悶亂及破傷風一切證</p>
<p>蒼朮（一斤）　川芎（八兩）　細辛（四兩）　防風　白芷（八兩）　草烏（四兩）　川烏（五兩）天麻（二兩）</p>
<p>上為末每服半錢或一錢溫酒調下茶清亦得如瘋狗蛇蠍等所傷先用漿水口含洗淨用此貼上仍服之至效金瘡血出不止貼上立定</p>

<h3>灸法</h3>
<p>風中脈則口眼喎斜　中腑則肢體廢　中臟則性命危　凡治莫如以上發表調氣血治痰諸法然此可扶持疾病若要收全功火艾為良也</p>

<h3>灸風中脈口眼喎斜</h3>
<p>聽會二穴在耳前陷者中張口得之有穴動脈應手</p>
<p>頰車二穴在耳下二韭葉陷者宛宛中開口得之</p>
<p>地倉二穴在橫口吻旁四分外近下有脈微動者是</p>
<p>凡喎向右者為左邊脈中風而緩也宜灸左喎陷中二七壯</p>
<p>喎向左者為右邊脈中風而緩也宜灸右喎陷中二七壯</p>

<h3>灸風中腑手足不遂等疾</h3>
<p>百會一穴在頂中央旋毛中</p>
<p>肩髃二穴在肩端兩骨間陷者宛宛中舉臂取之</p>
<p>曲池二穴在肘外輔骨屈肘曲骨中以手拱胸取之紋頭陷中是</p>
<p>風市二穴在膝外兩筋間平立舒下兩手著腿當中指頭者宛宛中</p>
<p>足三里二穴在膝下三寸脛骨外大筋內筋骨之間陷者宛宛中舉足取之</p>
<p>絕骨二穴在足外踝上三寸動脈中</p>
<p>凡覺手足痹或不仁或痛良久乃已此將中腑之候宜灸此七穴病在左則灸右在右則灸左</p>
<p>灸風中臟氣塞涎上不語昏危者下火立效</p>
<p>百會一穴如前</p>
<p>風池二穴在顳顬後髮際陷中</p>
<p>大椎一穴在頂後第一椎上陷者是</p>
<p>肩井二穴在肩上陷罅缺盆上大骨前一寸半以三指按之當其中指下陷者中舉臂取之</p>
<p>曲池二穴如前</p>
<p>間使二穴在掌後三寸兩筋間陷中</p>
<p>足三里二穴如前</p>
<p>凡覺心中憒亂神思不怡或手足麻痹此將中臟之候不問是風與氣可速灸此七穴但依次第灸之各五七壯日別灸之隨年壯止如素有風人尤宜留意此灸法可保無虞此法能灸粹死經云凡人風發強忍怕痛不肯灸忽然猝死謂是何病風入臟故也</p>

<h1>卷二</h1>

<h2>痿證門</h2>

<h3>諸痿因肺熱相傳</h3>
<p>內經曰肺熱葉焦五臟因而受之發為痿蹶心氣熱生脈痿故脛縱不任地肝氣熱為筋痿故宗筋弛縱脾氣熱生肉痿故痹而不任腎氣熱生骨痿故足不任身然治痿獨取陽明陽明者五臟六腑之海主潤宗筋宗筋主束骨而利機闕也云云故陽明虛則宗筋縱帶脈不引故足痿不用也（詳見本文）</p>

<h3>痿因內臟不足所致</h3>
<p>陳無擇云人身有皮毛血脈筋膜肌肉骨髓以成其形內則有肝心脾肺腎以主之若隨情妄用喜怒勞逸緻內臟精血虛耗使皮血筋骨肉痿弱無力以運動故致痿躄狀與柔風腳氣相類柔風腳氣皆外所因痿則內臟不足之所致也</p>

<h3>痿因血少</h3>
<p>原病式曰病痿皆屬肺金大抵肺主氣病則其氣膹郁至於手足痿弱不能收持由肺金本燥燥則血液衰少不能營養百骸故也</p>

<h3>治痿與治痹不同</h3>
<p>張子和曰痿因肺熱相傳四臟其脈多浮而大今人便作寒濕腳氣治之驟用燥藥針艾湯蒸痿弱轉甚此證與治痹頗異風寒濕痹猶可蒸湯燔灸惟痿因熱而成若作寒治是殺之也</p>

<h3>治痿大法</h3>
<p>丹溪曰內經痿論肺熱葉焦五臟因而受之發為痿躄又曰諸痿皆屬於土指病之本在肺也又曰昏惑又曰瘛瘲曰瞀悶曰瞀昧曰暴病皆屬於火又曰四支不舉曰舌本強曰足痿不收曰痰涎有聲皆屬於土又禮記注曰魚肉天產也以養陽作陽德以為倦怠悉是濕熱之病當作諸痿治之何局方治風之方兼治痿者十居八九不思諸痿皆起於肺熱傳入五臟散為諸證大抵只宜補養若以外感風邪治之寧免實實虛虛之禍乎或曰諸風掉眩皆屬於肝諸暴強直皆屬於風至於振掉不能久立善暴僵仆皆以木病風者木之氣何為皆屬於火曰舌本強痰涎有聲何為皆屬於土痿論未嘗言及而吾子合火土二家之病而又與倦怠並言總作諸痿治之何也予曰按原病式曰風病多因熱甚俗云風者言末而忘其本也所以中風而有癱瘓諸證者熱甚故也又病源曰脾之脈連舌本散舌下今脾濕受邪故舌強又河間曰胃膈熱甚火氣炎上故津液湧而為痰涎潮上因甚稠黏難出故作聲也一以屬脾一以屬胃熱謂之屬火與土不亦宜乎或曰內經治痿之法獨取陽明何也曰諸痿生於肺熱只此一句便見治法大意經曰東方實西方虛瀉南方補北方此固是就生克言補瀉而大經大法不外於此五行之中惟火有二腎雖有兩水惟其一陽常有餘陰常不足故經曰一水不能勝二火理之必然金體燥而居上主氣畏火者也土性濕而居中主四支畏本者也火性炎上若嗜欲無節則水失所養火寡於畏而侮所勝肺得火邪而熱矣木性剛急肺受邪熱則金失所養木寡於畏而侮所勝脾得木邪而傷矣肺熱則不能營攝一身脾傷則四支不能為用而諸痿之病作瀉南方則肺金清而東方不實何脾傷之有補北方則心火降而西方不虛何肺熱之有故陽明實則宗筋潤能束骨而利機關矣治痿之法無出於此駱龍吉亦曰風火相熾當滋腎水東垣先生取黃柏為君黃耆等補藥為輔佐而無一定之方有兼痰積者有濕多者有熱多者有濕熱相半者有狹寒者臨病制方其善於治痿乎雖然藥中肯綮矣若將理失宜聖醫不治也但是患痿之人若不淡薄食味吾知其必不能安全也</p>
<p>謹按五痿等證內經特立篇目所論至詳後代諸方獨於此證概多缺略考其由皆因混入中風條內故也丹溪先生痛千古之弊憫世之罹此疾者多誤於庸醫之手故叮嚀告戒極其明白有志之士必當於此究心焉若夫陳無擇謂痿因內臟不足所致誠得之矣然痿之所不足者乃陰也血也而諸方悉是補陽補氣之劑能免實實虛虛之患乎且無擇以二因立方可謂諸方之冠其餘此證猶且未明況求之於他者乎</p>

<h3>痿證治法</h3>
<p>雜方</p>
<p>東垣清燥湯治濕熱成痿以燥金受濕熱之邪是絕寒水生化之源絕則腎虧痿厥之病大作腰以下痿軟癱瘓不能動</p>
<p>黃耆（一錢半）　蒼朮（一錢）　白朮　橘皮　澤瀉（各半錢）　五味子（九個）　人參　白茯苓　升麻（各三分）　麥門冬　當歸身　生地黃　曲末　酒黃柏　豬苓（各二分）　柴胡　黃連　甘草（炙各一分）</p>
<p>上咀每半兩水煎空心熱服</p>
<p>健步丸治膝中無力屈伸不得腰背腿腳沉重行步艱難</p>
<p>羌活　柴胡　炒滑石　甘草（炙）　栝蔞根（酒洗各半錢）　防風（三錢）　澤瀉（三錢）　酒苦參　川烏（各一錢）　肉桂（半錢）　酒防己（一兩）</p>
<p>上為細末酒糊為丸桐子大七十丸空心煎愈風湯送下</p>
<p>三因加味四斤丸治腎臟肝虛熱淫於內致筋骨痿弱不能勝持</p>
<p>蓯蓉（酒浸）　牛膝（酒浸）　天麻　乾木瓜　鹿茸（燎去毛切酥炙）　菟絲子（酒浸軟另研細）　熟地黃　五味子（酒浸各一分）</p>
<p>上為末蜜丸桐子大五十丸溫酒米飲下食前</p>
<p>按此方云熱淫於內而用溫補何也然陰血衰弱血不養筋筋緩不能自勝持陽燥熱淫於內故用此養陽滋陰陰實則水升火降矣</p>

<h1>卷三</h1>

<h2>傷風門</h2>

<h3>敘風之為病</h3>
<p>內經曰風為百病之長又曰風勝則動又曰賊虛邪者陽受之又曰傷於風者上先受之</p>
<p>按風本陽邪故善動善變甚傷於陽者所以各從其類也脈經云脈浮而大者風</p>
<p>傷寒論云太陽病脈浮而緩者名曰中風又云太陽中風陽浮而陰弱</p>
<p>論傷風與傷寒六經轉變相同</p>
<p>陳無擇云經曰春傷於風乃四時之序也或表中風在經絡中循經流注以日傳變與傷寒無異但寒泣血故無汗惡寒風散氣故有汗惡風為不同仲景太陽經分傷寒傷風不同而後人纂集者不分門類但以傷寒暑濕時氣疫沴凡太陽病皆謂之傷寒今別立傷風一門且依先哲以太陽經為始分注六經學者當自知</p>
<p>按此分傷風六經用藥可謂發諸家之未備在足太陽膀胱經用桂枝湯足陽明胃經用杏子湯足少陽膽經用柴胡加桂湯足太陰脾經用桂枝芍藥湯足少陰腎經用桂附湯足厥陰肝經用八物湯其方以桂枝湯三味加以各經之藥皆是辛溫解散之劑然既云與傷寒傳變相似此六方亦可以盡其變也學者當求仲景之法以調治之可也今不載其方（詳見本文）</p>
<p>謹按傷風一證仲景與傷寒同論其藥雖有麻黃桂枝之分至於傳變之後亦未嘗悉分之也諸家之論皆與感冒四氣並中風條內袞同出治惟陳無擇別立傷風一方在四淫之首且依傷寒以太陽為始分注六經可謂詳密但以風本外邪諸方例用解表發表而治然受病之源亦有不同者且風為天地浩蕩之氣四時八風之變未嘗無也然人亦未嘗悉傷之也間有受傷者皆因不能法道清淨腠理不密表上陽虛之所致也內經曰清淨則內腠閉拒雖有大風苛毒弗之能害是也又有內挾痰熱其氣拂鬱風邪易於外束者若表虛受風專用發表之藥必致汗多亡陽之證若內挾痰熱而受風者亦宜內外交治不可專於解表也或曰此雲表虛與成無己注傷寒中風表虛同與予曰不同也彼以太陽中風而於有汗無汗分虛實實者加麻黃虛者加葛根俱解表也此雲表虛者當固守衛氣而散風者也</p>

<h2>傷風治法</h2>

<h3>辛溫解表之劑</h3>
<p>仲景桂枝湯治太陽經傷風自汗</p>
<p>桂枝　芍藥（各三兩）　甘草（一兩）</p>
<p>上咀生薑三片棗一枚煎</p>
<p>按此發散足太陽經風邪之藥也</p>
<p>局方神朮散治傷風頭痛鼻塞聲重</p>
<p>蒼朮（五兩）　藁本　白芷　細辛　羌活　川芎　甘草（炙各一兩）</p>
<p>上為末三錢水一盞姜三片蔥三寸煎傷風鼻塞蔥茶調下</p>
<p>按此足太陽少陰手陽明經藥也</p>

<h3>辛平解表之劑</h3>
<p>消風百解散治頭疼發熱咳嗽鼻塞聲重</p>
<p>荊芥　白芷　陳皮　麻黃　蒼朮　甘草</p>
<p>上咀姜三片蔥白三根煎</p>
<p>按此手太陰陽明經藥也</p>
<p>川芎茶調散治諸風上攻頭目昏疼鼻塞聲重</p>
<p>薄荷（八兩）　荊芥　川芎（各四兩）　羌活　白芷　甘草（各二兩）　防風（一兩半）　細辛（一兩）</p>
<p>上為末每服二錢食後茶調下</p>
<p>按此足太陽少陰手太陰陽明厥陰經藥也</p>
<p>消風散治諸風上攻頭目昏眩項背拘急鼻塞聲重及皮膚頑麻瘙癢癮疹婦人血風</p>
<p>荊穗　甘草（炙）　陳皮（去白）　厚朴（各半兩）　白殭蠶　人參　茯苓　防風　芎藭　藿葉　蟬蛻（去土炒）　羌活（各二兩）</p>
<p>上為末每服二錢荊芥茶清調下瘡癬溫酒調下</p>
<p>金沸草散治肺經受風頭目昏疼咳嗽聲重沸唾稠黏</p>
<p>荊芥穗（四兩）　前胡（三兩）　旋覆花（三兩）　麻黃（三兩）　甘草（炙）　赤芍　半夏（各一兩）</p>
<p>上咀姜三片棗一枚煎服活人書減麻黃赤芍加細辛赤伏苓</p>
<p>按此手足太陰經藥出陽明旋覆代赭石例解利痰飲之藥也</p>

<h3>辛涼解表之劑</h3>
<p>柴胡升麻湯治頭痛壯熱惡風體疼鼻塞咽乾痰盛咳嗽涕唾稠黏</p>
<p>柴胡　前胡　黃芩（各六兩半）　荊芥（七兩半）　赤芍　石膏（各十兩）　升麻（五兩）　桑白皮　乾葛</p>
<p>上咀姜三片豉十粒水煎</p>
<p>按此足少陽陽明經藥也</p>

<h3>辛涼解表攻裡之劑</h3>
<p>錢氏大青膏發散風邪</p>
<p>天麻（一錢）　麝（一字匕）　白附子末（生用一錢半）　硃砂（研一字）　青黛（研一錢）　天竺黃（一字匕）　蠍尾（去毒生半錢）　烏梢蛇肉（半錢）</p>
<p>上同再研細生蜜和成膏每服半皂子大至一皂子大月中兒粳米大大人彈子大同牛黃膏溫薄荷水化下一處服之</p>
<p>宣明防風通聖散　方見中風門</p>
<p>謹按傷風諸方俱是解表之劑蓋以風從外入之邪也其所挾有寒熱溫涼之不同故此分辛溫辛平辛涼之異然風雖外邪傳變入里亦宜隨證施治錢仲陽論傷風當發散者用大青膏解不散有下證者用大黃丸可謂得仲景之奧矣諸方於此俱未曾論及也又前論表虛受風與內挾痰熱之方亦未詳備學者當自求之所謂大黃丸亦附於後</p>
<p>大黃　黃芩</p>
<p>二味各等分水丸</p>

<h1>卷四</h1>

<h2>痰飲門</h2>

<h3>痰飲脈法</h3>
<p>要略云脈雙弦者寒也皆大下後善虛脈偏弦者飲也肺飲不弦但苦喘氣短　又云脈浮而細滑者傷飲脈弦數有寒飲冬夏難治　脈沉而弦者懸飲內痛</p>
<p>其人短氣四支歷節痛脈沉者有留飲</p>
<p>陳無擇云飲脈皆弦微沉滑　或云左右關脈大者膈上有痰也可吐之</p>
<p>病人百藥不效關上脈伏而大者痰也眼皮及眼下如灰煙黑者痰也</p>

<h3>仲景四飲</h3>
<p>要略云四飲者懸飲留飲支飲痰飲是也其人素盛今瘦水走腸間瀝瀝有聲謂之痰飲飲後水流在脅下咳唾引痛謂之懸飲飲水流於四支當汗出而不汗身體重痛謂之溢飲咳逆倚息短氣不得臥其形如腫謂之支飲又有留飲者背寒如手大或短氣而渴四支歷節疼脅下痛引缺盆咳嗽則轉甚又有伏飲者膈滿嘔吐喘咳發則寒熱腰背痛目淚出其人振振惡寒身瞤惕病溢飲者當發其汗懸飲者法當下之痰飲者當以溫藥和之</p>
<p>按古方謂四飲生六證者即四飲加伏飲留飲也或云五飲者即留飲伏飲合為一證也三因為痰飲用溫藥從小便去之支飲則隨證汗下以補四飲之治法愚嘗觀仲景治飲諸方之意在表者汗之在裡者下之挾濕則分利之寒熱溫涼隨其所屬以治之何必拘此四證</p>

<h3>痰分三因</h3>
<p>陳無擇云人之有痰飲者由榮衛不清氣血濁敗凝結而成也內則七情汨亂臟氣不行鬱而生涎涎結為飲為內所因外則六淫侵冒玄府不通當汗不泄蓄而為飲為外所因或飲食過傷色欲無度運動失宜津液不行聚為痰飲屬不內外因其為病也為喘為咳為嘔為泄為眩暈嘈煩忪悸愪㦜寒熱疼痛腫滿攣癖癃閉痞膈如風如癲未有不由痰飲所致</p>
<p>按此分三因為病之狀至為切當而其論中所引三因之藥有外因而用里藥者有內因而用表藥者其意詳見方後論中</p>

<h3>論治痰理氣之論</h3>
<p>嚴氏云人之氣道貴乎順順則津液流通決無痰飲之患古方治飲用汗下溫利之法愚見不若以順氣為先分導次之氣順則津液流通痰飲運下自小便中出矣</p>
<p>按嚴氏謂氣順則痰自下之說蓋以人之七情鬱結氣滯生涎聚為痰飲治者能使氣道通利則痰自降下也然有病人元有痰積其氣因痰而結滯者豈但理氣而痰能自行耶必先逐去痰結則滯氣自行豈可專主一說又云人身無倒上之痰天下無逆流之水此乃齊東之語夫水性潤下搏而躍之則可使過顙痰性順下被火泛上亦可至巔今庸醫莫察其義又每口誦以語人良可悲夫</p>

<h3>論痰為諸病</h3>
<p>王隱君論云痰證古今未詳方書雖有五飲痰諸飲之異而莫知其為病之源或頭風眩目運耳鳴或口眼蠕動眉稜耳輪俱癢或痛或四支遊風腫硬而似疼非疼或為齒頰癢痛牙齒浮而痛癢不一或噫氣吞酸心下嘈雜或痛或噦或咽嗌不利咯之不出咽之不下其痰似墨有如破絮挑膠蜆肉之狀或心下如停冰鐵心氣冷痛或夢寐奇怪之狀或足腕痠軟腰腎骨節卒痛或四支筋骨疼痛難名並無常所乃至手麻臂疼狀若風濕或脊上每日一條如線之寒起者或渾身習習如臥芒刺者或眼黏濕癢口糜舌爛喉痹等證或繞項結核狀若瘰癧或胸腹間如有二氣交紐噎塞煩悶有如煙火上衝頭面烘熱或為失志顛狂或中風癱瘓或勞瘵荏苒之疾或風毒腳氣或心下怔忡如畏人捕或喘嗽嘔吐或嘔冷涎綠水黑汁甚為肺癱腸毒便膿攣跛蓋內外為病百般皆痰所致其狀不同難以盡述蓋津液既凝為痰不復周潤三焦故口燥咽乾大便秘面如枯骨毛髮焦槁婦人則因此月水不通若能逐去敗痰自然服餌有效余嘗用一藥即袞痰丸以愈諸疾不可勝數矣今特相傳於世云</p>
<p>脈經云病人一臂不遂時復移在一臂其脈沉細非風也必有飲在上焦</p>
<p>活人書雲中脘有痰亦令人憎寒發熱惡風自汗胸膈痞滿有類傷寒但頭不痛項不強為異</p>
<p>按所敘病證患者十居八九足見痰之為病誠多也何則人血氣流行無一息間斷才有壅滯津液凝閉鬱而成熱痰逐生焉人於六淫七情飲食起居之際豈能一一中節而無所壅滯乎故余特敘脈經活人二條以證隱君之說有所本也但所制袞痰丸一方難以通治諸疾</p>

<h3>論飲專主於濕</h3>
<p>原病式曰積飲留飲積蓄而不散也水得於燥則消散得濕則不消以為積飲土濕主痞故也</p>

<h3>論痰證有五</h3>
<p>子和云凡人病痰者有五一曰風痰二曰熱痰三曰濕痰四曰酒痰五曰食痰蓋風痰者形寒飲冷熱痰者火盛制金濕痰者停飲不散酒痰食痰者飲食過傷所致</p>
<p>按痰乃積飲所化故原病式列於太陰濕土之條又子和有五痰之說蓋其實一出於濕而所挾所因有五者之異故王隱君之方書論痰有五曰風痰寒痰熱痰氣痰味痰夫味痰者因飲食酒醪厚味而然也氣痰者因事逆意而然也熱痰者因飲食辛辣炙爆重裀厚服而然也寒痰者因冒寒涼而然也風痰者因感風而發或風熱拂鬱而然也此皆素抱痰氣因風寒氣熱味而作非別有此五種之痰也愚謂治法當以疾為本以所挾之氣為標也</p>

<h3>論痰清濁</h3>
<p>王隱君云論痰清白者為寒黃而濁者為熱殊不知始則清白久則黃濁清白稀薄漬於上黃濁稠黏凝於下嗽而易出者清而白也咳而不能出則黃濁結滯者也若咯唾日久濕熱所郁上下凝結皆無清白者也甚至帶血血敗則黑痰為關格異病人所不識又清白者氣味淡日久者漸成惡味酸辣腥臊焦苦不一</p>
<p>按此以痰之新久分清濁可謂得病機之情矣</p>

<h3>飲當去水溫補轉劇論</h3>
<p>子和云留飲一證也古人有四飲五飲之分皆觀病之形狀而定名也予論飲之所得其來有五有愪鬱而得之者有因之而得之者有思慮而得之者有痛飲而得之者有熱而傷冷得之者飲證雖多其因無出於此夫水陰物也但積水則生濕停酒則發燥久則成痰在左脅者同肥氣在右脅者同息賁入肺則多嗽入大腸則為瀉入腎則為湧水在太陽則為支飲皆由氣逆而得之故在上則面浮在下則腑腫在中者支滿痞膈痰逆在陽不去者久則化氣在陰不去者久則成形今之用方者例以飲為寒積皆用溫熱之劑以補之燥之水濕未除反增心火況留飲無補法氣方補則轉增豈知內經所謂留者攻之也且白朮參苓服之尚加閉塞況燔針艾火其痞可知前人處五飲丸用礬石巴豆烏附雖是下攻終同燥熱今劉河間以十棗湯加大黃牽牛制三花神佑丸新得之疾服之氣流飲去而愈昔有病數年不愈予診之左手皆微小右手皆滑而大微小為寒滑大為燥以瓜蒂散湧其寒痰數升汗出如沃次以導水丸禹功散去腸中燥垢亦數升其人半愈然後以痰劑流濕降火開其胃口不逾月而瘥</p>
<p>按此論飲乃水濕所為發為諸證不宜溫補可謂詳明但專以三花神佑丸為說則失之太峻也（詳見總論中）</p>
<p>論局方用熱藥治諸氣痰飲嘔吐膈噎之誤</p>
<p>丹溪曰夫氣之初病也其端甚微或因飲食不謹或外觸風雨寒暑或內感七情或食味過厚偏助陽氣蘊為膈熱或資稟充實表密無汗津液不行清濁相干氣為之病或痞或痛或不思食或噫腐氣或吞酸或嘈雜或膨滿不求病原便認為寒遽以辛香燥熱之劑投之數帖時暫得快以為神方厚味仍前不節七情又復相仍舊病被劫暫開濁液易於攢聚或半月或一月前證復作如此延曼自氣成積自積成痰此為痰為飲為吞酸之由也良工未遇謬藥又行痰挾瘀血遂成窠囊此為痞為痛為嘔以為噎鬲反胃之次第也飲食湯液滯泥不行滲道蹇澀大便或秘或溏下失傳化中焦愈停醫者不察猶執為冷翻思前藥隨手得失至此賓主皆恨藥欠燥熱顒俟久服可以溫脾壯胃消積行氣以異一旦豁然之效不思胃為水穀之海多血多氣脾為消化之器氣清和則健而運行不息今久得香熱之味偏助氣血沸騰其始也胃液凝聚其久也脾氣耗散傳化漸遲醫者又曰虛而積寒非尋常草木可療徑以烏附助佐丹劑專意服之積而久也血液俱耗胃脘乾槁遂成鬲噎亦曰反胃仲景論飲有六分別五臟諸證可表者汗之可下者利之滯者導之郁者揚之熱者清之寒者溫之偏熱偏寒者反佐而行之挾濕者淡以滲之挾虛者補而養之治法至矣第恨醫者不善處治病者不守禁忌遂使藥助病邪展轉深痼去生漸遠深可哀憫</p>
<p>按此論嘔吐痞滿噫腐吞酸噎鬲反胃致病之由皆以氣之初病誤服燥熱結為痰飲所致故列於痰飲門中而於彼諸證內不詳載宜於此通考焉</p>
<p>謹按痰之為病仲景論四飲六證無擇敘內外三因俱為切當蓋四飲則敘因痰而顯諸證者三因則論其因有所傷而生痰者也唯王隱君論人之諸疾者悉出於痰此發前人所未論可謂深識痰之情狀而得其與者矣制袞痰丸一方總治斯疾固為簡便較之仲景三因有表裡內外而分汗下溫利之法則疏闊矣況又有虛實寒熱之不同者哉夫痰病之原有因熱而生痰者亦有因痰而生熱者有因風寒暑濕而得者有因驚而得者有因氣而得者有因酒飲而得者有因食積而得者有脾虛不能運化而生者若熱痰則多煩熱風痰多成癱瘓奇證冷痰多成骨痹濕痰多倦怠軟弱驚痰多成心痛癲疾飲痰多成脅痛臂痛食積痰多成癖塊痞滿其為病狀種種難名王隱君論中頗為詳盡學者但察其病形脈證則知所挾之邪隨其表裡上下虛實以治也若夫子和謂飲無補法必當去水故用吐汗下之三法治人常愈又論熱藥治痰之誤固為精切亦有挾寒挾虛之證不可不論夫久痰凝結膠固不通狀若寒凝不用溫藥引導必有拒格之患況有風寒外束痰氣內郁者不用溫散亦何以開鬱行滯也又有血氣虧乏之人痰客中焦閉塞清道以致四支百骸發為諸病理宜導去痰滯必當補接兼行又難拘於子和之三法也大凡病久淹延卒不便死者多因食積痰飲所致何以然蓋胃氣亦賴痰積所養飲食雖少胃氣卒不便虛故也亦有治痰用峻利過多則脾氣愈虛津液不運痰反又生而愈盛法當補脾胃清中氣則痰自然運下此乃治本之法世謂醫中之王道者正此類也</p>
<p>論痰證有似邪祟（詳見補虛門）</p>

<h2>痰飲治法</h2>

<h3>解表之劑</h3>

<h3>攻下之劑</h3>
<p>金匱十棗湯治懸飲內痛</p>
<p>芫花（熬）　甘遂　大戟（各等分）</p>
<p>上搗篩以水一升半煮大棗十枚至八合去渣納藥末強人一錢匕羸人半錢平旦服之不下更加半錢快下後以糜粥自養</p>
<p>按此出少陰水氣例藥芫花之辛以散飲二物之苦以泄水甘遂直達水氣所結之處乃泄水之聖藥性有毒不可輕用下同</p>
<p>三因控涎丹凡人忽患胸背手足頸項腰胯隱痛不忍筋骨牽引釣痛時時走易不定乃是痰涎在心鬲上下變為此疾或手足冷痹氣脈不通誤認癱瘓非也</p>
<p>甘遂（去心）　紫大戟（去皮）　真白芥子（各等分）</p>
<p>上為末糊丸桐子大曬乾食後臨臥淡薑湯或熟水下五七丸至十丸痰猛加丸數</p>
<p>一方妙應丸亦只上三味</p>
<p>驚痰加硃砂　痛者加全蠍　酒痰加雄黃全蠍　臂痹加木鱉子（去油殼）　驚氣成塊者加穿山甲鱉甲玄胡索蓬朮　熱痰加盆硝　寒痰加丁香胡椒桂　宣明三花神佑丸</p>
<p>十棗湯加牽牛大黃輕粉（詳見下劑）</p>
<p>按以上二方仍十棗湯加減法也並出少陰水氣例前方去芫花加白芥子本草主上氣發汗胸膈痰冷蓋胸有痰非此不達此方加牽牛大黃大瀉血氣之濕熱而輕粉又去涎積也虛家不可輕用</p>
<p>金匱厚朴大黃湯治支飲脅滿者</p>
<p>厚朴（一尺）　大黃（六兩）　枳實（四枚）</p>
<p>上水五升煮二升溫服</p>
<p>按此即小承氣湯陽明可下例藥也</p>
<p>王隱君袞痰丸</p>
<p>括曰甑里翻身甲掛金於今頭戴草堂深相逢二八求斤正硝煆青礞倍若沉十七兩中零半兩水丸桐子意常斟千般怪證如神效水瀉雙身卻不任</p>
<p>按此以大黃黃芩為君大瀉陽明濕熱之藥礞石以墜痰沉香則引諸氣上而至天下而及泉為使也有實熱者可用</p>
<p>脾胃論蠲飲枳實丸逐飲消痰導滯清膈</p>
<p>枳實　半夏　陳皮（去皮各二兩）　黑牽牛（半斤取末二兩）</p>
<p>上末水煮麵糊丸桐子大每五十丸薑湯下</p>
<p>瑞竹堂方神仙墜痰丸</p>
<p>皂角不蛀者（去皮弦酥炙黃色去子淨一兩六錢）　黑牽牛（一斤取頭末四兩）　生白礬（一兩二錢）</p>
<p>上為細末清水丸桐子大每五十丸空心溫酒下寶鑑大利膈丸風痰實滿喘嗽風氣上攻</p>
<p>黑牽牛（四兩生用）　半夏　皂角　青皮（各二兩）　槐角（一兩炒）　木香（半兩）　加檳榔大黃（各五錢）</p>
<p>上為細末薑汁糊丸桐子大食後薑湯下五十丸</p>
<p>滌痰丸治三焦氣塞下痰飲酒食</p>
<p>黑牽牛（二兩炒取末）　木香　檳榔　青皮　陳皮　三稜　大黃（煨）　枳殼　半夏（各一兩）</p>
<p>上末糊丸桐子大每服五十丸食後薑湯下</p>
<p>按以上四方所用牽牛皂角木香檳榔者並出厥陰例藥也牽牛以大黃引之則入血以諸氣藥引之則入氣本瀉氣中濕熱之藥大能脫人元氣用者戒之透羅丹治痰實咳嗽胸膈不利</p>
<p>皂角（酥炙去皮弦一兩）　黑牽牛（微炒一兩）　杏仁（麵炒黃去皮尖一錢）　巴豆（去油另研一錢）　半夏（一兩）　大黃（一兩紙裹水浸慢火焙乾）</p>
<p>上為細末生薑自然汁為丸桐子大食後薑湯下三十丸</p>
<p>按此仲景備急丸加減法也破堅積結聚寒熱兼用之藥也</p>
<p>三因破飲丸治五飲停蓄結為癖支滿胸脅搶心疼痛</p>
<p>蓽茇　丁香　胡椒　砂仁　青皮　烏梅肉　巴豆（去皮）　木香　蠍梢（各等分）</p>
<p>上以青皮同巴豆漿水浸一宿次日漉出同炒橘皮焦去巴豆將所浸水淹烏梅肉炊一熟飯細研為膏如綠豆大每服五十丸臨臥薑湯下津咽亦得</p>
<p>按此破堅積寒癖大熱之藥也</p>
<p>局方妙香丸治一切久遠沉積</p>
<p>巴豆　膩粉　硇砂　硃砂　牛黃　水銀　腦　麝</p>
<p>上分兩修制見本方</p>
<p>按此用巴豆硇砂削堅破癖加以腦麝等辛香飛竄通達五臟入骨透肌之藥也</p>
<p>錢氏白餅子</p>
<p>巴豆（二十四個去皮膜水一斗煮水盡為度）　半夏（湯浸七次焙為末）　輕粉　滑石　天南星（各一錢）</p>
<p>上研勻巴豆後入眾藥以糯米飯為丸小豆大捻作餅子煎蔥白湯下</p>
<p>按此錢氏用治小兒風痰驚涎癲癇驚搐下痰之藥也以上所用巴豆等方蓋以痰飲癖積結聚堅固非此不能除故易老號斬關奪門之將然大宜詳審不可輕用</p>
<p>古方巴豆加減寒熱溫涼五色佐使之藥甚多用之各隨其宜（並見元戎）</p>

<h3>吐劑</h3>
<p>仲景瓜蒂散</p>
<p>子和三聖散（並見吐劑）</p>
<p>稀涎散</p>
<p>豬牙皂角　綠礬　晉礬　藜蘆</p>
<p>元戎勝金丸</p>
<p>薄荷　瓜蒂　藜蘆　硃砂　豬牙皂角</p>
<p>按以上用瓜蒂藥並出三陽可吐藥例古今吐法以病在頭或在胸中但在上焦者皆可用也在經絡者亦可用吐法中就有發散之義焉諸亡血虛家不可用此</p>

<h3>分利之劑</h3>
<p>仲景五苓散治瘦人臍下悸吐涎沫而癲眩者水也（方見濕門）</p>

<h3>治濕和中之劑</h3>
<p>金匱苓桂朮甘湯治心下有痰飲胸脅支滿目眩</p>
<p>茯苓（四兩）　桂枝　白朮（各二兩）　甘草（二兩）</p>
<p>上水六升煮取三升三服小便即利</p>
<p>按此太陽經藥也</p>
<p>茯苓湯治胸中有痰飲自吐出水後心胸間虛氣滿不能食消痰氣令能食</p>
<p>茯苓　人參　白朮（各三兩）　枳實（二兩）　橘皮（二兩半）　生薑（四兩）</p>
<p>上水六升煮取一升八合分溫三服</p>
<p>按此足太陰陽明經藥也</p>
<p>枳朮湯治心中堅大如盤水飲所作（方見水氣門）</p>
<p>按此足太陰陽明經藥也</p>
<p>澤瀉湯治心下有支飲其人苦眩冒</p>
<p>澤瀉（五兩）　白朮（二兩）</p>
<p>上以水二升煮取一升分溫再服</p>
<p>按此足太陰陽明太陽少陰經藥也</p>
<p>小半夏湯治心下水支飲嘔吐不渴</p>
<p>半夏（一升）　生薑（半斤）</p>
<p>上以水七升煮取一升半分溫再服</p>
<p>按此足太陰陽明經藥也</p>
<p>小半夏加茯苓湯治卒嘔吐心下痞隔間有水眩悸者</p>
<p>三因名半夏湯</p>
<p>半夏（一升）　生薑（半斤）　茯苓（三兩）</p>
<p>上同煎服如前</p>
<p>按此足太陰陽明太陽手太陰經藥也</p>
<p>按以上諸方並出太陰痰飲例藥也白朮除濕益燥和中益氣半夏治寒痰和胃勝濕茯苓澤瀉逐水利小便上下分消其濕也</p>
<p>局方橘皮半夏方（方見本方）</p>
<p>局方二陳湯治痰飲為患嘔吐噁心頭眩心悸等證（方見本方）</p>
<p>桔梗半夏湯治胸痞痰涎不利氣逆嘔噦</p>
<p>桔梗　半夏　陳皮</p>
<p>上等分細末生薑水煎姜糊丸亦可加枳實減半名</p>
<p>桔梗湯</p>
<p>嚴氏導痰湯治一切痰飲頭目眩暈或痰飲留積不散（方見本方）</p>
<p>上銼姜煎</p>
<p>按以上所用橘半等乃足太陰陽明經藥也出太陰</p>
<p>嘔噦例</p>
<p>許學士神術丸治痰飲</p>
<p>茅山蒼朮（一斤米泔浸一宿去皮切片焙乾為末）　生油麻（半兩水二盞研細取漿）　大棗（十五個煮取肉研旋入麻漿拌和藥）</p>
<p>上末為丸桐子大日曬乾每服五七十丸溫酒空心下</p>
<p>按此足陽明太陰經藥治濕發散之藥也</p>
<p>仁齋加味二陳湯治痰攻眼腫痛並酒家手臂痛重成麻痹</p>
<p>二陳湯中加蒼朮片子薑黃制枳殼各少許</p>
<p>芎夏湯逐水利飲</p>
<p>二陳湯加川芎白朮青皮枳殼</p>
<p>上銼姜五片煎蓋川芎半夏能逐水也</p>
<p>按此二方乃二陳湯加蒼朮川芎等藥是亦治濕帶表之藥也</p>

<h3>治風痰之劑</h3>
<p>局方青州白丸子（方見小兒門）</p>
<p>按此足太陰經藥出厥陰例治風痰行經通痹之熱藥也</p>
<p>局方玉壺丸</p>
<p>南星　半夏　天麻　白麵</p>
<p>辰砂化痰丸</p>
<p>南星　半夏　辰砂　白礬</p>
<p>上主治修制並見本方</p>
<p>易老水煮金花丸治風痰脈弦咳嗽</p>
<p>南星　半夏（各一兩生用）　天麻（五錢）　白麵（三兩）　雄黃（一錢）　寒水石（一兩燒存性）</p>
<p>上為細末滴水為丸小豆大每服五七十丸至百丸煎漿水沸下藥煮浮為度漉出淡漿水浸另用生薑湯下或通聖加半夏局方川芎丸防風丸皆可用也按以上三方並出太陰嘔噦例治痰挾風之涼藥也良方天南星丸治婦人風疾</p>
<p>半夏曲（一兩）　天南星（一兩炮）　晉礬（半兩枯）　白附子（炮）　皂角仁（炒黃各一兩）</p>
<p>按此足太陰厥陰經藥也</p>

<h3>熱痰之劑</h3>
<p>仲景小陷胸湯</p>
<p>半夏　黃連　栝蔞實</p>
<p>上先以水二盞煎栝蔞實至一盞半下諸藥煎八分溫服未利再服</p>
<p>嚴氏半夏丸治肺熱痰嗽</p>
<p>栝蔞仁（另研）　半夏（湯洗焙各一兩）</p>
<p>上件和勻薑汁打糊丸</p>
<p>按此小陷胸加減法也</p>
<p>機要小黃丸治熱痰</p>
<p>人參　黃芩　南星　半夏　生薑</p>
<p>上薑汁糊為丸　一方南星半夏黃芩只三味宣明茯苓半夏湯治風熱痰涎</p>
<p>二陳湯中加黃芩</p>
<p>按此手足太陰經藥也</p>
<p>人參半夏丸化痰治涎止咳定嗽諸痰不可盡述</p>
<p>人參　茯苓　南星（各半兩）　半夏　乾生薑　生白礬　寒水石（各一兩）　薄荷葉（半兩）蛤粉（二兩）　藿香葉（一分）　一法加黃連（半兩）　黃柏（二兩）</p>
<p>上為末麵糊丸如小豆薑湯下二三十丸食後</p>

<h3>治寒痰之劑</h3>
<p>深師消飲丸治停飲胸滿嘔逆腹中水聲不思飲食</p>
<p>白朮（二兩）　枳實（炒）　乾薑（各七錢）　茯苓（半兩）</p>
<p>上細末蜜丸桐子大溫水下三十丸</p>
<p>寶鑑溫胃化痰丸治膈內有寒脾胃傷飲胸膈不快痰涎不已</p>
<p>陳皮　乾薑　白朮（各一兩）　半夏（三兩）</p>
<p>上為末薑汁糊丸桐子大薑湯下二十丸</p>
<p>局方溫中化痰丸治停痰留飲</p>
<p>青皮　良薑　乾薑　陳皮</p>
<p>上主治修合見本方</p>
<p>局方丁香五套丸治脾胃虛弱不能宣行水穀故為痰飲結聚胸膈嘔吐不食（方見本方）</p>
<p>按以上諸方乃溫胃燥濕治寒痰溫里之藥也若久痰凝滯內蘊濕熱誤服燥熱多成吞酸膈噎等病用者審之</p>
<p>發明半夏溫肺湯治中脘痰水冷氣心下汪洋嘈雜多唾清水脅脹不食此胃虛冷所致其脈沉弦細遲</p>
<p>旋覆花　細辛　桂心　人參　甘草　陳皮　桔梗　芍藥　半夏（各半兩）　赤茯苓（三分）</p>
<p>上咀四錢姜七片煎</p>
<p>丁香半夏丸治心下停飲冷痰</p>
<p>檳榔（三分）　丁香　半夏（各一兩）　細辛　乾薑　人參（各半兩）</p>
<p>上細末薑汁糊為丸每服三十丸薑湯下</p>
<p>機要薑桂丸治寒痰</p>
<p>南星　半夏　官桂（各一兩）</p>
<p>上細末糊丸桐子大每服五七十丸薑湯下</p>
<p>按以上三方治寒燥痰溫中散表寒之藥也</p>

<h3>理氣之劑</h3>
<p>局方四七湯治七情氣鬱結聚痰涎狀如破絮或如梅核在咽喉之間咯不出咽不下並治中脘痞滿痰涎</p>
<p>壅盛上氣喘急</p>
<p>紫蘇葉（二兩）　厚朴（三兩）　茯苓（四兩）　半夏（五兩）</p>
<p>上銼生薑棗煎服</p>
<p>百一選方三仙丸治中脘氣滯痰涎不利</p>
<p>南星　半夏（各五兩用薑汁作面）　香附（五兩）</p>
<p>上末糊丸桐子大每服四十丸薑湯下</p>
<p>機要去香附加橘皮名玉粉丸治氣痰</p>
<p>指迷茯苓丸治中脘留伏痰飲臂痛難舉</p>
<p>半夏（二兩）　茯苓（一兩）　枳殼（炒半兩）　風化硝（二錢半）</p>
<p>上末薑汁糊丸薑湯下三十丸</p>
<p>按以上三方用南星半夏所以勝痰而兼用諸氣藥即嚴氏順氣則痰自下之意然紫蘇枳殼肺氣藥也厚朴脾胃氣藥也香附肝氣藥也隨臟氣而用不可不分</p>

<h3>降氣墜痰溫補之劑</h3>
<p>局方蘇子降氣湯治虛陽上攻氣不升降上盛下虛痰涎壅盛</p>
<p>俞山人降氣湯治同前</p>
<p>黑錫丹治痰氣壅盛上盛下虛心火炎熾腎水枯竭靈砂丹治上盛下虛痰涎壅盛此藥最能鎮墜升降陰陽（四方並見本方）</p>
<p>按以上諸方並系類聚溫熱之藥而出證皆云治上盛下虛氣不升降夫所謂盛者即心火之炎虛者即腎水之弱火炎水弱則有升無降故津液湧而為痰涎於上今以金石丹藥濕熱香燥之藥而欲補下焦之虛如抱薪救火爾若以為下焦陽虛而議治者亦非也夫陽火之虛則陰水必盛痰涎津液自然隨氣而降又何必用此藥也</p>
<p>金匱腎氣丸治短氣有微飲當從小便去之（方見補虛門）</p>
<p>按仲景以腎虛有飲故用此補腎逐水以其中有澤瀉茯苓故也而嚴氏以此方治腎虛寒而不能攝養腎水使邪水溢上多吐痰唾夫腎既虛寒則陽火必盛未審所錄攝養腎水者何物耶夫腎水乃天一所生人之根蒂痰涎乃津液敗濁而成豈可直指腎水不攝而邪水溢上耶若云腎水虛弱陰虧難降使津液敗濁而為痰水故用此藥於義則明白矣</p>
<p>謹按痰病多生於濕故古方多用南星半夏之類然亦有所挾之邪故藥有風寒暑濕之異又人身體叚有上下表里故在表者汗之在裡者下之在上者湧之在下者分利之治飲之法可謂詳矣或曰陳無擇以大小青龍五苓承氣為外因參苓八味參蘇為內因十棗葶藶大小半夏控涎破飲為不內外因今吾子所編諸方意不侔此何也予曰大小青龍外因之表藥五苓承氣外因之裡藥也參苓八味內因之裡藥參蘇飲內因之表藥也十棗葶藶控涎破飲不內外因之下藥也大小半夏不內外因和中藥也彼以三因立論故敘藥止以所因為主而不分其表裡內外之異今予以表裡內外分類諸方則難拘其所因也</p>

<h1>卷五</h1>

<h2>滯下門</h2>

<h3>腸澼生死脈法</h3>
<p>內經曰腸澼便血身熱則死寒則生腸澼下白沫脈沉則生浮則死腸澼之屬身不熱脈不懸絕滑大者生懸澀者死以臟期之又曰陰陽虛腸澼死又曰泄而脫血脈實皆曰難治</p>
<p>按此云生死亦是大概言之必須更兼證以詳審之下同</p>
<p>脈經云腸澼下膿血脈沉小流連者生數疾且大有熱者死又腸澼筋攣其脈小細安靜者生浮大緊者死</p>
<p>嚴氏云凡下利之脈微小者生浮洪者難治腸澼下膿血者脈宜滑大若弦急者死</p>

<h3>仲景治痢大法</h3>
<p>下痢脈沉弦者下重脈大者為未止脈微弱數者為欲自止雖發熱不死下痢手足厥冷無脈者灸之不溫若脈不還反微喘者死　下痢有微熱而渴脈弱者令自愈下痢脈數有微熱汗出令自愈設脈緊為未解　下痢脈數而渴者令自愈設不瘥必清膿血以有熱故也　下痢反弦發熱身汗者自愈　下痢氣蔽者當利其小便　下痢腹脹滿身體疼痛先溫其里乃攻其表溫里宜四逆攻表宜桂枝湯　下痢脈滑而數者有宿食也當下之　下痢脈遲而滑者實也痢為未止急下之下痢脈反滑當有所去下之安　下痢不欲食有宿食者當下之　下痢腹滿痛為寒實當下之　下痢腹堅者當下之　下痢譫語有燥屎當下之　下痢三部脈皆平按之心下堅急下之　下痢已瘥至其時復發者此為下未盡更下之安　下痢脈大浮弦下之當自愈　風寒下痢者不可下下後心下堅痛脈遲此為寒宜溫之　下痢脈浮大此為虛強下之故也設脈浮革者因而腸鳴當溫之　下痢脈遲緊痛未欲止當溫之下痢心痛急當救里可與理中四逆附子輩　下痢大孔痛宜溫之</p>
<p>按丹溪曰仲景治痢可下者十法可溫者五法或解表或利小便或待其自已區別易治難治不治之證至為詳密但與泄痢袞同立論而未分今載於滯下門內故於瀉痢條內不載宜於此通考焉</p>

<h3>東垣治痢法</h3>
<p>病機機要云後重則宜下腹痛則宜和身重則除濕脈弦則去風膿血稠黏以重劑竭之身冷自汗以毒藥溫之風邪內縮宜汗之驚溏為利當溫之又云在外者發之在裡者下之在上者湧之在下者竭之身表熱者內疏之小便澀分利之又曰盛者和之去者送之至者止之兵法曰避其銳氣擊其惰歸此之謂也</p>
<p>秘藏云假令傷寒飲食䐜脹滿而傳飧泄者宜溫熱之劑以消導之傷濕熱之物而成膿血者宜苦寒之劑以內疏之風邪下陷者升舉之濕氣內勝者分利之裡急者下之後重者調之腹痛者和之洞泄腸鳴無力不及拈衣其脈弦細而弱者溫之收之膿血稠黏至圊而不能便其脈洪大而有力者寒之下之</p>
<p>按此分風寒濕熱表裡溫補寒下等治至為切當學者尤宜熟玩但其裡急後重腹痛之義未詳今別論於下</p>

<h3>太陰受濕傳腎為膿血痢</h3>
<p>機要云有太陰經受濕而為水泄虛滑身重微滿不和穀味久則防變而為膿血脾經傳腎謂之賊邪故難愈者若先利而後滑謂之微邪故易痊此皆脾土受濕之所為也</p>
<p>再有風寒二證在泄痢條下</p>
<p>論風寒暑濕皆能作痢</p>
<p>陳無擇云滯下之證內經所載血溢血泄血便注下古方則有清膿血近世呼為痢疾其實一也多由脾胃不和飲食過度停積於腸胃不能克化又為風寒暑濕之氣干之故為此疾傷熱則赤傷冷則白傷風則純下清血傷濕則下如豆汁冷熱交併赤白兼下治法當先用通利之藥疏滌臟腑</p>
<p>嚴氏云以巴豆等劑推其積熱後辨以冷熱風濕之證用藥調治熱赤者清之冷白者溫之傷風而下清血者則祛逐之傷濕而下豆汁者分利之冷熱相併溫涼以調之仍須先調胃氣切不可驟用罌粟訶子之藥止之澀之使停滯不泄多致危殆</p>
<p>按赤白分冷熱之說河間論之甚詳其云風下清血濕下豆羹汁者蓋謂風喜傷肝肝主血故下清血者為風也濕喜傷脾脾胃為五穀之海無物不受常兼四臟蓋豆汁之色如五色之相雜故下豆羹汁者為濕也又云治法當先通利此迎而奪之之義若有虛者亦宜審之使果有積滯在腸胃者方所當通利然嚴氏謂巴豆等藥使用之於傷冷物則可若用之於熱者為害非輕又云風則祛逐所謂祛逐者果何法何藥與若以邪氣當祛逐則豈獨於風而寒濕熱為不可耶此又失於明白</p>

<h3>論滯下分三因</h3>
<p>陳無擇云古方風停膚腠下瘀血或下鮮血濕毒下如豆羹汁皆外所因之明文也古方有五泄因臟氣鬱結隨其所發使利膿血作青黃赤白黑色一一不同即內所因也又飲食冷熱酒醴醯醢縱情恣欲房室致傷精血腸胃黏溢久積冷熱遂成毒痢皆不內外因治之先推其歲運以平其外察其鬱結以調其內審其所傷以治不內外條然明白不致妄投也</p>
<p>按此所分三因治法其理甚當但外因六淫所傷者古方用藥則多有之內因臟氣鬱結與夫飲食房勞而得者諸方則未之見也凡三因所傷皆能幹犯腸胃而為痢今陳無擇立論有三因之分而用藥無三因之別此又所當分而治者失於開示焉</p>

<h3>時疫作痢</h3>
<p>大全良方云有一方一家之內上下傳染長幼相似是疫毒痢也治法雖當察運氣之相勝亦不可狎泥當先察其虛實冷熱首用敗毒散加人參甘草陳皮隨證用之</p>
<p>按時疫作痢歲常有之其謂當察其運氣之相勝與病冷熱虛實之不同誠為確論蓋欲學者知五運六氣有太過不及勝負之不同以分風寒暑濕燥火為病而平治之也然首專用敗毒散之義何其自狎泥也</p>

<h3>論食毒作痢</h3>
<p>陳無擇云飲服冷熱酒醴醯醢腸胃黏溢久積冷熱遂成毒痢</p>
<p>嚴用和云或有飲服冷酒寒物房室勞傷精血而成久毒痢則宜化毒以保衛之</p>
<p>按人之飲食過傷恣食辛熱寒冷之物皆能致傷腸胃腸胃一傷不能運化傳送遂蓄積停滯而為痢經日飲食不節起居不時者陰受之陰受之則入五臟䐜滿閉塞下為飧泄久為腸澼是也治法當先消化食毒或可攻伐然後隨寒熱溫涼以調之此二論本諸內經而世所未言者也</p>

<h3>論裡急後重</h3>
<p>病機云裡急後重脈大而洪實為裡熱甚而閉是有物結墜也若脈浮大甚不宜下雖裡急後重而脈沉細弱者謂寒在內而氣散也可溫養自愈裡急後重閉者大腸經氣不宣通也宜加檳榔木香宣通其氣原病式云下迫後重裡急窘迫急痛也火性急速而能燥物故也</p>
<p>按裡急者窘迫急痛是也後重者大腸墜重而下也夫裡急後重其證不一有因火熱者所謂火性急速而能燥物是也有因氣滯此大腸經氣壅而不宣通也有因積滯壅盛者是有物結墜也有氣虛者此大腸氣降而不能升也有血虛者所謂虛坐努責是也治法火熱者寒之清之氣滯者調之積滯者去之氣虛而降者升之舉之血虛者補之各察其所因也切觀前論未為詳盡</p>

<h3>論泄痢而嘔</h3>
<p>病機云如痢或泄而嘔者胃中氣不和也上焦不和治以生薑橘皮中焦不和治以芍藥當歸桂茯苓下焦不和而寒治以輕熱甚以重熱藥</p>
<p>按此云泄痢而嘔謂胃氣不和所致蓋亦有胃中火逆衝上而嘔者有胃虛而嘔者有積滯毒氣上攻而嘔者有陰虛而嘔者豈可一於胃氣之不和而不他及耶</p>

<h3>論泄痢腹痛</h3>
<p>機要云腹痛者和之如發熱惡寒腹不痛藥加黃芩為主腹痛甚者加當歸倍芍藥</p>
<p>按泄痢腹痛其證甚多皆因內氣鬱結不行所致理宜行氣散郁為先然亦有挾寒有挾火熱者有因積滯者有血虛者又宜隨證處治為當也今機要雲和之一字總言之耳蓋加當歸倍芍藥之法惟血虛可用</p>

<h3>論禁口痢</h3>
<p>百一選方云禁口痢是毒氣上衝心肺所致用石蓮肉以通心氣</p>
<p>按痢而能食知胃未病也若脾胃濕熱之毒熏蒸清道而上以致胃口閉塞而成禁口之證理宜除胃口之邪熱而此云毒氣上衝心肺其毒不知指何者之邪然亦有脾胃虛而得者亦有誤服利劑藥毒犯胃者又有服澀熱之劑太早而邪氣閉遏於胃口者必當求責</p>

<h3>論下痢吃逆</h3>
<p>丹溪曰吃病氣自下衝上屬火之象古方惡以胃弱言之殊不知胃弱者陰弱也虛之甚也滯下之久多見此證乃因久下而陰虛也（詳見吃逆本門）</p>

<h3>辨痢色分五臟</h3>
<p>原病式曰瀉白為寒青黃紅赤黑皆為熱也蓋瀉白者肺之色也由寒水制火不能平金則金肺自甚故色白也痢色青者肝木之氣由火甚制金不能平木故色青也或言痢色青為寒者誤也仲景少陰病下痢清水色純青熱在裡也大承氣湯下之及小兒熱甚急驚痢色多青為熱明矣痢色黃者由火甚則水必衰而脾土自旺故色黃也痢色紅為熱心火之色也或亦熱深甚也至若痢色黑亦言熱者由火熱亢甚則反兼水化制之故色黑也故傷寒陽明病（云云）法當大承氣下之大便不黑者難（恐作易）治諸痢同法</p>
<p>按世人多以瀉痢之青白黑三色為寒黃赤二色為熱今觀河間分五臟之論煥然耳目而知世人之非也或曰內經視絡脈之色曰寒多則凝泣凝泣則青黑熱多則淖澤淖澤則黃赤又曰黃赤則熱多白則寒世俗之論豈非本於此與愚曰內經論經脈之常色心赤肺白肝青脾黃腎黑也陰絡之色應其經但陽絡之色隨四時而行應無常色遇天氣之寒則經絡凝泣故其色多青黑遇天氣之熱則經絡淖溢故其色多黃赤此蓋因外氣之寒熱而浮絡相應而然凡人之在冬月炎天與夫久坐遠行其面色相應亦皆然非痢色之出於臟腑隨內氣所感而生也況滯下之證多因濕熱所致內經曰肺熱者色白而毛敗心熱者色赤而經絡溢肝熱者色蒼而爪枯脾熱者色黃而肉蠕動腎熱者色黑而齒槁此雖論痿亦可見五臟之內熱皆能顯此五色今滯下之論五色意實相同然此不可與浮絡之因外氣相應者同語也</p>

<h3>辨赤白分冷熱之誤</h3>
<p>原病式曰或言下痢白為寒者誤也若果為寒則不能消穀何由反化為膿也所謂下痢谷反為膿血如世之穀肉果菜濕熱甚則自化腐爛潰發化為膿血也其熱為赤熱屬心火故也其濕為黃濕屬脾土故也燥郁為白屬肺金也經曰諸氣憤郁皆屬於肺謂燥金之化也然諸瀉痢皆兼於濕今反言氣燥者謂濕熱甚於腸胃之內而腸胃拂鬱結而又濕至於否以致氣液不得宣通因以成腸胃之燥使煩渴不止也假如下痢赤白俗言寒熱相兼其說尤誤豈知水火陰陽寒熱者猶權衡也一高則必一下一盛則必一衰豈能寒熱俱甚於腸胃而同為痢乎如熱瘡瘍而出白膿者豈可以白為寒與其在皮膚之分屬金故色白也次在血脈之分屬心火故為血也在肌肉屬脾土故作黃膿在筋部屬肝木故其膿色帶蒼深至骨屬腎水故紫黑血出也各隨五臟之部而見五色是其標也本則一出於熱但分淺深而已大法下迫窘痛後重裡急小便赤澀皆屬燥熱而下痢白者必多有之然則為熱明矣</p>
<p>按河間謂赤白不當分冷熱乃屬肺金心火之化又謂五色各屬五臟本則一出於熱其論至當但世患此疾者赤白居多今既以不當分冷熱為治若專以辛苦寒退熱此則治本之法所謂心火肺金之化者抑有別與蓋心主血肺主氣白屬肺金此氣受病也赤屬心火此血受病也赤白相雜血氣俱受病也知此則肝青脾黃腎黑之說亦可得而互明矣</p>

<h3>論熱藥治痢之誤</h3>
<p>原病式云或曰白痢既為熱病何故服辛熱之藥亦有愈者耶蓋辛熱之藥能開發腸胃鬱結使氣液宣流通濕潤燥氣和而已蓋病微者可愈甚者鬱結不開其病轉加而死矣凡治熱甚吐瀉亦然夫治諸痢者莫若以辛苦寒藥治之或微加辛熱佐之則可蓋辛能發散開通鬱結苦能燥濕寒能勝熱使氣宣平而已如錢氏香連丸之類是也故治諸痢者黃連黃柏為君以其至苦大寒正主濕熱之病乃若世傳辛熱金石毒藥治諸吐瀉下痢或有愈者以其善開鬱結故也然雖亦有驗者或不中效反更加害</p>
<p>按治痢用辛苦寒之劑開鬱燥濕勝熱三法俱備世之用辛熱金石毒藥者誠非也然亦有久痢腸胃虛滑者亦當求責</p>

<h3>治痢通因通用之法</h3>
<p>子和云夫下痢膿血腹痛不止可用調胃承氣湯加薑棗煎更下藏用丸瀉訖以五苓益元散調下又一男子瀉痢不止如傾不敢冷坐諸醫皆以為寒治延二十載兩手寸脈皆滑余不以為寒所以寒者水也以茶調散湧寒水五七升又以無憂散泄積水數十行乃通因通用之法也次以淡劑利水道</p>
<p>按此用吐下以治痢本內經通因通用之說使腸胃虛滑者其可下乎中氣虛弱者其可吐乎今云可下者謂有積滯在腸胃壅不通者也可吐者謂有痰飲在膈上氣不能降以致大腸不能收斂者也</p>
<p>丹溪曰積濕成痰在肺中宜大腸之不固也清其源則流自清矣正是此意</p>

<h3>論局方用熱藥澀藥之非</h3>
<p>丹溪曰泄痢一證局方用鍾乳健脾丸朝真丹訶藜勒丸大溫脾丸等藥皆用熱藥為主治澀藥為佐使當為腸虛感寒而成滑者設也彼瀉痢者將無熱證耶將無積滯耶內經曰痢有膿血多屬滯下夫瀉痢證其類尤多先賢曰濕多成泄此確論也然有挾風者固不可得而同矣況風與濕之外又有雜合受邪似難例用澀熱之藥局方出證有兼治裡急者有兼治後重者有兼治裡急後重者此豈非滯下病乎今瀉痢與滯下袞同論治實實虛虛之患將不俟終日矣經曰暴注下迫皆屬於熱又曰暴注皆屬火又曰下痢清白屬於寒屬火熱者二屬水寒者一瀉痢一證似乎屬熱者多屬寒者少局方專以澀熱為用若用之於下痢清白為寒者或可矣所謂下迫者即裡急後重之謂也其病屬火相火所為具毒甚於熱矣投以澀藥非殺而何</p>

<h3>滯下亦有挾虛挾寒</h3>
<p>丹溪曰或問河間之言滯下似無挾虛挾寒者乎否乎予曰泄痢之病水穀或化或不化並無努責惟覺困倦若滯下則不然或膿或血或膿血相雜或腸垢或無糟粕或糟粕相混雖有痛不痛大痛之異然皆裡急後重逼迫惱人似乎皆熱證實證也予近年涉歷亦有大虛大寒者不可不知敢筆其略以備採覽予從叔年逾五十夏間患滯下病腹微痛所下褐色後重頻並穀食大減時有微熱察其脈皆弦而澀似數而稍長卻喜不甚浮大兩手相等視其神氣大減予曰此滯下憂慮所致心血虧脾氣弱耳遂以參朮為君當歸陳皮為臣川芎炒芍藥茯苓為佐使時暄熱甚加少黃連兩月而安婁長官年三十餘奉養厚者夏秋間患滯下腹大痛有人教服單煮乾姜與一帖則痛定少頃又作又與之定由是服乾薑至三斤八日視之左脈弦而稍大似數右脈弦而大稍減亦似數重取之似緊予曰此必醉飽後吃寒涼太過而當作虛寒治之因其多服乾薑遂教用四物湯去地黃加人參白朮陳皮酒紅花茯苓桃仁煎入生薑汁飲之至一月而安金氏婦年近四十秋初尚熱患滯下腹但隱痛夜重於書全不得睡食亦稍減口乾不飲已得治痢靈砂二帖矣予觀之兩手脈皆澀且不勻神思倦甚飲食全減因與四物湯倍加白朮以陳皮佐之與十數帖而安此三病者若因其逼迫而用峻劑豈不誤人</p>
<p>按滯下之證古人多與泄瀉同論至三因方始能另立條目蓋實有不同夫病有從外感而得者須分六氣之異外既受傷腸胃鬱結遂成赤白等證當隨其寒熱溫涼以調之有因臟氣發動干犯腸胃而得者須察其何臟相乘以平治之又有因飲食失節而得者則又審其何物所傷以消克之世之感此疾者其因誠不越乎是三者但其受病之後腸胃拂鬱膿血稠黏裡急後重諸方雖有寒熱虛實之論劉河間則以為一出於熱然考之內經似亦熱多而寒少也我丹溪先生則以為亦有挾虛挾寒之證深戒學者須宜識此世之局方不辨三因專用澀熱之藥其失甚矣至河間立說專用苦寒疏下之藥則亦未甚為當何則蓋病有虛實治用先後若病氣暴至元氣壯實積滯膠固須宜下之病久氣脫腸胃虛滑不禁者亦宜溫之澀之大抵治痢當從仲景河間之法可溫則溫可下則下或解表或利小便或待其自已劉河間分別在表在裡挾風挾熱挾寒等證後之作者無越於斯但氣血一條未嘗表出立論其於芍藥湯下有曰行血則便自愈調氣則後重除蓋謂溲便膿血血之滯也故曰行血自愈奔迫後重氣之實也故曰調氣自除誠哉是言但膿血赤白亦有氣病血病之分後重裡急亦有氣實血虛之異學者又不可不察詳見前論</p>

<h2>滯下治法</h2>

<h3>治熱之劑</h3>
<p>仲景白頭翁湯治熱痢重下者</p>
<p>白頭翁（二兩）　黃連（三兩）　黃柏（三兩）　秦皮（三兩）</p>
<p>上四味以水七升煮取二升去渣服一升不愈再服</p>
<p>按此治痢在下焦腎虛有熱也經云腎欲堅故用純苦之劑以堅之出太陰例藥也以其下痢屬太陰故也</p>
<p>機要黃芩芍藥湯治泄痢腹痛或後重身熱久不愈脈洪疾及下痢膿血稠黏</p>
<p>黃芩　芍藥（各二兩）　甘草（五錢）</p>
<p>上咀每服半兩水一盞半煎一盞溫服</p>
<p>按此手足太陰經之藥也仲景用芍藥甘草湯以復其陰酸以收之甘以緩之酸甘相合以補陰血也芍藥白者補赤者瀉出太陽芍藥甘草例</p>
<p>大黃湯治泄痢久不愈膿血稠黏裡急後重日夜無度</p>
<p>大黃（一兩）</p>
<p>上細銼好酒二大盞同浸半日許再同煎至一盞半去大黃將酒分為二服頓服之痢止一服如未止再服取利為度後服芍藥湯以和之利止再服黃芩芍藥湯徹其毒也</p>
<p>按此乃陽明調盪滌邪熱之藥用酒煎者欲其上至頂顛外徹皮毛也</p>
<p>芍藥湯下血調氣經曰溲而便膿血知氣行而血止也行血則便自愈調氣則後重除</p>
<p>芍藥（一兩）　當歸　黃連（各半兩）　檳榔　木香（各二錢）　桂（二錢半）　大黃（三錢）　黃芩（半兩）　甘草（二錢炙）</p>
<p>上咀每服半兩水煎食後溫服清如利不減加大黃</p>
<p>按此行血調氣不熱之藥也大凡用藥之雜與品味之多者難以細分經絡當觀其大體如何此則太陽桂枝例藥也</p>
<p>白朮黃芩湯服前藥痢雖除更宜此調和</p>
<p>白朮（一兩）　黃芩（七錢）　甘草（三錢）</p>
<p>上咀勻作三服水煎服清</p>
<p>按此去濕熱和中活血之藥也</p>
<p>錢氏芍藥柏皮丸</p>
<p>芍藥　黃柏（各等分）</p>
<p>上為末水丸</p>
<p>守真芍藥柏皮丸治一切濕熱惡痢</p>
<p>芍藥　黃柏（各一兩）　黃連（半兩）　當歸（半兩）</p>
<p>上為末水丸如小豆大</p>
<p>按此二方補陰降火下焦之藥也出太陽例</p>
<p>局方黃連阿膠丸治冷熱不調赤白下痢</p>
<p>阿膠（炒二兩）　黃連（三兩）　茯苓（二兩）</p>
<p>上水熬阿膠膏溲和二末為丸米飲服</p>
<p>按此補虛退熱除濕之藥也出太陽例海藏云以上苦寒之劑元病不經內傷冷物者宜察亦當審人之虛實及以脈別之</p>

<h3>治寒之劑</h3>
<p>局方桃花丸治冷痢腹痛下如魚腦白物</p>
<p>赤石脂（煆）　乾薑（炮各等分）</p>
<p>上為末蒸餅糊丸米飲下三四十丸日三服</p>
<p>按此出陽明例藥方</p>
<p>丹溪曰桃花丸即要略桃花湯也仲景以治便膿血用赤石脂丸者乾薑粳米同煮作湯一飲病安便止後藥意謂病下焦血虛且寒非乾薑之溫石脂之澀且重不能止血粳米味甘引入腸胃不使重澀之體少有凝滯藥行易散餘毒亦無局方不知深意改為丸藥劑以麵糊日與三服果能與仲景之意合否也嚴氏當歸丸治冷留腸胃下痢純白腹痛</p>
<p>當歸（酒洗）　芍藥　附子（炮去皮臍）　白朮　乾薑（炮）　厚朴　阿膠（各一兩）　烏梅肉（二兩）　蛤粉（炒各一兩）</p>
<p>上為細末醋糊丸桐子大每服五十丸米飲送下局方訶藜勒散治腸胃虛弱泄利水穀漸成痢疾</p>
<p>青皮（去穰）　肉豆蔻（麵裹煨）　肉桂（五錢）　附子（炮去皮臍一兩）　訶子仁（各四兩）</p>
<p>上為末每服三錢姜三片煎服</p>
<p>按局方以白痢為寒多用辛熱燥毒之藥若用之於下痢清穀腸虛感寒者或可矣若膿血稠黏屬火之證用之非殺而何但感寒之證吾恐什百而一二也</p>

<h3>冷熱之劑</h3>
<p>古方駐車丸治冷熱下痢腸滑赤白</p>
<p>黃連（六兩）　乾薑　當歸（各二兩）　阿膠</p>
<p>上先以醋煮膠令消入前三藥和勻眾手丸桐子大米飲下</p>
<p>局方香連丸治冷熱不調下痢赤白膿血相雜裡急後重</p>
<p>黃連（去蘆二十兩用吳茱萸十兩同炒令赤色去茱萸不用）　木香（四兩八錢不見火）</p>
<p>上為細末醋糊丸桐子大每服二十丸空心米飲下</p>
<p>按此出太陰例藥也</p>
<p>戊己丸治胃經受熱泄痢不止</p>
<p>黃連　吳茱萸（去梗炒）　白芍（各五兩）</p>
<p>上為細末麵糊丸桐子大每服三十丸米飲下</p>
<p>按此出厥陰已寒例以上三方出證治冷熱下痢蓋冷熱異氣水火相反豈能同在腸胃為病耶論中辨之詳矣但其制方亦有暗合妙理惜乎世人莫知其深意也三方皆以黃連苦寒之藥為君正治濕熱之氣佐以辛苦溫藥所以開鬱行滯氣血宣通病亦自已乾薑木香茱萸三者各隨經合宜而用要在學者臨機應變又不可拘執於此也</p>

<h3>治風之劑</h3>
<p>機要防風芍藥湯治泄痢飧泄身熱脈弦腹痛而渴及頭痛而微汗</p>
<p>蒼朮防風湯治泄痢脈弦頭痛</p>
<p>良方神朮散治春傷於風夏必飧泄（以上三方並見泄瀉門）</p>
<p>澹寮方倉廩湯治下痢頭痛心煩不食</p>
<p>局方敗毒散四錢加陳倉米百粒薑棗煎服</p>
<p>按此乃發散風寒之劑出太陽例藥也</p>

<h3>治熱之劑</h3>
<p>機要白朮芍藥湯治脾經受濕水泄注下蒼朮芍藥湯同</p>
<p>仲景五苓散</p>
<p>宣明益元散（以上四方並見泄瀉門）</p>

<h3>治暑之劑</h3>
<p>局方黃連香薷飲治感暑下痢鮮血（方見暑門）</p>
<p>按此解散暑熱心肺藥也出太陰厚朴例</p>
<p>宣明桂苓甘露飲</p>
<p>子和桂苓甘露飲（方並見暑劑）</p>
<p>按此三方解表利小便大瀉濕熱氣分藥也太陽經藥也</p>

<h3>攻下之劑</h3>
<p>仲景大承氣湯（方見下劑）</p>
<p>按此泄熱盪滌腸胃之劑痞滿燥實四證者可用出陽明例藥也</p>
<p>宣明玄青丸治下痢勢惡頻並窘迫或久不愈諸藥不能止須可下之以開除濕熱痞悶積滯</p>
<p>黃連　黃柏　大黃　甘遂　芫花（醋拌炒）　大戟（各半兩）　牽牛（四兩取末二兩）　輕粉（二錢）　青黛（一兩）</p>
<p>上為末勻水丸小豆大初服十丸每服加十丸日三以快利為度</p>
<p>機要厚朴枳實湯治虛滑久不愈多傳變為痢先以此湯防其傳變</p>
<p>厚朴（一兩）　枳實（炒一兩）　訶子皮（一兩半生熟）　黃連　甘草（炙）　大黃（各三錢）　木香（半兩）</p>
<p>上為末每服三五錢水煎服</p>
<p>按以上三方逐積去熱之藥也大黃瀉血也牽牛瀉氣也甘遂大戟芫花泄水也厚朴枳殼泄痞滿也各隨其病所宜選而用之</p>
<p>局方蘇感丸去臟腑有積下痢</p>
<p>以蘇合香丸與感應丸二藥和勻如粟米大每服五丸淡薑湯空心下</p>
<p>按局方之學多以此治痢去積故錄於此然二藥之類聚溫熱用於傷寒傷冷之物者則可然有熱之人積滯雖去熱毒必行其害何可勝言哉。</p>
<p>本事方靈砂丹治一切積痢</p>
<p>硇砂　硃砂（並研細各二錢半）</p>
<p>上用黃蠟半兩巴豆三七粒去殼皮膜同於銀石器內重湯煮一伏時候巴豆紫色為度去二七粒止將一七粒與前藥同研極勻溶蠟和藥旋丸綠豆大每服三丸至五丸水瀉生薑湯下白痢艾湯下赤白痢烏梅湯下空心服</p>
<p>丹溪曰仲景治痢之法下者率用承氣加減何嘗以砒巴豆丹碙決烈燥毒之劑蓋大黃之寒其性善走佐以厚朴之溫善行滯氣緩以甘草之甘飲以湯液灌滌腸胃滋潤輕快無所留滯積行即止此砒丹巴碙熱毒類聚成丸其氣凶暴其體重燥積垢雖行毒氣未歇借使有愈疾之功其腸胃清淳之氣能免旁損暗傷之患乎</p>

<h3>消積之劑</h3>
<p>脾胃論聖餅子治瀉痢赤白臍腹撮痛久不愈</p>
<p>黃丹（二錢）　定粉（三錢）　密陀僧（二錢）　舶上硫黃（三錢）　輕粉（少許）</p>
<p>上為細末入白麵四錢滴水和如指尖大捻作餅子陰乾食前漿水磨化服之大便黑色為妙</p>
<p>元戎聖功丸專治血痢</p>
<p>膩粉（三錢匕）　定粉（二錢匕）　一法加蛤粉</p>
<p>上研勻水浸蒸餅丸綠豆大艾湯下</p>

<h3>止澀之劑</h3>
<p>仲景桃花湯治下痢便膿血</p>
<p>赤石脂（一斤半銼一半末）　乾薑（一兩）　粳米（一升）</p>
<p>上三味以水七升煮米令熟去滓溫七合納赤石脂末方寸匕日三服若一服愈勿再服</p>
<p>按此方出手陽明例藥也但赤治丙而白治庚也</p>
<p>嚴氏禹餘糧丸治腸胃虛寒滑泄不禁</p>
<p>禹餘糧石（煆）　赤石脂（煆）　龍骨　蓽茇　乾薑（炮）　訶子（麵裹煨）　肉豆蔻（麵裹煨）附子（炮去皮臍各等分）</p>
<p>上為末醋糊丸桐子大每服七十丸空心米飲下</p>
<p>局方真人養臟湯治冷熱不調下痢赤白裡急後重腹痛脫肛</p>
<p>罌粟殼（去蒂蓋蜜炙三兩六錢）　人參　當歸（各六錢）　肉桂（八錢）　訶子皮（一兩二錢）木香（二兩四錢）　肉豆蔻（麵裹煨半兩）　白芍（一兩六錢）　生甘草（一兩八錢）　白朮（六錢）</p>
<p>上咀每服四錢水煎服臟寒加附子</p>
<p>水煮木香丸治一切下痢赤白膿血相雜裡急後重</p>
<p>罌粟殼（去穰一兩四錢）　青皮（去白二兩八錢）　甘草（二兩四錢）　當歸（洗去蘆六兩）　訶子（炮去核八兩）　木香（不見火六兩）</p>
<p>上為末蜜丸如彈子大每服一丸水八分蓋煎化溫服</p>
<p>秘藏訶子散治腸胃虛寒泄瀉米穀不化腸鳴腹痛脫肛及作膿血日夜無度</p>
<p>御米殼（去蒂蓋蜜炒半兩）　訶子（煨去核七分）　乾薑（炮六分）　橘皮（半錢）</p>
<p>上為細末分作二服水煎和滓熱服空心下</p>
<p>十劑云澀可以去脫以米殼之酸微澀上收固氣去脫主用為君以訶子皮之微酸上收固血治其形脫橘皮微苦溫益真氣升陽為之使以乾薑大辛熱除寒為臣亦為主治也</p>
<p>按以上諸方皆行溫熱之藥固氣止血緊澀腸胃當為腸虛感寒而成滑者設也且滯下之證多屬於熱兼有積滯局方一門專主澀熱似難例用</p>
<p>宣明香連丸</p>
<p>木香　訶子肉（麵煨）　黃連（炒各半兩）　龍骨（一錢）</p>
<p>上為細末飲丸黍米大每服二十丸米飲湯下</p>
<p>機要訶子散治泄痢腹痛漸以泄下微少宜此止之法云大勢已去而宜止之</p>
<p>訶子皮（一兩半生半熟）　木香（半兩）　黃連（三錢）　甘草（炙三錢）</p>
<p>上為細末每服二錢以白朮芍藥湯下如止之不已宜歸而送之加厚朴一兩竭其邪氣也</p>
<p>脾胃論訶藜勒丸治休息痢日夜無度腥臭不可近臍腹攝痛</p>
<p>椿根白皮　訶子肉（半兩）　母丁香（三十個）</p>
<p>上為細末醋糊為丸如桐子大每服五十丸溫米飲下</p>
<p>按以上諸方用溫涼之藥以上痢較之局方專用澀熱則變法矣夫脫則用澀理所當然脫而挾寒溫之熱之可也脫而挾熱涼而澀之可也寒熱各隨所宜而用似難偏執一說</p>
<p>宣明三聖散治產後下血痢不止</p>
<p>烏魚骨　燒綿灰　血餘灰（各等分）</p>
<p>上細末每服一錢煎石榴皮湯調下熱服</p>
<p>按此專主止血之劑</p>

<h3>收斂之劑</h3>
<p>嚴氏烏梅丸治熱留腸胃下痢純血臍腹㽲痛</p>
<p>烏梅肉（二兩）　當歸　枳殼（各一兩）　黃連（二兩）</p>
<p>上為細末醋糊丸桐子大每服七十丸食前米飲下元戎烏梅散治下痢津少大渴引飲不休</p>
<p>烏梅（焙乾半兩）　茯苓（一兩）　木爪（一兩）　一法加桂（三錢半）</p>
<p>上咀每服五錢生薑三片煎</p>
<p>按仲景烏梅丸治傷寒吐蛔後人用治下痢此皆酸收之義出太陽桂苓例藥也</p>

<h3>血劑</h3>
<p>局方胃風湯治風冷乘虛入客腸胃水穀不化泄瀉注下及腸胃濕毒如下豆汁或下瘀血日夜無度</p>
<p>人參　白茯苓　芎藭　桂　當歸　白芍　白朮（各等分）</p>
<p>上粗散每服二錢入粟米數粒同煎食前服</p>
<p>按此方名為治風而實非治風乃補血和血益胃氣之藥下血痢而挾虛者實可倚仗出太陽桂苓例藥也</p>
<p>良方加味四物湯治血痢</p>
<p>四物加阿膠艾葉</p>
<p>保命集一方四物內加槐花黃連御米殼等分</p>
<p>按此補血溫血之藥出厥陰例藥也</p>
<p>宣明白朮湯治孕婦痢膿血</p>
<p>白朮　黃芩　當歸（各等分）</p>
<p>上為末每服三二錢水煎食前服</p>

<h3>補劑</h3>
<p>良方十全大補湯治一切婦人病痢四十日諸藥不愈六脈沉弱大凡痢脈宜沉宜弱但服此藥而愈（方見補劑）</p>
<p>上薑棗煎成加白蜜半匙再煎數沸服</p>
<p>良方治妊娠下痢腹痛小便澀</p>
<p>糯米（一合）　當歸（炒）　黃耆（各一兩）</p>
<p>上細切和勻水煎服</p>
<p>按此二方不分經絡補血之劑今人治痢而用此者蓋鮮矣殊不知血氣虛脫之人與夫胎前產後之證此法不可無也故特立條目以表章之</p>

<h3>雜方</h3>
<p>良方治疫毒痢敗毒散多加人參甘草陳皮薑棗煎服</p>
<p>按此方詳見論中</p>
<p>嚴氏茜根丸治一切毒痢及蠱注利血下如雞肝心煩腹痛</p>
<p>茜根（洗）　川升麻　犀角　地榆　當歸　黃連　枳殼　白芍</p>
<p>上等分為末醋煮米糊為丸如桐子大每服七十丸空心米飲下</p>
<p>按此方消化死血解飲食毒之藥</p>
<p>百一選方治噤口痢</p>
<p>石蓮去殼留心並肉碾為細末每二錢陳皮飲調下此是毒氣上衝心肺藉此以通心氣便覺思食澹寮方治噤口痢毒氣上衝心肺者</p>
<p>敗毒散（四錢）　陳倉米（一百粒）　姜三片棗一枚煎</p>
<p>上方治脾胃虛弱噤口痢用山藥一味銼如小豆大一半銀器內炒熟一半生用同為末米飲調下</p>
<p>按禁口痢古人論之者少故留此三方以備忽然石蓮之通心氣敗毒散散表邪山藥之補脾胃果能開胃口而進食乎</p>
<p>導氣湯治下痢膿血裡急後重腹疼作渴日夜無度</p>
<p>黃連　黃芩　大黃　白芍　當歸　木香　檳榔</p>
<p>上㕮咀水煎</p>
<p>此方即前芍藥湯加減桂甘草二味今人多如此用故收入</p>

<h1>卷六</h1>

<h2>泄瀉門　此門宜與滯下者</h2>

<h3>瀉痢生死脈法</h3>
<p>內經云脈細皮寒少氣泄利前後飲食不入是謂五虛死其漿粥入胃泄注止則虛者活</p>
<p>脈經云泄注脈緩時小結者生浮大數者死又洞泄食不化不得留下膿血脈微小連者生緊急者死</p>
<p>脈訣云下利微小即為生脈大浮洪無瘥日</p>

<h2>仲景治利大法</h2>

<h2>東垣治利大法　按此並見滯下門</h2>

<h3>瀉分寒熱</h3>
<p>病機機要云臟腑瀉利其證多種大抵從風濕熱論是知寒少熱多寒則不能久也故曰暴瀉非陽久瀉非陰大便完穀下有寒有熱熱者脈疾身多動音聲響亮暴注下迫此陽也寒者脈沉而細身不動作目睛不了了飲食不下鼻準氣息者姜附湯主之若身重四肢不舉朮附湯主之</p>
<p>按此以瀉之久暴分陰陽正如傷寒之病始為寒而終則傳變而為熱也然亦必以脈證參訂焉</p>
<p>原病式曰瀉白為寒青黃紅赤黑皆以為熱也大抵瀉利小便清白不洽為寒赤色者為熱又完穀不化而色不變其利脾氣虛弱畏冷小便清白不澀身涼不渴脈遲細而微者寒也穀雖不化而色變非白煩渴小便赤澀者熱證也凡穀消化無問色及他證便為熱也寒泄而穀消化者未之有也或火性急速傳化失常穀雖不化而飧泄者亦有之矣仲景云邪熱不殺穀然熱得濕則飧泄也</p>

<h3>論瀉痢有濕有熱有風有寒</h3>
<p>機要云有太陰經受濕而為水泄虛滑身重微滿不知穀味久則防變而為膿血脾經傳腎謂之賊邪故難愈若先利而後滑謂之微邪故易痊此皆脾土受濕之所為也</p>
<p>有厥陰經下痢不止其脈沉而遲手足厥逆涕唾膿血此難治宜麻黃湯小續命汗之此有表邪縮於內當瀉表邪而愈</p>
<p>有暴下無聲身冷自汗小便自利大便不禁氣難布息脈微嘔吐急以重藥溫之漿水散是也</p>

<h3>論暴注屬火</h3>
<p>子和云夫暴注瀉水不已內經曰注下也注下水利也暴速甚者屬火宜用水調桂苓甘露飲五苓益元散或以長流水煎放冷服涼膈通聖亦能治之慎不可驟用罌粟殼乾薑豆蔻之類縱瀉止亦轉生他疾止可分陰陽利水道而已</p>
<p>按以上所論辨寒熱風濕火等證所以明六淫之邪皆能為瀉為注者亦當各隨所淫之邪分而治之可也</p>

<h3>論胃氣下降為飧泄</h3>
<p>機要云夫脾胃同濕土之化主腐熟水穀胃氣和平飲食入胃精氣則輸於脾土歸於肺行於百脈而成榮衛若飲食一傷起居不時損其胃氣則上升精華之氣反下降是為飧泄久則太陰轉少陰而為腸澼</p>

<h3>論春傷於風夏必飧泄</h3>
<p>機要云春宜緩形形緩動則肝木乃榮反靜密則是行秋令金能制木風內臟夏至則火盛而金去獨火木旺而脾土損矣輕則飧泄脈泄穀不化重則下痢膿血稠黏良方云經云春傷於風夏必飧泄蓋風喜傷肝春時木旺不受邪反移氣克於脾土脾既受克不能運化因成積滯夏秋之間再感暑濕風冷之氣發動而成痢也</p>

<h3>論飧泄屬風宜汗</h3>
<p>子和云飧泄不止完穀不出發汗可也桂枝麻黃湯主之此證以風為根蓋風隨汗出也</p>
<p>按飧泄證機要謂胃氣下流及春行秋令良方謂春木旺移氣克脾二論雖殊要之皆因風木傳變而脾土受邪爾子和謂風隨汗解此論固是然亦須隨其傳變而治不可執此一法也</p>

<h3>瀉分三因</h3>
<p>三因嚴氏云泄瀉一證經中所謂洞泄飧泄溏泄溢泄濡泄米穀注下是也所因有內外不內外差殊耳經云春傷於風夏必飧泄又云濕勝則濡泄寒甚則為泄暑熱盛之亦為泄至於七情感動臟氣不平亦致溏泄其</p>
<p>如飲食不節過食生冷而成泄瀉者乃脾胃有傷也但停滯泄瀉一證直須積滯已消然後用以斷下藥今人往往便固止之多成痢疾者矣治法先理中焦次分利水穀治中不效然後斷下</p>
<p>按此三因所分甚詳但外所淫者既六而立方止有其二內之七情為證而又不詳及於治法</p>
<p>治瀉痢用吐下汗三法</p>
<p>子和云一僧臟腑不調三年不效此洞泄也以謀慮不決而成肝主謀慮甚則兼脾脾濕不流乃上湧痰半盆又以舟車丸浚川散下數行仍使澡浴出汗自爾日勝一日常以胃風湯白朮散調養之</p>
<p>按子和為治大率多用此三法洞泄一證縱其果有積滯鬱結之甚元氣壯實者亦不宜驟用此三法況有積滯雖甚而元氣尤虛者哉設使果當用此三法者亦當如仲景察證以辨其吐汗下者有可不可下之殊況仲景治痢又有合下合溫之法焉此得非孟浪乎</p>
<p>丹溪論局方用熱藥澀藥治痢之誤</p>
<p>按此見滯下門</p>
<p>謹按泄瀉一證古方率以為腸胃虛寒與風冷乘之為論故多行澀熱之劑彼瀉痢者豈無積滯豈無熱證乎今觀病機機要所論有屬寒屬風濕屬火之證此因於外而傷者也又云厥陰經動並胃氣下降為瀉痢三因所言七情感動臟氣不平亦致溏泄此則因於內而傷者也外則當調六氣內則當平五臟況又有飲食所傷腸胃停滯所致者治法各不同也然更有因胃氣下流而泄者在法則當升舉因風而成飧泄者則當解散因痰積於上焦以致大腸之不固而泄者又當去上焦之痰而不治其瀉因脾胃氣虛而泄者又當補中益氣使胃氣升騰而泄自止蓋各求其本而治可也</p>

<h2>泄瀉治法</h2>

<h3>治濕之劑</h3>
<p>機要白朮芍藥湯治太陰脾經受濕水泄注下體重微滿困弱無力不欲飲食暴泄無數水穀不化宜此湯和之身重暴下是大勢來亦宜和也</p>
<p>白朮　芍藥（各一兩）　甘草（五錢）</p>
<p>上銼每服一兩水煎</p>
<p>治濕瀉茯苓湯又治食瀉濕熱</p>
<p>白朮　茯苓（各七錢半）</p>
<p>上咀每服一兩水煎食前服　一方有芍藥三味等分名白朮散</p>
<p>按以上三方和中除濕足太陰陽明經藥也白朮之甘入胃而除脾胃之濕芍藥之酸澀除胃中之濕熱四肢困茯苓利水道而除濕此三味泄痢須用之藥也</p>
<p>蒼朮芍藥湯如前證</p>
<p>蒼朮（二兩）　芍藥（一兩）　黃芩（半兩）</p>
<p>上銼每服一兩加淡味桂半錢煎服清</p>
<p>按此解散濕熱上中二焦之劑太陰經的藥也</p>
<p>良方胃苓湯治夏秋之間脾胃傷冷水穀不分泄瀉不止</p>
<p>五苓散　平胃散</p>
<p>上和合薑棗煎空心服</p>
<p>按此乃表裡除濕之劑東垣所謂上下分消其濕是也太陽太陰經藥也出陽明飲痞例</p>
<p>仲景五苓散</p>
<p>宣明益元散（方並見濕劑）</p>
<p>按以上二方除濕利小便之劑太陽經的藥也</p>

<h3>治風之劑</h3>
<p>機要防風芍藥湯治泄痢飧泄身熱脈弦腹痛而得及頭痛微汗</p>
<p>防風　芍藥　黃芩（各一兩）</p>
<p>上咀每服半兩水煎服清</p>
<p>按此治風辛涼之劑太陰太陽經藥也</p>
<p>蒼朮防風湯治泄痢脈弦頭微痛</p>
<p>蒼朮（二兩）　防風（一兩）</p>
<p>一方蒼朮四兩麻黃一兩防風五錢姜七片煎</p>
<p>按此足太陰陽明經藥也</p>
<p>良方神朮散治春傷於風夏必飧泄</p>
<p>蒼朮（一斤）　藁本　川芎（各六兩）　羌活（四兩）　粉草　細辛（一兩六錢）</p>
<p>上粗末每服三錢姜三片煎要出汗加蔥白</p>
<p>按以上三方治風勝濕辛溫之劑此則太陽經藥也局方胃氣湯治大人小兒風冷乘虛入客腸胃水穀不化泄瀉注下（方見滯下門）</p>
<p>按此方名曰治風具實和血之藥也</p>

<h3>治熱之劑</h3>
<p>局方戊已丸治脾胃濕熱泄痢不止（方見滯下門）</p>
<p>按泄瀉局方多以為寒至劉張始言有屬熱屬火之證故諸方中治熱瀉之方甚少然仲景治傷寒挾熱下痢用葛根黃芩黃連湯但人未之思耳</p>

<h3>治暑之劑</h3>
<p>局方來復丹治伏暑泄瀉如水（方見本方）</p>
<p>易簡云硝石性寒佐以陳皮其性疏快硫黃且能利人若作暖藥以止瀉誤矣蓋由啖食生冷或冒暑熱之氣中脘閉結揮霍變亂此藥通利三焦分理陰陽服之甚驗</p>
<p>按此出厥陰硫黃例藥也</p>
<p>香薷飲治伏暑吐瀉（方見暑劑）</p>
<p>按此治暑之表藥也肺脾經藥也出太陰厚朴例宣明桂苓甘露飲治飲水不消嘔吐泄痢或下痢赤白（方見暑劑）</p>
<p>按五苓散益元散加寒水石解利濕熱太陽經藥也</p>

<h3>治寒之劑</h3>
<p>機要漿水散治暴瀉如水周身汗出一身盡冷脈微而弱氣少不能語甚者加吐此為急病</p>
<p>半夏（一兩湯洗）　附子（半兩泡）　桂（五錢）　甘草（炙五錢）　良薑（二錢半）　乾薑（一作乾生薑五錢）</p>
<p>上為細末每服三五錢漿水二盞煎至半盞和滓熱服</p>
<p>白朮湯</p>
<p>白朮　芍藥　甘草（炙各三錢）　乾薑（半兩炮）</p>
<p>上如前服甚者去乾薑加附子三錢謂辛能發散也局方理中湯治臟腑停寒泄瀉不已（方見寒劑）</p>
<p>按此出厥陰己寒例藥也以上用姜附之藥皆為暴瀉氣脫如五虛等證救急之劑所謂暴瀉非陽者也然有屬火者亦當求責</p>

<h3>治風寒濕之劑</h3>
<p>本事麴藭丸治中風或中風濕臟腑滑瀉</p>
<p>川芎　附子（炮）　神麯　白朮（等分）</p>
<p>上為細末麵糊丸桐子大每服三五十丸溫米飲下此藥亦治飧泄</p>
<p>按此出太陰例藥也</p>
<p>止澀之劑（按諸方論並見滯下門）</p>

<h3>去積之劑</h3>
<p>本事溫脾湯治痼冷在腸胃間泄瀉腹痛宜先取去然後調治不可畏虛以養病也</p>
<p>厚朴　乾薑　甘草　桂心　附子（生各二兩）　大黃（生四錢碎切湯一盞漬半日搦去滓煎湯時和滓下）</p>
<p>上細銼水二升半煎八合後下大黃汁再煎六合去滓服</p>
<p>按泄痢腹痛其證多種有積滯者固宜取去豈但痼冷一端而已須詳證虛實寒熱隨其所宜以調之</p>

<h3>升發之劑</h3>
<p>東垣升陽除濕湯自下而上者引而竭之</p>
<p>升麻　柴胡　防風　神麯　澤瀉　豬苓（各半兩）　陳皮（三錢）　蒼朮（一兩）　大麥蘖面甘草（炙各三錢）　如胃寒腸鳴加益智仁半夏各半錢薑棗同煎非腸鳴不得而用之</p>
<p>上作一服水煎早飯後熱服之</p>
<p>升陽除濕防風湯如大便閉塞或裡急後重數至圊而不能便或有白膿或血慎勿利之利之則必致重病及鬱結而不通也以此湯舉其陽則陰氣自降矣</p>
<p>蒼朮（泔浸去皮乾淨四兩）　防風（二錢）　白朮　白茯苓　白芍藥（各一錢）</p>
<p>上咀除蒼朮另作片子水一碗半煎至二盞內諸藥同煎至一大盞熱服食前</p>
<p>按飲食入胃氣上升輸精心肺然後下降若脾胃有傷不能上升反下流腎肝而成泄痢者法宜填補中氣升之舉之不可疏下此東垣發前人所未論也</p>

<h3>調補脾胃之劑</h3>
<p>錢氏白朮散治小兒泄瀉胃熱煩渴不問陰陽並宜服之</p>
<p>人參　白茯苓　白朮　木香　甘草　藿香（各一兩）　乾薑（按中論即是葛根）</p>
<p>上為末水煎</p>
<p>按此太陰經四君子例藥也治小兒陽明本虛陰陽不和吐瀉亡津液煩熱口乾以參朮甘草甘溫補胃和中木香藿香辛溫芳香可以助脾茯苓甘草分陰陽導水濕葛根甘平倍於眾藥其氣輕浮鼓舞胃氣上行津液又解風肌熱治脾胃虛弱泄瀉之勝藥也易簡白朮湯治證同前</p>
<p>前方藿香改黃耆是也</p>
<p>秘藏黃耆補胃湯治一日大便三四次溏而不多有時泄腹中鳴</p>
<p>黃耆　當歸身　柴胡　益智仁　陳皮（各三錢）　甘草（炙二錢）　升麻（六分）　紅花（少許）</p>
<p>上咀作一服水煎食前服</p>

<h3>補腎之劑</h3>
<p>機要肉豆蔻丸治腎泄久不愈脈沉細無力者效</p>
<p>破故紙（炒）　肉豆蔻（麵裹煨各等分）</p>
<p>上為末棗肉為丸桐子大飲湯下空心本事方破故紙四兩肉豆蔻二兩名二神丸治脾腎虛弱</p>
<p>本事五味子散治腎泄</p>
<p>五味子（二兩）　吳茱萸（半兩細粒綠色者）</p>
<p>上二味炒香熟為度細末每服二錢陳米飲下有一親識每五更初曉時必溏泄一次此名腎泄服此而愈</p>
<p>局方金鎖正元丹治腎虛泄瀉小便頻數虛冷之證</p>
<p>五倍子　茯苓（各八兩）　硃砂（別研三兩）　龍骨（煆三兩）　紫巴戟（去心一斤）　補骨脂（酒浸炒十兩）　肉蓯蓉（洗焙）　葫蘆巴（焙各一斤）</p>
<p>上為末入研藥令勻酒糊丸桐子大每服三十丸空心溫酒鹽湯任下</p>

<h1>卷七</h1>

<h2>瘧門</h2>

<h3>內經敘瘧</h3>
<p>內經云夏傷於暑秋必痎瘧又云先寒後熱者名曰寒瘧先熱而後寒名曰溫瘧其但熱而不寒者名曰癉瘧</p>
<p>按內經論瘧謂陰陽相併之虛實發為寒熱歷敘四時及六經五臟與胃之瘧以至連日間日發之早晏最為詳盡學者必通考全文以熟玩之</p>

<h3>瘧脈</h3>
<p>略要雲師曰瘧脈自弦弦數者多熱弦遲者多寒弦小緊者下之差弦遲者可溫之弦緊者可發汗針灸也浮大者可吐之弦數者風發也以飲食消息止之</p>
<p>脈經云瘧脈自弦微則為虛代散則死</p>

<h3>瘧備三因</h3>
<p>陳無擇云夫瘧備三因外則感四氣內則動七情飲食飢飽房室勞逸皆能致之經所謂夏傷暑秋痎瘧者此則因時而敘耳不可專以此論外所因證有寒瘧有溫瘧有癉瘧並同素問有濕瘧者寒熱身重骨節煩疼脹滿自汗善嘔因汗出復浴濕舍皮膚及冒雨濕有牝瘧者寒多不熱但慘慼𱞗慄病以時作此則多感陰濕陽不能制陰也五種瘧疾以外感風寒暑濕與衛氣相併而成除癉瘧獨熱溫瘧先熱牝瘧無熱外諸瘧皆先寒後熱內所因證病者以蓄怒傷肝氣鬱所致名曰肝瘧以喜傷心心氣耗散所致名曰心瘧以思傷脾氣鬱涎結所致名曰脾瘧以憂傷肺肺氣凝痰所致名曰肺瘧以失志傷腎所致名曰腎瘧所致之證不同素問此五種瘧疾以感氣不和鬱結痰飲所致不內外因有疫瘧者一歲之間長幼相似有鬼瘧者夢寐不祥多生恐怖有瘴瘧者乍熱乍寒乍有乍無南方多病有胃瘧者飲食飢飽傷胃而成世謂食瘧有勞瘧者經年不瘥前後復發微勞不任亦有數年不瘥結成癥癖在腹脅名曰老瘧亦曰母瘧以上諸證各有方治宜推而用之</p>
<p>按無擇有七情感動鬱氣成瘧之論可謂發千古之未發但所集隨證施治之方皆是溫熱脾胃之劑止有四獸飲云治五臟氣虛結聚涎飲夫以各臟君臣之藥補虛瀉實之法各各不同豈可以一方通治七情之瘧哉豈欲學者自求之與嗟夫醫之為學宋三百年錢仲陽之下一人而已其集方者尚如是欲使人據證撿方烏可得也</p>

<h3>論痰能致瘧</h3>
<p>嚴用和云素問謂瘧生於風又夏傷於暑此四時之氣也或乘涼飲冷當風臥濕飢飽失時致脾胃不和痰積中脘遂成此疾所謂無痰不成瘧一日一發易治間日一發難愈三日一發者尤其難愈</p>
<p>按此謂胃氣不和痰積中脘而成瘧則自內而生病於外也與素問風暑外傷雖異然外既受傷則內氣必郁亦生痰此自外而生病於內也瘧而挾痰誠有之矣其引以無痰不成瘧之一句則失之偏也其用藥治法亦且未詳</p>

<h3>瘧分三陽三陰淺深之異</h3>
<p>病機機要云經曰夏傷於暑秋必痎瘧傷之淺者近而暴傷之重者遠而為痎痎者久瘧也是知夏傷暑氣閉而不能發泄於外邪氣內行至秋而為瘧也有中三陽者有中三陰者其證各殊同傷寒也在太陽經謂之寒瘧治多汗之在陽明經謂之熱瘧治多下之在少陽經謂之風瘧治多和之此三陽受病謂之暴瘧發在夏至後處暑前此乃傷之淺者近而暴也在陰經則不分三經總謂之濕瘧當從太陰經論之發在處暑後冬至前此乃傷之重者遠而為痎痎者老也居西方宜毒藥療之</p>
<p>按此分風暑所傷有陰陽淺深之異發前人所未論也</p>
<p>詳見後論中</p>

<h3>瘧非脾寒及鬼食辨（後添論斷）</h3>
<p>子和云內經既以夏傷於暑而為瘧何世醫皆以脾寒治之用姜附硫黃之類甚者歸之祟怪良可笑耶又或因夏月飲食生冷之類指為食瘧此又非也豈知內經之論則不然皆夏傷於暑遇秋風寒而後作也邪熱淺則連日邪熱深則間日併入於裡則寒併入於表則熱若此論則了不相干於脾也治平之時其民夷靜雖用砒石辰砂有毒之藥以熱治熱亦能取效擾攘之時其民勞苦內火與外火俱動以熱攻熱轉為吐血瀉血瘡瘍嘔吐之疾豈與夷靜之人同治哉余嘗用張長沙汗吐下三法愈瘧病極多大忌錯作脾寒治之</p>
<p>按此云無脾寒及鬼瘧皆是得之於暑又謂平治與擾攘之時治瘧不同皆確論也然食瘧則世亦有之者然觀其用藥以白虎加人參湯小柴胡五苓桂苓甘露之類則調之也甚者臟用承氣大紫胡下之更不愈以常山散吐之悉是寒藥降火之劑蓋以瘧從火之化也又有謂治芻蕘貧賤之人與富貴膏粱不同之論固是然仍用溫脾散辰砂丹劫藥貧賤之人豈與治平時人同歟貧賤者脾胃虛寒其可用劫劑歟此恐非出於子和之筆也學者試思之</p>
<p>或問俗以瘧為脾寒何也曰此亦有理天地之間惟吳楚閩廣人患此至多為陽氣之所盛處其地卑濕長夏之時人多患暍瘧霍亂瀉痢傷濕熱也本暑盛陽極人伏陰在內脾困體倦腠理開發或因納涼於水間木陰及泉水澡浴而微寒客於肌肉之間經所謂遇夏氣悽愴之小寒迫之是也或勞役飢飽內傷而即病作故指肌肉屬脾發則多惡寒戰慄乃謂之脾寒爾實由風寒濕暍之邪鬱於腠理夏時毛竅疏通而不為病至秋氣斂之際表邪不能發越故進退不已往來寒熱病勢如凌瘧人之狀所以名瘧即四時之傷寒故十二經皆能為病古方治法多兼於理內傷取效脾胃和而精氣疏通陰陽和解諸邪悉散此實非脾病也但病氣隨經升降其發早暮日次不等內經具病例已詳專世以發表解肌溫經散寒等法亦未嘗執於燥脾劫劑也又曰既瘧本夏傷於暑為病世有不服藥餌或人與符咒厭之亦止何也曰此夏時天地氣交百物生髮濕熱熏蒸禽蟲吐毒之際人因暑熱汗出神氣虛耗感得時間乖戾之氣為病故與厭之亦止若移精變氣之謂也然古人稱瘧不得為脾寒者正恐人專於溫脾之說不明造化之源而失病機氣宜之要故也</p>

<h3>痎瘧</h3>
<p>丹溪曰內經謂夏傷於暑至秋為痎又曰痎瘧皆生於風痎瘧老瘧也以其隔兩日一作纏綿未去前賢或用峻劑恐其稟受怯弱與居養所移者所宜始悟常山烏梅砒母劫劑或誤投之輕病為重重者危矣夫三日一作者陰經受病也作於子午卯酉少陰瘧也作於寅甲巳亥厥陰瘧也作於辰戌丑未日太陰瘧也瘧得於暑當汗而解或因取涼太過汗郁成痰其初感也弱者即病胃氣強者伏而不動至於再感復因內傷其病乃作宜其難瘥夫感暑與風皆外邪也非汗多不解來求治者皆已經試劫劑胃氣重傷似難速愈必先與參朮等補劑加減以取汗得汗而虛又行補養下體屬陰最難得汗補藥力得汗出至足方是佳兆又有感病極深邪氣必自臟傳出至腑其發無時若發於午之後寅之前者血受病也為難愈須漸漸趲早方是佳兆故治此病者春夏易秋冬難大忌飽食以汗之難易為優劣也僉憲詹公春得痎瘧累試劫藥綿延至冬來求治予知其久得汗惟胃氣未完非補不可一味白朮末之粥丸與二斤盡藥大汗而安如此者多但略有加減不必盡述</p>
<p>按內經以瘧從風寒暑而得之乃天之邪氣所傷當以汗解仲景河間悉用發表之藥但以寒熱多少分經絡而治然亦有三陰三陽之異也蓋傷在陽者遲而暴傷在陰者遠而深在氣則發之早在血則發之晏淺則日作深則間之此雖分在陰在陽是乃淺深之謂皆當從汗而解也機要謂在三陽經其汗下和解同傷寒治外邪解而內未已者以早晚分氣血而用大柴胡大承氣桃仁承氣下之久瘧胸中鬱郁欲吐而不能吐當以藜蘆散雄黃散吐之此為暴病而氣實者設也我丹溪先生論邪氣深入陰分血分而成久瘧者當用升發之藥自臟而出之於腑然後自表作汗而解若用下藥則邪氣愈陷下而難出也又久瘧之人正氣虛者不可用劫藥損其胃氣劫之數次不愈者病若不變必待春來氣升瘧氣隨升發之氣而出方已遇此者當以補之一婦人久痢一子亦痢死哭甚數日後痢止瘧作醫與四獸飲之類凡兩月召予視之一日五六作汗如雨無休歇不能起臥食少懶語脈微數予以痢後無陰悲哀傷氣又進濕熱之藥助起旺火正氣愈虛汗既大出無邪可治陰虛陽散將在旦夕豈小劑之所能補今用人參二兩白朮二兩芍藥一兩黃耆半兩甘草少許作一服濃煎一鍾日服四五次兩日寒熱止又二婦同病瘧一者面光澤予以濕在氣分非汗不解兩發汗出而愈一者面赤黑色予以暑傷血分用四物湯加辛苦寒之劑二日發唇瘡而愈臨病處治其可執一乎前論又有食瘧痰瘧疫瘧瘴瘧者其方皆未備學者又當隨證而思其所以治之也</p>

<h3>瘧門治法</h3>
<p>解表之劑</p>
<p>仲景白虎加桂枝湯治溫瘧</p>
<p>知母（六兩）　甘草（二兩炙）　石膏（一斤碎）　桂枝（三兩）　粳米（六合）</p>
<p>上咀以水一斗二升煮米熟去滓煎至三升溫服一升日三服汗出愈</p>
<p>按此太陽陽明經藥也</p>
<p>柴胡桂薑湯治寒多微有熱或但寒不熱名曰牝瘧</p>
<p>柴胡（八兩）　桂枝　黃芩（各二兩）　栝蔞根（四兩）　牡蠣　甘草（炙）　乾薑（各二兩）</p>
<p>上咀水煎服一升日三初煩汗出愈</p>
<p>按此少陽太陽經藥也</p>
<p>機要桂枝羌活湯治瘧處暑以前發頭項痛脈浮惡風有汗</p>
<p>桂枝　羌活　防風　甘草（各半兩）</p>
<p>上為粗末每服半兩水一盞半煎至一盞溫服清迎發而服之如吐加半夏曲</p>
<p>麻黃羌活湯活證如前惡風無汗</p>
<p>麻黃（去節）　羌活　防風　甘草（各半兩）</p>
<p>上如前服加法同</p>
<p>按以上二方太陽經藥也</p>
<p>治瘧病身熱目痛熱多寒少脈長先以大柴胡下之微利為度後餘熱不盡者當服白芷湯以盡其邪</p>
<p>白芷（一兩）　知母（一兩七錢）　石膏（四兩）</p>
<p>上粗末依前服</p>
<p>按此陽明經藥也</p>
<p>桂枝芍藥湯治瘧寒熱大作不論先後此太陽陽明合病也謂之大爭寒熱作則必戰經曰熱勝而動也發熱則必汗泄經曰汗出不愈知內熱也陽盛陰虛之證當內實外虛不治恐久而傳陰經也此湯主之</p>
<p>桂（三錢）　黃耆　知母　石膏　芍藥（各一兩）</p>
<p>上粗末每服五錢加至一兩水煎</p>
<p>按此太陽陽明經藥也</p>
<p>桂枝黃芩湯如服前藥轉大者知三陽合病也宜此和之</p>
<p>柴胡（一兩二錢）　黃芩　人參　甘草（各四錢半）　半夏（四錢）　石膏　知母（各五錢）　桂枝（二錢）</p>
<p>上為粗末依前服之前服此藥已如外邪已罷內邪未已再服下藥從卯至午發者宜大柴胡下之從午至酉發者知其邪氣在內也宜大承氣下之從酉至子發者或至寅發者知其邪氣在血也宜桃仁承氣下之微利後更以小柴胡徹其邪氣可也</p>
<p>按此太陽陽明少陽經藥也以上諸方並系發風寒暑熱之氣自外而入中於三陽之經者也</p>
<p>桂枝石膏湯治瘧無他證隔日發先寒後熱寒少熱多</p>
<p>桂枝（五錢）　石膏（一兩半）　知母（一兩半）　黃芩（一兩）</p>
<p>上為粗末分三服水煎服</p>
<p>按此太陽陽明經藥也治隔日發則邪氣所含深者也</p>
<p>麻黃黃芩湯治瘧發如前證而夜發者</p>
<p>麻黃（一兩去節）　甘草（炙三錢）　桃仁（三十個去皮尖）　桂（二錢）　黃芩（五錢）</p>
<p>上為細末依前服桃仁味苦甘辛肝者血之海血驟則肝氣燥經所謂肝苦急急食甘以緩之故桃仁散血緩肝謂邪氣深遠而入血故夜發乃陰經有邪此湯發散血中風寒之劑</p>
<p>按此治風暑深入陰分而夜發乃血受病邪氣所舍尤深者也麻黃桂枝桃仁等乃太陽經血藥也非三陰經藥也</p>

<h3>溫熱燥脾之劑</h3>
<p>寶鑑交解飲子治痰瘧闢瘴氣</p>
<p>肉豆蔻　草豆蔻（各二個麵裹煨熟一個生用）　厚朴（二寸半生半薑汁製）　大甘草（二寸生炒各半）　生薑（二塊一生一濕紙煨熟）</p>
<p>上等分銀石器內水煎發日空心服未愈再服必效局方常山飲治瘧疾發散不愈漸成勞瘵</p>
<p>知母　川常山　草果（各二斤）　良薑（二十兩）　甘草（炙一斤）　烏梅（去核一斤）</p>
<p>上咀姜五片棗一枚水煎溫服</p>
<p>易簡七寶飲治一切瘧疾或先寒後熱或先熱後寒不問鬼瘧食瘧</p>
<p>常山　厚朴　青皮　陳皮　甘草　檳榔　草果仁（等分）</p>
<p>上咀每服半兩於未發隔夜用水一碗酒一盞煎至一大盞濾出露一宿再將滓如前煎另放亦露一宿來日當發之早蕩溫面東先服頭藥少歇再服藥渣大有神效</p>
<p>人參養胃湯治外感風寒內傷生冷四時溫疫或飲食傷脾發為痎瘧（方見局方）</p>
<p>平胃散加人參茯苓半夏草果藿香生薑烏梅煎</p>
<p>按此平胃散加減法也出太陰厚朴例以上諸方悉是溫脾燥烈之藥蓋認此疾為脾寒故也然人用之亦或有效遂指為治瘧之良方殊不知偶值病者陰陽相併脾氣鬱結暫得溫散則氣易行濁液凝痰中脘閉塞因得燥熱亦以暫開所以氣通而疾止內經所謂勇者氣行則已是也此古人為病氣淺而厚質者設也若中氣虛弱之人內有鬱火之證復用燥熱愈劫愈虛咎將誰執</p>
<p>嚴氏清脾湯治癉瘧脈來弦數但熱不寒或熱多寒少口苦咽乾大小赤澀</p>
<p>青皮　厚朴　白朮　草果　柴胡　茯苓　半夏　黃芩　甘草（炙等分）上咀姜五片煎</p>
<p>按此小柴胡湯加減也治口苦咽乾大小赤澀則是內熱之證用柴胡黃芩所以瀉少陽之熱乃前方溫脾之一變也方名清脾其義可知然後以草果等藥寒熱兼用則是未能免俗也</p>
<p>三因四獸飲治五臟氣虛七情兼併結聚涎飲與衛氣相搏發為瘧疾兼治瘴瘧</p>
<p>半夏　茯苓　人參　草果　陳皮　甘草　烏梅肉　白朮（各等分）</p>
<p>上咀同棗姜等分以鹽少許淹食須厚皮紙裹煨令香熟焙乾每服半兩水煎未發前並進三服</p>
<p>按此四君子加減也出太陰藥例</p>
<p>七棗湯治五臟氣虛陰陽相勝乍為痎瘧不問寒熱先後並治</p>
<p>附子（一枚炮以鹽水浸再炮如此七次去皮臍）</p>
<p>上銼水一碗姜七片棗七個煎至八分當發日空心溫服</p>
<p>按陳無擇謂七情感動鬱氣成瘧故此二方以治五臟氣虛結聚涎飲等證未審孰為補虛孰為散結郁孰為導痰學者宜自詳之</p>

<h3>消瘧之劑</h3>
<p>仲景鱉甲煎丸治瘧不瘥結為癥瘕名曰瘧母（方見金匱）</p>
<p>嚴氏鱉甲飲子治瘧久不愈腹中結塊名曰瘧母</p>
<p>鱉甲（醋炙）　白朮　黃耆　草果　檳榔　芎藭　橘紅　白芍　甘草（炙）　厚朴（等分）</p>
<p>上咀生薑七片棗一枚烏梅少許煎</p>
<p>按痎瘧多成癖於左脅之下名曰瘧母乃肝之積也瘧屬少陽病少陽東方之氣故同歸於肝又況久瘧病在血分血亦屬肝所主也當以鱉甲君佐使之藥隨證虛實用之不必泥此也</p>

<h3>消食之劑</h3>
<p>三因紅丸子專治食瘧</p>
<p>蓬朮　三稜（各二兩醋煮一伏時）　胡椒（一兩）　青皮（三兩炒）　阿魏（一分醋化）</p>
<p>上為末別研蒼朮末用阿魏醋米糊為丸桐子大炒土朱為衣每服五十至百丸</p>
<p>按此出厥陰南星半夏例消積滯通鬱氣之溫藥也食瘧既因飲食而得亦當隨其所傷而治之</p>

<h3>吐瘧之劑</h3>
<p>子和常山散吐瘧</p>
<p>常山（二兩水煮曬乾）</p>
<p>上水煎空心服</p>
<p>機要梨蘆散　雄黃散（方並見吐劑）</p>
<p>按瘧因外感病屬上焦又胸膈多結聚痰涎故用吐法以取效然常山砒霜之類發吐取涎縱使獲安脾胃不能不損能用無毒之藥以取效者為佳</p>
<p>寶鑑溫脾散治瘧疾寒熱發歇多時不瘥</p>
<p>紫河車　綠豆（各一兩）　甘草（半兩）　生砒（一兩半另研子和作錢半）</p>
<p>上為末與砒一處研勻每服半錢新汲水少許調下須於發日隔夜夜深服藥忌葷酒瓜果生冷魚腥肉物三日孕婦勿服但至心合此藥與人並不吐此雖有砒一味河車甘草綠豆三味性涼解得新水亦解得</p>
<p>一剪金治瘧疾乃是聖藥也</p>
<p>信豆硫黃各等分</p>
<p>上作一處乳缽內杵為末用緋絹子捻藥一捻在絹上裹如豆大細絲牢纏定訖剪下每服一丸星宿全用新汲水送下空心服毋令人知或先一日夜服之唇砂丹治瘧</p>
<p>硃砂（一兩五錢入藥中留五錢為衣）　信　雄黃（各五錢另研）</p>
<p>上為末入白麵六錢研勻滴水丸如綠豆大硃砂為衣星宿全時用無根水吞下</p>
<p>宣明辟邪丹治嵐瘴鬼瘧食瘧</p>
<p>綠豆　雄黑豆（各四十九個）　信砒（半錢另研）　硃砂（二粒）　黃丹（一錢為衣）</p>
<p>上為末同入乳缽內滴水為丸分作三十粒每服一粒用東南桃心取七枝研汁將井花水於發日早辰日欲出未出向日吞之醋湯亦得</p>
<p>三因紅散子</p>
<p>黃丹（炒色變）</p>
<p>上入建茶合和二錢七白湯調下或溫酒調下一方用蒜不以多少杵黃丹丸雞頭大每服一丸臨晨面東新水下</p>
<p>按瘧丹多用砒霜大毒之藥本草主諸瘧風痰在胸膈可作吐藥蓋以其性之至燥大能燥痰也黃丹本草能主驚癇癲疾除熱下氣亦是勝痰去積之藥大抵瘧丹雖有燥痰之功大傷胃氣脾胃虛者切宜戒之</p>
<p>謹按治瘧之方風暑外傷者解表之藥機要詳矣痎瘧之治宜從丹溪所論陳無擇論濕瘧有朮附湯此不詳載又機要有中三陰經之論而治法用藥雖有痎瘧入血之一方然亦失於詳悉嚴氏謂瘧生於痰三因疫瘧食瘧瘴瘧七情感動等瘧而諸方未有可取況亦多所缺略竊觀其意蓋以脾濕燥熱之方可以兼治諸瘧故不詳述此缺略之所由也學者知其名識其意苟能思之則可得而施治矣又何必待其詳也哉</p>

<h1>卷八</h1>

<h2>咳嗽門</h2>

<h3>諸經敘咳</h3>
<p>內經曰五臟六腑皆令人咳非獨肺也皮毛者肺之合也皮毛先受邪氣邪氣以從其合也五臟之咳久乃移於六腑</p>
<p>本文腑臟咳狀見後湯液方下</p>
<p>按咳論五臟六腑千金方又引心主咳然則十二經皆有咳證也</p>
<p>千金方曰論云有風咳有寒咳有肝咳有心咳有脾咳有肺咳有腎咳有膽咳有厥陰咳有肢咳十咳之異欲語因咳言不得竟謂之風咳飲冷食寒因之而咳謂之寒咳心下堅滿咳則支痛其脈反遲謂之肢咳咳則引脅下痛謂之肝咳咳而唾血引手少陰謂之心咳咳而涎出續續不止引少腹謂之脾咳咳引頸項而唾涎沫謂之肺咳咳則耳無所聞引腰並臍中謂之腎咳咳而引頭痛口苦謂之膽咳咳而引舌本謂之厥陰咳風咳者不下之寒咳肢咳肝咳刺足太衝心咳刺手神門脾咳刺足太白肺咳刺手太泉腎咳刺足太谿膽咳刺足陽陵泉厥陰咳刺手太陵</p>
<p>按此論五臟泊風寒肢膽厥陰經為十咳其引現證與經論臟腑咳證皆稍異詳肢咳即氣與支飲證也經有三焦咳而無心主此有心主而無三焦然已發其秘矣惜乎胃大小腸膀胱咳及針治皆略之不議</p>

<h3>脈法</h3>
<p>脈經曰關上脈微為咳　肺脈微急為咳而唾血　咳而脈弦澀為少血　脈緊者肺寒雙弦者寒浮緊者虛寒　脈浮而緩傷風　脈細傷濕　數則為熱沉數者為實熱　脈弦為水偏弦為飲脈沉為留飲洪滑多痰　咳脈浮直者生浮軟者生</p>

<h3>咳證死脈</h3>
<p>咳而脈緊者　小沉伏匿者　咳而羸瘦脈形堅大者　咳而脫形發熱脈小堅急者　肌瘦下脫形熱不去咳而嘔腹脹且泄其脈弦急者皆死不治</p>

<h3>論咳與嗽本一證</h3>
<p>子和曰內經陰陽應象論云秋傷於濕冬生咳嗽五臟生成篇云咳嗽上氣診要經終篇云春刺秋分環為咳嗽示從容篇云咳嗽煩冤者腎氣之逆也此四篇中連言咳嗽其餘篇中止言咳而不言嗽如生氣通天論云秋傷於濕上逆而咳與大象論文義同而無嗽字乃知咳即嗽明矣</p>
<p>謹按咳與嗽本兩字義內經已作一證連言之愚詳大抵咳者氣動也陽也嗽者兼血也陰也況是證其本雖殊其標則一故世俗不以為疑唯潔古發內經微旨其義見下</p>
<p>病機機要云咳謂無痰而有聲肺氣傷而不清也嗽謂無聲而有痰脾濕動而為痰也咳嗽謂有聲有痰也因傷肺氣動於濕因咳而有嗽也夏月嗽而發熱者謂之熱痰嗽小柴胡四兩加石膏一兩知母半兩用之冬月嗽而發寒熱謂之寒嗽小青龍加杏仁服之蜜煎生薑湯蜜煎橘皮湯燒生薑胡桃皆治無痰而嗽者此乃大例更當隨時隨證加減之痰而能食者大承氣微下之痰而不能食者厚朴湯主之</p>

<h3>論嗽分六氣母拘於寒</h3>
<p>子和曰素問言皮毛者肺之合也邪因而客之則為肺咳後人見是斷嗽為寒更不參較他篇豈知六氣皆能為嗽然可以辨其六者之狀　風乘肺者日夜無度汗出頭痛痰涎不利</p>
<p>熱乘肺者急喘而嗽面赤潮熱手足寒乳子亦多有之</p>
<p>寒乘肺者咳喘上壅涕唾出血甚者七竅血溢　燥乘肺者氣壅不利百節內痛頭面汗出寒熱往來皮膚乾燥細瘡燥癢大便秘澀涕唾稠黏　寒乘肺者或因形寒飲冷冬月坐臥濕地或胃冷風寒秋冬水中感之嗽急而喘此非六氣之云乎</p>
<p>按此只述六氣為病故其論中集司天勝復為咳之略但無濕乘肺式方治則又有之式蓋脫簡爾然丹溪先生論咳有因勞因痰因肺脹因食積作痰發熱致嗽或嗽而聲嘶者此因血虛受熱所致皆內因病本之不同如傷寒小青龍湯治例為水飲與表寒相合而咳真武湯所主為水飲與裡寒相合而咳傷寒中風往來寒熱胸滿心煩喜嘔而咳加減小柴胡主之為陽邪傳肺加味四逆散主陰邪傳裡而咳者此皆外因傳變之例豈可枚舉但咳證之標一人故不歷求其本也觀子和之論然亦啟其微爾</p>

<h3>論咳分三因</h3>
<p>陳無擇云傷風咳者憎寒壯熱自汗惡風口乾煩燥傷寒咳者憎寒發熱無汗惡寒煩躁不渴傷暑咳者煩熱引飲口燥或吐涎沫聲嘶咯血傷濕咳者骨節煩疼四肢重著灑淅此屬外因五臟咳而不已則六腑受之者此屬內因如咳而發作寒熱引腰背痛或喘滿此因房勞傷腎或中滿腹脹搶心痛不欲食此因飢飽傷脾或咳而左脅偏疼引小腹並膝腕疼此因疲極傷肝或吐白涎口燥聲嘶此因呼叫傷肺或咳而煩熱自汗咽乾咯血此因勞神傷心並屬不內外因也假如尺脈浮澀而數則知傷腎右關脈濡則知飲食傷脾左關脈弦短則知疲極傷肝但不應人迎氣口者即是不內外因也嚴氏云咳嗽始關於肺終則聚於胃使人多涕唾而面浮腫氣逆也治法當審脈證三因若外因邪氣止當發散又須原其虛實冷熱若內因七情則隨其部經在與氣口脈相應浮緊為虛寒洪滑為多痰當以順氣為先下痰次之有停飲而咳又須消化之切不可用烏梅粟殼澀酸之藥其寒邪未除亦不可使用補藥尤忌憂思過度房室勞傷遂成瘵疾矣</p>
<p>按此論咳證備三因可謂詳悉但外因現證與前子和論六氣異者此蓋言邪氣外感非乘客於肺之比也惜乎諸因方治未備所論脈證治法極闖其微至禁不可便用澀補甚得大法之要大抵此證其原實多故不可便用澀之補之也然不能忌憂思戒房室而性躁及脫營之人皆所難療</p>

<h3>論濕痰主嗽</h3>
<p>潔古曰嗽者秋傷於濕積於脾經曰秋傷於濕冬必咳嗽大抵素秋之氣宜清而肅反動之則氣必上衝而為咳嗽甚則動於濕而為痰也是知脾無留濕雖傷肺氣不為痰也有痰者寒少熱多各隨五臟而治之假令濕在肝經謂之風痰濕在心經謂之熱痰濕在脾經謂之濕痰濕在肺經謂之氣痰濕在腎經謂之寒痰宜隨證而治之咳而無痰者以辛甘潤其肺咳而嗽者治痰為先故以南星半夏勝其痰而咳嗽自愈枳殼陳皮利其氣而痰自下</p>
<p>按此論咳因濕在於經致痰為咳五臟亦皆有之可謂發內經之秘矣然至氣鬱津液不降或停水飲所致或腎氣虛弱火炎水涸津液湧而為痰涎於上此氣飲及真臟為病非諸經之留濕致病也故易老云半夏止能泄痰之標而不能治痰之本是矣詳以上所言枳殼等利氣下痰恐非易老語也</p>

<h3>論痰飲治咳（詳見痰飲門）</h3>

<h3>論嗽發早晏病本不同</h3>
<p>丹溪曰上半日嗽者屬胃中有火午後嗽者屬陰虛五更嗽多者此胃中有食積至此時滯肺氣不利諸邪或痰皆然春是春升之氣或外感夏是火炎上最重秋是濕熱傷肺冬是風寒外來也</p>

<h3>論乾咳嗽治法</h3>
<p>原病式曰人瘦者腠理疏通而多汗泄血液衰少而為燥熱故多為勞嗽之疾也</p>
<p>丹溪曰咳而無痰者此係火鬱之證乃痰鬱火邪在中同苦梗以開之下用補陰降火不已則成勞此證不得志者有之</p>
<p>謹按咳無痰者本肺氣傷而不清咳久則痰鬱於中不能上出故當用藥以開提之實者宣法亦可施也凡嗽久亦有痰中兼血有或帶血絲者燥熱血少者皆當取其化源故曰滋陰降火燥熱勞嗽是宜合而論治</p>

<h3>論咳為肺痿</h3>
<p>金匱方論曰熱在上焦者因咳為肺痿得之或從汗出或從嘔吐或從消渴小便利數或從便難又被快藥下利重亡津液故寸口脈數其人咳口中反有濁唾涎沫者為肺痿之病若口中辟辟燥咳即胸中隱隱痛脈反滑數此為肺癰咳唾膿血脈數虛者為肺痿數實者為肺癰</p>
<p>按此言肺痿屬熱如咳久肺癟聲啞聲嘶咯血此屬陰虛火熱甚是也本論治肺痿吐涎沫而不咳者其人不渴必遺尿小便數以上虛不能制下故也此為肺中冷必眩多涎唾用炙甘草乾姜此屬寒也肺痿涎唾多心中溫液溫液者用炙甘草湯此補虛勞也亦與補陰虛火熱不同是皆宜分治故肺痿又有寒熱之異也</p>

<h2>咳嗽治法</h2>

<h3>治風之劑</h3>
<p>局方消風百解散治咳嗽聲重身熱頭疼</p>
<p>按此手太陰陽明藥也</p>
<p>金沸草散治咳因感風寒頭痛聲重（方並見傷風門）</p>
<p>按此手足太陰藥也</p>
<p>敗毒散治痰嗽身熱鼻塞</p>
<p>柴胡　前胡　羌活　獨活　桔梗　枳殼　茯苓　甘草　人參　川芎（各等分）上㕮咀水煎每一兩或半兩</p>
<p>按此足太陽少陽手太陰藥也</p>

<h3>表裡氣血之劑</h3>
<p>子和搜風丸（方見中風門）</p>
<p>按此手足太陰陽明足太陽藥也</p>
<p>按以上諸方並出太陽解表例但此丸下濕熱痰之劑也實亦汗下之異</p>

<h3>治寒之劑</h3>
<p>小青龍湯治感風寒表不解而咳心下有水氣或喘（方見痰飲門）</p>
<p>金匱方治咳而脈浮去芍加厚朴杏仁石膏小麥簡易九寶湯治咳而身熱發喘惡寒</p>
<p>麻黃　薄荷　陳皮　桂心　紫蘇　杏仁　甘草　桑白皮　大腹皮（各等分）</p>
<p>上㕮咀入蔥姜煎</p>
<p>按此手太陰足太陽藥也</p>

<h3>散風寒下氣之劑</h3>
<p>人參杏子湯止嗽散風寒逐痰飲</p>
<p>人參　半夏　茯苓　白芍　桂枝　乾薑　細辛　甘草（各一錢）　五味子（半錢）　杏仁（一錢）</p>
<p>上㕮咀入姜煎</p>
<p>按此手足太陰足太陽少陰藥也</p>
<p>半夏溫肺湯止嗽喘治虛寒（方見痰飲門）</p>
<p>局方華蓋散治感寒而嗽胸滿聲重</p>
<p>蘇子　陳皮　赤茯苓　桑白皮　麻黃（各一兩）　甘草（十兩）</p>
<p>上㕮咀入姜煎</p>
<p>按此手太陰之本藥也</p>

<h3>氣分之劑</h3>
<p>金匱射干麻黃湯治咳而上氣喉中水雞聲</p>
<p>射干　細辛　紫菀　款冬花（各一錢半）　麻黃　生薑（各二錢）　半夏（二錢半）　五味子（一錢）　大棗（二個）</p>
<p>上㕮咀水煎作一服</p>
<p>按此足太陽例藥也</p>
<p>按以上諸方並足太陽解表例兼逐飲降痰下氣之法不同況寒證亦有輕重用者自宜取擇</p>

<h3>治暑之劑</h3>
<p>人參白虎湯治咳而身熱脈虛發渴</p>
<p>東垣清暑益氣湯治中暑身熱自汗咳而脈虛</p>
<p>局方黃連香薷飲治暑熱乘肺咳而脈洪（方並見暑門）</p>
<p>按暑嗽亦自病本不一姑錄此三方可見治例輕重亦殊如消暑丸亦其法也（方見暑門）</p>

<h3>治濕之劑</h3>
<p>五苓散治咳而煩脈緊而細</p>
<p>按此足太陽藥解表之劑也</p>
<p>桑白皮（各二兩）</p>
<p>上為末瓷器內盛每日熱茶清點服</p>
<p>按以上二方手太陰之的藥也或曰咳之病本不同何用藥往往必於肺然咳者因聲名病也故多本於肺經云肺象金堅勁扣之有聲邪擊於肺故為咳也且肺為腑臟之華蓋主於氣生皮毛朝百脈布化精氣者也或一臟一脈不利或九氣所動或天之六氣所感或水穀寒熱內因所動則肺亦病矣故咳證雖曰病本不同是以治例往往相類但病有輕重所兼之殊方亦奇偶溫涼之異爾</p>
<p>宣明知母茯苓湯治咳嗽不已往來寒熱自汗肺痿</p>
<p>甘草　茯苓（各一兩）　知母　五味子　人參　薄荷　半夏　柴胡　白朮　款冬花　桔梗麥門冬　黃芩（各半兩）　川芎（二錢）　阿膠（三錢）</p>
<p>上㕮咀每一兩入姜煎</p>
<p>按此足少陽例藥也</p>

<h3>手足太陰之劑</h3>
<p>東垣加減瀉白散治陰氣在下陽氣在上咳嗽嘔吐喘急</p>
<p>桑白皮（一兩）　地骨皮（七錢）　甘草　陳皮　青皮　五味子　人參（各五錢）　白茯苓（三錢）</p>
<p>上㕮咀每服半兩水煎入粳米二十粒</p>
<p>寶鑑加減瀉白散治咳而口乾煩熱胸膈不利氣喘促</p>
<p>桑白皮（一兩）　地骨皮　知母　陳皮　桔梗（各五錢）　青皮　細黃芩　甘草（炙各三錢）</p>
<p>上㕮咀每服五錢水煎食後溫服</p>
<p>按此一方手太陰氣分藥也寶鑑曰華陀云盛則為喘減則為枯活人云發喘者氣有餘也凡看文字須要會得本意盛而為喘者非肺氣盛也喘為氣有餘者亦非肺氣有餘也氣盛當認作氣衰有餘當認作不足肺氣果盛為有餘當清肅下行而不喘以其火入於肺衰與不足而為喘焉故言盛者非言肺氣盛也言肺中之火盛也言有餘者非言肺氣有餘也言肺中之火有餘也故瀉肺以苦寒之劑非瀉肺也瀉肺中之火實補肺也用者不可不知然以上一方略有加減不同故兩存之</p>
<p>局方款冬花散止嗽祛痰散風熱</p>
<p>知母　桑白皮　款冬花　麻黃　阿膠　貝母　杏仁　甘草　半夏</p>
<p>上㕮咀入姜煎</p>
<p>按此手太陰之藥出足太陽麻黃例兼發表也然治風與寒皆宜解表但亦有可下者如傷風有下證同況咳證多兼痰飲宜後滾痰小胃選用</p>
<p>金匱澤漆湯治咳而脈沉</p>
<p>小柴胡內減柴胡加紫參白前（各五錢）　桂枝（三錢）　澤漆（三合另煮）</p>
<p>上九味㕮咀內澤漆汁中煮取溫服</p>
<p>按此出太陽解肌例然未至為肺痿藥也</p>

<h3>理氣之劑</h3>
<p>三因參蘇飲治咳嗽發熱</p>
<p>局方四七湯治咳而痰涎在喉嗌間不下</p>
<p>二陳湯治咳而胸膈不利</p>
<p>蘇子降氣湯治痰嗽喘促氣不升降（方並見痰飲門）</p>
<p>東垣加減三奇湯治咳嗽上氣喘促胸膈不利</p>
<p>桔梗　陳皮　甘草　青皮　人參　紫蘇　桑白皮（各五錢）　半夏（七錢）　杏仁（三錢）　五味子（四錢）</p>
<p>上㕮咀每六七錢入姜煎</p>
<p>濟生橘蘇飲</p>
<p>前方減桔梗青皮人參加貝母白朮</p>
<p>寶鑑人參款花膏治肺胃虛寒久嗽不已咽膈滿悶咳嗽痰涎勞嗽</p>
<p>款冬花　人參　五味子（各八錢）　紫菀　桑白皮（各一兩）　杏仁（八錢）　木香　檳榔　蘇葉　半夏（湯泡數次各五錢）</p>
<p>上熬成膏入煉蜜丸如雞頭大每一丸食後細嚼淡薑湯下</p>
<p>按以上三方理氣導痰之劑也皆本手太陰例比之前四方此則兼有滋補之意又當隨臟氣而用之可也</p>

<h3>收斂之劑</h3>
<p>局方人參清肺湯治喘嗽胸滿煩熱聲喑自汗</p>
<p>地骨皮　知母　杏仁　人參　甘草　阿膠　桑白皮　烏梅　粟殼（各等分）</p>
<p>上㕮咀水煎</p>
<p>按此以甘寒降火兼酸收辛金之散涼而澀之也人參定喘湯治咳而上喘</p>
<p>人參　麻黃　半夏　阿膠　甘草　桑白皮　五味子（各一兩半）　粟殼（二兩）</p>
<p>上㕮咀入姜煎每半兩或一兩</p>
<p>按此以辛散之甘緩之酸收之本於寒邪者可用</p>
<p>宣明寧神散治咳嗽多年不已常自汗服藥不效者</p>
<p>粟殼（一兩醋炒）　烏梅（半兩）</p>
<p>上為末每二三錢沸湯調下</p>
<p>按此劫劑也非虛脫者勿用故上澀之藥似難例使</p>

<h3>滋陰之劑</h3>
<p>金匱腎氣丸治腎陰虛弱津液不降敗濁為痰致咳逆者</p>
<p>方見補虛門　按此論見痰飲門</p>
<p>良方補肺湯治勞嗽</p>
<p>桑白皮　熟地黃（各二兩）　人參　紫菀　黃耆　川五味子（各一兩）</p>
<p>上為末每二錢水煎入蜜少許服</p>
<p>按此二方少陰例藥也然勞嗽諸方如前治熱之劑皆可選用但因勞而嗽則非嗽為本也良方劫勞散例是矣故補劑不復具例</p>

<h3>治邪注之劑</h3>
<p>深師四滿丸治五嗽一上氣嗽二飲嗽三鱢嗽四冷嗽五邪嗽</p>
<p>乾薑　桂心　躑躅花　芎藭　紫菀　芫花根皮（各二分）　蜈蚣（一條去頭足炙）　細辛　甘草（炙）　鬼督郵　人參　半夏（各一分）</p>
<p>上為末煉蜜丸如大豆許每五丸米飲下日三未效加至七八丸忌羊肉餳蔥生菜</p>
<p>按此太陽例藥邪謂邪惡鬼注之疾故立是方如千金方謂夢與鬼交及飲食者用通氣丸全以蜈蚣是也蓋魯有如是而治愈者矣姑存之以備其旨但今人罕能識矧治療乎且云通療五嗽恐未必然也如鱢嗽以臭而名之病體豈無熱與濕熱乎</p>

<h3>治痰諸方</h3>
<p>青州白丸子</p>
<p>水煮金花丸治嗽而脈弦面青四肢滿便溺秘多怒</p>
<p>按此治風痰之劑也</p>
<p>王隱君滾痰丸</p>
<p>機要小黃丸治嗽而脈洪面赤煩熱心痛口乾</p>
<p>按此治熱痰之劑也</p>
<p>局方溫中丸</p>
<p>機要薑桂丸治嗽而脈沉面色黧黑小便急痛足寒而逆</p>
<p>按此治寒痰之劑也（以上方並見痰飲門）</p>
<p>白朮丸治嗽而脈緩面黃肢體沉重嗜臥不收腹脹食不消</p>
<p>南星　半夏（各制一兩）　白朮（一兩半）</p>
<p>為細末浸湯蒸餅為丸桐子大每五六十丸薑湯下</p>
<p>按此治濕痰之劑也</p>
<p>玉粉丸治咳而脈澀面白氣上喘促灑淅寒熱悲愁不樂</p>
<p>南星　半夏（各制一兩）　陳皮（一兩）</p>
<p>上末浸蒸餅丸桐子大每三四十丸人參薑湯下</p>
<p>按此治氣痰之劑也</p>
<p>瑞竹堂化痰丸順氣快脾化痰消食</p>
<p>半夏　南星（去皮）　白礬　皂角（切）　生薑（各一斤）</p>
<p>上用水煮至南星無白點為度去皂莢不用姜切同曬乾</p>
<p>陳皮　青皮（去穰）　紫蘇子（炒）　蘿白子（炒別研）　杏仁（去皮尖炒研）　葛根　神麯（炒）　麥蘖（炒）　唐球子　香附子（各一兩合前四味一處碾為末）</p>
<p>上浸蒸餅為丸如桐子大每服五七十丸臨臥食後茶酒任下</p>
<p>按此治食痰之劑也</p>
<p>丹溪小胃丹治膈上熱痰濕痰肩膊疼痛</p>
<p>甘遂（水濕麵裹再浸半日）　大戟（長流水煮一時再水洗）　芫花（醋拌勻過一宿瓦上微炒焦各半兩）　黃柏（三兩炒）　大黃（紙裹濕灰內煨再切酒浸炒一兩半）</p>
<p>上為末粥丸麻子大每二三十丸津唾下</p>
<p>按此治濕熱之劑也</p>
<p>干緍湯</p>
<p>大半夏（七個泡切）　皂莢（去皮一寸）　甘草（炙一寸）</p>
<p>上㕮咀入姜三大片煎服</p>
<p>按此治風濕之劑也</p>
<p>導痰湯</p>
<p>半夏（四兩）　南星　枳實　赤茯苓　陳皮（各一兩）　甘草（半兩）　上㕮咀每服一兩入姜煎</p>
<p>按此理氣導痰之劑也然諸飲致咳導痰治積諸方詳見痰飲門茲不備錄</p>
<p>腑臟湯液諸方</p>
<p>小柴胡湯治肝臟發咳兩脅下痛甚則不可以輾轉則兩脅下滿（方見熱門）</p>
<p>黃芩加半夏生薑湯治膽腑發咳嘔苦水若膽汁</p>
<p>黃芩　生薑（各三錢）　甘草（炙）　芍藥（各一錢）　大棗（二個）　半夏（半合）</p>
<p>上㕮咀水煎</p>
<p>桔梗湯治心臟發咳咳而喉中如梗狀甚則咽腫喉痹</p>
<p>苦梗（三錢）　甘草（六錢）</p>
<p>上㕮咀水煎</p>
<p>芍藥甘草湯治小腸腑發咳咳而失氣</p>
<p>芍藥　甘草（炙各四錢）</p>
<p>上㕮咀水煎</p>
<p>升麻湯治脾臟發咳咳而右脅下痛痛引肩背甚則不可以動</p>
<p>升麻　白芍　甘草（各二錢）　葛根（三錢）</p>
<p>上㕮咀水煎</p>
<p>烏梅丸治胃腑發咳咳而嘔嘔甚則長蟲出</p>
<p>烏梅（三十個）　細辛　附子　桂枝　人參　黃柏（各六錢）　乾薑（一兩）　黃連（一兩半）當歸　蜀椒（各四錢）</p>
<p>上酒浸烏梅一宿去核蒸之與米飯搗如泥和諸藥末相得加蜜丸桐子大每三十丸白湯下</p>
<p>麻黃湯治肺臟發咳咳而喘息有聲甚則吐血</p>
<p>麻黃（三錢）　桂枝（二錢）　甘草（一錢）　杏仁（二十個）</p>
<p>上㕮咀水煎</p>
<p>赤石脂禹餘糧湯治大腸腑發咳咳而遺屎</p>
<p>赤石脂　禹餘糧（各二兩並打碎）</p>
<p>上水煎服</p>
<p>麻黃附子細辛湯治腎臟發咳咳則腰背相引而痛甚則咳涎</p>
<p>麻黃　細辛（各二錢）　附子（一錢）</p>
<p>上㕮咀水煎</p>
<p>茯苓甘草湯治膀胱腑發咳咳而遺溺</p>
<p>茯苓（二錢）　桂枝（二錢半）　生薑（五大片）　甘草（炙一錢）</p>
<p>上㕮咀水煎</p>
<p>異功散治久咳不已三焦受之其狀咳而腹滿不欲飲食此皆聚於胃關於肺使人多涕唾而面浮腫氣逆也</p>
<p>人參　茯苓　白朮　甘草　陳皮（等分）</p>
<p>上㕮咀或為末每服二三錢入薑棗煎服</p>
<p>謹按以上諸方並傷寒例藥也故存之以備其旨然咳證以三因論之則一臟一腑病機亦非止於寒也熏法</p>
<p>治久嗽風入肺者用鵝管石雄黃鬱金款冬花碾末和艾中以生薑一片留舌上灸之以煙入喉中為度如作筒子卷藥燒煙吸之亦妙</p>

<h3>灸法</h3>
<p>千金方云咳者灸兩乳下黑白際各數十壯即瘥　又以蒲當乳頭周匝圍身令前後正中當脊骨灸十壯</p>
<p>上氣咳嗽短氣氣滿食不下灸肺募五十壯　上氣咳逆短氣風勞百病灸肩井二百壯　上氣咳逆短氣胸滿多唾唾惡冷痰灸肺俞五十壯</p>

<h1>卷九</h1>

<h2>熱門（發熱附）</h2>

<h3>內經敘熱為諸證</h3>
<p>諸病喘嘔吐酸暴注下迫轉筋小便渾濁腹脹大鼓之有聲如鼓癰疽瘍疹瘤氣結核吐下霍亂瞀郁腫脹鼻塞鼽衄血溢血泄淋閟身熱惡寒戰慄驚惑悲笑譫妄衄衊血汙皆屬於熱</p>
<p>按此病機皆內經氣交變論五常政論至真要論等文河間劉守真撮而為六氣為病今但以身熱發熱分例如以下經言有諸病本之不同故茲病機不復參附一一見各類云餘證仿此</p>

<h3>敘陰陽虛盛為熱</h3>
<p>經曰夫熱病者皆傷寒之類也　陽勝則熱　陰虛則內熱　陽盛則外熱內外皆熱則喘而渴故欲冷飲也　陽盛則身熱腠理閉喘粗為之俯仰汗不出而熱齒乾以煩冤腹滿死能冬不能夏有四肢熱逢風寒如炙於火者是人陰氣虛陽氣盛也　人身非常熱也為之熱而煩滿者陰氣少而陽氣勝故熱而煩滿也　三陽之病發寒熱　病熱而有所痛者是三陽之動也</p>

<h3>脈法</h3>
<p>內經曰大熱病氣熱脈滿是謂重實尺寸脈俱虛是謂重虛</p>
<p>粗大者陰不足陽有餘為熱中也王注云粗大謂脈洪大也脈洪為熱脈緩而滑脈尺粗常熱者皆熱中也</p>
<p>陽氣有餘為身熱無汗脈反澀者為太過血少陰虛也</p>
<p>謹按經曰脈至而從按之不鼓諸陽皆然王注云病熱而脈數按之不鼓動乃寒盛格陽而致之非熱也形證是寒按之而脈氣鼓擊於指下盛者此為熱盛拒陰而生病非寒也</p>
<p>又曰推而內之外而不內身有熱也傷寒論曰寸口脈微為陽不足陰氣上入陽中則灑淅惡寒尺脈弱為陰不足陽氣下陷入陰中則發熱也與難經言覆溢相乘及六難浮損沉實義皆診法之至要於熱證大宜諳識</p>
<p>難經曰熱病之脈陰陽俱浮浮之而滑沉之散澀　脈經曰弦數多熱　數為熱極數脈為虛為熱數洪熱煩　脈來如懸鉤而浮為熱　滑數心下結熱盛　緊而數寒熱俱發　沉細滑疾者熱　脈盛滑緊者病　在外熱　脈沉而緊上焦有熱下寒脈浮緊且滑直者外熱內冷內不通　寸口脈浮大而疾者名曰陽中之陽病若煩滿身熱頭痛腹中熱　寸口脈實熱在脾肺數為吐為熱在胃口　關脈滑數胃中有客熱　緩而滑為熱中　牢脈為脾胃盛熱　尺脈實為身熱心痛數為臍下熱痛浮為下熱風凡脈洪大傷寒熱病也</p>
<p>謹按經曰脈浮緊發熱為傷寒卒病　脈浮而大者風脈浮數無熱者為風　脈浮如數而有熱者氣也皆與熱證脈相類</p>
<p>脈經曰熱病脈小或細喘逆不得大小便腹大而脹汗出而厥逆泄注脈大小不調皆難治　熱病已得汗而脈尚躁盛此陰脈之極也死　熱病不得汗而脈躁盛者此陽脈之極也死　脈浮而澀澀而身有熱者死</p>

<h3>論熱在氣在血之分</h3>
<p>東垣曰晝則發熱夜則安靜是陽氣自旺於陽分也晝則安靜夜則發熱煩躁是陽氣下陷入陰中也名曰熱入血室晝則發熱煩躁夜則發熱煩躁是重陽無陰也當亟瀉其陽峻補其陰</p>

<h3>論五臟有邪身熱各異</h3>
<p>以手捫摸有三法以輕手捫之則熱重按之則不熱是熱在皮毛血脈也重按之至筋骨之分則熱蒸手極甚輕手則不熱是邪在筋骨之間也輕手捫之不熱重力以按之不熱不輕不重按之而熱是在筋骨之上皮毛血脈之下乃熱在肌肉也</p>
<p>肺熱者輕手乃得微按全無日西熱甚乃皮毛之熱其證必見喘咳寒熱輕者瀉白散重者涼膈散地骨散</p>
<p>心熱者微按至皮膚之下肌肉之上輕手乃得微按至皮毛之下則熱少加力按之則全不熱是熱在血脈也其證煩心心痛掌中熱而噦以黃連瀉心湯導赤散硃砂安神丸</p>
<p>脾熱者輕手捫之不熱重按至筋骨又不熱不輕不重在輕手重手其間熱在肌肉遇夜尤甚其證必怠惰嗜臥四肢不收無氣以動瀉黃散</p>
<p>肝熱者重按之肌肉之下至骨之上乃肝之熱寅卯間尤甚其脈弦四肢滿悶便難轉筋多怒多驚四肢困熱筋痿不能起於床瀉青丸柴胡飲子</p>
<p>腎熱者輕手重手俱不熱如重手按至骨分其熱蒸手如火其人骨蘇蘇如蟲蝕其骨困熱不任亦不能起於床滋腎丸主之</p>
<p>按此手太陰少陰足太陰厥陰少陰本病為皮毛肌肉骨分熱也然面熱者足陽明　口中熱如膠足少陰　口熱舌乾足少陰　耳肌熱若寒手太陽　掌中熱手厥陰少陰太陰　足下熱而痛足少陰　足外熱足少陽　身熱膚痛手少陰　身前熱足陽明　灑淅寒熱手太陰　肩上熱肩似拔手太陽　中熱而喘足少陰　肩背熱及足小指外臁脛踝後皆熱足太陽　一身盡熱狂而妄聞妄見妄言足陽明熱而筋縱緩不收陰痿足陽明厥陰手少陰與前熱在氣血之分皆諸經現證腑臟陰陽是動所生之本病也</p>

<h3>論表裡熱</h3>
<p>病機機要云有表而熱者謂之表熱無表而熱者謂之裡熱有暴熱而為熱者乃久不宣通而致也有服溫藥而為熱者有惡寒戰慄熱者治法小熱之氣涼以和之大熱之氣寒以取之甚熱之氣以汗發之發之不盡則逆制之制之不盡求其屬以衰之苦者治臟腑屬陰而居內辛者治腑腑屬陽而在外故內者下之外者發之又宜養血益陰其熱自愈</p>
<p>按此但總言表裡之意而未分所受標本之源然合前後諸論觀之則其病機著矣</p>

<h3>論雜病陰陽虛實寒熱與傷寒不同</h3>
<p>內經曰陰虛生內熱者因有所勞倦形氣衰少穀氣上盛上焦不行下脘不通胃氣熱熱氣熏胸中故內熱陽盛則外熱者因上焦不通利則皮膚緻密腠理閉塞玄府不通衛氣不得泄故外熱　陽虛則外寒陰盛則內寒（見寒門）</p>
<p>謹按趙嗣真曰素問論陰陽虛實四證者雜病也難經六難之文論脈也外臺所述之文論傷寒表裡也但仲景所主陰陽虛盛之意理實與焉經云邪氣盛則實精氣奪則虛因正氣先虛以致邪氣客之而為盛實於是有陽虛陰盛陰虛陽盛二證之別如活人書卻將素問所論雜病陰陽虛盛四證合而引證仲景傷寒二證之法又改陽盛外熱作內熱陰盛內寒作外寒所論初未嘗合因拓仲景所主陰陽虛盛之理而詳說之蓋盛者指邪氣而言虛者指正氣而言陰陽虛盛邪正消長之機且正氣在人陽主表而陰主裡邪氣中人表為陰而里為陽若夫表之真陽先虛故陰邪乘陽而盛實表受邪者陽虛也脈浮緊者陰邪盛於外也是謂陽虛陰盛所以桂枝麻黃辛甘之溫劑汗之則陰邪消溫之則真陽長使邪去正安故愈又若里之真氣先虛故陽邪入陰而盛實里受邪者陰虛也脈沉實者陽邪盛於裡也是謂陰虛陽盛所以用承氣酸苦之寒劑下之則陽邪消寒之則真陰長邪去正安故愈如其不然陽盛而用桂枝下咽即斃陰盛而用承氣入胃以亡是皆盛盛虛虛而致邪失正也以是知仲景所主陽虛陰盛陰虛陽盛二證之意深蓋指一為表證一為里之邪正消長而言非兼言表和里病里和表病而謂之陰陽虛盛也況和者無病處也虛者受病處也斯論可謂得仲景之心法然陰虛生內熱詳東垣丹溪之說則又有陰虛外熱之證陽勝外熱考之河間往往有陽勝內熱之例是皆原其病機也然經言者內因證也本病也河間東垣丹溪言者極變之證也標病也所謂亢則害承乃制之例又按仲景論陰陽相搏名曰動陽動為陽虛虛則汗出陰動為陰虛虛則發熱如不汗出發熱而反形冷惡寒者三焦傷也或病因醫所誤汗下之致惡寒發熱者一為陰陽不和一為陰陽陷下致病若此諸例豈止陰陽虛實而已但所因不同極變之異爾</p>

<h3>論雜證發熱惡寒與傷寒不同</h3>
<p>許學士曰仲景云假令寸口脈微名曰陽不足陰氣上入陽中則灑淅惡寒也尺脈弱名曰陰不足陽氣下陷入陰中則發熱也此謂元受病而然也又云陽微則惡寒陰弱則發熱此醫發其汗使陽氣微又大下之令陰氣弱此謂醫所病而然也大抵陰不足陽往從之故陽內陷則發熱陽不足陰往乘之故陰上入陽中則惡寒陰陽不歸其分故寒熱交爭是以發熱而惡寒也</p>
<p>原病式曰身熱惡寒熱在表也邪熱在表而淺邪畏其正故病熱而反惡寒也或言惡寒為寒在表或言身熱惡寒為熱在皮膚寒在骨髓者皆誤也仲景法曰無陽病寒不可發汗又言身熱惡寒麻黃湯汗之汗泄熱去身涼即愈然則豈有寒者歟大法煩躁多渴欲寒惡熱為病熱也亦有亢則害承乃制之則病熱甚而反覺其冷者也雖覺其冷而病為熱實非寒也其病熱鬱甚而反惡寒得寒轉甚而得暖少愈者謂暖則腠理疏通而陽氣得散怫熱少退故少愈也其寒則腠理因密陽氣怫鬱而熱轉甚故病加爾上下中外周身皆然俗因之妄謂寒病誤以熱藥投之為害多矣</p>
<p>又曰陰勝則寒陽勝則熱者謂裡氣與邪熱並之於表則為陽勝而發熱也表氣與邪熱並之於里則為陰勝而寒慄也由表氣虛而裡熱亢則害承乃制故反戰慄也大抵本熱非病寒也或傷寒病寒熱往來者邪熱在表而淺邪惡其正故惡寒也邪熱在裡而深邪甚無畏物畏其極故不惡寒而反惡熱也表裡進退不已故為寒熱往來也此氣不並於表裡故異於瘧而寒熱微也</p>
<p>按此數論並言雜病陰陽相乘及火熱盛反兼水化為病亢則害承乃制之例但河間所引傷寒身熱寒熱與仲景及明理論義不相合詳趙氏曰明理論云往來寒熱者邪正分爭也邪氣之入也正氣不與之爭則但熱而無寒若邪正分爭於是寒熱作矣蓋以寒邪為陰熱邪為陽里分為陰表分為陽邪之客於表也為寒邪與陽爭則為寒矣邪之入於裡也為熱邪與陰爭則為熱矣若邪在半表半裡之間外與陽爭而為寒內與陰爭而為熱表裡之不拘內外之無定由是寒熱且往且來日有至於三五甚者則十數發也若以陰陽相勝陽不足則先寒後熱陰不足則先熱後寒此特論雜病陰陽二氣自相乘勝然也非可以語傷寒斯論為甚精切深合仲景之意蓋不唯釋疑於活人書而已可與前篇兼看</p>
<p>又按河間言惡寒為寒在表或身熱惡寒為熱在皮膚寒在骨髓者皆誤也而活人書亦以此為表裡言之故趙氏曰詳仲景論止分皮膚骨髓而不曰表裡者蓋以皮脈肉筋骨五者素問以為五臟之合主於外而充於身者也惟曰臟曰腑方可言里可見皮膚即骨髓之上外部浮淺之分骨髓即皮膚之下外部深沉之分與經絡屬表臟腑屬裡之例不同況仲景出此證於太陽篇首其為表證明矣是知虛弱素寒之人感邪發熱熱邪浮淺不勝沉寒故外怯而欲得近衣此所謂熱在皮膚寒在骨髓藥用辛溫至於壯盛素熱之人或酒客輩感邪之初寒未變熱陰邪閉於伏熱陰凝於外熱鬱於內故內煩而不欲近衣此所為寒在皮膚熱在骨髓藥用辛涼必矣一發之餘表解正和此仲景不言之妙若以皮膚為表骨髓為里則麻黃湯證骨節疼痛其可名為有表復有里之證即然仲景傷寒一書人但知為方家之祖而未解作秦漢文字觀故於大經大法之意反有疑似而後世賴其餘澤者往往類輯傷寒方論其間失其本義及穿鑿者亦有之矧以雜病為論但引其例乎茲趙氏釋疑可謂得其旨趣且黃帝針經有論皮寒熱肌寒熱骨寒熱等例如此則仲景所論分邪在皮膚骨髓之殊雖欲以盡證例之變蓋自有所本云</p>

<h3>惡寒非寒惡熱非熱論</h3>
<p>丹溪曰經云惡寒戰慄者皆屬於熱又云禁慄如喪神守皆屬於火惡寒者雖當炎月若遇風霜重綿在身自覺凜凜戰慄禁慄動搖之貌如喪神守惡寒之甚原病式曰病熱甚而反覺其寒此為病熱實非寒也或曰往往見有得熱藥而少愈者何也予曰病熱之人其氣炎上郁為痰飲抑遏清道陰氣不升病熱尤甚積痰得熱亦為暫退熱勢助邪其病益深或曰寒勢如此誰敢以寒涼與之非殺而何予曰古人遇戰慄之證有以大承氣湯下燥糞而愈有惡寒戰慄明是熱證但有虛實之分耳經曰陰虛則發熱夫陽在外為陰之衛陰在內為陽之守精神外馳嗜欲無節陰氣耗散陽無所附遂致浮散於肌表之間而惡熱也實非有熱當作陰虛治之而用補養之法可也或曰惡寒非寒宜用寒藥惡熱非熱宜用補藥甚駭耳目明示我治之之法可乎予曰進士周本道年逾三十得惡寒病服附子百數而病甚求予治診其脈弦而似緩予以江茶入薑汁香油些小吐痰一升許病減大半又與防風通聖散去硝黃加地黃當歸百餘帖而安周甚喜予曰未也燥熱已多血傷亦深須食淡以養胃內觀以養神則水可生火可降也不從吾言附毒必發彼勇於仕進一切將外不守戒忌予曰若多與補血涼藥亦可稍安內外不靜腎水不生附毒必發病安之後官於婺城巡夜冒寒非附子不可以療而性怕生薑只得以豬腰作片煮附子與三帖而安予曰可急歸知其附毒易發彼以為迂半年後果發背而死又司丞叔平生腳自踝以下常覺熱冬不可加綿於上常自言曰我資稟壯不怕冷予曰此足三陰之虛宜早斷欲事以補養陰血庶乎可免笑而不答年才五十患痿半年而死觀此二人治法或可知矣或曰傷寒病惡寒惡熱者亦若是耶予曰若病傷寒者自外入內先賢言之詳矣愚奚庸贅</p>
<p>謹按東垣曰發熱惡熱大渴不止煩躁肌熱不欲近衣其脈洪大按之無力者或無目痛鼻乾者非白虎湯證也此血虛發躁當以當歸補血湯主之又有火鬱而熱者如不能食而熱自汗氣短者虛也以甘寒之劑瀉熱補氣非如能食而熱口舌乾燥大便難者以辛苦大寒之劑下之瀉熱補水之比當細分之不可概論與以上皆宜參考如言煩躁虛煩亦與實煩不同如傷寒煩者為真陽內郁陰中伏陽之證與陰虛躁熱病本亦異</p>

<h3>虛中有熱宜灸論</h3>
<p>衛生寶鑑云奧屯周鄉之子年二十三病發熱肌熱消瘦四肢困倦嗜臥盜汗大便溏多不思飲食腸鳴舌不知味懶於言語時來時去近半載其脈浮數按之無力正應脈訣云臟中積冷榮中熱欲得精要補虛先灸中脘引清氣上行肥腠理又灸氣海穴乃生髮元氣滋榮百脈灸三里助胃氣撤上熱使下於陰分以甘寒之劑瀉熱火佐以甘溫養其中氣又食粳米羊肉之類固其胃氣以慎言語節飲食至數月病減得平復</p>
<p>按此證治乃陽虛而胃氣不足陰陽不升降致發熱者宜灸之以助陽藥以甘寒瀉血中之大熱又非止陰虛之例也</p>

<h3>論骨蒸勞熱用吐下法</h3>
<p>子和曰皮膚枯乾痰涎稠黏四肢疼痛面赤唇乾煩躁睡臥不寧或時喘咳飲食少味困弱無力虛汗黃瘦等證先以茶調散輕湧訖次以導水禹功輕瀉三兩行後服柴胡飲子桂苓甘露飲搜風丸白朮調中湯人參散之類量虛實用之如咯血吐血便血此亡血也並不宜吐吐則神昏不可峻服熱藥大忌炙爆酒面宜食疏菜水水涼物亦慎不可過忌則胃口閉形瘦脈大乃死候也諸勞仿此</p>
<p>謹按一切病候必憑脈驗證施治則自切當也詳以上勞熱未必不兼陰陽兩虛濕熱自甚或陰虛或勞傷形氣或脾胃虛損為熱之證吐去痰涎及開提郁陷之氣次以調養之法治之猶可若便利與禹功導水重峻之劑吾恐實實虛虛不善用而藥之太過多致殺人且如積熱蓄熱有餘之證非汗吐下法則不能已者不善用而藥之不及亦致誤人矣當必憑脈驗證施治庶不致藥有太過不及之失</p>

<h3>論虛熱發汗之誤</h3>
<p>東垣曰仲景論內外不足發熱自汗之證大禁發汗若飲食勞倦雜病發熱自汗表虛之證認作有餘便用麻黃髮之汗大出則表益虛也</p>
<p>謹按仲景論傷寒分例不可發汗者三十餘條至一證有二禁者若寒熱有血弱氣虛者也況雜病乎然誤則致逆為禍至速所謂一逆尚引日再逆促命期矣</p>

<h3>論陰盛格陽身熱治例</h3>
<p>東垣云馮內翰之侄櫟同病傷寒目赤而煩渴脈息七八至按之不鼓擊經曰脈至而從按之不鼓諸陽皆然此陰盛格陽於外非熱也與姜附之劑汗出而愈（詳見試效方）</p>
<p>按此與王海藏治狂言發斑身熱脈沉細陰證例同東垣又有治腳膝痿弱下尻臀皆冷陰汗臊臭精滑不固脈沉數有力為火鬱於內逼陰向外為陽盛拒陰用苦寒藥下之者此水火徵兆之微脈證治例之妙王太僕曰紀於水火餘氣可知因並錄之以勸</p>

<h3>論諸發熱病本不同</h3>
<p>此事難知曰一身盡熱先太陽也從外而之內者先無形也為外傷</p>
<p>謹按仲景論傷寒證例三陰俱有發熱但微甚不同趙氏曰論中三陽皆有發熱如少陰二證外又有吐利手足不逆冷反發熱者不死少陰病一身手足盡熱以熱在膀胱必便血少陰病四逆散中用柴胡亦有治發熱意又厥陰病先厥後發熱而利者必自止下利脈數有微熱汗出今欲愈面赤身微熱為鬱冒嘔而發熱小柴胡與夫太陰病中風四肢煩疼是三陰皆有發熱明矣但寒傷陰經發熱則為逆</p>
<p>手足不和兩脅俱熱如火先少陽也從內而之外者先有形也為內傷</p>
<p>內經曰人數醉若飽以入房氣聚於脾中不得散酒氣與穀氣相搏熱盛於中故熱遍於身內熱而溺赤也</p>
<p>飲食不節起居不時者陰受之入六腑則身熱不得臥上為喘呼</p>
<p>活人書曰傷食令人頭痛脈數發熱但左手人迎脈平和身不疼痛是也</p>
<p>難知曰脈人迎氣口俱緊盛或舉按皆實大發熱而惡寒腹不和而口液此內外俱傷也</p>
<p>按以上辨內傷外感（詳見內傷門）</p>
<p>內經曰身熱脈弦數戰慄而不惡寒者癉瘧也</p>
<p>要略曰發熱身疼而身如熏黃者濕也　一身盡疼發熱日晡所劇者此名風濕　汗出而身熱者風也</p>
<p>活人書雲中脘有痰令人憎寒發熱惡風自汗寸口脈浮胸痞滿有類傷寒但頭不痛項不強為異</p>
<p>孫尚云虛煩與傷寒相似身熱脈不浮緊不惡寒但熱而煩或不煩頭不痛　腳氣為病大便堅腳膝腫痛兩脛或有腫滿或枯細者方其發時亦有發熱憎寒嘔惡似傷寒證也</p>
<p>難經曰發熱惡寒脈來浮數者溫病也身熱頭疼自汗多眠陽脈浮滑陰脈濡弱者風溫也</p>

<h3>傷寒論曰脈虛身熱得之傷暑</h3>
<p>東垣云四肢發熱者或口乾舌乾咽乾蓋心生大小腸生熱火熱來乘主位乃濕熱相合故煩躁悶亂也四肢者脾土也火乘之故四肢發熱也　或身體沉重走注疼痛蓋濕熱相搏而風熱鬱而不得伸也</p>
<p>謹按諸病表熱有相類則脈氣病本之不同也因類以上諸例是故仲景論傷寒卒病發熱而惡寒者發於陽也其脈浮緊而澀為風寒客於榮衛之中也分六經傳變脈證至二百餘例有因壞誤所致及溫瘧風溫溫疫等證皆冬傷於寒發為諸脈證之變此傷寒論之所以作也河間劉守真論熱病因陽氣怫鬱而為熱或鬱結轉甚而惡寒所謂亢則害承乃制陽拯反似陰與傷寒皆相類此原病式之所以作也東垣李明之論內傷脾胃之證始得之多氣高而喘身熱而煩其脈洪大而頭痛或渴不止其皮膚不任風寒而生寒熱與外感傷寒多相似此脾胃論之所以作也斯三君子之論本推明內經病機之旨條熱證標本之不同勿視此以為彼也然學者不審其義而各為專門是以丹溪朱先生曰學先仲景書者以傷寒為主恐誤內傷作外感先東垣書者以胃氣為主恐誤外感為內傷先河間書者以熱為主恐誤以寒為熱不若先主於內經則自然活潑潑地蓋內經之義則精而博者也然則微三君子之論又何由知經義之積隱乎但不審其義而各為專門者視此以為彼誤人多矣籲丹溪之旨微哉切觀仲景之法必憑脈驗證施治變化無窮深合內經之旨如寒邪在表以辛溫之藥汗之在裡以辛熱之藥溫之傳變在半表裡者以甘寒之藥和解之傳變入里者以苦寒之藥下之涼劑亦未嘗委而不用也大抵固憑脈驗證以自通變不可執論專方如此矧人身之病有水火徵兆之微若王太僕曰熱來復去晝見夜伏夜發晝見時節而動是無火也是例固河間論亢則害承乃制病式亦庶幾矣丹溪更有論陰陽為惡寒非寒惡熱非熱者因人身之病水火徵兆幽顯莫測先哲推論亦且至矣然仲景論傷寒脈法亦未嘗不引雜病河間論熱證脈法而且未詳學者能本仲景參叔和脈法自辨內傷外感之分殊如王海藏曰仲景言弦澀為陰叔和言弦澀為陽雖有陰陽之別則不離諸數為熱諸遲為寒仲景叔和言本兩途非相違背合而論之皆是也仲景所言傷寒自外從氣而入以弦脈為陰邪從外入先太陽也叔和所言雜病自內從血而出以弦脈為陽病自內生先少陽也如此則形證有相類脈氣病本之不同學者審是則自然通變不致視此以為彼拘於執論專方而已也</p>

<h2>熱證治法</h2>

<h3>發表之劑</h3>
<p>易簡參蘇飲治感冒發熱頭痛或因痰飲凝積為熱狀似傷寒者</p>
<p>前胡　人參　紫蘇　乾葛　半夏　茯苓（各三分）　枳殼　陳皮　甘草　桔梗　木香（各半錢）</p>
<p>上㕮咀生薑五片水煎服</p>
<p>人參敗毒散（方見咳門）</p>
<p>按此二方足少陽柴胡例藥</p>
<p>參蘇飲解見痰飲門</p>
<p>局方柴胡升麻湯治發熱頭痛惡風體疼鼻寒咽乾痰盛方見傷風門</p>
<p>按此足少陽陽明手太陰藥也</p>
<p>葛根解肌湯治發熱惡寒頭痛項強傷寒溫病</p>
<p>葛根（四錢）　桂（一錢）　黃芩　甘草　白芍（各二錢）　麻黃（三錢）</p>
<p>上㕮咀入薑棗煎</p>
<p>按此足太陽陽明太陰藥也</p>
<p>知母葛根湯治身熱頭痛風溫溫毒證</p>
<p>知母（一錢半）　葛根（四錢）　石膏（三錢）　甘草　木香　升麻　黃芩　南星　人參　防風　杏仁　川芎　羌活（各一錢）　葳蕤（二錢半）　麻黃（二錢）</p>
<p>上㕮咀作二服入姜煎</p>
<p>按此足太陽陽明手太陰藥也以上三方並足太陽例</p>
<p>河間六神通解散治發熱頭痛發渴身疼脈洪無汗</p>
<p>麻黃（二錢）　甘草（三錢）　石膏　滑石　黃芩（各四錢）　蒼朮（八錢）</p>
<p>上㕮咀入薑蔥煎</p>
<p>按此足三陽手足太陰藥也出太陽例</p>
<p>易老九味羌活湯治發熱惡寒無汗或自汗頭痛項強或傷風見寒脈傷寒見風脈並宜服之</p>
<p>羌活　防風　蒼朮（各一錢半）　川芎　白芷　生地黃　黃芩　甘草　細辛（一錢）</p>
<p>上㕮咀水煎</p>
<p>按此足太陽陽明三陰藥也</p>
<p>易老云經曰有汗不得服麻黃無汗不得服桂枝若瘥失則其變不可勝言故立此法使不犯三陽禁忌為解利神方非獨活雜病藥也</p>
<p>謹按仲景論傷寒發表藥分六經及解肌可刺諸法蓋恐藥致誤變逆慎之至也今集以上諸方皆傷寒表藥之變法宜詳審脈證而擇用之然易老九味河間通解意雖不同務在藥證相對名實相符方可行之否則犯禁致逆及失其立法之意也是以許文正公曰近世論醫有主河間劉氏者有主易老張氏者張氏用藥依准四時陰陽升降而增損之正內經四氣調神之義醫而不知此妄行也劉氏用藥務在推陳致新不使少有怫鬱正造化新新不停之義醫而不知此無術也然而主張氏者或未盡張氏之妙則瞑眩之劑終莫敢投至失幾後時而不救者多矣主劉氏者或未悉劉氏之蘊則劫效目前陰損正氣遺禍於後日者多矣能用二家之長而無二家之弊則治庶幾乎於此二方製法可見大抵學者當於經論中求之知其所主不可偏執於一家而已</p>

<h3>攻裡之劑</h3>
<p>宣明三乙承氣湯治臟腑積熱痞滿燥實堅脹</p>
<p>甘草　枳實　厚朴　大黃　芒硝</p>
<p>上㕮咀入姜煎</p>
<p>按此足陽明例藥也發明曰漢張仲景作傷寒論為邪自外入傳於胃者謂之入腑腑之為言聚也胃為水穀之海榮衛之源水穀會聚變化而為榮衛邪氣入胃則胃中之氣菀滯糟粕秘結而為實實則瀉之人所共知如緩急輕重之劑則臨時消息焉不惡寒反惡熱發渴譫語腹滿而喘手足濈然汗出者急下之宜大承氣湯如邪氣未深恐有燥屎少服小承氣湯試之腹中轉失氣者有燥屎也乃可攻之不轉失氣者初硬後溏尚未可攻攻之則腹滿不能食若腹滿不通與小承氣湯微和胃氣勿令大泄如發汗後不惡寒但熱者胃實也當和胃氣調胃承氣湯主之成無己云大熱結實者與大承氣湯小熱微結者與小承氣湯以熱不太甚故於大承氣湯中去芒硝又以結不至堅故減厚朴枳實也如不至大堅滿邪熱甚而須攻下者亦未可投大承氣湯必以輕緩之劑攻之於大承氣湯減厚朴枳實加甘草乃輕緩之劑以調胃也設若大承氣反用調胃治之則邪氣不服小承氣證反用大承氣下之則過傷正氣而腹滿不能食故有勿大泄之戒此仲景所以分治之未嘗越聖人制度後之醫者以此三藥合而為一且云通治三藥之證及無問傷寒雜證內外一切所傷若依此說與仲景之方甚相違背及失軒岐緩急之旨由是紅紫眩亂迷惑世人一唱百和使病者暗受其弊將何訴哉倘有仁心審是者當於內經仲景方中求之貴使藥證相對以聖賢之心為心則方之真偽自可得而知矣</p>
<p>當歸承氣湯　治燥熱裡熱火鬱為病或皮膚枯燥或咽乾鼻乾或便溺結悶通宜用此</p>
<p>當歸　大黃（各四錢）　甘草　芒硝（各三錢）</p>
<p>上㕮咀入姜煎</p>
<p>按此足太陰厥陰陽明藥也凡血證下藥詳見仲景抵當諸湯例茲不備錄但此與前方可見有氣血之分</p>

<h3>發表攻裡之劑</h3>
<p>宣明雙解散治一切風熱積熱</p>
<p>益元散　防風通聖散（各一兩）</p>
<p>上每三五錢入蔥白鹽豉五十粒姜三片煎服</p>
<p>按此足太陽陽明少陰厥陰手足太陰藥也治風熱鬱熱甚捷但本論云治風寒暑濕飢飽勞役內外諸邪所傷無問雜病便可通解然斯意混同主治而寒濕何以得散內傷不足之證何以抵受邪實實虛虛不無致逆故潘思敬云是仲景調胃承氣湯後人一變加連翹梔子薄荷黃芩謂之涼膈至河間又一變於涼膈中加防風川芎當歸芍藥麻黃石膏桔梗滑石荊芥白朮謂之防風通聖古之複方也今復之又複製法蓋可知矣而學者識之</p>
<p>大柴胡湯治傷寒雜證發熱脈沉實弦數熱日數多或有表復有里脈洪頭痛而譫妄或濕熱自利表裡證已急宜此下之</p>
<p>柴胡（四錢）　黃芩　芍藥（各一錢半）　半夏（一錢二分）　枳實（二錢）　大黃（二錢半）</p>
<p>上㕮咀入薑棗煎</p>
<p>按此足少陽陽明太陰厥陰藥也出太陽例</p>

<h3>清氣之劑</h3>
<p>局方人參白虎湯治氣熱心煩發渴</p>
<p>石膏（四錢）　知母（一錢半）　甘草（一錢）　人參（半錢）</p>
<p>上㕮咀入粳米一合煎</p>
<p>按此足陽明少陰手太陰藥也</p>
<p>清心蓮子飲治發熱口乾小便白濁夜則安靜晝則發熱</p>
<p>黃芩　麥門冬　地骨皮　車前子　甘草（各三錢半）　蓮肉　茯苓　黃耆　柴胡　人參（各二錢半）</p>
<p>上㕮咀水煎</p>
<p>按此足少陽少陰手足太陰藥也</p>
<p>宣明柴胡飲子解一切肌熱蒸熱積熱或汗後餘熱脈洪實弦數</p>
<p>黃芩　甘草　大黃　芍藥　柴胡　人參　當歸（各二錢半）</p>
<p>上㕮咀入姜煎</p>
<p>按此足少陽例又表裡血藥也寶鑑附於氣分熱例下今姑從之學者宜取擇焉</p>
<p>機要云若膚如火燎而熱以手取之不甚熱為肺熱目睛赤煩燥或引飲黃芩一味主之晝則行陽二十五度此言氣分熱也</p>

<h3>涼血之劑</h3>
<p>清涼飲子治大人小兒血脈壅實臟腑生熱面赤煩渴睡臥不寧</p>
<p>大黃　芍藥　當歸　甘草（各等分）</p>
<p>上㕮咀水煎</p>
<p>按此足太陰厥陰之的藥也</p>
<p>元戎四物二連湯治血虛虛勞發熱五心煩熱晝則明瞭夜則發熱</p>
<p>當歸　生地黃　白芍　川芎　黃連　胡黃連</p>
<p>上㕮咀水煎服</p>
<p>按此足太陰厥陰手少陰經藥也</p>
<p>機要云若夜發熱主行陰夜則行陰二十五度若脅肋熱或一身盡熱或日晡肌熱者皆血病也宜以上方及桃仁承氣選而用之</p>

<h3>清氣涼血之劑</h3>
<p>局方洗心散治風壅壯熱頭目昏痛熱氣上衝口苦唇焦咽喉腫痛心神煩燥多渴五心煩熱小便赤澀大便秘滯</p>
<p>大黃（煨）　甘草　當歸　芍藥　麻黃　荊芥穗（各六錢）　白朮（五錢）</p>
<p>上為末每服二三錢生薑薄荷湯煎服</p>
<p>按此足太陽陽明厥陰手足太陰經藥也今人多用之故收入然以白朮合大黃入心故名洗心而從以麻黃荊芥亦是表裡藥</p>
<p>甘露飲治男子婦人小兒煩熱胃中客熱口臭齒齦煩渴咽瘡等證</p>
<p>熟地黃　生地黃　枇杷葉　山茵陳　天門冬　麥門冬　枳殼　黃芩　石斛　甘草（各等分）</p>
<p>上為末每服二錢水煎服</p>
<p>按此足陽明手太陰少陰經藥也</p>
<p>龍腦雞蘇丸除煩熱鬱熱肺熱咳嗽鼻衄吐血血崩下血熱淋消渴驚悸解酒毒胃熱口臭口苦開心明目</p>
<p>薄荷葉（一兩六錢）　生地黃（六錢）　麥門冬（四錢）　蒲黃（炒）　阿膠（炒各二錢）　黃耆（一錢）　人參　木通（各二錢）　銀州柴胡（同木通浸二日取汁入膏）　甘草（一錢半）</p>
<p>上為末用蜜三兩二錢煉過後下地黃末木通柴胡汁熬成膏丸桐子大每二十丸嚼破湯下</p>
<p>按此三焦藥也</p>
<p>安神清鎮諸方</p>
<p>局方至寶丹（方見中風門）</p>
<p>按此氣血之藥通關透肌骨之劑也</p>
<p>東垣硃砂安神丸治心神煩亂怔忡兀兀欲吐氣亂而熱似懊憹狀</p>
<p>黃連（一錢半）　生地黃　當歸身　甘草（炙各半錢）　硃砂（一錢別研）</p>
<p>上為末蒸餅丸黍米大每十丸或十五二十丸唾津下</p>
<p>按此二方血分藥也</p>
<p>牛黃膏治熱入血室發狂不認人者</p>
<p>牛黃（二錢半）　硃砂　蔚金（各三錢）　腦子　甘草（各一錢）　牡丹皮（二錢）</p>
<p>上為細末煉蜜丸皂子大新水化下</p>
<p>錢氏安神丸治熱渴心悶脈實頰赤口燥</p>
<p>麥門冬　馬牙硝　白茯苓　山藥　寒水石（各半兩）　硃砂（一兩）　甘草（半兩）　龍腦（一字）</p>
<p>上為末煉蜜丸雞頭大每服半丸或一丸砂糖水化下</p>
<p>按此氣分藥也</p>
<p>瀉諸經實熱方</p>
<p>局方涼膈散治上焦積熱煩躁多渴面赤面熱頭昏咽燥喉咽腫痛口瘡便溺赤澀狂言譫妄睡臥不安並宜服之</p>
<p>大黃　朴硝　甘草（各二兩）　連翹（四兩）　梔子仁　黃芩　薄荷葉（各一兩）</p>
<p>上為末每服二錢竹葉蜜些小煎服</p>
<p>按此手太陰少陰足太陰陽明藥也輕者宜用桔梗湯母犯下二焦也余仿此（桔梗湯見喉痹門）</p>
<p>調胃承氣湯治中焦實熱胃熱實而不滿</p>
<p>大黃（一兩）　甘草（二錢半）　芒硝（四錢半）</p>
<p>上㕮咀水煎</p>
<p>按此足陽明經藥也輕者宜用前胡散</p>
<p>八正散治下焦積熱二便閉澀多渴咽乾口熱生瘡腫痛淋血</p>
<p>大黃　瞿麥　木通　滑石　扁竹　車前子　山梔　甘草（各等分）</p>
<p>上為末每服二錢水煎入燈芯</p>
<p>按此足太陽陽明經藥也輕者宜用導赤散</p>
<p>錢氏瀉青丸治肝經鬱熱</p>
<p>當歸　龍膽草　川芎　山梔　大黃　羌活　防風</p>
<p>上為末蜜丸雞頭子大每一二丸</p>
<p>瀉心湯治心熱</p>
<p>黃連（一兩）</p>
<p>上為末水調二三分量病人大小與之</p>
<p>瀉黃散治脾熱口臭咽乾</p>
<p>藿香葉（七錢）　山梔（一兩）　石膏（半兩）　甘草（三兩）　防風（四兩）</p>
<p>上為末同蜜酒拌微炒香每服一錢</p>
<p>瀉白散治肺熱</p>
<p>桑白皮　地骨皮（各一兩）　甘草（半兩）</p>
<p>上為末每服二三錢</p>
<p>東垣滋腎丸治腎熱</p>
<p>黃柏（三錢）　知母（二錢）　桂（一分半）</p>
<p>上為末熟水丸桐子大每七八十丸至百丸食前百沸湯下</p>
<p>按此五臟藥例也</p>
<p>半夏湯治膽腑實熱精神不守熱泄病</p>
<p>半夏　宿姜（各三錢）　黃芩　遠志　茯苓（各二錢）　生地黃（五錢）　秫米（數合）　酸棗仁（一合）</p>
<p>上㕮咀長流水煎</p>
<p>導赤散治小腸實熱小便赤澀而渴</p>
<p>生地黃　木通　甘草（各等分）</p>
<p>上末入竹葉同煎</p>
<p>前胡散治胃氣實熱唇口乾裂中心熱躁大便秘結非時煩渴睡中口內生涎</p>
<p>大黃（半兩）　桔梗　枳殼　前胡　杏仁（各一錢）　葛根（二錢）</p>
<p>上為末每二錢入姜煎</p>
<p>瀉白湯治大腸實熱腹脹不通俠臍痛食不化喘不能久立口生瘡</p>
<p>橘皮　淡竹茹　黃芩　梔子仁　柏皮（炙各半兩）　茯苓　芒硝（各一兩）　生地黃（三兩）</p>
<p>上銼每四錢入薑棗煎空心服</p>
<p>赤茯苓湯治膀胱實熱腹脹小便不通口苦舌乾咽腫不利</p>
<p>赤茯苓　豬苓　葵子　枳實　瞿麥　木通　黃芩　車前子　滑石　甘草（各等分）</p>
<p>上㕮咀入姜煎食前服</p>
<p>按以上諸方出五臟治要例</p>

<h3>治虛熱升陽之劑</h3>
<p>小柴胡湯治潮熱身熱默默不欲飲食或嘔或渴或利或咳</p>
<p>人參　半夏　生甘草　黃芩（各二錢）　柴胡（四錢）　生薑（五片）　棗（二枚）</p>
<p>上㕮咀水煎</p>
<p>按此足少陽藥也出太陽例主虛勞煩熱能引清氣上行陽道在經主氣在臟主血故更能入血室也</p>
<p>東垣升陽益胃湯治肺之脾胃虛怠惰嗜臥四肢不收身體沉重口乾食無味大便不調小便頻數食少食不消灑淅惡寒而或微熱（方見內傷門）</p>
<p>按此手太陰足陽明太陰之藥欲升浮中焦下陷之氣故加太陽諸經藥也</p>
<p>補中益氣湯治形神勞役或飲食失節勞倦虛損身熱而煩脈洪大而虛頭痛或惡寒而渴自汗無力氣高而喘</p>
<p>黃耆（一錢半）　人參　甘草（炙各一錢）　白朮　當歸身　柴胡　升麻　陳皮（各半錢）</p>
<p>上㕮咀水煎</p>
<p>按此手足太陰少陽經藥表裡氣血之劑也（加減見內傷門）</p>
<p>謹按發明曰經云治熱以寒溫而行之治寒以熱涼而行之治溫以清冷而行之治清以溫熱而行之夫治熱以寒溫而行之者有三皆同大熱在身止用黃耆人參甘草此三味者皆甘溫雖表裡皆熱躁發於內捫之肌熱於外能和之汗自出而解矣此溫能除大熱之至理也熱極生風乃左遷入地補母以虛其子使天道右遷順行諸病得天令行而必愈二也況大熱在上其大寒必伏於內溫能退寒以助地氣地氣者在人乃胃之生氣使真氣旺三也此與熱因寒用寒因熱用必伏其所主而先其所因治法理同而證不同學者最宜深玩</p>

<h3>治虛熱滋陰之劑</h3>
<p>楊氏秦艽扶羸湯治肺痿骨蒸成勞或嗽或寒或熱聲嗄不出體虛自汗四肢怠惰</p>
<p>柴胡（二錢）　人參　鱉甲（炙）　秦艽　當歸　地骨皮（各一錢半）　半夏　紫菀　甘草（各一錢）</p>
<p>上㕮咀水煎</p>
<p>按此足少陽例藥又氣血之劑也</p>
<p>局方當歸補血湯治肌熱躁熱目赤面紅煩渴引飲晝夜不息其脈洪大而虛重按全無此脈虛血虛也若誤服白虎湯必死宜此主之</p>
<p>黃耆　當歸</p>
<p>上㕮咀水煎</p>
<p>按此足三陰經藥也</p>
<p>十味人參散治虛熱潮熱身體倦怠</p>
<p>柴胡　甘草　人參　茯苓　半夏　白朮　黃芩　當歸　白芍　葛根（等分）</p>
<p>上㕮咀入姜煎</p>
<p>按此足少陽陽明太陰經藥也</p>
<p>瑞竹堂柴胡梅連散治骨蒸勞熱久而不痊三服除根其效如神及五勞七傷虛弱皆治</p>
<p>胡黃連　柴胡　前胡　烏梅（各三錢）</p>
<p>上㕮咀每二錢童便一盞豬胋一枚豬脊髓一條韭根白半錢同煎至七分去渣溫服不拘時</p>
<p>按此足少陽厥陰手少陰太陰經藥也出少陽例亦是劫劑</p>
<p>元戎五蒸湯治骨蒸勞熱自汗</p>
<p>甘草　人參　知母　黃芩（各二錢）　茯苓　熟地黃　葛根（各三錢）　石膏（半兩）　竹葉（二十片）</p>
<p>上㕮咀作一服入粳米一合煎加減見本論</p>
<p>按此足陽明手太陰手足少陰經藥也以上並氣血之劑</p>

<h3>升陽滋陰之劑</h3>
<p>局方十全大補湯治諸虛不足五勞七傷不進飲食久病虛損時發潮熱者</p>
<p>白茯苓　人參　當歸　白朮　黃耆　川芎　肉桂　白芍（炒）　熟地黃　甘草（等分）</p>
<p>上㕮咀每服一兩入薑棗水煎</p>
<p>按此手足三陰氣血藥也</p>
<p>人參養榮湯治久病虛損口乾食少咳而下利心驚悸熱而自汗</p>
<p>前方減芎加陳皮五味遠志</p>
<p>上㕮咀入薑棗煎</p>
<p>按此手足太陰藥氣血之劑也</p>
<p>黃耆鱉甲散治男女虛熱身瘦五心煩熱四肢怠惰咳嗽咽乾自汗食少</p>
<p>人參　肉桂　桔梗（各一錢半）　生地黃　半夏　紫菀　知母　白芍　黃耆　甘草　桑白皮（各二錢半）　天門冬　鱉甲（各五錢）　秦艽　茯苓　地骨皮　柴胡（各三錢）</p>
<p>上㕮咀入姜煎每服一兩衛生寶鑑減桂芍地骨皮人參黃耆散</p>
<p>按此手太陰例藥氣血之劑然氣亂於胸中為清濁相干者須加氣藥以理之又不必拘此如氣液衰陰血竭古方有兼用烏梅蛤蚧豬腎脊髓人屎等物皆其法也</p>

<h3>治風熱之劑</h3>
<p>川芎石膏湯</p>
<p>（方見中風門）</p>
<p>仙術芎散治風熱燥熱</p>
<p>防風通聖中加菊花藿香砂仁減麻黃芒硝</p>
<p>上為末每服一二錢</p>
<p>按此足太陽陽明三陰經藥也</p>

<h3>寒熱之劑</h3>
<p>柴胡薑桂湯治寒熱自汗</p>
<p>柴胡（四錢）　桂枝　黃芩　乾薑　甘草　牡蠣（各一錢半）　栝蔞根（二錢）</p>
<p>上㕮咀水煎</p>
<p>按此少陽例藥也</p>
<p>桂枝麻黃各半湯治發熱惡寒便清不渴脈浮緊而澀（方見傷寒例）陽旦湯治身熱惡寒頭痛脈洪盛自汗</p>
<p>桂枝湯加黃芩一兩</p>
<p>按此並太陽例藥</p>

<h3>暑熱之劑</h3>
<p>局方黃連香薷飲</p>
<p>按此手太陰少陰藥也</p>
<p>東垣清暑益氣湯（方並見暑門）</p>
<p>按此手足太陰少陰足陽明藥也</p>

<h3>濕熱之劑</h3>
<p>五苓散（方見濕門）</p>
<p>東垣清燥湯（方見痿門）按此手足太陰氣血之劑也出太陽例</p>

<h3>火熱之劑</h3>
<p>黃連解毒湯</p>
<p>按此手足太陽陽明少陰手太陰藥也</p>
<p>當歸龍膽丸（方並見火門）</p>
<p>按此足陽明厥陰手足太陰少陰藥也</p>

<h3>風濕熱之劑</h3>
<p>東垣羌活湯治身重或眩運麻木小便澀大便不調下焦痿軟不能行止</p>
<p>羌活　防風　柴胡（各一錢）　藁本　獨活　茯苓　澤瀉　豬苓　黃耆　甘草（炙）　陳皮黃柏　黃連　蒼朮　升麻　川芎（各半錢）</p>
<p>上㕮咀水煎</p>
<p>按此疏風勝濕升陽之劑也出太陽茯苓澤瀉例</p>

<h3>治食熱之劑</h3>
<p>千金紫丸治飲食傷先寒後熱</p>
<p>拔萃妙香丸（方見風癇門）</p>
<p>丹溪越鞠丸治食鬱</p>
<p>蒼朮　神麯　香附　山楂　醋炒針砂　撫芎（等分）</p>
<p>上為末糊丸後加減法為六郁例並附於下</p>
<p>氣鬱</p>
<p>香附　蒼朮　撫芎</p>
<p>血鬱</p>
<p>（見血門）</p>
<p>濕鬱</p>
<p>（見濕門）</p>
<p>痰鬱</p>
<p>海石　香附　栝蔞仁　南星</p>
<p>熱鬱</p>
<p>香附　撫芎　青黛　蒼朮</p>
<p>按食傷發熱諸例宜於內傷門選用</p>

<h1>卷十</h1>

<h2>火門</h2>

<h3>內經敘火為諸證</h3>
<p>諸熱瞀瘈暴喑冒昧躁擾狂越罵詈驚駭胕腫疼酸氣逆衝上禁慄如喪神守嚏嘔瘡瘍喉痹耳鳴及聾嘔湧溢食不下目眯不明暴注瞤瘈暴病暴死皆屬於火</p>

<h3>論相火動為諸證</h3>
<p>丹溪曰太極動而生陽靜而生陰陽動而變陰靜而合而生水火木金土各一其性惟火有二曰君火人火也曰相火天火也火內陰而外陽主乎動者也故凡動皆屬火以名而言形質相生配於五行故謂之君以位而言生於虛無守位稟命因動而見故謂之相天主生物故恆於動人有此生亦恆於動其所以恆於動者皆相火助之為也見於天者出於龍雷則木之氣出於海則水之氣也具於人者寄於肝腎一部肝屬木而腎屬水也膽者肝之腑膀胱者腎之腑心胞絡者腎之配三焦以焦言而下焦司肝腎之分皆陰而下者也天非此火不能生物人非此火不能有生天之火雖出於木水而皆本乎地故雷非伏龍非蟄海非附地則不能鳴不能飛不能波也鳴也飛也波也動而為火者也腎肝之陰悉其相火人而同乎天也或曰相火天人所同何東垣為元氣之賊又曰火與元氣不相兩立一勝則一負然則如之何則可使之無勝負乎曰周子曰神發知矣五性感動而萬事出有知之後五者之性為物所感不能不動謂之動者即內經五火也相火易起五性厥陽之火相扇則妄動矣火起於妄變化莫測無時不有煎熬真陰陰虛則病陰絕則死君火之氣經以暑與熱言之相火之氣經以火言之蓋表其暴悍酷烈有甚於君火者也故曰相火元氣之賊周子又曰聖人定之以中正仁義而主靜朱子亦曰必使道心常為一身之主而人心每聽命焉此善處乎火者人心聽命於道心而又能主之以靜彼五火將寂然不作而相火者惟有裨補造化而為生生不息之運用爾何賊之有或曰內經相火注言少陰少陽矣未曾言及厥陰太陽而吾子言之何也曰足太陽少陰東垣嘗言之矣治以炒柏取其味辛能瀉水中之火是也戴人亦言膽與三焦尋火治肝和胞絡都無異此歷指龍雷之火也予亦備述天人之火皆生於動如上文所云者實推廣二公之意或曰內經言火者不一往往於六氣中見之言臟腑者未之見也二公豈他有所據耶子能為我言之乎經曰百病皆生於風寒暑濕燥火之動而為變者岐伯歷舉病機一十九條而屬火者五此非相火為病之出於臟腑者乎考之內經少陽病為瘛瘲太陽病時眩僕少陰病瞀暴喑鬱冒不知人非諸熱瞀瘈之屬火者乎少陽病惡寒鼓慄膽病振寒少陰病灑淅惡寒振慄厥陰病灑淅振寒非諸振鼓慄如喪神守之屬火者乎少陽嘔逆厥氣上行膀胱病沖頭痛太陽病厥氣上衝胸少腹控睪引腰脊上衝心少陰病氣上衝胸嘔逆非諸逆衝上之屬火者乎少陽病譫妄太陽病譫妄膀胱病狂顛疾非諸躁狂越之屬火者乎少陽病胕腫善驚少陰病瞀熱以酸胕腫不能久立非諸病胕腫痛酸驚駭之屬火者乎又原病式曰諸風掉眩屬於肝火之動也諸氣憤郁病痿屬於肝火之升也諸濕腫滿屬於脾火之勝也諸痛癢瘡瘍屬於心火之用也是皆火之為病出於臟腑者然也註文未之發爾以陳無擇之通達且以暖熾論君火日用之火言相火而又不曾深及宜乎後人之不無聾瞽也悲夫</p>

<h3>論火豈君相五志俱有</h3>
<p>原病式曰五臟之志過度則勞傷本臟凡五志所傷皆熱也所謂陽動陰靜故形神勞則躁不寧靜則清平也是故上善若水下愚若火如卒暴僵仆多因五志七情過度而卒病也故喜為心火之志病笑者火之甚也五志過極皆為火也</p>
<p>謹按或曰火之為病其害甚大其變甚速其勢甚彰其死甚暴何者蓋能燔灼焰燔飛走狂越消爍於物莫能御之遊行乎三焦虛實之兩途曰君火也猶人火也曰相火也猶龍火也火性不妄動能不達於道常以稟位聽命運行造化生存之機矣夫人在氣交之中多動少靜欲不妄動其可得乎故凡動者皆屬火化火一妄行元氣受傷勢不兩立偏勝則病移害他經事非細故動之極也病則死矣經所謂一水不勝二火之火出於天造君相之外又有厥陽臟腑之火根於五志之內六慾七情激之其火隨起蓋大怒則火起於肝醉飽則火起於胃房勞則火起於腎悲哀動中則火起於肺心為君主自焚則死矣丹溪又啟火出五臟主病曰諸風掉眩屬肝火動之類經所謂水不勝五火之火出自人為又考內經病機一十九條內舉屬火者五諸熱瞀瘈皆屬於火之類而河間又廣其說火之致病者甚多深契內經之意曰諸病喘嘔吐酸（云云見熱門）此皆少陰君火之熱乃真心小腸之氣所為也若瞀瘈暴喑冒昧（云云見前）此皆少陽相火之熱乃心包絡三焦之氣所為也是皆火之變見為諸病也為脈虛則浮大實則洪數藥之所主各因其屬君火者心火也可以濕伏可以水滅可以直折惟黃連之屬可以制之相火者龍火也不可以水濕折之從其性而伏之惟黃柏之屬可以降之噫瀉火之法豈止如此虛實多端不可不察以臟氣司之如黃連瀉心火黃芩瀉肺火芍藥瀉脾火柴胡瀉肝火知母瀉腎火此皆苦寒之味能瀉有餘之火耳若飲食勞倦內傷元氣火不兩立為陽虛之病以甘溫之劑除之如黃耆人參甘草之屬若陰微陽強相火熾盛以乘陰位日漸煎熬為血虛之病以甘寒之劑降之如當歸地黃之屬若心火亢極鬱熱內實為陽強之病以鹹冷之劑折之如大黃朴硝之屬若腎水受傷其陰失守無根之火為陰虛之病以壯水之劑制之如生地黃玄參之屬若右腎命門火衰為陽脫之病以溫熱之劑濟之如附子乾薑之屬若胃虛過食冷物抑遏陽氣於脾土為火鬱之病以升散之劑發之如升麻葛根之屬不明諸此之類而求火之為病施治何所依據故於諸經集略其說備處方之用庶免實實虛虛之禍也</p>
<p>又按火熱之極者經曰壯火散氣壯火之氣衰故有陽極似陰之證河間治身冷唯心胸微暖昏冒不知人事不能言脈微而欲絕者用涼膈散養陰以退陽此因病陽厥而尚不下所致身冷脈微而似陰證亢則害承乃制極變病例也然人火龍火治法與論唯太僕河間丹溪之意已詳其未悉之旨今輯於下</p>
<p>王安道曰予讀內經六微旨論至於亢則害承乃制喟然嘆曰至矣哉其造化之樞紐乎王太僕發之於前劉河間闡之於後聖人之蘊殆靡遺矣然學者尚不能釋然得不猶有未悉之旨也歟謹按經帝曰願聞地理之應六節氣位何如岐伯曰（云云）嘗觀夫陰陽五行之在天地間也高者抑之下者舉之強者折之弱者濟之蓋莫或使然而自不能不然也不如是則高者愈高下者愈下強者愈強弱者愈弱而乖亂之弊日已極矣天地豈能位乎雖然高也下也強與弱也亦莫或使然而自不能不然也故易也者造化之不可常也惟其不可常故神化莫能以測莫測故不息也可常則息矣亢則害承乃制者其莫或使然而自不能不然也歟夫太僕河間已發揮者茲不贅乃其未息之旨請推而陳之夫自顯明之右止君火治之十五句言六節所治之位也自相火之行下止陰精承之十二句言地理之應乎歲氣也亢則害承乃制二句言抑其過也制生則化止生化大病四句言有制之常與無制之變也承猶隨也然不曰隨而曰承者以下言之則有上奉之象故曰承雖謂之承而有防之之義存焉亢者過極也害者害物也制者克勝之也然所承也其不亢則隨之而已故雖承而不見既亢則克勝以平之承斯見矣然而迎之不知其所來跡之不知其所止固若有不可必者然可必者常存乎杳冥恍惚之中而莫之或欺之</p>
<p>河間曰已亢過極則反似勝已之化似也者其可以形質求哉故後篇厥陰所至為風生終為肅少陰所至為熱生終為寒之類其為風生為熱生者亢也其為肅為寒者制也又水發而為雹雪土發而飄驟之類其水發土發者亢也其雹雪飄驟者制也若然者蓋造化之常不能以無亢亦不能以無制焉耳夫前後二篇所主雖有歲氣運氣之殊然亢則害承乃制之道蓋無往而不然也惟其無往而不然故求之於人則五臟更相平也一臟不平所不勝平之五臟更相平非不亢而防之乎一臟不平所不勝平之非既亢而克勝之乎姑以心火而言其不亢則腎水雖心火之所畏亦不過防之而已一或有亢即起而克勝之矣餘臟皆然制生則化當作制則生化蓋傳寫之誤而釋之讀之者不覺求之不通遂並遺四句而弗取殊不知上二句止言亢而害害而制耳此四句乃害與制之外之餘意也苟或遺之則無以見經旨之周悉矣制則生化正與下文害則敗亂相對辭理俱順不勞曲說而自通制則生化者言有所致則六氣不至與亢而為平平則萬物生生而變化無窮矣化為生之盛故生先於化也外列盛衰者言六氣分布主治迭為盛衰昭然可見故曰外列害則敗亂生化大病者言既亢為害而無所制則敗壞乖亂之政行矣敗壞乖亂之政行則其變極矣其災甚矣萬物其有不病者乎生化指所生所化者言謂萬物也以變極而災甚故曰大病上生化以造化之用言下生化以萬物言以人論之制則生化猶元氣周流滋營一身凡五臟六腑四肢百骸九竅皆藉焉以為動靜云為之主生化大病猶邪氣恣橫正氣耗散凡五臟六腑四肢百骸九竅舉不能遂其運用之常也或以害為自害或以承為承襲或以生為自無而有化為自有而無或以二生化為一意或以大病為喻造化之機息此數者皆非也且夫人之氣也固亦有亢而自制者苟亢而不能自制則湯液針石導引之法以為之助若天地之氣其亢而自制者固復於平亢而不制者其孰助哉雖然造化之道苟變至於極則亦終必自反而復其常矣學者能本之太僕河間而參之此論則造化樞紐之詳亦庶矣乎</p>

<h3>氣屬陽動作火論</h3>
<p>詳見氣門</p>

<h3>論陰虛火動</h3>
<p>詳見熱門</p>

<h3>論積溫蓄熱成火宜汗吐下法</h3>
<p>子和曰李屏山素飲酒一日得病醫用酒蒸丸熱後目睹天地但見紅色遂成龍火卒不能救　棠溪李濟之常病目及居省掾每服補肝散以致睛脹但見窗檻橫排幾至喪明令湧泄五七次繼服涼劑方始如故　丹霞朱僧氏代章宗出家既病三陽蓄熱常居靜室不敢見明明則頭疼如錐每置冰於頂上不能解其熱歷諸醫莫能辯其病後治之七日而愈其法用汗吐下三法而已後用涼物清鎮之平復如故</p>
<p>謹按以上病例非汗吐下法則不能已人惟陰平陽秘神氣以寧蓋昧者徇情縱欲因致積熱之證非一朝一夕故也治當如此其為治不能究其源委豈得不遂致誤人者哉今以積熱沉寒論附錄於下</p>
<p>王安道曰人之所藉以生者氣也氣者何陰陽是也夫陰與陽可以和而平可以乖而否善攝與否吉凶於是乎定夫惟攝之不能以皆善也故偏寒偏熱之病始莫逃於乖否之餘矣雖然寒也熱也苟未至於甚粗工為之而不難設熱積而寒沉良工猶弗能以為計況其下乎奈之何俗尚顓蒙恪恃方藥愈投愈盛迷不之反豈知端本澄源中含至理執其樞要眾妙俱呈且以積熱言之始而涼和次而寒取寒取不愈則因熱而從之從之不愈則技窮矣由是苦寒頻歲而弗停又以沉寒言之始而溫和次而熱取熱取不愈則因寒而從之從之不愈則技窮矣由是辛熱比年而弗止嘆夫苦寒益深而積熱彌熾辛熱太過而沉寒愈滋苟非大聖慈仁明垂樞要生也孰從而全之經曰諸寒之而熱者取之陰熱之而寒者取之陽所謂求其屬也屬也者其樞要之所存乎斯旨也王太僕知之故曰益火之原以消陰翳壯水之主以制陽光又曰取心者不必齊以熱取腎者不必齊以寒但益心之陽寒亦通行強腎之陰熱之猶可籲混乎千言萬語之間殆猶和璧之在璞也夫寒之而熱者徒知以寒治熱而不知熱之不衰者由乎真水之不足也熱之而寒者徒知以熱治寒而不知寒之不衰者由乎真火之不足也不知真水火不足泛以寒熱藥治之非惟臟腑習熟藥反見化於其病而有者弗去無者復至矣故取之陰所以益腎水之不足而使其制夫心火之有餘取之陽所以益心火之不足而使其勝夫腎水之有餘也其指水火也屬猶主也謂心腎也求其屬者言水火不足而求之於心腎也火之原者陽氣之根即心是也水之主者陰氣之根即腎是也非謂火為心而原為肝水為腎而主為肺也寒亦益心熱亦強腎此太僕之至理於規矩準繩之外而非迂生曲士之可以跂及矣</p>

<h2>火證治法</h2>

<h3>吐劑</h3>
<p>仲景瓜蒂散</p>
<p>子和三聖散</p>
<p>元戎勝金丸</p>
<p>方並見痰飲門</p>
<p>按賈元良曰宣劑者湧吐是也以君召臣曰宣言以上召下之義也俚人以瀉為宣非也古曰春宣五臟之積滯仲景大法春則人病在頭故宜吐之南地人服屠蘇自下而上是也下攻者非也然一切風熱積熱或火熾者其證寸口脈滑而有力胸中實滿煩悗氣上而不化面赤痰盛罵詈驚駭等證並宜吐之但以上諸方恐非所宜義見痰飲門</p>

<h3>升散之劑</h3>
<p>東垣瀉陰火升陽湯治肌熱煩熱面赤食少喘咳痰盛脈右關緩弱或弦或浮數</p>
<p>羌活　甘草（炙）　黃耆　蒼朮（各一兩）　升麻（八錢）　柴胡（一兩半）　人參　黃芩（各七錢）　黃連（半兩酒炒）　石膏（半兩秋深勿用）</p>
<p>上㕮咀每服一兩或半兩水煎</p>
<p>按此發脾胃火邪之劑又心膽肝肺膀胱藥也瀉陰火升發陽氣榮養氣血也</p>
<p>升陽散火湯治男子婦人四肢發熱肌熱筋痹熱骨髓中熱發睏熱如燎捫之烙手此病多因血虛而得之或胃虛過食冷物抑遏陽氣於脾土火鬱則發之</p>
<p>升麻　葛根　獨活　羌活（各半兩）　防風（二錢半）　柴胡（八錢）　甘草（炙三錢）　人參白芍（各半兩）　甘草（生二錢）</p>
<p>上㕮咀每服半兩或一兩水煎稍熱服</p>
<p>按此胃膽脾肺膀胱經藥也</p>
<p>千金麥門冬湯治諸病後火熱乘肺咳唾有血胸脅脹滿上氣羸瘦五心煩熱渴而煩悶</p>
<p>麥門冬　桑白皮　生地黃（各一兩）　半夏　紫菀　桔梗　淡竹茹　麻黃（各七錢半）　五味子　甘草（各半兩）</p>
<p>上㕮咀每服五錢或一兩入姜煎</p>
<p>按此心肺藥也然麻黃恐非病後所宜</p>
<p>拔萃方地骨皮散治渾身壯熱脈長而滑陽毒火熾發渴</p>
<p>地骨皮　茯苓（各半兩）　柴胡　黃芩　生地黃　知母（各一兩）　石膏（二兩）　羌活　麻黃（各七錢半有汗並去之）</p>
<p>上㕮咀每服一兩入姜煎</p>
<p>按此肝心脾肺腎藥又表裡氣血之劑也云歧子曰在五臟之標本者皆可用</p>
<p>梔子仁湯治發熱潮熱發狂煩躁面赤咽痛</p>
<p>梔子仁　赤芍　大青　知母（各一錢）　升麻　黃芩　石膏（各二錢）　杏仁（二錢）　柴胡（二錢半）　甘草（二錢）　豉（百粒）</p>
<p>上㕮咀水煎</p>
<p>按此脾肺肝膽胃經藥也</p>
<p>陽毒升麻湯治傷寒雜病汗吐下後變成陽毒發狂譫妄喉痛下利</p>
<p>升麻（五錢）　犀角　射干　黃芩　人參　甘草（各二錢半）</p>
<p>上㕮咀水煎</p>
<p>按此升散肺胃火熱藥也</p>
<p>葛根橘皮湯治諸熱證溫毒成癍或咳或心悶或嘔</p>
<p>葛根（三錢）　橘皮　杏仁　知母　黃芩　麻黃　甘草（各二錢）</p>
<p>上㕮咀入姜煎</p>
<p>按此肺胃膀胱經藥也</p>
<p>謹按古方治火升散之劑其例少得姑採以上諸方以備其旨</p>

<h3>折制之劑</h3>
<p>局方涼膈散</p>
<p>按此瀉脾胃肺心主膽三焦大腸火熱藥也</p>
<p>調胃承氣湯</p>
<p>按此瀉胃火之藥也</p>
<p>當歸承氣湯</p>
<p>方並見熱門</p>
<p>按此瀉脾胃肝火之藥也</p>
<p>麥門冬散治丈夫婦人蘊積邪熱心胸煩悶咽乾口燥睡臥不安或大小腸不利口舌生瘡</p>
<p>芒硝（一兩）　麥門冬（三錢）　小草　黃連　升麻　犀角屑　甘草（炙）　黃芩　枳殼　大青（各半兩）</p>
<p>上為末每三錢水煎</p>
<p>按此瀉心肺肝胃火熱之劑與以上諸方皆鹹寒之藥經云火淫於內治以鹹寒而為正治然亦有氣血上下之分也用者自宜取擇</p>
<p>黃連解毒湯治一切火熱毒狂躁煩心口燥咽乾熱勢之甚者及吐下後熱不解而脈洪喘急鄭聲目赤睛疼燥渴</p>
<p>黃連　黃柏　大梔子　黃芩（各等分）</p>
<p>上㕮咀水煎</p>
<p>按此太倉公火劑湯也瀉心肺腎膀胱大小腸胃火之藥真珠散治男女五臟積熱毒氣上攻心胸煩悶口乾舌燥精神恍惚悶亂生臥不安</p>
<p>琥珀　真珠粉　天花粉　鐵粉　硃砂　生甘草　寒水石（煆）　牙硝　大黃（各等分）</p>
<p>上為細末每一錢竹葉湯調下</p>
<p>按此瀉心腎胃火之劑鎮墜藥也</p>
<p>宣明大金花丸治中外諸熱寢汗咬牙睡語驚悸溺血淋閟咳血衄血瘦弱頭痛併骨蒸肺痿勞嗽去大黃加梔子名梔子金花丸</p>
<p>黃連　黃柏　黃芩　大黃（各等分）</p>
<p>上為末滴水丸小豆大每二三十丸新水下</p>
<p>按此解毒湯之變法也出陽明例但云治瘦弱頭痛以下諸證猶宜詳審用之</p>
<p>當歸龍膽丸治腎水陰虛風熱蘊積時發驚悸筋惕搐搦神志不寧榮衛壅滯頭目昏眩肌肉瞤瘈胸膈咽嗌不利腸胃燥澀躁擾狂越罵詈驚駭火熱等證</p>
<p>當歸　草龍膽　大梔子　黃連　黃柏　黃芩（各一兩）　大黃　蘆薈　青黛（各半兩）　木香（一錢）　麝（半錢）</p>
<p>上為末煉蜜丸如小豆大薑湯下三二十丸</p>
<p>按此瀉心肝脾肺腎胃火之藥也</p>
<p>神芎丸治一切熱證常服保養除痰飲消酒食清頭目利咽膈能令遍身結滯宣通氣利而愈神強體健耐傷省病</p>
<p>大黃　黃芩（各二兩）　牽牛　滑石（各四兩）　黃連　薄荷　川芎（各半兩）</p>
<p>上為末水丸如小豆大溫水下十丸至十五二十丸按此瀉肝心脾胃肺膀胱火熱之劑又氣血藥也下濕熱導滯甚捷但云常服神強體健省病與前方云治腎水陰虛虛損者恐未必然</p>

<h3>升散折制之劑</h3>
<p>宣明防風通聖散</p>
<p>川芎石膏湯</p>
<p>方並見中風門</p>
<p>局方紅雪通中散治煩熱躁熱毒熱喉閉狂躁胃爛發斑酒毒</p>
<p>麝香（半兩）　硃砂（一兩）　川朴硝（十斤）　羚羊角屑　黃芩　升麻（各三兩）　赤芍　竹葉　枳殼　人參　木香　檳榔　甘草（各二兩）　葛根　大青　藍葉　梔子　桑白皮　木通（各一兩半）　蘇木（六兩）</p>
<p>上件藥制合見局方</p>
<p>按此表裡氣血之藥也</p>
<p>紫雪治內外煩熱不解口中生瘡狂易叫走解諸熱毒藥毒邪熱小兒驚癇百病</p>
<p>黃金（百兩）　寒水石　磁石　石膏　滑石（各三斤打碎）</p>
<p>以上用水一石煮至四斗去渣入下項</p>
<p>甘草（炙八兩）　羚羊角屑　犀角屑　青木香　沉香（各五兩）　丁香（一兩）升麻　玄參（並銼細各一斤）</p>
<p>以上再煮至一斗五升入下項</p>
<p>硝石（四升芒硝亦得每升得七兩七錢半）　朴硝（十斤提淨者）</p>
<p>以上入前藥汁中微火煎柳枝不住手攪候有七升投放水盆中半日欲凝入下項藥攪令勻</p>
<p>硃砂（研三兩）　麝香當門子（一兩二錢半）</p>
<p>上藥成霜雪紫色每服一錢或二錢冷水調下大人小兒臨時以意加減並食後服</p>
<p>按此心脾肺腎胃經藥也</p>
<p>千金黑奴丸治火熱陽毒發狂發斑煩躁大渴倍常</p>
<p>黃芩　釜底煤　芒硝　灶突墨　梁上塵　小麥奴　麻黃　大黃（各一兩）</p>
<p>上為末煉蜜丸如彈大新汲水化服不定再服半丸飲水盡足當發寒寒已汗出乃瘥未汗再服半丸不大渴者不可與</p>
<p>按此出陽明藥例取諸火化者為從治之意又表裡之劑也</p>

<h3>滋陰壯水之劑</h3>
<p>拔萃六味地黃丸治腎氣虛久新憔悴寢汗發熱五臟齊損瘦弱虛煩骨蒸下血</p>
<p>丹溪大補丸降陰火補腎水</p>
<p>補陰丸降陰火治煩渴骨熱補腎水真陰不足</p>
<p>並見補虛門</p>
<p>按此三方足少陰藥下二方入陰中至陰之劑經云壯水之主以制陽光所謂求其屬也</p>
<p>局方玄參湯治腎臟實熱心胸煩滿耳聽無聲腰背俯仰強痛口乾溺赤</p>
<p>生地黃　玄參　五加皮　黃芩　赤茯苓　通草　石菖蒲　甘草（炙）　羚羊角屑　麥門冬（各等分）</p>
<p>上㕮咀水煎</p>
<p>按此滋腎通心氣血之藥也</p>

<h3>從治之劑</h3>
<p>丹溪左金丸瀉肝火行濕為熱甚反佐開痞結治肝邪</p>
<p>黃連（六兩）　吳茱萸（一兩）</p>
<p>上為末粥糊丸</p>
<p>局方溫膽湯治膽虛痰熱驚悸不眠</p>
<p>半夏　竹茹　枳實（各二兩）　陳皮　生薑（四兩）　甘草（二兩）</p>
<p>上㕮咀水煎每服一兩</p>
<p>治要茯苓散治心實熱口乾煩渴眠臥不安</p>
<p>茯神　麥門冬（各一兩半）　通草（一兩二錢半）　知母（一兩）　紫菀　桂心（各七錢半）升麻（一兩二錢半）　淡竹茹（半兩）　大棗（十二枚）　赤石脂（一兩七錢半）</p>
<p>上㕮咀每服一兩井花水煎</p>
<p>茱萸散治小腸虛熱或酒後頻吃冷水等物其病臍下結塊連外腎俱腫者</p>
<p>吳茱萸（二錢半）　川芎（半兩）　木通（四錢）　半夏（一錢）</p>
<p>上㕮咀每三四錢入蔥煎服</p>
<p>瀉熱湯治脾臟熱面黃目赤季脅痛滿</p>
<p>半夏　母姜（各八兩）　枳實　梔子　茯苓　芒硝（各三兩）　細辛（五兩）　白朮　杏仁（各四兩）　生地黃　淡竹葉（各一升）</p>
<p>上㕮咀每服一兩或兩半水煎後下硝溫服</p>
<p>桂苓甘露飲治胃受濕熱頭疼身熱煩渴吐瀉口乾</p>
<p>方見熱門</p>
<p>橘皮湯治肺熱氣咳息喘奔</p>
<p>橘皮　麻黃（各三兩）　紫蘇　柴胡（各二兩）　宿姜　杏仁（各四兩）　石膏（八兩）</p>
<p>上㕮咀每服一兩水煎</p>
<p>生薑泄腸湯治大腸實熱腹脹不通口舌生瘡</p>
<p>生薑　橘皮　竹茹　黃芩　梔子仁　白朮（各三兩）　桂心（一兩）　茯苓　芒硝（各二兩）生地黃（十兩）</p>
<p>上㕮咀入大棗煎每服一兩</p>
<p>金匱腎氣丸治腎經虛熱</p>
<p>方見補虛門</p>
<p>五苓散治發熱而渴小便不利煩躁頭痛</p>
<p>方見泄瀉門</p>
<p>按內經注曰若調寒熱之逆冷熱必行則熱物冷服下咽之後冷體既消熱性便發由是病氣隨愈矣以上諸方皆從其氣以去拒格之熱可臨證選用求其意例也</p>

<h1>卷十一</h1>

<h2>暑門</h2>

<h3>諸經敘暑熱脈證</h3>
<p>內經曰夏至日後病熱為暑暑當與汗皆出勿止　因於暑汗煩則喘渴靜則多言體若燔炭汗出而散　脈虛身熱得之傷暑</p>
<p>難經曰傷暑得之為正邪火自病也當惡臭其病身熱而煩心痛其脈浮大而散</p>
<p>傷寒論曰太陽中熱者暍是也其人汗出惡寒身熱而渴也太陽中暍者身熱疼重而脈微弱此亦夏月傷冷水水行皮中所致也　太陽中暍者發熱惡寒身重而疼痛其脈弦細芤遲小便已洒洒然毛聳手足逆冷小有勞身即熱口開前板齒燥若發汗則惡寒甚加溫針則發熱甚數下之則淋甚</p>
<p>謹按許學士云傷暑其脈弦細芤遲何也內經曰寒傷形熱傷氣蓋傷氣而不傷形則氣消而脈虛弱所謂弦細芤遲皆虛脈也仲景以弦為陰而朱肱亦曰中暑脈細弱則皆虛脈也可知矣</p>

<h3>論中暑中熱受病不同</h3>
<p>潔古曰靜而得之為中暑動而得之為中熱中暑者陰證中熱者陽證</p>
<p>東垣曰暑熱之時無病之人或避暑熱納涼於深堂大廈得之者名曰中暑其病必頭痛惡寒身形拘急肢節疼痛而煩心肌膚火熱無汗為房室之陰寒所遏使周身陽氣不得伸越多以大順散熱藥主之是也若行人或農夫於日中勞役得之者名曰中熱其病必苦頭痛發躁熱惡熱捫之肌膚大熱必大渴引飲汗大泄無氣以動乃為天熱外傷肺氣蒼朮白虎湯涼劑主之</p>
<p>按此論中暑即仲景所謂暍是也此只作暑熱分之可見有陰陽二證受病不同然夏月受病有陰寒所遏使周身陽氣不得伸越以大順散主之者為中暑蓋當暑月名之猶冬月發熱為傷寒也但中熱治例雖云用蒼朮白虎湯而又處清暑益氣之法況大順散一方是仲景太陽例藥然東垣施用諒不如此必有若蓋氣湯證例發揮⿰日𦾓⿰日𦾓者惜乎無傳故使後人不能無疑也詳後所論矧中暑證亦有於勞役動而得之中熱證亦有於避暑靜而得之大抵因人元氣虛實不同故所受亦異為治豈得而無變法哉</p>

<h3>論暑傷五臟為證不同</h3>
<p>陳無擇曰暑熱喜歸心心中之使人噎悶昏不知人入肝則眩暈頑痹入脾則昏睡不覺入肺則喘滿痿躄入腎則消渴凡中暍死治之切不得用冷唯宜溫養得冷則死道途中無湯即以熱土熨臍中仍使更溺概可見矣凡覺中暑急嚼生薑一大塊水送下如已迷悶嚼大蒜一大瓣水送下如不能嚼水研灌之立醒</p>
<p>謹按暑暍之證變異不等亦豈止歸五臟也冷熱當憑脈證用之蓋人之形氣有虛實所感有輕重輕則後時而發至秋成瘧痢是也重則即時發者如以上之證至有輕變重重變輕亦自感有淺深傳有兼併爾況人之形志苦樂不一豈得無變異乎大抵四時之證皆然</p>

<h3>論暑熱傷氣為痿厥諸證</h3>
<p>東垣曰夫脾胃虛弱必上焦之氣不足遇夏天熱盛損傷元氣怠惰嗜臥四肢不收精神不足兩腳痿軟遇早晚寒厥日高之後陽氣將旺復熱如火乃陰陽氣血俱不足也或四肢困倦精神短少懶於動作胸滿氣促肢節沉疼或氣高而喘身熱而煩心下膨痞小便黃而少大便溏而頻或利出黃糜或如泔色或渴或不渴不思飲食自汗體重或汗少者血先病而氣不病也其脈中得洪緩若濕氣相搏必加之以遲遲病雖互換少瘥其天暑濕令則一也宜以清燥之劑治之或有所遠行勞倦逢大熱而渴渴則陽氣內伐內伐則熱舍於腎腎者水臟也今水不能勝火則骨枯髓虛足不任身發為骨痿者主於火熱也此濕熱成痿令人骨乏無力或熱厥而陰虛或寒厥而氣虛厥者四肢如在火中為熱厥四肢寒冷者為寒厥寒厥則腹中有寒熱厥則腹中有熱為脾主四肢故也</p>
<p>按此論暑熱證候即同冬月傷寒傳變為證之不一也彼為寒邪傷形此則暑熱傷氣若真氣元氣虛甚受病忽有於一時不救者與傷寒陰毒頃刻害人實同故東垣啟是病例大開後人之盲瞶矣學者當審究其機宜與痿門兼者</p>

<h3>論暑為瘧痢</h3>
<p>詳見瘧門滯下門</p>

<h3>論暑為吐瀉霍亂</h3>
<p>詳見本門</p>

<h3>論中暑宜補真氣</h3>
<p>東垣曰夫脾胃虛弱遇六七月間河漲霖雨諸物皆潤人汗沾衣身重短氣甚則四肢痿軟行步不正腳欹眼黑此腎水與膀胱俱竭之狀也當急救之滋肺氣以補水之上源又使庚大腸不受邪熱不令汗大泄也汗泄甚則止津液七神無所依津液相成神乃自生津者庚大腸所主三伏之義庚金受囚木無可制故風濕相搏骨節煩疼一身盡痛亢則害承乃制是也五月常服五味子是瀉丙火補庚大腸益五臟之元氣壬膀胱之寒已絕於己癸腎水已絕於午今更逢濕旺助熱為邪西方北方之寒清絕矣聖人立法夏月宜補者補天元真氣非補熱火也今人夏食寒是也為熱傷元氣以人參麥門冬五味子生脈𧖴者元氣也</p>
<p>謹按王太僕曰蒼天布氣尚不越於五行人在氣中豈不應乎天道然為醫者不審陰陽消長升降浮沉之理將何所據焉故丹溪先生有夏月伏陰在內論深明東垣未悉之旨因附於左宜參考焉</p>
<p>丹溪曰天地以一元之氣化生萬物根於中者曰神機根於外者曰氣立萬物天地同此一氣人靈於物形肖天地參而為三者以其得氣之正而通之故天地之氣升人之氣亦昇天地之氣浮人之氣亦浮降亦降沉亦沉人與天地同一槖籥也子月一陽生寅月三陽生此氣之升也已月六陽生陽盡出地之上矣此氣之浮也人之腹屬地氣於此時浮於肌表散於皮毛腹中之陽虛矣經曰夏月經滿氣溢入孫絡受血皮膚充實長夏經絡皆盛內溢肌中又曰夏氣在孫絡長夏氣在肌肉所以表實者里必虛世言夏月伏陰在內此陰字有虛之義若作陰冷看其誤甚矣或曰以手捫腹明知其冷而何前人治暑病有用玉龍丹大順散桂苓丸單煮良薑與縮脾飲用草果等皆行溫熱之劑何吾子不思之甚也子曰經言春夏養陽王太僕謂春食涼夏食寒所以養陽也其意可見矣若夫涼臺水館大扇風車陰木寒泉水果冰雪寒涼之傷自內及外不用溫熱病何由安詳玩其意實非為內伏陰冷而用之也前哲又謂升降浮沉則順之寒熱溫涼則逆之若謂夏月火令之時妄投溫熱寧免實實虛虛之患乎或曰已月純陽於理或通五月一陰六月二陰陰氣既動豈無陰冷曰此陰之初動於地下也四陽浮於地上燔灼焚炎流金爍石何冷之有孫真人生脈散令人夏月服之非虛而何</p>

<h3>論暑火證治大法</h3>
<p>賈元良曰暑者相火行令也夏月人感之自口齒而入傷心包絡之經其脈虛外證頭疼口乾面垢自汗倦怠少氣或背寒惡熱氣甚者迷悶不省而為霍亂吐利痰滯嘔逆腹痛瀉痢下血發黃生斑皆是其證甚者火熱制金不能平木搐搦不省人事其脈虛浮一曰浮者風也虛者暑也俗名暑風證者皆是相火甚而行令也先以溫水化蘇合香丸次進黃連香薷飲加羌活只用雙解加香薷尤良大抵治暑之法清心利小便甚好若自汗甚者不可利小便宜白虎湯清解之次分表裡治之如在表頭疼惡寒雙解散加香薷及二香散十味香薷散之類解之如在半表半裡泄瀉煩渴飲水吐逆五苓散治之熱甚煩渴者益元散清之若表解裡熱甚宜半夏解毒湯下神芎丸酒蒸黃連丸等或人平生素弱及老人冒暑脈微下痢渴而喜溫或厥冷不省人事宜竹葉石膏湯加熟附半個冷飲次以來復丹五苓散治之凡夏月暑證不可服諸熱燥劑致斑毒發黃小水不通悶亂而死矣</p>
<p>按此言治暑之法可謂詳備然云暑風相火為病而先用蘇合香丸至用雙解皆當審諦脈證施治不可少有差失詳蘇合香但可用於陰寒所遏或內傷生冷太過及氣中或中惡者此等又不可謂之暑風相火之證矣蓋暑證有陰陽二者不同治法寒熱霄壤之隔學者慎之</p>

<h2>暑證治法</h2>

<h3>清暑之劑</h3>
<p>局方香薷飲治一切暑熱腹痛霍亂吐利煩心等證</p>
<p>香薷（一斤）　厚朴（制）　白扁豆（各半斤）</p>
<p>上㕮咀每服三四錢水煎</p>
<p>按此手足太陰藥也世俗用於暑月中煎飲然氣虛者不可過多蓋厚朴乃泄氣下氣藥也雖活人書用後方亦只是治暑火清心而已故例不可不分</p>
<p>黃連香薷飲</p>
<p>香薷（一斤）　厚朴（制半斤）　黃連（四兩）</p>
<p>上㕮咀每二三錢水煎</p>
<p>按此手太陰少陰藥也</p>

<h3>益氣之劑</h3>
<p>局方人參白虎湯治暑熱發渴脈虛</p>
<p>人參（一錢半）　知母（二錢）　石膏（半兩）　甘草（一錢）</p>
<p>上㕮咀入粳米一合水煎</p>
<p>按此手太陰足陽明藥也出太陽例</p>
<p>竹葉石膏湯</p>
<p>石膏（一兩）　半夏（二錢半）　甘草　人參（各二錢）　麥門冬（半兩）　竹葉</p>
<p>上㕮咀入生薑煎</p>
<p>按此足陽明手足太陰經藥也</p>

<h3>東垣人參益氣湯治暑熱傷氣四肢困倦嗜臥兩手指麻木</h3>
<p>黃耆（八錢）　甘草（七錢內炙二錢）　人參（半兩）　升麻（二錢）　白芍（三錢）　五味子（百四十個）　柴胡（二錢半）</p>
<p>上㕮咀分作四服</p>
<p>按此手足太陰足陽明少陽經藥也</p>
<p>清暑益氣之劑</p>
<p>宣明益元散</p>
<p>方見泄瀉門</p>
<p>按此足太陽足三陰經藥也</p>
<p>選方十味香薷散治伏暑身體倦怠神昏頭重吐利</p>
<p>香薷（一兩）　人參　陳皮　白朮　茯苓　黃耆　木瓜　厚朴　扁豆　甘草（各半兩）</p>
<p>上㕮咀水煎每服一兩</p>
<p>按此手足太陰經藥也</p>
<p>東垣清暑益氣湯治長夏濕熱蒸人人感之四肢困倦精神少懶於動作胸滿氣促支節疼或氣高而喘身熱而煩心下膨閟小便黃而數大便溏而頻或痢或渴不思飲食自汗體重</p>
<p>黃耆　升麻　蒼朮（各一錢）　人參　白朮　神麯　陳皮（各半錢）　甘草（炙）　黃柏　麥門冬　當歸（各三分）　葛根（二分）　五味子（九個）　澤瀉（半錢）　青皮（二分）</p>
<p>上㕮咀水煎</p>
<p>按此手足太陰少陰足陽明經藥也仲景太陽中暍證例禁汗下溫針無治法宜是湯主之所謂發千古之秘也</p>

<h3>溫散之劑</h3>
<p>五苓散治暑濕為病發熱頭疼煩躁而渴</p>
<p>方見泄瀉門</p>
<p>桂苓丸治冒暑煩渴飲水過多心腹脹滿小便赤少</p>
<p>肉桂（去皮）　茯苓（各一兩）</p>
<p>上為末蜜丸每兩作十丸每細嚼一丸白湯下</p>
<p>按以上足太陽例藥也</p>
<p>縮脾飲解伏熱除煩渴消暑毒止吐瀉霍亂</p>
<p>砂仁　草果　烏梅肉　甘草（炙各四兩）　扁豆（炒）　乾葛（各二兩）</p>
<p>上㕮咀每服四錢水煎冷服</p>
<p>按此手足太陰少陰足陽明經藥也</p>
<p>消暑十全飲</p>
<p>香薷　扁豆　厚朴　甘草　紫蘇　白朮　茯苓　藿香　木瓜　檀香</p>
<p>上㕮咀水煎</p>
<p>按此手足太陰之劑氣藥也然以上二方今世俗多用姑存之以備取擇</p>
<p>消毒丸治傷暑發熱頭疼</p>
<p>半夏　甘草　茯苓（各半斤）</p>
<p>上為末生薑汁作薄糊丸如梧桐子大每五十丸水下</p>
<p>易簡方以好醋煮半夏薑汁作糊丸</p>
<p>按此足三陽少陰手太陰經藥也</p>
<p>大順散治冒暑伏熱引飲過多脾胃受濕水穀不分清濁相干陰陽氣逆霍亂嘔吐臟腑不調</p>
<p>甘草　乾薑　杏仁（去皮尖）　桂（去皮）</p>
<p>上先將甘草用白砂炒次入姜卻下杏仁炒過篩去沙淨合桂為末每服二三錢湯點服</p>
<p>按此太陽例藥</p>
<p>冷香飲子治傷暑暍霍亂腹痛煩躁脈沉微或伏</p>
<p>方見霍亂門</p>
<p>來復丹治伏暑泄瀉身熱脈弱</p>
<p>硝石（一兩同硫黃火上微炒用柳條攪結砂子不可大）　太陰玄精石（研）　舶上硫黃（各一兩）　五靈脂（去砂石）　青皮　陳皮（各二兩）</p>
<p>上為末和勻好醋糊為丸菀豆大每服二十丸空心米飲下</p>
<p>按此出厥陰例藥也通利三焦分理陰陽溫胃開結治揮霍變亂神志昏憒元氣下陷者甚捷然病因暑火濕熱者勿用</p>

<h3>治濕熱之劑</h3>
<p>子和桂苓甘露飲治伏暑發渴脈虛</p>
<p>桂　人參　藿香　茯苓　白朮　甘草　葛根　澤瀉　石膏　寒水石（各一兩）　滑石（二兩）　木香（一錢）</p>
<p>上為末每服三錢白湯調下</p>
<p>宣明桂苓甘露飲</p>
<p>茯苓　澤瀉（各一兩）　石膏　寒水石（二兩）　滑石（四兩）　白朮　桂　豬苓（各半兩）</p>
<p>上為末每服二三錢溫湯調下</p>
<p>局方辰砂五苓散治伏暑煩渴頭疼身重泄瀉</p>
<p>本方加辰砂</p>
<p>上為末每二三錢或水或湯調下</p>
<p>按此三方並太陽經藥然有溫散淡滲解表不同也</p>

<h3>治火之劑</h3>
<p>黃連解毒湯治暑熱證脈洪實而渴</p>
<p>大金花丸治一切火熱暑證</p>
<p>神芎丸治一切濕熱內甚火暑之實者</p>
<p>方並見火門</p>

<h1>卷十二</h1>

<h2>濕門</h2>

<h3>內經敘濕為諸證</h3>
<p>經曰諸濕腫滿皆屬脾土　濕勝則濡瀉　地之濕氣感則害人皮肉筋脈</p>
<p>原病式曰諸痙強直積飲痞膈中滿霍亂吐下體重附腫肉如泥按之不起皆屬於濕</p>

<h3>脈法</h3>
<p>脈經曰脈沉而緩沉而細微緩者皆中濕　脈浮風濕　脈大或浮虛而澀者皆寒濕　脈來滑疾身熱煩喘胸滿口燥發黃者濕熱　脈洪而緩陰陽兩虛濕熱自甚　脈洪而動濕熱為痛也</p>

<h3>論濕為痿為痹為痛為腫所挾寒熱不同</h3>
<p>內經曰因於濕首如裹濕熱不攘大筋腝短小筋弛長腝短為拘弛長為痿因於氣為腫四維相代陽氣乃竭</p>
<p>按丹溪曰濕者土之濁氣首為諸陽之會其位高其氣清其體虛故聰明系焉濁氣熏蒸清道不通沉重不利似乎有物蒙之失而不治濕鬱為熱熱留不去大筋腝短者熱傷血不能養筋故為拘攣小筋弛長濕傷筋不能束骨故為痿弱因於濕首如裹各三字為句濕熱不攘以下各四字為句文整而意明第四章因於氣為腫下文不敘恐有脫簡然王注曰素常氣疾濕熱加之氣濕熱爭故為腫也邪氣漸盛正氣漸微陽氣衰少致邪代正氣不宣通故四維發腫諸陽受氣於四肢也但今人見膝間關節腫疼全以為風治者多誤矣</p>
<p>風寒濕三氣雜至合而為痹也濕氣甚者為著痹也其多汗而濡者陽氣少陰氣盛也傷於寒濕肌膚盡痛名曰肌痹</p>
<p>謹按濕證挾寒內甚則腹痛下利外甚則四肢沉重疼痛或肌肉濡潰痹而不仁也挾風多外甚而身重痛汗出挾熱內甚則瀉痢外甚則或痛或熱或腫發黃如此等證雖內傷外感不同況有錯雜之邪合至當論其先後多少分治可也</p>
<p>寒濕之中人也皮膚不收肌肉堅緊榮血泣衛氣去故曰虛虛者聶闢氣不足按之則氣足以溫之故快然而不痛</p>
<p>按東垣曰此清虛之地氣傷人也必從足始故地之濕氣感則害人皮肉筋脈夫百病之變皆生於風雨寒暑及飲食居處陰陽喜怒針經解云若身形不虛外邪不能傷也</p>
<p>要略曰太陽病關節疼痛而煩脈沉而細者此名中濕亦曰濕痹其候小便不利大便反快但當利其小便一身盡痛發熱日晡所劇者此名風濕此病傷於汗出當風或久傷冷所致也　風濕脈浮身重汗出惡風　風濕相搏身體疼煩不能轉側不嘔不渴脈虛浮而澀風濕相搏骨節疼煩掣痛不得屈伸近之則痛劇汗出短氣小便不利惡風不欲去衣或身微腫也</p>
<p>按以上論風濕寒濕之異</p>
<p>濕家之為病一身盡疼發熱身色如熏黃也　濕家病身疼發熱面黃而喘頭痛鼻塞而煩其脈大自能飲食腹中和無病病在頭中寒濕故鼻塞納藥鼻中則愈</p>
<p>按以上前一病本濕熱證例而論不言熱無治法當分出之濕家者唯東南方濕熱證多丹溪曰濕熱相火為病十居八九東垣有濕熱證例詳見熱門</p>

<h3>論中濕為脾虛所致</h3>
<p>陳無擇曰脾虛多中濕故曰濕流關節中之多使人䐜脹四肢關節疼痛而煩久則浮腫喘滿昏不知人挾風則眩暈嘔噦兼寒則攣拳掣痛治之不得猛發汗及灼艾泄瀉惟利小便為佳也</p>
<p>謹按脾虛中濕內因多中滿痞膈瀉痢外感多為痿痹胕腫疼痛等證蓋脾主肌肉爾況有挾風寒暑熱不一詳前人以挾風與濕在表者宜解肌兼寒與在半表裡者宜溫散宜滲泄唯濕熱在裡宜下里虛者宜分消實脾土為上外感非脾虛宜汗之灸之要在適中病情也</p>

<h3>論濕生痰飲</h3>
<p>詳見痰飲門</p>

<h3>論濕為瀉痢咳瘧等證</h3>
<p>詳見泄瀉滯下等門</p>

<h3>論濕病似中風</h3>
<p>詳見中風門</p>

<h3>論濕為腳氣</h3>
<p>詳見腳氣門</p>

<h2>治濕大法</h2>
<p>賈真孫曰濕為土氣火熱能生濕土故夏熱則萬物濕潤秋涼則萬物乾燥濕病本不自生因熱而怫鬱不能宣行水道故停滯而生濕也況脾土脆弱之人易為感冒豈必水不流而後為濕哉人只知風寒之威嚴不知暑濕之炎暄感人於冥冥之中也病式云諸痙強直積飲等證皆屬於濕或胕腫體寒而有水氣里必小便赤少不通或渴是蓄熱入里極深非病寒也大抵治法宜理脾清熱利小便為上故治濕不利小便非其治也宜桂苓甘露木香葶藶木通治之守真師曰葶藶木香散下神芎丸此藥下水濕消腫脹利小便理脾胃無出乎此也腹脹腳腫甚者舟車丸下之濕熱內深發黃茵陳湯下之或佐以防己黃耆一身盡腫痛或無汗是濕流關節邪氣在表宜五苓散加官桂蒼朮微汗之不可大汗若自汗出多熱燥津液內水不利切勿利之重損津液也宜防風白朮甘草湯主之其濕證有二濕熱證多濕寒證少當以脈證明辨之如脈滑數小便赤澀引飲為濕熱證若小便自利清白大便瀉痢身疼自汗為寒濕證治之宜五苓散加生附蒼朮木瓜主之</p>

<h2>濕證治法</h2>

<h3>解表之劑</h3>
<p>金匱防己黃耆湯治風濕脈浮身重汗出惡風或痛</p>
<p>防己（一兩）　甘草（炙半兩）　白朮（七錢半）　黃耆（一兩一錢）</p>
<p>上㕮咀每服一兩入薑棗煎　喘者加麻黃　胃氣不和加芍藥　氣上衝加桂枝　下有寒加細辛</p>
<p>按濕勝身重陽微中風則汗出惡風故用黃耆炙草實表防己白朮勝濕也足三陰例藥</p>
<p>桂枝附子湯治風濕相搏身體疼煩不能自側不嘔不渴脈浮虛而澀者此湯主之</p>
<p>桂枝（八錢）　生薑（六錢）　附子（二錢）　甘草（炙四錢）</p>
<p>上㕮咀入大棗作二次煎若小便自利者去桂加白朮湯主之服後其人如冒狀勿怪</p>
<p>甘草附子湯治風濕相搏骨節疼煩掣痛不得屈伸近之則痛劇汗出短氣小便不利惡風不欲去衣或身微腫痛者</p>
<p>甘草（炙四錢）　附子（三錢）　白朮（四錢）　桂枝（八錢）</p>
<p>上㕮咀水煎　金匱減桂枝加生薑大棗名白朮附子湯</p>
<p>按此一方足太陽例藥解肌之劑也</p>
<p>麻黃加朮湯治濕勝身煩疼</p>
<p>麻黃（六錢）　桂枝（四錢）　甘草（炙二錢）　杏仁（二十五個）　白朮（八錢）</p>
<p>上㕮咀水煎取微汗金匱減桂術加薏苡仁名麻黃杏仁薏苡甘草湯治濕勝身疼日晡所劇者</p>
<p>按此太陽發表例藥以上諸方治風寒濕之劑</p>
<p>元戎加味五苓散治濕勝身痛小便不利體重發渴</p>
<p>本方加羌活</p>
<p>按此太陽解表滲利之劑治風濕寒濕藥也</p>
<p>局方五積散治外感風寒冒寒濕身體重痛　見本方</p>
<p>按海藏云麻黃桂芍甘草即麻黃桂枝各半湯也蒼朮甘草陳皮厚朴即平胃散也枳殼桔梗陳皮茯苓半夏即桔梗半夏等湯也又川芎當歸治血兼乾薑厚朴散氣此數藥相合為解表溫中泄濕之劑去痰痞消調經之方雖為內寒外感表裡之分之所制實非仲景表裡麻黃桂枝姜附之的方也主於積冷嘔泄時疫項背拘急加蔥白豆豉厥逆加吳茱萸寒熱咳逆加棗婦人難產加醋始知用之非一途也惟知活法者其擇之</p>
<p>東垣羌活湯治濕熱自甚身重或眩暈麻木小便澀赤下焦痿弱無力行步不正</p>
<p>方見熱門</p>
<p>按此勝濕升陽之劑也出太陽茯苓澤瀉例</p>
<p>溫散之劑</p>
<p>真武湯治寒少甚腹痛下痢四肢沉重</p>
<p>附子湯</p>
<p>方並見寒門</p>
<p>按此少陰例藥也局方滲濕湯治寒濕所傷身重腰冷如坐水中小便或澀大便溏泄皆坐臥濕地或陰雨所襲之也</p>
<p>蒼朮　白朮　甘草（各一兩）　乾薑　茯苓（各二兩）　陳皮　丁香（各二錢半）</p>
<p>上㕮咀每四錢入棗煎</p>
<p>按此足陽明太陰藥也溫中勝濕之劑</p>

<h3>治熱散郁之劑</h3>
<p>茵陳五苓散治濕熱勝發熱黃疸</p>
<p>茵陳蒿（十分）　五苓散（五分）</p>
<p>上二物和勻水煎服</p>
<p>宣明桂苓甘露飲治濕熱內甚煩渴瀉痢小便澀大便急痛霍亂吐下頭痛口乾</p>
<p>方見暑門</p>
<p>大橘皮湯治濕熱內甚心腹脹滿小便不利大便滑泄</p>
<p>橘皮（一兩半）　木香（一錢）　滑石（六兩）　檳榔（三錢）　茯苓（一兩）　豬苓　澤瀉　白朮　桂枝（各半兩）　甘草（二錢）</p>
<p>上㕮咀每服六七錢入姜煎</p>
<p>葶藶木香散治濕熱內外餘熱水腫腹脹小便赤澀大便泄</p>
<p>葶藶　茯苓　豬苓　白朮（各一兩）　木香（半錢）　澤瀉　木通　甘草（各半兩）　桂枝（半兩）　滑石（三兩）</p>
<p>上為末每三錢白湯調下</p>
<p>按以上諸方出太陽例藥也河間曰若小便不得通利而反轉泄者乃濕熱痞悶極深而攻之不開是能反為注泄此正氣已衰而多難救慎不可與此也然當滋其化源</p>
<p>東垣清燥湯治表裡有濕熱痿厥癱瘓不能行走或足踝膝上皆腫痛口乾瀉痢</p>
<p>方見痿門</p>
<p>按陰陽兩虛濕熱甚者不可缺此</p>
<p>當歸拈痛湯</p>
<p>方見瘡瘍門</p>
<p>按此治濕熱盛實之劑</p>

<h3>宣劑</h3>
<p>瓜蒂散治中寒濕頭痛面黃鼻塞煩而脈大</p>
<p>瓜蒂（一味為末）</p>
<p>上以些小於鼻內吹之其水自下</p>
<p>按濕盛致痰液留膈上肩背重痛麻痹者宜此吐之出足太陽例藥也</p>
<p>攻下之劑</p>
<p>宣明三花神佑丸治一切水濕腫病大腹實脹喘滿</p>
<p>方見痰飲門</p>
<p>舟車丸</p>
<p>大黃（二兩）　甘遂　大戟　芫花　青皮　陳皮　牽牛（頭末四兩）　木香（半兩）</p>
<p>上為末水丸如桐子大每六七十丸白湯下隨證臨時加減</p>
<p>浚川散</p>
<p>大黃（煨二兩）　郁李仁（二兩）　芒硝（半兩）　甘遂（一兩制）　牽牛（頭末四兩）</p>
<p>上為末　湯調下半錢空心臨臥隨證加減服</p>
<p>導水丸治濕熱內郁胸膈痞悶鼽衄口舌生瘡咽喉不利牙疳齒蝕口臭或遍身生濕瘡乾疥睡語咬牙驚惕怔忡大小便滯澀風熱酒毒蘊熱等證</p>
<p>大黃　黃芩（各二兩）　牽牛（頭末）　滑石（各四兩）</p>
<p>上為末水丸如梧子大每四五十丸煎水下隨證臨時加減</p>
<p>按以上諸方出陽明例藥也又氣血之劑濕熱甚者非此不能除但中病者即止虛弱者慎之故守真亦云凡正氣已衰者不可與葶藶木香散況以上諸藥乎</p>
<p>禹功散</p>
<p>方見疝氣門</p>
<p>除濕丹治諸濕客搏腰膝重痛足脛浮腫筋脈緊急津液凝澀便溺不利</p>
<p>檳榔　甘遂　威靈仙　赤芍　澤瀉　葶藶（各二兩）　乳香　沒藥（各一兩）　牽牛（半兩）大戟（炒三兩）　陳皮（四兩）</p>
<p>上為末糊丸桐子大每五十丸至七十丸溫水下</p>
<p>按此出太陽例藥諸濕鬱滯於表裡重痛沉著非此不除</p>
<p>東垣海金沙散治脾濕太過通身腫滿喘不得臥及腹脹如鼓</p>
<p>牽牛（一兩半微炒）　甘遂（半兩）　白朮（一兩）　海金沙（三錢）</p>
<p>上為末每二錢煎倒流水調下得利止後服</p>
<p>聖靈丹治脾肺有濕喘滿腫盛小便赤澀</p>
<p>苦葶藶（四兩炒）　茯苓（寒食麵包煨）　木香　檳榔　漢防己　木通　人參（各二錢半）</p>
<p>上為末棗肉丸梧子大每三十丸桑白皮湯下</p>
<p>續隨子丸治肺經有濕通身虛腫滿悶不快或咳或喘</p>
<p>人參　漢防己　赤茯苓（如工煨）　檳榔　木香（各半兩）　葶藶（四兩炒）　續隨子（一兩）海金沙（半兩）</p>
<p>上為末棗肉丸梧子大每三十丸桑白皮湯下</p>
<p>按此三方並太陽例藥當較其輕重選使可也</p>

<h3>升散滲利之劑</h3>
<p>機要白朮芍藥湯</p>
<p>白朮湯</p>
<p>茯苓湯</p>
<p>東垣升陽除濕湯</p>
<p>升陽除濕防風湯</p>
<p>方並見泄瀉門</p>
<p>導滯通經湯治脾濕有餘氣不宣通面目手足腫注悶而痛陳五苓內減豬苓桂加木香陳皮</p>
<p>上㕮咀每服五錢水煎</p>
<p>局方五苓散</p>
<p>白朮　豬苓　茯苓（各兩半）　桂（一兩）　澤瀉（二兩半）</p>
<p>上為末每服三二錢熱湯調下</p>
<p>按以上諸方並太陽例藥宜隨症選用</p>
<p>平胃散</p>
<p>蒼朮（八兩）　陳皮（五兩）　甘草（炒三兩）　厚朴（五兩）</p>
<p>上為末每三錢薑棗煎或鹽湯點服</p>
<p>對金飲子治脾胃受濕腹脹米穀不化飲食不進身體沉重肢節痠疼皮膚微腫</p>
<p>平胃散（一兩）　桑白皮（炒一兩）</p>
<p>上為末每三二錢入姜煎服</p>
<p>按此二方足太陰陽明手太陰藥也</p>
<p>丹溪越鞠丸治濕鬱</p>
<p>蒼朮　撫芎　白芷</p>

<h1>卷十三</h1>

<h2>燥門（結燥附）</h2>

<h3>內經論燥為諸證</h3>
<p>諸澀枯涸乾勁皴揭皆屬於燥</p>
<p>按此河間論治已詳然當分大便閟結或消渴之類為里證皮膚燥澀乾疥爪枯之類為表證而於陽結陰結氣盛血少痰鬱風熱可得而悉</p>

<h3>燥本風熱論</h3>
<p>原病式云經曰風熱火同陽也寒燥濕同陰也又燥濕小異也然燥金雖屬秋陰而異於寒濕故反同其風熱也故火熱勝金衰而風生則風能勝濕熱能耗液而反寒陽實陰虛則風熱勝於水濕而為燥也凡人風病多因熱甚而風燥者為其兼化以熱為其主也然陽實陰虛而風熱太甚以勝水濕因而成燥肝主於筋而風氣自甚又燥熱加之液還聚於胸膈則筋太燥也燥金主於收斂勁切緊澀故為病筋脈勁強緊急而口噤也或病燥熱太甚而脾胃乾涸成消渴者或風熱燥甚怫鬱在表而裡氣平者善伸數欠筋脈拘急或時惡寒或筋惕而搐脈浮數而弦也風熱燥並郁甚於里故煩滿而或閟結也及風癇之發作者由熱甚而風燥為其兼化涎溢胸膈燥爍而瘛瘲昏冒僵仆也凡此諸證皆由熱甚而生風燥各有異者由風熱燥各微甚不等故也所謂中風或筋緩者因其風熱勝濕而為燥乃燥之甚也然筋緩不收而痿痹故諸膹郁病痿皆屬金肺乃燥之化也如秋深燥甚則草木痿落而不收病之象也是以手得血而能握足得血而能步夫燥之為病者血液衰少也而又氣血不能通暢故病然也</p>

<h3>論燥熱勝陰</h3>
<p>見消渴門</p>

<h3>論結燥病本不同</h3>
<p>東垣曰金匱真言論云北方黑色入通於腎開竅於二陰藏精於腎又云腎主大便大便難取足少陰夫腎主五液津液潤則大便如常若飢飽勞逸損傷胃氣及食辛熱味厚之物而助火邪伏於血中耗散真陰津液虧少故大便結燥然結燥之病不一有熱燥有風燥有陽結有陰結又有年老氣虛津液不足而結者治法云腎惡燥急食辛以潤之結者散之如少陰不得大便以辛潤之太陰不得大便以苦瀉之陽結者散之陰結者熱之仲景云小便利大便硬不可攻下以脾約丸潤之食傷太陰腹滿食不化腹響然不能大便者以苦藥瀉之大抵津液耗少而燥者以辛潤之有物而結者當下之若不究其源一概用巴豆牽牛之類下之損其津液燥結愈甚有復下復結極則以至引導於下而不能通者遂成不救之證可不慎哉</p>
<p>按此只是論結燥言里證也河間所論則兼表裡而言之矣猶宜以燥熱勝陰相火論諸篇兼看</p>

<h2>燥證治法</h2>

<h3>治風之劑</h3>
<p>機要大秦艽湯治血弱陰虛不能養筋筋燥而手足不能運動指爪乾燥屬風熱甚者</p>
<p>方見中風門</p>
<p>按此散風熱養血之劑太陽例藥也</p>
<p>麻仁丸</p>
<p>郁李仁　麻子仁（各一兩另研）　大黃（二兩半以一半炒）　山藥　防風　枳殼（炒各七錢半）　檳榔（半兩）　羌活　木香（各五錢半）</p>
<p>上為細末煉蜜丸梧子大每三二丸溫水下</p>
<p>按此手足陽明足太陽經藥表裡之劑氣分藥也</p>
<p>東垣潤腸丸治脾胃中伏火大便秘澀或乾燥秘塞不通全不思食乃風結秘血結秘皆令秘塞也以潤燥和血疏風自然通矣</p>
<p>麻子仁　桃仁（各一兩去皮尖另研）　羌活　當歸尾　大黃（煨各半兩）　皂角仁　秦艽（各五錢）</p>
<p>上除另研外為細末五上火煉蜜丸如桐子大每三五十丸食前白湯下又有潤燥丸一方於本方加郁李仁防風是也</p>
<p>按此足太陰手足陽明表裡藥也</p>

<h3>治熱之劑</h3>
<p>宣明當歸龍膽丸</p>
<p>方見火門</p>
<p>清涼飲子</p>
<p>方見熱門</p>

<h3>和血潤下之劑</h3>
<p>東垣導滯通幽湯治大便難幽門不通上衝吸門不開噎塞不便燥閉氣不得下治在幽門以辛潤之</p>
<p>當歸　升麻　桃仁（各一錢另研）　生地黃　熟地黃（各半錢）　紅花　炙甘草（各三分）</p>
<p>上件作一服水煎調檳榔細末半錢服加大黃名當歸潤燥湯</p>
<p>元戎四物湯治臟結秘澀者</p>
<p>當歸　熟地黃　川芎　白芍藥　大黃（煨）　桃仁（各等分）</p>
<p>上㕮咀水煎或為丸服亦得</p>
<p>按此手足厥陰經藥也</p>
<p>子和脾約丸</p>
<p>麻仁（一兩二錢半）　枳實（炒）　厚朴　芍藥（各二兩）　大黃（四兩蒸）　杏仁（去皮尖炒一兩二錢）</p>
<p>上為末煉蜜丸梧子大每三二十丸溫水下</p>
<p>潤體丸</p>
<p>郁李仁　大黃　桂心　黑牽牛　當歸　黃柏（各半兩）　輕粉（少許）</p>
<p>上為末水丸如梧子大每三四十丸溫水下</p>
<p>按以上二方一氣分藥一血分藥也二方故所主不同然氣血不能宣通者非此莫能療而氣虛津液不足者慎之</p>
<p>神功丸</p>
<p>方見咳門</p>
<p>按此手足太陰藥也氣分之劑</p>

<h3>滋陰之劑</h3>
<p>拔萃六味地黃丸治下焦燥熱小便澀而數</p>
<p>丹溪大補丸治陰虛燥熱</p>
<p>方見火門</p>

<h1>卷十四</h1>

<h2>寒門</h2>

<h3>內經敘寒氣為痛為積為嘔為泄</h3>
<p>舉痛論云寒氣入經而稽泣經脈不行客於脈外則血少客於脈中則氣不通故卒然而痛重中於寒則痛久矣　寒氣客於小腸募原之間絡血之中血泣不得注於大經血氣稽留不得行故宿昔而成積　寒氣客於腸胃厥逆上出故痛而嘔也　寒氣客於小腸小腸不得成聚故腹痛後泄矣</p>
<p>謹按篇中具寒氣客於諸脈及相引腹股等為痛甚</p>
<p>詳宜玩本文為積</p>
<p>又詳見積聚門</p>

<h3>論寒為癥瘕堅痞厥逆諸證</h3>
<p>原病式曰諸病上下所出水液澄徹清冷下痢清白吐痢腥穢食已不飢堅痞腹滿急痛癥瘕㿗疝屈伸不便厥逆禁固皆屬於寒</p>

<h3>論寒為滯下泄瀉咳嗽諸證</h3>
<p>詳見滯下等門</p>
<p>按以上諸論病機多屬內中於寒口食生冷所致皆非外感證也因茲所類但以傷寒外感分例然以上病機亦有標本不同故不復參附詳見各門</p>

<h3>脈法</h3>
<p>難經曰傷寒之脈陰陽俱盛而緊澀</p>
<p>傷寒論曰脈陰陽俱緊者名曰傷寒　寸口脈浮而緊浮則為風緊則為寒　浮澀而緊為傷寒</p>
<p>謹按傷寒脈及六經傳變本論已詳茲不備錄惟許學士百證歌第一篇甚得旨要但其中二句訛舛如脈浮而緩風傷榮浮緊兼澀寒傷衛正與仲景脈理差別此非許學士之不精蓋亦後人傳寫之誤也</p>
<p>許學士云仲景言脈大浮數動滑此名陽也沉澀弱弦微此名陰也脈訣以動脈為陰弦為陽何也大抵此兼眾脈而合言之也唯傷寒如此雜病各見一脈仲景之意若曰浮大者陽也兼之以動滑數之類安得不為陽沉細者陰也兼之以澀弦數之類安得不為陰故仲景論動脈則曰陽動則汗出陰動則發熱數脈見於關上上下無頭尾如豆大厥厥動搖名曰動也又結胸證云脈浮而動浮則為風動則為痛故兼數與浮而言動脈則陽脈陽病也宜矣仲景論弦者狀如弓弦按之不移弦則為減又曰支飲急弦又少陰證雲手足寒脈弦遲故此兼遲而言弦則為陰證脈也宜矣故仲景傷寒脈不可與雜病脈同日而語也今陽證往往浮大而厥厥厥動搖其沉細而弦者必陰證也何疑之有哉故知治傷寒當以仲景脈法為本</p>
<p>脈經曰遲緊為寒　寒則緊弦　澀遲沉細為寒　脈小實而緊者病在內冷　脈沉而細下焦有寒　脈累累而貫珠不前至有風寒在大腸　脈細小緊急病速進在中寒為疝瘕　寸口脈遲上焦有寒脈緊寒之實也關脈遲胃中寒尺脈遲澀寒在下焦　弦小者寒癖遲而緩微而緊皆有寒也</p>

<h3>論傷寒中寒受病不同</h3>
<p>丹溪曰仲景論傷寒矣而未及乎中寒先哲治胃大寒而昏用附子理中而安其議藥則得之矣曰傷曰中未聞有議其異同之者因思傷寒有即病有不即病必大發熱邪循經而入以漸而深中寒則倉卒感受其病即發而暴傷寒之人因其舊有鬱熱風寒外來肌腠自密郁發為熱其初也用麻黃桂枝輩發表而安以病體不甚虛也中寒之人乘其膚腠疏豁一身受邪難分經絡無熱可發溫補自解此胃氣之大虛也傷寒熱雖甚不死中寒若不急治去生甚遠其虛實蓋可見矣</p>
<p>謹按仲景論傷寒至三陰病例可汗外感也韓祗和例溫中即中寒也張潔古三陰可下王海藏例可補皆言內傷也但韓氏不直指中寒而就於陰證立便例例可溫中之法與仲景三陰病論證不同乃別立方意指中寒而未甚瑩故丹溪先生重明此意然皆宜詳玩臨證合宜處治也</p>

<h3>論陰陽虛盛惡寒與傷寒不同</h3>
<p>內經曰陽虛則外寒者陽受氣於上焦以溫皮膚分肉之間令寒氣在外則上焦不通上焦不通則寒氣獨留於外故寒慄　陰盛則內寒者因厥氣上逆寒氣積於胸中而不瀉不瀉則溫氣去寒獨留則血凝泣凝則脈不通其脈盛大以澀故中寒</p>
<p>按此言陰陽虛盛為寒本七情所動之致義見調經</p>

<h3>論篇皆與傷寒中寒受病不同者也</h3>
<p>東垣曰夜則惡寒晝則安靜是陰血自旺於陰分也</p>
<p>夜則惡寒晝則惡寒是重陰無陽也當亟瀉其陰峻補其陽　夜則安靜晝則惡寒是陰氣上溢於陽中也</p>
<p>按此亦陰盛所致之本病非感寒外因也傷寒外因三陽惡寒皆表邪未解太陰手足自溫故不惡寒少陰厥陰手足厥逆而惡寒者陰盛然也與此稍異</p>

<h3>論陰毒</h3>
<p>王海藏云陰毒本因腎氣虛寒因欲事或食生冷物而後傍風內既伏陰外又傷寒或先感外寒而後伏陰內外皆陰則陽氣不守遂發陰毒身重眼睛疼身體倦怠而甚熱四肢厥逆冷額上及手背冷汗不止或多煩渴精神恍惚如有所失三二日間或可起行不甚覺重診之則六脈沉細而疾尺部短小寸口或無若服涼藥則渴轉甚躁轉急有此證者急服還陽退陰之藥則安惟補虛和氣而已宜服正元散之類陰證不宜發汗如氣正脈大身熱未瘥用藥發汗無妨　或寸口小而尺脈微大亦同積陰感於下則微陽消於上故其候沉重四肢逆冷腹痛轉甚或喉不利或心下脹滿結硬躁渴虛汗不止或時狂言爪甲面色青黑六脈沉細而一息七至以來有此證者速宜於氣海關元二穴灸三二百壯以手足和暖為效仍服金液丹來復丹之類隨證治之</p>
<p>按此言陽氣不守或積陰感於下微陽消於上遂為陰毒與活人書論陰毒為陰氣獨盛陽氣暴絕者殊有發明矣但言不守與消之義而又不若趙氏釋活人書云陰氣極盛陽氣極微為陰毒陽氣極盛陰氣極微為陽毒庶不為竭絕之證義尤明白陰盛格陽脈附見熱門</p>

<h3>論諸證寒熱似傷寒</h3>
<p>詳見熱門</p>
<p>謹按世傳以寒痰腳氣食積勞煩四證為似傷寒然以形證較之亦豈止四證而已故集證論</p>
<p>詳見熱門</p>

<h3>論傷寒傳變</h3>
<p>此事難知云足太陽為巨陽為老陽又為諸陽之首故多傳變爾太陽傳陽明謂之微邪是水傳土也又謂之循經得度傳太陽傳少陽謂之越經傳太陽傳太陰謂之誤下傳太陽傳少陰謂之表裡傳變之邪太陽為甚復傳少陰水勝火火勝水此南北二方之變頃刻之間其害人也甚於太陽多矣若辨之不早必成不救之疾況亂投湯藥者乎太陽傳厥陰謂之首尾傳厥陰與督脈上行與太陽相接又名巡經得度傳災變至重不為不多矣</p>
<p>按此可謂發仲景之心法矣趙氏亦曰傷寒六經傳變或虛或實或冷或熱無非邪氣之所為也有次第傳經之陽邪有直入本經之陰邪有下後內陷之邪皆不可不辨也然成無己引華陀云傷寒一日在皮二日在膚三日在肌四日在胸五日在腹六日入胃即傳裡也與成所論七日不解為再經二七日不解為過經皆大約也故一無治例惟六經傳變為的故太陽傳變居多者因其初感邪氣乘虛而入則傳也有三五日止在本經或十數日不傳者有之有傳過一經而不再傳者亦有之有誤服藥而致傳變者多矣大抵邪在陽經則易治傳入陰分則危殆蓋陽微陰盛正虛邪實矣況誤下內陷汗虛別經者則壞異傾危可立待也學者慎之</p>

<h3>論傷寒只傳足經不傳手經</h3>
<p>發明曰傷寒受病之由皆出熱論一篇而已皆傳足經不傳手經何也蓋傷寒病冬月得之足太陽膀胱經為首次至足厥陰肝經為尾此病惟傷北方與東方及戌土上有足陽明胃濕之專位兼醜上有足太陰脾土之專位蓋足之六經皆在東北之方經云冬傷於寒即發者為傷寒春發為溫病夏發為溫疫為病最重此之謂也仲景云無奇經則無傷寒緣奇經皆附足六經不附手經寒邪只傷足經者為有奇經故也長夏為大熱病者夏火既王火之方與秋之分皆手經居之水方與春之分皆足經不足及夏火王客邪助於手經則不足者愈不足矣故所用之藥皆泄有餘而非足經藥何者泄有餘則不足者補矣此傷寒只先足經而不言手經也大大意如此至於傳手經者亦有之矣</p>

<h3>論傷寒傳手經</h3>
<p>此事難知曰傷寒傳至五六日間漸變神昏不語或睡中獨語一二句目赤唇焦舌乾不飲水稀粥與之則咽終日不與則不思六脈細數而不洪大心下不痞腹中不滿大小便如常或傳至十日以來形貌如醉人虛見神昏不已多用承氣湯下之則誤矣蓋不知此熱傳手少陰心經也然而又未知自何經而來答曰本太陽經傷風風為陽邪陽邪傷衛陰血自燥熱蓄膀胱壬病逆傳於丙丙丁兄妹由是傳心心火自上迫而熏肺所以神昏也謂肺為清虛之藏內有火邪致令神昏宜梔子黃芩黃連湯若脈在丙者導赤散脈在丁者瀉心湯若誤用涼膈散乃氣中之血藥也在左手寸脈沉滑有力者則可用之或用犀角地黃湯近於是也本方所說若無犀角以升麻代之是陽明經藥也此解陽明經血中熱藥若脈浮沉俱有力者是丙丁中俱有熱也可以導赤瀉心各半服之則宜矣此證膀胱傳丙足傳手經也下傳上也丙傳丁也表傳裡也壬傳丁者艮傳離也越經傳也又謂腑傳臟也活人云傷寒只傳足經不傳手經此言不盡意也有從足經而傳手經者何以知之經云傳寒或止傳一經或間傳三經不可一途而取之但憑其脈與外證治之此活法也與食則咽者邪不在胃也不與則不思者以其神昏故熱邪既不在胃誤與承氣湯下之其死也必矣</p>
<p>謹按傷寒本只傳足經以上又例傳手經之義可謂發病機之秘矣蓋只是邪蘊日久因足經實手經虛故冤熱爾有因汗下差誤而傳有因七情或勞倦等而致者有之大抵傳於經必有所因所以古人有救逆復脈等法豈但切中病情實啟後人之意例爾</p>

<h3>論傷寒陰分發熱為反用溫汗法</h3>
<p>趙嗣真曰詳仲景論發汗湯劑各分輕重不同如麻黃桂枝青龍各半越婢等湯各有等差至於少陰發汗二湯雖同用麻黃附子亦自有輕重加減之別故以加細辛為重加甘草為輕辛散甘緩之義也其第一證以少陰本無熱此發熱故曰反也蓋發熱為邪在表而當汗又兼脈沉屬陰而當溫故以附子溫經麻黃散寒而熱須汗解故加細辛是汗劑之重者第一證既無裡寒之可溫又無裡熱之可下求其所用麻黃附子之意則是脈亦沉方可名曰少陰病身亦發熱方可行發表藥又得之二三日病氣尚淺比之前證亦稍輕故不重言脈證而但曰微發汗所以去細辛加甘草是汗劑之輕者向使脈不沉身不熱又無他證則是無病人也又何藥焉仲景本分作兩證以別汗劑之輕重活人書卻於第二證中除去無證兩字改作常見少陰熱陽證者所謂少陰熱陽證如經云心中煩不得臥或咽瘡聲不出者或咳而嘔渴或口燥咽乾或腹脹不大便數證皆是也夫豈麻黃附子甘草湯發汗劑所可治耶抑又有聞焉麻黃附子細辛湯為治少陰病之脈沉反發熱者固也而仲景又有四逆湯治太陽病之發熱反脈沉者均謂之反也仲景云病發熱頭疼脈反沉若不瘥身體頭疼痛者當救其里宜四逆湯此證出太陽篇又云少陰病始得之反發熱脈沉者麻黃附子細辛湯此證出少陰篇切詳太陽病發熱頭痛法當脈浮今反沉少陰脈沉法當無熱今反熱仲景於此兩證各言反者謂反常也蓋是太陽病脈似少陰少陰病證似太陽所以謂之反而治之異也今深究其旨均是脈沉發熱以其有頭痛故為太陽病陽證當脈浮今反不能浮者以裡虛久寒正氣里微所致又身體疼痛故宜救里使正氣內強逼邪出外而乾薑生附亦能出汗而解假使里不虛寒則當見脈浮而正屬太陽麻黃湯證也均是脈沉發熱以其無頭痛故名少陰病陰病當無熱今反寒邪在表未傳在裡但皮腠鬱閉而為熱而在裡無病故用麻黃細辛以發表邪之熱附子以溫少陰之經假使寒邪入里則外必無熱當見吐利厥逆等證而屬正少陰四逆湯證也由此觀之表邪浮淺發熱之反猶輕正氣衰微脈沉之反為重此四逆湯為劑不為不重於麻黃附子細辛湯也又可見熟附配麻黃髮中有補生附配乾薑補中有發仲景之旨微矣嗟夫常病用常法夫誰不知設有證變者或脈變者往往疑似參差亦欲以常法例治之惑矣如仲景所論太陽少陰兩證脈沉發熱雖同而受病與用藥自別此實證治之奇異醫法之玄微故並及之</p>
<p>謹按傷寒六經證仲景例表裡六經藥矣而又於每經表藥中分脈證輕重而用藥如此實萬世無窮之惠也然歷世而下得此意例之妙者能幾人哉但近世習俗不求其意托時世風土之異或例用氣藥以治傷寒表邪逆誤多矣沉里證乎論見後發表諸方下</p>

<h3>論傷寒兩感</h3>
<p>王海藏曰天之邪氣感則害人五臟以是知內外兩感臟腑俱病欲表之則有里欲下之則有表表里既不能一治故云兩感者不治然所稟有虛實所感有淺深虛而感之深者必死實而感之淺者猶可治治之而不救者有矣未有不治而獲生者矣余嘗用大羌活湯間有生者十得二三故立此以待好生君子用之</p>
<p>按本方治法見後</p>
<p>趙嗣真曰仲景論兩感為必死之證而復以治有先後發表攻裡之說繼之者蓋不忍坐視而欲覬其萬一之可活也活人書云宜救里以四逆湯後救表以桂枝湯殊不知仲景云太陽與少陰俱病則頭痛為太陽邪盛於表口乾而渴為少陰邪盛於裡也陽明與太陰俱病則身熱譫語為陽明邪盛於表不欲食腹滿為太陰邪盛於裡也少陽與厥陰俱病則耳聾為少陽邪盛於表囊縮而厥為厥陰邪盛於裡也三陽之頭痛身熱耳聾救表已自不可三陰之腹滿口乾渴縮囊而厥不下可乎活人書引下痢身疼痛虛寒救里之例而欲施於煩渴腹滿譫語囊縮熱實之證然乎否乎蓋仲景所謂發表者葛根麻黃是也所謂攻裡者調胃承氣是也活人書所謂救里則是四逆救表則是桂枝今以救為攻豈不相背若用四逆湯是以火濟火而腹滿譫語囊縮等證何由而除臟腑何由而通榮衛何由而行而六日死者可立而待也籲兩感雖為不治之證矣然用藥之法助正除邪虛實實虛補不足損有餘之理學者不可不素有一定之法於胸中也</p>

<h3>傷寒合病並病論</h3>
<p>趙嗣真曰愚嘗疑合病與並病之為難明也久矣因姑釋之蓋合病者二陽經或三陽經同受病病之不傳者也並病者一陽經先病又過一經病之傳者也且如太陽陽明並病一證若並而未盡是傳未過尚有表證仲景所謂太陽證不罷面色赤陽氣怫鬱在表不得越煩躁短氣是也猶當汗之以各半湯若並之已盡是為傳過仲景所謂太陽證罷潮熱手足汗出大便硬而譫語者是也法當下之以承氣湯是知傳則入腑不傳則不入腑所以仲景論太陽陽明合病止出三證如前於太陽陽明並病則言其有傳受如此也又三陽經互相合病皆曰下利仲景於太陽陽明合病則主以葛根湯太陽少陽合病主以黃芩湯少陽陽明合病主以承氣湯至於太陽少陽並病其證頭項強痛眩閟如結胸心下痞硬當刺大椎肺俞肝俞不可汗下太陽陽明並病已見上論但三陽合病仲景無背惡寒語句雖別有口燥渴心煩背微惡寒者乃屬太陽證而非三陽合病也三陽若與三陰合病即是兩感所以三陰無合病例也</p>
<p>按三陽合病證治見傷寒論陽明例篇</p>

<h3>傷寒變溫熱病論</h3>
<p>趙嗣真曰按仲景論謂冬月冒寒伏藏於肌膚而未即病因春溫氣所變則為熱夫變者改易之義也至此則伏寒各隨春夏之氣改變為溫為熱既變之後不得復言其為寒也所以仲景云溫病不惡寒者其理可見矣活人書卻於溫病曰陽熱未盛為寒所制豈有伏寒既已變而為溫尚可言寒能制其陽熱耶又於熱病曰陽熱已盛寒不能制亦不當復言其為寒也蓋是春夏陽熱已變其伏寒即非有寒不能制其陽熱爾外有寒能折陽氣者乃是時行寒疫仲景所謂春分以後秋分節前天有暴寒為時行寒疫也三月四月其時陽氣尚弱為寒所折病熱則輕五月六月陽氣已盛為寒所折病熱則重七月八月陽氣已衰為寒所折病熱亦微是知時行寒疫與溫熱二病所論陽氣盛衰時月則同至於論暴寒之寒與伏寒已變之寒自是相違名不正則言不順矣仲景又云其病與溫及暑病相似但治有殊者要在辨其病源寒熱溫三者之殊則用藥冷熱之品味判然矣</p>
<p>謹按王安道傷寒立法考曰讀仲景書當求其立法之意不然則疑信相雜未免通此而礙彼也夫傷寒有即病者則為傷寒不即病者則謂之溫與暑焉其類雖殊其所受之源則不殊也夫仲景之書三陰經寒證居熱證十之七八彼不即病之溫暑但一於熱耳何由而為寒哉就三陰寒證而詳味之然後知予言之不妄或謂三陰經寒證本是雜病為王叔和增入其中又或謂其證之寒蓋由寒藥誤治而致若此者非也夫叔和之增入者辨脈平脈與可汗可下等諸篇而已其六經病篇必非叔和所能讚辭也但厥陰經中下痢嘔噦諸條卻是叔和因其有厥逆而附遂並無厥逆而同類者亦附之耳至若以藥誤治而成變證則為太陽為多縱使三陰證亦或有寒藥誤治而變寒者然豈應如是之眾乎夫惟後人以仲景書通為傷寒溫暑者設遂致諸溫劑皆疑之而不敢用韓祗和雖覺桂枝湯之難用但謂今昔之世不同然未悟仲景書本為即病之傷寒設也且其著微旨一書又純以溫暑作傷寒立論而即病之傷寒反不言及此已是捨本從末全不能窺仲景藩籬又以夏至前胸膈悶嘔逆氣塞腸鳴腹痛身體拘急手足逆冷等證視為傷寒謂與仲景三陰證脈理同而證不同遂別立溫中法以治以予觀之其胸膈滿悶嘔逆氣塞等證既與仲景所敘三陰證不同則是內傷雜病豈溫暑病乎況仲景所敘三陰證求對於春夏溫暑之病不亦惛乎雖然祗和時內傷之理未明而又適當溫暑病作之際其為感也固宜若非內傷雜病則不止暴寒所中之病也且但曰寒而當溫然未嘗求其所以為寒之故也能求其故則知溫暑本無寒證其為寒證者皆內傷雜病與暴寒所中也至於劉守真出亦以溫暑作傷寒立論而遺即病之傷寒其所處辛涼解散之劑固為昧者有中風傷寒錯治之失而立蓋亦不無桂枝麻黃難用之惑也既於此則無由悟夫仲景立桂枝麻黃湯之有所主用桂枝麻黃湯之有其時矣故原病式曰夏熱用桂枝麻黃之類熱藥發表須加寒藥不然則熱甚發黃或出斑矣殊不知仲景主桂枝麻黃湯本不欲用於夏月之時矣苟悟夫桂枝麻黃本非溫暑之劑則群疑冰泮矣何也夫寒之初客於表也開腠理郁陽氣而為熱故非辛溫之藥不能開腠理以泄其熱此麻黃湯之所由立也至於風邪傷表雖反疏腠理而不閉然邪既客表則表之正氣受傷而不能流通故亦發熱也必以辛甘溫之藥發其邪則邪去而腠理自密矣此桂枝湯之所由立也其所以不加寒藥者蓋由寒風在表又當天令寒冷之時而無所避故也後人不知仲景立法之意故有惑於桂枝麻黃之熱有犯於春夏之司氣而不敢用於是有須加寒藥之論夫欲加寒藥於桂枝麻黃之中此乃不悟其所以然故如此耳若仲景為溫暑立方必不如此必別有法但惜其遺帙不傳致使後人有多岐之患若知仲景傷寒論專為即病傷寒作則知麻黃桂枝所宜用之故除傳經熱病之外其直傷陰經與太陽不鬱熱即傳陰經諸寒證皆有所歸著而不復疑為藥寒誤下而生矣若春夏有惡風惡寒有汗無汗之證蓋春夏暴中風寒之新病非冬時受傷過時而發者不然則或是溫暑將發而復感於風寒或因感風寒而動乎久郁之熱遂發溫暑也仲景曰太陽證發熱而渴不惡寒者為溫病觀此則知溫病不當惡寒而當渴其惡寒而不渴者非溫病矣仲景雖不言暑病然暑病與溫病同但復過一時而加重於溫病矣其不惡寒而渴則無異也春夏雖有惡寒惡風表證其桂枝麻黃二湯終難輕用勿泥於發表不遠熱之語也於是而用辛涼解散庶為得宜苟不慎而概用之誠不能免夫狂躁斑黃衄血之變而亦無功也雖或者行桂枝麻黃於春夏而效乃是因其辛散之力而偶中於萬一斷不可視為常道而守之後人以通解散百解散之類不問四時中風傷寒一例施之雖非至正之道然較之不慎而輕用麻黃桂枝以致變者則反庶幾矣若夫仲景於三陰經每用溫藥亦由病之所必須與用之有其時其若概以三陰寒證視為雜病而外之得無負於仲景濟人利物之至仁而誤後世乎自先覺不示傷寒溫暑異治之端緒但一以寒涼為主而諸溫熱之劑悉在所略致使後之學者視仲景書欲仗焉而不敢以終決欲棄焉則猶以為立法之祖而不能外也能明夫仲景本為即病者設法則桂枝麻黃未必難用諸溫熱之劑未必可略矣若謂仲景法不獨為即病者設則凡時行及寒疫溫瘧風溫等證亦通似傷寒六經病諸方治之乎故仲景曰冬溫之毒與傷寒大異為治不同又曰寒疫與溫病及暑病相似但治有殊耳是知溫暑及時行寒疫溫瘧風溫等病必別有治法今不見者亡之也觀其所謂為治不同所謂溫瘧風溫溫毒溫疫脈之變證方治如說之語豈非有法而亡之乎決不可以傷寒六經病諸方通治也夫素問謂人傷於寒為病熱者言常而不言變也仲景謂或寒或熱而不一者備常與變而弗遺也仲景概言古人之所未言大有功於古人者雖欲偏廢可乎</p>
<p>按上說與前論互有發明皆甚有功於仲景矣然傷寒卒病與夫時行寒疫但在脈證相符而治之何以能致變逆也夫審傷寒雜病脈異則所用辛溫辛涼之劑判然矣大抵於既傳之後變異多端豈無實肖雜證者故仲景叔和論次雖例有混淆而證因標本不同治則權變不一證例多同而治療有殊故不能不使人致疑也人能求其意合而歸一以觀之則證例自定證定則治法不瘥矣但要將經論熟讀玩味有疑處兼看別書如趙氏為活人書釋疑曰活人書之可疑者甚多仲景論亦有可疑者如白虎湯仲景既雲表不解者不可與而白虎加人參湯證一曰惡風一曰惡寒豈非表不解而復用白虎何耶蓋惡風曰微則但見於背而不至甚於惡風曰時時則時或乍寒而不常是表證已輕非若前證脈浮發熱與汗全不解者加之大熱大渴所以用白虎而無疑也又曰仲景論太陽病得之八九日如瘧狀發熱惡寒熱多寒少其人不嘔清便欲自可一日二三度發脈微緩者為欲愈若脈微而惡寒者此陰陽俱虛不可更發汗更下更吐也面色反有熱色者未欲解也以其不能得小汗出身必癢宜桂枝麻黃各半湯仲景之意蓋以得病八九日如瘧狀發熱惡寒熱多寒少十六字為自初至今之證以下文乃是以後擬病防變之辭當分作三截看若其人不嘔清便欲自可一日二三度發脈浮緩為欲愈此一節乃里和無病而脈微者邪氣微緩也陰陽同等脈證皆向安之兆可不大汗而欲自愈若脈微而惡寒者此陰陽俱虛不可更發汗更下更吐之此節宜溫之若面色反有熱色者未欲解也以其不能得少汗出其身必癢宜各半湯此一節必待汗而後愈也活人書不詳文意卻將其人不嘔清便欲自可九字本是欲愈之證反以他證各半湯汗之又將不可汗吐下證及各半湯證語句並脫略而不言取此證而用彼藥汗其所不當汗何也若是可見仲景文法多如此學者必須反復詳玩熟觀其意其例自見則治不瘥矣故趙氏嘗曰仲景之書一字不同則治法霄壤讀之者可不於片言隻字以求其意歟幸相與勉焉</p>

<h3>論傷寒雜病分二科</h3>
<p>王海藏云世之治傷寒有法療雜病有方是則是矣然猶未也吾謂治雜病亦有法療傷寒亦有方方即法也法即方也豈有異乎要當全識部分經絡表裡臟腑豈有二哉以其後世才智之不及古也所以分傷寒雜病為二門故有長於此而短於彼者亦有長於彼而短於此者逮夫國家取士分科為七宜乎愈學而愈陋愈專而愈粗也試以傷寒雜病二科論之傷寒從外而之內者法當先治外而後治內雜病從內而之外者法當先治內而後治外至於中外不相及則治主病其方法一也亦何必分之為二哉大抵雜病之外不離乎表傷寒之內不離乎里表則汗里則下中則和不易之法也劑之寒熱溫涼在其中矣餘風產二條目疾瘡腫小兒等科各自專門無怪其工之陋且粗也是以知證不知脈知藥不知源是豈真知而全識哉耳熟目厭習壞多經涉久誤合則病愈不契則疾甚所嘗見所嘗聞者粗有曉會其所未嘗見未嘗聞者則有所不知也此繼述而不及創物者遠矣嗚呼天之所錫其智識有限量故耶哀哉庸夫以衣食迫以口舌爭視學業如仇讎專妒忌為能幹誤人性命恬不知恤甘為忍人不顧陰理其教之有所失耶時世之有所俾然耶抑疾者之不幸而有所自致耶</p>
<p>謹按漢張仲景推充內經傷寒脈證論例立法雖因證傳變而不離即病之傷寒也至宋之李有托時世之異乃別立方用參蘇藿香正氣之類而遺即病之傷寒使世俗因之往往失仲景意況與雜病分二科專傷寒者尚不能備曉其通變主雜病者而不能遍識其彷彿宜乎其教之乖誤為疾之不幸使人不能無憾恨也噫仲景推充內經大法可謂無窮之惠人猶不知其例三百餘法備即病傷寒之傳變宋醫所論為時氣變法非真傷寒也故其方不多且病從外而之內者不離乎風寒暑濕其間傳變者余傷寒皆輕從內而之外者不離乎內傷七情其間壞異者非傷寒之重故有輕重不同因分二科大抵學者要於診候之際辨內外之感傷寒表裡之輕重雜病傷寒脈證所異傷寒雜病治法不殊不殊者雜病之外不離乎表傷寒之內不離乎里所異者傷寒從外而之內雜病從內而之外外感法仲景內傷法東垣六氣推充乎劑張雜病融會乎諸氏萬法歸吾一心一心貫乎萬法不致得此而失彼為二科之分遺乎世之識誚也</p>

<h2>寒證治法</h2>

<h3>發表之劑</h3>
<p>麻黃湯治傷寒惡風寒發熱身疼無汗</p>
<p>麻黃（六錢）　桂枝（四錢）　甘草（炙二錢）　杏仁（二十個）</p>
<p>上㕮咀水煎如法服</p>
<p>按此太陽經藥也</p>
<p>葛根湯治傷寒惡寒項背強几几無汗惡風或下利</p>
<p>葛根（四錢）　麻黃　生薑（各三錢）　桂枝　芍藥（各二錢）　甘草（炙二錢）　大棗（三枚）</p>
<p>上㕮咀水煎如法服之</p>
<p>按此出太陽例陽明藥也</p>
<p>柴胡桂枝湯治傷寒發熱潮熱脈弦自汗或渴或利</p>
<p>桂枝（二錢）　黃芩　人參　白芍（各一錢半）　甘草（炙一錢）　半夏（一錢）　生薑（一錢）柴胡（四錢）　大棗（二枚）</p>
<p>上㕮咀水煎服</p>
<p>按此出太陽例少陽經藥也</p>
<p>桂枝湯治傷風寒發熱自汗鼻鳴乾嘔者</p>
<p>桂枝　白芍　生薑（各三錢）　甘草（炙二錢）　大棗（二枚）</p>
<p>上㕮咀水煎如法服</p>
<p>按此出太陽例太陰經藥也</p>
<p>麻黃附子細辛湯治感寒脈沉或微細反發熱或但欲寐者</p>
<p>麻黃　細辛（各四錢）　附子（炮二錢半）</p>
<p>上㕮咀水煎</p>
<p>按此少陰經藥也</p>
<p>當歸四逆湯治感寒手足厥冷脈細欲絕者</p>
<p>當歸　桂枝　白芍　細辛（各三錢）　大棗（三枚）　甘草（炙）　通草（各二錢）</p>
<p>上㕮咀水煎</p>
<p>按此厥陰經藥也以上六經治寒之例隨脈證加減變法自有仲景論例茲不詳錄</p>
<p>桂枝麻黃各半湯治傷寒見風脈發熱自汗或無汗</p>
<p>桂枝（二錢）　白芍　生薑　甘草（炙）　麻黃（各一錢半）　大棗（二枚）　杏仁（十二個）</p>
<p>上㕮咀水煎</p>
<p>按此足太陽手足太陰手少陰經藥出太陽例治風寒之劑也夫仲景論以上六經藥然其中有發表解肌溫經不同蓋風寒有淺深榮衛有虛實故也學者審此則用藥湯液之源可得而悉又表裡變誤詳見小兒門葛根升麻湯下</p>
<p>謹按傷寒與夫時行寒疫皆宜從仲景以上法然立春以後立秋以前非有時行暴寒而致病者宜從韓祗和法較脈證治之元戎云韓氏十四藥以經絡求之各有部分輕重緩急自有所宜運氣加臨各極其當因時在其中矣不必分至之遠近寒暑之盛衰而謂之因時也但方世俗罕用今附入濕門</p>
<p>海藏云韓氏微旨可汗一篇有和解因時法言傷寒之脈頭小尾大傷風之脈頭大尾小李思訓保命新書亦分寸尺與韓氏同非若前人總言尺寸脈俱浮而緊尺寸脈俱浮而緩緊則為傷寒無汗緩則為傷風自汗又有傷寒有汗者有傷風無汗者脈亦互差與證不同前人已盡之矣惟韓李所言頭小尾大即為傷寒尾小頭大即為傷風也人病間有脈證只顯於尺寸者故韓李述為和解因時法也又恐後人疑其不與前聖合遂於本方藥內又立加減數條亦不越前人之意何其當哉兼二公者當宋之盛時故又戒桂枝麻黃不可輕用改用石膏升麻葛根柴胡之平劑當時則可非百代常行時世遷移之活法也可汗一篇若從湯液隨證應見自有定規雖明哲不可逾</p>
<p>易簡參蘇飲治感冒風邪發熱頭疼痰咳</p>
<p>方見熱門</p>
<p>局方十神湯治時氣瘟疫兩感風寒</p>
<p>川芎　甘草　麻黃（各四錢）　乾葛（一兩四錢）　紫蘇　升麻　白芍　白芷　陳皮　香附（各四錢）</p>
<p>上㕮咀入姜煎每服半兩或一兩</p>
<p>藿香正氣散治傷寒頭痛憎寒壯熱</p>
<p>大腹皮　白芷　茯苓　紫蘇　藿香（各三錢）　厚朴（制）　白朮　陳皮　苦梗　半夏（各二錢）　甘草（炙二錢半）</p>
<p>上㕮咀每五錢入薑棗煎</p>
<p>按以上三方今世俗多用之治傷寒故收入然傷寒之病表裡六經仲景言在三陰則可汗傳三陰則宜下此大略言之爾於陽明則又可下少陰則又可汗一經病則有一經表裡藥病居太陽所禁居多在少陽有三禁陽明有二禁三陰非胃實不可下之類並病用刺法是各有其故者蓋恐反致逆而成壞證之戒也至宋之時治傷寒者有變仲景法制以上諸方緣其承平日久民食用之志樂形逸病居疑似之間本因氣逸經滯乃用其法然其間豈全舍仲景之法哉金時劉守真制防風通聖散亦是變法義見中風例中當遇是證則必施是治可也然於傷寒不辨邪於某經深求仲景意例當汗之可設妄以此施治則先虛正氣逆其經絡得汗不解復不求經救逆亂投湯劑其致危殆也必矣是則宋醫處方皆平人氣而不平時氣因於人用藥而不先乎時因於時用藥而不先乎人其理得於人事天和之中其意得於不傳之妙離經取法固不離於經專方治病病固不可以專於方然亦未易可為格例也以待後之明者而正之</p>

<h3>溫中之劑</h3>
<p>真武湯治傷寒腹痛小便不利四肢沉重疼痛下痢</p>
<p>茯苓　白芍　生薑（各三錢）　白朮（二錢）　附子（一錢半）</p>
<p>上㕮咀水煎</p>
<p>附子湯治感寒身體痛手足寒骨節疼惡寒脈沉弱</p>
<p>附子　人參（各二錢）　茯苓　白芍（各二錢）　白朮（四錢）</p>
<p>上㕮咀水煎</p>
<p>按此二方少陰例藥也治寒濕之劑</p>
<p>理中湯</p>
<p>人參　白朮　乾薑　甘草（炙各等分）</p>
<p>上㕮咀水煎</p>
<p>韓氏溫中湯</p>
<p>丁皮　厚朴（各一兩）　乾薑　白朮　陳皮　丁香（各二錢）</p>
<p>上為末每服二錢入蔥白荊芥穗煎</p>
<p>按韓祗和云凡病人兩手脈沉遲或緊皆是胃中寒也若寸脈短小及力小於關尺者此陰盛陽虛也或胸膈滿悶腹中脹滿身體拘急手足逆冷急宜溫之然寒盛體虛者宜從少陰例此止可作溫中藥姑存之</p>
<p>海藏黃耆湯</p>
<p>人參　黃耆　茯苓　白朮　白芍（各一兩）　甘草（炙七錢半）　乾薑　陳皮　藿香（各半兩）</p>
<p>上㕮咀入生薑煎</p>
<p>按以上三方出理中例法也</p>
<p>寶鑑鐵刷湯治寒積上焦嘔吐不止痰飲胸膈不快食不下</p>
<p>半夏（四錢）　草豆蔻　丁香　乾薑（炮）　訶子皮（各三錢）　生薑（一兩）</p>
<p>上散作三服水煎</p>
<p>附子理中丸治中焦有寒腹痛或感寒頭痛發熱惡寒腹痛不飲水</p>
<p>理中湯（三兩）　附子（一枚）</p>
<p>上為末蜜丸如雞黃大每一丸溫湯化下</p>
<p>元戎苦楝丸治下焦有寒積小腹急痛奔豚等證</p>
<p>川苦楝　茴香　附子（各一兩三味酒煮乾再焙）　玄胡（半兩）　全蠍（十八個炒）　丁香（十八個）</p>
<p>上為末酒糊丸梧子大每五十丸食前當歸湯下</p>
<p>按以上諸方治寒積或食寒物等致者雖分三焦等用則不離乎溫中法也然寒冷之物停蓄於中則當溫劑下之者又不必拘此如氣分寒宜仲景桂枝附子湯選用血分寒宜當歸四逆湯之類要在臨時通變可也</p>

<h3>發表溫中之劑</h3>
<p>小青龍湯治感寒發熱頭疼脈沉細或嘔或咳或利或噎或小便不利少腹滿或喘</p>
<p>麻黃　白芍　乾薑　甘草（炙）　細辛　桂枝（各二錢）　五味子　半夏（各一錢半）　附子（炮二錢脈浮不用）</p>
<p>上㕮咀水煎</p>
<p>海藏肉桂散治傷寒服冷藥過度心腹脹滿四肢逆冷昏沉不識人變為陰毒惡證</p>
<p>肉桂（三錢）　白芍　陳皮　前胡　當歸　附子（炮）　人參（各一兩）　白朮　木香　厚朴（炒）　良薑（各三錢）　吳茱萸（半兩）</p>
<p>上為粗末每服五錢入棗三枚水煎</p>
<p>天雄散治陰毒傷寒身重背強腹中㽲痛咽喉不利毒氣攻心心下堅強短氣嘔逆唇青面黑四肢厥逆其脈沉細而厥</p>
<p>天雄（一兩炮去皮）　麻黃　當歸　白朮　半夏（各半兩）　川椒（一錢）　肉桂　厚朴（各一兩）　生薑　陳皮（各二錢）</p>
<p>上為粗末每五錢入生薑棗煎取汁</p>
<p>按以上二方表裡氣血藥也出太陽例兼看後兩感法</p>

<h3>發表攻下之劑</h3>
<p>桂枝加大黃湯治寒邪傳裡為大滿大實痛關脈實者</p>
<p>桂枝　生薑（各三錢）　白芍（四錢）　甘草（二錢半炙）　大黃（一錢）　大棗（二枚）</p>
<p>上㕮咀水煎</p>
<p>按此太陽例藥也邪雖已傳寒未變熱故用此攻下然既傳之後邪已變熱而用和解下熱諸法則不用溫劑矣故大柴胡等湯詳見熱門及本論例茲不備錄</p>

<h3>和解之劑</h3>
<p>柴胡薑桂湯治寒熱自汗</p>
<p>方見熱門</p>
<p>小柴胡湯治傷寒潮熱而嘔</p>
<p>按此並少陽例藥也</p>
<p>黃連湯治傷寒胸中有熱胃中有邪氣腹痛欲嘔吐者</p>
<p>黃連　甘草（炙）　乾薑　桂枝（各二錢）　人參　半夏（各一錢半）　大棗（二枚）</p>
<p>上㕮咀水煎</p>
<p>按此出太陽例藥也與以上三方解表裡中上陰陽交錯之劑傷寒論此法甚多宜隨證選用</p>

<h3>解兩感之劑</h3>
<p>海藏大羌活湯</p>
<p>羌活　獨活　防己　防風　黃芩　黃連　蒼朮　白朮　甘草（炙）　川芎　細辛（各三錢）知母　生地黃（各一兩）</p>
<p>上㕮咀每半兩水煎熱服未解再服一二劑若有餘證並依仲景法</p>
<p>按此出太陽例藥也然傷寒兩感亦有兼風兼濕不同或表裡俱虛俱實之異保命集云兩感可治者感異氣也使表中於風內傷於寒可治者宜加味小青龍湯表熱內寒宜和解之此方宜治表中於風內有熱者則表濕裡寒表寒里濕表裡證俱見者宜擴充也大抵兩感多表里俱虛是以易老曰當切脈逆從知其吉凶兩感之邪三陰三陽皆有之脈從陽可治從陰難治陽生陰死之謂也</p>

<h3>陰毒外接法</h3>
<p>回生神膏治陰毒傷寒</p>
<p>牡蠣　煉粉　乾薑（等分）</p>
<p>上為末男病用女唾調手內擦熱緊掩二卵上得汗出愈女病用男唾調掩二乳取汗</p>
<p>代灸塗臍膏</p>
<p>附子　馬藺子　蛇床子　木香　肉桂　吳茱萸</p>
<p>上六味等分為末用白麵相和生薑汁渨成膏紙上圓三寸許貼臍下關元氣海自晚至曉貼之</p>
<p>陰毒傷寒四肢逆者</p>
<p>吳茱萸（不拘多少）</p>
<p>上為末溫酒和勻生絹袋盛之熱熨腳心令通暢愈若以為湯煎洗接四肢亦可</p>
<p>灰包熨法治下焦積寒冷上焦陽盛更難投溫藥者用灰二三升許入好醋拌和乾溼得所銚內炒令灰熱以帛包裹置臍下熨之頻換灰包令常熱以腹不滿痛為度如得利三兩行或小便行或微似有汗此陰氣外出也</p>
<p>灸法（附灸法論）</p>
<p>氣海穴在臍下一寸五分治陰厥脈微絕者</p>
<p>石關一穴在臍下二寸</p>
<p>關元一穴在臍下三寸治臟結不可攻者及陰汗不止腹脹腸鳴面黑指甲青者宜灸百壯</p>
<p>陽陵泉二穴在膝下一寸潔古曰煩滿囊縮宜灸此太谿二穴在足內踝後跟骨上動脈陷中灸七壯治少陰吐利手足不冷反熱脈不至者</p>
<p>按傷寒灸穴詳見資生經故不備錄大抵不可刺者宜灸之一則沉寒痼冷二則無脈知陽絕也三則腹皮急而陽陷也舍此三者余皆不可灸蓋恐致逆也今附炙法於下</p>
<p>醫學發明曰針經云陷下則灸之天地間無他惟陰與陽二氣而已陽在外在上陰在內在下今言陷下者陽氣下陷入陰血之中是陰反居其上而覆其陽脈證俱見寒在外者則灸之異法方宜論云北方之人宜灸𤋲也為冬寒大旺伏陽在內皆宜灸之以至理論則腎主臟藏陽氣在內冬三月主閉藏是也若太過則病固宜灸𤋲此陽明陷入陰水之中是也難經云熱病在內取會之氣穴為陽陷入陰中取陽氣通天之竅穴以火引火而導之此宜灸𤋲也若將有病者一概灸之豈不誤哉仲景云微數之脈慎不可灸因火為邪則為煩逆追虛逐實血散脈中火氣雖微內攻有力焦骨傷筋血難復也又云脈浮宜以汗解用火灸之邪無從出因火而盛病從腰以下必重而痹名火逆也脈浮熱甚而灸之此為實實而虛治因火而動必咽燥唾血又云身之穴三百六十有五其三十穴灸之有害七十九穴刺之為災並中髓也仲景傷寒例</p>
<p>按明堂針經各條下所說禁忌明矣內經云脈之所見邪之所在脈沉者邪氣在內脈浮者邪氣在表世醫只知脈之說不知病證之禁忌若表見寒證身汗出身常清數慄而寒不渴欲覆厚衣常惡寒手足厥皮膚乾枯其脈必沉細而遲但有一二證皆宜灸之陽氣下陷故也若身熱惡熱時見燥作或面赤面黃咽乾嗌乾口乾舌上黃赤渴咽嗌痛皆熱在外也但有一二證皆不宜灸其脈必浮數或但數而不浮不可灸灸之災害立生若有鼻不聞香臭鼻流清涕眼臉時癢或欠或嚏惡寒其脈必沉是脈證相應也或輕手得弦緊者是陰伏其陽也雖面赤宜灸之不可拘於面赤色而禁之也</p>

<h3>附虛寒溫經諸方</h3>
<p>補肝散治肝臟氣虛視物不明兩脅脹滿筋脈拘急面色青小腹痛</p>
<p>山茱萸　當歸　五味子　山藥　黃耆　川芎　木瓜（各半兩）　乾地黃　白朮（各一錢）　獨活　酸棗仁（各四銖）</p>
<p>上末每二錢匕以水煎入棗一枚</p>
<p>茯神湯治膽氣虛冷頭痛目眩心神恐畏不能獨處胸中滿悶</p>
<p>茯神　酸棗仁（炒去殼）　黃耆　白芍　五味子　柏子仁（各一兩）　桂心　熟地黃　人參甘草（各半兩）</p>
<p>上㕮咀每四錢半入姜煎</p>
<p>補心丸治本臟虛冷善恐怖如魘狀及女人產後中寒腹痛月水不調</p>
<p>當歸　川芎　白芍　甘草　附子　防風　桂心　細辛　乾薑　蜀椒　厚朴　半夏　大黃豬苓（各一兩）　茯苓　遠志（各二兩）</p>
<p>上末蜜丸如梧子大酒服五七丸日三加至十丸橘附丸治小腸虛冷小腹疼小便頻而清白</p>
<p>橘紅（炒）　桑螵蛸（炙）　龍骨　山茱萸　附子（炮）　鹿茸（酒蒸焙）</p>
<p>上等分為末酒糊丸梧子大每六十丸空心鹽湯下檳榔散治脾寒飲食不消勞倦氣脹噫滿憂恚不樂</p>
<p>檳榔（八個）　人參　茯苓　陳曲　麥蘖　吳茱萸　厚朴　白朮（各二兩）　陳皮（一兩半）</p>
<p>上末食後酒服方寸匕日二次</p>
<p>進食散治胃氣虛冷或食生冷或飲食不節胸膈痞塞腹脹怠惰不思食噁心溏泄</p>
<p>半夏曲　肉豆蔻（煨）　草果仁　高良薑　麥蘖（炒）　附子（炮）　丁香　厚朴　陳皮　人參　青皮　甘草（炙半兩）</p>
<p>上㕮咀每四錢入薑棗煎</p>
<p>白石英湯治肺氣虛弱惡寒咳嗽鼻流清涕喘息氣微者</p>
<p>白石英　細辛　五味子　陳皮　鍾乳粉　阿膠　蛤粉　桂心　人參　甘草（炙各五錢）　紫菀（一兩）</p>
<p>上㕮咀每四錢入姜煎</p>
<p>訶梨勒丸治大腸虛冷腸鳴泄瀉腹脅氣痛飲食不化</p>
<p>訶子　附子　肉豆蔻　木香　吳茱萸　龍骨　茯苓　蓽茇（各二錢）</p>
<p>上末薑汁糊丸梧子大每四五十丸空心米湯下</p>
<p>十補丸治腎臟虛弱面色黎黑足冷足腫耳鳴耳聾肢體羸瘦足膝軟弱小便不利或多或少腰脊疼痛</p>
<p>附子（炮）　五味子（各一兩）　山茱萸肉　山藥　牡丹皮　鹿茸（制）　桂心　茯苓　澤瀉（各一兩）</p>
<p>上為末煉蜜丸梧子大每六七十丸空心鹽湯下韭子丸治膀胱虛冷小便白濁滑數日夜無度</p>
<p>赤石脂（煅）　韭子（炒）　牛膝（酒浸）　牡蠣（煆）　附子（炮）　覆盆子（酒浸）　桑螵蛸　鹿茸（制）　龍骨　肉蓯蓉（各一兩）　雞肶胵（燒灰）　沉香（各五錢）</p>
<p>上為末酒糊丸梧子大每六七十丸空心鹽湯下</p>
<p>按以上諸方並出五臟治要例</p>

<h1>卷十五</h1>

<h2>瘡瘍門</h2>

<h3>內經論瘡瘍之因</h3>
<p>生氣通天論云膏粱之變足生大疔又云營氣不從逆於肉理乃生癰腫</p>
<p>陰陽應象論云地之濕氣感則害人皮肉筋脈</p>
<p>脈要精微論云諸癰腫筋攣骨病痛者此寒氣之腫八風之變也</p>
<p>至真大要論云諸痛癢瘡瘍皆屬心火</p>

<h3>河間原瘡瘍之病</h3>
<p>原病式云諸痛癢瘡瘍皆屬心火者蓋人近火氣者微熱則癢熱甚則痛附近則灼而為瘡皆火之用也或癢痛如針輕刺者猶飛迸火星灼之然也癢者美疾也故火旺於夏而萬物蕃鮮榮美也炙之以火漬之以湯而癢轉甚者微熱之所使也因而癢去者熱令皮膚縱緩腠理開通陽氣得泄熱散而去故也或夏熱皮膚癢而以冷水沃之不去者寒能收斂腠理閉密陽氣鬱結不能散越怫熱內作故也癢得爬而解者爬為火化微則亦能令癢甚則癢去者爬令皮膚辛辣而屬金化辛能散故金化見則火力分而解矣或云痛為實癢為虛者非謂虛為寒也正謂熱之微甚也或疑瘡瘍皆屬火熱而反腐出膿水者何也猶穀肉果菜熱極則腐爛而潰為汙水也潰而腐爛者水之化也所謂五行之理過極則勝己者反來制之故火熱過極則反兼水化又如鹽能固物令不腐爛者鹹寒水化制其火熱使不過極故得久固也萬物皆然</p>
<p>癰淺而大也經曰熱勝血則為癰也三因方曰癰者壅也疽深而惡也三因方曰疽者沮也癤者節也</p>
<p>瘍有頭小瘡也</p>
<p>疹浮小癮疹也</p>
<p>瘤氣赤瘤丹熛熱勝氣也火之色也</p>
<p>結核火氣熱甚則鬱結堅硬如果中核也不必潰發但令熱氣散則自消也</p>

<h3>瘡瘍脈證</h3>
<p>身重脈緩濕勝除濕　身熱脈大心燥時腫乍來乍去遂熱　諸痛眩暈動搖脈弦去風　氣澀氣滯乾燥亡津液脈澀瀉氣補血　寒勝則浮食不入便溺多惡寒脈緊細宜瀉寒水</p>
<p>丹溪論相火能動為諸病瘡瘍亦然</p>
<p>詳見火證門</p>

<h3>癰疽當分經絡論</h3>
<p>丹溪云六陽經六陰經有多氣少血者有多血少氣者有多氣多血者不可一概論也少陽經多氣少血理宜預防肌肉難長驅毒利藥亦難輕用予從叔多慮神勞年近五十左膊外側紅腫如慄予曰勿輕視且先與人參濃湯得數升乃佳與數帖而止旬余值大風拔木瘡上起一紅線繞背抵右肋予曰大料人參湯加芎術補劑與之兩月而安李兄年三十連得憂患且好色又作勞左腿外側臁生紅腫如慄一醫與承氣兩帖下之矣又一醫教與解毒下之予視之脈大實後果死或曰生臀癰者何如予曰臀在少腹之後居其下此陰中之陰也其道遠其位僻雖太陽多血氣運雖及血亦罕來中年後生者須預補之若無積補之功其禍多在瘡成痂之後或半年以來乃病粗工不察或致失手慎之戒之病機機要云瘰癧者結核是也或在耳後或在耳前或在耳下連及頤頷或在頸下連缺盆皆謂瘰癧或在胸及胸之側或在兩脅皆謂之馬刀手足少陽主之</p>
<p>按此謂分經用藥則不致有犯禁壞逆之失也然手少陽三焦少陰心太陰肺足少陽膽少陰腎太陰脾多氣少血手厥陰心包絡太陽小腸足太陽膀胱厥陰肝多血少氣手陽明大腸足陽明胃多氣多血也故不可一概論治況以上病例不繫膏粱丹毒火熱之變因虛勞氣鬱所致止宜補形氣調經脈其瘡當自消散蓋不待汗之下之而已也其不詳脈證經絡受病之異者下之先犯病禁經禁故致失手如此丹溪又曰才得腫痛參之脈證但有虛弱便與滋補血氣無虧可保終吉若用尋常驅熱拔毒及氣藥虛虛之禍如指諸掌且夫火熱為病亦有微甚所謂君火相火是也瘡瘍所發而有癰疽癤癧輕重淺深或止發於一經或兼二經者止當求責於一二經則不可干擾余經也若東垣處方用藥是矣矧有兼風兼濕兼痰兼氣兼血兼陰虛等證者病本不同治當求責前論雖略比之世俗外科等書圖人形瘡樣而不分經絡者此則大有徑庭矣</p>

<h3>治瘡大要三法</h3>
<p>病機機要云瘡瘍者火之屬須分內外以治其本若其脈沉實當先疏其內以絕其源也其脈浮大當先托裡恐邪氣入內也有內外之中者邪氣至盛遏絕經絡故發癰腫此因失托裡及失疏通又失和榮衛也治瘡之大要須明托裡疏通榮衛之三法內之外者其脈沉實發熱煩躁外無焮赤痛深於內其邪氣深矣故疏通臟腑以絕其源外之內者其脈浮數焮腫在外形證外顯恐邪氣極而內行故先托裡也內外之中者外無焮惡之氣內亦臟腑宣通知其在經當和榮衛也用此三法之後雖未瘥必無變證亦可使邪氣峻減而易愈</p>

<h3>瘡宜發汗論</h3>
<p>內經云汗之則瘡已東垣云東南二方者在人則為內小腸熱甲膽風小腸與膽皆居其下其性炎上其瘡外有六經之形證內無便溺之阻隔飲食如故清便自調知不在裡非疽瘡也止癰癤也小則為癤大則為癰其邪所受於下風濕之地氣自外而來侵加於身者也經云榮氣不從逆於肉理乃生癰腫諸痛癢瘡皆屬心火此瘡自外而入是丙小腸左遷入於膽作痛而非癢也此二方皆主血血為病必痛此元氣不足營氣逆行其瘡初出未有傳變在於肌肉之上皮毛之間只於風熱六經所行經絡地分出矣宜瀉其風濕熱醫者只知陰覆其陽則汗也此宜發汗者乃濕熱鬱其手足少陽致血脈凝逆使榮衛周身元氣消弱也其風熱鬱滯於下其面色必赫赤而腫微黯色東方清埋沒之色也風木之性上衝顏必忿色其人多怒其瘡之色亦赫赤腫硬微帶黯色其瘡之形勢亦奮然高起結硬而作痛也其脈止在左手左手主表左寸外洪緩左關洪緩而弦是客邪在於血脈之上皮膚之間宜急發其汗而通其榮衛則邪氣去矣以托裡榮衛湯主之</p>
<p>謹按前論大要三法即此瘡宜汗之及先托裡恐邪氣入內言外因也宜先疏內以絕其源言內因也當和榮衛謂不內外因之證也故瘡之發於皮表者因大略言汗其汗下和之間然亦有外治之次第焉如郭氏治驗云一婦人五十九歲右耳下天容穴間患一疔瘡其頭黑靨四邊泡起黃水時流渾身麻木發熱譫語時時昏沉六脈浮洪用烏金散汗之就以鈚針先刺瘡心不痛周遭再刺十餘下紫黑血出方知疼痛就將寸金錠子紝入瘡內外用提丁錠子放於瘡上膏藥貼護次日汗後精神微爽卻用破棺丹下之病即定其疔潰動後用守效散貼塗紅玉錠子紝之八日其疔自出矣茲所謂審脈證汗下之間外治次第如此殊勝不察脈證但見發熱譫語便投涼劑與下或兼以香竄之藥遂致誤人者遠矣</p>

<h3>瘡辨五善七惡</h3>
<p>外科精要云熱發於皮膚之間浮腫根小至大不過三二寸者為癤六腑積熱騰出於外肌肉之間其發暴盛腫皮光軟侵展廣大為癰五臟風毒積熱攻焮肉骨風毒猛暴初生一如蓓蕾形自焦枯觸之應者乃疽也</p>
<p>夫五善七惡者動息自寧飲食知味一善也便利調勻二善也膿清腫消不臭三善也神采精明語聲清爽四善也體氣和平五善也煩躁時嗽腹痛渴甚或泄痢無度小便如淋一惡也膿血大泄腫焮尤甚膿色敗臭痛不可近者二惡也喘粗短氣恍惚嗜臥三惡也目視不正黑睛緊小白睛青赤瞳子上看者四惡也肩背不便四肢沉重五惡也飲食不下服藥而嘔食不知味六惡也聲嘶色敗鼻青赤面目四肢浮腫七惡也五善見三則瘥七惡見四則危然則病有源同七惡者乃皮緊急而知善也病有源同五善者乃皮緩虛而知惡也知是者豈凡醫之所知哉</p>
<p>此事難知論中定癰疽死之地分</p>
<p>一伏菟　二腓腨　三背　四五臟俞　五項上　六腦　七髭　八髩　九頤</p>
<p>謹按素問靈樞諸篇具瘡瘍之由生死之要針治之法甚詳宜玩本文大抵以上所言地分皆脈絡所會內系腑臟然患者得而早言醫者審證按法治之則皆為不死矣設不早治治不對證雖發於不死之地分乃恐亦致死矣</p>

<h3>論瘡瘍攻補法</h3>
<p>元戎云陷脈為瘻留連肉腠營氣不從逆於肉理乃生癰腫榮逆血鬱血鬱則熱聚為膿正理論曰熱之所過則為癰腫營氣不從亦有不熱者乎答曰膏粱之變芳草之美金石之過氣血不盛榮衛之氣充滿而抑遏不能行故閉塞血氣腐而為癰也當泄之以奪盛熱之氣若其人飲食疏精神衰氣血弱肌肉消薄榮衛之氣短促而澀滯故寒薄腠理閉鬱而為癰腫也當補之以接虛怯之氣亦當以脈浮沉別之既得盛衰泄之則連翹大黃補之則內托之類是也</p>
<p>按此辨瘡瘍因熱因寒及氣血鬱而成當攻補之法不同宜與前後諸篇兼看殆無餘蘊矣但世俗昧此理而云是瘡不是瘡且服五香連翹湯然或中或否致誤者多蓋不審形氣虛實瘡毒淺深發表攻裡所因不同故也今以丹溪先生外科精要發揮諸法之義附於後方例之下庶學者幸有所鑑焉</p>

<h3>論瘡瘍宜灸</h3>
<p>元戎云瘡瘍自外而入者不宜灸自內而出者宜灸外入者托之而不內內出者接之而令外故經云陷者灸之灸而不痛痛而後止其灸灸而不痛者先及其潰所以不痛而後及良肉所以痛也灸而痛不痛而後止其灸灸而痛者先及其未潰所以痛而次及將潰所以不痛也</p>
<p>按此亦約法也因以東垣等法附於左宜參用之凡人初覺發背欲結未結赤熱腫痛先以濕紙覆其上立視候之其紙先干處即是結癰頭也取大蒜切成片如當三錢厚薄安於頭上用大艾炷灸之三壯即換一蒜片痛者灸至不痛不痛灸至痛時方住最要早覺早灸為上一日三日十灸十活三日四日六七活五六日三四活過七日則不可灸矣若有十數頭作一處生者即用大蒜研成膏作薄餅鋪頭上聚艾於蒜餅上燒之亦能活也若背上初發赤腫一片中間有一片黃粟米頭子便用獨蒜切去兩頭取中間半寸厚薄正安於瘡上著艾灸十四壯多至四十九壯</p>
<p>按此謂癰疽所發宜灸之也然諸瘡患久成漏者常有膿水不絕其膿不臭內無歹肉尤宜用附子浸透切作大片厚三二分於瘡上著艾灸之仍服內托之藥隔三二日再灸之不五七次自然肌肉長滿矣至有膿水惡物漸潰根深者郭氏治用白麵硫黃大蒜三物一處搗爛看瘡大小捻作餅子厚約三分於瘡上用艾炷灸二十一壯一灸一易後隔四五日方用翠霞錠子並信效錠子互相用之紝入瘡內歹肉盡去好肉長平然後貼收斂之藥內服應病之劑調理即瘥矣蓋不止宜灸於瘡之始發也大抵始發宜灸要汗下補養之藥對證至灸冷瘡亦須內托之藥切當設有反逆不唯不愈恐致轉生他病之患也</p>
<p>瘡分三因</p>
<p>陳無擇云發背癰疽者該三因而有之論曰癱疽瘰癧不問虛實寒熱皆由氣鬱而成經亦云氣宿於經絡與血俱澀而不行壅結為癰疽不言熱之所作而後成癰者此乃內因喜怒憂思有所鬱而成也身有熱被風冷搏之血脈凝泣不行熱氣壅結而成亦有陰虛陽氣湊襲寒化為熱熱成則肉腐為膿者此亦外因寒熱風濕所傷而成也又服丹石及灸爆酒面溫床厚被所致又盡力房室精虛氣節所致者此乃因不內外所傷而成也故知三因備矣</p>
<p>按此所分三因雖備但未具瘡瘍之邪在經在表在裡之異故其治法亦不能詳備也</p>

<h3>論陰滯陽則生癰陽滯陰則生疽</h3>
<p>丹溪曰精要雲陽滯於陰脈浮洪弦數陰滯於陽脈沉細弱澀陽滯以寒治之陰滯以熱治之切詳其意陽滯陰滯當作熱治寒治求之寒熱固可作陰陽論於陰於陽分明是於氣於血他無可言也熱滯於氣固無寒滯耶寒滯於血固無熱滯耶何寒不能傷氣熱不能傷血耶以予觀之氣為陽行脈外血為陰行脈內相併分派周流循環一身無停止謂之脈一呼脈行三寸一吸脈行三寸呼吸定息共得六寸一身通行八十一丈得熱則行速而太過得寒則行遲而不及五味之偏七情之厚過氣為滯津液稠厚積而久也為飲為痰滲入脈內血為所亂因而凝濁運行冱泣或為沸騰此陰滯於陽也正血滯於氣也氣病今人或以藥助邪病上生病血之病日增溢出脈外墜道隘塞升降有妨運化失令此陽滯於陰也正氣滯於血也病分寒熱者當是稟受之素偏虛邪之雜合豈可以陽為熱陰為寒耶浮洪弦數氣病之脈也豈可遽此作熱論沉細弱澀血病之脈豈可遽此作寒論此萬病之根本豈止疥癬瘡瘍癰疽而已幸相評其是否</p>
<p>明瘡瘍之本末</p>
<p>東垣曰生氣通天論云營氣不從逆於肉理乃生癰腫又云膏粱之變足生大疔受如持虛陰陽應象論云地之濕氣感則害人皮肉筋脈是言濕氣外傷則營氣不行榮衛者皆營氣之所經營也營氣者胃氣也運氣也榮氣為本本逆不行為濕氣所壞而為瘡瘍也膏粱之變亦是言厚滋味過度而使營氣逆行凝於經絡為瘡瘍也此邪不在表亦不在裡惟在其經中道病也以上內經所說俱言因營氣逆而作也遍看諸瘡瘍論中多言二熱相搏熱化為膿者有隻言熱化為膿者又言濕氣主瘡寒化為熱而為膿者此皆瘡疽之源也宜於所見部分用引經藥併兼見證中分陰證陽證先瀉營氣是其本本逆助火濕熱相合敗壞肌肉而為膿血者此治次也宜遠取諸物以比之一歲之中大熱無過夏當時諸物皆不壞爛壞爛者交秋濕令大行之際也近取諸身熱病在身止顯熱而不敗壞肌肉此理明矣標本不得邪氣不服言一而知百者可以為上工矣</p>
<p>營氣不從逆於肉理乃生瘡癰且營氣者胃氣也飲食入於胃先輸於脾而朝於肺肺朝百脈次及皮毛先行陽道下歸五臟六腑而氣口成寸矣今富貴之人不知其節以飲食肥醲之類雜以厚味日久太過其氣味俱厚之物乃陽中之陽不能走空竅先行陽道反行陰道逆於肉理則濕氣大勝則子能令母實火乃大旺熱濕既盛必來克腎若雜以不順又損其真水腎既受邪積久水乏水乏則從濕熱之化而上行其瘡多出背出腦此為大疔之最重者也若毒氣行於肺或脾胃之部分毒之次也若出於他經又其次也濕熱之毒所止處無不潰爛故經言膏粱之變足生大疔受如持虛如持虛器以受物物無不受治大疔之法必當瀉其營氣以標本言之先受病為本非苦寒之劑為主為君不能除其苦楚疼痛也諸瘡瘍有痛往往多以乳香沒藥雜以芳香之藥止之必無少減之理若使經絡流通臟腑中去其壅滯必無痛矣苦寒之劑除其疼痛藥下於咽則痛立已此神品藥也</p>
<p>瘡瘍食肉乃自棄也瘡瘍者乃營氣而作也今反補之而自棄何異雖用藥施治而不能愈地之濕氣自外而入內者瘡癤當先服藥而用針如瘡癤小不欲飲藥或嬰兒之瘡先當溫衣覆蓋令其凝泣壅滯血脈溫和則出血立已者不如此血脈凝滯便針則邪毒不瀉反傷良肉又益其瘡勢也瘡瘍及諸病面赤雖伏大熱禁不得攻裡為陽氣怫鬱邪氣在經宜發表以去之故曰火鬱則發之雖大便數日不見宜多攻其表以發散陽氣少加潤燥之藥以潤之如見風脈風證只可用發表風藥便可以通利得大便行也若只乾燥秘澀尤宜潤之慎不可下也瘡瘍鬱冒俗呼昏迷是也宜汗之則愈驗瘡名色治之當從素問針經聖濟總錄易老瘡論及諸家治瘡用藥法度此為緊要臨病之際宜詳審焉</p>
<p>謹按聖濟總錄能悉諸瘡之名色但其用藥則多主寒涼而無通變之法惟以上易老東垣等言深擷針經之大法陳脈病治例之要學者能熟此等議論則臨證處方便自胸中瞭然明白</p>

<h3>論腸癰</h3>
<p>陳無擇云癰疽初無定處隨其所發即命名在外則為發背發腦在內則為腸癰內癰心癰肺癰臍癰等證得其法則生失其法則死外證易識內證難明不可不備述也腸癰為病身甲錯腹皮急按之濡如腫狀腹無聚積身無熱脈數此為腸內有膿久積陰冷所成也故金匱有用附子溫之小腹腫痞按之狀如淋小便自調發熱身無汗復惡寒其脈遲緊者膿未成可下之當有血洪數者膿已成不可下此以內結熱所成也故金匱有用大黃利之甚者腹脹大轉側聞水聲或繞臍生瘡或膿從臍出或大便出膿血不治必死其如五內生瘡亦止分利陰陽而已不比外癰須依四節八事之次第也脈經引官羽林婦病醫診之其脈滑而數滑則為實數則為熱滑則為榮數則為衛衛數下降榮滑上升榮衛相干血為濁敗少腹痞堅小便或澀或時汗出或復惡寒膿為已成設脈遲緊即為瘀血血下即愈更內經所載有息積病此見有得之二三年遍身微腫續乃大腸與臍連日出膿遂致不救此亦腸癰之類也不可不審</p>
<p>按此言內癰腸癰等候語約而精脈經與此大同小異宜並詳審可也</p>

<h3>瘡瘍治法</h3>
<p>純早年居淮南於陳復初契家齋堂得東原郭文才甫家傳瘡科心要二卷持行四方按法每擇用之多獲奇效故不敢湮沒其道因取東垣先生諸試效法雜以古今名方於下每附丹溪先生外科精要發揮之旨以為通變之義亦學者之一助云辛涼發散之劑</p>
<p>東垣黃連消毒散治癰疽發於腦項或背太陽經分腫勢外散熱毒焮發麻木不痛者宜先灸之或痛而發熱並宜服此</p>
<p>黃連（制）　羌活（各一錢）　黃芩　黃柏（各半錢酒製）　生地黃　知母（制）　獨活　防風當歸尾　連翹（各四分）　藁本　防己　桔梗（各半錢）　黃耆　蘇木　陳皮　澤瀉（各二分）　人參　甘草（各三分）</p>
<p>上㕮咀水煎</p>
<p>按元好問記云素飲酒於九月中患腦之下項之上出小瘡後數日腦項麻水腫勢外焮瘍醫遂處五香連翹至八日不下而云不可速療十八日得膿俟膿出用藥或砭刺三月乃可平四月如故予記醫經凡瘡見膿九死一生果如醫言則當有束手待斃之悔矣乃請明之診視且謂膏粱之變不當投五香五香已無及當先用火攻之策然後用藥以大艾炷如兩核許者攻之至百壯乃痛覺次為處方云是足太陽膀胱之經其病逆當反治脈中得弦緊按之洪大而數又且有力必當仗其所主而先其所因其始則同其終則異可使破積可使潰堅可使氣如可使必已必先歲氣無伐天和以時言之可收不可汗經與病禁下法當結者散之咸以䎡之然寒受邪而禁咸諸苦寒為君為用甘寒為佐酒熱為因用為使以辛溫和血大辛以解結為臣三辛三甘益元氣而和血脈淡滲以導酒濕扶持秋令以益氣瀉火以入本經之藥和血且為引用既以通經為主用君以黃芩連柏生地黃知母酒製之本經羌活獨活防風藁本防己當歸連翹以解結黃耆人參甘草配諸苦寒者三之一多則滋營氣補土也生甘草瀉腎之火補下焦元氣人參橘皮以補胃蘇木當歸尾去惡血生地黃補血酒製防己除膀胱留熱澤瀉助秋去酒之濕熱凡此諸藥必得桔梗為舟楫乃不下沉投劑之後疽當不痛不拆食進體健如言服之投床大鼾日出乃寤以手捫瘡腫減七八至瘡痂斂都十四日而已世醫用技豈無取效者至於治效之外乃能歷數體中不言之秘平生所見惟明之一人而已　詳見試效方內托羌活湯治足太陽經中左右尺脈俱緊按之無力尻臀生癰堅硬腫痛大作</p>
<p>羌活　黃柏（酒製各二錢）　防風　藁本　當歸尾（各一錢）　肉桂（三分）　連翹　甘草（炙）　蒼朮　陳皮（各半錢）　黃耆（一錢半）</p>
<p>上㕮咀水酒各半煎食前溫服取汗</p>
<p>白芷升麻湯治手陽明經分臂上生癰左右寸部脈皆短中得之俱弦按之洪緩有力此得之八風之變者也</p>
<p>白芷（一錢半）　升麻　桔梗（各一錢）　甘草（炙半錢）　黃耆　黃芩（酒製各四錢）　生黃芩（三錢）　紅花（半錢）</p>
<p>上㕮咀作二服每水酒各半煎食後溫服</p>
<p>內托黃耆柴胡湯治瘡生腿內近膝股或癰或附骨癰初起腫痛勢大此足大陰厥陰之分脈細而弦按之洪緩有力</p>
<p>黃耆（二錢）　柴胡（一錢）　羌活（半錢）　連翹（一錢半）　肉桂（三分）　土瓜根（酒製一錢）　生地黃（二分）　黃柏（二分）　當歸尾（七分）</p>
<p>上㕮咀作一服水二分酒一分煎食前服</p>
<p>內托黃耆酒煎湯治瘡生腿外側或因寒濕得附骨癰於足少陽經分微侵足陽明經堅硬漫腫行步作痛或不能行</p>
<p>柴胡（一錢半）　連翹　肉桂　大力子（炒各一錢）　黃耆　當歸尾（各二錢）　黃柏（半錢）升麻（七分）　炙甘草（半錢）</p>
<p>上㕮咀水酒各半煎食前服</p>
<p>按以上諸方有脈病證治之例立方之旨皆東垣試效法也學者識之則臨病處方當有所據矣</p>
<p>當歸拈痛湯治一切風濕熱毒浸淫瘡瘍下注濕毒腳膝生瘡赤腫裡外臁瘡膿水不絕或癢或痛脈沉緊實數動滑者並宜服之</p>
<p>羌活（半兩）　人參　苦參（酒製）　升麻　葛根　蒼朮（各二錢）　炙甘草　黃芩（酒製）　茵陳葉（酒炒各半兩）　防風　當歸身</p>
<p>知母（酒製）　澤瀉　豬苓（各三錢）　白朮（一錢半）</p>
<p>上㕮咀每服一兩水煎空心服臨睡再服之</p>
<p>按此足太陽陽明三陰藥也東垣本處為治腳氣濕熱之劑然世人用治以上諸瘡甚驗故錄之</p>
<p>內托升麻湯治婦人兩乳間出黑頭瘡瘡頂陷下作黑眼子其脈弦洪按之細小宜服之並乳癰初起亦治</p>
<p>升麻　葛根　連翹（各一錢半）　肉桂（三分）　黃耆（一錢）　當歸身（一錢）　黍黏子（半錢）　黃柏（二分）　炙甘草（一錢）</p>
<p>上㕮咀作一服水二分酒一分同煎食後服</p>
<p>按此足陽明厥陰藥也</p>
<p>散腫潰堅湯治馬刀瘡結硬塊子堅如石者在耳下至缺盆中或至肩上或入脅下皆手足少陽經中及瘰癧遍於頦或至頰車堅硬如石在足陽明經中所出或二證瘡已破流膿水並皆治之</p>
<p>柴胡（四錢）　升麻（三分）　草龍膽（半兩酒製炒）　黃芩（八錢二半酒炒）　炙甘草（三錢）桔梗（半兩）　連翹（三錢）　栝蔞根（半兩酒製）　當歸尾　白芍（各二錢）　黃柏（酒製去皮）　知母（酒製各半兩）　葛根（二錢）　黃連（一錢）　京三稜（酒製微炒）　廣朮（制如上各三錢）　昆布（淨半兩）</p>
<p>上件㕮咀每服六錢或七錢水二盞八分先浸多半日煎至一盞去渣熱服於臥處身腳在高處頭低垂每含一口作十次咽服畢依常安臥取藥在膈上停蓄故也另攢半料作極細末煉蜜為丸如綠豆大每服百丸或百五十丸用此湯一口送下食後服之藥多少量病人虛實應服藥皆效此例</p>
<p>升麻調經湯治頦下或至頰瘰癧此證出足陽明胃之經中來也若瘡深遠隱曲肉底是足少陰腎中來也乃戊傳癸腎是夫胃傳妻俱作塊子堅硬大小不等並皆治之或作丸服亦得</p>
<p>升麻（八錢）　葛根（五錢）　草龍膽（酒製炒）　黃芩（酒製各半兩）　當歸尾（三錢）　桔梗連翹（各半兩）　芍藥（三錢）　黃柏（酒炒一錢）　知母（酒炒一兩）　黃連　廣朮（酒炒）　甘草（炙）　京三稜（酒炒各半兩）　生黃芩（四錢）</p>
<p>上件另秤一半作末蜜為丸如綠豆大每服百丸或百五十丸一半多作㕮咀每服秤半兩若能食便硬可旋加至七八錢服如潰堅湯法此制之緩也</p>
<p>連翹散堅湯治耳下至缺盆或至肩上生瘡堅硬如石動之無根名曰馬刀從手足少陽經中來也或生兩脅或已流膿作瘡未破皆治之</p>
<p>柴胡（一兩二錢）　連翹　當歸尾（酒製）　芍藥　生黃芩（各半兩）　炙甘草（三錢）　土瓜根（酒炒）　草龍膽（酒製四次各一兩）　蒼朮（二錢）　黃芩（酒炒二次二錢）　黃連（酒炒二次二錢）　廣朮　京三稜（細切各半兩同廣朮酒製一次微炒乾）</p>
<p>上件另秤一半蜜丸如綠豆大如上法服㕮咀和勻每服半兩服如上法亦緩治之</p>
<p>按以上三方本於經分用藥潰堅散郁之劑也消腫湯治馬刀瘡</p>
<p>柴胡（二錢）　連翹（三錢）　當歸尾　甘草（各一錢）　生黃芩（二錢）　紅花（少許）　黃連黍黏子（炒各半錢）　栝蔞根　黃耆（各一錢半）</p>
<p>上件每服半兩或一兩水煎熱服食後</p>
<p>按此足少陽例藥也</p>
<p>柴胡通經湯治小兒項側有瘡堅而不潰名曰馬刀</p>
<p>柴胡　連翹　當歸尾　黃芩　生甘草　黍黏子　桔梗　京三稜（各二分）　紅花（少許）　黃連（五分）</p>
<p>上㕮咀作一服水煎稍熱服</p>
<p>按此手少陰太陰足少陽厥陰藥也東垣諸法類此者甚多茲不詳錄郭氏亦有治瘰癧數方本攻裡內消之劑故附於後雜方內</p>
<p>郭氏升麻牛蒡子散治時毒瘡疹脈浮洪在表者瘡發於頭面胸膈之際</p>
<p>升麻　牛蒡子　甘草　桔梗　葛根　玄參　麻黃（各一錢）　連翹（二錢）</p>
<p>上㕮咀姜三片水二盞作一服</p>
<p>中和湯治時毒脈弦洪在半表裡者</p>
<p>菖蒲　牛蒡子　羌活　川芎　防風　漏蘆　荊芥　麥門冬　前胡　甘草</p>
<p>上㕮咀每服一兩水煎</p>
<p>按此並出足太陽陽明例藥也</p>
<p>機要方治結核耳前後或耳下頷下有者皆瘰癧也桑椹二斗極熟黑色者以布裂取自然汁砂器內文武火慢熬成薄膏子每日白湯點一匙食後日三服</p>

<h3>辛平發散之劑</h3>
<p>良方升麻和氣飲治瘡腫癤疥癢痛</p>
<p>甘草　陳皮（各一兩半）　芍藥（七錢半）　大黃（半兩煨）　乾葛　蒼朮　桔梗　升麻（各一兩）　當歸　半夏　茯苓　白芷（各二錢）　乾薑　枳殼（各半錢三因方有厚朴半錢）</p>
<p>上㕮咀每服一兩水煎</p>
<p>按此手足太陰陽明經藥也五積散加減法世俗多用之故收入蓋欲燥脾胃勝濕和氣為治瘡之劑然臨證而不通變恐未合宜也</p>
<p>當歸飲子治瘡疥風癬濕毒燥癢瘡</p>
<p>當歸　白芍　川芎　生地黃　白蒺藜　防風　荊芥（各一兩）　何首烏　黃耆　甘草（各半兩）</p>
<p>上㕮咀每服一兩水煎或為末每服一二錢亦得</p>
<p>按此疏風熱之劑手足三陰藥也血虛者不可缺此聖濟總錄金針散治發背諸瘡腫</p>
<p>皂角針春取一半新採一半黑者</p>
<p>上一味不拘多少曬乾為末食後酒調二三錢服</p>
<p>按丹溪曰此藥治癰疽已破未破皆用直劗領到潰處意謂當入群隊中用也</p>

<h3>辛溫發散之劑</h3>
<p>局方托裡十補散</p>
<p>黃耆　人參　當歸（各二錢）　厚朴　桔梗　川芎　防風　桂心　甘草　白芷（各一錢）</p>
<p>上㕮咀水煎</p>
<p>謹按衛生寶鑑曰諸痛癢瘡瘍皆屬心火言其常也如瘡盛形羸邪高痛下始熱終寒此反常也固當察時下之宜而權治故曰經者常也法者用也醫者意也隨其宜而治之可收十全之功矣故此方用之於癰疽初發或已發或內托然瘡證脈緩澀或身倦惡寒熱少脈弦或緊細者宜用之散風寒助陽之劑也表裡氣血之藥若施之於積熱焮毒更不分經絡時宜不能不無誤也丹溪曰精要謂排膿內補十宣散治未成者速散已成者速潰誠哉是言也若用之於些小癰疽與冬月時令盡用內托之功若於冬月腫瘍用之亦可轉重就輕移深於淺若潰瘍於夏月用之其桂樸之溫散佐以防風白芷吾恐雖有參耆難為倚仗比見世人用此者不分癰疽冬夏無經絡無前後如盲人騎瞎馬半夜臨深池危哉</p>
<p>十六味流氣飲治無名惡腫癰疽等證</p>
<p>川芎　當歸　芍藥　防風　人參　木香　黃耆　官桂　桔梗　白芷　檳榔　厚朴　烏藥甘草　紫蘇　枳殼</p>
<p>上㕮咀水煎</p>
<p>按此表裡氣血藥也復以疏風助陽之劑世俗多用之故收入非脈之洪緩沉遲緊細者不宜用此每見外科諸家載此往往不分經絡脈證不具時宜但云化毒消腫有云不退者加以補氣血之藥蓋又使人不能無疑也用者當觸類而長之可矣</p>
<p>郭氏神效烏金散治癰疽疔腫時毒附骨疽諸惡瘡等證若瘡黑陷如石堅四肢冷脈細或時昏冒譫語循衣煩渴危篤者服此汗之瘡起</p>
<p>蒼耳頭（五月五日午時效）　小草烏頭　火麻頭（火日收採）　木賊（去節）　蝦蟆頭　樺皮節（酥炙）　麻黃（去根節）</p>
<p>上曬乾各等分同入瓷器內鹽泥固濟炭火內從早煆至申分如黑煤色為度碾為末每服二錢病重者三錢用熱酒調下未汗再一服如汗乾卻服解毒疏利之藥如修合此藥必選天睛好日於靜室中勿令雞犬貓畜及陰人見也又名首功玄黑散</p>
<p>奪命丹治諸般腫毒疔疽惡瘡</p>
<p>蟾酥　輕粉（各半錢）　硃砂（三錢）　白礬（枯）　寒水石　銅綠（各一錢）　蝸牛（二十一個別研）　乳香　沒藥　麝香（一錢）</p>
<p>上件為細末將蝸牛別研一處丸如丸不就用好酒糊和丸如綠豆大每服一丸生蔥三五莖嚼極爛吐於手心包藥在內熱酒和蔥送下如重車行五七里汗出為效重者再服一二丸</p>
<p>蟾酥丸治療黃一切惡瘡</p>
<p>川烏　蓮花葉　硃砂（各一錢半）　乳香　沒藥（各二錢）　輕粉　蟾酥（各一錢）　麝香（半錢）</p>
<p>上為細末糊丸菀豆大每服一丸病重者二丸依前法服取汗</p>
<p>按以上三方郭氏稱為首藥皆主乎發散散出太陽例後二方出少陰例然皆劫劑也智者當較輕重陰陽之分取擇用之</p>
<p>東垣托裡榮衛湯治證見前瘡宜發汗論</p>
<p>黃耆　紅花　桂枝（各五錢）　蒼朮（三錢）　柴胡　連翹（各二錢）　羌活　防風　當歸身炙甘草　黃芩（各一錢半）　人參（一錢）</p>
<p>上㕮咀每服一兩水酒各半煎</p>
<p>按此足三陽太陰經藥出桂枝例表裡氣血之劑也</p>

<h3>辛熱發散之劑</h3>
<p>托裡溫中湯治瘡為寒變而內陷者膿出清解皮膚涼心下痞滿腸鳴切痛大便微溏食則嘔氣短吃逆不絕不得安臥時發昏憒</p>
<p>羌活（三錢）　附子（炮去皮四錢）　乾薑（炮三錢）　益智仁　丁香　沉香　木香　茴香　陳皮（各一錢）　炙甘草（二錢）</p>
<p>上㕮咀作一服水三盞生薑五片煎服</p>
<p>衛生寶鑑曰經云寒淫於內治以辛熱佐以苦溫以蓋附大辛熱溫中外發陽氣自里之表以為君羌活苦辛溫透關節炙甘草溫補脾胃行經絡通血脈胃寒則嘔吐吃逆不下食益智丁沉大辛熱以散寒為佐瘡氣內攻氣聚而為滿木香陳皮苦辛溫治痞散滿為使按此手足太陽陽明三陰經藥也</p>

<h3>辛涼攻裡之劑</h3>
<p>機要內疏黃連湯治瘡皮色腫硬發熱而嘔大便閉脈洪實者</p>
<p>黃連　芍藥　當歸　檳榔　木香　黃芩　梔子　薄荷　桔梗　甘草（各一兩）　連翹（二兩）　大黃（二兩半）</p>
<p>上㕮咀每服一兩入姜煎</p>
<p>按此本黃連湯加大黃手足少陽足陽明太陰手三陰之藥也丹溪曰精要以大黃治癰疽之要藥以其宣熱拔毒第二論曰瘡始作皆須以大黃等藥極轉利之又排日不廢繼又自言患癰疽者每有瀉泄皆是惡候此又不能無疑者也借曰前說用大黃恐因病體實而大腑秘結有積熱沉痼之疾者發也止可破結導滯推令轉動而已豈可謂極轉利之而且排曰不廢若利下之後又與利藥恐非防微杜漸之意瘡之始作即周禮腫瘍之時也腫在肌肉若非大滿大實堅之證自當行仲景發表之法借五香湯為例散之於外何必遽以峻下之藥奪其里自取其禍切詳河間謂地之濕氣感則害人皮肉筋脈其在外盛而內行其脈沉實當先疏其內以絕其源又謂嘔啘心逆發熱而煩脈沉而實硬腫發悶皮肉不變色根深而大病在內臟腑秘結當急疏利之宜黃連湯先服一二帖次加大黃未效再加二錢以利為度如有熱證只與黃連湯無熱證少煎內托復煎散時時呷之如此則內外皆通血氣流行彼加大黃者自因體實而腑秘也未當如此之多</p>
<p>聖濟射干散治瘡疽發背諸瘡腫痛脈洪實數者</p>
<p>射干　犀角　升麻　玄參　黃芩　麥門冬　大黃（各一兩）　山梔（半兩）</p>
<p>上㕮咀每服五錢加竹葉芒硝一錢以利為度</p>
<p>按此足陽明手太陰經藥也</p>
<p>托裡散治一切惡瘡發背丁疽便毒始發脈洪弦實數腫甚欲作膿者三服消盡</p>
<p>大黃　牡蠣　栝蔞根　皂角針　朴硝　連翹（各三錢）　當歸　金銀花（各一兩）　赤芍　黃芩（各二錢）</p>
<p>上為粗末每半兩水酒各半煎服</p>
<p>按此足厥陰太陰陽明經葉也</p>
<p>破棺丹治諸熱腫一切風熱瘡證發熱多汗大渴便閉譫語結陽之證</p>
<p>大黃（二兩半半生半熟）　芒硝　甘草（各二兩）</p>
<p>上為末煉蜜丸彈子大每服半丸病重一丸至二丸食後童便入酒半盞化服之或白湯合酒化服</p>
<p>按此仲景正陽陽明經藥也</p>
<p>瀉心湯治瘡毒癰腫發躁煩渴脈實洪數者</p>
<p>大黃（四兩）　黃連　山梔　漏蘆　澤蘭　連翹　黃芩　蘇木（各二兩）　犀角（一兩）</p>
<p>上㕮咀每服三五錢水煎服</p>
<p>按此手少陰太陰少陽藥也出足陽明例</p>

<h3>辛平攻裡之劑</h3>
<p>郭氏瑞效丸治腸癰胃癰內積兼男子婦人積聚證</p>
<p>當歸　京三稜　檳榔　木鱉子　穿山甲（炒各一兩）　牡蠣（為末炒山甲都用）　連翹　枳殼（炒各一兩半）　硇砂（焙）　琥珀（各一兩）　巴豆（二十一粒去油）　麝香（少許）</p>
<p>上為末酒糊丸桐子大每服十丸至二三十丸溫酒下臨臥再服如利動臟腑減丸數大小便有膿血出者卻用別藥調治之</p>
<p>萬靈奪命丹郭氏又名延壽濟世膏　如意金丹　廣效保命丹　硃砂備急膏　三教濟世膏　仙授靈寶膏　聖僧慈救膏蓋實一藥也</p>
<p>治一切瘡腫疔疽初起脈沉實及服汗藥後毒氣在裡不盡者宜此下之</p>
<p>硃砂　鹽花（各二錢半）　雄黃　明礬（生用）　楓香（各二錢）　黃丹　赤石脂　琥珀　輕粉（各一錢半）　麝香　片腦（各一錢）　巴豆（去殼水煮十沸）　蓖麻（另研各四十九粒）</p>
<p>上為末用巴豆蓖麻子膏和藥為丸如和不就加煉蜜就成膏收瓷器內如用時旋丸如雞頭大每服一丸井花水下或湯亦得忌熱物半日大人小兒以意加減與服</p>
<p>謹按郭氏用藥格式云凡人患一切瘡腫若脈在表者先服首功玄黑散或奪命丹蟾酥丸之類選用汗之繼服廣效保命膏或化毒涼劑下之若脈在裡者便只服延壽濟世膏或破棺丹下之病屬裡不必汗之故也如是有頭瘡疽就便用硃砂備急膏一丸如黃豆大安於瘡頭上卻用軟黏膏藥蓋護之其瘡必破如瘡暈紫黑色外用宣毒散周圍敷住毒氣如瘡暈赤紅色用水澄膏敷之次日用緊峻碧雲錠子開了瘡口次用緊緩碧霞錠子去其歹肉稍淨卻用緩慢碧玉錠子生肌總名青金錠子不拘日數直待歹肉去淨單用膏藥貼之候膿水盡肌肉平方許貼生好肌斂口之藥若依此法免教人受刀剪針烙之苦如是無頭癰腫待膿成用針刺破方依法收功也愚詳瘡之汗後或始有頭癰疽便用是藥後施錠子雖有次第然病體亦有積熱或風毒氣鬱等證若待開潰次第用藥及無頭癰腫待膿成用法而又不及東垣法之通變神速也如瘡潰動或結歹肉疔疽堅硬卻次第用外治之法方可</p>

<h3>辛熱發表攻裡之劑</h3>
<p>飛龍奪命丹治一切疔瘡惡腫癰疽初發或發而黑陷毒氣內陷者</p>
<p>天南星　雄黃　巴豆（各一錢）　硇砂　黃丹　信石　乳香（各半錢）　斑蝥（十六個去翅足）　麝（少許）</p>
<p>上為末取蟾酥和為丸如黃黍米大每服十一二丸或十四五丸看瘡上下食前後以好酒送下量人虛實與之忌油膩魚肉葷物七日</p>
<p>按此方世俗多用之故收入然香竄燥毒之劑蓋無經不至者故能宣泄備汗吐下三法病因食一切禽畜毒發所致及瘡脈沉緊細數毒蘊在裡並濕毒用之神效但世人多不分此更不審瘡之大熱大渴毒氣焮發而脈浮洪在表及膏粱積熱之人未宜輕舉況有以半夏代雄黃殊不知雄黃治諸瘡及百節中大風中惡者之意此與郭氏二方皆手少陰例藥茲則表裡法也</p>

<h3>辛平發表攻裡之劑</h3>
<p>五香連翹湯治諸瘡腫初覺一二日便厥逆喉咽塞發寒熱</p>
<p>沉香　木香　麝香　連翹　射干　升麻　丁香　獨活　桑寄生　炙甘草（各一兩）　大黃（一兩半）　木通　乳香（各二兩）</p>
<p>上㕮咀每服五錢水一盞半煎七分溫服取利</p>
<p>按丹溪曰精要第一論云不問癰疽瘡癤虛實冷熱先與內托散五香連翹湯沉麝湯等諸方不冷不熱不問老幼少壯陰陽虛實冷熱多服為妙夫癰疽瘡癤臟腑陰陽有淺深虛實冷熱用藥有補瀉溫涼老幼少壯其稟受厚薄形志苦藥隨年歲而增損奈何欲以不冷不熱四五方而通治之又以多服為妙此不能無疑也學者當審經絡察病機而處治大抵豈可仗此為通治之法</p>

<h3>辛涼發表攻裡之劑</h3>
<p>千金漏蘆湯治積熱丹毒無名惡腫脈洪實弦滑發熱煩熱者</p>
<p>漏蘆　麻黃　升麻　赤芍　黃芩　甘草　白蘞　白芨　枳殼（各四兩）　大黃（十二兩）</p>
<p>上㕮咀每服一兩入姜煎</p>
<p>按此出陽明例藥也驅積熱蘊於表裡之劑</p>
<p>防風通聖散</p>
<p>方見中風門</p>
<p>按此表裡氣血之藥也治一切風毒積熱瘡腫脈候弦洪實數浮緊氣血盛實有不可缺此見近有秘傳外科家方以是藥加人參赤茯苓黃耆蒼朮金銀花名消腫托裡散雖以參耆為主復云人參無亦可蓋使人不能無疑而難用也且臨證加減須較表裡之法如表證多者當從此方以辛甘為主散之也里證多者方可從變故此分辛溫辛平辛涼之異</p>

<h3>內托之劑</h3>
<p>機要內托復煎散托裡健胃</p>
<p>地骨皮　黃芩　茯苓　白芍　人參　黃耆　白朮　桂　甘草　防己　當歸（各一兩）　防風</p>
<p>上㕮咀先以蒼朮一斤水五升煎至三升去朮入前十二味再煎至三四盞取清汁分三四次終日飲之又煎蒼朮查為湯去渣依前又煎前十二味渣分飲之</p>
<p>五香湯治毒氣入腹托裡若有異證於內加減</p>
<p>丁香　木香　沉香　乳香（各一兩）　麝（三錢）</p>
<p>上為末水煎空心服若嘔者去麝加藿香一兩渴者加參一兩</p>
<p>按丹溪曰或問內托之法古人有行之者乎曰河間治腫焮於外根盤不深形證在表其脈多浮病在皮肉非氣盛則必侵於內急須內托以救其里宜復煎散除濕散郁使胃氣和平如或未已再煎半料飲之如大便秘及煩熱少服黃連湯如微利及煩熱已退卻與復煎散半兩如此使榮衛俱行邪氣不能內傷也然世俗多用十補散論已見前</p>
<p>聖濟托裡湯治諸疔腫發背曾經汗下毒氣投心迷悶嘔吐而痛可服二三次又名內托散</p>
<p>乳香（明者一兩）　真綠豆粉（四兩一方止用二兩）</p>
<p>上二味合勻每服一錢或二錢甘草煎湯調下</p>
<p>按丹溪曰精要謂內托散一日至三日之內進十數服防毒氣攻衝臟腑名護心散切詳綠豆解丹毒又言治石毒味甘入陽明性寒能補為君以乳香去惡腫入少陰性溫善竄為佐甘草性緩解五金八石及百藥毒為使想此方專為服丹石而發疽者設不因丹石而發疽恐非必用之劑又次與五香連翹湯射干散散結氣消瘀血夫善於驅逐以五般香竄佐之與漏蘆湯相間大黃為佐雖各有黃耆漏蘆甘草之補果能免驅逐之禍乎況大黃入陽明太陽性走而不守瀉諸實熱以其峻捷有將軍之名癰疽因積毒在臟腑非一朝夕今發於外宜以標重為治當先助氣壯胃使根本堅固而行經活血為佐參以經絡時令使毒氣外發此正仲景解表用麻黃桂枝之意治施之早可以內消此乃內托之本意與夫年老者病深者證備者體虛者綠豆雖補將有不勝重任之患矣嘗治一婦人年將七十形實性急而好酒腦生疽方五日脈緊急且澀急用大黃酒煨細切酒拌炒為末又酒拌人參炒入姜煎調一錢重又兩時再與得睡而上半身汗睡覺病已失此亦內托之意又一男子年五十餘形實色黑背生紅腫及胛骨下痛其脈浮數而洪緊食亦嘔正冬月與麻黃桂枝湯加酒黃柏生附栝蔞子甘草節羌活青皮人參黃芩半夏生薑六帖而消此非內托之意歟如此者非一不敢悉具郭氏定疼托裡散治一切瘡腫疼痛不可忍如少壯氣實先用疏利後服此藥</p>
<p>粟殼（去蒂炒三兩）　當歸　白芍　川芎（各半兩）　乳香　沒藥　桂（各三錢）</p>
<p>上㕮咀每服五錢水煎</p>
<p>乳香止痛散治一切瘡腫疼痛不止</p>
<p>粟殼（六兩制）　白芷（三兩）　炙甘草　陳皮（各二兩）　乳香　沒藥（各一兩）　丁香（半兩）</p>
<p>上㕮咀每服三錢水一盞半煎</p>
<p>按丹溪曰精要第十三論云初覺則宣熱拔毒既潰則排膿止痛豈瘡之初作無痛耶已潰之後痛又甚耶每見瘡之作也先發為腫氣血鬱積蒸肉為膿故其痛多少瘡之始作時也膿潰之後腫退肌寬痛必漸減而反痛者此為虛也宜補之亦有穢氣所觸者宜和解之亦有風寒逼者宜溫散之審此則以上二方因有所取擇矣</p>
<p>東垣黃耆人參湯治諸瘡破後食少無睡及有虛熱並穢氣所觸者</p>
<p>人參　麥門冬　陳皮　白朮　蒼朮（各半錢）　黃耆（一錢）　黃柏（四分炒）　升麻（六分）當歸身（半錢）　炒曲（三分）　炙甘草（半錢）　五味子（九個）</p>
<p>上㕮咀作一服水煎</p>
<p>按此手足太陰例藥也</p>
<p>聖濟竹葉黃耆湯通治疔腫諸瘡發熱而渴</p>
<p>淡竹葉（二兩）　生地黃（八兩）　麥門冬　黃耆　當歸　川芎　甘草　黃芩　芍藥　人參半夏　石膏（各二兩）</p>
<p>上㕮咀每服一兩水煎</p>
<p>按此於少陰太陰足陽明藥也</p>
<p>托裡黃耆湯治諸瘡發渴脈虛</p>
<p>綿黃耆（一兩）　炙甘草（一錢）</p>
<p>上㕮咀水煎</p>
<p>東垣聖愈湯治諸瘡血出多而心煩不安不得眠睡此亡血也</p>
<p>熟地黃　生地黃　川芎　人參（各半錢）　當歸身　黃耆（各一錢）</p>
<p>上㕮咀水煎</p>
<p>按以上二方手足太陰之劑一氣分一血分藥也</p>
<p>內補黃耆湯治諸瘡腫發背已破後虛弱無力體倦懶言語食無味少睡脈澀自汗口乾並宜服之</p>
<p>黃耆　麥門冬（各一兩）　熟地黃　人參　茯苓　炙甘草（各三錢）　白芍　川芎　官桂　遠志　當歸（各半兩）</p>
<p>上㕮咀或為末每服三錢入薑棗煎</p>
<p>按此手太陰例藥也補氣血滋陰助陽之劑</p>
<p>聖濟透膿散治諸般癰瘡及貼骨癰不破者宜此不用針刀</p>
<p>大蠶繭兒一個燒灰酒調服即透切不可用兩三個恐瘡口亦作兩三孔也</p>
<p>按瘡腫有於皮肉厚處發者此法恐不能及用者審之</p>

<h3>外治之劑</h3>
<p>郭氏青金錠子</p>
<p>銅綠（三錢）　青礬　膽礬　輕粉　砒霜　白丁香　苦葶藶（各一錢）　腦子　麝香（各少許）</p>
<p>上將葶藶研細次下余藥同研極細打稠糊為錠子或煉蜜加白芨末一錢為錠如麻黃粗細二三寸長看瘡口深淺紝入疼者可治不疼難治</p>
<p>第一般緊峻碧雲錠子砒霜生開瘡口用</p>
<p>第二般緊緩碧霞錠子砒霜煆去死肉用</p>
<p>第三般緩慢碧玉錠子去砒加枯礬生好肉用</p>
<p>翠霞錠子治年深冷痛日久惡瘡有歹肉用之</p>
<p>銅綠　寒水石（煆）　滑石（各三錢）　明礬　膩粉　砒霜　雲母石（研如粉各一錢二分半）</p>
<p>上研細末糊為錠子如麻黃粗細長短不拘量瘡口深淺紝之如修合此候天色晴明則可</p>
<p>信效錠子治一切惡瘡</p>
<p>紅娘子　黃丹　砒霜　鷹屎　土硝　白芨（各一錢半）　銅綠（二錢半）　腦子　麝香（各少許）</p>
<p>上研細末廝兒乳汁和為錠子用中病即止</p>
<p>寸金錠子治疔毒惡瘡</p>
<p>硃砂（二錢）　黃丹　明礬（枯）　砒霜　輕粉　花咸　白芨（各一錢半）　蟾酥　腦子　麝香（少許）</p>
<p>上研極細末稠糊和為錠子用之</p>
<p>紅玉錠子去歹肉生肌用</p>
<p>干胭脂　白礬（枯各三錢）　輕粉　砒霜　黃丹　腦子　麝香（少許）</p>
<p>上研極細末稠糊和錠子用之</p>
<p>提丁錠子　又名透肉錠子治疔瘡危篤發昏兼治瘰癧</p>
<p>雄黃　硃砂（各二錢）　青鹽　砒霜（生）　白丁香　輕粉　斑蝥（去翅足各一錢半）　蟾酥麝香（各一錢）　黃蠟　蓖麻子（三七粒）</p>
<p>上為細末於銀器內或瓷器內先將蠟溶開和前藥丸如桐子大捻作餅子用針刺破疔瘡放一餅於瘡頭上又刺四邊五七下惡血出為妙卻用軟膏藥貼之立驗內服首功玄黑散或蟾酥丸</p>
<p>翠青錠子　又名善效錠子治腦疽發背惡瘡並潰爛追膿水長肌</p>
<p>銅青（四錢）　明礬（枯）　韶粉　乳香（另研）　青黛（各一錢半）　白蘞　輕粉（各一錢）　麝（半錢）</p>
<p>杏仁（三七粒另研去皮尖）　如有死肉加白丁香（一錢半）</p>
<p>上研細末稠糊為錠子或糯米飯和亦得看淺深紝之直至瘡平復尤可用之大有神效如前數方不可多用謂犯生砒也此藥無毒恐病家猜疑是毒藥請口內嘗之為憑也</p>
<p>搜膿錠子先用追蝕等錠子蝕去歹肉惡物止有膿水皆宜用之</p>
<p>自然銅　川芎　白芷（各半兩）　黃連　白蘞（各二錢半）　木香（一錢半）　麝香（少許）</p>
<p>上為極細末糯米飯和為錠子用之或作散末幹上亦佳</p>
<p>守效散點疔瘡惡肉</p>
<p>砒（生）　白丁香　松香　輕粉　川烏　生礬（各一錢）　蜈蚣（一條焙）</p>
<p>上為極細末鈚針刺破瘡口令血出唾津調藥貼之瘡上其根自潰</p>
<p>時效針頭散追蝕惡瘡歹肉兼治瘰癧</p>
<p>赤石脂（半兩）　乳香　白丁香（各二錢）　砒（生）　黃丹（各一錢）　輕粉　麝（各半錢）　蜈蚣（一條焙乾）</p>
<p>上為極細末摻於瘡口歹肉自去矣若動刀針其瘡雖可有瘢</p>
<p>神聖換肌散去瘰癧頑瘡</p>
<p>白殭蠶（二錢）　白礬（一錢半）　砒（生）　斑蝥（去翅足）　草烏頭　青黛（各一錢）　麝（少許）</p>
<p>上研極細末乾摻些小於瘡口內用膏藥蓋護其惡肉化為膿水</p>
<p>雄黃散治癰疽發背紫暈疼痛不止</p>
<p>粟米小粉（三兩炒）　草烏　南星　絡石　百合（各一兩）　白芨（二兩）　乳香　沒藥　雄黃　黃丹（各半兩）</p>
<p>上極細末溫水調敷之</p>
<p>水澄膏治風熱腫毒赤紅色攻焮疼痛不止</p>
<p>白芨　白蘞（四錢）　鬱金（一對）　大黃　黃柏　黃藥子　榆皮（各七錢半）　乳香　沒藥雄黃（各半兩）</p>
<p>上細末用新汲水一碗藥末不以多少澄於水內藥定去水敷於腫處上用白紙封之用雞翎掠水濕潤金黃散治熱毒丹流遊走不定疼痛不止</p>
<p>寒水石（二兩）　鬱金（一對）　藍實　大黃　黃柏　黃連　景天（各一兩）</p>
<p>上細末用雞子清調敷水亦可</p>
<p>乳香散治諸疳浸蝕日久不愈下注臁瘡內外踝生瘡頑瘡等證</p>
<p>枯礬　白膠香　赤石脂（各半兩）　黃丹　乳香　沒藥（各二錢）　輕粉（二錢）</p>
<p>上細末加麝些小如瘡濕幹上干則香油調敷之輕粉散治下注疳瘡蝕臭腐爛疼痛不可忍者</p>
<p>黃柏（蜜炙）　密陀僧　黃丹　高末茶　乳香（各三錢）　輕粉（一錢半）　麝（少許）</p>
<p>上末用蔥湯洗瘡後次貼此藥兼治小兒疳瘡</p>
<p>奇功散治瘰癧馬刀頑惡等瘡</p>
<p>野糞尖（幹一兩）　密陀僧　無名異（各半兩）　皂角　乳香　沒藥（各三錢）</p>
<p>上糞用鹽泥封固炭火燒之去泥取出同藥五味研為末加麝香少許用清油調勻漫敷上濕即乾摻其功神妙</p>
<p>立應散治金瘡血出不止並諸瘡久不生肌</p>
<p>寒水石（一兩半煆）　花蕊石　龍骨　黃丹　沒藥（各半兩）　黃藥子（七錢半）一方加白芨乳香輕粉</p>
<p>上為細末如一切金刃刀鐮傷者用藥敷上絹帛扎之不作膿血瘡膿水乾貼生肌定疼（以上並郭氏方）</p>
<p>祛風散治一切風毒腫痛</p>
<p>天南星（二兩）　白礬　草烏（各半兩）</p>
<p>上為末酒調敷生薑汁亦可</p>
<p>聖濟方治疔瘡</p>
<p>蜣螂（心腹下肉稍白者）</p>
<p>上捕取不以多少貼瘡上半日許未可再上之血盡根出神效</p>
<p>走馬散圍一切惡瘡諸腫神效</p>
<p>大黃（三兩）　黃柏　當歸　白芨　赤小豆　黃芩（各二兩）　荊芥穗　半夏（各一兩半）　白芷　白蘞　南星（各一兩）　檀香　雄黃（各三錢）　乳香（七錢）　沒藥（五錢）　紅花（一兩）</p>
<p>上為細末以水調敷如瘡色黯薑汁調瘡未成膿者好米醋調敷</p>
<p>乳香善應膏治一切腫毒惡瘡</p>
<p>大黃　黃耆　赤芍　杏仁（各一兩）　當歸（七錢半）　穿山甲　豬牙皂角（各二錢半）　木鱉子（三錢）　乳香　沒藥（各半兩）　血竭　輕粉（各二錢半）　黃丹（七兩）　香油（一斤）</p>
<p>上除黃丹乳沒血輕五味外其餘銼於油內浸十餘日砂鍋內熬藥色微黑用槐柳條攪之濾去渣物淨用油入丹熬成膏滴水中不散然後入乳香等四味攪勻為度攤紙上貼瘡</p>
<p>至寶玉連膏治一切瘡腫</p>
<p>黃連（二兩）　黃柏　黃芩　大黃　生地黃　赤芍　川椒　杏仁　白芷　桂　豬牙皂角　當歸尾（各半兩）　蔥白（七根）　淨髮（一拳大）</p>
<p>槐柳榆桑梔柏桃枝條各三錢以上用真香油二斤春浸五日夏三秋七冬十日如上法熬微焦黑濾去渣入松香四兩黃丹碾節淨十兩用藥油熬成膏滴入水中不散然後入下項藥</p>
<p>乳香　沒藥　朴硝　龍骨　枯礬　血竭（各半兩）　輕粉　膽礬　麝香（各二錢）共為細末入膏內</p>
<p>上用淨瓷器盛頓旋攤紙上貼</p>

<h3>收斂之劑</h3>
<p>生肌散</p>
<p>白礬枯　檳榔（各一兩）　密陀僧（一錢半）　黃丹　血竭（各一錢）　輕粉（半錢）</p>
<p>紅玉散</p>
<p>軟石膏（半兩煆）　黃丹（一錢半炒）</p>
<p>完肌散</p>
<p>定粉　枯礬　黃連　乳香　龍骨（各二錢）　黃丹　輕粉（各一錢）</p>
<p>上各料為極細末貼瘡口生肌長肉看輕重選用之雜方</p>
<p>脂調散治疥瘡膿窠瘡神效</p>
<p>蛇床子（二兩）　䕡茹　草烏　花椒　苦參　荊芥（各一兩）　雄黃　硫黃　礬（各半兩）上為細末豬脂調搽</p>
<p>羌活散治頑癬疥癩風瘡成片流黃水久不瘥者</p>
<p>羌活　獨活　明礬　硫黃　狼毒　白鮮皮　白附子　蛇床子（各一兩）　輕粉　黃丹</p>
<p>上細末香油調成膏搽之</p>
<p>雄黃散治癬</p>
<p>桎皮　剪草（各一兩）　礬　白芨（各半兩）　雄黃（二錢半）　斑蝥（七個去翅足）　草烏頭尖（四個）</p>
<p>上為末水調敷津唾亦可</p>
<p>楓實膏治風瘡燥癢癬疥</p>
<p>大楓子肉（半兩）　輕粉　枯礬（各些小）</p>
<p>上搗為膏擦瘡上</p>
<p>一上散治風癢裂折燥瘡</p>
<p>苦參（一兩）　白芷　焰硝　枯礬（各半兩）　荊芥穗（三錢）　寒水石（二兩煆）　白芨（三錢）</p>
<p>上為末油調搽</p>
<p>聖濟烏蛇丸治一切風癬多年不效者</p>
<p>烏蛇（酒浸去骨）　天麻（各二兩）　槐花（半斤）　附子（小便浸宿）　白附子（炮各一兩）　全蠍（炒）　殭蠶（炒）　羌活　乳香（各一兩半）　苦參（十兩）</p>
<p>上為細末生薑汁和蜜各一斤熬成膏入藥和為丸桐子大每三四十丸空心溫酒下夜荊芥湯下</p>
<p>宣風換肌散治一切風癬疥瘡疙瘩風瘡</p>
<p>炙甘草　黃耆　當歸（各一兩）　黃連　黃芩（各酒浸炒）　大力子（炒）　防風　白芷　荊芥穗　川芎　烏蛇肉（各半兩）　羌活　蒼朮　何首烏（各三錢）　全蠍（十個炒）</p>
<p>上為細末酒調服茶清亦可下二錢</p>
<p>東垣內托升麻湯治婦人乳中結核</p>
<p>栝蔞仁（三錢）　連翹（二錢）　甘草節　青皮（各一錢）</p>
<p>上作一服水煎食後細細呷之</p>
<p>連翹飲子治乳癰</p>
<p>青皮　栝蔞仁　桃仁　橘葉　川芎　連翹　甘草節　皂角針（各等分）</p>
<p>上㕮咀每服七八錢水煎食後細細呷之</p>
<p>已破者加參耆當歸</p>
<p>未破者加柴胡</p>
<p>消毒飲治便毒初發三四日可消</p>
<p>皂角針　金銀花　防風　當歸　大黃　甘草節　栝蔞仁（各等分）</p>
<p>上㕮咀水酒各半煎食前溫服仍頻提掣頂中發立效</p>
<p>下疳瘡洗藥</p>
<p>黃連　黃柏　當歸　白芷　獨活　防風　朴硝　荊芥</p>
<p>上等分水煎入錢五十文烏梅五個鹽一匙同煎溫洗日五七次用下藥敷</p>
<p>木香　檳榔　黃連　銅青　輕粉　枯礬　螵蛸　麝（各等分）</p>
<p>上為極細末洗後至夜敷上</p>
<p>法制靈雞彈治瘰癧馬刀腋下生者</p>
<p>斑蝥（七個去頭翅足）</p>
<p>上將雞子一個頂上敲開些小入藥在內紙封固了於飯上蒸熟取出去殼切開去藥五更空心和米飯嚼服候小便通如米泔水狀如脂即驗也如大小便不通卻服琥珀散三二帖催之然後常服後二藥猶佳</p>
<p>妙靈散服前藥後卻將此散與連翹丸相間常服瘡愈方止</p>
<p>木香（三錢）　沉香（二錢）　牛膝　何首烏　當歸　螵蛸　桑寄生（各一兩）　海藻（二兩）青葙子　昆布　海帶　甘草節（各半兩）</p>
<p>上末每服三二錢食後溫酒調下</p>
<p>內消連翹丸</p>
<p>連翹（三兩）　射干　白芨　夏枯草　土瓜　漏蘆　沙參　澤蘭　胡桃仁（各一兩半）</p>
<p>上末入桃仁研勻酒糊丸桐子大每服三五十丸空心食前鹽酒下</p>
<p>琥珀散治諸般瘡癤表裡有熱小便赤澀</p>
<p>白茯苓　黃芩　茵陳　紫草　瞿麥　茅根　石韋　烏藥　琥珀　連翹　車前子</p>
<p>上各等分為極細末每二三錢燈芯湯調下無時聖濟總錄治漆瘡諸方</p>
<p>生柳葉（三斤冬用皮）　煎湯適寒溫洗之　芒硝（五兩）</p>
<p>湯化浸洗之豬膏一味熬去滓停冷塗貼之</p>
<p>生螃蟹一味取黃塗敷日三五次　荷葉燥者（一斤）　煮水洗之以貫眾末摻之干則油和塗　雞子黃塗瘡上干則易之不過三次　黃櫨木煎湯頻洗之　一方穀精草煎湯洗甚速</p>
<p>經驗方治腿膝生瘡有膿治金刃傷亦妙五倍子細碾摻之</p>

<h1>卷十六</h1>

<h2>氣證門</h2>

<h3>內經敘諸氣動為病</h3>
<p>陰陽應象論云喜怒傷氣寒暑傷形暴怒傷陰暴喜傷陽厥氣上行滿脈去形喜怒不節寒暑過度生乃不固故重陰必陽重陽必陰</p>
<p>玉機真藏論云憂喜悲恐怒令不得以其次故令人有大病矣因而喜大虛則腎氣乘矣憂則心氣乘矣怒則肝氣乘矣悲則肺氣乘矣恐則脾氣乘矣</p>
<p>舉痛論云百病生於氣也怒則氣上喜則氣緩悲則氣消恐則氣下寒則氣收炅則氣泄驚則氣亂勞則氣耗思則氣結九氣不同為病（詳見本文）</p>

<h3>脈法</h3>
<p>經曰脈滑者多血少氣　澀者少血多氣　大者血氣俱多　脈來大而堅者血氣俱實　小者血氣俱少脈來細而緩者血氣俱虛　代者氣衰　細者氣少　浮而絕者氣闢　大而滑中有短氣　尺脈澀而堅為血實氣虛　尺脈細而微者血氣俱不足（云云見本文）劉立之脈理玄要曰下手脈沉便知是氣沉極則伏澀弱難治其或沉滑氣兼痰飲</p>

<h3>論九氣動為諸證</h3>
<p>子和云夫天地之氣常則安變則病而況人稟天地之氣五運迭侵於外七情交戰於中是以聖人嗇氣如持至寶庸人投物而反傷大和此軒岐所以論諸痛皆因於氣百病皆生於氣遂有九氣不同之說氣本一也因所觸而為九怒喜悲恐寒暑驚思勞也其言曰怒則氣逆甚則嘔血及飧泄故氣逆上矣王太僕曰怒則陽氣逆上而肝木乘脾故甚則嘔血及飧泄也喜則氣和志達榮衛通利故氣緩矣悲則心系急肺布葉舉而上焦不通榮衛不散熱氣在中故氣消矣恐則精卻卻則上焦閉閉則氣還還則下焦脹故氣不行矣太僕云恐則傷精卻上而不下流下焦陰氣亦回還而不散故聚而脹也然上焦固禁下焦氣還故氣下行也寒則腠理閉氣不行故氣收矣太僕云身涼則衛氣沉故皮膚文理及滲泄之處皆閉密而氣不流行衛氣收斂於中而不散也炅則腠理開榮衛通汗大出故氣泄矣太僕云人在陽則舒在陰則慘故熱則膚腠開發榮衛大通津液而汗大出也驚則心無所依神無所歸慮無所定故氣亂矣勞則喘息汗出內外皆越故氣耗矣太僕云疲勞役則氣奔速故喘息氣奔速則陽外發故汗出內外皆逾越於常紀故氣耗損也思則心有所存神有所歸正氣留而不行故氣結矣太僕雲系心不散故氣亦停留此素問之論九氣其變甚詳其理甚明然論九氣所感之疾則略惟論嘔血及飧泄余皆不言惟靈樞論思慮悲哀喜樂愁憂盛怒恐懼而言其病曰思慮而傷神神傷則恐懼自失破䐃脫肉毛瘁色夭死於冬脾憂愁而不解則傷意意務則恍亂四肢不舉毛瘁色夭死於春肝悲哀動中則傷魂魂傷則狂忘不精不正當人陰而攣筋兩脅不舉毛瘁色夭死於秋肺喜樂無極則傷魄魄傷則狂狂者意不存人毛革焦毛瘁色夭死於夏腎盛怒而不止則傷志志傷則喜忘其前腰脊不可俯仰屈伸毛瘁色夭死於季夏恐懼不解則傷精精傷則骨痿厥精時自下是故五臟主藏精者也不可傷傷則失守而陰虛虛則無氣無氣則死矣靈樞論神意魂魄志精所主之病然無寒暑驚勞四證余以是推而廣之怒氣所至為嘔血為飧泄為煎厥為薄厥為陽厥為胸滿脅痛食則氣逆而不下為喘渴煩心為焇癉為肥氣為日暴盲耳暴閉筋縱發於外為疽癰喜氣所至為笈不休為毛革焦為肉病為陽氣不收甚則為狂悲氣所至為陰縮為筋攣為肌脾為脈痿男為數溲血女為血崩為酸鼻辛頞為目昏為少氣不能報息為泣則臂麻恐氣所至為破䐃脫肉為骨酸痿厥為暴下添水為面熱膚急為陰痿為懼而脫頤驚氣所至為潮涎為目睘為口呿為癡癇為不省人為僵仆久則為𤸷痹勞氣所至為咽噎病為喘促為嗽血為腰痛骨痿為肺鳴為高骨壞為陰痿為唾血為冥視為耳閉男為少精女為不月衰甚則潰潰乎若壞都汨汨乎不可止思氣所至為不眠為嗜臥為昏瞀為中痞三焦閉塞為咽嗌不利為膽痹嘔苦為筋痿為白淫為得後與氣快然如衰為不嗜食寒氣所至為上下所出水液（云云見寒門）炅氣所至為喘嘔吐酸暴注下迫（云云見火門）凡此九者內經有治法但以五行相勝之理治之夫怒傷肝肝屬木怒則氣並於肝而脾土受邪木太過則肝亦自病喜傷心心屬火喜則氣並於心而肺金受邪火太過則心亦自病悲傷肺肺屬金悲則氣並於肺而肝木受邪金太過則肺亦自病恐傷腎腎屬水恐則氣並於腎而心火受邪水太過則腎亦自病思傷脾脾屬土思則氣並於脾而腎水受邪土太過則脾亦自病寒傷形形屬陰寒勝熱則陽受病寒太過則陰亦自病炅傷氣氣屬陽熱勝寒則陰受病熱太過則陽亦自病凡此七者更相為治故悲可以治怒以愴惻苦楚之言感之喜可以治悲以謔浪褻狎之言娛之恐可以治喜以迫遽死亡之言怖之怒可以治思以汙辱欺罔之言觸之思可以治恐以慮彼忘此之言奪之凡此五者必詭詐譎怪無所不至然後可以動人耳目易人視聽若胸中無材器之人亦不能以此五法也炅可以治寒寒可以治炅逸可以治勞習可以治驚經曰驚者平之平謂平常也夫驚以其忽然而遇之也使習見習聞則不驚矣此九者內經自有是理庸工廢而不行今代劉河間治五志獨得言外之意（云云見後）昔余治一書生勞苦太過大便結燥咳逆上氣時喝喝然有音唾嘔鮮血以苦劑解毒湯加木香漢防己煎服時時啜之復以木香檳榔丸泄其逆氣不月餘而痊余又嘗以巫躍妓抵以治人之悲結者又嘗以針下之時使雜舞忽鼓笛應之以治人之憂而心痛者余嘗擊拍門窗使其聲不絕以治因驚而畏響魂氣飛揚者嘗治一婦人久思而不眠餘日醉而不問婦果呵怒是夜困睡又嘗以酸棗仁丸治人多憂者然惟勞而氣耗恐而氣奪者為難治喜者少病百脈舒和故也又聞莊先生者治喜樂之極而病者莊切其脈為之失聲佯曰吾取藥去數日更不來病者悲泣辭其親友曰吾不久矣莊知其將愈慰之詰其故莊引素問曰懼勝喜可謂得玄關者也</p>
<p>按此論九氣所動病機至為詳悉然七情諸證局方多用氣藥論治固然但不分其夾熱兼痰虛實之例而於寒熱二證亦似謂備於九氣兼用氣藥而治之其弊甚矣且夫七情諸證有乘逆厥中之殊人有苦樂安擾之異是以先哲就用五志相勝之理治之藥之於傷寒溫暑自有其例也後世俗不能本此恃之於藥而相勝之理不行況其藥不熱即峻虛虛實實不無差誤故河間戴人者出論以上病機究所至之因以平火為主兼五志相勝之理或音樂抵戲甚至詭詐譎怪諸法為治應變亦已至矣我東垣丹溪先生更論諸氣為病有郁痞逆滯不同隨證用藥有寒熱溫涼之異如勞氣者宜補中益氣滋陰助陽或兼所挾之邪論治深備先哲旨趣惜乎其道皆不能大行於世者由局方障之也</p>

<h3>氣中似風證論</h3>
<p>詳見中風門</p>

<h3>理氣宜導痰論</h3>
<p>詳見痰飲門</p>

<h3>氣屬陽動作火論</h3>
<p>原病式曰氣為陽而主輕微諸所動亂勞傷乃為陽火之化神狂氣亂而為病熱者多矣子和雲河間治五志獨得言外之意凡見喜怒悲恐思之證皆以平心火為主至於勞者傷於動動便屬陽驚者駭於心心便屬火二者亦以平心火為主今之醫者不達此旨遂有寒涼之謗</p>
<p>謹按或云捍衛沖和不息之謂氣擾亂妄動變常之謂火當其和平之時外護其表復行於里周流一身循環無端出入升降繼而有常源出中焦總統於肺氣曷嘗病於人也及其七情之交攻五志之間發乖戾失常清者遽變之為濁行者抑遏而反止表失衛護而不和內失健悍而少降營運漸遠肺失主持妄動不已五志厥陽之火起於馬上燔於肺氣乃病焉何者氣本屬陽反勝則為火矣河間有曰五志過極皆為火也何後世不本此議而一概類聚香辛燥熱之劑氣作寒治所據何理且言指迷七氣湯製作者其皆用青皮陳皮三稜蓬朮益智官桂甘草遂為平和可以常用通治七情所傷混同一意未喻某藥以治某氣以下諸方尤有甚焉者茲不復敘況所起之情各各不同且夫經言丸氣之變未嘗略而不詳如怒則氣上等證其言治法高者抑之下者舉之寒者熱之熱者寒之驚者平之勞者溫之結者散之喜者以恐勝之悲者以喜勝之九氣之治各有分別何嘗混作寒論而類以香熱之藥通言而治諸氣豈理之謂歟若香辛燥熱之劑但可劫滯氣衝快於一時以其氣久抑滯藉此暫行開發之意藥中不佐制伏所起之氣服甚則增熾鬱火蒸熏氣液而自成積積滋長而成痰一飲下膈氣乃氤氳清虛之象若霧露之著物雖滯易散內挾痰積開而復結服之日久安有氣實而不動氣動而不散者乎此皆人所受誤之由習俗已久相沿而化卒莫能救升發大過香辛散氣燥熱傷氣真氣耗散濁氣上騰猶曰腎虛不能攝氣歸原遂與蘇子降氣湯四磨湯下黑錫丹養氣丹鎮墜上升之氣且硫黃黑錫佐以香熱又無補養之性藉此果能生氣而補腎乎請熟詳之夫濕痰甚者亦或當之初服未顯增變由喜墜而愈進形質弱者何以收救不悟肺受火炎子氣亦弱降令不行火無以制相扇而動本勢空虛命絕如縷積而至深丹毒濟大一旦火氣狂散喘息奔急而死籲以有形丹石丸藥重墜無形之氣將何抵受隨而降之乎譬以石投水水故未嘗沉也豈不死歟丹溪有曰上升之氣自肝而出中挾相火其熱為甚自覺其冷非真冷也火極似水積熱之甚陽亢陰微故有此證認假作真似是之禍可勝言哉內經雖云百病皆生於氣以正氣受邪之不一也今七情傷氣鬱結不舒痞悶壅塞發為諸病當詳所起之因滯於何經上下部分臟氣之不同隨經用藥有寒熱溫涼之同異若枳殼利肺氣多服損胸中至高之氣青皮瀉肝氣多服損真氣與夫木香之行中下焦氣香附之快滯氣陳皮之泄逆氣紫蘇之散表氣厚朴之瀉衛氣檳榔之瀉至高之氣藿香之馨香上行胃氣沉香之升降真氣腦麝之散真氣若此之類氣實所宜其中有行散者有損泄者其過劑乎用之能卻氣之標而不能制氣之本豈可又佐以燥熱之藥以火濟火混同謂治諸氣使之常服多服可乎氣之與火一理而已動靜之變反化為二氣作火論治與病情相得丹溪發揮論之冷生氣者出於高陽生之謬言也身非自受寒氣口食寒物而是論寒者吾恐十之無一二也</p>

<h3>論局方用熱藥治諸氣之誤</h3>
<p>丹溪曰治氣一門有曰治一切氣冷氣滯氣逆氣上氣用安息香丸丁沉丸大沉香丸蘇子丸勻氣散如神丸集香丸白沉香散煨姜丸鹽煎散七氣散溫白丸生氣湯悉用熱藥夫天地周流於人之一身以為生者氣也陽往則陰來陰往則陽來一升一降無有窮也苟內不傷於七情外不感於六淫其為氣也何病之有今曰滯氣逆氣上氣皆是肺受火邪氣得炎上之化有升無降熏蒸清道甚而至於上焦不納中焦不化下焦不滲遂展轉傳變為嘔為吐為膈為噎為痰為飲為翻冒為吞酸夫治寒以熱治熱以寒此正治之法也治熱用熱治寒用寒此反佐之法也詳味前方既非正治又非反佐此愚之所以不能無疑也觀其微意可表者汗之可下者利之滯者導之郁者揚之熱者清之寒者溫之偏寒偏熱者反佐而行之挾濕者淡以滲之挾虛者補而養之何嘗例用辛香燥熱之劑以火濟火實實虛虛咎將誰執</p>

<h3>論氣無補法之誤</h3>
<p>丹溪曰氣無補法俗論也痞悶壅塞似難於補不思正氣虛者由七情內傷六淫外侵飲食不節房勞致虛脾土之陰受傷轉運之官失職胃雖受谷不能運化故陽升陰降而成天地不交之否清濁相混邪何由行此等理宜補養卻厚味斷妄想遠音樂無有不安</p>
<p>謹按氣者本腑臟天真之原也虛由七情及勞傷等因所致則正氣原氣不足也故宜補之則氣實氣化病邪漸除經曰虛則補之是也此補者補其不足也非為病邪陷下腑臟精氣已備天真元氣已絕而施補乎此等非虛也非不足也無補之法必矣大抵世俗拘此止謂治病攻邪不審補虛養正之理實實虛虛誤人生命蓋不思之甚矣</p>

<h2>氣證治法</h2>

<h3>升散之劑</h3>
<p>局方七氣湯治七情之氣鬱結於中心腹絞痛</p>
<p>人參　甘草（炙）　肉桂（各一錢半）　半夏（一錢）</p>
<p>上㕮咀水煎服</p>
<p>按此出太陽例寒則氣收宜辛散之甘緩之治氣虛寒鬱藥也</p>
<p>鹽煎散治一切冷氣攻衝胸脅刺痛不已及脾胃虛冷嘔吐泄瀉</p>
<p>砂仁　甘草（炙）　茯苓　草果　肉豆蔻　川芎　茴香（炒）　澄茄　麥蘖　檳榔　良薑　枳殼　厚朴（炒）　陳皮　羌活　蒼朮（各等分）</p>
<p>上㕮咀每服四五錢入鹽些小煎</p>
<p>按此足太陽陽明太陰經藥也</p>
<p>木香流氣飲治諸氣痞塞不通胸膈膨脹面目虛浮四肢腫滿</p>
<p>半夏　厚朴　青皮　紫蘇　香附子　甘草（各一錢）　陳皮（二錢）　桂　莪朮　丁皮　大腹皮檳榔　麥門冬　木香　草果（各六分）　木通（八分）　藿香　白芷（各四分）　茯苓　白朮　木瓜　人參　石菖蒲</p>
<p>上㕮咀每服四五錢入薑棗煎</p>
<p>按此太陽例藥與以上方世俗多用之故收入然類以香燥非寒者氣實者不可用</p>
<p>秘傳降氣湯治上盛下虛氣不升降頭目昏眩痰實嘔逆胸膈不快</p>
<p>骨碎補　訶子　草果　五加皮　半夏　桔梗（各半錢）　桑白皮（二錢）　地骨皮　枳殼　陳皮　柴胡　甘草（各一錢）</p>
<p>上制服見局方</p>
<p>按此出少陽例然怒則氣上驚則氣亂意例宜求諸此</p>
<p>易簡參蘇飲</p>
<p>方見熱門</p>
<p>謹按天地六氣並人之氣分為病治例亦詳見各門故當分治也</p>
<p>東垣升陽順氣湯治七情所傷及勞役飲食不節滿悶短氣</p>
<p>升麻　柴胡　陳皮（各一錢）　半夏　人參（各一錢）　黃耆（四錢）　甘草　黃柏（各半錢）當歸（一錢）　草豆蔻（二錢）　神麯（炒一錢半）</p>
<p>上㕮咀每服半兩入姜煎</p>
<p>按此補劑也然恐則氣下宜求諸此</p>

<h3>攻下之劑</h3>
<p>戴人木香檳榔丸散滯氣胸腹脹滿實痞氣結痛</p>
<p>木香　檳榔　青皮　陳皮　廣朮　枳殼　黃連　黃柏　大黃（各半兩）　牽牛　香附（各二兩）</p>
<p>上為末水丸梧子大每服五六十丸煎水下量虛實與之</p>
<p>按此陽明例藥下熱之劑也</p>
<p>局方神保丸治諸積氣為痛</p>
<p>乾蠍（七個）　木香　胡椒（各二錢半）　巴豆（十個去心皮別研取霜）</p>
<p>上為末和勻湯化蒸餅丸如麻子大硃砂為衣每五十丸隨病氣例湯下</p>
<p>按此太陽例藥下寒之劑也</p>
<p>導氣丸宣壅導氣除脹滿利大腸</p>
<p>大黃（四兩煆）　胡椒（四十九粒）　青皮　陳皮　蠍梢（炒）　茴香（炒）　乾薑（炮）　甘草（炙各一兩）　阿魏（半錢用面和炒）　黑牽牛（取頭末二兩）</p>
<p>上為末水丸</p>
<p>御院方木香順氣丸治諸氣不和</p>
<p>方見積聚門</p>
<p>按以上二方手足太陰足厥陰陽明經藥導滯之劑也</p>

<h3>調理之劑</h3>
<p>局方沉香降氣湯治陰陽壅滯氣不升降胸膈痞悶噫醋吞酸</p>
<p>沉香（四錢）　砂仁（半兩）　甘草（炙一兩二錢）　香附子（四兩）</p>
<p>上為末每二錢入鹽少許湯調下</p>
<p>分心氣飲治一切氣留滯於胸膈之間不能流暢以致痞悶噎塞</p>
<p>木香　丁皮（各二錢）　人參　麥門冬　大腹皮　大腹子　桑白皮　草果　桔梗　厚朴　白朮（各半兩）　香附子　藿香　陳皮　紫蘇（各一兩半）　甘草（炙一兩）</p>
<p>上㕮咀每三錢入薑棗煎</p>
<p>按此二方手足太陰陽明足少陰經藥也</p>
<p>大七氣湯治喜怒不節憂思兼併多生悲恐致臟氣不平心腹脹滿</p>
<p>半夏　白茯苓（四錢）　厚朴（炒三錢）　紫蘇（三錢）</p>
<p>上銼入姜煎服</p>
<p>按此足陽明手足太陰經藥也</p>
<p>紫沉通氣湯治三焦氣澀不能宣通腹脅脹大便澀</p>
<p>紫蘇　枳殼（炒）　陳皮　茯苓　甘草　檳榔（各一兩）　沉香　木香　麥門冬　五味子　桑白皮　黃耆　乾生薑　薄荷　枳實　荊芥穗（各半兩）</p>
<p>上㕮咀每半兩水煎服</p>
<p>按此手太陰之劑也世俗調理之劑而多雜峻削之藥故並略去然此方有發散意而不大燥烈姑存之用者自宜損益按經雲氣血弱者不可服枳實以其損氣也氣血盛者不可服丁香以其益氣也於調理不可不分</p>
<p>東垣木香順氣湯治濁氣在上則生䐜脹</p>
<p>方見脹滿門</p>
<p>按此亦七情所致濁陰之氣不降而為䐜脹也故出陽明承氣例然七氣之方先哲亦未見分其異者蓋氣之厥逆收緩久而鬱變病機不同而亦不可不本其所因而治之也</p>

<h3>補養之劑</h3>
<p>東垣補中蓋氣湯治喜怒憂恐損傷元氣勞倦體怠</p>
<p>方見熱門</p>
<p>調中益氣湯</p>
<p>方見內傷門</p>
<p>按此二方治勞則氣耗宜益之也出少陽例</p>
<p>清暑益氣湯治暑傷元氣食少體倦</p>
<p>方見暑門</p>
<p>按此所謂炅則氣泄宜益之也</p>
<p>局方養氣丹</p>
<p>養正丹</p>

<h3>方見和劑</h3>
<p>按以上方治元陽虧損氣短身羸氣不升降食少脈弱陰陽之氣下陷者甚捷然不可盡劑也論見補虛門</p>

<h3>消導之劑</h3>
<p>局方異香散治胃氣不和腹脅膨脹飲食雜化一切冷氣結聚</p>
<p>石蓮肉（一兩）　莪朮　三稜　益智仁　甘草（炙各六兩）　青皮　陳皮　厚朴（炙各二兩）</p>
<p>上為末每服三二錢薑棗煎服</p>
<p>按本方云治腎氣不和腎字為胃字之誤爾出陽明例藥</p>
<p>御院方助氣丸</p>
<p>方見積聚門</p>
<p>分氣丸治胸膈氣痞痰實不化並宜服之</p>
<p>砂仁　青皮　陳皮　白豆蔻　三稜（炮）　莪朮（煨）　澄茄　蘿蔔子（炒）　枳實　木香（各一兩）　黑牽牛（炒二兩取頭末）</p>
<p>上為末糊丸如梧子大每五十丸薑湯下</p>
<p>按以上諸方治氣積痞之劑非調理比也宜分虛實寒熱用之又皆氣中之血藥也</p>

<h3>治痰之劑</h3>
<p>二陳湯</p>
<p>桔梗半夏湯</p>
<p>四七湯</p>
<p>並見痰飲門</p>
<p>蘇子降氣湯</p>
<p>方見咳門</p>
<p>按此諸方散郁和中之藥也</p>

<h3>理血之劑</h3>
<p>本事方槐角散</p>
<p>濟生歸脾湯</p>
<p>拔萃門冬飲子</p>
<p>並見血證門</p>
<p>按氣病血從已見前論故錄以上方以備其例用者自宜推格之</p>

<h3>宣劑</h3>
<p>稀涎散</p>
<p>元戎勝金丸</p>
<p>並見痰飲門</p>
<p>謹按諸氣鬱或七情所滯最宜宣導正木鬱達之之意也大抵是證中夾火熱者多以上諸方恐未合宜用者自臨時通變可也</p>

<h3>通開竅之劑</h3>
<p>局方蘇合香丸治氣中或卒暴氣逆心痛鬼魅惡氣</p>
<p>沉香　麝香　訶子　丁香　青木香　安息香　香附　蓽茇　白朮　白檀（各二兩）　薰陸香　蘇合油　龍腦（各一兩）　硃砂　烏犀角（各制）</p>
<p>上為末入研極勻用安息膏並煉蜜丸如梧子大溫水化四丸</p>
<p>按此足手太陽足陽明手足太陰足三陰藥也</p>
<p>雜方</p>
<p>嚴氏四磨湯治七情傷感上氣喘息妨悶不食</p>
<p>人參　檳榔　沉香　天台烏藥　</p>
<p>上四味各濃磨水和作七分煎三五沸溫服</p>
<p>紺珠正氣天香湯治一切上氣湊心心胸築痛</p>
<p>方見婦人門</p>

<h1>卷十七</h1>

<h2>血證門</h2>

<h3>諸經敘血證所因</h3>
<p>內經厥論雲陽明厥逆喘咳身熱善驚衄吐血　溫淫汗出鼽衄　生氣通天論雲陽氣者大怒則形氣絕而血菀於上氣厥論云脾移熱於肝則為驚衄胞移熱於膀胱則癃溺血　舉痛論云怒則氣逆甚則嘔血故氣上矣　陰陽別論云結陰者便血（云云見下）　針經云厥氣生足悗悗生脛寒後則血（云云見積聚門）脈經云下血先見血後見便此近血也先見便後見血此遠血也</p>

<h3>脈法</h3>
<p>內經云脈來懸鉤為衄血常脈脈至而搏血衄身熱者死　腸癖下膿血脈弦絕則死滑大則生　血溫身熱者死　脈經曰脈得諸澀濡弱為亡血　脈來輕輕在肌肉尺中自浮目睛暈黃衄必未止　太陽脈大而浮必衄吐血　病人面無血色無寒熱脈沉沉弦衄也　脈浮弱手按之絕者下血　脈芤為失血澀為少血　尺脈滑而疾為血虛　脈弦而緊脅痛臟傷有瘀血　吐血唾血脈滑小弱者生實大者死　唾血脈緊強者死滑者生　腎脈小搏沉為腸癖下血心肝癖亦下血</p>

<h3>論血證分三因</h3>
<p>陳無擇云衄者因傷風寒暑濕流傳經絡湧泄於清氣道中而致者皆外所因積怒傷肝積憂傷肺煩思傷脾失志傷腎暴喜傷心皆能動血隨氣上溢清氣道中而致者屬內因飲酒過多啖炙爆辛熱或墜墮車馬傷損致者為不內外因吐血者或因四氣傷於外七情動於內及飲食房勞墜閃傷損致榮血留聚膈間滿則吐溢世謂妄行或吐瘀血此名內傷　便血或清或濁或鮮或黑或在便前便後或與泄物並下此由內外有所感傷疑停在胃隨氣下通亦妄行之類　尿血因心腎氣結所致或憂勞房室過度此得之虛寒不可專以血得熱而淖　二者皆致尿血與淋不同</p>
<p>謹按衄血下血傷寒邪氣壅迫於經而致者故有之雜證見者多火熱所致或吐溢於空竅皆五志所動或陰分鬱熱或內外有所傷而成有寒邪者少如尿血因房勞者實由精氣滑脫陰虛火動榮血妄行爾以上論為虛寒恐未必然也若便血清者屬榮虛有熱濁屬熱與濕色鮮者屬火黑者火極與泄物並下屬有積或絡脈傷也並宜分治</p>

<h3>論下血為內傷絡脈所致</h3>
<p>詳見積聚門</p>

<h3>論嘔唾血溢為氣逆所致</h3>
<p>東垣曰經云怒氣逆甚則嘔血暴癉內逆肝肺相搏血溢鼻口取天府穴又足少陰腎之脈從腎上貫肝入肺中循喉嚨其病則飢不欲食麵黑如地色咳唾則有血夫氣者陽也血者陰也氣主呴之血主濡之今血妄行上出於鼻口者皆氣逆也故經言陽明厥逆怒則氣逆暴癉內逆者是也</p>
<p>謹按悲氣勞氣等皆能致血證詳見氣門但怒氣致血證者則暴甚故經曰抑怒以全陰者是矣否則五志之火動甚火載血上錯經妄行也</p>

<h3>論衄吐血泄為火熱所致</h3>
<p>原病式曰衄者陽熱怫鬱干於足陽明而上熱則血妄行鼻衄也　血溢者上出也心養於血故熱甚則血有餘而妄行或謂嘔吐紫凝血為寒者誤也此非冷凝由熱甚銷爍以為稠濁而熱甚則水化制之故赤兼黑而為紫也　血泄熱客下焦而大小便血也　衄衊血汙血出也汙者濁也心火熱極則血有餘熱氣上甚則為血溢熱勢亢極則燥而汙濁害承乃制則色兼黑而為紫也</p>

<h3>論衄血下血為傷寒所致</h3>
<p>成無己曰傷寒衄者為邪氣不得發散壅盛於經逼迫於血則因致衄也桂枝湯麻黃湯治衄者非治衄也即是發散經中邪氣爾至蓄血者血在下焦結聚而不行蓄積而不散者是也血菀於上而吐血者謂之薄厥留於下而瘀者謂之蓄血此由太陽隨經瘀熱在裡血為熱所搏結而不行蓄於下焦之所致經曰太陽病七八日表證仍在脈微而沉反不結胸其人如狂者以熱在下焦少腹當硬滿小便自利者下血乃愈</p>
<p>傷寒例少陰證下利便膿血者桃花湯以固脫散寒補正</p>
<p>許氏治少陰誤汗衄血及臍中出血用姜附湯治少陰之本</p>
<p>陰證略例治三焦出血色紫不鮮此重沓寒濕化毒凝泣浸漬而成治要用黑錫丹（見直指方）</p>
<p>按所論以上證皆寒邪之變病也至又有甚者如論云服桂枝湯吐血其後必吐膿血又厥陰證傷寒六七日大下後寸脈沉而遲手足厥冷下部脈不至咽喉不利唾膿血泄利不止者為難治宜麻黃升麻湯火邪亦咽燥唾血陽毒亦吐血皆變證之極者也非衄證之比大抵傷寒蓄血下血為傳變故下血衄血身涼乃愈其不傳變入里邪氣不得發散逼迫於血因致妄行於下者為逆下血必多不能止為難治也</p>

<h3>論結陰便血</h3>
<p>衛生寶鑑云真定史十年四十二形體本瘦秋時因勉強飲酸酒數杯少時腹痛次傳下利無度待十餘日便後見血或紅或紫腹鳴時痛諸醫以為血熱用芍藥柏皮丸治之未效仍不欲食食則嘔酸形體愈瘦面色青黃不澤心下痞惡冷物口乾時有煩燥不得安臥診時脈弦細而微遲手足稍冷經曰結陰者便血一升再結二升三結三升又邪在五臟則陰脈不和陰脈不和則血留之結陰之病陰氣內結不得外行無所稟滲入腸間故便血也外灸中脘三里氣海等穴內服平胃地榆湯而愈</p>
<p>按此治例實內傷法也宜與積聚門敘積之始兼看</p>

<h3>血屬陰難成易虧論</h3>
<p>丹溪曰經云人年至四十陰氣自半而起居衰矣又曰男子六十四而精絕女子四十九而經斷夫以陰氣之成止供給二十年之運用已先虧矣人之情欲無涯此難成易虧之陰氣若之何而可以縱欲也</p>
<p>謹按或曰經云榮者水穀之精也和調五臟灑陳於六腑乃能入於脈也源源而來生化於脾總統於心臟受於肝宣布於肺施泄於腎灌溉一身目得之而能視耳得之而能聽手得之而能攝掌得之而能握足得之而能步髒得之而能液腑得之而能氣是以出入升降濡潤宣通者由此使然也注之於脈少則澀充則實常以飲食日滋故能陽生陰長取汁變化而赤為血也生化旺則諸經恃此而長養衰耗竭則百脈由此而空虛可不謹養哉故曰血者神氣也持之則存失之則亡是知血盛則形盛血弱則形衰神靜則陰生形役則陽亢陽盛則陰必衰又何言陽旺而生陰血也蓋謂血氣之常陰從乎陽隨氣運行於內苟無陰以羈束則氣何以樹立故其致病也易調治也難以其比陽常虧而又損之則陽易亢陰易乏之論可以見矣諸經有云陽道實陰道虛陰道常乏陽常有餘陰常不足以人之生也年至十四經行至四十九而經斷可見陰血之難成易虧如此陰氣一傷所變之證妄行於上則吐衄衰涸於外則虛勞忘反於下則便紅稍熱膀胱則癃閉溺血滲透腸間則為腸風陰虛陽搏則為崩中濕蒸熱瘀則為滯下熱極腐化則為膿血火極似水血色紫黑熱勝於陰發為瘡瘍濕滯於血則為痛癢癮疹皮膚則為冷痹蓄之在上則人喜忘蓄之在下則人喜狂墜恐跌僕則瘀惡內凝若分部位身半以上同天之陽身半以下同地之陰此特舉其所顯之證者治血必血屬之藥欲求血藥其四物之謂乎河間謂隨證輔佐謂之六合湯者詳言之矣余故陳其氣味專司之要不可不察夫川芎血中氣藥也通肝經性味辛散能行血滯於氣也地黃血中血藥也通腎經性味甘寒能生真陰之虛也當歸分二治血中主藥也通肝經性味辛溫全用能活血各歸其經也芍藥陰分藥也通脾經性味酸寒能和血治虛腹痛也若求陰藥之屬必於此而取則焉脾胃論有云若善治者隨經損益摘其一二味之所宜為主治可也此特論血病而求血藥之屬者也若氣虛血弱又當從長沙血虛以人參補之陽旺則生陰血也若四物者獨能生血分受傷為氣不虛也輔佐之屬若桃仁紅花蘇木血竭牡丹皮者血滯所宜蒲黃阿膠地榆百草霜棕櫚灰者血崩所宜乳香沒藥五靈脂凌霄花者血痛所宜蓯蓉鎖陽牛膝枸杞子益母草夏枯草敗龜板者血虛所宜乳酪血液之物血燥所宜乾薑桂者血寒所宜生地黃苦參血熱所宜特取其正治大略耳以能觸類而長可謂應無窮之變矣</p>

<h3>論治血證大法</h3>
<p>東垣曰傷寒家衄血者仲景言不可發汗蓋為脈微也若浮緊者麻黃湯浮緩者桂枝湯脈已微者二藥俱不可用宜黃芩芍藥湯主之雜病見血多責其熱如衄血出於肺以犀角升麻梔子黃芩芍藥生地黃紫參丹參阿膠之類主之咯唾血者出於腎以天門冬麥門冬貝母知母桔梗百部黃柏遠志熟地黃之類主之痰涎血者出於脾葛根黃耆黃連芍藥當歸甘草沉香之類主之嘔吐血出於胃也實者犀角地黃湯主之虛者小建中湯加黃連主之血證上行或唾或嘔或吐皆逆也若變而下行為惡痢者順也血上行為逆其治難下行為順其治易故仲景云蓄血證下血者當自愈也與此意同若無病之人忽然下痢其病進也今病血證上行而復下行惡痢者其邪欲去是知吉也經曰諸見血身熱脈大者難治是火邪勝也身涼脈靜者易治是正氣復也故脈訣云鼻衄吐血沉細宜忽然浮大即傾危此之謂也</p>

<h2>血證治法</h2>
<p>婦室經血諸證詳見婦人門</p>

<h3>治風之劑</h3>
<p>敗毒散治風熱流入大腸經下血不止若因酒毒加黃連</p>
<p>方見咳門</p>
<p>按此出少陽例表裡藥也</p>
<p>本事方槐花散治腸風臟毒下血</p>
<p>槐花（炒）　柏葉（杵）　荊芥穗　枳殼（等分）</p>
<p>上為末每服二錢空心米飲送下</p>
<p>拔萃方結陰丹治腸風下血臟毒下血</p>
<p>枳殼（炒）　威靈仙　黃耆　陳皮　椿根　何首烏　荊芥穗（等分）</p>
<p>上為末酒糊丸桐子大每五七十丸米飲下入醋少許</p>
<p>按此二方手太陰陽明藥也</p>
<p>濟生加減四物湯治腸風下血不止</p>
<p>側柏葉　生地黃　當歸　川芎（各一兩）　枳殼　荊芥穗　槐花（炒）　甘草（各半兩炙）</p>
<p>上咀每四錢入烏梅姜同煎</p>
<p>按此手足厥陰太陰藥也大抵此藥主補血涼血而以風為虛象者蓋非風客於腸間也</p>
<p>東垣黃耆芍藥湯治衄多歲面黃眼澀多眵手麻</p>
<p>黃耆（三兩）　甘草（炙二兩）　升麻　葛根　芍藥（各一兩）　羌活（半兩）</p>
<p>上㕮咀每三錢水煎溫服</p>
<p>按此手足太陰陽明藥也然血虛久則陽分亦虛矣故血不足則麻木陰虛火動變證百出亦實非風也此出升陽滋陰例</p>

<h3>治寒之劑</h3>
<p>東垣麻黃桂枝湯治感寒發衄脈微弱者</p>
<p>麻黃　黃耆　白芍　甘草（各一錢）　桂枝　當歸（各半錢）　人參（一分）　麥門冬（三分）五味子（五個）</p>
<p>上㕮咀作一服水煎</p>
<p>按此太陽例藥也傷寒論有例茲不詳錄</p>
<p>濟生斷紅丸治臟腑虛寒下血不止面色痿黃羸瘦</p>
<p>側柏葉（炒）　川續斷（酒浸）　鹿茸（醋煮）　附子（炮）　黃耆　阿膠（炒）　當歸（各一兩）白礬（枯一兩）</p>
<p>上為末醋煮米糊丸如梧子大每七十丸空心米飲送下</p>
<p>按此厥陰例藥也</p>
<p>寶鑑平胃地榆湯治結陰便血</p>
<p>白朮　陳皮　茯苓　厚朴　葛根（各半錢）　地榆（七分）　乾薑（五分）　炙甘草　當歸　炒曲　白芍　人參　益智仁（各三分）　蒼朮　升麻　附子（炮各一錢）</p>
<p>上㕮咀作一服水煎加薑棗</p>
<p>按此少陰例藥也</p>

<h3>治暑之劑</h3>
<p>局方黃連香薷飲治伏暑純下鮮血</p>
<p>方見暑門</p>
<p>按此手少陰足太陰藥心主血脾裹血也</p>
<p>枇杷葉散治水毒攻心嘔吐鮮血</p>
<p>香薷（二錢）　厚朴（一錢半）　甘草（炙）　麥門冬　乾木瓜　白茅根（各一錢）　枇杷葉　陳皮　丁香（各半錢）</p>
<p>上細末每二錢入姜煎</p>
<p>按此手足太陰經藥中熱者慎之</p>

<h3>治濕之劑</h3>
<p>胃風湯治風濕乘虛入於腸胃下瘀血者</p>
<p>方見滯下門</p>
<p>拔萃升陽和血湯治腸癖下血作派其血唧出有力而遠射四散如篩春二月中下二行腹中大作痛乃陽明氣衝熱毒所作也當去濕毒和血而愈</p>
<p>生地黃　牡丹皮　生甘草（各半錢）　炙甘草　黃耆（各一錢）　當歸身　熟地黃　蒼朮　秦艽　肉桂（各三分）　陳皮（二分）　升麻（七分）　芍藥（一錢半）</p>
<p>上㕮咀作一服水煎</p>
<p>當歸和血散治腸癖濕毒下血</p>
<p>槐花　青皮（各六分）　當歸身　升麻（各二錢）　川芎（四分）　荊芥穗　熟地黃　白朮（各六分）</p>
<p>上為末每服三二錢米飲調下</p>
<p>按此諸方疏風勝濕藥也然濕熱者多宜從滯下法擇用</p>

<h3>治熱之劑</h3>
<p>局方龍腦雞蘇丸治膈熱咳嗽或吐血衄血</p>
<p>方見熱門</p>
<p>甘露飲治男女血妄流溢或吐或咯衄血齒齦臭出血並治之</p>
<p>方見熱門</p>
<p>簡易選奇黃耆散治咳血成勞</p>
<p>黃耆　麥門冬　熟地黃　桔梗　白芍（各半兩）　甘草（四錢）</p>
<p>上㕮咀每服半兩水煎</p>
<p>按此手太陰足少陰藥也</p>
<p>濟生犀角地黃湯治鬱熱不解干經絡隨氣湧泄為衄血或清道閉塞流入胃脘吐出清血如鼻衄吐血不盡余血停留致面色痿黃大便黑者並宜服</p>
<p>犀角　生地黃　白芍　牡丹皮（等分）</p>
<p>上㕮咀每四錢水煎</p>
<p>按此足太陰藥也</p>
<p>良方四生丸凡吐衄血陽乘於陰血熱妄行宜此</p>
<p>生荷葉　生艾葉　生柏葉　生地黃（等分）</p>
<p>上爛研丸如雞子大每一丸水煎服或用鹽湯化下河間生地黃散治鬱熱衄血咯血吐血</p>
<p>枸杞　柴胡　黃連　地骨皮　天門冬　白芍　甘草　黃芩　黃耆　生地黃　熟地黃（等分）</p>
<p>上㕮咀水煎服下血者加地榆</p>
<p>按此二方手足少陰太陰藥也</p>
<p>局方槐角丸治五種腸風下血痔痿脫肛下血並宜服之</p>
<p>槐角（炒一兩）　地榆　黃芩　當歸　防風　枳殼（麵炒各半斤）</p>
<p>上為末酒糊丸如梧子大每三四十丸空心米飲下</p>
<p>按此雖有治風例而性味辛苦寒故從熱劑少陽藥也</p>
<p>秘方枳殼湯治便血下血</p>
<p>枳殼（一兩面炒）　黃連（一兩以槐花四兩同炒去花不用）</p>
<p>上二味水煎取濃食前溫服</p>
<p>按此又氣例藥也</p>

<h3>治火之劑</h3>
<p>黃連解毒湯</p>
<p>大金花丸</p>
<p>方並見火門</p>

<h3>理氣之劑</h3>
<p>三因茯苓補心湯治心氣虛耗不能藏血以致面色黃瘁五心煩熱咳嗽唾血</p>
<p>半夏　前胡　紫蘇　茯苓　人參　枳殼（炒）　桔梗　甘草　乾葛（各半兩）　當歸（一兩三錢）　川芎（三分）　陳皮　白芍（各二兩）　熟地黃（一兩半）</p>
<p>上㕮咀每半兩入薑棗煎</p>
<p>本事槐角散治腸胃不調脹滿下血</p>
<p>蒼朮　厚朴　陳皮　當歸　枳殼（各一兩）　槐角（二兩）　甘草　烏梅（各半兩）</p>
<p>上㕮咀每五錢水煎服</p>
<p>按以上又氣血藥也然三因方雖云補劑而雜以發表之藥姑存之收入此理氣例</p>

<h3>補劑</h3>
<p>濟生雞蘇散治勞傷肺經唾內有血咽喉不利</p>
<p>雞蘇葉　黃耆　生地黃　阿膠（炒）　貝母　白茅根（各一兩）　桔梗　麥門冬　蒲黃　甘草（各半兩炒）</p>
<p>上㕮咀每四五錢入姜煎歸脾湯治思慮傷脾不能統攝心血以此致妄行或吐血下血</p>
<p>白朮　茯神　黃耆　龍眼肉　酸棗仁（各一兩）　人參　木香（各半兩）　甘草（炙二錢半）</p>
<p>上㕮咀每四五錢入棗姜煎</p>
<p>東垣麥門冬飲子治吐血久不愈者</p>
<p>五味子（十個）　麥門冬（去心）　黃耆（各一錢）　當歸身　人參　生地黃（各半錢）</p>
<p>上㕮咀水煎服</p>
<p>金匱赤豆當歸散治先血後糞此近血也</p>
<p>赤豆（浸出芽）　當歸</p>
<p>上二味為散漿水調服</p>
<p>三因伏龍肝湯治先糞後血此遠血也</p>
<p>伏龍肝（半斤）　甘草（炙）　白朮　阿膠　黃芩　熟地黃（各三兩）</p>
<p>上㕮咀每四五錢水煎服</p>
<p>發灰散治小便尿血或便前便後亦遠近之謂也發灰</p>
<p>上一味每二錢以米醋二合湯少許服井花水調亦得</p>
<p>玉屑膏治尿血</p>
<p>黃耆　人參（等分）</p>
<p>上為末用蘿蔔大者切一指厚四五片蜜淹少時蜜炙乾盡蜜二兩為度勿令焦點藥末吃不以時仍以鹽湯送下</p>
<p>按以上諸方平補藥也然病體亦有寒熱氣積等因不同用者自宜求責</p>

<h3>止澀之劑</h3>
<p>三因龍骨散治衄過多</p>
<p>龍骨不以多少研為末以少許吹入鼻中凡九竅出血皆可用</p>
<p>御藥院方麝香散治衄不止</p>
<p>白礬（枯）　龍骨（黏舌者各另研半兩）　麝香（半字）</p>
<p>上拌勻每先將冷水洗淨鼻內然後用藥吹入孔內或以濕紙蘸入尤妙</p>
<p>濟生烏梅丸治便血不止</p>
<p>烏梅三兩燒存性為末用好米醋打糊丸如梧子大每七十丸米飲下</p>
<p>經驗方治瀉血</p>
<p>百藥煎一兩（半兩燒為灰）</p>
<p>上和飯丸如梧子大每三四十丸空心米飲下或作末服三二錢</p>
<p>又方乾柿燒灰飲調下二三錢</p>
<p>雜方</p>
<p>試效方治吐血不止以三稜針於氣衝出血立愈</p>
<p>鼻衄不止或素有熱而暴作諸藥無驗者</p>
<p>以紙一張作八帖或十帖於極冷水內濕過置項中不止仍以熱熨斗於濕紙上熨之立止</p>

<h3>灸法</h3>
<p>便血不止宜灸等穴</p>
<p>勞宮（手厥陰經）</p>
<p>大白（足太陰經）</p>
<p>會陽（足太陽經）</p>
<p>三里（足陽明經）</p>
<p>按血證宜灸等穴詳見資生等經茲不備錄然火熱脈盛實者非所宜也</p>

<h3>通利之劑</h3>
<p>拔萃犀角地黃湯治熱鬱血結上焦寸脈芤</p>
<p>犀角　生地黃（二兩）　黃芩（一兩半）　黃連（一兩）　大黃（半兩）</p>
<p>上㕮咀每兩水煎食後服之</p>
<p>桃仁承氣湯治血結胸中心下手不可近為中焦蓄血無寒熱胸滿嗽水不欲咽喜妄昏迷其人如狂</p>
<p>桃仁（半兩）　大黃（一兩）　甘草（二錢半）　桂　芒硝（各三錢）</p>
<p>上㕮咀每兩入姜煎服</p>
<p>抵當湯治下部蓄血即臍下手不可近或其人發狂少腹滿硬小便自利大便反黑如狂者在中發狂者在下也</p>
<p>大黃　水蛭（炒各半兩）　虻蟲（三錢去翅足）　桃仁（三錢）</p>
<p>上制每五錢水煎服如作丸煉蜜和</p>
<p>當歸導滯湯治跌搏墜擊損傷血滯於中</p>
<p>大黃　當歸（等分）</p>
<p>上㕮咀每一兩或半兩水煎服</p>
<p>按以上血滯證諸方也蓋蓄血有上中下之分故藥亦隨而輕重之也至血熱血積陰虛等證例見各門茲不詳錄</p>

<h3>解鬱之劑</h3>
<p>丹溪越鞠丸治血鬱</p>
<p>桃仁　香附子　紅花　撫芎　青黛（等分）</p>
<p>上為末糊丸每四五十丸食前服</p>

<h1>卷十八</h1>

<h2>內傷門</h2>
<p>按此一門東垣先生內外傷辨法也議論方制精備故不取他書但其間不繫內傷法皆節而不錄內論暑證者附入暑門</p>

<h3>辨脈法</h3>
<p>古人以脈上辨內外傷於人迎氣口人迎脈大於氣口為外傷氣口脈大於人迎為內傷此辨固是但其說有所未盡耳外感風寒皆有餘之證是從前客邪來也其病必見於左手左手主表乃行陽二十五度內傷飲食及飲食不節勞役所傷皆不足之病也必見於右手右手主裡乃行陰二十五度故外感寒邪則獨左手人迎脈浮緊按之洪大緊者急甚於弦是足太陽寒水之脈按之洪大而有力中見手少陰心火之脈丁與壬合內顯洪大乃傷寒脈也若外感風邪則人迎脈緩而大或大於氣口一倍或兩倍三倍內傷飲食則右寸氣口脈大於人迎一倍傷之重者過在少陰則兩倍太陰則三倍此內傷飲食之脈若飲食不節勞役過甚則心脈變見於氣口是心火刑肺其肝木挾心火之勢亦來薄肺經云侮所不勝寡於畏者是也故氣口脈急大而數時一代而澀也澀者肺之本脈大者元氣不相接脾胃不及之脈洪大而數者心脈刑肺也急者肝木挾心火而反克肺金也若不甚勞役惟右關脾脈大而數謂獨大於五脈數中顯緩時一代也如飲食不節寒暑失所則先右關胃脈損弱甚則隱而不見惟內顯脾脈之大數微緩時一代也宿食不消則獨右關脈沉而滑經云脈滑者有宿食也</p>

<h3>辨內傷諸證與外感不同</h3>
<p>甚哉陰陽之證不可不詳也遍觀內經中所說變化百病其源皆由喜怒過度飲食失節寒溫不適勞役所傷而然夫元氣穀氣營氣清氣衛氣生髮諸陽上升之氣此六者皆飲食入胃穀氣上行胃氣之異名其實一也既脾胃有傷則中氣不足中氣不足則六腑陽氣皆絕於外故經言五臟之氣已絕於外者是六腑之元氣病也氣傷臟乃病臟病則形乃應是五臟六腑真氣皆不足也惟陰大獨旺上乘陽分故榮衛失守諸病生焉其中變化皆由中氣不足乃生髮耳後有脾胃已受勞役之疾飲食又復失節耽病日久事息心安飽食太甚病乃大作概其外傷風寒六淫客邪皆有餘之病當瀉不當補飲食失節中氣不足之病當補不當瀉舉世醫者皆以飲食失節勞役所傷中氣不足當補之證認作外感風寒有餘客邪之病重瀉其表使榮衛之氣外絕其死只在旬日之間所謂差之毫釐謬以千里可不詳辨乎按陰陽應象論雲天之邪氣感則害人五臟是八益之邪乃風邪傷人筋骨風從上受之風傷筋寒傷骨蓋有形質之物受病也緊在下焦肝腎是也肝腎者地之氣難經解云肝腎之氣已絕於內以其肝主筋腎主骨故風邪感人則筋骨疼痛筋骨之絕則肝腎之本亦絕矣乃有餘之證也又云水穀之寒熱感則害人六腑是七損之病乃內傷飲食也黃帝針經解云適飲食不節勞役所傷濕從下受之謂脾胃之氣不足而反下行極則衝脈之火逆而上是無形質之元氣受病也系在上焦心肺是也心肺者天之氣故難經解云心肺之氣已絕於外以其心主榮肺主衛榮者血也脈者血之府神之所居也衛者元氣也神之別行衛護周身在於皮毛之間者肺絕故皮毛先絕神無所依故內傷飲食則亦惡風寒是榮衛失守皮膚間無陽以滋養不能任風寒也皮毛之絕則心肺之本亦絕矣蓋胃氣不升元氣不生無以滋養心肺乃不足之證也謂受病之人飲食失節勞役所傷因而飽食內傷者極多外傷者間而有之世俗不知往往將元氣不足之證便作外傷風寒表實之證而反瀉心肺是重絕其表也安得不死乎古人所謂實實虛虛醫殺之耳若曰不然請以眾人之耳目聞見者證之曏者壬辰改元京師戒嚴迫三月受敵者凡半月圍解之後都人之不受病者萬無一二既而病死者繼踵不絕都門十有二所每日各門所送多者二千少不下一千似此者幾三月此百萬人豈俱感風寒外傷者耶大抵人在圍城中飲食不節乃勞役所傷不待言而知由其朝飢暮飽起居不時寒溫失所動經兩三月胃氣虧乏久矣一旦飽食太過感而傷人而又調治失宜其死也無疑矣非惟大梁為然遠在真祐與定間如東平如太原如鳳翔解圍之後病傷死無不然者余在大梁凡所親見有發表者有以巴豆推之者有以承氣湯下之者俄而變結胸發黃又以陷胸湯丸及茵陳湯下之無不死者蓋初非傷寒以調治瘥互變而似真傷寒之證皆藥之罪也往者不可追來者猶可及輒以平生已試之效著內外傷辨論一篇推明前哲之餘論歷舉近世之變故庶幾同志者審其或中觸類而長之免後人無橫夭耳僭易之罪將何所逃乎上辨陰證陽證</p>
<p>外傷寒邪之證與飲食失節勞役形質之病及內傷飲食俱有寒熱舉世盡將內傷飲食失節勞役不足之病作外傷寒邪有餘表實之證反瀉其表枉死者豈勝言哉皆由不別其寒熱耳今細為分解之外傷寒邪發熱惡寒寒熱並作其熱也翕翕發熱又為之拂拂發熱發於皮毛之上如羽毛之拂明其熱在表也是寒邪犯高之高者也皮膚毛腠陽之分也是衛之元氣所滋養之分也以寒邪乘之郁遏陽分陽不得伸故發熱也其面赤鼻氣擁塞不通心中煩悶稍以袒露其皮膚已不能禁其寒矣其表上虛熱止此而已其惡寒也雖重衣下幕逼近烈火終不能樂其寒一時一日增加愈甚必待傳入里作下證乃罷其寒熱齊作無有間斷也其內傷飲食不節或勞役所傷亦有頭痛項強腰痛與太陽表證微有相似余皆不同論中已辨之矣內傷不足之病表上無陽不能御風寒也此則常常有之其躁熱發於腎間者間而有之與外中寒邪略不相似其惡風寒也蓋脾胃不足營氣下流而乘腎肝此痿厥氣逆之漸也若脾氣平常飲食入胃其營氣上行以舒於心肺以滋養上焦之皮膚腠理之元氣也既下流其心肺無所稟受皮膚間無陽失其榮衛之外護故陽分皮毛之間虛弱但見風見寒或居陰寒處無日陽處便惡之也此常常有之無間斷者也但避風寒及溫暖處或添衣蓋溫養其皮膚所惡風寒便不見矣是熱也非表傷寒邪皮毛髮熱也乃腎間受脾下流之濕氣閉塞其下致陰火上動作蒸蒸而燥熱上徹頭項傍徹皮膚渾身躁熱作須待袒衣露居近寒涼處即已或熱極而汗出亦解彼外傷惡寒發熱豈有汗出者乎若得汗則病愈矣以此辨之豈不如黑白之易見乎當內虛而傷之者躁熱也或因口吸風寒之氣鬱其陰火使咽膈不通其吸入之氣欲入為膈上衝脈之火所拒使氣不得入其胸中之氣為外風寒所遏而不得伸令人口開目瞪極則聲發於外氣不得上下塞於咽中而氣欲絕或又因噦因噎因吐而躁熱發必有所因方見此證其表虛惡風寒之證復見矣表虛之弱為陰火所乘躁發須臾而過其表虛無陽不任風寒復見矣是表虛無陽常常有之其躁熱則間而有之此二者不齊作躁作寒已寒作躁已非如外傷之寒熱齊作無有間斷也百病俱有身熱又為之肌熱又為之皮膚間熱以手捫之方知者是也乃肌體有形之熱也亦須皆待陰陽既和汗出則愈矣慎不可於此上辨之以其虛實內外病皆有之故難辨耳只依先說病人自覺發熱惡寒之熱及躁作之熱上辨之為準則矣</p>
<p>上辨寒熱</p>
<p>外感八風之邪乃有餘證也內傷飲食不節勞役所傷皆不足之病也其內傷亦惡風自汗若在溫暖無風處則不惡矣與外傷鼻流清涕頭痛自汗頗相似分之特異耳外感風邪其惡風自汗頭痛鼻流清涕常常有之一日一時增加愈甚直至傳入里作下證乃罷語聲重濁高厲有力鼻息擁塞不通能飲食腹中和口知味大小便如常筋骨疼痛不能動搖便著床枕非扶不起其內傷與飲食不節勞役所傷然亦惡風居露地中遇大漫風起卻不惡也惟門窗隙中些小賊風來必大惡也與傷風傷寒俱不同矣況鼻流清涕頭痛自汗間而有之鼻中氣短少氣不足以息語則氣短而怯弱妨食或食不下或不飲食三者互有之腹中不和或腹中急而不能伸口不知五穀之味小便頻數而不渴初勞役得病食少小便赤黃大便常難或秘或結或虛坐只見些小白膿時有下氣或泄黃如糜或溏泄色白或結而不通若心下痞或胸中閉塞如刀劙之痛二者亦互作不並出也有時胃脘當心而痛上支兩脅痛必臍下相火之勢如巨川之水不可遏而上行使陽明之經逆行亂於胸中其氣無止息甚則高喘熱傷元氣令四支不收無氣以動而懶倦嗜臥其外感風寒俱無此證故易分別耳</p>
<p>上辨外感八風之邪或有飲食勞役所傷之重者三二日間特與外傷風者相似其餘證有特異者若不將兩證重別分解猶恐將內傷不足之證誤作有餘外感風邪雖詞理有重複處但欲病者易辨醫者易治耳</p>
<p>內傷及勞役飲食不節病手心熱手背不熱外傷風寒則手背熱手心不熱此辨至甚皎然</p>
<p>上辨手背手心</p>
<p>若飲食勞役所傷其外證之顯必在口必口失味必失穀味必腹中不和必不欲言縱勉強對答聲必怯弱口沃沫多唾鼻中清涕或有或無即陰證也外傷風寒則其外證必顯在鼻鼻氣不利聲濁不清其言壅盛有力而口中必和傷寒則面赤鼻壅塞而干傷風則鼻流清涕而已內經云鼻者肺之候肺氣通於天外傷風寒則鼻為之不利口者坤土也脾氣通於口飲食失節勞役所得口不知穀味亦不知五味又云傷食惡食傷食明矣</p>
<p>上辨鼻口</p>
<p>外傷風寒者故其氣壅盛而有餘內傷飲食勞役者其口鼻中皆氣短促不足以息何以分之蓋外傷風寒者心肺元氣初無減損又添邪氣助之使鼻氣擁塞不利面赤不通其鼻中氣不能出並從口出但發一言必前輕而後重其言高其聲壯厲而有力傷寒則鼻乾無涕面擁色赤其言前輕後重其聲壯厲而有力者乃有餘之驗也傷風則決然鼻流清涕其聲嗄其言響如從甕中出亦前輕而後重高揭而有力皆氣盛有餘之驗也內傷食勞役者心肺之氣先損為熱既傷氣四肢無力以動故口鼻中皆短氣少氣上喘懶語人有所問十不欲對其一縱勉強答之其氣亦怯其氣亦低是其氣短少不足之驗也明白如此雖婦人女子亦能辨之豈有醫者反不能辨之乎</p>
<p>上辨氣少氣盛</p>
<p>內證頭痛有時而作有時而止外證頭痛常常有之直須傳裡實方罷此又內外證之不同也</p>
<p>上辨頭痛</p>
<p>內傷等病是心肺之氣已絕於外必怠惰嗜臥四肢沉困不收此乃熱傷元氣脾主四肢既為熱所乘無氣以動經云熱傷氣又云熱則骨消筋緩此之謂也若外傷風寒是腎肝之氣已絕於內腎主骨為寒肝主筋為風自古腎肝之病同一治以其遞相維持也故經言膽主骨膀胱主筋是也或中風或傷寒得病之日便著床枕非扶不起筋骨為之疼痛不能動搖乃形質之傷經云寒傷形又云寒則筋攣骨痛此之謂也</p>

<h3>上辨筋骨四肢</h3>
<p>外感風寒之邪三日以外谷消水去邪氣傳裡始有渴也內傷飲食失節勞役久病者必不渴是邪氣在血脈中有濕故不渴也初勞役形質飲食失節傷之重者必有渴以其心火熾上克於肺金故渴也又當以此辨之雖渴欲飲水者當徐徐少與之不可縱意而飲恐水多峻下則胃氣愈弱輕則為脹重則傳變諸疾必反復悶亂百脈不安夜加增劇不得安臥不可不預度也</p>
<p>上辨渴與不渴</p>
<p>仲景傷寒論中風能食傷寒亦能食二者皆口中和而不惡食若勞役所傷及飲食失節寒溫不適三者俱惡食口不知五味亦不知五穀之味只此一辨足以分內外有餘不足二證也傷寒證雖亦能食而不惡食口中和知五味亦知穀味蓋無內證則心氣和脾氣通知五穀之味矣</p>
<p>上辨外傷不惡食若勞役飲食失節寒溫不適三者皆惡食</p>

<h3>論飲食勞倦為胃氣不足所致</h3>
<p>古者至人窮陰陽之化究生死之際所著內經悉言人以胃氣為本蓋人受水穀之氣以生所謂清氣營氣衛氣春升之氣皆胃氣之別稱也夫胃為水穀之海飲食入胃遊溢積氣上輸於脾脾氣散精上歸於肺通調水道下輸膀胱水精四布五經並行合於四時五臟陰陽揆度以為常也苟飲食失節寒溫不適則脾腎乃傷喜怒憂恐勞役過度而損耗元氣既脾胃虛弱元氣不足而心火獨盛心火者陰火也起於下焦其繫系於心心不主令相火代之相火下傷包絡之火元氣之賊也火與元氣不兩立一勝則一負脾胃氣虛則下流於腎肝陰火得以乘其土位故脾胃之證始得之則氣高而喘身熱而煩其脈洪大而頭痛或渴不止皮膚不任風寒而生寒熱蓋陰大上衝則氣高而喘身煩熱為頭痛為渴而脈洪大脾胃之氣下流穀氣不得升是生長之令不行無陽以護其榮衛不任風寒乃生風熱皆脾胃之氣不足所致也然而與外感風寒之證形頗同而理異內傷脾胃乃傷其氣外感風寒乃傷其形傷外為有餘有餘者瀉之傷內為不足不足者補之治之下之吐之克之之類皆瀉也溫之和之調之養之之類皆補也內傷不足之病苟認作外感有餘之病而反瀉之則虛其虛也難經雲實實虛虛損不足而益有餘如此死者醫殺之耳惟當以甘溫之劑補其中升其陽甘寒以瀉其火則愈內經曰勞者溫之損者溫之蓋溫能除大熱大忌苦寒瀉胃土耳今立補中益氣湯主之</p>

<h3>論勞役傷與內傷外感不同</h3>
<p>或因勞役腎間陰火沸騰事間之際於陰涼處解脫衣裳更有新沐浴於背陰處坐臥其陰火下行還歸腎間皮膚腠理極虛無陽為寒涼所遏表虛不任其風寒自認外感風寒求醫解表以重絕元氣取禍如反掌苟幸而免者致虛勞氣血皆弱其表虛之人為風寒所遏亦是虛邪犯表始病一二日之間特與外中賊邪有餘之證頗相似處故致疑惑請醫者只於氣少氣盛上辨之其外傷賊邪必語聲高厲而有力若是勞役所傷飲食不節表虛不足之病必短氣氣促懶語其聲因弱而無力至易見也</p>
<p>上辨勞役受病表虛不作表實治之</p>
<p>復有一等乘天氣大熱之時在於路途中勞形得之或在田野間勞形得之更或有身體薄弱食少勞役過甚又有修善常齋之人胃氣久虛而因勞役得之者皆與陽明中熱白虎湯證相似必肌體捫摸之壯熱必躁熱悶亂大惡熱渴而飲水以勞役過甚之故亦身疼痛始受病之時特與中熱外得有餘之病相似若誤與白虎湯旬日必死此證脾胃大虛元氣不足鼻口中氣皆短促而上喘至日轉以後是陽明得時之際病必少減若是外中熱之病必到日晡之際大作譫語其熱增加大渴飲水煩悶不止其勞役不足者皆無此證尤易為分解若有難決疑似之證必當待一二日而求醫治療必不至錯誤矣</p>
<p>上辨中熱頗相似</p>

<h3>論飲食自倍腸胃乃傷分而治之</h3>
<p>痹論云陰氣者靜則神藏躁則消亡飲食自倍腸胃乃傷此混言之也分之為二飲也食也又經云因而大飲則氣逆因飽食筋脈橫解則腸癖為痔飲者無形之氣傷之則宜發汗利小便使上下分消其濕解酲湯五苓散之類主之食者有形之物傷之則宜損其谷其次莫若消導丁香爛飯丸枳朮丸之類主之稍重則攻化三稜消積丸木香見晛丸之類主之尤重則或吐或下瓜蒂散備急丸之類主之以平為期蓋脾已傷又以藥傷使營運之氣減削食愈難消故至真要論云大毒治病十去其六小毒治病十去其七無毒治病十去其八常毒治病十去其九穀肉果菜食養盡之無使過之傷其正也不盡行復如法聖人垂此嚴戒是為萬世福如能慎言語節飲食所謂治未病也</p>
<p>謹按王安道曰勞倦傷飲食傷二者雖俱為內傷然不可混而為一難經所謂飲食勞倦則傷脾者蓋為脾主飲食而四肢亦屬脾故飲食失節勞役四肢皆能傷於脾爾非謂二者同類而無辨也夫勞倦傷飲食傷雖與風寒暑濕有餘之病不同然飲食傷又與勞倦傷不同勞倦傷誠不足矣飲食傷尤當於不足之中分其有餘不足何也蓋飢餓不飲食與飲食太過雖皆失節然必明其有兩者之分方盡其理節也者何也無不及無太過之中道也夫飢餓不飲食者胃氣空虛此為不足固失節也飲食自倍而停滯者胃氣受傷此不足之中兼有餘亦失節也以受傷言則不足以停滯言則有餘矣惟其不足故補益惟其有餘故消導亦有物滯氣傷必補益消導兼行者亦有物暫滯而氣不甚傷宜消導獨行不須補益者亦有既停滯而復自化不須消導但當補益或亦不須補益者潔古東垣枳朮丸之類雖曰消導固有補益之意存乎其間其它如木香分氣丸導氣枳實丸大枳殼丸之類雖無補益然施之於物暫滯氣不甚傷者豈不可哉但不宜視為通行之藥爾且所滯之物非枳朮丸之力所能去者亦安可泥於消導而弗知變乎故備急丸煮黃丸瓜蒂散等之推逐者潔古東垣亦未嘗委之而弗用也故善用兵者攻亦當守亦當不善者則宜攻而守宜守而攻其敗也非兵之罪用兵者之罪耳觀乎此則知消導補益推逐之理矣斯論本以上所辨又推廣之因取參附以備其旨</p>
<p>又曰經云有所勞倦形氣衰少穀氣不盛上焦不行下脘不通胃氣熱熱氣熏胸中故內熱嗟夫此內傷之說之原乎請釋其義如左夫人身之陰陽有以表裡言者有以上下之分言者有以升降呼吸之氣言者余如動靜語默起居之類甚多不必悉舉此所謂陰虛之陰其所指與數者皆不同蓋勞動之過則陽和之氣皆亢極而化為火矣況水穀之味又少入是故陽愈盛陰愈衰也此陰虛之陰蓋指身中之陰氣與水穀之味耳或以下焦陰分為言或以腎水真陰為言皆非也夫有所勞倦者過動屬火也形氣衰少者壯火食氣也穀氣不盛者勞傷元氣則少食而氣衰也上焦不行者清陽不升也下脘不通者濁陰不降也夫胃受水穀故清陽升而濁陰降以傳化出入滋榮一身也今胃不能納而穀氣衰少則清無升濁無降矣故曰上焦不行下脘不通然非謂絕不行不通也但比之平常無病時則謂之不行不通耳上不行下不通則鬱矣鬱則少火皆成壯火而胃居上焦下脘兩者之間故胃氣熱熱則上炎故熏胸中而為內熱也斯東垣所謂勞傷形體所謂飲食失節而致熱者此言正與調經論篇之旨相合宜引此段經文於內外傷辨以為之主今特採附並外傷內傷所受經旨異同論錄於下</p>
<p>客或難予曰素問陰陽應象論雲天之邪氣感則害人五臟水穀之寒熱感則害於六腑太陰陽明論云犯賊風虛邪者陽受之食飲不節起居不時者陰受之陽受之則入六腑陰受則入五臟兩說正相反願聞其解余復之曰此所謂似反而不反者也夫感天之邪氣犯賊風虛邪外傷有餘之病也感水穀寒熱食飲不節內傷不足之病也二者之傷臟腑皆嘗受之但隨其所從所發之處而為病耳不可以此兩說之異而致疑蓋並行不相悖也讀者當合而觀之其旨斯盡若曰不然請以諸處所論證之金匱真言論曰風觸五臟邪氣發病八正神明論曰夫八正之虛邪以身之虛而逢天之虛兩虛相感其氣至骨入則傷五臟靈樞經曰五臟之中風又曰東風傷人內舍於肝南風傷人內舍於心西南風傷人內舍於脾西風傷人內舍於肺北風傷入內舍於腎觀乎此則天之邪氣固傷五臟矣靈樞又曰邪之中人也無有常中於陰則溜於腑又曰虛邪之中人也始從皮膚以入其傳自絡脈而經而輸而伏沖之脈以至於腸胃又曰東北風傷人內舍於大腸西北風傷人內舍於小腸東南風傷人內舍於胃觀乎此則天之邪氣豈不傷六腑乎素問曰飲食自倍腸胃乃傷觀乎此則水穀寒熱固傷六腑矣靈樞又曰形寒飲冷則傷肺難經曰飲食勞倦則傷脾觀乎此則水穀寒熱豈不傷五臟乎至於地之濕氣亦未必專害皮肉筋脈而不能害臟腑邪氣水穀亦未必專害臟腑而不能害皮肉筋脈也但以邪氣無形臟主臟精氣故以類相從而多傷髒水谷有形腑主傳化物故因其所由而多傷腑濕氣浸潤其性緩慢其入人也以漸其始也自足故從下而上從淺而深而多傷於皮肉筋脈耳孰謂濕氣全無及於臟腑之理哉至若起居不時一語蓋勞後所傷之病不繫上文異同之義故不及之</p>

<h3>論酒飲傷</h3>
<p>夫酒者大熱有毒氣味俱陽乃無形之物也若傷之止當發散汗出則愈矣此最妙法其次莫如利小便二者乃上下分消其濕何酒病之有今之酒病者往往服酒蒸丸大熱之藥下之又有用牽牛大黃下之者是無形元氣受病反下有形陰血乖誤甚矣酒性大熱已傷元氣而復重瀉之況亦損腎水真陰及有形陰血俱為不足如此則陰血已虛真水愈弱陽毒之熱大旺反增其陰火是謂元氣消亡七神何依折人長命不然則虛損之病成矣金匱要略云酒疸下之久久為黑疸慎不可犯此戒不若令上下分消其濕解酲湯主之</p>
<p>謹按酒者是有形之物即水飲同體也今言無形元氣受病不得傷於有形陰血者蓋謂酒者濕熱之物入胃則臟氣俱熱逐氣升降之際而半有消耗之矣至傷於腸胃則升之不散降之不下鬱於氣分無形之地位故言無形之物非若水飲然體全降於腸胃中也若今人之飲醇酒則便少此其可驗是以傷則宜汗之泄之不得用重峻下劑蓋此等藥不能入氣分反傷有形陰血爾但斯意隱然使人不能無疑故或有辨之者茲不復具然昔人有用下劑者蓋或有酒飲傷積日久而汗之泄之不能愈則重峻下劑而或可哉故用者自宜對證詳審勿以辭害意可也</p>

<h3>論傷食宜吐</h3>
<p>解云盛食填塞於胸中為之窒塞兩手寸脈當主事兩尺脈不見其理安在胸中有食故以吐出之食者物也物者坤土也是足太陰之號也胸中者肺也為物所傷肺者手太陰金也金主殺伐也與坤土俱在於上而旺於天金能剋木故肝水生髮之氣伏於地下非木鬱而何吐去上焦陰土之物木得舒暢則鬱結去矣食塞於上脈絕於下若不明天地之道無由違此至理水火者陰陽之徵兆天地之別名也故曰獨陽不生獨陰不長天之用在於地下則萬物生長矣地之用在於天上則萬物收藏矣此乃天地交而萬物通矣此天地相根之道也故陽火之根本於地下陰水之源本於天上故曰水出高源故人五臟主有形之物物者陰也陰者水也上三部脈主之偏見於寸口食塞在上是絕五臟之源源絕則水不下流兩尺竭絕此其理也何疑之有</p>

<h3>論內傷飲食用藥所宜所禁</h3>
<p>內傷飲食付藥者受藥者皆以為瑣末細事是以所當重者為輕利害非細殊不思胃氣者營氣也衛氣也穀氣也清氣也資少陽生髮之氣也人之真氣衰旺皆在飲食入胃胃和則穀氣上升穀氣者升騰之氣也乃足手少陽元氣始發生長萬化之別名也飲食一傷若消導藥的對其所傷之物既消則胃氣愈旺五穀之精華上騰乃清氣為天者也精氣神氣皆強盛也七神衛護生氣不乏增益大旺氣血周流則百病不能侵雖有大風苛毒弗能害也此一藥之用其利博哉易水張先生嘗戒不可用峻利食藥食藥下咽未至藥丸施化其標皮之力始開便言空快也所傷之物已去若更待一兩時辰許藥盡化開其峻藥必有情性病去之後脾胃安得不損乎脾胃既損是真氣元氣敗壞促人之壽常時用枳朮丸一藥消化胃中所傷下胃不能即去須待一兩時辰許食則消化是先補而後化其所傷則不峻利矣因用荷葉燒飯為丸荷葉一物中央空虛象震卦之體震者動也人感之生足少陽甲膽也甲膽者風也生化萬物之根蒂也左傳云履端於始序則不愆人之飲食入胃營氣上行即少陽甲膽之氣也其手少陽三焦經人之元氣也手足經同法便是少陽元氣生髮也胃氣穀氣元氣甲膽上升之氣一也異名雖多止是胃氣上升者也若內傷脾胃以辛熱之物酒肉之類自覺不快覓藥於醫者此風習以為常醫者亦不問所傷付之以集香丸巴豆大熱藥之類下之大便下則物去遺留食之熱性藥之熱性重傷元氣七神不熾經云熱傷氣正謂此也其人必無氣以動而熱困四肢不舉傳變諸疾不可勝數使人真氣自此衰矣若傷生冷硬物世醫或用大黃牽牛二味大寒藥投之物隨藥下所傷去矣遺留食之寒性藥之寒性重瀉其陽陽去則皮膚筋肉血脈無所依倚便為虛損之證論言及此令人寒心夫辛辣氣薄之藥無故不可亂服非止牽牛而已至人要大論云五味入口各先逐其所喜攻攻者克似瀉也辛味下咽先攻瀉肺之正氣正氣者真氣元氣也其牽牛之辛辣猛烈奪人尤甚飲食所傷脾胃受邪當以苦味泄其腸胃可也肺與元氣何罪之有夫牽牛不可用者有五此其一也況胃主血為物所傷物者有形之物也皆血病血病瀉氣此其二也且飲食傷於中焦止合克化消導其食重瀉上焦肺中已虛之氣此其三也食傷腸胃當塞因塞用又寒因寒用枳實大黃苦寒之物以治有形是也反以辛辣牽牛散瀉真氣犯大禁四也殊不知針經有云外來客邪風寒傷人五臟若誤瀉胃氣必死誤補亦死其死也無氣以動故靜若內傷腸胃反瀉五臟必死誤補亦死其死也陰氣有餘故躁今內傷腸胃是謂六腑不足之病及瀉上焦虛無肺氣肺者五臟之一數也為牽牛之類朝損暮損其元氣消耗此乃暗折人壽數犯大禁五也良可哀嘆又曰胃惡熱而喜清大腸惡清冷而喜熱兩者不和何以調之岐伯曰調此者飲食衣服亦欲適寒溫寒無悽愴暑無出汗飲食熱無灼灼寒無凔凔寒溫中適故氣將持乃不致邪僻詳見本經是必有因用豈可用俱寒俱熱之食藥致損者與內經云內傷者其氣口脈反大於人迎一倍二倍三倍分經用藥又曰上部有脈下部無脈其人當吐不吐者死如但食不納噁心欲吐者不問一倍二倍不當正以瓜蒂散吐之但以指或以物探去之若所傷之物去不盡者更診其脈問其所傷以食藥去之以應塞因塞用又謂之寒因寒用泄而下降乃應太陰之用其中更加升發之藥令其元氣上升塞因塞用因曲而為之直何為曲內傷胃氣是也何為直而升發胃氣是也因治其飲食之內傷而使生氣增益胃氣完復此乃因曲而為之直也若依分經用藥其所傷之物寒熱溫涼生硬柔軟所傷不一難立定法只隨所傷之物不同各立治法臨時加減用之其藥又當問病人從來稟氣盛衰所傷寒物熱物是喜食而食之耶不可服破氣藥若乘飢困而食之耶當益胃氣或為人所勉勸強食之宜損血而益氣也診其脈候傷在何臟方可與對病之藥豈可妄瀉天真生氣以輕喪身寶乎且如先食熱而不傷繼之以寒物因後食致前食亦不消化而傷者當問熱食寒食孰多孰少斟酌與藥無不當矣喻如傷熱物二分寒物一分則當用寒藥二分熱藥一分相合而與之則榮衛之氣必得周流更有或先飲酒而後傷寒冷之食及傷熱食冷水與冰如此不等皆當驗其節次所傷之物約量寒熱之劑分散各各對證而與之無不取驗</p>

<h2>內傷治法</h2>

<h3>消導之劑</h3>
<p>潔古枳朮丸治痞消食強胃</p>
<p>枳實（麩炒一兩）　白朮（二兩）</p>
<p>上同為細末荷葉裹飯燒為丸如桐子大每五十丸多用白湯送下</p>
<p>按論云用術者本意不取其食速化但久令人胃氣強食不復傷也</p>
<p>丁香爛飯丸治飲食所傷</p>
<p>丁香皮　甘草（炙各二錢）　砂仁　益智仁　甘松（各三錢）　丁香　京三稜（炮）　木香　廣朮（炮各一錢）　香附子（半兩）</p>
<p>上為細末湯浸蒸餅為丸如綠豆大每三十丸白湯下或細嚼亦可不拘時候</p>
<p>按此寒濕勝者最宜用之</p>
<p>東垣橘皮枳朮丸治老幼元氣虛弱飲食不消或臟腑不調心下痞悶</p>
<p>橘皮　枳實（各一兩）　白朮（二兩）</p>
<p>上為細末荷葉燒飯為丸如桐子大每五十丸溫水送下食遠服</p>
<p>按此內傷用藥之大法所貴服之強人胃氣令益厚雖猛食多食而不傷此能用食藥者也</p>
<p>曲糵枳朮丸治為人所勉強食之破心腹滿悶不快</p>
<p>白朮（二兩）　枳實（炒）　神麯（炒）　麥蘖（麵炒各一兩）</p>
<p>上為細末荷葉燒飯丸如桐子大每五十丸溫水下木香枳朮丸破滯氣消飲食開胃進食</p>
<p>木香　枳實（炒各一兩）　白朮（二兩）</p>
<p>上制服如前</p>
<p>木香化滯湯治內憂氣食濕面結於中脘腹皮底徹痛心下痞滿不思飲食食之不散常常痞氣</p>
<p>木香　紅花（各三錢）　橘皮　當歸梢（各二錢）　柴胡（四錢）　草豆蔻　甘草（炙各半兩）半夏（一兩）　枳實（炒二錢）</p>
<p>上銼如麻豆大每服三五錢入姜煎食遠服</p>
<p>半夏枳朮丸治因食冷內傷</p>
<p>半夏（湯洗焙）　枳實（炒各一兩）　白朮（二兩）</p>
<p>上為細末荷葉燒飯為丸如綠豆大每五六十丸溫水下如食傷寒熱不調每服加二黃丸十粒</p>
<p>草豆蔻丸治秋冬傷寒冷物胃脘當心而痛上支兩脅膈咽不通</p>
<p>草豆蔻（麵裹煨一兩）　神麯（炒半兩）　白朮（一兩）　橘皮　乾生薑　青皮（各二錢）　黃芩　麥蘖　半夏　炒鹽（各半兩）　枳實（炒一兩）</p>
<p>上為細末湯浸蒸餅為丸如綠豆大每服五十丸白湯下</p>
<p>量所傷多少加減服之</p>
<p>按論云如冬月用別作一藥不用黃芩歲火不及又傷冷物加以溫劑是其治也然有熱物傷者從權以寒藥治之隨時之宜不可不知也</p>
<p>除濕益氣丸治傷濕面心腹滿悶肢體沉重</p>
<p>枳實（麩炒）　白朮　黃芩（各一兩）　蘿白子（炒熟去氣半兩）　神麯（炒一兩）　紅花（三錢）</p>
<p>上為細末荷葉燒飯為丸如綠豆大每五六十丸白湯下</p>
<p>二黃丸治傷熱食痞悶兀兀欲吐煩亂不安</p>
<p>黃芩（二兩）　黃連（酒浸一兩）　升麻　柴胡（各三錢）　甘草（一錢）　枳實（半兩炒）</p>
<p>上為極細末湯浸蒸餅丸如綠豆大每五七十丸白湯下</p>
<p>白朮丸治傷豆粉濕面油膩之物</p>
<p>白朮　半夏（湯洗）　神麯（炒）　枳實（炒各一兩）　橘皮（七錢）　黃芩（半兩）　白礬（枯三錢）</p>
<p>上為細末湯浸蒸餅為丸如綠豆大一倍每五十丸白湯</p>
<p>下量所傷加減服</p>
<p>論曰素食者多用乾薑故加黃芩以瀉之按以上諸方並宜隨寒熱所用出太陰例</p>
<p>葛花解酲湯</p>
<p>白豆蔻　砂仁　葛花（各半兩）　木香（半錢）　青皮（三錢）　陳皮　白茯苓　豬苓　人參（各一錢半）　白朮　神麯（炒）　澤瀉　乾生薑（各二錢）</p>
<p>上為細末和勻每三錢白湯調下但得微汗酒病去矣論云此蓋不得已用之豈可恃賴日日飲酒是方氣味辛辣偶因酒病服之則不損元氣何者敵酒病故也若頻服之損人天年也</p>
<p>除濕散治傷馬乳並牛羊駱水一切冷病</p>
<p>車前子（炒）　澤瀉（各半兩）　神麯（炒一兩）　半夏（湯泡七次）　乾生薑（各三錢）　紅花甘草（炙各二錢）　茯苓（七錢）</p>
<p>上為細末每三錢匕白湯調食前服</p>
<p>五苓散</p>
<p>方見濕門</p>
<p>按以上三方並太陽例藥妙利之劑也</p>
<p>三稜消積丸治傷生冷硬物不能消化心腹滿悶</p>
<p>丁皮　益智仁（各三錢）　陳皮　青皮（各五錢）　茴香（炒半兩）　炒曲　廣朮（炮）　京三稜（炮各七錢）　巴豆（和米炒去米五錢）</p>
<p>上為細末醋糊丸如桐子大每十丸至二十丸溫薑湯下食前服</p>
<p>備急大黃丸療心腹諸卒暴百病</p>
<p>大黃　乾薑　巴豆（去皮各一兩）</p>
<p>上須精擇好藥搖羅蜜和更搗一千杵丸如小豆大每三丸大小量之若中惡客忤心腹脹滿卒痛如錐刀刺痛氣急口噤屍卒死者以暖水若酒服之或不下捧頭起下咽須臾未瘥更與三丸以腹中鳴轉即吐下便愈若口已噤亦須折齒嚾之令入尤妙忌蘆筍豬肉冷水肥臟易水張先生又名獨行丸乃急劑也</p>
<p>海藏神應丸治因一切冷物冷水及潼乳酪水腹痛腸鳴米穀不化</p>
<p>巴豆　杏仁　乾薑　百草霜（各半兩）　丁香　木香（各二錢）　黃蠟（一兩）</p>
<p>上先將黃蠟用好醋煮去渣將巴豆杏仁同炒黑煙盡研如泥將蠟再上火入小油半兩溶開入在杏仁等泥子內同攪旋下丁香木香等藥末研勻搓作挺子油紙裹了旋丸每用三五十丸溫米飲下食前服吐劑</p>
<p>瓜蒂散</p>
<p>方見疾飲門</p>
<p>按論云若不兩尺脈絕無不宜便用此藥恐損元氣令人胃氣不復若止是胸中窒塞悶亂不通以指探去之如不得吐者以物探去之得吐則已如食不去用此藥去之</p>

<h3>補益之劑</h3>
<p>補中益氣湯</p>
<p>方見熱門</p>
<p>按立方本指云夫脾胃虛者因飲食勞倦心火亢甚而乘其土位其次肺氣受邪須用黃耆最多人參甘草次之脾胃一虛肺氣先絕故用黃耆以益皮毛而閉腠理不令自汗上喘氣短損其元氣人參以補之心火乘脾炙甘草之甘溫以瀉火熱而補脾胃中元氣若脾胃急痛脹中急縮者宜多用之經云急者緩之白朮苦甘溫除胃中熱利腰臍間血胃中清氣在下升麻柴胡以引之引黃耆甘草甘溫之氣味上升能補衛氣之散解而實其表也又緩帶脈之縮急二味苦平味之薄者陰中之陽引清氣上升也氣亂於胸中為清濁相干用陳皮以理之又能助陽氣之升以散滯氣助諸甘辛為用也脾胃氣虛不能升浮為陰火傷其生髮之氣榮血大虧營氣不榮陰火熾盛是血中伏火日漸煎熬血氣日減心主血血減則心無所養致使心亂而煩病名曰悗悗者心惑而煩悶不安也故加辛甘微溫之劑生陽氣陽旺則能生陰血更以當歸和之少加黃柏以救腎水能瀉陰中之伏火如煩不止少加生地黃補腎水水旺而心火自降如氣浮心亂以硃砂安神丸鎮固之則愈</p>
<p>安神丸</p>
<p>方見熱門</p>
<p>頭痛加蔓荊子三分痛甚加川芎五分頂痛腦痛加藁本五分細辛三分諸頭痛並用此四味頭痛有痰沉重懶倦者乃太陰厥頭痛加半夏半錢姜三分</p>
<p>耳鳴目黃頰頷腫頸有臑肘臂外後臁痛面赤脈洪大者以羌活一錢防風七分甘草五分藁本七分通其經血加黃芩三分黃連三分消其腫人參五分黃耆七分益元氣而瀉火邪</p>
<p>嗌痛頷腫脈洪大面赤加黃芩三分桔梗七分甘草三分口乾嗌乾者加葛根五分升引胃氣上行以潤之</p>
<p>心下痞夯悶者加芍藥黃連各一錢如痞腹脹加枳實三分厚朴七分木香三分砂仁三分如天寒少加乾薑</p>
<p>心下痞覺中寒加附子黃連各一錢不能食而心下痞加生薑陳皮各一錢能食而心下痞加黃連半錢枳實三分脈緩有痰而痞加半夏黃連各一錢</p>
<p>腹中痛加白芍半錢甘草三分如惡寒覺冷痛加中桂半錢夏月腹中痛不惡寒不惡熱者加黃芩五分芍藥一錢甘草五分以治時熱也</p>
<p>腹痛在寒涼時加半夏益智豆蔻之類</p>
<p>脅下痛或縮急俱加柴胡</p>
<p>臍下痛加真熟地黃半錢有寒者加肉桂半錢</p>
<p>升陽散火湯</p>
<p>方見火門</p>
<p>當歸補血湯</p>
<p>方見熱門</p>
<p>升陽順氣湯治因飲食不節勞役所傷腹脅滿悶短氣遇春則口無味遇夏雖熱猶寒飢常如飽不喜食冷</p>
<p>升麻　柴胡（各一錢）　黃耆（一兩）　半夏（三錢）　甘草（炙半錢）　陳皮（一錢）　人參（三錢）　神麯（炒一錢）　當歸身（一錢）　黃柏（半錢）　草豆蔻仁（二錢）</p>
<p>上㕮咀每三錢或半兩水煎入生薑三片</p>
<p>按論云脾胃不足之證須用升麻柴胡苦平味之薄者陰中之陽引脾胃中清氣行於陽道及諸經生髮陰陽之氣以滋春氣之和也又引黃耆參草甘溫之氣味上行充實腠理使陽氣得衛外而為固也凡治脾胃之藥多以升陽補氣名之者此也</p>
<p>升陽補氣湯治飲食不時飢飽勞役胃氣不足脾氣下溜氣短無力不能寒熱早飯罷轉增昏悶須要眠睡怠惰四肢不收懶倦動作及五心煩熱</p>
<p>升麻　羌活　獨活　防風　白芍　澤瀉　甘草（炙各一錢）　厚朴（半錢制）　柴胡（二錢半）　生地黃（一錢半）</p>
<p>上為粗末每五錢水煎入姜三片棗二枚如腹脹及窄狹加厚朴腹中似硬加砂仁三分</p>
<p>按此用升浮扶持胃氣抑肝清脾藥也</p>
<p>參朮調中湯瀉熱補氣止嗽定喘和脾胃進飲食</p>
<p>黃耆（四分）　桑白皮（五分）　人參　甘草（炙）　白茯苓（各三分）　五味子（二十個）　白朮（三分）　地骨皮　麥門冬　陳皮（各二分）　青皮（一分）</p>
<p>上㕮咀作一服水煎大溫服早飯後忌多言語勞役</p>
<p>按論云內經曰火位之主其瀉以甘以黃耆甘溫瀉熱補氣桑白皮苦微寒瀉肺火定喘故以為君肺欲收急食酸以收之以五味之酸收耗散之氣止咳嗽脾胃不足以甘補之白朮人參炙甘草苦甘溫補脾緩中為臣地骨皮苦微寒善解肌熱茯苓甘平降肺火麥門冬甘微寒保肺氣為佐青陳皮苦辛溫散胸中滯氣為使也</p>
<p>升陽益胃湯治脾胃虛則怠惰嗜臥四肢不收時值秋燥令行濕熱少退體重節痛口乾舌乾飲食無味大便不調小便頻數食不消兼見肺病灑淅惡寒慘慘不樂面色惡而不和乃陽氣不伸故也當以升陽益胃名之</p>
<p>羌活　獨活　防風（各半兩以秋旺故以辛溫瀉之）　柴胡　白朮　茯苓（渴者勿用）　澤瀉（各三錢）　黃耆（二兩）　人參　半夏　甘草（炙各一兩）　黃連（一錢）　陳皮（四錢）　白芍（五錢何故秋旺用參朮芍藥之類反補旺脾胃虛則肺俱受邪故因時而補易為力也）</p>
<p>上㕮咀每服三錢水煎入薑棗溫服早飯後或加至半兩服藥後如小便罷而病加劇是不宜利小便當少去茯苓澤瀉若喜食初一二日不可飽食恐胃再傷以藥力尚少胃氣不得轉運升發也須薄味之食或美食助其藥力益外浮之氣而滋其胃氣慎不可淡食以損力而助邪氣之降沉也可以小役形體使胃與藥得轉運升發慎勿大勞役使氣復苦脾胃得安靜為佳若胃氣稍強少食果以助谷藥之力經云五穀為養五果為助者也</p>
<p>雙和散補血益氣治虛勞少力</p>
<p>黃耆　川芎　當歸　熟地黃（各一兩）　官桂　甘草（炙各七錢半）　白芍（二兩半）</p>
<p>上為粗末每四錢入薑棗水四盞煎溫服</p>
<p>論云治大疾之後虛勞氣乏者以此調治不熱不冷溫而有餘</p>
<p>調中益氣湯夫脈弦洪緩而沉按之中之下得一澀其證四肢滿閉肢節煩疼難以屈伸身體沉重煩心不安忽肥忽瘦四肢懶倦口失滋味大小便清利而數或上飲下便或大便澀滯不行一二日一見夏月飧泄米穀不化或便後見血見白膿胸滿短氣咽膈不通安臥嗜睡無力不思飲食</p>
<p>升麻（二分）　黃耆（一錢）　甘草（半錢）　蒼朮（四分）　木香（一分）　人參（五分）　柴胡橘皮（各二分）</p>
<p>上㕮咀作一服水煎食前熱服</p>
<p>如時顯熱躁是下元陰火蒸蒸發也加生地黃黃柏如大便虛並不得或大便了而不了腹常逼迫血虛血澀也加當歸身</p>
<p>白朮和胃丸治病久不能食而臟腑或結或溏此胃氣虛弱也常服則和中理氣消痰去濕和脾胃進飲食</p>
<p>厚朴（制）　半夏（各一兩）　白朮（一兩二錢）　陳皮（八錢）　檳榔　枳實（各二錢半）　木香（一錢）　人參（七錢）　甘草（炙三錢）</p>
<p>上為細末生薑汁浸蒸餅為丸如桐子大每三十丸溫水送下食遠服之</p>
<p>寬中進食丸滋形氣美飲食</p>
<p>神麯（炒五錢）　甘草（炙一錢）　木香（五分）　草豆蔻仁（五錢）　枳實（炒四錢）　半夏（七錢）　人參（一錢）　乾生薑（一錢）　青皮（一錢）　陳皮　白朮　白茯苓　澤瀉（各二錢）　豬苓（一錢）　砂仁（一錢半）　大麥芽（一兩）</p>
<p>上為細末湯浸蒸為丸如桐子大每三四十丸溫米飲下食遠服之</p>
<p>厚朴溫中湯治脾胃虛寒心腹脹滿及秋冬客寒犯胃時作疼痛</p>
<p>厚朴（制）　陳皮（各一兩）　茯苓　草豆蔻　甘草（炙）　木香（各半兩）　乾薑（二錢）</p>
<p>上為粗末每五錢入姜煎食前服</p>
<p>論云戊火已衰不能運化又加客寒聚為滿痛散以辛熱佐以苦甘以淡泄之氣溫胃和痛自止矣</p>
<p>按此三方又消導之劑也</p>
<p>益胃散治服寒藥過多或脾胃虛弱胃脘痛（又名溫胃湯）</p>
<p>白豆蔻　薑黃　乾生薑（各三錢）　澤瀉　砂仁　甘草　人參　厚朴　陳皮　黃耆（各七錢）　益智仁（六錢）</p>
<p>上為細末每服三錢水煎溫服如脈弦惡寒腹痛乃中氣弱也以仲景小建中加黃耆錢氏異攻散加芍藥選而用之</p>
<p>沉香溫胃丸治中焦氣弱脾胃受寒飲食不美氣不調和臟腑積冷心腹冷痛大便滑泄腹中雷鳴霍亂吐瀉手足厥逆大便利無度又治下焦陽虛臍腹疼痛及療傷寒陰濕形氣沉困自汗</p>
<p>沉香　甘草（炙）　良薑　當歸　吳茱萸　人參　木香　茯苓　白朮　白芍（各半兩）　附子（炮）　巴戟（酒浸）　乾薑（炮）　茴香（各一兩）　官桂（七錢）　丁香（二錢）</p>
<p>上為細末用好醋打麵糊為丸如桐子大每五七十丸熱米飲空心下日二服忌一切生冷物</p>
<p>按此治腎之脾胃虛寒藥也論云凡脾胃之證調治差誤或妄下之未傳寒中復遇時寒則四肢厥逆而心胃絞痛冷汗出舉痛論云寒氣客於五臟厥逆上泄陽氣未入故卒然痛死不知人氣復則生矣夫六氣之勝皆能為病惟寒毒最重陰主殺故也聖人以辛熱散之復其陽氣故曰寒邪客之得炅則痛立止此之謂也</p>
<p>神聖復氣湯治氣乘冬足太陽寒氣足少陰腎水子能令母實手太陰肺實反來侮土火木受邪腰背胸膈閉塞疼痛善嚏口中涎目中泣鼻流濁涕不止或瘜肉不聞香臭咳嗽痰沫上熱如火下寒如水頭作陣痛目中流火視物目䀮䀮耳鳴耳韻頭並口鼻或惡風寒喜日陽夜臥不安常覺痰塞膈咽不通口失味兩脅縮急而痛牙齒動搖不能嚼物陰汗前陰冷行步欹側起居艱難掌中寒風痹麻木小便數而晝多夜頻而欠氣短喘渴少氣不足以息卒遺失無度婦人白帶陰戶中痛牽心而痛面如赭色食少大便不調煩心霍亂逆氣裡急而腹皮色白後出餘氣復不能努或腸鳴膝下筋急肩甲大痛此皆寒水木復火土之讎也</p>
<p>乾薑（炮三分）　半夏（湯洗七分）　柴胡（一錢）　藁本（八分）　防風　人參　郁李仁（研各半錢）　升麻（七分）　附子（炮二分）　當歸身（六分）　羌活（一錢）　甘草（八分）　白葵花（五朵去心）</p>
<p>上㕮咀都作一服水五盞煎至二盞入</p>
<p>黃耆（一錢）　陳皮（五分）　草豆蔻（麵裹煨一錢在內煎至一盞再入下項藥）　黃柏（酒浸）黃連（酒洗）　枳殼　生地黃（各三分）</p>
<p>以上四味預一日別用新水浸又以</p>
<p>華細辛（二分）　川芎　蔓荊子（各三分）</p>
<p>預一日用新水半大盞分作二處浸此三味並黃柏等煎正藥作一大盞不去渣入此浸者藥再上火煎至一大盞去渣空心稍熱服又能治咬頰咬唇咬舌舌根強硬等證如神宜食肉湯不宜食肉不助經絡中火邪也大抵腎與膀胱經中有寒元氣不足者皆宜服之神驗於月生月滿時隔三五日一服如病急不拘時分</p>
<p>益胃湯治頭悶勞動則微痛不喜飲食四肢怠墜躁熱氣短口不知味腸鳴大便微溏黃色身體昏悶口乾不喜食冷</p>
<p>黃耆（半錢）　甘草（二分）　黃芩（三分）　當歸（半錢）　蒼朮（一錢半）　陳皮　升麻（各五分）柴胡　人參　白朮　益智仁（各三分）　半夏（二分）</p>
<p>上㕮咀作一服水煎食前稍熱服忌生冷硬物酒濕面</p>
<p>強胃湯治因飲食勞倦所傷腹脅滿悶短氣遇春口淡無味遇夏雖熱而惡寒常如飽不喜食冷物</p>
<p>前方減黃芩蒼白朮益智加草豆蔻黃柏麴生姜論曰治法已驗者可以意求其的觸類而長之則不可勝用矣予病脾胃久衰視聽半失此陰乘陽而上氣短精神不足且脈弦皆陽氣衰弱伏匿於陰中故耳癸卯歲六七月間霖雨陰寒逾月不止時人多病瀉痢乃濕多成五泄故也一日體重肢節疼痛大便泄並下者三而小便閉塞默思內經有云在下者引而竭之是先利小便也又治諸瀉小便不利者先分利之治濕不利小便非其治也法當淡滲之劑意聖人之法雖布在方策其不盡者以意求之今客邪寒濕之勝自外入里而甚暴若以淡滲之劑利之病雖即已是降之又降復益其陰而重竭其陽也則陽氣愈削而精神愈短陰重強而陽重衰也茲以升陽之藥是為宜爾羌活獨活升麻各一錢防風半錢炙甘草半錢一劑乃愈大法云寒濕之勝助風以平之又曰下者舉之此得陽氣升騰故愈是因曲而為之直也夫聖人之法可以類推舉一則知百矣</p>
<p>雜方</p>
<p>拔萃檳榔丸治傷食心腹膨脹</p>
<p>檳榔（二錢半）　陳皮（一兩）　木香（二錢半）　牽牛（頭末半兩）　枳實（半兩）</p>
<p>上為細末醋糊丸桐子大米飲下二三十丸</p>
<p>千金紫丸治食癇</p>
<p>赤石脂　代赭石（各一錢）　巴豆（三十個另研）　杏仁（五個另研成膏）</p>
<p>上以杏仁膏相和杵二千下入蜜些小丸麻子大三十日兒一丸乳下</p>
<p>丹溪越鞠丸治食鬱</p>
<p>方見熱門</p>

<h1>卷十九</h1>

<h2>虛損門</h2>

<h3>脈法</h3>
<p>脈經曰脈來耎者為虛　緩者為虛　微則為虛　弱為虛　濡為虛　弦為中虛　脈來細而微者血氣俱虛　脈小者血氣俱少</p>
<p>內經曰脈虛氣虛尺虛是謂重虛所謂氣虛者言無常也尺虛者行步恇然脈虛者不象陰也如此者滑則生澀則死</p>
<p>要略曰脈芤為虛　脈沉小遲者脫氣</p>

<h3>虛損脈證</h3>
<p>難經曰至脈從下上損脈從上下也一損損於皮毛皮聚而毛落二損損於血脈血脈虛少不能榮於五臟六腑三損損於肌肉肌肉消瘦飲食不能為肌膚四損損於筋筋緩不能自收持五損損於骨骨痿不能起於床反此者至脈之病也從上下者骨痿不能起於床者死從下上者皮聚而毛落者死然治損之法損其肺者益其氣損其心者調其榮衛損其脾者調其飲食適其寒溫損其肝者緩其中損其腎者益其精</p>
<p>病機機要論曰虛損之疾寒熱因虛而感也感寒則損陽陽虛則陰盛自上而下治之宜以辛甘淡過於胃則不可治也感熱則損陰陰虛則陽盛故損自下而上治之宜以苦酸鹹過於脾則不可治也自上而損者一損損於肺皮聚而毛落二損損於心血脈虛少不能榮於臟腑婦人月水不通三損損於胃飲食不為肌膚自下而損者一損損於腎骨痿不能起於床二損損於肝筋緩不能自收持三損損於脾飲食不能消克論曰心肺損而色蔽腎肺損而形痿谷不能化而脾損感此病者皆損之病也漸漬之深皆虛勞之疾也</p>
<p>謹按難經論損脈證者謂因勞損其形體血脈臟腑內外因也故治法宜調養之以上論者謂因虛外感也然傷寒中暑初感必先足太陽今歸之於手太陰足少陰者蓋肺主皮毛腎主骨爾若此則因虛外感不獨傷於足經也但足經傷寒有傳變恐不可作損證論乎</p>

<h3>論虛為陰氣不足</h3>
<p>丹溪曰人受天地之氣以生天之陽氣為氣地之陰氣為血故氣常有餘血常不足何以言之天地為萬物父母天大也為陽而運於地之外地居天之中為陰天之大氣舉之日實也屬陽而運於月之外月缺也屬陰稟日之光以為明故人身之陰陽其消長亦視月之盈虧焉夫人之生也男子十六歲而精通女子十四歲而經行是有形之後猶有待於乳哺水穀之養陰氣始成而可與陽氣為配以能成人而為人父母古人必待三十二十而後嫁娶可見陰氣之難於成而古人之善於保養也錢仲陽腎有補無瀉正是此意又按禮記注曰惟五十然後養陰者有以加內經曰年至四十陰氣自半而起居衰矣又曰男子六十四而精絕女子四十九而經斷夫以陰氣之成止供給得三十年之運用已先虧矣人之情欲無涯此難成易虧之陰氣若之何而可以縱欲也經曰陽者天氣也主外陰者地氣也主內故陽道實陰道虛非吾之過論也或曰仰觀俯察乎天地日月既若是之不同何寒暑溫涼之見於四時者又如此之相等而無降殺也曰動極復靜靜極復動猶人之噓吸也寒者吸之極氣之沉也熱者噓之極氣之浮也溫者噓之微氣之升也涼者吸之微氣之降也一噓一吸所乘之機有以使之宜其相等而無降殺此以流行之用而言前以大小虛實言者蓋其對待之體也或曰遠取諸天地日月近取諸男女之身曰有餘曰不足吾知之矣人在氣交之中今欲順陰陽之理而為攝養之法如之何則可曰主閉藏者腎也司疏泄者肝也二臟皆有相火而其繫上屬於心心君火也為物所感則易於動心動則相火翕然而隨雖不交會亦暗流而滲漏矣所以聖賢只是教人收心養性其旨深矣天地以五行更迭衰旺而成四時人之五臟六腑亦應之而衰旺四月屬巳五月屬午為火大旺火為肺金之夫火旺則金衰六月屬未為土大旺土為水之夫土旺則水衰況腎水常藉肺金為母以補助其不足故內經諄諄然資其化源也古人以夏月必獨宿而淡味兢兢業業於愛謹保養金水二臟正嫌火土之旺爾內經又曰藏精者春不病溫十月屬亥十一月屬子正大氣潛伏閉臟以養其本然之真而為來春升動發生之本若於此時不恣欲以自戕至春升之際根本壯實氣不輕浮焉有溫熱之病夫夏月火土之旺冬月大氣之伏此論一年之虛耳若上弦前下弦後月廓空亦為一月之虛大風大霧虹電飛雹暴寒暴熱日月薄蝕憂愁忿怒驚恐悲哀醉飽勞倦謀慮勤動又皆為一日之虛若病患初退瘡痍正作尤不止於一日之虛今人多有春末夏初患頭痛腳軟食少體熱仲景論春夏劇秋冬瘥而脈弦大者正世俗謂注夏病也若犯此四者之虛似難免此夫當壯年便有老態仰事俯育一切隳廢與言至此深可驚懼古人謂不見可欲使心不亂夫以溫柔之感於體聲音之感於耳顏色之感於目馨香之感於鼻誰是鐵心漢不為動善養生者於此五個月出居於外苟值一月之虛一日之虛亦宜暫遠帷薄久自珍重保全天和庶可以滋助化源水得所養陰無虧必與陽齊平然後陽得所附而無飛越之尤遂成天地交之泰何病之可言願相與遵守期無負敬身之教幸世</p>
<p>謹按人身肖天地一氣實同陽有餘陰不足而常若是此其道也故有起居不時七情六慾而增虛極者多在陰爾但世俗不審此理往往補陽是以先生論此誠千古不傳之妙實啟後人之盲瞶也且於內經謂以身之虛而逢天之虛兩虛相感其氣至骨入則傷五臟二候救之弗能傷也旨趣為明白養生者最宜玩味</p>

<h3>論虛為勞倦所傷</h3>
<p>東垣曰經云陰虛生內熱（云云見熱門）又云勞則氣耗勞則喘且汗出內外皆越故氣耗矣夫喜怒不節起居不時有所勞傷皆損其氣氣衰則火旺火旺則乘其脾土脾主四肢故困熱無氣以動懶於言語動作喘之表熱自汗心煩不安當病之時宜安心靜坐以養其氣以甘寒瀉其火熱以酸味收其散氣以甘溫補其中氣經言勞者溫之損者溫之者是也要略云平人脈大為勞以黃耆建中湯治之之意也</p>
<p>謹按丹溪先生曰治病之方先顧原氣蓋謂諸病多因虛致故也是以勞倦之證其因甚多東垣丹溪論治詳矣然比之虛損證不同有因病致虛者如傷寒暑飲食後或久病所致之類是也因虛致損者如病後形瘁痿弱勞瘵之類是也此則虛損皆與勞倦不同大抵因病致虛則為輕蓋病勢尚淺原氣未虛也至病初愈而復勞或復飲食勞倦或房勞七情六慾陽瘁陰弱加至羸損此因虛致損則為重病勢已過原氣已索故也愚謂此當分治如因病致虛及勞倦不足與以下諸證兼虛者宜從東垣丹溪之論治之因虛致損者又當於東垣丹溪論治而推充行之可也</p>

<h3>論虛證為痿</h3>
<p>詳見痿門</p>

<h3>論虛證發熱</h3>
<p>詳見熱門</p>

<h3>論虛證惡寒</h3>
<p>詳見寒門</p>

<h3>論虛證為瀉痢</h3>
<p>詳見滯下門</p>

<h3>論虛證似中風</h3>
<p>詳見中風門</p>

<h3>論虛為頭痛頭眩</h3>
<p>詳見各門</p>

<h3>論虛證夾痰有似邪祟</h3>
<p>丹溪曰血氣者身之神也神既衰乏邪因而入理或有之若夫血氣俱虧痰客中焦妨礙升降不得運用以致十二宮各失其職視聽言動皆有虛妄以邪治之焉能愈病憲幕傅兄之子年十七暑月因勞而渴恣飲梅漿又連得大驚三四次妄言妄見病似邪鬼兩脈皆虛弦而沉數予曰數為有熱虛弦是大驚又酸漿停於中脘補虛清熱導去痰滯病乃可安與參朮陳皮茯苓芩連等濃作湯入竹瀝薑汁與浹旬未效眾皆尤藥之未對予知其虛之未回痰之未導仍與前藥加荊瀝又旬余而安外弟一日醉飽後亂言妄見且言伊兄生前事甚的乃叔叱之曰食魚肉與酒大過痰所為耳灌鹽湯一大碗吐痰一升許汗因大作困睡一宵而安又金氏婦壯年暑月赴筵回乃姑詢其座次失序自愧因成病言語失倫其中又時間一句曰奴奴不是兩脈皆弦而數予曰非鬼神乃病也但與補脾導痰清熱數日自安其弟不信以數巫者噴水而咒之旬余而死或曰病無鬼以邪治之何至於死曰暑月赴筵外境蒸熱辛辣適口內境鬱熱而況舊有積痰加之愧悶其痰與熱何可云喻今乃驚以法尺是驚其神而血不寧也噴以法水是冷密其肌汗不得泄也汗不得泄則熱內燔血不得寧則陰消而陽不能獨立也不死何俟或曰外臺秘要有禁咒一科庸可廢乎予曰移精變氣乃小術耳可治小病若內有虛邪外有實邪自有定法符何能也惟符水可治膈上熱痰一呷涼冷豈不清快若內傷而虛與冬令嚴寒符水入口必冰胃而死斯言也可與識者道</p>

<h3>論原氣陷下因虛所致</h3>
<p>內經曰感虛乃陷下也</p>
<p>謹按針經曰陷下則灸之夫病有邪氣陷下正氣陷下者也然經謂邪氣陷下者是經虛氣少邪入故曰感虛乃陷下也故諸邪陷下在經者宜灸之正氣陷下者若東垣所謂飲食勞倦內傷元氣胃脘之陽不能升舉並心肺之氣陷入於中焦藥以扶持元氣胃氣是也然用藥亦有輕重輕者用升浮之劑如補中益氣湯益胃升陽湯之類是也重者宜用劫劑來復丹靈砂丹之類是也沉諸邪陷下宜灸之證亦有標本不同論見寒門方後</p>

<h3>論精氣奪則虛（奪謂精氣減少如奪去也出內經通評虛實論）</h3>
<p>謹按人稟沖和之氣而生身有三曰元精曰元氣曰元神者本身中之真精真氣真脈也夫精乃腑臟之真非榮血之比故曰天癸氣乃腑臟之大經為動靜之主故曰神機脈為天真委和之一氣經謂其名有三曰命之本氣之神形之道其機運升降皆隨氣而動因血而榮精氣資始相生不失以養一身為人之司命形質之體用也至若精不足則氣失資化氣不足則血失所營血不足則氣無所附天真散亂則氣血精神無所稟命矣是以相生長養之道精化氣氣生神而皆稟乎身中臟腑之真也夫氣血從乎榮衛榮衛又宗乎經隧榮衛者精氣之化為先天清濁之始經隧者胃之水穀氣化此經隧不能不生榮衛榮衛不能不散而養經脈經脈不能不順而資天真為生養涵容造化形質理之然也凡人之視聽言動壯壽皆此理之常也疾病盲瞶關格夭折皆此理之失也故有精神氣血不足則病真脈散亂則死者皆由平日攝養之過與不及動止之不逾常度也經云出入廢則神機化滅升降息則氣立孤危然房勞甚則精血竭而神無所依氣無所附則忽致暴絕也竊嘗第究先哲經義濟生微旨益氣之補肺補精之滋腎皆滋其化源也蓋人之精血而常不足加之數奪其真資化失則榮氣乃虛虛則衛氣不固精亦滑奪腎氣竭而陰微不能與胃氣上升以接清陽之氣故病多頭重或痛氣弱而食少元氣下陷脈即微弱外散欲絕而虛洪或見損脈此實元精不足之所致非有外感賊邪之病也</p>

<h3>論形氣不足有餘用補瀉法</h3>
<p>東垣曰黃帝云形氣之逆順奈何岐伯曰形氣不足病氣有餘是邪勝也急瀉之　形氣有餘病氣不足急補之　形氣不足病氣不足此陰陽俱不足也不可刺之刺之重不足重不足則陰陽俱竭血氣皆盡五臟空虛筋骨髓枯老者絕滅壯者不復矣形氣有餘病氣有餘此謂陰陽俱有餘也急瀉其邪調其虛實故曰有餘者瀉之不足者補之此之謂也</p>
<p>按釋云聖人垂慈仁之心已詳矣不合立言誠恐市井莊農山野間不知文理故以俚語開解之云但病來潮作之時病氣精神增添者是為病氣有餘乃邪氣騰也急瀉之以寒涼酸苦之劑若病來潮作之時神氣困弱者為病氣不足乃真氣不足也急補之以辛甘溫熱之劑不問形氣有餘並不足只取病氣有餘不足也不足者補之有餘者瀉之</p>
<p>夫形氣者氣謂口鼻中喘息也形謂皮肉筋骨血脈也形勝者為有餘消瘦者為不足其氣者審口鼻中氣勞役如故為氣有餘也若喘息氣促氣短或不足以息者為不足故曰形氣也乃人之身形中氣血也當補當瀉令不在於此只在病勢潮作之時病氣增加者是邪氣勝也急當瀉之如潮作之時精神困弱語言無力及懶語者是真氣不足急當補之若病人形氣不足病來潮作之時病氣亦不足此乃陰陽俱不足也禁用針宜補之以甘藥不可以盡劑不已臍下一寸五分氣海穴取之</p>

<h3>論無病好補之誤</h3>
<p>子和曰人之好補者有無病而補有有病而補或咨之庸醫或問諸遊客庸醫以要用相求故所論者輕輕之則草木而已草木則蓯蓉牛膝巴戟菟絲之類遊客以好名自高故所論者重重之則金石而已金石則丹砂起石硫黃之類吾不知此為補也而補何臟乎以為補心耶而心為丁火其經則手少陰熱則瘡瘍之類生矣以為補肝耶肝為乙木其經則足厥陰熱則掉眩之類生矣脾為己土而經則足太陰以熱補之則病腫滿肺為辛金而經則手太陰以熱補之病憤郁心不可補肝不可補脾不可補肺不可補莫非為補腎乎人皆知腎為癸水而不知其經則子午君火焉補腎之火火得熱而益熾補腎之水水得熱而益涸既熾其火又涸其水上接於心之丁火火獨用事肝不得以制脾土肺金不得以制肝木五臟之極傳而之六腑六腑之極遍而之三焦則百病交起萬疾俱生小不足言大則可懼不宜則中不中則暴喑而死矣以為無病而補之者所得也且如有病而補之者嘔而補吐而補泄而補痢而補瘧而補咳而補勞而補產而補嘔吐則和胃丸丁沉煎瀉痢豆蔻丸御米殼散咳嗽則寧神散勞不桂附則山藥產不烏金則黑神吾不知此為補果何意耶殊不知嘔得熱而愈酸吐得熱而愈暴泄得熱而清濁不分痢得熱而休息繼至瘧得熱而進不能退咳得熱而濕不能除勞得熱而火益煩產得熱而血愈崩蓋如是而死者八九生者一二死者枉生者倖幸而一生憔悴之態人之所不堪大抵有餘者損之不足者補之是則補之義也陽有餘而陰不足則當損陽而補陰陰有餘而陽不足則當損陰而補陽熱則芒硝大黃損陽而補陰也寒則乾薑附子損陰而補陽也豈可以熱藥云乎哉而寒藥亦有補之義也經曰因其盛而減之因其衰而彰之此之謂也</p>
<p>謹按仲景論傷寒脈結代為血氣虛衰不能相續而用炙甘草湯實補虛之法也殊無常補之例後世俗往往例用常補故子和極論其弊善莫大矣但所言大黃芒硝損陽而補陰是指仲景所謂陰陽虛盛之意非補不足之法也學者當審東垣丹溪之論則可以擴充矣</p>
<p>又曰人知補之為利而不知補之為害也論補者蓋有六法平補峻補溫補寒補筋力之補房室之補以人參黃耆之類為平補以附子硫黃之類為峻補以豆蔻官桂之類為溫補以天門冬五加皮之類為寒補以巴戟蓯蓉之類為筋力之補以石燕海馬起石丹砂之類為房室之補此六者近代之所謂補者也若施之治病非徒功效疏闊至其害不可勝言難經言東方實西方虛瀉南方補北方此言肝木實而肺金虛瀉心火補腎水也以此論之前所謂六補者了不相涉試舉補之所以　為害者皆溫補之罪也內經雖言形不足者溫之以氣精不足者補之以味氣屬陽天之所以食人者血屬陰地之所以食人者戒乎偏勝非便以溫為熱也又若經曰損者補之勞者溫之此溫乃溫存之溫也豈以溫為熱哉又如虛則補其母實則瀉其子者此欲權衡之得其平也又烏在燔針壯火煉石燒砒硫姜烏附然後為補哉所謂平補者使陰陽兩停是已奈時人往往惡寒喜溫甘受酷烈之毒雖死而不悔也可勝嘆哉</p>
<p>寶鑑曰諺云無病服藥如壁里安柱此無稽之說為害甚大夫天之生物五味備焉食之以調五臟過則生疾至於五穀為養五果為助五畜為益五菜為充氣味合而食之補精補氣倘用之不時食之不節猶或生疾況藥乃攻邪之物無病而可服哉聖濟經云彼修真者弊於補養輕餌金石藥陽劑剛勝病起則天癸竭而榮涸陰劑柔勝病生則真火微而衛散一味偏勝一臟偏傷安得不病唐孫思邈言藥勢有所偏助令人臟氣不平裴潾諫憲宗曰夫藥以攻疾非朝夕常用之物況金石性酷烈有毒又加煉以火氣非人五臟所能禁至於張皋諫穆宗也亦謂神慮清則血氣和嗜欲多而疾疢作夫藥以攻疾無疾不可餌也故昌黎伯銘李子之墓曰余不知服食說起自何世殺人不可計而世慕尚之益至此其惑也今直取目見親與之遊而以藥敗者六七公以為世誠今復取目見者三四人皆無故求益生之祥病反生焉或至喪身壁里安柱果何如哉且夫高堂大廈梁楝安墓址固壞塗毀塈柱於壁中甚不近人情潔古老人云無病服藥乃無事生事此誠不易之論人之養身幸而五臟安泰六腑和平謹於攝生春夏奉以養生之道秋冬奉以收藏之理飲食有節起居有常少思寡欲恬澹虛無精神內守不藥之藥也噫前人既往不可咎矣後人其鑑焉</p>
<p>謹按近世俗謂壁里安柱為安鼠安鼠則必致穿壞垣壁矣此無病服藥致無事生事斯為近理然亦必古人之深戒也後世俗因為柱字之語說爾不然則因有所化之矣</p>

<h3>論局方用諸熱藥補虛之失</h3>
<p>丹溪曰虛者補而養之局方何例用辛香燥熱之劑以火濟火不無實實虛虛之禍若曰菟絲子丸之治腎虛金釵石斛丸之治氣不足茴香丸之治臟虛冷玉霜丸之治氣虛養正丹之治諸虛樸附丸之治脾虛弱按氣丹之治真元虛四神丹之治五臟虛蓯蓉大補丸之治元臟虛鍾乳白澤丸之治諸虛三健湯之治氣不足甚者內聚丹劑悉曰補脾胃補腎補五臟補真氣而方各條下曰口苦面黃曰氣促喘急口淡曰舌澀曰噫酸曰舌乾曰溺數曰水道澀痛曰唇口乾燥等證悉是明具熱論如何類聚燥熱而謂可以健脾溫胃而滋腎補氣乎又骨碎補丸治肝腎風虛乳香宣經丸治體虛換腿丸治足三陰經虛或因感風而虛或因虛而感寒既曰體虛肝腎虛足三陰經虛病非輕小理宜補養而自然銅半夏威靈仙荊芥地龍川楝烏藥防風牽牛靈脂草烏羌活石南天麻南星檳榔等疏通燥疾之藥俱補劑之大半果何以補虛乎地仙丹既曰補腎而滋補之藥與僣燥走竄之藥相半用之腎惡燥而謂可以補腎乎借曰足少陰經非附子輩不能自達八味丸仲景腎經藥也八兩地黃以一兩附子佐之觀此則是非可得而定矣</p>

<h2>虛損治法</h2>

<h3>調理之劑</h3>
<p>金匱桂枝加龍骨牡蠣湯治諸脈芤動微緊男子失精女人夢交</p>
<p>桂枝　白芍　生薑（各三錢）　甘草（一錢）　大棗（一枚）　龍骨　牡蠣（各三錢）</p>
<p>上㕮咀水煎食前服</p>
<p>小建中湯治虛勞裡急悸衄腹中痛失精四肢痠疼手足煩熱咽乾口燥</p>
<p>桂枝　甘草（炙各三錢）　大棗（二枚）　白芍　生薑（二錢）　阿膠（炒一合）</p>
<p>上㕮咀水煎</p>
<p>黃耆建中湯治虛勞裡急諸不足</p>
<p>前方加黃耆（二錢）</p>
<p>炙甘草湯治虛勞不足汗出而悶脈結悸行動如常不出百日危急者十一日死</p>
<p>甘草（二錢炙）　桂枝　生薑（各一錢半）　麥門冬（一合）　麻子仁（一合）　人參　阿膠（各一錢）　大棗（二枚）　生地黃（三錢）</p>
<p>上㕮咀水煎入酒些小日作三四料服</p>
<p>局方人參養榮湯</p>
<p>方見熱門</p>
<p>按以上諸方並太陽例藥也十味人參散</p>
<p>人參黃耆散</p>
<p>東垣補中益氣湯</p>
<p>方並見熱門</p>
<p>益胃升陽湯血脫益氣古聖人之法也先補胃氣以助生髮之氣故曰陽生陰長諸甘藥為之先務舉世皆以為補氣殊不知甘能生血此陽生陰長之理故先理胃氣人之身內谷為寶</p>
<p>前方加炒曲（一錢半）　生黃芩（瀉盛暑之伏庚金肺逆每服少許秋涼去之）</p>
<p>上㕮咀水煎</p>
<p>按以上諸方並少陽例藥也東垣雲表虛用桂枝黃耆裡虛用人參芍藥以上方有兼用者治表裡俱虛也然觀其法有辛溫甘溫甘寒主治之別苦寒酸苦之佐升降奇耦之意皆異者蓋虛中有兼寒兼熱或氣虛血虛陰陽氣血俱不足或陰虛陽虛虛脫與夫胃氣下陷精神不足等因不同故也用者當細分之補氣之劑</p>
<p>嚴氏耆附湯治氣虛陽弱虛汗不止肢體倦怠</p>
<p>黃耆（蜜炙）　附子（炮等分）</p>
<p>上咀每四錢加生薑煎</p>
<p>參附湯治真陽不足上氣喘急自汗盜汗氣短頭暈</p>
<p>人參（半兩）　附子（炮去皮臍一兩）</p>
<p>上咀分作三服加生薑煎</p>
<p>按此二方少陰例藥也</p>
<p>四君子湯治肺損皮聚而毛落宜此益氣</p>
<p>人參　白朮　茯苓　甘草（炙）</p>
<p>上㕮咀水煎服</p>
<p>濟生茯神湯治脈虛極或咳則心痛喉中介或腫</p>
<p>茯神　人參　遠志　通草　麥門冬　黃耆　桔梗　甘草（等分）</p>
<p>上㕮咀每半兩入姜煎</p>
<p>瑞竹堂補氣湯治氣虛脈浮而軟怔忡無力自汗</p>
<p>黃耆（三兩蜜水拌炒）　人參　甘草（炙各半兩）　麥門冬（去心）　桔梗（炒各一兩）</p>
<p>上㕮咀每四錢水煎入姜三片三因方名潤神散</p>
<p>按此三方手太陰少陰藥也</p>

<h3>補血之劑</h3>
<p>四物湯滋榮血不足</p>
<p>方見婦人門</p>
<p>當歸補血湯</p>
<p>方見熱門</p>
<p>按此二方滋榮氣藥也</p>
<p>丹溪大補丸降陰火補腎水</p>
<p>黃柏（炒褐色）　知母（酒浸炒各四兩）　熟地黃（酒蒸）　敗龜板（酥炙黃為末各六兩）</p>
<p>上為末豬脊髓和煉蜜丸如桐子大每七十丸空心淡鹽湯送下</p>
<p>補陰丸</p>
<p>黃柏（半斤鹽酒炒）　知母（酒浸炒）　熟地黃（各三兩）　敗龜板（四兩酒浸炙）　白芍（炒）陳皮　牛膝（各二兩）　鎖陽　當歸（各一兩半）　虎骨（一兩酒浸酥炙）</p>
<p>上為末酒煮羊肉丸如桐子大每五六十丸鹽湯下冬加乾薑半兩</p>
<p>按此二方滋陽之藥也</p>

<h3>補氣血之劑</h3>
<p>局方十全大補湯治心肺損及胃損飲食不為肌膚</p>
<p>方見熱門</p>
<p>十四味建中湯治榮衛失調血氣不足勞損形體瘦弱短氣嗜臥</p>
<p>當歸　白芍　白朮　麥門冬　黃耆　甘草（炙）　蓯蓉　人參　川芎　官桂　半夏　熟地黃　茯苓（各半錢）　附子（三分）</p>
<p>上㕮咀作一服入薑棗煎食前服</p>
<p>按此並手足三陰藥也</p>
<p>養氣丹治諸虛百損真陽不固上實下虛氣不升降一切體弱氣虛之人</p>
<p>禹餘糧石　紫石英　赤石脂　代赭石　磁石　以上各煅法見局方</p>
<p>附子（二兩）　肉蓯蓉（一兩半）　當歸　茴香　破故紙　木香　肉桂　巴戟　肉豆蔻　丁香　山藥　鹿茸　白茯苓　沉香　遠志（並制）　乳香　五靈脂　沒藥　硃砂　陽起石（煅）　鍾乳粉（並別研各一兩）</p>
<p>上同碾為細末糯米粉糊為丸</p>
<p>按此固滑脫鎮虛逆復陽助陰藥也出太陽例古方類此者甚多姑存此一法如真氣結薄氣不升降陰寒濕勝胃冷肝虛者非此藥不可蓋宜重劑劫之是也然有陰陽兩虛濕熱自甚元氣下陷津液涸竭氣血無所滋養濁陰下溜虛火上乘惟宜調之補之以輕清之劑者此方安能盡其變乎用者自宜詳審</p>
<p>金匱腎氣丸治形體瘦弱無力多困腎氣久虛久新憔悴寢汗發熱五臟齊損瘦弱下血</p>
<p>乾山藥　山茱萸肉（各四兩）　澤瀉　牡丹皮　白茯苓（各三兩）　熟地黃（八兩）</p>
<p>上為末煉蜜丸如梧子大每五六十丸空心溫水下拔萃三才封髓丹降心火益腎水</p>
<p>天門冬　熟地黃　人參（各半兩）　黃柏（炒三兩）　砂仁（一兩半）　甘草（七錢半炙一方無）</p>
<p>上為細末水糊丸梧子大每五十丸用蓯蓉半兩切作片子酒一大盞浸一宿次日煎三四沸去滓空心送丸下　除前三味五臟治要作鳳髓丹</p>
<p>按此二方足少陰手太陰藥也</p>
<p>機要八物湯治心肺虛損皮聚而毛落血脈虛損婦人月水愆期宜益氣和血</p>
<p>四君子合四物湯</p>
<p>按此手足太陰少陰藥也</p>

<h3>補虛損壯筋骨之劑</h3>
<p>金匱崔氏八味丸治腎虛氣乏下元冷憊腹臍疼痛夜多旋溺腳膝緩弱肢體倦怠麵皮痿黃或黧黑及虛勞不足渴欲飲水腰重疼痛小腹急痛小便不利並宜服之</p>
<p>前腎氣丸加桂心（一兩）　附子（炮一兩）</p>
<p>上為細末煉蜜丸如桐子大每五七十丸溫酒送下鹽湯亦得空心食前婦人淡醋湯下</p>
<p>局方西川石刻安腎丸治真氣虛憊腳膝弱緩夜夢遺積小便滑數而清</p>
<p>青鹽（四兩）　鹿茸（炙）　柏子仁（淨）　石斛　附子　川烏（炮）　巴戟（去心）　肉桂　菟絲子蓯蓉　韭子　葫蘆巴　杜仲　破故紙（炒）　石棗　遠志　赤石脂　茯苓　茯神　茴香（炒各一兩）　蒼朮　川楝　川椒　山藥（各四兩）</p>
<p>上為末山藥酒糊丸如梧子大每七八十丸空心鹽湯下</p>
<p>無比山藥丸治諸虛百損五勞七傷肌體消瘦膚燥脈弱</p>
<p>赤石脂　茯神（各一兩）　山藥（三兩）　蓯蓉（四兩酒浸）　巴戟　牛膝（酒浸）　澤瀉　山茱萸肉（各一兩）　五味子（二兩）　杜仲　菟絲子　熟地黃（各三兩）</p>
<p>上石臼內杵為末煉蜜丸梧子大每四五十丸空心溫酒下</p>
<p>楊氏還少丹大補真氣虛損肌體瘦弱</p>
<p>肉蓯蓉　遠志　茴香　巴戟　山藥　枸杞子　熟地黃　石菖蒲　山茱萸　牛膝　杜仲　楮實子　五味子　白茯苓</p>
<p>上石臼內搗為末煉蜜丸如梧子大每五十丸空心溫酒送下</p>
<p>機要牛膝丸治腎肝損骨痿不能起於床宜益精筋緩不能自收持宜緩中此丸主之</p>
<p>牛膝（酒浸）　萆薢　杜仲（炒）　蓯蓉（酒浸）　菟絲子　防風　葫蘆巴（炒）　桂（減半）　補骨脂　沙苑蒺藜</p>
<p>上等分為細末酒煮豬腰子為丸每五七十丸空心溫酒下</p>
<p>按此用防風以升發肝氣非補肝也</p>
<p>地黃丸治陽盛陰虛肝腎不足房室虛損形瘦無力面多青黃而無常色宜此養榮血腎氣</p>
<p>蒼朮（泔浸）　熟地黃（各一斤）　乾薑（春七錢夏半兩秋七錢冬一兩）</p>
<p>上石臼杵為末蒸棗肉為丸桐子大每五七十丸至百丸諸飲下若加五味子為腎氣丸述類像形神品藥也</p>
<p>按以上諸方少陰例藥也蓋謂腎為真水有補無瀉故古人立腎氣丸法後世俗因之以補陽然陽虛者亦有之但不可例為常補爾</p>
<p>謹按虛損之證其源雖多莫不因胃氣元氣不足致氣虛血虛陰陽俱虛或房勞精竭榮衛弱而腑臟氣痿不能輸養為疲極甚者變為勞瘵之疾但世俗處治昧此病機源委例用香燥或金石之劑往往誤人惟有宋錢仲陽建五臟虛方迥出前人之論我丹溪先生髮揮局方之失示用補端緒言東垣所謂飲食勞倦內傷元氣則胃脘之陽不能升舉並心肺之氣陷入於中焦而用補中益氣治之此實前人之所無也然天不足於西北地不滿於東南天陽而地陰西北之人陽氣易降東南之人陰氣易升苟不知此而徒取其法則於氣之降者固可以獲效而於氣之升者亦從而用之吾恐反增其病矣意此不可恃為通行之法云人之虛者多是陰不足邵子謂天地自相依附天依形地附氣其形也有涯其氣也無涯人之形質有涯者也天癸絕後則形衰矣苟不益陰以內守則陽亦無得以發揚為健運之能是天失所依也而為飄散飛蕩如喪家之狗耳陽既飄散則地愈失所附也形氣不相依附則死矣人其補養殘衰傷朽之質又何云哉斯論虛衰與東垣製法雖證不同實本乎內經陰精所奉其人壽陽精所降其人夭之旨蓋謂人之壽夭比之經論南北二方亦自微甚不等升陽之例當為活法滋陰之劑義亦是焉必求的在之虛合病機而行其法如此與世俗不明造化之理概用溫補者天地懸隔故於諸書補劑而不詳錄學者審是則思過半矣</p>

<h1>卷二十</h1>

<h2>積聚門</h2>

<h3>諸經敘積之始</h3>
<p>黃帝針經百病始生第三云積者蓋厥氣生足悗悗生脛寒脛寒則血脈凝澀凝澀則寒氣上入於腸胃入於腸胃則䐜脹䐜脹則腸外之汁沫迫聚不得散日以成積卒然多飲食則腸滿起居不節用力過度則絡脈傷陽絡傷則血外溢血外溢則衄血陰絡傷則血內溢血內溢則後血腸胃之絡傷則血溢於腸外有寒汁沫與血相搏則併合凝聚不得散而成積矣或外中於寒內傷於憂怒則氣上逆氣上逆則六輸不通溫氣不行凝血蘊里不散津液凝澀滲著而不去而成積矣</p>
<p>難經曰肝之積名曰肥氣（見後方下云云）以季夏戊己日得之何以言之肺病傳於肝肝當傳脾脾季夏適王王者不受邪肝復欲還肺肺不肯受故留結為積故知肥氣以季夏戊己日得之心之積名曰伏梁（云云）脾之積名曰痞氣（云云）肺之積名曰息賁（云云）腎之積名曰奔豚（云云並見本文）</p>
<p>按滑氏本義曰越人之意蓋以五行之道推其理勢之所有者演而成文耳初不必論其情感亦不必論其遠不遠與其必然否也讀者但以所勝傳不勝及王者不受邪遂留結為積觀之則不以辭害志而思過半矣</p>
<p>謹按越人論五臟積傳受之本病也然針經又主絡脈傷及飲食七情所致而論之可謂詳悉然今較之積聚因飲食傷及七情而成者多且三因方於五積無主治引經況他書乎故具法不取今以東垣方附於後</p>

<h3>脈法</h3>
<p>脈經曰脈來細而附骨者積也寸口積在胸中微出寸口積在喉中關上積在臍旁上關上積在心下微下關積在少腹尺積在氣街脈出在右積在右脈出在左積在左脈兩出積在中央各以其部處之　脈來小沉而實者胃中有積聚不食食即吐　肺積脈浮而毛按之辟易　心積脈沉而芤上下無常處　肝積脈弦而細　腎積脈沉而急　脈沉重而中散者因寒食成癥　脈左轉而沉重者氣癥陽在胸中右轉出不至寸口者內有肉癥也</p>

<h3>論積聚癥瘕不同</h3>
<p>難經曰積者陰氣也聚者陽氣也故陰沉而伏陽浮而動氣之所積名曰積氣之所聚名曰聚故積者五臟所生聚者六腑所成也積者陰氣也其始發有常處其痛不離其部上下在所終始左右有所窮處聚者陽氣也其始發無根本上下無所留止其痛無常處謂之聚故以是別知積聚也</p>
<p>原病式曰證者腹中堅硬按之應手然水體柔順而今反堅硬如地者亢則害承乃制也瘕者中雖硬而忽聚忽散無其常故其病未及癥也經曰血不流而滯故血內凝而為瘕也小腸移熱於大腸乃為慮瘕大腸移熱於小腸謂兩熱相搏則血溢而為伏瘕血澀不利月事沉滯而不行故云為慮瘕為慮與伏同傳寫誤爾</p>
<p>謹按積者實停蓄之總名癥者有所成而名之亦皆積爾瘕者血病也似不可言為聚聚者陽氣也然大小腸移熱為瘕如此則亦聚爾但前人施治亦未見有分其異同者唯丹溪先生曰積塊在中為痰飲在左為血積在右為食積氣不能作塊成聚塊乃有形之物痰與食積死血爾此深得病情之旨學者可因此例而求諸</p>

<h3>論積聚分三因</h3>
<p>陳無擇云癥瘕屬肝部積聚屬肺部夫癥者堅也瘕者假也假物而成形然七癥八瘕之名經論亦不詳出雖有蛟蛇鱉肉發蝨米等七證初非定名偶因食物相感而致患爾若婦人癥瘕則由內外不內外因動傷五臟氣血而成古人謂為痼疾以蛟蛇等為生瘕然亦不必泥此並屬血病蛇發等事皆出偶然但飲食間誤中之留聚假血而成自有活性亦猶永微中僧病噎者腹中有一物其狀如魚即生瘕也</p>
<p>按此論積聚等屬臟部蓋分氣血爾亦不必拘此然生瘕亦有外因而成者如昔之徐之才治取蛤精疾生於足間者若此陳於三因何不之及</p>

<h3>論婦人腸覃石瘕之積</h3>
<p>水脹篇曰石瘕何如岐伯曰石瘕生於胞中寒氣客於子門子門閉塞氣不通惡血當瀉不瀉衃以留止日以蓋大狀如懷子月事不以時下皆生於女子可導而下寶鑑曰夫膀胱為津液之腑氣化則能出矣今寒客於子門則必氣塞不通血壅不流而衃以止之結硬如石是名石瘕也此氣先病而血後病故月事不來則可宣導而下出者也故難經云任之為病其內苦結男子為七疝女子為瘕聚此之謂也非大辛之藥不能已可服見睍丹</p>
<p>腸覃何如岐伯曰寒氣客於腸外與胃相搏不得榮因有所繫瘕而內著惡氣乃起瘜肉乃生其始生者大如雞卵稍以益大至其成如懷子之狀久者離歲按之則堅推之則移月事以時下此其候也夫腸者大腸也覃者延也大腸以傳道為事乃肺之腑肺主衛衛為氣氣得炅則泄寒則凝今寒客於大腸故衛氣不榮有所繫止而結瘕在內貼者其延久不已是名腸覃也氣散則清氣聚則濁結為證聚所以惡氣發起瘜肉乃生小漸益大至期而鼓其腹則如懷子狀也此氣病而血未病故月水不斷以時下本非妊娠可以此為辨矣</p>
<p>按此謂石瘕為血壅不流故月事不來腸覃為清氣聚而濁結成瘕故血未病月水不斷而知此二積之異然亦有諸積所致或有病癰膿而似此二證者不可不察也</p>

<h3>論五積六聚治同郁斷</h3>
<p>子和曰且積之成也或因暴喜怒悲思恐之氣或傷五味之食或停溫涼寒熱之飲或受六氣之邪其初甚微可呼吸按導而去之不幸遇庸醫強補而留之留而不去遂成五積夫肥氣者不獨氣有餘也其中亦有血矣蓋肝藏血故也伏梁者火之郁也以熱藥散之則益甚以火炙之則彌聚況伏梁證有二名同而實異不可不詳焉其一上下左右皆有根在腸胃之外有大膿血此伏梁義同腸癰其二身體髀股胻背腫環臍而痛是即風根不可動動則為水溺澀之病此二者內經雖言不可動止謂不可大下非謂全不可下恐病去而有害痞氣者舉世皆言寒則痞內經以為濕則痞雖因飲冷而得其陽氣為濕所蓄以熱攻之則不散以寒攻之則濕去而寒退矣息賁者喘息憤而上行也此舊說也余以謂賁者賁門也手太陰之筋結胸裡故貫合賁下抵季脅其痛支轉筋痛甚則成息賁手心主結於賁其病胸痛息賁又云肺下則居賁迫肝善脅下痛肝高則上支賁門脅悅為息賁若是言之是積氣於賁而不散此靈樞說五臟處言此賁自是多故予發之賁豚者賁與奔同銅人言或因讀書得之未必皆然也腎主骨此積最深難察大忌吐湧以其在下止宜下之故予嘗以獨聖散吐肥氣揃以木架必燠室中吐兼汗也肝之積便言風也吐出數升後必有血一二滴勿疑病當然也續以磨積之藥調之嘗治伏梁先以茶調散吐之兼汗以禹功導水奪之繼之以降火之藥調之又嘗治痞氣萬舉萬全先以瓜蒂散吐其酸苦黃膠腥腐之物三二升次以導水禹功下二三十行末以五苓淡劑等藥調之又嘗治息賁用瓜蒂散不計四時置燠室中更以火一爐以助其汗吐汗下三法齊行此病不可逗留久則傷人又嘗治賁豚以導水通經三日一下之一月十下前後百行次用治血化氣磨積之藥調之此積雖不傷人亦與人偕老若六聚之物在腑屬陽而無形亦無定法仿此而行之何難之行</p>
<p>按此論五積之異同可謂極備病情之要積為鬱而用吐法更甚得古人之妙矣但每吐後繼之以禹功導水之劑則不可為例矧古人施吐必本積因而用藥如徐文伯以油為宮人吐發瘕楮澄以蒜為李道念吐雞子積甄權以雄黃為人吐發瘕成蛇者蓋所因不同而用藥殊也大抵禹功五苓之劑十下百行等法用於濕熱盛實及體厚者則可設有陰虛氣痿積聚實而血氣弱者豈可例用乎</p>

<h3>論痰積飲積主於濕</h3>
<p>詳見痰飲門</p>

<h3>論治積大法</h3>
<p>許學士云大抵治積或以所惡者攻之或以所喜者誘之則易愈如硇砂水銀治肉積神麯麥蘖治酒積水蛭虻蟲治血積木香檳榔治氣積牽牛甘遂治水積雄黃膩粉治涎積礞石巴豆治食積各從其類也若用群隊之藥分其藥勢則難取效須要認得分明是何積聚兼見何證然後增減斟量使之不爾反有所損要在臨時通變也</p>
<p>謹按諸積有不因氣動而成者如偶有所食或誤吞錢物之類是也因氣動而成者如七情所致或飲食勞倦或五臟傳受之類是也故所積之物不一氣血之聚有殊或成蠱瘤生瘕之類難測故須是認得分明是何積聚用藥宜各從其類然亦要看元氣虛實或攻取峻削或養正漸除可也不爾則豈但有損而已</p>

<h3>論養正積自除</h3>
<p>衛生寶鑑曰潔古云養正積自除譬如滿座皆君子縱有一小人自無容地而出令其真氣實胃氣強積自消矣潔古之言豈欺我哉內經曰大積大聚衰其太半而止滿實中有積氣大毒之劑尚不可過況虛中有積者乎此乃治積之一端也邪正虛實宜詳審焉</p>
<p>按或云積非下之不可今言養正而後積除將以待正氣而除乎將以待藥力而除乎然人之有積則皆為身中之邪氣若君子座中之有小人也惟其調正氣則真氣運行不失其常而積自除夫君子眾而正直在位其小人自然退避矣不然則正氣虛而真氣乖致積增膜膈胃亂真正氣絕而死矣亦若小人得志則政亂法壞而君子有所不能制焉且夫養正者非為飲食起居之間也蓋積既成矣形漸悴矣必用調養使榮衛充實而積自除余有堅而不去者方可亟下之此先補後攻期於邪去正復而後已然除之不以漸則必有顛覆之害矣若昔之武氏斫喪唐宗幾於改物尚賴狄張諸公匡扶之力漸除黨與興復丕祚惜乎中宗不鑑前轍之失而留三思至致韋氏之禍其猶積余之尚在者而不亟下之更不慎守禁戒遂縱口嗜欲病證復起而不可制其有不喪身者未之有也</p>

<h2>積聚治法</h2>
<p>五臟積方</p>
<p>東垣肥氣丸治肝之積在左脅下如覆杯有頭足久不愈令人發咳逆㾬瘧連歲不已</p>
<p>厚朴（半兩）　黃連（七錢）　柴胡（二兩）　椒（四錢）　巴豆霜（五分）　川烏頭（炮去皮一錢二分）　乾薑（炮半錢）　人參（二錢半）　白茯苓（一錢半）　昆布（二錢半）　甘草（炙三錢）　廣朮（炮二錢半）　皂角（去皮弦煨一錢半）</p>
<p>上件除茯苓皂角豆霜另末外為極細末和勻煉蜜為丸如桐子大初服二丸一日加一丸二日加二丸漸漸加至大便微溏再從二丸加服周而復始積減太半勿服</p>
<p>伏梁丸治心之積起臍上大如臂上至心下久不愈令人煩心</p>
<p>黃連（一兩半）　厚朴（制）　人參（各半兩）　黃芩（三錢）　乾薑　菖蒲　巴豆霜（各五分）桂（一錢）　紅豆（二分）　川烏頭（五分炮）　茯神　丹參（炒各一錢）</p>
<p>上件除巴豆霜外為細末另研豆霜旋旋入末煉蜜為丸如桐子大服如上法淡黃連湯下</p>
<p>痞氣丸治脾之積在胃脘覆大如盤久不愈令人四肢不收發黃疸飲食不為肌膚</p>
<p>厚朴（四錢半）　黃連（八錢）　吳茱萸（三錢）　黃芩（二錢）　白茯苓　澤瀉　人參（各一錢）　川烏頭（炮）　川椒（炒各半錢）　白朮（二分）　巴豆霜（四分）　桂（四分）　茵陳（酒炒）　乾薑（泡）　砂仁（各一錢半）</p>
<p>上件除豆霜另研茯苓另末旋入外同為細末煉蜜為丸如桐子大淡甘草湯下服如上法</p>
<p>息賁丸治肺之積在右脅下覆大如杯久不已令人灑淅寒熱喘咳發肺壅</p>
<p>厚朴（制八錢）　黃連（炒一兩三錢）　乾薑（泡）　白茯苓　川椒（炒）　紫菀（各一錢半）　桂　川烏頭（炮）　桔梗　白豆蔻　陳皮　京三稜　天門冬（各一錢）　巴豆霜（四分）　人參（二錢）青皮（五分）</p>
<p>上件除茯苓巴豆霜旋入外為末煉蜜丸如桐子大以淡薑湯送下服如上法以上四方秋冬加厚朴減黃連四分之一</p>
<p>奔豚丸治腎之積發於小腹上至心下若豚狀或下或上無時久不已令人喘逆骨痿少氣及治男子內結七疝女人瘕聚滯下</p>
<p>厚朴（制七錢）　黃連（五錢）　白茯苓　澤瀉　菖蒲（各二錢）　川烏頭　丁香（半錢）　桂（二分）　巴豆霜（四分）　全蠍　附子　獨活（各一錢）　玄胡索（一錢半）　苦楝（酒煮三錢）</p>
<p>上除巴豆霜茯苓另為末旋入外為細末煉蜜丸如桐子大淡鹽湯下服如上法</p>
<p>按以上諸方宜隨證加減用之所謂益元氣泄陰火破滯氣削其堅也</p>
<p>吐劑</p>
<p>瓜蒂散</p>
<p>方見痰飲門</p>
<p>按吐法意略具前宜兼看各門吐劑</p>

<h3>倒倉法</h3>
<p>丹溪曰人之七情厚味停痰瘀血互相糾纏日積月深鬱結成聚甚者如桃核之穰諸般奇形之蟲成於中形於外發為癱瘓為勞瘵為蠱脹為癩疾為無名奇病宜行此法</p>
<p>用黃牡牛肉擇肥者買一二十斤長流水煮糜爛融入湯中為液以布濾出渣滓取淨汁再入鍋文武火熬成琥珀色則成矣每飲一鍾少時又飲如此者積十數鍾寒月則重湯溫而飲之病在上者欲其吐多病在下者欲其利多病在中者欲其吐利俱多全在活法而為緩急多寡也須晴明日早於一室明快不通風處以安病人視所出之物可盡病根則止吐利後或渴不得與湯水其小便必長取以飲病者名曰輪迴酒與一二碗非惟可以止渴抑且可滌灌余垢睡一二日覺飢甚乃與粥淡食之待三日後始與少菜羹自養半月覺精神渙發形體輕健沉疴悉除其後須五年忌牛肉</p>

<h3>消導之劑</h3>
<p>御藥院方助氣丸治三焦痞閉胸膈滿悶氣不流通蘊結成積痃癖氣塊並皆治之</p>
<p>京三稜　莪朮（各炮二斤）　青皮　陳皮（並去白）　白朮（各十五兩）　檳榔　枳殼　木香（各十兩）</p>
<p>上為末糊丸如梧子大每五十丸煎水下</p>
<p>按此治諸氣積藥也然世俗治積之方多兼氣藥欲其氣化而積易散殊不知氣虛者何以抵受中夾熱者豈不助火反傷氣耶故用者宜分虛實寒熱選使況此方雜削氣之藥過半而云助氣恐未必然也</p>
<p>三因散聚湯治久氣積聚狀如癥瘕隨氣上下發作有時心腹絞痛攻刺腰脅小腹䐜脹大小便不利</p>
<p>半夏　檳榔　當歸（各三分）　陳皮　杏仁（去皮夾炒）　桂（各二兩）　茯苓　甘草（炙）　附子（炮）　川芎　枳殼（炒）　厚朴（制）　吳茱萸（湯泡洗各一兩）　大黃（大便利去之）</p>
<p>上㕮咀每服四錢水煎</p>
<p>濟生大七氣湯治積聚狀如癥瘕隨氣上下發作有時心腹㽲痛上氣窒塞小腹脹滿</p>
<p>桔梗　肉桂　藿香葉　甘草（炙）　青皮（各二分）　益智仁　京三稜　陳皮　蓬朮　香附子（炒各一兩半）</p>
<p>上㕮咀每服五錢水煎</p>
<p>按此二方治聚之劑也然聚瘕用湯盪滌之意亦要隨臟氣虛實寒熱而增損之可也</p>
<p>東垣草豆蔻丸治酒積或傷寒冷物胃脘痛咽膈不通</p>
<p>草豆蔻（煨）　白朮（各一兩）　大麥蘖　神麯（各炒）　黃芩　半夏（各半兩）　枳實（炒二兩）　炒鹽（半錢）　陳皮　青皮　乾生薑（各二錢）</p>
<p>上為極細末湯浸蒸餅丸如綠豆大每服百丸煎水下</p>
<p>按此治酒積飲積藥也入氣血之分</p>
<p>廣朮潰堅湯治有積塊堅硬如石形如袢大令人坐臥不安中滿腹脹</p>
<p>方見腹脹門</p>
<p>寶鑑香殼丸破痰癖消癥塊及冷積</p>
<p>木香　丁香（各五錢）　京三稜（銼酒浸一宿）　青皮　廣朮（銼酒浸一宿用去皮巴豆三十粒同炒巴豆黃色）</p>
<p>枳殼（炒）　川楝子　茴香（炒各一兩）</p>
<p>上末醋糊丸如梧子大硃砂為衣每服二十丸姜鹽湯下</p>
<p>按此治氣積寒積之劑下焦藥也</p>
<p>丹溪阿魏丸治肉積</p>
<p>連翹（半兩）　糖球子（一兩）　黃連（六錢半）　阿魏（一兩醋煮作糊）</p>
<p>上為末用阿魏糊丸如梧子大每二三十丸白湯下</p>
<p>保和丸治食積</p>
<p>糖球子（三兩）　半夏　茯苓（各一兩）　神麯（二兩）　陳皮　連翹　蘿蔔子（各半兩）</p>
<p>上為末粥糊丸如梧子大每三四十丸白湯下</p>
<p>按此二方食積藥也又此方治痰積飲積之劑丹溪曰脾虛者須以補脾藥下之切不可獨用虛虛之禍疾如反掌益慎之也氣實新病宜於攻下諸方選用又不必拘此</p>
<p>宣明三稜湯治癥瘕痃癖積聚不散堅滿痞膈食不下腹脹</p>
<p>蓬朮　當歸（各半兩）　京三稜（二兩）　白朮（一兩）　檳榔　木香（各三分）</p>
<p>上為末每三錢沸湯調下</p>
<p>按此治癥瘕之劑氣血藥也然瘕者雖硬而忽聚散即聚也屬陽氣也經云血不流而寒薄故血內凝而瘕益又屬血爾固當兼治之此方亦可以推其變從虛實加減而輕重之可也</p>
<p>謹按針經備陰絡傷汁血相搏併合成積或臟氣傳受及子和論七情為郁皆元氣自病不繫傷諸飲食致者當先調理不可妄下故以上五臟方消導法宜選用氣虛弱甚者又宜消息此養正積自除之意若傷諸飲食致者元氣未病初非下之削之不可然治之不早元氣日減正氣日偷方用下削而能獲安者實僥倖焉至是者亦宜上法先補後攻可也醫反是之多致誤爾若積鬱在身形氣飲食如常者則以下削堅之方或吐或下的在選用衰其太半宜漸除之否則失機後時而不救者多矣然有除之未盡元氣未復而使內縱口味恣七情病遂復起者亦不鮮矣嗚呼世道不古人之不謹致積又不能歸罪於已安心調理卒致殞沒不得以盡其天年者固不足惜然醫之不能精明其道誤人生命者豈無所報耶</p>

<h3>削堅之劑</h3>
<p>楊氏木香檳榔煎丸治脾積氣塊腹脅走痛口吐清水</p>
<p>肉豆蔻（五枚）　木香　肉桂（各一兩）　檳榔（七枚）　乾漆（半兩炒令煙盡）　硇砂（半兩另研）　胡椒（四十九粒）</p>
<p>上為末次入硇砂和勻煉蜜丸如梧子大每七丸橘皮湯下</p>
<p>按此治肉積寒積藥也入氣血之分</p>
<p>局方丁香脾積丸治諸般食積氣滯胸脹滿心腹刺痛</p>
<p>丁香　木香　巴豆　高良薑（醋煮各半兩）　莪朮（一兩）　三稜（二兩）　青皮（一兩）　皂角（三大挺燒）</p>
<p>上入百草霜三匙同碾細為末糊丸如麻子大每十丸至二十丸</p>
<p>按此治寒冷食積藥也</p>
<p>鄧山房感應丸治食積化宿滯</p>
<p>黑角沉香　檀香　丁香　木香　陳皮　青皮　黃連　砂仁　香附子　半夏　三稜　蓬朮（煨各一兩為細末）　肥烏梅（百錢重）　巴豆（三百粒肥白者去衣膜心）</p>
<p>上用瓷器一隻盛巴豆上以梅肉蓋之卻用米醋浸過與梅肉平於甑坐蒸至極熟以巴豆紅色為度卻擂二件如泥用糯米飯和前藥勻搗千百下丸如蘿蔔子大每十丸湯下</p>
<p>按此下氣積食積藥也</p>
<p>宣明積氣丹治一切新久沉積氣塊面黃黑瘦癥瘕積聚口吐酸水</p>
<p>檳榔（二個）　芫花　京三稜　黃連　牛膝　樟柳根（各一兩）　肉豆蔻（二個）　硇砂（二錢）　青皮　陳皮　石菖蒲（各三錢）　大戟　大黃　甘遂　白牽牛　乾薑　青礞石　乾漆（各半兩）蓬朮（一兩）　巴豆　木香（各二錢半）</p>
<p>上為末醋糊為丸如桐子大每服一丸臨臥燒棗湯下量病人虛實加減與服</p>
<p>按此下飲積氣積肉積水積藥也</p>
<p>本事硇砂丸治一切積聚痰飲心脅引痛</p>
<p>硇砂　三稜　乾薑　白芷　巴豆（去油各半兩）　大黃　乾漆（各一兩）　檳榔　肉豆蔻（各一個）　木香　青皮　胡椒（各一分）</p>
<p>上為末釅醋二升煮巴豆五七沸復下三稜大黃末同煎五七沸入硇砂煎成膏卻入別藥和勻杵丸如綠豆大每五丸薑湯下</p>
<p>按此下肉積氣積例藥因其中用白芷為散水行氣故更言治痰飲也</p>
<p>破積導飲丸治積塊堅硬飲食不消心下痞悶</p>
<p>木香　檳榔　陳皮　青皮　枳殼（炒）　枳實（炒）　廣朮（炮）　三稜（炮）　半夏　神麯（炒）　麥蘖　乾生薑　茯苓　澤瀉　甘草（炙各半兩）　牽牛（頭末六錢）　巴豆（三十粒去皮心油）</p>
<p>上細末入巴豆霜令勻薑汁糊丸梧子大每三十丸溫薑湯下</p>
<p>按此治飲積酒積氣積藥也然世俗方類此者甚多大抵多合以熱劑不能以盡病情之變唯此方庶幾用者自宜取擇</p>
<p>三因破飲丸</p>
<p>方見痰飲門</p>
<p>晞露丸治傷寒於內氣凝不流結於腸外久為癥瘕時作疼痛腰不得伸</p>
<p>廣朮　三稜（各酒浸一兩）　乾漆（炒五錢）　茴香（炒）　青皮　雄黃　穿山甲（炮各三錢）硇砂（四錢研）　輕粉（一錢）　川烏（五錢炮）　麝香（半錢）　巴豆（三十粒去殼同三稜術炒黃色去巴豆不用）</p>
<p>上細末和勻薑汁糊丸梧子大每三二十丸溫薑湯下空心服</p>
<p>按此治腸覃寒積之劑也</p>
<p>寶鑑見睍丹治婦人石瘕狀如懷子者</p>
<p>附子（四錢炮）　鬼箭羽　紫石英（各三錢）　澤瀉　肉桂　玄胡　木香（各二錢）　血竭（一錢半）　水蛭（一錢炒煙盡）　檳榔（二錢半）　桃仁（炒三十個）　三稜（五錢）　大黃（二錢同三稜酒浸一宿焙）</p>
<p>上各研勻酒糊丸梧子大每三十丸食前用鹽湯或酒下</p>
<p>按此治血積藥也</p>
<p>溫白丸治心腹絞痛久癥癖塊大如杯碗十種水病八種痞塞九種心痛</p>
<p>紫菀　吳茱萸　菖蒲　柴胡　桔梗　厚朴（制）　皂角（去皮尖弦）　茯苓　黃連　桂　川椒（炒去目）　乾薑（炮）　巴豆（去心膜油）　人參（各半兩）　川烏（炮去皮臍二兩半）</p>
<p>上末入巴豆研令勻蜜丸梧子大每三丸生薑湯下</p>
<p>按此治食積寒積藥也</p>
<p>經驗方塌腫神應丸治諸腫蟲毒肚脹如鼓脾癖癥瘕氣塊上喘氣急咳嗽倚息不得睡服藥不效者</p>
<p>三稜　莪朮　青皮　陳皮　乾漆（燒各一兩）　芫花（七錢半）　大戟（三錢）　硇砂　巴豆霜（各一錢）</p>
<p>上前藥和一處用好米醋一大碗慢火上煮醋乾為度取出曬乾碾為末醋和作丸如梧子大每四五十丸生薑湯下五更服隨用椒目六兩蘿白子半斤炒香熟用手帕盛於患處熨如冷再炒熨至再三大小便行後才住熨以溫稀粥補之</p>
<p>按此治癥瘕之劑飲積氣積水積血積藥也</p>
<p>聖散子治遠年積塊</p>
<p>硇砂（六兩）　川大黃（八兩）　大麥蘖（六兩）　乾漆（燒過）　萹蓄　茴香（炒）　瞿麥　檳榔（各一兩）</p>
<p>如婦人乾血氣加穿山甲（二兩炮）</p>
<p>上末每五錢溫酒調下仰臥此藥只在心頭至明大便如爛魚小便赤為驗取出並無毒性小兒用一錢量大小與之</p>
<p>按此氣血藥也</p>
<p>謹按治積之方氣實者故宜峻削故古方多相類近世又多用推逐之劑如剪紅丸蠟丸去積亦是一法但不分氣血蟲物諸積之異人之虛實不同往往誤人故皆不錄其或可吐者宜從子和之法氣虛羸弱者觀東垣諸方已啟其微用者當自求其意而為通變可也</p>

<h1>卷二十一</h1>

<h2>消渴門</h2>

<h3>論消中三證之異</h3>
<p>陳無擇云消渴屬心故煩心致心火散浸渴而引飲諸脈軟散皆氣實血虛也消中屬脾癉熱減則為消中消中復有三有因寒中陰勝陽郁久必為熱中經云脈洪大陰不足陽有餘則為熱中多食數溺為消中陰狂興盛不交精泄則為強中至病強中不亦危矣消腎屬腎盛壯之時不謹而縱欲房勞年長腎衰多服金石真氣既喪口乾精溢自泄不飲而利經云腎實則消不渴而小便自利名曰腎消亦曰內消</p>

<h3>論三消之疾燥熱勝陰</h3>
<p>河間曰三消之疾本濕寒之陰氣極衰燥熱之陽氣太甚皆因乎飲食服餌失節腸胃乾涸而氣液不得宣平或耗亂精神過違其度或因大病陰氣損而血液衰虛陽氣悍而燥熱鬱甚或因久嗜咸物恣食炙爆飲食過度亦有年少服金石丸散積久實熱結於下焦虛熱血氣不能制濕熱燥甚於腎故渴而引飲若飲水多而小便多者名曰消渴若飲食多而不甚渴小便數而消瘦者名曰消中若渴而飲水不絕腿消瘦而小便有脂液者名曰腎消此三消者其燥熱同也夫經中有言心肺氣厥而渴者有言肝痹而渴者有言脾熱而渴者有言腎熱而渴者有言胃與大腸結熱而渴者有言脾痹而渴者有言小腸痹熱而渴者有因病瘧而渴者有因肥甘美食而渴者有因醉飽入房而渴者有因遠行勞倦遇大熱而渴者有因傷害胃干而渴者有因病風而渴者雖五臟之部分不同而病之所遇各異其為燥熱亡液一也</p>
<p>謹按先生三消之論始言天地六氣五味以配養人身六位五臟而究乎萬物之源終引內經論渴諸證以辨乎世方熱藥之誤比物立象反覆詳明非深達陰陽造化之機者孰能如是哉夫治此疾者補腎水陰寒之虛而瀉心火陽熱之實除腸胃燥熱之甚濟身津液之衰使道路散而不結津液生而不枯氣血利而不澀則病日已矣豈不以滋潤之劑養陰以制燥滋水而充液哉何故世論消渴者多不知其意謂因下部腎水虛不能制其上焦心火使上實熱而多煩渴下虛冷而小便若更服寒藥則元氣轉虛而下部腎水轉衰則上焦心火尤難治也但以暖藥補養元氣若下部腎水得實而勝退上焦心火則自然渴止小便如常而病愈也籲若此未明陰陽虛實之道也夫腎水屬陰而本寒虛則為熱心火屬陽而本熱虛則為寒若腎水陰虛則心火陽實是謂陽實陰虛而上下俱熱矣以彼之言但見消渴數溲妄言為下部寒爾豈知腸胃燥熱怫鬱使之然也且夫寒物屬陰能養水而瀉心熱物屬陽能養火而耗水令腎水既不勝心火則上下俱熱奈何以熱藥養腎水欲令勝心火豈不暗哉彼不謂水氣實者必能制火虛則不能制火故陽實陰虛而熱燥其液小便淋而常少陰實陽虛不能制水小便利而常多此又不知消渴小便多者蓋燥熱太甚而三焦腸胃之腠理怫鬱結滯緻密壅塞而水液不能滲泄浸潤於外以養乎百體故腸胃之外燥熱大甚雖多飲水入於腸胃之內終不能浸潤於外故渴不止而小便多水液既不能滲泄浸潤於外則陰燥竭而無以自養故久而多變於聾盲瘡瘍痤痱之類而危殆其為燥熱傷陰也明矣</p>

<h3>論治消渴大法</h3>
<p>東垣曰膈消者以白虎加人參湯治之中消者善食而瘦自汗大便硬小便數叔和云口乾飲水多食飢虛癉成消中者調胃承氣三黃丸治之下消者煩躁引飲耳輪焦乾小便如膏叔和云焦煩水易虧此腎消也六味地黃丸治之總錄所謂末敷能食者必發腦疽背瘡不能食者必敷中滿鼓脹皆謂不治之證潔古老人分而治之能食而渴者白虎加人參湯不能食而渴者錢氏方白朮散倍加葛根治之上中既平不復敷下消矣前人用藥厥有旨哉或曰末敷瘡疽者何也此火邪勝也其瘡痛甚而不潰或赤水者是也經云有形而不痛陽之類也急攻其陽無攻其陰治在下焦元氣得強者生失強者死末敷中滿者何也以寒治熱雖方士不能廢其繩墨而更其道也然臟腑有遠近心肺位近宜制小其服腎肝位遠宜制大其服皆適其至所為故如過與不及皆誅罰無過之地也如高消中消制之太急速過病所久而成中滿之病正謂上熱未除中寒復生者也非藥之罪失其緩急之制也處方之治宜加意焉</p>
<p>按以上所論三消傳變可謂發病機之旨比與陳氏三因論消中復有三證皆病敷所異大抵末敷發瘡疽者為敷外發脹滿強中為敷內亢極之甚也但三因所出治強中一方然未見其肯綮今姑存之以備其旨且傳脹滿皆不治之證況強中乎</p>

<h2>消渴治法</h2>

<h3>治熱之劑</h3>
<p>局方清心蓮子飲</p>
<p>調胃承氣湯治消中熱在胃而能飲食小便赤黃</p>
<p>方並見熱門</p>
<p>三因真珠丸治心虛煩悶積熱煩渴口乾舌燥引飲無度小便或利或不利</p>
<p>知母（一兩一分）　黃連　苦參　玄參　鐵粉　牡蠣（各一兩）　硃砂（二兩）　麥門冬（去心）　天花粉（各半兩）　金箔　銀箔（二百片）</p>
<p>上為末煉蜜入生栝蔞汁少許丸如梧子大用金銀箔為衣每二三十丸先用栝蔞根汁下一服次用麥門冬熟水下病退日二服</p>
<p>按此心胃經藥也以上三方有輕重之殊宜選使</p>

<h3>治燥之劑</h3>
<p>東垣當歸潤燥湯治消渴舌上白乾燥唇乾口乾眼澀黑處見浮雲大便閉澀乾燥結硬喜溫飲陰頭短縮</p>
<p>升麻（一錢半）　柴胡（七分）　甘草（六分半一半生）　細辛（一分）　杏仁（六個）　紅花（少許）　小椒（三個）　生地黃（三分）　黃柏　知母　石膏　桃仁　麻仁　防風　荊芥穗　當歸身（各一錢）</p>
<p>上㕮咀作一服水煎</p>
<p>清涼飲子治消中能食而瘦口乾舌乾自汗大便結燥小便頻數</p>
<p>羌活　柴胡　炙甘草　知母（酒製）　黃耆　黃芩（酒製各一錢）　生甘草　漢防己　生地黃（酒製各半錢）　紅花（少許）　桃仁（五個）　杏仁（十個）　升麻（四分）　防風（五分）　石膏黃柏　草龍膽（制各一錢半）　當歸身（六分）</p>
<p>上㕮咀作一服水煎入酒些小此方減黃耆黃芩防風草龍膽加麻黃根三分黃連八分名地黃飲子</p>
<p>按以上脾心肝腎藥也</p>

<h3>清氣之劑</h3>
<p>局方人參白虎湯治高消上焦燥渴不欲多食</p>
<p>方見熱門</p>
<p>東垣蘭香飲子治渴飲水極甚善食而瘦自汗大便結燥小便頻數</p>
<p>石膏（三錢）　知母（酒製一錢）　生甘草　防風（各一錢）　炙甘草　人參　蘭香　連翹　白豆蔻仁　桔梗　升麻（各五分）　半夏（二分）</p>
<p>上為細末湯浸蒸餅和勻成劑捻作薄片子日中曬半乾碎如粉每服二錢食後淡生薑湯下</p>
<p>按以上二方主上中二消之劑肺胃經藥也</p>

<h3>滋陰之劑</h3>
<p>丹溪補陰丸</p>
<p>方見補虛門</p>
<p>局方加減八味丸治腎虛消渴引飲</p>
<p>金匱腎氣丸減附子加五味子</p>
<p>上服如本方法要略治男子消渴小便反多仍用本方</p>
<p>簡易地黃飲子治消渴咽乾面赤煩躁</p>
<p>人參　生地黃　熟地黃　黃耆　天門冬　麥門冬（去心）　澤瀉　石斛　枇杷葉（去毛炒）枳殼（炒）　甘草（炒各等分）</p>
<p>上㕮咀每三錢水煎服</p>
<p>按此心腎脾肺藥也以上三方主下消之劑</p>
<p>硃砂黃連丸治心虛蘊熱或因飲酒過多發為消渴</p>
<p>硃砂（一兩）　宣連（三兩）　生地黃（二兩）</p>
<p>上為末煉蜜丸如梧子大每四五十丸燈芯棗湯送下</p>
<p>按此心脾藥也上消之劑</p>

<h3>清氣滋陰之劑</h3>
<p>局方黃耆六一湯治男女諸虛不足胸中煩悸時常消渴或先渴而後發瘡或病諸瘡而後渴者並宜服</p>
<p>方見前</p>
<p>按此肺腎脾三焦命門之劑也</p>
<p>東垣生津甘露飲子治高消大渴飲水無度舌上赤澀上下齒皆麻舌根強硬腫痛食不下腹時脹痛渾身色黃目白睛黃甚則四肢痿弱無力面塵脫色脅下急痛善嚏善怒健忌臀腰背寒兩尻冷甚</p>
<p>石膏（一錢二分）　人參　炙甘草（各一錢）　白葵（半錢）　麥門冬　蘭香　當歸身（各半錢）　桔梗（三錢）　生甘草　山梔　蓽澄茄（各一錢）　藿香（二分）　全蠍（二個）　升麻　知母（酒製各二錢）　黃連　木香　柴胡（各三分）　白芷　白豆蔻　連翹　薑黃（各一錢）　黃柏（酒拌）　杏仁（各一錢半）</p>
<p>上為細末湯浸蒸餅和勻攤薄曬乾杵細食後每二錢抄於掌中以舌砥之隨津唾下或導以白湯少許</p>
<p>按此肺胃心腎藥也東垣曰此制之緩也不惟不成中滿亦不傳下消矣三消皆可用</p>
<p>宣明麥門冬飲子治膈消胸滿煩心津液干少短氣多為消渴</p>
<p>知母　甘草（炒）　栝蔞　人參　五味子　生地黃　葛根　茯神　麥門冬（去心各等分）</p>
<p>上㕮咀每五錢入竹葉十四片煎</p>
<p>按此肺腎脾胃藥也</p>
<p>雜方</p>
<p>寶鑑麥門冬湯治消渴日夜飲水不止飲下即溲</p>
<p>麥門冬（去心）　黃連　冬瓜（各二兩）</p>
<p>上㕮咀每五錢水煎服如無干者用新者一枚重三斤去皮穰分作十二片為十二服每服一片日三次</p>
<p>酒蒸黃連丸治消渴飲水無度至二三升小便五七十次發熱瘦弱口乾食已如飢此名消癉今用味苦無毒除熱正氣消渴厚腸消渴之人脾胃惡濕黃連為對</p>
<p>黃連淨半斤酒一升湯重蒸伏時曬乾用</p>
<p>上末滴水丸梧子大每五十丸食前溫水下</p>
<p>仁齋加味錢氏白朮散治消渴不能食</p>
<p>木香　五味子　柴胡（各三分）　藿香（一錢）　乾葛（二錢）　白茯苓　甘草（炙）　白朮　人參　枳殼（炒各半錢）</p>
<p>上㕮咀作一服水煎</p>
<p>宣明大黃甘草飲子治男女一切消渴不能止者</p>
<p>大豆（五升煮三沸去苦水）　大黃（一兩半）　甘草（四兩）</p>
<p>上三味用井水一桶同煮軟盛放冷令病人食豆渴飲汁無時候食盡病不盡再如前服不三次愈矣</p>
<p>三因石子薺苨湯治強中多因耽嗜色欲及快意飲食或服丹真氣既脫煩渴引水飲食倍常陰氣常興不交精出故虛熱注於下焦最為難治</p>
<p>薺苨　石膏（各三兩）　人參　茯神　栝蔞根　磁石（煅淬）　知母　乾葛　黃芩　甘草（各二兩）</p>
<p>上銼每水三盞腰子一個去脂膜黑豆一合煮至盞半去腰子大豆入藥四錢煎服</p>
<p>秘方用紫背浮萍搗汁每頓服半盞效</p>
<p>丹溪方</p>
<p>黃連末　天花粉末　生地黃汁　生藕汁</p>
<p>上二物汁為膏入上藥搜和入牛乳佐以薑汁和蜜湯為膏徐徐留於舌上以白湯少許送下</p>
<p>機要方無天花粉有牛乳汁二汁熬膏和末為丸桐子大每二十丸少呷溫水下日進十服</p>

<h1>卷二十二</h1>

<h2>水氣門</h2>

<h3>諸經敘水氣為病所因</h3>
<p>內經曰腎者至陰也至陰者盛水也肺者太陰也少陰者冬脈也故其本在腎其末在肺皆積水也帝曰腎何以能聚水而生病岐伯曰腎者胃之關也關門不利故聚水而從其類也上下溢於皮膚故為胕腫胕腫者聚水而生病也故水病下為胕腫大腹上為喘呼不得臥者標本俱病故肺為喘呼腎為水腫肺為逆不得臥　下焦溢為水王注曰下焦為分注之所氣窒不瀉則溢而為水　肺移寒於腎名曰湧水（云云證見後葶藶丸方下）</p>
<p>諸有水氣者微腫先見於目下也</p>
<p>針經曰水始起也目窠上微腫如新臥起之狀其頸脈動時咳陰股間寒足頸腫腹乃大其水已成矣以手按其腹隨手而起如裹水之狀此其候也　肢脛者人之管以趨翔也莖垂者身中之機陰精之候津液之道也故飲食不節喜怒不時津液內溢乃下流於睪血道不通日大不休俯仰不便趨翔不能此病榮然有水不上不下也</p>
<p>謹按內經論諸水氣皆諸臟本病也針經所引則又主飲食及七情等因皆能致之可見病機之微矣但有濕腫氣腫初皆頗相似然以手按之成凹不即起者濕也濕與水有微甚之意況有氣腫及諸水形證不同要在臨證詳審也</p>

<h3>脈經敘諸水脈證</h3>
<p>病有風水有皮水有正水有石水　寸口脈沉滑者中有水氣面目腫大有熱或身體反重而酸或惡風一身悉腫脈浮不渴續自汗出而無大熱者皆為風水　皮水其脈亦浮外證胕腫按之汲指不惡風其腹如鼓不渴當發其汗皮水之為病四肢腫水氣在皮膚中四肢聶聶動者防己茯苓湯主之　正水其脈沉遲外證自喘　石水其脈自沉外證腹滿不喘　黃汗風水其脈自浮外證骨節疼痛惡風　心水者其身重而少氣不得臥煩而燥其陰大腫　肝水者其腹大不能自轉側脅下腹中痛時時津液生小便續通　肺水者其身腫小便難時時鴨溏　脾水者其腹大四肢苦重津液不生但苦少氣小便難腎水者其腹大臍腫腰痛不得溺陰下濕如牛鼻上汗其足逆冷麵又瘦　里水者一身面目黃腫其脈沉小便不利故令病水也　諸有水者腰以下腫當利小便腰以上腫當發汗乃愈</p>
<p>按以上論五臟所主見證與諸經論根本不同詳見後神金散下宜並詳審</p>

<h3>論生死脈法</h3>
<p>水病脈洪大者可治微細者不可治水病脹閉其脈浮大軟者生沉細虛小者死水病腹大如鼓脈實者生虛者死</p>

<h3>論水氣生於濕熱</h3>
<p>原病式曰或云水腫者由脾虛而不能制其腎水則水氣妄行而脾主四肢故水氣遊走四肢身面俱腫者似是而實非也夫治水腫腹脹以辛苦寒藥為君而大利其大小便也經曰中滿者治之於內然則豈為脾土之虛也此說正與素問相反經曰諸濕腫滿皆屬脾土又曰太陰所主胕腫又曰濕勝則濡泄甚則水閉胕腫皆所謂太陰脾土濕氣之實甚也又經曰諸腹脹大皆屬於熱又云諸胕腫疼酸皆屬於火又曰熱勝則胕腫皆所謂心火實熱而安得言脾虛不能制腎水之實甚乎故諸水腫者濕熱之相兼也如六月濕熱太甚而庶物隆盛水腫之象明可見矣故古人制以辛苦寒藥治之益以辛散結而苦燥濕以寒除熱而隨其利濕去結散熱退氣和而已所以妄謂脾虛不能制其腎水者但謂數下致之又多水液故也豈知巴豆熱毒耗損腎水陰氣則心火及脾土自甚濕熱相搏則怫鬱痞膈小便不利而水腫也更宜下之者以其辛苦寒藥能除濕熱怫鬱痞膈故也若夫世傳銀粉之藥以治水腫而愈者以其善開怫鬱痞膈故也慎不可過度而加害爾況銀粉亦能傷牙齒者謂毒氣感於腸胃而精神氣血水穀能勝其毒故毒氣循經上行而至齒齦嫩薄之分則為害也上下齒縫者手足陽明之經也凡用此藥先當固濟爾或云陰水遍身而又惡寒止是寒者非也</p>
<p>丹溪曰諸氣膹郁皆屬於肺者諸濕腫滿皆屬於脾諸腹脹大皆屬於熱蓋濕者土之氣土者火之子故濕病每生於熱熱氣亦能自濕者子氣感母濕之變也凡病腫皆以治腫為主所挾不同治法亦異盧砥鏡治水脹辨以隸於腎肝胃三經而不及脾下文繼以肺金盛生水水液妄行之說豈理也哉夫脾土受病肺為之子焉有自盛而生水者哉若為腫之水果生於肺金之清氣則滋長腎陰奉行降令為生化之源何病腫之有今滲透經絡注流溪谷皆濁腐之氣窒礙津液久久灌入隧道血亦化水而欲藉脾土以制之導腎氣以利之不思脾病則肝木來侮子氣益衰木寡於畏脾欲不病不可得矣治法宜清心經之火補養脾土全運化之職肺氣下降滲道開通敗濁之氣其稍清者復回而為氣為血為津液其敗濁之甚者在上為汗在下為溺以漸而分消矣盧不明言而更曰制水燥水得非白圭以鄰國為壑乎</p>
<p>謹按河間論水氣主於脾土濕甚為病蓋言有餘證也但脾虛受濕或濕熱自甚不足所致者為甚多故以丹溪之論並及之觀者當自審察然脈經論熱甚金衰金棄土母而歸水水藏火神土亡其子其氣衰微水為洋溢浸漬為池走擊皮膚面目浮腫歸於四肢愚醫見水直往下之虛脾空胃水逐居之（云云見本文）此實諸臟之本病也夫水為物元土為物母然物元物母為病則真氣危矣故不得妄下之也由是觀之則水氣之病治非氣鬱飲食濕熱諸證所致者禁不得妄下蓋恐真臟為病也是以丹溪宣明肺腎脾之意深備此理</p>

<h3>論諸證似水氣</h3>
<p>發明曰夫腳氣之疾實水濕之所為也（云云見濕門）河間曰結陽病主四肢脛腫四肢熱勝則腫（云云）</p>

<h3>論濕證似水氣</h3>
<p>詳見濕門</p>
<p>謹按濕者水氣之漸也故治有輕重所殊爾</p>

<h3>論水氣繆刺法</h3>
<p>內經曰經脈滿則絡脈溢絡脈溢則繆刺之以調其絡脈使形容如舊而不腫故曰繆刺其處以復其形也</p>
<p>謹按繆刺謂不分隧穴而刺之也故此水熱穴論無刺水穴分大法水溢於表或腹脹或四肢雖腫而氣稍實脈浮洪者宜行此至病氣孤危脈微弱而四肢水氣盛實者今人往往繆刺之禍不旋踵蓋不審經言脈滿絡溢宜繆刺之理也</p>

<h3>論水氣證治大法</h3>
<p>內經曰不從毫毛病生於內者陰氣內盛陽氣竭絕不得入於腹中故言五臟陽以竭也津液者水也充廓皮中陰蓄於內水氣脹滿上攻於肺肺氣孤危魄者肺神腎為水害子不救母故云其魄獨居也夫陰精損削於內陽氣耗減於外則三焦閉溢水道不通水滿皮膚身體痞腫故云形不可與衣相保也凡此之類皆四肢脈數急而內鼓動於肺中也肺動者謂氣急而咳也如是者皆水氣格拒於腹膜之內浮腫施張於身形之外欲窮標本其可得乎平治權衡謂察脈浮沉也脈浮為在表脈沉為在裡在裡者泄之在表者汗之故云開鬼門潔淨府也去宛陳莝謂去積久之水物猶如草莝之不可久留於身中也</p>
<p>謹按經論水氣證治至為機密故云開鬼門潔淨府然鬼門者猶幽玄之謂有毛竅而不見其開闔邪氣感入邪與正相搏毛竅閉塞而寒熱作為病客於表故宜發汗遣邪氣以開鬼門也此亦發汗之別稱泄諸病在表之通例也淨府者謂膀胱內無入孔而外有出竅為清淨津液之府馮腎氣臟氣化水穀之精而滲入脬中氣約成溺出也夫腎主下焦司開闔關竅二陰肺脾之氣通調水道下輸膀胱氣化水行而自清淨否則便澀或濁或淋為水氣溢於腠理為膚腫諸病若宛屈陳莝壅滯於身中當泄去是物而淨潔宜此二法在表者汗之在裡者泄之權衡於治也雖然經雲水病本之於肺腎二經而古今方論並不以治水獨瀉腎氣為說者何蓋腎陰奉行降令為生化之源而常不足至陰精損削於內生氣不能運化至為胕腫其氣索矣況肺弱而母氣孤危者故東垣曰若治以甘淡滲泄陽藥獨陽無陰其欲化得乎此深擷以上治例之妙也如積飲留飲傷脾若土之於雨中則為泥矣或因七情所致手足太陰俱病身面浮腫似水氣者用燥脾導氣之劑即愈一則若泥土之得和風暖日水濕去而陽化自然萬物生長一則肺氣開泄滲道通利水氣不濡於脾矣此正諸濕腫滿皆屬脾土諸氣膹郁皆屬於肺而與陰陽為病水氣機之不同故亦不待開鬼門潔淨府而已也</p>

<h2>水氣治法</h2>

<h3>發表之劑</h3>
<p>金匱越脾湯治風水惡風一身悉腫脈浮不渴續自汗出無大熱</p>
<p>麻黃（四錢）　石膏（四錢半）　生薑（二錢）　大棗（二枚）　甘草（二錢）</p>
<p>上㕮咀水煎作一服惡風加附子古今錄驗加白朮防己伏苓湯治皮水為病四肢腫水氣在皮膚中四肢聶聶動者</p>
<p>防己　黃耆　桂枝（各三錢）　茯苓（六錢）　甘草（二錢）</p>
<p>上㕮咀作一服水煎</p>
<p>越脾加朮湯治里水　前越脾湯加白朮（四錢）</p>
<p>甘草麻黃湯治里水濟生云治水腫從腰以上俱腫宜此汗之</p>
<p>甘草（半兩）　麻黃（一兩）</p>
<p>上㕮咀水煎作一服</p>
<p>麻黃附子湯治水之為病其脈沉小屬少陰</p>
<p>麻黃（三錢）　甘草　附子（各二錢）</p>
<p>上㕮咀水煎</p>
<p>黃耆芍藥桂枝苦酒湯治黃汗之為病身體腫發熱汗出而渴狀如風水脈自沉</p>
<p>黃耆（五錢）　芍藥　桂枝（各三錢）</p>
<p>上㕮咀水煎入苦酒相和作一服</p>
<p>按以上諸方並足太陽例藥也</p>

<h3>攻裡之劑</h3>
<p>仲景十棗湯治水氣四肢浮腫上氣喘急大小便不通三因方作丸</p>
<p>三花神佑丸</p>
<p>方並見痰飲門</p>
<p>按此並少陰例藥也義見痰飲例中</p>
<p>局方神助散治十種水氣面目四肢浮腫以手按之隨手而起咳嗽喘急不得安臥小便赤澀大便不利</p>
<p>椒目（一兩半）　澤瀉　黑牽牛末（各一兩）　豬苓（二兩）　葶藶（三兩）</p>
<p>上為末每服三錢蔥白三莖水煎入酒調服</p>
<p>按此太陰例藥也</p>
<p>宣明導水丸治濕熱腫滿</p>
<p>方見濕門</p>
<p>按此陽明例藥也</p>
<p>浚川散</p>
<p>方見濕門</p>
<p>大戟散治水腫腹大如鼓或遍身皆腫</p>
<p>大戟　白牽牛末　木香（等分）</p>
<p>上為細末每服三錢以豬腰子一對批開摻藥在內燒熟空心食之如食左腰子左臂塌消右消右如腫不盡於腹繞塗甘遂末飲甘草水少許其腫盡去</p>
<p>按此並出厥陰例藥也</p>
<p>葶藶丸治湧水證如溢囊裹里漿或遍身腫滿按腹不堅疾行則濯濯有聲或喘咳不定、葶藶（炒）　澤瀉　椒目　桑白皮　杏仁（炒）　木豬苓（各半兩）</p>
<p>上為末煉蜜為丸如梧子大每二三十丸蔥白湯下不拘時以利為度</p>
<p>雄黃神金散</p>
<p>雄黃　葶藶（一兩糯米和炒熟去米不用）　澤瀉　椒目（減半）　大戟　巴戟　茯苓　芫花（醋浸一日炒）　甘遂　桑白皮（各一兩）</p>
<p>上為末空心用井花水調下每一錢加至五錢以利為度忌鹽醋生冷油膩之物從腳腫加葶藶</p>
<p>肚腫加椒目　從陰腫加澤瀉　面腫加桑白皮　從四肢腫加茯苓　從心腫根在肋加雄黃　從肢腫根在脾加甘遂　從口腫根在小腸加巴戟　從腰腫根在腎加大戟　從膝腫根在肝加芫花</p>
<p>按此並太陽例藥也宣明論此類方甚多宜選用之東垣續隨子丸治肺經有濕通身虛腫</p>
<p>方見濕門</p>
<p>按此手太陰藥也出太陽例</p>
<p>三因消腫丸治水腫喘滿小便不利</p>
<p>滑石　木通　白朮　黑牽牛（炒）　通脫木　茯苓　茯神　半夏　陳皮（各一錢）　木香　瞿麥穗　丁香（各半錢）</p>
<p>上為末酒糊丸梧子大每五十丸燈芯麥門冬湯下按此太陽例藥也以上諸方世俗多用之故收入然行者宜斟量其證輕重深淺寒熱選使則不致少有差失也</p>

<h3>滲泄之劑</h3>
<p>五苓散</p>
<p>方見濕門</p>
<p>按此太陽經表之裡藥也</p>
<p>宣明葶藶木香散</p>
<p>方見濕門</p>
<p>按此太陽手足二經藥又表裡藥也</p>
<p>大橘皮湯治濕熱內甚心腹脹水腫小便不利大便滑泄</p>
<p>方見濕門</p>
<p>按此太陽藥又氣分藥也</p>
<p>澹寮五皮散治面目虛浮四肢腫滿心腹脹上氣喘急</p>
<p>陳皮　桑白皮　生薑皮　大腹皮　茯苓皮</p>
<p>上㕮咀每服半兩水煎服</p>
<p>按此手足太陰藥也出太陽例</p>
<p>拔萃楮實子丸治水氣鼓脹潔淨府</p>
<p>白丁香（一兩）　茯苓（二兩）　楮實（一斗五升熬膏）</p>
<p>上為末用膏子為丸梧子大服至小便清利及腹脹消為度後服中治調養藥</p>
<p>按此足太陽少陰藥也</p>
<p>機要茯苓湯治泄瀉後通身腫或胕腫或水氣者</p>
<p>方見泄瀉門</p>
<p>按此足太陽陽明藥也</p>
<p>燥濕之劑</p>
<p>局方平胃散治脾經受濕泄而胕腫</p>
<p>蒼朮　厚朴　陳皮　甘草（炙）</p>
<p>按此足陽明太陰藥也</p>
<p>胃苓湯治脾胃濕勝傷冷泄瀉胕腫如水氣者</p>
<p>方見泄瀉門</p>
<p>按此足太陽太陰藥也</p>
<p>濟生實脾散治陰水發腫用此先實脾土</p>
<p>厚朴（薑製）　白朮　木瓜　木香　乾薑（炮各一兩）　草果仁　大腹子　附子　白茯苓　甘草（炙各半兩）</p>
<p>上㕮咀每四錢入薑棗水煎服</p>
<p>按此手足太陽足三陰藥也</p>
<p>三因復元丹治脾腎俱虛發為水腫四肢虛浮心腹堅脹小便不通兩目下腫</p>
<p>附子（炮二兩）　木香　茴香（炒）　川椒（炒）　獨活　厚朴　白朮　陳皮　吳茱萸（炒）　桂枝（各一兩）　澤瀉（一兩半）　肉果（煨）　檳榔（各半兩）</p>
<p>上為末糊丸如梧子大每五十丸紫蘇湯下</p>
<p>按此太陽例藥也然脾為太陰腎為少陰陰氣既虛故不能化而此藥恐不合是理但宜與脾腎受寒濕為病則可故以上諸方從燥濕例庶名實不紊若前云滲泄者滲為利毛竅泄為利水竅也</p>

<h3>消導之劑</h3>
<p>金匱枳朮湯</p>
<p>枳實（半兩）　白朮（二兩）</p>
<p>上二味以水五升煮取三升分溫三服</p>
<p>楊氏消腫丸治水氣腹脹頭面四肢陰囊皆腫喘急咳嗽睡臥不安小便赤澀</p>
<p>淡豉（二兩）　巴豆（一兩水半升煮去油）　京三稜（泡）　大戟　杏仁（燒存性各半兩）　五靈脂（一分）</p>
<p>上為末以生面和杵千百下丸如綠豆大每五十丸煎桑皮白湯下</p>
<p>東垣中滿分消丸治水氣熱脹</p>
<p>方見痞脹門</p>
<p>溫白丸治十種水病</p>
<p>方見積聚門</p>
<p>按以上諸方並太陽例藥有輕重不同宜隨證選用</p>

<h3>調理之劑</h3>
<p>三因當歸散水腫之疾多由腎水不能攝養心火心火遂不能滋養脾土故土製水水氣盈溢氣脈閉塞滲透經絡發為浮腫之疾</p>
<p>木香　赤茯苓　當歸　桂　木通　赤芍　牡丹皮　檳榔　陳皮　白朮</p>
<p>上等分㕮咀每半兩入紫蘇五葉木瓜一片煎服濟生加味腎氣丸治腎脾虛損腰重腳腫小便不利</p>
<p>白茯苓（三兩）　附子（半兩）　澤瀉　桂　川牛膝　車前子　山藥　山茱萸　牡丹皮（各一兩）　熟地黃（四兩）</p>
<p>上為末煉蜜丸如梧子大每七十丸空心米飲下</p>
<p>按此二方並出太陽例丹溪曰治水腫脾胃虛者宜行濕利小水使脾氣得實則自能健運自能升降運動其樞機則水自行非五苓之行水也切不可下蓋慎之也然雖無所出之法學者觀此例則思過半矣</p>
<p>雜方</p>
<p>嚴氏塗臍膏治水腫小便絕少</p>
<p>地龍　豬苓（去皮）　針砂（各一兩）</p>
<p>上為細末擂蔥涎調成膏敷臍中約一寸高闊絹帛束之以小便為度日兩易</p>

<h1>卷二十三</h1>

<h2>腳氣門</h2>

<h3>辨南方腳氣所得之由</h3>
<p>孫真人云凡四時之中皆不得久坐久立濕冷之地亦不得因酒醉汗出脫衣跣足當風取涼皆成腳氣若暑月久坐久立濕冷之地者則濕熱之氣蒸人經絡病發必熱而四肢痠疼煩悶若寒月久坐久立濕冷之地者則濕冷之氣上入經絡病發則四肢皆酷冷轉筋世有勤工力學之士久坐久立於濕地冷風來入經絡不覺成病也若欲使之不成病者初覺則灸所覺處二三十壯則愈不復發熱黃帝云當風取涼醉以入房能成此疾也</p>
<p>東垣云千金外臺總錄所錄皆謂南方卑濕霧露所聚之地其民腠理疏陽氣不能外固因而履之則清濕襲虛病起於下此由血氣衰弱受清濕之邪氣與血並行於膚腠邪氣盛正氣少故血氣澀澀則痹虛則弱故令痹弱也後人名曰腳氣針經云有道以來有道以去治之多以炙𤋲為佳以導引濕氣外出及飲醪醴以通經散邪所制之方寒藥少熱藥多用麻黃川烏姜附之屬內經云濕淫於內以苦發之麻黃苦溫發之者也川烏辛熱走而不能守通行經絡姜附辛甘大熱助陽退陰亦散清濕之邪又察足之三陰三陽是何經絡所起以引用藥為主治復審六氣中何氣客之治以佐使之藥孫真人云醫者意也隨時增損物無定方真知言哉</p>
<p>辨北方腳氣所得之由</p>
<p>發明曰異法方宜論云北方者其地高陵居風寒冰冽其俗飲潼酪而肉食凡飲潼酪者以飲多速飲為能經云因而大飲則氣逆又云食入於陰長氣於陽今乃反行陰道是為逆也夫乳酪醇酒者濕熱之物飲之屬也加以奉養太過亦滋其濕水性潤下氣不能呴故下疰於足脛積久而成腫滿疼痛此飲食下流之所致也通評虛實論雲谷入多而氣少濕居下也況潼酪醇酒之濕熱甚於谷者也至真要大論云太陰之勝火氣內菀流散於外足脛胕腫飲發於中胕腫於下此之謂也故飲入於胃遊溢精氣上輸於脾脾氣散精上歸於肺通調水道下輸膀胱水精四布五經並行合於四時五臟陰陽揆度以為常也若飲食自倍脾胃乃傷則胃氣不能施行脾氣不能四布故下流乘其肝腎濕流於足脛加之房事不節陽盡陰盛遂成腳氣孫真人云古人少有此疾自永嘉南渡衣冠之人多有之亦此意也</p>
<p>按此言北方腳氣為脾之濕氣下乘加之房事不節而致當作內因處治可謂發病機之秘然南方是證亦莫不為下虛邪氣乘之故也以陳無擇所論外感當分風濕寒熱內臟虛實所因為治迥出千金之文何此理又不復具焉蓋北方此證殊少耳學者審是則又知南方腳氣有全非外因者焉於紫蘇子等湯例可見</p>

<h3>論腳氣脈證</h3>
<p>嚴氏曰古無腳氣之說內經名厥兩漢間名緩風宋齊之後謂之腳氣名雖不同其實一也初得不覺因他病乃始發或奄然大悶經三兩日方覺之先從腳起或緩弱疼痹或行起忽倒或兩脛腫滿或足膝枯細或心中忪悸或小腹不仁或舉體轉筋或見食吐逆惡聞食氣或胸滿氣急或遍體痠疼此其候之不同也其脈浮而弦者起於風濡而弱者起於濕洪而數者起於熱遲而澀者起於寒夫腳氣皆由腎虛而生然婦人亦病腳氣者必因血海虛乘七情遂成斯疾兼今婦人病此者眾則知婦人以血海虛而得之與男子腎虛類矣男女用藥固無異但兼以治憂恚藥無不效也須量人盛衰微加滋補不然則氣血日衰必使年年遇蒸熱而作理之必然</p>
<p>陳無擇曰腳氣不專主一氣亦不專在一經故與中風寒暑濕為異耳兼有所雜生諸病未易分別須尋三陰三陽病所在後察脈虛實為治自汗走疰為風勝無汗藥急掣痛為寒勝腫滿重著為濕勝煩渴熱積為暑勝四氣兼中者但推其多者為勝分其表裡以施治也脈浮為風緊為寒緩細為濕洪數為熱見於諸陽在外宜發散沉而弦者亦為風沉而緊者為寒沉細為濕沉數為熱見諸陰在內宜溫利之若大虛氣之間作補湯隨病冷熱而用之千金方論但備諸證不說陰陽經絡所受從何為治</p>
<p>按以上所言脈證但備四氣而已至於腫焮發瘡泡為濕熱熱毒之勝腫而重者有濕痰勝或腫或消兼氣不升降諸例皆所未詳陳雲六經證見後各方下</p>

<h3>論腳氣主於水濕</h3>
<p>發明曰夫腳氣之疾實水濕之所為也蓋濕之害人皮肉筋脈而屬於下然亦有二焉一則自外而感一則自內而致其治法自應不同故詳析而論之其為病也有證而無名腳氣之稱自晉蘇敬始而關中河朔無有也惟南方地下水寒其清濕之氣中於人必自足始故經曰清濕襲虛則病起於下或者難曰今茲北方其地則風土高寒其人則腠理致密而復多此疾者豈是地之濕氣感之而為邪答曰南方之疾自外而感者也北方之疾自內而致者也（二論見前）其自外而入者止於下脛腫而痛自內而致者乃或至於手節也經曰足脛腫曰水太陰所至為胕腫此但言其自外者也所治之法前人方論備矣自內而致者治法則未有也</p>
<p>謹按前論南北二方腳氣之由己頗詳盡而發明更具此者大抵言是證主於水濕而成故重宣此義合前二論之旨也自內致者古無其法然觀東垣所出數方則意例兼備之矣</p>

<h3>論江東嶺南瘴毒為腳氣</h3>
<p>發明曰內經論南方者其地下水土弱霧露之所聚也匯東嶺南大率如此春夏之交山川蒸菀風濕毒氣為甚足或感之遂成瘴毒腳氣其候則腳先屈弱漸至痹疼脛微腫小腹不仁頭痛煩心痰壅逆脯作寒熱便溲不通甚者攻心而勢迫治之誠不可緩支法存所以留意經方偏善此術者豈非江東嶺表此疾得之多歟</p>
<p>謹按南方溫熱多陰雨土濕之氣因熱蒸菀人膚腠故疏豁體虛者多感此疾及有遠行足熱乃過溪澗為水寒所傷而致者至其傳變為證不一況瘴毒乎然近江東證多主於水濕亦有夾風夾寒者其發時則或腫或痛濕熱勝者成水泡瘡或成赤腫丹毒或如疝氣攻上引下皆宜詳悉分治</p>

<h3>論腳氣似傷寒</h3>
<p>詳見熱門病本不同例下</p>

<h3>論南方腳氣病禁</h3>
<p>外臺秘要云第一忌嗔嗔則心煩煩則腳氣發又禁大語大語則傷肺肺傷亦發動又不得露足當風入水以冷水洗足兩腳脛尤不宜冷雖暑月常須著綿袴至冬寒倍令兩脛溫暖微汗大佳依此將息氣漸薄損每至寅丑日割手足甲割少侵肉去氣夏時腠理開不宜當風臥睡睡覺令人按挪勿令邪氣稽留數勞動關節常令通暢此並養生之要拒風邪之法也尋常有力每食後行三五百步疲倦便止腳中惡氣隨即下散雖浮腫氣不能上也</p>
<p>發明云第一凡酒及潼酪勿使過度過則損傷脾胃下疰於足脛胕腫遂成腳氣第二欲不可縱嗜欲則腳氣發凡飲食之後宜緩行如上法經云逸者行之又云病在脾忌溫食飽食濕地濡衣</p>

<h3>論腳氣疏下</h3>
<p>楊太受云腳氣之疾自古皆尚疏下為疾壅故也然不可太過太過則損傷脾胃使營運之氣不能上行反下注為腳氣也又不可不及不及則使氣壅不得消散今立三方於後詳虛實而用之</p>
<p>按三方醫學發明謂導滯湯導引丸除濕丹例是也然亦大略言爾如腳氣在表在氣血之分而疏下之法可例用乎</p>

<h3>論腳氣洗渫</h3>
<p>活人書云凡腳氣服補藥及用湯渫洗者皆醫之大禁也發明謂此為南方外感濕氣乘虛襲入為腫痛而言非為北方內受濕氣注下腫痛而言也蓋濕氣不能外達宜淋渫開導泄越其邪也</p>

<h3>論腳氣宜砭刺</h3>
<p>楊太受云腳氣是為壅疾治當以宣通之劑使氣不能成壅也壅既成而盛者砭惡血而去其重勢經曰蓄則腫熱砭射之也後以藥治之</p>

<h2>腳氣治法</h2>

<h3>發表之劑</h3>
<p>三因麻黃左經湯治風寒暑濕流注足太陽經腰足攣痹關節重痛增寒發熱無汗惡寒或自汗惡風頭疼</p>
<p>麻黃　乾葛　細辛　白朮　茯苓　防己　桂　羌活　甘草　防風</p>
<p>上㕮咀每半兩入薑棗煎服</p>
<p>按此出太陽例治風寒濕之藥也</p>
<p>半夏左經湯治足少陽經為風寒暑濕流注發熱腰脅疼痛頭目眩暈嘔吐不食熱悶煩心腿痹緩縱不隨</p>
<p>半夏　乾葛　細辛　白朮　麥門冬　茯苓　桂枝　防風　乾薑　黃芩　小草　甘草（炙）柴胡</p>
<p>上㕮咀每半兩入薑棗煎熱悶加竹瀝喘急加杏仁桑白皮</p>
<p>按此出少陽例解風寒濕熱錯雜之邪藥也</p>
<p>六物附子湯治四氣流注於足太陰經骨節煩疼四肢拘急自汗短氣小便不利手足或時浮腫</p>
<p>附子　桂　防己（各四錢）　白朮　茯苓（各三錢）　甘草（炙二錢）</p>
<p>上㕮咀每半兩入姜煎</p>
<p>按此出少陰例治寒濕之藥也</p>
<p>局方換腿丸治足三陰經為風寒暑濕之氣所乘發為攣痹緩縱上攻胸脅肩背下注腳膝疼痛足心發熱行步艱辛</p>
<p>薏苡仁　南星　石楠葉　石斛　檳榔　萆薢　川牛膝（酒浸）　羌活　防風　木瓜（各四兩）　黃耆　當歸　天麻　續斷（各一兩）</p>
<p>上為末酒糊丸如梧子大每五十丸鹽湯下</p>
<p>按此出厥陰例疏風勝濕藥也</p>
<p>五積散</p>
<p>方見濕門</p>
<p>按此出太陽例治風寒濕之劑氣血藥也</p>
<p>東垣當歸拈痛湯治濕熱為病肢節煩疼肩背沉重胸膈不利兼遍身疼痛下注手足足脛腫痛不可忍者</p>
<p>方見瘡瘍門</p>
<p>按此出太陽例治濕熱之藥也</p>
<p>攻裡之劑</p>
<p>宣明導水丸治腳氣胕腫疼痛或發熱濕熱盛者</p>
<p>按此出陽明例治濕熱之藥也</p>
<p>除濕丹</p>
<p>方並見濕門</p>
<p>按此出太陽例治濕透機關藥也</p>
<p>謹按腳氣多系濕熱為病世人用以上方每效故收入然下之法詳見前疏下論但下後便要收拾如滲之清之升之之法是已學者宜擴充焉</p>

<h3>發表攻裡之劑</h3>
<p>三因大黃左經湯治四氣流注足陽明經使腰腳赤腫痛不可行大小便秘或惡聞食氣喘滿自汗</p>
<p>細辛　茯苓　羌活　大黃（煨）　甘草（炙）　前胡　枳殼　厚朴（制）　黃芩　杏仁（等分）</p>
<p>上㕮咀每半兩入薑棗煎</p>
<p>按此出陽明例治濕熱疏風導氣藥也</p>
<p>加味敗毒散治足三陽經受熱毒氣流注腳踝上焮赤腫痛寒熱如瘧自汗惡風或無汗惡寒</p>
<p>羌活　獨活　前胡　柴胡　枳殼　桔梗　甘草　人參　茯苓　川芎　大黃　蒼朮（等分）</p>
<p>上㕮咀每半兩入姜煎</p>
<p>按此出少陽例治風濕熱氣血藥也</p>
<p>東垣羌活導滯湯治腳氣初發一身盡痛或肢節腫痛便溺阻隔先以此藥導之後用當歸拈痛湯</p>
<p>羌活　獨活（各半兩）　防己　當歸（各三錢）　大黃（酒濕煨一兩）　枳實（炒二錢）　上㕮咀每五錢或七錢水煎服</p>
<p>按此出陽明例治風熱之藥也</p>

<h3>理氣之劑</h3>
<p>濟生檳榔湯治一切腳痛順氣防壅</p>
<p>檳榔　香附子　陳皮　紫蘇葉　木瓜　五加皮　甘草（炙各一兩）</p>
<p>上㕮咀每四錢或半兩入姜煎</p>
<p>大腹皮散治諸腳氣腫痛小便不利</p>
<p>檳榔　荊芥穗　烏藥　陳皮　紫蘇葉（各一兩）　蘿蔔子（炒半兩）　沉香　桑白皮　枳殼（炒各一兩半）　大腹皮（三兩）　木瓜（二兩半）　紫蘇子（炒）</p>
<p>上㕮咀每半兩入姜煎</p>
<p>澹寮方治腳氣入腹衝心疼痛腫滿大小便秘</p>
<p>沉香　木香　羌活　白芍　檳榔（各五錢）　甘草　撫芎　青皮　枳殼（各二錢）　紫蘇葉木瓜（各一錢半）　蘇子（六錢）</p>
<p>上㕮咀每半兩入姜煎</p>
<p>按以上三方因於氣滯氣壅者可用故收入然不可防壅而服大抵因氣者宜取擇焉</p>

<h3>理血之劑</h3>
<p>金匱八味丸治足少陰經腳氣入腹腹脹疼痛上氣喘急腎經虛寒所致也此證最急以腎乘心水剋火死不旋踵</p>
<p>方見補虛門</p>
<p>按此治陰虛挾寒濕之藥也</p>
<p>三因神應養真丹治足厥陰經為四氣進襲左癱右瘓痰涎半身不遂手足頑麻語言謇澀腳膝榮氣凝滯遍身疼痛</p>
<p>四物內加羌活天麻</p>
<p>上為末蜜丸雞子大每丸木瓜菟絲子浸酒下</p>
<p>按此治血虛挾風濕之劑也</p>
<p>加味四斤丸治足痿無力腳膝疼酸</p>
<p>方見痿</p>
<p>按此治血虛挾風熱之劑也</p>

<h3>理氣血之劑</h3>
<p>三因紫蘇子湯治腳弱上氣陰陽交錯清濁不分上重下虛中滿喘急嘔吐自汗無復紀律</p>
<p>紫蘇子（微炒）　半夏（各五兩）　前胡　厚朴（制）　甘草（炙）　當歸（各二兩）　桂心　陳皮（各三兩）</p>
<p>上㕮咀每四錢入棗姜煎服</p>
<p>按此出少陽例血虛氣逆者可用</p>

<h3>通關透肌骨之劑</h3>
<p>三因勝駿丸治元氣不足為寒濕之氣所襲腰足攣拳腳面連指走痛無定筋脈不伸行步不隨常服益真氣壯筋骨</p>
<p>附子（一個炮）　當歸（酒浸一宿）　天麻　牛膝（酒浸）　木香　酸棗仁（炒）　熟地黃　防風（各二兩）　木瓜（四兩）　羌活　乳香（半兩）　麝香（二錢）　全蠍（炒）　沒藥　甘草（炙各一兩）</p>
<p>上為末用生地黃三斤研如泥入無灰酒四升煮爛如膏以前藥和勻杵令堅每兩作十丸每丸細嚼臨睡酒下如冬月無地黃煉蜜為丸如梧子大每五十丸服</p>
<p>按此治血虛而風寒濕勝藥也氣血之劑</p>

<h3>疏風養血之劑</h3>
<p>獨活寄生湯治肝腎虛弱風濕內攻兩脛緩縱攣痛痹弱足膝攣重</p>
<p>方見腰疼門</p>

<h3>消導之劑</h3>
<p>東垣開結導引丸治飲食不消心下痞悶</p>
<p>白朮　陳皮　澤瀉　茯苓　神麯（炒）　麥蘖曲　半夏（各一兩）　青皮　乾生薑（各半兩）枳實（炒）　巴豆霜（各一錢半）</p>
<p>上為末湯浸蒸餅丸梧子大每四五十丸或七十丸溫水下</p>
<p>按此治內傷飲食脾胃營運之氣有虧不能上升下注為腳氣故用此導飲行水化脾氣也出太陽例然亦有致腫於身腰以上及面者意見水腫論平治法下</p>
<p>雜洗</p>
<p>洗藥導氣除濕湯</p>
<p>威靈仙　防風　荊芥　地骨皮　當歸　升麻　白芍　朔藋葉</p>
<p>上等分銼水二斗煮一斗五升去柤熱淋洗無時候敷藥</p>
<p>白芷　蒼朮　羌活（各半兩）　細辛（二錢半）</p>
<p>上為末生薑汁調敷患處</p>

<h1>卷二十四</h1>

<h2>諸疝門（小腸氣附）</h2>

<h3>諸經敘疝脈證</h3>
<p>內經曰厥陰脈滑則病狐疝少陰脈滑則病肺風疝太陰脈滑則病脾風疝陽明脈滑則病心風疝太陽脈浮則病腎風疝少陽脈浮則病肝風疝</p>
<p>針經曰心脈微滑為心疝引臍少腹鳴肝脈滑甚為㿗疝腎脈滑甚為癃㿉</p>
<p>按發明云夫滑脈關以上見者為大熱蓋陽與陽並也故大熱脈滑尺部見為大寒生㿗疝滑脈者命門包絡之名也為丙丙丁熱火併於下蓋丙丁不勝壬癸從寒水之化也故生㿗疝然滑屬陰脈也病自內因寒亦與以上證同</p>
<p>難經曰任之為病其內苦結男子為七疝</p>
<p>按滑氏本義曰任脈起胞門行腹故病苦內結男為七疝女為瘕聚也</p>
<p>脈經曰腎脈大急沉為腎疝　肝脈大急沉為肝疝　心脈搏滑急為心疝　肺脈沉搏為肺疝　三陰急為脾疝三陰脾脈也　寸口脈弦而緊弦緊相搏則為寒疝　趺陽脈虛遲為寒疝寒疝繞臍痛若發則白汗出手足厥寒</p>

<h3>諸經敘小腸氣</h3>
<p>內經曰小腹控睪引腰脊上衝心唾出清水及為噦噫甚則入心善忘善悲甲乙經曰邪在小腸也小腸病者小腹痛引腰脊貫肝肺其經虛不足則風冷乘間而入邪氣既入則冷之證上衝肝肺客冷散於胸結於臍控引睪丸上而不下痛而入腹甚則衝於心胸蓋其經絡所繫屬也啟玄予曰控引也睪丸陰丸也</p>
<p>謹按寒邪始客於小腸因經絡並於厥陰故下控引睪丸為痛雖亦如疝然止言小腸氣所以古人治法往往相類但自有所兼之證殊爾</p>

<h3>論疝氣屬寒</h3>
<p>原病式曰㿗疝少腹控卵腫急絞痛也寒主拘縮故也寒極而土化制之故腫滿也經言大夫㿗疝謂陰器連少腹急痛也故言婦人少腹腫皆肝足厥陰之脈也經注曰寒氣聚而為疝也又按經言五臟皆主疝但脈急也注言脈急者寒之象也然寒則脈當短小而遲今言急者非急數而洪也由緊脈主痛急為痛甚病寒雖急亦短小也所以有痛而脈緊急者脈為心之所養也凡六氣為痛則心神不寧而緊急不得舒緩故脈亦從之而見也欲知何氣為其病者適其緊急相兼之脈而可知也如緊急洪數則為熱痛之類也又經言脾傳之腎病名曰疝瘕少腹煩冤而痛出白蠱注言少腹痛溲出白液也一作客熱內結銷爍脂肉如蠱之食故名白蠱也然經之復言熱為疝瘕則亦不可止言為寒當以脈證別之</p>

<h3>論疝氣屬濕熱</h3>
<p>丹溪曰疝痛之甚者睪丸連小腹急痛也或有形或無形或有聲或無聲自素問以下皆以為寒蓋經絡得寒收引不行所以作痛世有得寒而無疝者又必有說以通之可也予屢踢冰徒涉不曾病此以予素無熱也因而思此病始於濕熱在經郁遏至久又感外寒濕熱被鬱而作痛若只作寒論恐為未備或曰此證多客厥陰一經濕熱之積何由而致予曰夫勞則火起於筋醉飽則火起於胃房勞則火起於腎大怒則火起於本經火鬱之久濕氣便盛濁液凝聚併入血隧流於厥陰肝屬木性速急火性暴為寒束宜其痛甚而暴也愚見古方以烏頭梔子等分作湯用之其效亦速後因此方隨形證加減無有不應又須分濕熱多少而治之但腫多為濕㿗是也卻有水氣而腫又有挾虛而發者當以參朮為君而佐以疏導診其脈沉緊而豁大者是也若不以補劑而行決裂之法禍不旋踵</p>

<h3>論疝證有寒有熱</h3>
<p>發明曰經云三陽為病發寒熱下為壅腫及為痿厥腨瘠其傳為索澤其傳為㿗疝夫熱在外寒在內則累垂此九夏之氣也寒在外熱在內則卵縮此三冬之氣也足太陽膀胱之脈逆上迎手太陽小腸之脈下行至足厥陰肝之脈不得伸其任脈並厥陰之脈逆則如巨川之水致陽氣下墜是風寒濕熱下出囊中致兩睪腫大謂之曰疝太甚則為㿗足厥陰肝之脈與大腸膀胱寒水之脈同至前陰之末傷寒家說足厥陰肝經為病煩滿囊縮急下之宜大承氣湯以瀉大熱靈樞經云足厥陰肝經筋中以為寒則筋攣卵縮為大寒前說囊縮為大熱此說為大寒此說囊縮垂睪下引㿗疝腳氣為大寒風濕盛下垂為寒與上二說不同</p>
<p>按釋云以平康不病之人論之夏暑大熱囊卵累垂冬天大寒急縮收上與前三說又不同何也是相乖耶不相乖耶答曰傷寒家囊卵縮大熱在內宜承氣湯急下之與經筋說囊卵縮大寒在外亦是熱在內與傷寒家同故再引平康之人以證之冬天陽氣在內陰氣在外人亦應之故寒在外則皮急皮急則囊縮夏月陰氣在內陽氣在外人亦應之故熱在外則皮緩皮緩則囊垂此㿗疝之象也三說文殊皆一理也用藥者詳而審之故以上三論各有所主兼此考訂則脈證陰陽寒熱虛實之異判然矣</p>

<h3>論疝分三因</h3>
<p>陳無擇曰經云七疝諸疝等更不見名狀但出寒疝㿗疝而已唯太奇論列五臟脈為五疝（云云見前）大抵血因寒泣則為瘕氣因寒聚則為疝但五臟脈理不同不可不辨且腎脈本沉心脈本滑受寒則急於理乃是肝脈本弦肺脈本澀並謂之沉未為了義又脾不出本脈但云急為疝亦文義之缺也凡云急者緊也緊為寒亦可類推且賊風入腹亦為疝冒暑履濕皆能為疝當隨四氣（改易急字）風則浮弦暑則洪數濕則緩細於理明要知疝雖兼臟氣皆外所因也寒泣風散暑郁濕者絞刺擊搏無有定處倉卒之際痛不堪忍世人稱為橫弦豎弦膀胱小腸氣賊風入腹等名義不同證狀則一</p>
<p>按此辨脈證之異頗詳但溫寒散風利暑燥濕之方未積備然陳氏具此意蓋欲學者自擴充爾</p>

<h3>論疝氣不宜預補</h3>
<p>許學士云大抵此疾因虛得之不可以虛而驟補經云邪之所湊其氣必虛留而不去其病則實故必先滌所蓄之熱然後補是以諸方多借巴豆氣者蓋謂此也</p>
<p>謹按疝證雖始為因虛而得必邪實迫痛而未下故當先瀉而後補也至有虛甚迫痛上為吐逆或下有遺精者此邪實正虛之甚矣此欲不補可乎但恐補之則無益瀉之則正氣轉陷幸而獲生者鮮矣</p>

<h3>論疝本肝經宜通勿塞</h3>
<p>子和曰疝有七前人論者甚多非靈樞素問銅人之論余皆不取非余好異也但要窮其原耳俗工不識因立謬名或曰膀胱或曰腎俞或曰小腸氣立名既謬並喪其實何哉蓋醫者既斷為膀胱腎俞小腸氣必曰虛寒所致其藥之用也不附子烏頭則乾薑官桂之類餌之曾無殊效浸成大錯曾無覺者豈知諸疝皆歸肝經其奈庸流歸之小腸脬囊夫膀胱水府專司滲泄小腸水道專主通流腎為少陰總統二水人之小溲自胃入小腸滲入膀胱膀胱者脬囊也氣化則水出莖端此常道也及其為疝乃屬足厥陰肝經蓋環陰器而上入小腸者足厥陰肝經也夫肝腎皆屬於下與衝任督相附然靈樞經言足厥陰肝經病則有遺溺癃閉狐疝主腎與膀胱小腸三經則不言疝是受疝之處乃肝之部分也且內經男子宗筋為束骨之會也而肝主筋睪者囊中之丸雖主外腎非厥陰環而引之與玉莖無由伸縮在女子則為篡戶其內外為二其一曰廷孔其二曰窈漏此是厥陰與衝任督之所會也靈樞言足厥陰之經筋聚於陰器其病傷於寒則陰縮入傷於熱則縱挺不收治在行臥漬陰器故陽明與太陰厥陰之筋皆會於陰器惟厥陰主筋故為疝者必本之厥陰靈樞又言足厥陰之別名曰蠡溝去內踝五寸別走少陽循脛上睪結於莖其病氣逆睪腫卒疝實則挺長虛則暴癢取之所別矣豈非厥陰為受病之處耶靈樞又言邪在小腸連睪系屬於腎貫肝絡肺心系氣盛厥逆上衝腸胃熏肝散於肓結於臍故取之盲原以散之刺太陰以平之取厥陰以下之取巨虛下廉以去之按其所遇之經以調之此其初雖言邪在小腸至其治法必曰取厥陰以下之乃知諸疝關於厥陰可以無疑以脈考之素問論六疝雖見於他脈中皆言風疝者足厥陰肝經之氣也靈樞亦云三臟脈之疝皆以滑為疝也三陰急為疝三陽急為瘕王太僕云太陽受寒血凝為瘕太陰受寒氣聚為疝此言太陰受寒傳之肝經也可以溫藥逐之不可以溫藥補之若補之者是欲病去而強挽留之也歷考素問三陽為病發寒熱其傳為㿗疝此亦言膀胱非受病之處必傳於厥陰部分然後為疝也又言病在少腹腹痛不得大小便病名曰疝得之寒言脈急者曰疝瘕少腹痛凡言少腹者豈非厥陰之部分耶又言脾風傳胃名曰疝瘕此謂非肝木不能為風氣名曰厥疝蓋脾土虛而不能制水又為肝木所凌也又言督脈為沖疝蓋厥陰與衝任督俱會於前陰也豈不明哉又嚐遍閱銅人俞穴亦相表裡惟厥陰言疝獨多為疝之主也其它經穴雖亦治疝終非受疝之地但與足厥陰相連耳如運氣或在泉寒勝術氣攣縮禁於此經或司天燥勝木氣抑鬱於此經或忿怒悲哀憂抑頓銼結於此經或藥淋外固閉尾縮精壅於此經其病差別如此且夫遺溺閉癃陰痿脬痹精滑白淫皆男子之疝也不可妄歸之腎冷血涸不月月罷腰膝上熱足躄嗌乾癃閉少腹有塊或定或移前陰突出後陰痔核皆女子之疝也但女子不謂七疝而謂之瘕若年少而得之不計男子婦人皆無子故隱蔽委曲之事了不幹脬腎小腸之事乃足厥陰肝經之職也奈俗方止言脬腎小腸殊不言肝木一句惑人甚矣且肝經乙木也木屬東方為心火之母也凡疝者非肝木受邪則肝木自甚也不可便言虛而補之難經所謂東方實西方虛瀉南方補北方此言瀉火木自平金自清水自旺也七疝下去其病之後可調則調可補則補各量病勢勿拘俗法經所謂陰盛而腹脹不通者㿗癃疝也不可不下</p>

<h3>七疝名狀</h3>
<p>寒疝其狀囊冷結硬如石陰莖不舉或控睪丸而痛得於坐臥濕地或寒月涉水或置雨雪或坐臥磚石或風冷處使內過勞宜以溫劑下之久而無子</p>
<p>水疝其狀腎囊腫痛陰汗時出或囊腫而狀如水晶或囊癢而操其黃水或少腹中按之作水聲得於飲水醉酒使內過勞汗出而遇風寒濕之氣聚於囊中故水多令人為卒疝宜以逐水之劑下之有漏針去水者人多不得其法</p>
<p>筋疝其狀陰莖腫脹或潰或膿或痛而裡急筋縮或莖中痛痛極則癢或挺縱不收或白物如精隨溲而下久而得於房室勞傷及邪術所使宜以降心之劑下之</p>
<p>血疝其狀如黃瓜在少腹兩傍橫骨兩端約中俗云便癰得於重感春夏大燠勞於使內氣血流溢滲入脬囊留而不去結成癰腫膿少血多宜以和血之劑下之</p>
<p>氣疝其狀上連腎區下及陰囊或因號哭忿怒則氣鬱之而脹怒哭號罷則氣散者是也有一治法以針出氣而愈者然針有得失宜以散氣之藥下之或小兒亦有此疾俗曰偏氣得於父已年老或年少多病陰痿精怯強力入房因而有子胎中病也此疝不治惟築賓一穴言之</p>
<p>狐疝其狀如瓦臥則入小腹行立則出小腹入囊中狐則晝出穴而溺夜則入穴而不溺此疝出入上下往來正與狐相類也亦與氣疝大同小異今人帶鉤鈐是也宜以逐氣流經之藥下之</p>
<p>㿗疝其狀陰囊腫縋如升如斗不癢不痛是也得之地氣卑濕所生故江淮之間湫溏之處多感此疾宜以去濕之藥下之女子陰戶突出雖亦此類乃熱則不禁固也不可便謂虛寒而澀之燥之補之本名曰瘕宜以苦下之以苦堅之</p>
<p>按以上所論病本經絡之原至為詳盡但七疝名固不同治法當異然俱用攻下之法愚竊疑焉雖仲陽亦曰肝為相火有瀉無補丹溪有曰肝只是有余腎只是不足夫厥陰一經受疝宜通勿塞固宜亦當視其淺深而行之可也況有邪氣止客於膀胱小腸之經者若干於少陰腎經則宜通勿塞之法可例用乎諸疝治法</p>

<h3>治寒之劑</h3>
<p>金匱烏頭桂枝湯治寒疝腹中痛逆冷手足不仁若身疼痛灸刺諸藥不能治者</p>
<p>烏頭（蜜一斤煎減半去滓三個）　桂枝（湯煎解蜜半兩）</p>
<p>上每服三合不知二合其知者如醉狀得吐者為中病也若自汗出脈沉弦者止用烏頭煎</p>
<p>按此用桂枝因身疼痛兼表有寒也太陽例藥</p>
<p>二因大烏頭桂枝湯治風寒疝氣腹中刺痛手足不仁身體拘急不得轉側或致陰縮</p>
<p>大烏頭（五個去皮尖蜜煎過洗切）　桂心　白芍（各三錢）　甘草（一錢）</p>
<p>上㕮咀每四錢入薑棗煎</p>
<p>補腎湯治寒疝入腹小腹疼痛時復泄瀉胸膈痞塞</p>
<p>人參　茯苓　黃耆　附子（炮）　白朮（各一兩）　沉香（四錢）　木瓜（一兩半）　羌活（半兩）　甘草（炙）　川芎（各二錢）　紫蘇（三錢）</p>
<p>上㕮咀每三四錢入薑棗煎</p>
<p>局方奪命丹治遠年日近小腸疝氣偏墜搐疼臍下撮痛以致悶亂及外腎腫硬日漸滋長陰間濕癢抓成瘡</p>
<p>吳茱萸（淨一斤四兩用酒醋湯童便各浸過一宿焙乾）　澤瀉（二兩）</p>
<p>上為細末酒煮麵糊丸如梧子大每五十丸空心鹽湯下</p>
<p>茱萸內消丸治腎經虛弱膀胱為邪氣所搏結成寒疝陰㿗偏大</p>
<p>山茱萸（去核）　陳皮　吳茱萸　馬藺花　木香　肉桂　山藥　川楝子　青皮　茴香</p>
<p>上為末酒糊丸如梧子大每五十丸空心溫酒送下百一選方十補丸治小腸寒疝</p>
<p>附子（一兩用防風一兩銼鹽四兩黑豆一合同炒取附子去皮尖用）　葫蘆巴　木香　巴戟肉川楝肉　官桂　玄胡　蓽澄茄　舶上茴香　破故紙（炒各一兩）</p>
<p>上為末糯米粉酒打糊丸梧子大硃砂為衣每五十丸空心酒下</p>
<p>葫蘆巴丸治小腸氣蟠腸氣奔豚疝氣偏墜陰腫小腹有形如卵上下來去痛不可忍或絞結繞臍攻刺嘔吐者</p>
<p>葫蘆巴（炒一斤）　大巴戟（炒六兩）　川楝子（炒一斤二兩）　吳茱萸（湯洗七次炒十兩）　川烏（炮去皮六兩）　茴香（二十兩炒）</p>
<p>上末酒糊丸梧子大每十五至二十丸空心溫酒下</p>
<p>按此與前方加減不同故兩存之</p>
<p>寶鑑沉香桂附丸治中氣虛弱其脾胃虛寒臟腑積冷心腹疼痛手足厥逆冷便利無度七疝引痛不可忍喜熱熨少緩者</p>
<p>沉香　附子（炮）　川烏（炮）　乾薑（炮）　良薑　官桂　吳茱萸（湯炮去苦水）</p>
<p>茴香（炒各一兩）</p>
<p>上為末好醋煮糊丸梧子大每五十丸至七八十丸空心米飲下</p>
<p>按以上諸方並太陽例藥然初感寒邪所至或素虛寒之人宜此劫之皆可但久病者多有濕熱寒濕血虛等證之變而用者自宜詳審</p>

<h3>治濕之劑</h3>
<p>元戎加味五苓散治疝氣卒痛小便澀</p>
<p>本方加川楝（一分）</p>
<p>上為末空心米飲調下一二錢</p>
<p>按此滲泄之劑也</p>

<h3>攻下之劑</h3>
<p>局方三白散治膀胱蘊熱濕熱相乘陰囊腫脹大小便不利</p>
<p>白牽牛（二兩）　桑白皮（炒）　木通　白朮　陳皮（各半兩）</p>
<p>上末每二錢薑湯調下空心服</p>
<p>復元通氣散</p>
<p>舶上茴香　穿山甲（蛤粉炒各二兩）　陳皮　牽牛末（炒）　玄胡　甘草（炒各一兩）　木香（一兩半）</p>
<p>上細末每一大錢熱酒食前調下</p>
<p>戴人禹功散</p>
<p>黑牽牛（頭末四兩）　茴香（炒一兩）</p>
<p>上為末以生薑自然汁調一二錢臨睡服或加白朮一兩</p>
<p>寶鑑控引睪丸治小腸病結上而不下痛引心臆</p>
<p>茴香　川楝實（各炒）　石茱萸　陳皮　馬藺花（醋炒各一兩）　芫花（醋炒半兩）</p>
<p>上為末醋糊丸梧子大每十丸至二十丸空心溫酒送下</p>
<p>茴香楝實丸治陰疝痛不可忍及小腸氣痛</p>
<p>川楝（炒）　茴香（炒）　山茱萸　石茱萸　吳茱萸　青皮　陳皮　芫花（醋炒）　馬蘭花（各等分）</p>
<p>上為末醋糊丸梧子大每二十丸溫酒送下食前服</p>
<p>天台烏藥散治小腸疝氣牽引臍腹疼痛</p>
<p>烏藥　木香　茴香（炒）　青皮　良薑（炒各半兩）　檳榔（二個）　川楝（十個）　巴豆（七十粒）</p>
<p>上先以巴豆微打破同川楝麩炒黑去麩及巴豆不用外余藥同末酒調下一錢甚者姜酒亦得</p>
<p>按以上諸方並下氣之藥也治寒之例宜隨輕重取擇</p>

<h3>濕熱之劑</h3>
<p>濟生葵子湯治膀胱實熱腹脹小便不通口舌乾燥</p>
<p>赤茯苓　豬苓　葵子　枳實　瞿麥　木通　黃芩　車前子　滑石　甘草（等分）</p>
<p>上㕮咀每半兩入姜煎空心服</p>
<p>按此八正散加減法也永類鈐方例為治疝之劑頗有理故收入</p>
<p>子和導水丸</p>
<p>（方見濕門）</p>
<p>按此陽明例藥也然濕熱鬱結於下焦非此莫能療氣血皆可用</p>

<h3>冷熱之劑</h3>
<p>寶鑑蒺莉湯治陰疝疼痛</p>
<p>蒺莉（去刺）　附子（炮）　梔子（去皮各半兩）</p>
<p>上為末每三錢水煎食前溫服</p>
<p>丹溪方定疝氣疼痛速效</p>
<p>枳殼　山梔子　唐球子　吳茱萸（皆炒遏）　荔枝核</p>
<p>上為末用長流水調下一二錢空心服</p>
<p>又方治陽明受濕熱傳入太陽惡寒發熱小腹連毛際結核悶痛不可忍</p>
<p>梔子（炒）　桃仁（炒）　枳殼（炒）　唐球子（等分）</p>
<p>上為末於砂缽內入薑汁用水一鍾蕩起煎熱服</p>
<p>按以上太陽例藥也</p>

<h3>理氣之劑</h3>
<p>局方蟠蔥散治寒疝氣疝衝心疼痛</p>
<p>玄胡　蒼朮　甘草（各半斤）　茯苓　蓬朮　三稜　青皮（六兩）　丁皮　砂仁　檳榔（各四兩）　桂　乾薑（二兩）</p>
<p>上為末每服二錢入連須蔥一莖水煎空心服</p>
<p>鹽煎散治冷疝寒氣卒痛</p>
<p>草果　砂仁　檳榔　厚朴　肉豆蔻　羌活　蒼朮　陳皮　蓽澄茄　枳殼　良薑　茯苓　茴香　大麥蘖　川芎　甘草（各二兩）</p>
<p>上㕮咀或散每半兩水煎入鹽少許</p>
<p>按此二方並燥脾導氣之藥劫劑也世俗多用之故收入</p>
<p>寶鑑川苦楝散治小腸氣痛不可忍</p>
<p>廣木香　茴香（鹽一捻炒去鹽各一兩）　大川楝子（一兩銼用巴豆十粒破皮同炒黃去巴豆）</p>
<p>上為細末每二錢溫酒一盞空心調下</p>
<p>按此導手太陽寒氣之藥較之前二方治疝此殊有理</p>

<h3>理血之劑</h3>
<p>金匱當歸生薑羊肉湯治寒疝腹中痛及脅痛裡急</p>
<p>當歸（三兩）　生薑（五兩）　羊肉（一斤）</p>
<p>上三味以水八升煮取三升溫服七合日三若寒多加生薑嘔者加陳皮二兩白朮一兩</p>
<p>蜘蛛散治陰狐疝氣偏有大小時時上下</p>
<p>蜘蛛（十四枚熬焦）　桂枝（半兩）</p>
<p>上二味為散取八分七飲和服日再服蜜丸亦可</p>
<p>三因失笑散治小腸氣痛</p>
<p>五靈脂　蒲黃（等分）</p>
<p>上為末每二錢先用醋一合熬成膏水一盞煎</p>

<h3>理氣血之劑</h3>
<p>本事方立效散</p>
<p>川芎　川楝子　青皮　舶上茴香　牽牛（炒）　桃仁（各一兩）</p>
<p>上為末每二錢無灰酒一盞煎食前溫服</p>
<p>三因蔥白散治一切冷疝疼痛</p>
<p>川芎　當歸　枳殼（炒）　厚朴（炒）　官桂　青皮　乾薑　茴香（炒）　茯苓　川楝子　麥蘖（炒）　神麯（炒）　三稜（炮）　莪朮（煨）　熟地黃　白芍　木香　人參（各一兩）</p>
<p>上㕮咀每三錢蔥白二寸鹽少許水煎空心服</p>
<p>東垣丁香楝實丸治男子七疝痛不可忍婦人瘕聚帶下皆任脈所主陰經也乃腎肝受病故治同法</p>
<p>當歸　附子（炮）　茴香（炒）　川楝（各一兩）</p>
<p>上銼細用好酒三升同煮盡為度焙乾作細末每藥末一兩入</p>
<p>丁香　木香（各半錢）　玄胡索（五錢）　全蠍（十三個）</p>
<p>上為末入在前藥末內拌勻酒糊丸梧子大每三十丸加至百丸空心溫酒送下</p>
<p>按以上方與前理血之劑並厥陰例藥也然諸經論疝主於風蓋指厥陰風木之氣爾故疝病則多痛痛亦木氣之實即風象也但古今方多主寒主氣論治然行者不察氣寒淺深之異以分治則不能不無差誤也觀東垣之法庶幾近理大抵亦不可視為常例蓋腎惡燥恐久則反增其勢矣</p>
<p>熨法　嚴氏云鹽半斤炒極熱以故帛包熨痛處一法用蔥白泥一握置臍中上用熨斗熨之或上置艾灼之妙</p>

<h1>卷二十五</h1>

<h2>反胃門</h2>

<h3>敘吐脈證</h3>
<p>金匱云病人脈數數為熱當消穀引飲而反吐者以發其汗令陽微膈氣虛脈乃數數為客熱不能消穀胃中虛冷故也脈弦者虛也胃氣無餘朝食暮吐變為胃反寒在於上醫反下之今脈反弦故名曰虛</p>
<p>趺陽脈浮而澀浮則為虛澀則傷脾脾傷則不磨朝食暮吐暮食朝吐宿穀不化名曰胃反脈緊而澀其病難治</p>

<h3>論膈噎治病之因</h3>
<p>丹溪云胃為水穀之海脾為消化之器清和則健而運行世人以痰飲嘔吐諸氣多服香熱之藥偏助氣血沸騰其始也胃液凝聚其久也脾氣耗敗傳化漸遲又以烏附丹劑服之積久血液俱耗胃脘乾槁其槁在上近咽之下水飲可行食物難入間或可入入亦不多名之曰噎其槁在下與胃為近食雖可入難盡入胃良久復出名之曰膈亦曰反胃大便秘小若羊屎然名雖不同病出一體或曰千金治噎膈反胃未嘗廢薑桂等藥何吾子之多言也予曰氣之鬱滯久留清道非借香熱不足以行然悉有大黃石膏竹茹芒硝澤瀉前胡朴硝茯苓黃芩蘆根栝蔞等藥為之佐使其始則同其終則異也病邪易伏其病自安</p>

<h3>論五噎五膈</h3>
<p>嚴氏云（三因同）五噎五膈者由喜怒不常七情傷於脾胃鬱而生痰痰與氣搏升而不降飲食不下蓋氣留於咽嗌者則成五噎結於胸膈者為五膈五噎之名憂思勞食氣也五噎之名憂恚寒熱氣也其病令人胸膈痞悶嘔逆噎塞妨礙飲食治法調順陰陽化痰下氣陰陽平勻氣順痰下則病無由而作矣</p>
<p>按膈噎之證皆由氣聚成積自積成痰痰積之久血液俱病以其為病在咽在膈故前人立膈噎二者之名三因方又分五噎五膈病狀徒有其名為治則一而已故不敘焉又嚴氏為化痰下氣之說夫氣之不下痰之不化必有為病之因苟不治其本而專以香燥之藥治其標痰氣何由而自下也</p>

<h3>論三陽結為膈病</h3>
<p>子和云內經曰三陽結謂之膈三陽者大小腸膀胱也結謂熱結也小腸熱結則血脈燥大腸熱結則不圊膀胱熱結則津液涸三陽既結則前後閉澀下既不通必反上行所以噎食不下縱下而復出也此湯火不下推而上行也故經曰少陽所至為嘔湧溢食不下此理明矣後世強分為十膈五噎其𣲖既多其惑滋甚人之溢食初未遽然也或傷酒食或胃熱欲吐或胃風欲吐醫者不察本原投下香桂胡椒丁香之屬設如傷酒傷食正可攻逐豈可言虛便將熱補素熱之人三陽必結食必上潮醫氏猶云胃寒不納燔針灼艾三陽轉結歲月彌深遂成噎病世傳五噎寬中散有姜有桂十膈散有附有烏其可用乎今代劉河間治膈氣噎食承氣三湯獨超近代用藥之時更詳輕重假如閉久宜先潤養小著湯丸累累加之關扄自透其或咽噎上阻痰涎微用酸苦湧出因而治下藥勢易行設或不行蜜鹽下導結散陽消飲食自下莫將巴豆耗卻天真</p>
<p>按此論三陽結為膈病力關世俗言胃冷用熱藥之誤可謂明矣但用藥專指承氣而言則失之太峻蓋此藥有實熱者可用之其有脾胃衰虛並血液枯竭之人皆在所禁也</p>

<h3>論噎為諸氣所致</h3>
<p>針經曰怒氣所至食則氣逆而不下勞氣所至為咽噎病為喘促思氣所至為中痞三焦閉塞為咽噎不利</p>

<h3>論噎塞由陰中伏陽所致</h3>
<p>發明曰噎者六腑之所生陽也氣也塞者五臟之所生陰也血也二者皆由陰中伏陽而作也</p>
<p>謹按噎為七情所發或因三焦傳化失常所致此即主於氣也或血液所虧胃脘乾槁或血積所致即皆因於血也塞由填塞不通之義故發明有治幽門不通噎塞不便通幽湯例蓋陽無陰不能施化陰之失位而陽伏其中傳化不變而反上行矣然人有所擊撲墜跌內致血瘀忽即吐而食不能納此由氣血俱傷所可見也大抵始由氣致者初當從氣治之由血致者當從血治之豈可類用香熱之劑反耗氣血耶但世俗拘泥不能究乎病情遂成危證也悲夫</p>

<h3>治吐分三焦法</h3>
<p>病機云治吐有三氣積寒也皆從三焦論之上焦吐者皆從於氣氣者天之陽也其脈浮而洪其證食已暴吐渴於飲水大便燥結氣上衝胸發痛其治當降氣和中中焦吐者皆從於積有陰有陽食與氣相假為積而痛其脈浮而匿其證或先痛而後吐或先吐而後痛治法當以小毒藥去其積檳榔木香行其氣下焦吐者皆從於寒地道也其脈沉而遲其證朝食暮吐暮食朝吐小便清大便秘而不通治法當以毒藥通其閉塞溫其寒氣大便漸通復以中焦藥和之不令大便秘結而自愈也</p>
<p>按此分三法治吐以上焦為陽陽主熱下焦為陰陰主寒中焦為寒熱相半之分有陰而有陽此亦大略之法耳蓋以其在上者則食已而暴吐在下者則食久而始吐久暴之間所以為寒熱之別難專以上下為寒熱之別也王冰曰食不得入是有火也食入反出是無火也與此同意又原病式曰嘔湧溢食不下火氣炎上胃膈熱甚則傳化失常故也</p>

<h3>論治噎之法並治驗</h3>
<p>丹溪曰或云胃脘乾槁其治可得用乎予曰古方用人參以補肺御米以解毒竹瀝以清痰乾薑以養血粟米以實胃蜜以潤燥正是此意張雞峰亦曰噎當是神思間病惟內觀自養可以治之此言深中病情治法亦為近理夫噎病生於血乾夫血陰氣也陰主靜內外而靜則臟腑之火不起而金水二氣大勝陰血自生腸胃津潤傳化合宜何噎之有因觸類而長之曾制一方治一中年婦人以四物湯加和白陳皮去皮留尖桃仁生甘草酒紅花濃煎入驢尿飲以防其或生蟲也與數十帖而安又台州一匠者年僅三十勤於工作而有艾妻且喜酒面白其脈澀重則大而無力令謝去工作臥於牛家取新溫牛乳細細呷之每頓盡一杯一晝夜可五七次盡卻食物以漸而至八九次半月大便潤月餘而安或口乾蓋酒毒未解間飲甘蔗汁少許或又曰古方治膈噎未有不言寒者何也予曰古人著方必為當時抱病設也其證實因於寒故用之得效非以為定式也但今人為染此病率因痰氣久得醫藥傳變而成其為無寒也明矣</p>
<p>謹按反胃之證其始也或由飲食不節痰飲停滯或因七情過用脾胃內虛而作古方不察病因悉指為寒用香燥大熱之藥治之夫此藥止能逐寒邪行滯氣其於飲食痰積豈能祛逐七情之火反有所熾脾胃之陰反有所耗是以藥助病邪日以深痼其中病情丹溪先生言之詳矣夫治此疾也咽嗌閉塞胸膈痞悶似屬氣滯然有服耗氣藥過多中氣不運而致者當補氣而自運大便燥結而羊矢似屬血熱然服通利藥過多致血液耗竭而愈結者當補血潤血而自行有因火逆衝上食不得入其脈洪大有力而數者或痰飲阻滯而脈結澀者當清痰泄熱其火自降有因脾胃陽火亦衰其脈沉細而微者當以辛香之藥溫其氣仍以益陰養胃為之主非如局方之惟務燥烈也若夫不守戒忌厚味房勞之人及年高無血者皆不能療也</p>

<h2>反胃治法</h2>

<h3>和中利痰散氣之劑</h3>
<p>金匱大半夏湯治胃反嘔吐者千金云治反胃不受食食入即吐</p>
<p>半夏（二升）　人參（三兩）　白蜜（一升）</p>
<p>千金有白朮生薑</p>
<p>上以水一斗二升和蜜揚之二百四十遍煮藥取一升半溫服一升後再服</p>
<p>茯苓澤瀉湯治胃反吐而渴欲飲水者</p>
<p>茯苓（半斤）　澤瀉（四兩）　甘草　桂枝（各二兩）　白朮（三兩）　生薑（四兩）</p>
<p>上水一斗煮取三升內澤瀉再煮取二升半溫服八合日三外臺有小麥一升</p>
<p>按以上二方兼出太陰嘔吐噦例藥也</p>
<p>病機和中桔梗湯治上焦氣熱上衝食已暴吐脈浮而洪</p>
<p>桔梗（一兩半）　半夏曲（二兩）　陳皮（去白）　枳實（炒）　白茯苓（各一兩）　白朮（一兩半）　厚朴（一兩薑製）　煮法如前</p>
<p>上㕮咀每服一兩取清溫調木香散二錢隔夜空服三服之後氣漸下吐漸止然後去木香等末每料中加芍藥二兩黃耆一兩半服之病愈即已如大便燥硬食不盡下以大承氣湯去硝微下之少利為度再服前藥補之</p>
<p>木香散方檳榔木香各等分為末</p>
<p>按此太陰陽明經藥也</p>

<h3>治風木之劑</h3>
<p>病機青鎮丸治上焦吐頭髮痛有汗脈弦</p>
<p>柴胡（二兩）　黃芩（七錢半）　甘草（半兩）　青黛（二錢半）　人參（半錢）</p>
<p>上為細末薑汁浸蒸餅為丸如桐子大每服五十丸生薑湯下食後服</p>
<p>按此少陽經藥也</p>
<p>金花丸治吐食而脈弦者由肝乘於脾而吐宜治風安脾</p>
<p>半夏（一兩）　檳榔（二錢）　雄黃（二錢半）</p>
<p>上細末如上法丸薑湯下從少至多漸次服之</p>
<p>按此厥陰例藥也青鎮丸治肝火之藥金花丸治風痰乘於脾胃之藥故總入風木之劑</p>

<h3>治熱疏下之劑</h3>
<p>金匱大黃甘草湯治食已即吐者</p>
<p>大黃（四兩）　甘草（一兩）</p>
<p>上水三升煮取一升分溫再服</p>
<p>按此出太陰嘔吐噦例藥也</p>
<p>病機荊黃湯治暴吐者上焦熱氣所沖也脈浮而洪</p>
<p>荊芥穗（一兩）　人參（五錢）　甘草（二錢半）　大黃（三錢）</p>
<p>上粗末都作一服水煎去滓調檳榔散二錢空心服檳榔散方檳榔二錢木香一錢半輕粉少許為丸亦可</p>
<p>按此厥陰陽明太陽經藥也</p>
<p>發明人參利膈丸治胸中不利痰嗽喘滿利脾胃壅滯治膈氣聖藥</p>
<p>木香　檳榔（七錢半）　人參　當歸　藿香（一兩）　甘草　枳實（各一兩）　大黃（酒浸）　厚朴（制二兩）</p>
<p>上為末滴水丸桐子大溫水送下</p>
<p>按此太陰陽明經藥也</p>

<h3>治寒之劑</h3>
<p>病機紫沉丸治中焦吐食由食積與寒氣相假故吐而痛</p>
<p>半夏曲　代赭石　砂仁（各五錢）　杏仁　沉香　木香　白朮（各一錢）　烏梅肉　丁香　檳榔（各二錢）　橘皮（二錢）　肉果　巴豆霜（各半錢另研）</p>
<p>上為末入巴豆霜令勻醋糊為丸如黍米大每服五十丸食後柿霜湯下吐愈則止</p>
<p>按此太陰陽明經藥也</p>
<p>厚朴丸主翻胃吐逆飲食噎塞氣上衝心腹中結疾</p>
<p>厚朴　黃連（二兩半）　吳茱萸（湯洗七次）　紫菀　菖蒲　柴胡　桔梗　茯苓　皂角（炙）桂（刮）　乾薑（炮）　巴豆霜（另研）　蜀椒（炒出汗）　人參（各半兩）　川烏頭（炮去皮臍二兩半）</p>
<p>上為細末入巴豆霜勻煉蜜為劑旋丸桐子大每服三丸漸次加之以利為度薑湯下春夏加黃連二兩秋冬加厚朴二兩</p>
<p>按此太陰陽明厥陰經藥也</p>

<h3>理氣之劑</h3>
<p>嚴氏五噎散治五噎食不下嘔啘痰多咽喉噎塞</p>
<p>人參　半夏　桔梗（炒）　白豆蔻　木香　杵頭糠　白朮　畢澄茄　沉香　枇杷葉　乾生薑（各一兩）　甘草（炙半兩）</p>
<p>上細末每服二錢入生薑七片煎服</p>
<p>五膈散治五膈胸膈痞悶諸氣結聚肋脅脹滿痰逆噁心</p>
<p>枳殼（炒）　木香　青皮　大腹子　白朮　半夏曲（炒）　丁香　天南星　乾薑（炒）　麥蘖（炒）　草果仁（各一兩）　甘草（炙半兩）</p>
<p>上細末每服二錢水煎入姜</p>
<p>局方五膈寬中散治七情四氣傷於脾胃以致胸膈痞滿停痰氣逆遂成五膈之病</p>
<p>青皮　陳皮　丁香（各四兩）　厚朴（制一斤）　甘草（炙五兩）　白豆蔻（一兩）　香附子（炒）　砂仁　木香（各三兩）</p>
<p>上為末每服二錢姜鹽湯點服</p>
<p>按以上三方並太陰陽明經藥也</p>
<p>謹按反胃諸方古方悉是香燥大熱之藥皆不足為法今姑存其一二至於丹溪所言補血益陰潤燥和胃調中等藥雖無其方自宜隨證用之觀其立論則思過半矣</p>
<p>雜方</p>
<p>燒針丸</p>
<p>（方見小兒門）</p>

<h1>卷二十六</h1>

<h2>脹滿門</h2>

<h3>諸經敘脹所因</h3>
<p>針經曰夫脹者皆在於臟腑之外排臟腑而廓胸脅脹皮膚故命曰脹或厥氣在下榮衛留止寒氣逆上真邪相攻兩氣相搏乃合為脹也</p>
<p>按論中備五臟六腑發脹為諸證宜玩本文</p>
<p>內經曰諸腹脹大皆屬於熱　腹滿䐜脹支鬲胠脅下厥上冒過在太陰陽明乃寒濕鬱遏也</p>
<p>原病式曰腹脹大鼓之如鼓氣為陽陽為熱氣甚則如是也</p>

<h3>脈法</h3>
<p>針經曰其脈大堅以澀者脹也</p>
<p>脈經曰關上脈虛即脹內　遲而滑者脹　脈盛而緊者脹</p>
<p>嚴氏曰脹脈浮者易治虛者為難</p>

<h3>論脹分三因</h3>
<p>陳無擇云臟氣不平勝乘相因為病如怒傷肝肝克脾脾氣不正必脹於胃名曰勝克怒乘肺肺氣不傳必脹於大腸名曰乘克憂思結聚本臟氣鬱皆內所因或冒寒暑風濕隨經絡傳至陽明致脹者屬外因飲食飢飽生冷甜膩聚結不散或作胚塊膨脹滿悶屬不內外因也</p>
<p>按此論肝木勝乘脾肺為脹滿即東垣所謂脾胃之上不足火木大勝致脹也此不言火況怒傷肝者豈無火動耶所出大半夏湯以桂附中加參歸以調血氣言其脈弦遲恐非肝氣克脾臟閉腑郁病也</p>

<h3>論腹脹屬濕</h3>
<p>內經云太陰所至為蓄滿又云太陰所至為中滿霍亂吐下又云諸濕腫滿皆屬脾土</p>
<p>按發明辨云脾為陰中之太陰又云脾為陰中之極陰乃為坤元亙古不遷之土天為陽也火也地為陰也水也在人則為脾同陰水之化脾有餘則腹脹食不化故無陽則不能化五穀脾盛乃大寒為脹滿故脈經云胃中寒則脹滿大抵此病皆水氣寒濕為之也治宜大辛熱之劑如土久於雨水中則為泥矣豈能生化萬物必待和風暖日濕去陽生自然長生矣脾濕有餘無陽則不能化五穀所以宜辛熱治之必愈然亦有輕重</p>

<h3>論腹脹有熱有寒屬外感</h3>
<p>東垣曰經云諸腹脹大屬熱此乃八益之邪有餘之證自天外而入感風寒之邪傳入於裡寒變為熱作胃實日晡潮熱大渴引飲譫語是太陽陽明並病大實大滿者大承氣湯下之少陽陽明微滿實者小承氣湯下之五常正大論云下之則脹已是也假令痎瘧為脹滿亦有寒脹熱脹是天之邪氣傷暑而得之不即時發至秋暑氣衰絕而瘧病作矣知其寒已局方交加飲子是也豈不聞素問及靈樞經中說內虛不足中寒濕令人中滿及五臟六腑俱有脹滿更以脹家寒熱多少較之胃中寒則脹滿陰陽應象論云濁氣在上則生䐜脹針經云脹取三陽三陽者足太陽膀胱寒水為脹與通評虛實論中說腹暴滿按之不下取太陽經絡者胃之募正同五臟生成論云腹滿䐜脹（云云見前）胃中寒濕菀遏故也脈經所謂胃中寒則脹滿也又厥論云太陰之厥則腹滿䐜脹後不利不欲食食則嘔不得臥按所說寒脹多如此湯液醪醴論中說中滿治法當開鬼門謂發汗也潔淨府利小便也又云中滿者瀉之於內謂脾胃有病當今上下分消其氣下焦如瀆氣血自然分化不待泄滓穢如或大實大滿大小便不利從權以寒熱藥下之</p>

<h3>論腹脹屬內傷所致</h3>
<p>東垣曰或傷酒濕面及味厚之物膏粱之人或食已便臥使濕熱之氣不得施化致令腹脹滿此亦是熱脹調經篇云因飲食勞倦損傷脾胃始受熱中末傳寒中皆由脾胃之氣虛弱不能運化精微而致水穀聚而不散而成脹滿此寒濕鬱遏而脹也醪醴論中治法謂先瀉其血絡後調其真經氣血平陽布神清此治之正也或曰諸腹脹大皆屬於熱者何也此乃病機總辭假令外傷風寒有餘之邪自表傳裡寒變為熱而作胃實腹滿仲景以承氣湯治之亦有膏粱之人濕熱鬱於內而成脹滿者此熱脹之謂也大抵寒脹多而熱脹少治之者宜詳辯之</p>

<h3>論鼓脹屬濕熱</h3>
<p>丹溪曰心肺陽也居上腎肝陰也居下脾居中亦陰也屬土經曰飲食入胃遊溢精氣上輸於脾脾氣散精上歸於肺通調水道下輸膀胱水精四布五經並行是脾具坤靜之德而有乾健之運故能使心肺之陽降腎肝之陰升而成天地交之泰是為一平人今也七情內傷六淫外侵飲食不節房勞致虛脾土之陰受傷轉運之官失職胃雖受谷不能運化故陽升陰降而成天地不交之否清濁相混隧道壅塞鬱而為熱熱留為濕濕熱相生遂成脹滿經曰鼓脹是也以其外雖堅滿中空無物有似於鼓膠固難治又名曰蠱若蟲侵蝕之義理宜補脾又須養肺金以制木使脾無賊邪之患滋腎以制火使肺氣得清卻厚味斷妄想遠音樂無有不安醫者不察急於作效病者苦於脹急喜行利藥以求通快不知覺寬得一日半日其腫愈甚病邪甚矣真氣傷矣古方惟禹餘糧丸又名石中黃丸又名紫金丸制肝補脾殊為切當亦須隨證加減用之予友俞仁叔連得家難年近五十得此疾自制禹餘糧丸服之其脈弦澀而數予曰此丸新制煆煉之火邪尚存溫熱之藥太多宜自加減不可執方俞笑曰此方不可加減服之一月口鼻見血色黑骨立而死又楊兄年近五十性嗜酒病瘧半年患脹診其脈弦而澀重則大瘧未愈手足瘦而腹大如蜘蛛狀予教以參朮為君當歸川芎芍藥為臣黃連陳皮茯苓厚朴為佐生甘草些小作濃湯飲之一日定三次彼亦嚴守戒忌一月後瘧愈又半年小便長而脹愈中間須稍有加減大意只是補氣行濕又陳氏年四十餘性嗜酒大便時見血春間患脹色黑而腹大形如鬼狀脈數而澀重似弱以四物湯加連芩木通白朮陳皮厚朴生甘草作湯與之一月而安一補氣一補血餘藥大率相出入皆獲安或曰氣無補法今何補氣而獲安予曰氣無補法俗論也痞悶壅塞似難於補不思正氣虛者不能自運經曰壯者氣行則愈弱者則著而成病若不補氣邪何由行或曰子之藥審矣何效之遲也病者將厭子之迂而求速效矣予曰此病之起或三五年或十餘年根深勢篤難求速效知王道者能治此病或曰脹病將終不利耶予曰灼知其不虛病淺胃壯積滯不痼而又有可下之證矣</p>
<p>按此論七情內傷六淫外侵致脹合東垣所謂八益之邪有餘之證自外入也內傷勞倦虛損脾胃等致不足之證自內生也可見虛實之殊寒熱病機互有則用藥當有所據矣</p>

<h3>論脹為諸氣所致</h3>
<p>詳見氣證門</p>

<h3>論脹為諸積所致</h3>
<p>陳無擇云五積久而必心腹脹滿但內所因不待成積即致也亦當隨其臟氣而平治之</p>
<p>謹按脹滿屬寒或內傷或諸氣或因病數服通利藥脾胃虛而致者為甚多屬濕熱者少至積成者亦甚有之但古方多不分治如禹餘糧丸類燥熱氣血之劑於內郁之火豈得不反有所助耶夫治是疾遇大實滿燥實痞閉氣滯或始由內傷脈洪實者非下之不可然有服下劑過多或瀉痢後所至或素脾胃虛弱不能運化而成者皆宜補脾行濕蓋此際正氣已衰矣況積而脹乎故云平治之又如血蓄血瘀致者當從血藥治之寒者熱之熱者寒之結者散之清濁混者分消之或升降其氣或消導皆宜適事為故可也</p>

<h3>論濁氣在上則生䐜脹</h3>
<p>內經云清氣在下則生飧泄濁氣在上則生䐜脹此陰陽反作病之逆從也發明曰夫䐜脹者以寒熱溫涼論之此何脹也曰此飲食失節為脹乃受病之始也濕熱亦能為脹右關脈洪緩而沉弦脈浮於上是風濕熱三氣相合而為病也是脾胃之令不行陰火亢甚乘於脾胃盛則左遷而陽道不行是六腑之氣已絕於外大盛能令母實風氣外絕風氣外絕者是穀氣入胃清氣營氣不行便是風氣也異呼同類即胃氣者是也經云虛則兼其所勝土不勝者肝之邪也是脾胃之土不足火木大勝者也經云濁陰出下竅濁陰走五臟濁陰歸六腑濁陰歸地此平康不病之常道反此則為脹也經云飲食不節起居不時者陰受之陰受之則入五臟入五臟則䐜滿閉塞調經論云下脘不通則胃氣熱熱氣熏胸中故內熱下脘者幽門也人身之中上下有七衝門皆下衝上也幽門上衝吸門吸門者會厭也沖其吸入之氣不得下歸於腎肝為陰火動相拒故咽膈不通致濁陰之氣不得下降而大便乾燥不行胃之濕與客陰之火俱在其中則腹脹作矣治在幽門使幽門通利泄其陰火潤其燥血生益新血幽門通利則大便不閉吸門亦不受邪其膈咽得通䐜脹腹滿俱去矣是濁陰得下歸地矣故經曰中滿者瀉之於內此法是也</p>

<h3>論下之則脹已</h3>
<p>發明曰西北二方地形高寒經曰陰者其精奉於上其寒在外故曰寒則氣浮知陰之寒涼西北二方之氣為主用也異法方宜論云北方之人臟寒生滿病亦謂適寒涼者脹皆秋冬之氣也在人則為肺腎冬天之時寒涼在外六陽在於坤土之中坤土者人之脾胃也五臟之病外寒則必內熱脈經所謂五臟脈小皆為消癉之病消癉者消穀善飢北方之地無不能食者此也陰勝陽虛下之則愈正謂此也病機云諸腹脹大皆屬於熱下之則脹已此理悉矣</p>
<p>謹按脹主下之一法亦大略言爾故出方宜之論若泛用之多往往腹脹是失運化之職也然是證雖主於下蓋病因寒熱積濕氣血機本不同於治可不為分例云</p>

<h2>脹滿治法</h2>

<h3>調理之劑</h3>
<p>局方紫沉通氣湯治三焦氣澀不能宣通腹脹便澀</p>
<p>（方見氣證門）</p>
<p>濟生紫蘇子湯治憂思多度致傷脾胃心腹脹滿喘促煩悶腸鳴氣走漉漉有聲大小便不利脈虛緊而澀</p>
<p>蘇子（一兩）　大腹皮　草果仁　半夏　厚朴（制）　木香　陳皮　木通　白朮　枳實　人參　甘草（各半兩）</p>
<p>上㕮咀每四錢入薑棗煎</p>
<p>按此二方手足太陰之劑也</p>
<p>三因大半夏湯治肝氣不平勝克於脾脾郁不行結聚涎沫閉於臟氣腑氣不舒胃則脹滿其脈弦遲故知中虛胃冷脹滿服此可下氣進食</p>
<p>半夏（洗）　桂心（各五錢）　附子　人參　甘草（炙）　厚朴（制）　當歸　茯苓　枳實（炒各三錢）　川椒（炒八十粒）</p>
<p>上銼每四大錢入薑棗煎</p>
<p>禹餘糧丸治中滿氣脹喘滿及水氣脹</p>
<p>蛇含石（三兩煆）　真針砂（五兩）　禹餘糧（三兩同上砂炒）</p>
<p>以上三物為主其次量人虛實入下項藥</p>
<p>木香　牛膝　蓬朮（炮）　白蒺藜　桂心　川芎　白豆蔻　茴香（炒）　三稜　羌活　茯苓乾薑　青皮　陳皮　附子（炮）　當歸（各半兩）</p>
<p>上為末拌勻以湯浸蒸餅去水搗勻丸如梧子大每五十丸空心溫酒下</p>
<p>按此治寒脹消積藥也氣血之劑陰陽之氣下陷者可用故存之與前方並足太陰例</p>
<p>東垣木香順氣湯治濁氣在上則生䐜脹</p>
<p>木香（三分）　厚朴（四分）　青皮　陳皮　益智仁　茯苓　澤瀉　乾生薑　半夏　吳茱萸（湯洗各二分）　當歸（五分）　升麻　柴胡（各一分）　草豆蔻（煨三分）　蒼朮（三分）</p>
<p>上㕮咀水煎</p>
<p>按此足太陽陽明厥陰藥也</p>
<p>木香塌氣丸治中焦腹脹</p>
<p>蘿蔔子（炒）　陳皮（去白各五錢）　胡椒　草豆蔻（煨）　木香　青皮（各三錢）　蠍梢（去毒二錢半）</p>
<p>上為細末水糊為丸梧子大每三十丸溫米飲下忌服油膩白粥百日量人大小與服陰囊腫用青鹽乾薑白麵為末水調貼之</p>
<p>中滿分消湯治中滿寒脹寒疝大小便不通陰躁足不收四肢厥逆食入反出下虛中滿腹中寒心下痞下焦躁寒沉厥奔豚不收並宜服之</p>
<p>益智仁　半夏　茯苓　木香　升麻（各三分）　吳茱萸　草豆蔻　黃耆（各五分）　川烏頭澤瀉　人參　青皮　當歸　生薑　麻黃　柴胡　乾薑　黃連　畢澄茄　黃柏（各二分為熱因寒用）</p>
<p>上㕮咀只作一服水煎</p>
<p>按此二方治寒脹之劑也</p>
<p>廣朮潰堅湯治中滿腹脹內有積塊堅硬如石令人坐臥不安大小便澀滯上氣喘促通身虛腫</p>
<p>厚朴　黃芩　益智仁　草豆蔻　當歸（各五錢）　黃連（六錢）　半夏（七錢）　廣朮　升麻紅花　吳茱萸（各二錢）　甘草（生）　柴胡　澤瀉　神麯　青皮　陳皮（各三錢）　渴者加乾葛（四錢）</p>
<p>上㕮咀每七八錢水煎食前溫服</p>
<p>中滿分消丸治中滿鼓脹氣脹水氣脹大熱脹</p>
<p>黃芩　黃連　枳實（炒）　半夏（制各五錢）　薑黃　白朮　人參　甘草（炙）　豬苓（各一錢）　生乾薑　白茯苓　砂仁（各一錢）　厚朴（一兩）　知母（四錢）　澤瀉　陳皮（各三錢）</p>
<p>上為細末水浸蒸餅為丸梧子大每百丸焙熱白湯下食後寒因熱用故焙服</p>
<p>按此並治熱脹之劑也又濕熱之藥</p>

<h3>攻下之劑</h3>
<p>三因七物厚朴湯治腹滿發熱脈浮數飲食如故脹滿者為熱脹</p>
<p>厚朴（炒一兩）　甘草（炙）　大黃（煨各三錢）　枳實（炒半兩）　桂心（一分）</p>
<p>上為末每四大錢入薑棗煎嘔者加半夏</p>
<p>按此治熱之劑陽明例藥也</p>
<p>簡易是齋推氣丸治三焦痞塞氣不升降腹脹</p>
<p>檳榔　陳皮　黃芩　大黃　枳實　黑牽牛（等分）</p>
<p>上為末煉蜜丸梧子大每五七十丸臨睡湯下量虛實與服</p>
<p>楊氏消脹丸</p>
<p>木香　黑牽牛　蘿蔔子（炒）　檳榔</p>
<p>上等分為末水糊丸梧子大每三十丸</p>
<p>宣明肉豆蔻丸治食痼腹脹如鼓不食者病可下</p>
<p>肉豆蔻　檳榔　輕粉（各一錢）　黑牽牛（一兩半服頭末）</p>
<p>上為末糊為丸如綠豆大每服十丸二三十丸煎連翹湯下食後日三服</p>
<p>按此並氣分藥也</p>
<p>雞屎醴散治心腹脹滿旦食不能暮食致令胃逆鼓脹證</p>
<p>大黃　桃仁　雞屎糟（乾者等分）</p>
<p>上為末每一二錢水煎入姜食前服</p>
<p>按此血分藥也</p>
<p>東垣沉香海金沙丸治一切積聚脾濕腫脹肚大青筋羸瘦</p>
<p>海金沙（一錢半）　沉香（二錢）　牽牛末（一兩）　輕粉（一錢）</p>
<p>上為末獨蒜如泥為丸如梧子大每三十丸煎白沸燈芯通草湯量虛實與服</p>
<p>海金沙散治脾濕太過腹脹如鼓</p>
<p>（方見濕門）</p>
<p>按此二方治濕之劑也</p>
<p>沉香交泰丸治濁氣在上干擾清陽之氣菀而不伸以為䐜脹</p>
<p>沉香　白朮　當歸（各三錢）　厚朴（制五錢）　枳實（炒）　吳茱萸（洗）　白茯苓　澤瀉　陳皮　青皮　木香（各二錢）　大黃（酒浸一兩）</p>
<p>上為末湯浸蒸餅為丸梧子大每五十加至七十丸溫湯送下</p>
<p>按此分消之劑也氣血之藥</p>
<p>三花神佑丸治一切腫病大腹實脹喘滿</p>
<p>（方見濕門）</p>
<p>按此治濕熱之藥也</p>

<h3>治積聚之劑</h3>
<p>澹寮三稜煎丸治心腹堅脹脅下緊硬胸中痞塞喘滿</p>
<p>京三稜（半斤為末以酒三升銀器內熬成膏）　青皮　蘿蔔子（炒）　神麯（炒各二兩）　麥蘖（炒三兩）　硇砂（一兩）　乾漆（炒）　杏仁（炒各半兩）</p>
<p>上為末以膏子丸如梧子大每三十丸食後溫米飲下</p>
<p>導氣丸治諸氣痞塞關膈不通腹脹如鼓大便虛秘</p>
<p>青皮（用水蛭炒）　莪朮（虻蟲炒）　三稜（乾漆炒）　檳榔（斑蝥炒）　茱萸（牽牛炒）　乾薑（碙砂炒）　附子（鹽炒）　赤芍（川椒炒）　胡椒（茴香炒）　石菖蒲（桃仁炒）</p>
<p>上各銼與所同炒藥熟去水蛭等不用只以青皮等十件為末酒糊為丸如梧子大每五丸至七丸空心紫蘇湯下</p>
<p>塌腫神應丸治諸蠱毒腹脹</p>
<p>（方見積聚門）</p>
<p>按此並治積聚導氣散郁之劑也又能入血分</p>
<p>謹按以上攻治諸方皆有輕重所宜之制宜對證選用不得少差致有實實虛虛之失也發明曰禁服論云約方猶約囊也囊滿弗約則輸泄方成弗約則神與氣俱未滿而知約之可以為工不可以為天下師此聖人所以退太過而進不及以平為期也大凡氣味者有毒無毒固宜常制矣是以大毒治病十去其六常毒治病十去其七小毒治病十去其八無毒治病十去其九餘以穀肉果菜食養盡之至如君一臣二奇之制也君二臣四耦之制也近而奇耦制小其服遠而奇耦制大其服大則數少小則數多矣多則九之少則二之補上治上制以緩補下治下制以急急則氣味厚緩則氣味薄下不以耦汗不以奇隨其邪之所在高下淺深輕重虛實影響無間萬舉萬全是謂中行故可為師也假如病大而湯劑小則邪氣少屈而藥力已乏欲不復治其可得乎猶一杯之水救一車薪之火竟不能滅是謂不及故不可為師而可以為工矣小而湯劑大則邪服已盡而藥有餘力欲不傷正何所容哉猶火炎昆岡玉石俱焚莫之能止是謂太過此又不可以為工是乃粗醫也三者之論惟中而已過與不及皆為偏廢然而太過尤甚於不及何以明之蓋失之於姑息邪復勝正者止於勞而無益猶可勉而適中或失於苛暴則正氣被傷因而羸瘠者有之危殆者有之滅亡者有之非徒無益而又害之此所謂尤甚也可不戒哉嘗見仲景之書於承氣條下攻裡則曰若更衣止後服於桂枝湯後發表乃云漐漐微汗益佳不可令如水淋漓本乎軒岐之微旨有所得耳</p>

<h1>卷二十七</h1>

<h2>喉痹門</h2>

<h3>論喉痹為火熱所致</h3>
<p>原病式曰喉痹痹不仁也俗作閉猶閉塞也火主腫脹故熱客上焦而咽嗌腫脹也</p>
<p>子和曰內經云一陰一陽結謂之喉痹王太僕曰一陰者手少陰君火心主之脈氣也一陽者手少陽相火三焦之脈氣也二脈並絡於喉氣熱則內結結甚則腫脹腫脹甚則痹痹甚而不通則死矣夫推原十二經惟足太陽別下項其餘皆湊於喉嚨然內經何為獨言一陰一陽結為喉痹蓋君相二火獨勝則熱結正絡故痛且速也予謂一言可了者火是也故十二經中言嗌乾嗌痛咽腫頷腫舌本強皆君火為之也惟喉痹急速相火所為也夫君火者猶人火也相火者猶龍火也人火焚木其勢緩龍火焚木其勢速內經之言喉痹則咽與舌其兩間耳然其病同於火故不分也後之醫者各詳其狀強立八名曰單乳蛾雙乳蛾單閉喉雙閉喉子舌脹木舌脹纏喉風走馬喉閉熱氣上行故傳於喉之兩旁近外腫作以其形似是謂乳蛾一為單一為雙也其比乳蛾差小者名閉喉熱結於舌下復生一小舌子名曰子舌脹熱結於舌中舌為之腫名曰木舌脹木者強而不柔和也熱結於咽喉腫繞於外且麻且癢腫而大者名曰纏喉風喉痹暴發暴死者名曰走馬喉痹此八種之名雖詳若不歸之火則相去遠矣其微者可以咸耎之而大者以辛散之今之醫者皆有其藥也如薄荷烏頭殭蠶白礬朴硝銅綠之類也至於走馬喉痹何待此乎其生死人反掌之間耳其最不誤人者無如砭針出血血出則病已易曰血去惕出良以此夫昔予治一婦人木舌脹其舌滿口諸醫不愈令以䤵針小而銳者砭之五七度腫減三日方平計所出血幾至盈斗又治一男子纏喉風腫表裡皆作藥不能下予以涼藥灌於鼻中下十餘行外以拔毒散敷之陽起石燒赤與伏龍肝各等分細末之日以新水掃百遍三日熱始退腫始消又嘗治一貴婦喉痹蓋龍火也雖用涼劑而不可使冷服為龍火宣以火逐之火者烹飪之火是也乃使爆於烈日之中登於高堂之上令侍婢攜火爐坐藥銚於上使藥常極熱不至大沸通口時時呷之百餘次龍火自散此法以熱行寒不為熱病扞扦格故也大抵治喉痹用針出血最為上策但人畏針委曲旁求瞬息喪命凡用針而有針創者宜搗生薑一塊調以熱白湯時時呷之則創口易合銅人中亦有灸法然痛微者可用病速者恐遲則殺人故治喉痹之火與救火同不容少待內經火鬱發之發謂發汗然咽喉中豈能發汗故出血者乃發汗之一端也後之君子母執小方而曰吾藥不動臟腑又妙於出血若幸遇小疾而獲效不幸遇大病而死矣母遺後悔可也</p>

<h3>論喉痹為傷寒所致</h3>
<p>龐氏曰經云伏氣之病古方謂之腎傷寒謂非時有暴寒中人伏毒氣於少陰經始衰不病旬月乃發脈微弱法當咽痛以傷寒非喉痹之病次必下痢</p>
<p>謹按少陰傷寒一二日病乃不自太陽傳也因是經不足而卒中寒寒邪抑鬱內格陽氣為熱上行於咽門經會之處寒熱相搏而痛或成喉痹為醫不察脈證虛實即用寒涼之劑攻治卒致殞沒而患者自謂其分鳴呼冤哉殊不察少陰病咽痛及生瘡不能言聲不出者藥用甘苦辛溫制其標病以通咽嗌至若傷寒伏氣內發咽痛兼下利清穀裡寒外熱面赤脹微弱者用辛熱之藥攻其本病以順陰陽利止則水升火降而咽痛自無也此非雜病一陰一陽結為喉痹之比不可妄施針砭及寒涼之藥且夫火熱之動為病急速子和論治已詳然傷寒伏氣為病咽痛或腫本陰寒厥甚逼熱上行其喉為痹逼熱下行必便膿血此標熱而本寒也仲景自有治例故子和略之不議若是則火熱喉痹腫甚者急用藥吹點或刺少商合谷豐隆湧泉關衝等穴以解脈絡之結經者內與甘辛涼劑降火制其標本亦不可便用苦寒之藥攻治倘有內寒格熱為病吾恐反增其勢矣</p>

<h3>論喉痹為痰飲所致</h3>
<p>詳見痰飲門</p>

<h3>論喉痹為氣逆所致</h3>
<p>詳見氣門</p>

<h3>論喉痹為風燥所因</h3>
<p>陳無擇云風燥皆使喉痹咽腫則不能吞干則不能咽多因飲啖辛熱或復嘔吐咯傷致咽系乾枯之所為也與喉門自別又有懸門暴腫閉塞喉嚨亦如喉閉但懸壅在上齶俗謂鶯翁又謂之鵝聚俗語聲訛不可不備識</p>

<h2>喉痹治法</h2>
<p>點吹藥</p>
<p>濟生二聖散治纏喉風急喉痹</p>
<p>鴨嘴膽礬（二錢半）　白殭蠶（炒去絲嘴半兩）</p>
<p>上為末每用少許以竹管吹入喉中</p>
<p>白礬散治急喉閉</p>
<p>白礬（一錢）　巴豆（二個去殼作六瓣）</p>
<p>上將礬於銚內慢火熬化為水置巴豆其內候乾去巴豆取礬研為末每用少許吹入喉中立愈</p>
<p>楊氏一字散治時氣纏喉風漸入咽塞水穀不下牙關緊急不省人事者</p>
<p>雄黃（研）　蠍梢　白礬（枯）　藜蘆　豬牙皂角（炙各等分）</p>
<p>上為末每用一豆大鼻內㗜之立效</p>
<p>三因玉鑰匙治風熱喉閉及纏喉風</p>
<p>焰硝（一兩半）　硼砂（半兩）　白殭蠶（一錢）　腦子（一字）</p>
<p>上研勻以竹管吹半錢許入喉中立愈或加雄黃二錢名金鑰匙</p>

<h3>宣劑</h3>
<p>三因解毒雄黃丸治纏喉風及喉痹卒然仆倒失音不出聲或牙關緊急者</p>
<p>雄黃（一兩）　巴豆（去油十四個）　鬱金（一錢）</p>
<p>上研醋糊丸綠豆大熱茶清下七丸吐出頑涎即蘇省未吐再服至如死者亦以物斡開口灌之下咽無有不活者吐泄些小不妨</p>
<p>丹溪方用射干汁和逆流水吐之　用桐油以鵝翎蘸探吐之　用燈火油腳吐之</p>

<h3>治熱之劑</h3>
<p>局方龍腦雞蘇丸治上焦熱咽腫嗌痛</p>
<p>（方見熱門）</p>
<p>澹寮牛蒡子散治風熱上壅咽喉腫痛或生乳蛾</p>
<p>牛蒡子（研）　玄參　升麻　桔梗　犀角　黃芩　木通　甘草（各等分）</p>
<p>上㕮咀每半兩水煎入生薑二片</p>
<p>拔萃桔梗湯治熱腫喉痹</p>
<p>桔梗　甘草　連翹　梔子　薄荷　黃芩</p>
<p>上為㕮咀入竹葉煎</p>
<p>百一選方治咽喉腫閉</p>
<p>出豆根洗淨新汲水浸少時</p>
<p>上以一塊入口中含之嚥下苦汁未愈再用</p>

<h3>治火之劑</h3>
<p>局方碧雪</p>
<p>涼膈散</p>
<p>方（並見火門　絳雪見下）</p>
<p>御藥院麝香硃砂丸治咽喉腫閉或作瘡或舌根腫痛者</p>
<p>馬牙硝（生用七錢）　鉛白霜（三錢）　硼砂（三兩）　龍腦（三錢）　寒水石（燒一斤）　麝香（二錢）　硃砂（一兩半）　甘草（十兩熬膏）</p>
<p>上研極細用膏子和丸如桐子大硃砂為衣每含化一二丸一法減鉛霜麝甘草只五味名絳雪散</p>
<p>龍麝聚聖丹治心脾客熱毒氣攻衝咽喉腫赤疼痛或成喉痹或結硬不消愈而復發經久不瘥或舌本腫脹滿口生瘡</p>
<p>川芎（一兩）　生地黃　犀角屑　羚羊角屑　南琥珀　南玄參　連翹（各半兩）　人參　赤茯苓　馬牙硝　腦子　麝香（各三錢）　桔梗　升麻　鉛白霜（研各半兩）　硃砂　牛黃（各研二錢）　南硼砂（研一兩）　金箔（五十片）</p>
<p>上為末煉蜜丸每兩作十丸金箔為衣以薄荷湯化下或細嚼或含化之</p>
<p>按以上諸方有輕重之分宜隨證選用</p>

<h3>治風之劑</h3>
<p>局方如聖勝金錠子治咽喉急閉腮頷腫痛並單蛾雙乳峨結喉重舌木舌並皆治之</p>
<p>硫黃（細研）　川芎　臈茶　薄荷葉　川烏（炮）　硝石　生地黃（各等分）</p>
<p>上為末生蔥汁搜和為錠每服先用新汲水灌嗽次嚼薄荷五七葉卻用藥一錠同嚼極爛以井花水嚥下甚者連進三服並含之即安</p>
<p>本事方利膈湯治脾肺有熱虛煩上壅咽喉瘡腫</p>
<p>薄荷葉　荊芥穗　防風　桔梗　人參　牛蒡子（炒）　甘草（各等分）</p>
<p>上㕮咀每半兩食後水煎服</p>

<h3>治寒之劑</h3>
<p>仲景半夏湯治傷寒寒相搏咽痛或聲不出者</p>
<p>半夏　桂枝　甘草（炙等分）</p>
<p>上㕮咀每七八錢或半兩水煎放冷細細嚥之</p>
<p>按本論咽中傷生瘡不能言聲不出者少陰證用苦酒湯或桔梗等方皆可選用</p>
<p>三因蜜附子治腑寒咽閉吞吐不利</p>
<p>大附子（一個去皮臍切作大片蜜塗炙令黃）</p>
<p>上每含咽津甘味盡更以附片塗蜜炙用</p>

<h3>治痰之劑</h3>
<p>王隱君礞石滾痰丸治痰熱咽嗌腫痛不利</p>
<p>桔梗半夏湯治痰氣不降咽腫欲成喉痹者</p>
<p>（方並見痰飲門）</p>
<p>三因玉粉丸治寒痰壅結咽喉不利語聲不出者</p>
<p>半夏（洗五錢）　草烏（一字炒）　桂（一字）</p>
<p>上末生薑自然汁浸蒸餅丸如雞頭大每大人一丸至夜含化多年不愈亦有效針經中說寒氣客於會厭卒然如啞此藥主之</p>

<h1>卷二十八</h1>

<h2>淋閟門（小便不禁附　胞痹附）</h2>

<h3>淋閟脈證</h3>
<p>脈經曰少陰脈數婦人則陰中生瘡男子則氣淋　熱結下焦則令人淋閟不通淋之為病小便數如粟狀小腹弦急痛引臍中</p>

<h3>論淋證主熱</h3>
<p>原病式曰淋小便澀痛也熱客膀胱郁不能滲泄故也或曰小便澀而不通者為熱遺尿不禁者為冷豈知熱甚客於腎部干於足厥陰之經廷孔鬱結極甚而氣血不能宣通則痿痹而神無所用故液滲入膀胱而旋溺遺失不能收禁也經云目得血而能視髒得血而能液腑得血而能氣夫血隨氣運氣血宣行則其中神自清利而應機能為用矣又靈樞經曰腎主二陰然水衰虛而怫熱客其部分二陰鬱結則痿痹而神無所用故溲便遺失而不能禁止然則熱證明矣是故世傳方論雖曰冷淋復用榆皮黃芩瞿麥茯苓通草雞蘇郁李仁梔子之類寒藥治之而已其說雖妄其方乃是由不明氣運變化之機宜乎認是而為非也或謂患淋而服茴香益智滑石醇酒溫藥而愈者然則非冷歟不知此皆利小便之要藥也蓋醇酒益智之性雖熱而茴香之性溫滑石之性寒所以能開發鬱結使氣液宣通熱散而愈也</p>
<p>按此只是論熱因處治然寶鑑曰小便不利其治有三不可概論津液偏滲於腸胃大便泄瀉而小便澀少者宜分利而已熱傳下焦津液則熱熱而不行者必滲泄則愈脾胃氣澀不能通調水道下輸膀胱而化者故可順氣令施化而出矣可見非止於熱因也況有標本不同有論見後大抵三因謂大率有五者總病機言也以氣為本者氣行而水自化也亦氣血之謂然有得之於胎氣者丹溪云鄭憲使子年十六生七個月後得淋病五七日必一作其發則大痛水道下如漆和粟者一盞方定脈之輕則澀重則弦視其形瘦而長色青如蒼意其必因其父服下部藥遺熱在胎留於子之命門而然遂以紫雪和黃柏末丸梧子大曬及乾熱湯下百丸半日又上二百丸食物厭之又半日痛大作連腰腹水道乃行下漆和粟者碗許痛減十之八後張子中與陳皮一兩桔梗木通各半兩又下一合許而安父得燥熱尚能病子況母得之者乎書此以證東垣紅絲瘤之事（云云見婦人門）</p>

<h3>論淋澀主寒</h3>
<p>寶鑑曰痹論云胞痹者小腹膀胱按之內痛若沃以湯澀於小便上為清涕夫膀胱為州都之官津液藏焉氣化則能出焉今風寒濕邪客於胞中則氣不能化出故胞滿而水道不通其證小腹膀胱按之內痛若沃以湯澀於小便以足太陽經其直行者上交額上入絡腦氣下灌於鼻竅則為清涕也</p>
<p>按此則知淋閟有寒熱之殊宜參脈理分治</p>

<h3>論淋閟分三因</h3>
<p>陳無擇云淋古謂之癃名稱不同也癃者罷也淋者滴也古方皆云心腎氣鬱致小腸膀胱不利復有冷淋濕淋熱淋等屬外所因既言心腎氣鬱與夫驚思恐憂即內所因況飲啖冷熱房室勞役及乘急忍溺多致此病豈非不內外因也大率有五曰冷曰熱曰膏曰血曰石五種不同皆以氣為本</p>
<p>嚴氏曰五淋氣石血膏勞是也氣淋為病小便澀常有餘瀝石淋莖中痛尿不得卒出膏淋尿似膏出勞淋勞倦即發痛引氣衝血淋遇熱即發甚則溺血候其鼻頭色黃者小便難也大抵此證多由心腎不交積蘊熱毒或酒後房勞服食熱燥七情鬱結所致癃閉淋閟為病皆一類也</p>
<p>按此云五淋名各不同故兩存之然石淋世俗又名沙石淋子和曰世人多為服金石燥熱之劑得之常見農家有此證豈是服金石之人也大抵是膀胱蓄熱而成此疾如湯瓶久在火中煮瓶底白鹼而不能去沙石淋之證與此理同其論最為得矣內經云少腹熱溲出白液亦甚似之也</p>

<h3>論小便不利氣病血病之異</h3>
<p>發明曰難經云脈有關有格何謂也然關則不得小便格則吐逆關者甚熱之氣格者甚寒之氣是關無出之由故曰關格無入之理故曰格也按寒在胸中遏絕不入熱在下焦填塞不便內經曰人迎大四倍於氣口名曰格氣口大四倍於人迎名曰關關則不得小便格則吐逆夫小便者是足太陽膀胱所主長生於申申者西方金也故金能生水金者肺也肺中伏熱水不能出是絕小便之源也人輔相天地膀胱之源自頭項下至於足故曰陽中之陰如渴而小便不通者不得降是也故聖人立法皆用清燥金之正化氣薄之藥茯苓豬苓澤瀉琥珀燈芯通草車前子瞿麥萹竹之類皆為滲淡之藥能瀉肺火而清肺金滋水之化源也若熱在下焦是絕其流而溺不泄也須用氣味俱厚陰中之陰藥治之長安王善夫病小便不通漸成中滿腹大堅硬如石壅塞之極腿腳堅脹裂裂出黃水雙睛凸出晝夜不得眠飲食不下痛苦不可名狀伊戚趙謙甫詣予求治視歸從夜至旦耿耿不寐究記素問有云無陰則陽無以生無陽則陰無以化又云膀胱者州都之官津液藏焉氣化則能出矣此病小便癃閉閉是無陰而陽氣不化也凡利小便之藥皆淡味滲泄為陽止是氣藥陽中之陰非北方寒水陰中之陰所化者也此乃奉養太過膏粱積熱損北方之陰腎水不足膀胱腎之室久而乾涸小便不化火又逆上而為嘔噦非膈上所生也獨為關非格病也潔古云熱在下焦填塞不便是治關格之法今病者內關外格之病悉具死在旦夕但治下焦可愈隨處以稟北方寒水所化大苦寒之味者黃柏知母桂為引用丸如桐子大沸湯下二百丸少時來報服藥須臾如刀刺前陰火燒之痛溺如瀑泉湧出臥具皆濕床下成流顧盼之間腫脹消散予驚喜曰大哉聖人之言豈可不遍覽而執一者也其證小便閉塞而不渴時見躁者是也凡諸病居下焦皆不渴也二者之病一居上焦在氣分而必渴一居下焦在血分而不渴血中有濕故不渴也二者之殊至易分別耳</p>
<p>謹按或問肝主小便淋溲今治法主腎何也然大凡病便數者多腎經氣虛而然淋閟者有標本之分氣熱鬱結則膀胱津溢主約不利為本病小腹痛不得便下焦氣脈實而不利是客約不行為標病傷寒變極者遺溲直視是少陰腎先絕也故此三經干於下部為病非獨肝也或脾肺之氣不能通調水道下輸膀胱清氣不降皆能為癃閟腎氣虛而濁氣不升虛熱干於厥陰之絡陰廷痿痹而神無所用乃旋溺煩數人老年來多有此患矣腎虛極則水涸火熾真氣散而死也或曰若久寡居之人病便數者豈腎氣虛之不為約乎然是金為火鑠土為水濡腑臟兼體相資之道失濕熱甚而經脈縱緩亦成斯疾也觀先哲用腎氣丸等以收精氣之虛脫為養氣滋腎伐火導水使機關利而脾土健實之意是焉若全指為虛寒處治者是則一概論也</p>

<h3>論小便不禁或癃為下焦虛實不同</h3>
<p>內經曰胞移熱於膀胱則癃溺血膀胱不利為癃不約為遺溺注曰膀胱為津液之腑水注由之然足三焦脈實約下焦而不通則不得小便足三焦脈虛不約下焦則遺溺也靈樞經曰足三焦者太陽之別也並太陽之正入絡膀胱約下焦實則閉癃虛則遺溺</p>
<p>王海藏曰因有盧氏醫鏡見姜附石脂硃砂丹一藥味數分兩皆同惟丹砂一味用伏火者及治病有瘥所治者小便數而不禁怔忡多忘魘夢不已之不同耳其不同者審而詳之乃得此之治決不瘥耳泛舉之言腎主大便肝主小便淋溲難經云小腸為赤腸是面赤色及便溺赤色者皆出心與小腸南方赤色顯於外也經言下焦如瀆者正謂大小便也大便為陰為有形乃下焦之下者也腎臟為病主大便不言大腸者明矣子行父之道小便為氣所化乃下焦之高者也謂肝主小便淋溲亦是子行父道為腑病諸氣化者皆腑諸有形血化者皆臟病所主此腑言膀胱病此二證俱在下焦則同藥有形無形及在臟在腑有殊俱是丹田衰憊不言心火者以其相火化行君之令故也細分之則膀胱壬水勝丙小腸者是不傳陰則陰不病何為有形病此為陰之體也為腑之用也天地陰陽反為體用以斯可見是明五臟者為六腑所用六腑者為五臟所用明矣是有形皆為傳陰也夫小便不禁是膀胱不約為遺溺此不傳陰也是丹田胞絡受寒為壬所克大抵諸腑皆盛有形物有形病皆在腑責其所來皆在臟也用伏火硃砂者去其寒邪耳治法同者以其俱在下焦補諸無形同在胞絡耳以其胞與腎相對有時相連故也腎主大便肝主小便所治安得不殊</p>
<p>按此論遺溺為經虛之本病也然亦有誤服涼劑太過而致者如東垣曰立夏前誤用白虎湯過多致遺溺者宜溫藥升陽以解之是也故用藥者當審誅罰無過之戒</p>
<p>謹按丹溪先生曰淋證多主於氣虛亦有死血作淋者小便不通實熱者當利之因氣者宜吐之以提其氣氣升則水自下蓋氣承載其水也痰多者用二陳湯先服後吐痰氣閉塞者二陳加木通香附探吐一男子病小便不通醫用利藥而加劇先生曰此積痰病也積痰在肺肺為上焦膀胱為下焦上焦閉則下焦塞譬如滴水之器必上竅通而後下竅之水出焉乃以法大吐之吐已病如失然此可見癃淋又不獨主於經病也</p>
<p>淋閟治法（小便不禁附）</p>

<h3>治淋澀之劑</h3>
<p>金匱腎氣丸治腎虛小便淋澀及婦人子淋</p>
<p>（方見補虛門）</p>
<p>錢氏導赤散治心經蘊熱小便赤澀或成淋痛</p>
<p>（方見熱門）</p>
<p>局方五淋散治膀胱有熱水道不通淋澀不出或尿如豆汁或成沙石或如膏或熱怫便血</p>
<p>赤茯苓（六錢）　赤芍　山梔子（各二錢）　當歸　甘草（各五錢）</p>
<p>上㕮咀每半兩入燈芯水煎</p>
<p>本事火府丹治小便赤少及五淋澀痛</p>
<p>木通　黃芩（各一兩）　生地黃（二兩）</p>
<p>上為末煉蜜丸如梧子大每五十丸木通湯下</p>
<p>濟生小蘇飲子治下焦結熱尿血成淋</p>
<p>生地黃　小薊根　通草　滑石　山梔仁　蒲黃（炒）　淡竹葉　當歸　藕節　甘草</p>
<p>上等分為㕮咀每半兩水煎空心服</p>
<p>琥珀散治五淋澀痛小便膿血</p>
<p>琥珀　海金沙　沒藥　蒲黃（各研）</p>
<p>上各一兩和勻每三錢食前煎萱草根湯調下日二服</p>
<p>按以上諸方並血分藥也</p>
<p>局方八正散治小便熱淋澀痛</p>
<p>清心蓮子飲治小便濁或澀</p>
<p>（方並見熱門）</p>
<p>立效散治下焦熱結小便黃赤淋閟疼痛或有血出</p>
<p>瞿麥穗（一兩）　甘草（三分）　山梔（炒去皮半兩）</p>
<p>上為末每五錢入蔥白燈芯姜煎食前時時服</p>
<p>濟生地膚子散治諸病後體虛觸熱熱結下焦遂成淋病小便赤澀數起少出</p>
<p>豬苓　地膚子　知母　黃芩　海藻　通草　瞿麥　枳實（炒）　升麻　葵子</p>
<p>上㕮咀每半兩水煎入姜</p>
<p>按以上方又氣中之血藥也</p>
<p>海金沙散治小便淋瀝及下焦濕熱氣不施化或五種淋疾癃閉不通</p>
<p>海金沙（研）　木通　瞿麥穗　滑石　通草（各半兩）　杏仁（去皮尖一兩）</p>
<p>上為末每五錢水煎入燈芯二十根</p>
<p>寶鑑茯苓琥珀湯治小便數而欠淋澀脈沉緩時時帶數</p>
<p>五苓散加琥珀（半兩）　滑石（七分）　甘草（三分）</p>
<p>上細末每五錢長流水煎服食前</p>
<p>按以上方並氣分藥也</p>
<p>局方石葦散治膀胱有熱水道不通淋瀝不出臍腹急痛蓄作有時勞倦即發或尿如豆汁或出沙石</p>
<p>芍藥　白朮　滑石　葵子　當歸　瞿麥（各三錢）　石葦　木通（各二錢）　甘草　王不留行</p>
<p>上為末每二錢空心小麥湯調下</p>
<p>按此血中之氣藥也與以上並治熱之劑</p>
<p>三因生附散治淋而脈沉數小便秘澀數起不通竅中痛</p>
<p>附子　滑石（各半兩）　瞿麥　木通　半夏（各一兩半）</p>
<p>上為末每二錢入姜三片燈芯二十莖蜜半匙水煎食前服</p>
<p>按此治竅之劑也</p>

<h3>治癃閟之劑</h3>
<p>東垣滋腎丸治下焦陰虛腳膝無力陰汗陰痿足熱不履地不渴而小便閉</p>
<p>黃柏（酒洗焙）　知母（酒洗焙各一兩）　肉桂（二錢）</p>
<p>上為末水丸如桐子大每服百丸加至二百丸煎百沸湯送下</p>
<p>白花散治小便不通膀胱蘊熱</p>
<p>朴硝</p>
<p>上為末每二錢煎茴香湯調下食前服</p>
<p>按以上並血分藥也</p>
<p>清肺散治渴而小便閟或黃或澀</p>
<p>五苓散加琥珀（半錢）　燈芯（一分）　木通（七分）　通草（一分）　車前子（炒一分）　瞿麥（半錢）　萹蓄（七分）</p>
<p>上為細末每五錢水煎食前服作湯亦可</p>
<p>紅秫散治小便不通止喘</p>
<p>紅秫黍根（一兩）　萹蓄（一兩半）　燈草（一百根三寸長）</p>
<p>上㕮咀每五錢長流水煎服</p>
<p>按以上並氣分藥也</p>
<p>黃芩清肺飲治肺燥而小便不通</p>
<p>黃芩（一錢）　梔子（三個打破）</p>
<p>上㕮咀長流水煎服不利加鹽豉二十粒</p>
<p>滋陰化氣湯治因服熱藥過多小便不利諸藥不效或臍下閟痛難忍</p>
<p>黃連　黃柏（各炒）　甘草（炙等分）</p>
<p>上㕮咀每五錢水煎食前服如不通加知母</p>
<p>按此二方助陰藥也</p>

<h3>治胞痹之劑</h3>
<p>千金方茯苓丸治胞痹小便內痛</p>
<p>赤茯苓　防風　細辛　白朮　附子（炮）　澤瀉　官桂（各半兩）　天花粉　紫菀　牛膝（酒浸）　黃耆　芍藥　甘草（炙各三分）　生地黃　山茱萸　山藥　獨活　半夏（各一分）</p>
<p>上末蜜丸梧子大每十丸溫酒送下食前服</p>
<p>巴戟丸治胞痹臍腹痛小便不利</p>
<p>巴戟（去心一兩半）　桑螵蛸（麩炒黑）　遠志（去心）　山芋　生地黃　附子（炮）　續斷　肉蓯蓉（酒浸各一兩）　杜仲（炒）　石斛　鹿茸（酥炙）　龍骨　五味子　菟絲子（酒浸）　山茱萸　桂（各二分）</p>
<p>上十六味細末蜜丸梧子大每三十丸空心酒下</p>
<p>腎瀝湯治胞痹小腹急小便不利</p>
<p>麥門冬　木通　桔梗　桑白皮　杜仲（炒）　犀角屑　五加皮（各一兩）　赤芍（五錢）</p>
<p>上㕮咀每五錢水煎加羊腎一個竹瀝少許</p>
<p>宣明腎者湯治胞痹證小腹膀胱按之內痛若沃以湯澀於小便上為清涕不止者</p>
<p>赤茯苓　白朮（各四兩）　甘草（炙三兩）　乾薑（炮二兩）</p>
<p>上為末每五錢水煎溫服日三</p>
<p>按此四方當分寒熱之異選使然腸痹亦有腹痛飧泄小便秘澀者宣明論有證治例詳見本論又可見小便不利非止胞痹為患也</p>

<h3>治淋瀝不禁之劑</h3>
<p>局方二氣丹治內虛里寒膀胱積冷陽漸微小便不禁</p>
<p>硫黃（研）　肉桂（各一分）　乾薑（炮）　硃砂（為衣各二錢）　附子（一枚大者炮去皮臍為末半兩）</p>
<p>上為末糊丸如梧子大每五十丸鹽湯下食前服</p>
<p>姜附赤石脂硃砂丹治小便數而不禁怔忪多忘魘夢不已</p>
<p>附子（生）　乾薑（各半兩）　赤石脂（一兩半水飛）　硃砂（一兩研）</p>
<p>上為細末酒糊為丸如綠豆大每十五至二三十丸大便有病米飲下小便不禁茯苓湯下</p>
<p>按此二方助陽之劑也</p>
<p>御藥院方秘元丹治內虛里寒自汗時出小便不禁</p>
<p>白龍骨（三兩）　訶子（十個）　砂仁（一兩）　靈砂（二兩）</p>
<p>上為末煮糯米粥丸如梧子大每五十丸空心鹽酒下</p>
<p>按此固陽之劑也</p>
<p>濟生菟絲子丸治小便多或致失禁</p>
<p>菟絲子（二兩）　牡蠣（煆）　附子（炮）　五味子　鹿茸（酒炙各一兩）　蓯蓉（酒浸二兩）　雞䏶胵（炙乾）　桑螵蛸（酒炙各半兩）</p>
<p>上為末酒糊丸如梧子大每七十丸空心鹽湯溫酒任下</p>
<p>三因家韭子丸治下元虛冷小便不禁或成白濁</p>
<p>家韭子（六兩炒）　鹿茸（四兩酥炙）　蓯蓉（酒浸）　牛膝　熟地黃　當歸（各二兩）　巴戟（去心）　菟絲子（酒浸各一兩半）　杜仲　石斛　桂心　乾薑（炮各一兩）</p>
<p>上為末酒糊丸如梧子大每百丸空心湯酒任下</p>
<p>按此一方助陽滋陰之劑也</p>
<p>茯苓丸治心腎俱虛神志不守小便淋瀝不禁</p>
<p>赤茯苓　白茯苓（等分）</p>
<p>上為末以新汲水挪洗澄去新沫控干別取熟地黃汁與好酒同於銀石器內熬成膏搜和丸如彈子大空心鹽酒嚼下一丸</p>
<p>按此滋陰固真之劑也</p>
<p>雜方</p>
<p>澹寮桑螵蛸散治小便頻數或如稠米泔色</p>
<p>桑螵蛸（鹽水炙）　遠志　菖蒲（鹽炙）　龍骨　人參　茯神　當歸　鱉甲（醋炙各等分）</p>
<p>上為末每二錢臨臥人參湯調服</p>
<p>五子丸治小便頻數時有白濁</p>
<p>菟絲子（酒蒸）　家韭子（炒）　益智仁　茴香（炒）　蛇床子（去皮炒等分）</p>
<p>上為末酒糊丸如桐子大每七十丸米飲鹽湯任下治小便不通諸藥無效或轉胞至死此法用之便自出用豬尿胞一個底頭出個小竅兒著翎筒通過放在竅內根底細線系定翎筒口子細杖子堵定上用黃蠟封尿胞口頭吹滿氣七分系定了再用手捻定翎筒根頭放了黃蠟堵塞其翎筒放在小便頭放開翎筒根頭手其氣透里自然小便即出大有神效</p>
<p>灸小便淋澀法炒鹽不以多少熱填滿病人臍中是神關穴也卻用箸頭大艾炷灸七壯良驗或灸三陰交穴</p>
<p>一法小水閟澀以豬膽連汁籠住小便少時汁入自出婦人用藥末貯袋子安入陰戶中必通</p>

<h1>卷二十九</h1>

<h2>眼目門</h2>

<h3>論目為血脈之宗</h3>
<p>內經曰諸脈者皆屬於目目得血而能視針經曰五臟六腑精氣皆上注於目而為之精精之窠為眼骨之精為黑眼血之精為絡其窠氣之精為白眼肌肉之精則為約束里擷筋骨血氣之精而與脈併為繫上屬於腦後出於項中故邪中於項因逢其身之虛其入深則隨眼系入於腦則腦轉腦轉則引目系急目系急則目眩以轉矣邪中其精其精所中不相比也則精散精散則視岐故見兩物目者五臟六腑之精榮衛魂魄之所常營也神氣之所主也故神勞則魂魄散志意亂是故瞳子黑眼法於陰白眼赤脈發於陽故陰陽合傳而為精明也目者心之使也心者神之舍也故神精亂而不轉卒然見非常之處精神魂魄散不相得故曰惑也東垣曰夫十二經脈三百六十五絡其血氣皆上走於面而走空竅其清陽氣上散於目而為精其氣走於耳而為聽因心煩事冗飲食失節勞役過度致脾胃虛弱心火大盛則百脈沸騰血脈逆行邪害空竅失明則日月不明矣夫五臟六腑之精氣皆稟受於脾上貫於目脾者諸陰之首也目者血脈之宗也故脾虛則五臟之精氣皆失所司不能歸明於目矣心者君火也主人之神宜靜而安相火化行其令相火者包絡也主百脈皆榮於目既勞役運動勢乃妄行又因邪氣所並而損血脈故諸病生焉凡醫者不理脾胃及養血安神治標不治本是不明正理也</p>
<p>按此論目為腑臟血脈精氣之宗至為詳悉豈但世俗拘之於五輪八廓而已也</p>

<h3>論目昏赤腫翳膜皆屬於熱</h3>
<p>原病式曰目昧不明目赤腫痛翳膜皆瘍皆為熱也及目膜俗謂之眼黑亦為熱也或平白目無所見者熱氣鬱之甚也或言目昧為肝腎虛冷者誤也是以妄謂肝生於目腎主瞳子故妄言目昧為虛而冷也然腎水冬陰也虛則當熱肝木春陽也虛則當冷腎陰肝陽豈能同虛而為冷者歟或通言肝腎之中陰實陽虛而無由目昧也俗妄謂肝腎之氣衰少而不能至於目也不知經言熱甚目瞑眼黑也豈由寒乎又如仲景言傷寒病熱極則不識人乃目盲也正理論曰由熱甚怫鬱於目而致之然也若目無所見耳無所聞悉由熱氣怫鬱玄府閉密而致氣液血脈榮衛精神不能升降出入故也各隨鬱結微甚而有病之輕重也故知熱鬱於目無所見也故目微昏者至近則轉難辨物由目之玄府閉小也隔縑視物之象也或視如繩翼者玄府有所閉合者也或目昏而見黑花者由熱氣甚而發之於目亢則害承乃制而反出其泣氣液昧之以其至近故雖微而亦見如黑花也及衝風泣而目暗者由熱甚而水化制之也故經言厥則目無所見夫人厥則陽氣並於上陰氣並於下陽並於上則火獨光也陰氣並於下則足陰足陰則脹也夫一水不能勝五火故目眥而盲是以衝風泣下而不止夫風之中於目也陽氣內守於睛是火氣燔目故見風泣下</p>
<p>按此論熱甚怫鬱陰陽並厥玄府閉密緻目病之由為詳蓋一主於火熱之化也若由飲食辛熱七情所動六氣淫鬱氣血虛實則東垣子和陳無擇輩論亦已詳然亦有痰熱濕熱與夫服食金石燥熱之藥致者或久病後榮衛虛弱肝氣腎陰不足或元氣精氣虛衰及脫營為病皆有虛熱實熱之殊並宜分治</p>

<h3>論眼證分表裡治</h3>
<p>機要曰在腑則為表當除風散熱在臟則為里宜養血安神暴發者為表而易治久病者在裡而難愈</p>

<h3>論目疾宜出血最急</h3>
<p>子和曰聖人雖言目得血而能視然血亦有太過不及也太過則目壅塞而發痛不反則目耗竭而失明故年少之人多太過年老之人多不及但年少之人則無不及年老之人其間猶有太過者不可不察也夫目之內皆太陽經之所起血多氣少目之銳眥少陽經也血少氣多目之上綱太陽經也亦血多氣少目之下綱陽明經也血氣俱多然陽明經起於目兩旁交頞之中與太陽少陽俱會於目惟足厥陰經連於目系而已故血太過者太陽陽明之實也血不及者厥陰之虛也故出血者宜太陽陽明蓋此二經血多故也少陽一經不宜出血血少故也刺太陽陽明出血則目愈明刺少陽出血則目愈昏要知無使太過不及以血養目而已凡血之為物太多則濫太少則枯人熱則血行疾而多寒則血行遲而少此常理也目者肝之外候也肝主目在五行屬木雖木之為物太茂則蔽密太衰則枯瘁矣夫目之五輪乃五臟六腑之精華宗脈之所聚其白人屬肺金肉輪屬脾土赤脈屬心火黑水神光屬腎水兼屬肝木此世俗皆知之矣及有目疾則不知病之理豈知目不因火則不病何以言之白輪變赤火乘肺也肉輪赤腫火乘脾也黑水神光被翳火乘肝與腎也赤脈貫目火自甚也能治火者一句可了故內經曰熱勝則腫凡目暴赤腫起羞明隱澀淚出不止暴寒目瞞皆太熱之所為也治火之法在藥則鹹寒吐之下之在針則神廷上星囟會前頂百會血之翳者可使立退痛者可使立已昧者可使立明腫者可使立消惟小兒不可刺囟會為肉分淺薄恐傷其骨然小兒水在上火在下故目明老人火在上水不足故目昏內經曰血實者宜決之又經曰虛者補之實者瀉之如雀目不能夜視及內障暴怒大憂之所致也皆肝主目血少禁出血止宜補肝養腎至於暴赤腫痛皆宜以䤵針刺前五穴出血而已次調鹽油以塗髮根甚者雖至於再至於三可也量其病勢以平為期</p>
<p>按此謂目疾出血最急於初起熱痛暴發或久病郁甚非三稜針宣泄不可然年高之人及久病虛損並氣鬱者宜從毫針補瀉之則可故知子和亦大略言爾於少陽一經不宜出血無使太過不及以血養目而已斯意可見</p>

<h3>論內障外障</h3>
<p>龍木論曰眼疾有七十二般內障二十三候外障四十九候病狀一一不同據其疾狀認識既不差錯治療必有所憑</p>
<p>謹按諸候詳見本論然內障為黑水神光昏翳外障則有翳膜者是今論中雖具諸候而所用藥多本風熱故並略去然內障有因於痰熱氣鬱血熱陽陷陰虛脫榮所致種種病因皆略之不議況外障之翳有起於內眥外眥睛上睛下睛中當視其翳色從何經而來如東垣治例魏邦彥夫人目翳從下而上病自陽明來也綠非五色之正殆肺腎合而為病也乃就畫家以墨調膩粉合成色諦視之與翳色同矣肺腎為病者無疑乃瀉肺腎之邪而以入陽明之藥為之使既效而他日復病作者三其所從來之經與翳色各異因詢此必經絡不調目病未已問之果然如所論治之疾遂不作若此憑其色究其所兼所本之因處治而不愈者蓋邪蘊日久而實元氣陰氣不足所致也當以王道論治庶可但世俗不能守此理遂致失明者多矣悲夫</p>

<h3>論瞳子散大</h3>
<p>東垣曰瞳子散大者由食辛熱之物太甚故也所謂辛主散熱則助火上乘於腦中其精故散精散則視物亦散大也夫精明者所以視萬物者也今視物不真則精衰矣蓋火之與氣勢不兩立故經曰壯火食氣壯火散氣手少陰足厥陰所主風熱連目系邪入中人各從其類故循此道而來攻頭目腫悶而瞳子散大皆血虛陰弱故也當除風熱涼血益血以收耗散之氣則愈矣</p>

<h3>論倒睫赤爛</h3>
<p>東垣曰夫眼生倒睫拳毛者兩目緊急皮縮之所致也蓋內復熱致陰氣外行當去其內熱併火邪眼皮緩則眼毛立出翳膜亦退用手法攀出內臉向外速以三稜針出血以左手爪甲迎其針鋒立愈</p>
<p>目眶歲久赤爛俗呼為赤瞎是也當以三稜針刺目眶外以瀉濕熱而愈</p>
<p>按以上所論可謂深達病情然是證亦多是血熱陰虛火動所致蓋血所以滋經脈養毛髮者也故當外治以瀉其瘀熱內治以杜絕其源可也</p>

<h3>論目不能遠視為陰氣不足</h3>
<p>東垣曰能遠視不能近視者陽氣不足陰氣有餘也乃氣虛而血盛也血盛者陰火有餘氣虛者氣弱也此老人桑榆之象也能近視不能遠視者陽氣有餘陰氣不足也乃血虛氣盛血虛氣盛者皆火有餘元氣不足火者元氣穀氣真氣之賊也元氣來也徐而和細細如線邪氣來也緊而強如巨川之水不可遏</p>
<p>謹按陽氣者猶日火也陰氣者金水也先儒所謂金水內明而外暗日火內暗而外明者也然人目眼備臟腑五行精華相資而神明故能視即此理之常也雖經曰目得血而能視殊不言氣者蓋血得氣為水火之交而能神明之也否則陰虛不能視遠陽乏不能視近是為老人桑榆之漸然學者於目病能求諸此則思過半矣</p>

<h3>論目疾分三因</h3>
<p>陳無擇云病者喜怒不節憂思兼併致臟氣不平鬱而生涎隨氣上厥逢腦之虛侵淫眼系蔭注於目輕則昏澀重則障翳眵淚胬肉白膜瞞睛皆內所因或數冒風寒不避暑濕邪中於項乘虛循系以入於腦故生外翳醫論中所謂青風綠風紫風黑風赤風白風白翳黃翳等隨八風所中變生諸證皆外所因或嗜欲不節飲食無時生食五辛熱啖炙爆馳騁田獵冒涉煙塵勞動外情喪明之本皆不內外因治之</p>
<p>按論中所言致證之因至為詳悉惜乎其方多本於風熱及水臟陽虛處治而未備學者當自為通變矣</p>

<h3>論偷針眼</h3>
<p>巢氏曰凡眼內眥頭忽結成疱三五日間便生濃汁世呼為偷針此由熱氣客在眥間熱搏於津液所成但其勢輕者小小結聚汁潰熱歇乃瘥</p>
<p>謹按世傳眼眥初生小疱視其背上即有細紅點如瘡以針刺破眼時即瘥故名偷針實解太陽經結熱也人每試之有驗然巢氏但具所因而不更分經絡其諸名實所遇者多矣</p>

<h2>眼目治法</h2>

<h3>治風之劑</h3>
<p>局方密蒙花散治風氣攻注兩眼昏暗眵淚羞明並暴赤腫</p>
<p>羌活　白蒺藜（炒）　木賊　密蒙花　石決明（各一兩）　菊花（二兩）</p>
<p>上為末每服二錢茶清食後調下</p>
<p>三因羌活散治風毒上攻眼目昏澀翳膜生瘡及偏正頭疼目小黑花累累者</p>
<p>羌活　川芎　天麻　青皮　旋覆花　南星（炮）　藁本（各一兩）</p>
<p>上為末每服二錢水煎入姜三片薄荷七葉</p>
<p>按以上並足太陽厥陰藥也</p>
<p>東垣明目細辛湯治兩目發赤微痛羞明畏日怯風寒怕火眼睫成紐眵糊多癮澀而難開眉攢腫悶鼻塞涕唾稠黏大便秘澀</p>
<p>麻黃　羌活（各三錢）　防風（二錢）　藁本　白茯苓　當歸尾（各一錢）　川芎　細辛　蔓荊子（各半錢）　荊芥穗（一錢半）　生地黃（一錢酒製）　椒（八個）　桃仁（二十個）　紅花（少許）</p>
<p>上㕮咀分作四服每服水煎食後熱服</p>
<p>按此足太陽厥陰手少陰藥也</p>
<p>機要四物龍膽湯治目赤暴發雲翳疼痛不可忍</p>
<p>四物湯（各半兩）　羌活　防風（各三錢）　防己　龍膽草（各二錢）</p>
<p>上㕮咀作數服水煎</p>
<p>按此足厥陰太陰太陽藥也</p>
<p>防風飲子治拳毛倒睫</p>
<p>黃耆　甘草　人參（各一錢）　葛根（半錢）　防風　細辛葉　蔓荊子（各半錢）　當歸（七分半）</p>
<p>上㕮咀作一服水煎食後服</p>
<p>按此足太陽陽明手足太陰藥也</p>

<h3>治熱之劑</h3>
<p>局方洗心散</p>
<p>方見熱門</p>
<p>濟生羊肝丸治肝經有熱目赤睛疼視物昏澀</p>
<p>羊肝（一具生用局方用白羊肝）　黃連（去須為末）</p>
<p>上先將羊肝去筋膜於沙盆內搗爛入連末杵和丸如梧子大每五十丸用熟水送下</p>
<p>按此手少陰足太陰厥陰藥也</p>
<p>東垣瀉熱黃連湯治眼暴發赤腫疼痛</p>
<p>黃芩（酒製炒）　黃連（同上制）　草龍膽　生地黃（各一兩）　升麻（半兩）　柴胡（一兩）</p>
<p>上㕮咀每四錢水煎去滓於日午前飯後熱服</p>
<p>按此手少陰太陰足陽明少陽少陰藥也</p>

<h3>治風熱之劑</h3>
<p>局方明目流氣飲治風熱上攻眼目視物不明常見黑花當風多淚隱澀難開</p>
<p>大黃（煨）　牛蒡子（炒）　川芎　菊花　白蒺藜（炒）　細辛　防風　玄參　山梔　黃芩　甘草（炙）　蔓荊子　荊芥　木賊（各一兩）　草決明（一兩半）　蒼朮（泔浸炒二兩）</p>
<p>上為末每二錢臨臥用溫酒調下</p>
<p>按此手足三陰足陽明太陰藥也</p>
<p>洗肝散治風毒上攻暴作赤目腫痛難開隱澀眵淚</p>
<p>薄荷葉　當歸　羌活　防風　山梔仁　甘草　大黃　川芎（各二兩）</p>
<p>上為末每二錢食後煎水調下</p>
<p>按此足太陽厥陰手足太陰藥也</p>
<p>錢氏瀉青丸治目暴發赤腫疼痛</p>
<p>方見熱門</p>
<p>按此足太陽少陽太陰厥陰藥也</p>
<p>東垣連翹飲子治目中溜火惡日與火癮澀小角緊久視昏花迎風有淚</p>
<p>蔓荊子　生甘草　連翹（各三分）　柴胡（二分）　黃芩（酒製半錢）　生地黃　當歸　紅葵花　人參（各三分）　黃耆　防風　羌活（各半錢）　升麻（一錢）</p>
<p>上㕮咀作一服水煎食後熱服</p>
<p>按此足三陽少陰厥陰藥也</p>

<h3>治濕熱之劑</h3>
<p>神芎丸治濕熱內甚目赤腫或白睛黃色</p>
<p>方見火門</p>
<p>按此足陽明厥陰藥也</p>
<p>東垣龍膽飲子治肝眼流膿生疳翳濕熱為病</p>
<p>黃芩（炒）　青蛤粉　羌活　草龍膽（各三錢）　麻黃（一錢半）　蛇蛻皮　穀精草　川鬱金炙甘草（各半錢）　升麻（二錢）</p>
<p>上細末每二錢食後茶調服</p>
<p>按此足太陽陽明手足太陰藥也以上六方宜隨表裡而輕重之亦不可例用</p>

<h3>理血之劑</h3>
<p>局方明目地黃丸治男女肝腎俱虛風邪所乘熱氣上攻目翳遮睛目澀多淚</p>
<p>牛膝（酒浸三兩）　石斛　枳殼（炒）　杏仁（去皮炒）　防風（各四兩）　生熟地黃（各一斤）</p>
<p>上為末煉蜜丸如梧子大每三十丸食前鹽湯下</p>
<p>按此出太陽例又氣藥也</p>
<p>簡易加減駐景丸治肝腎氣虛兩目昏暗視物不明</p>
<p>車前子（炒二兩）　熟地黃　當歸（各五兩）　楮實子　川椒（炒各一兩）　五味子　枸杞子（各二兩）　菟絲子（酒製半斤）</p>
<p>上為末蜜和丸如梧子大每三十丸食前溫酒下</p>
<p>謹按肝為相火有瀉無補況陰水虛而陽火實病目者多故此二方蓋補肝之陰虛也頗有理故收入</p>
<p>地芝丸治目不能遠視能近視或亦妨近視</p>
<p>生地黃（焙乾）　天門冬（去心各四兩）　枳殼（二兩炒）　甘菊花（二兩）</p>
<p>上為細末煉蜜為丸如桐子大茶清送下百丸食後</p>

<h3>理氣之劑</h3>
<p>局方定志丸治眼不能近視反能遠視者</p>
<p>白茯苓　人參（各三兩）　遠志（去心）　菖蒲（各二兩）</p>
<p>上為細末煉蜜丸如梧子大以硃砂為衣每服七丸至二三十丸溫米飲下食後日三服</p>
<p>按以上二方手太陰少陰藥也</p>
<p>濟生桑白皮散治肺氣壅塞毒氣上攻眼目白睛腫脹日夜疼痛</p>
<p>玄參　桑白皮　枳殼（炒）　升麻　杏仁（炒）　旋覆花　防風　赤芍　黃芩　甘菊花　甘草（炙）　甜葶藶（炒各一兩）</p>
<p>上㕮咀每半兩入姜三片煎</p>
<p>按此又治風熱之劑也出太陽例</p>

<h3>養陽之劑</h3>
<p>東垣神效黃耆湯治渾身麻木不仁或頭面或手或腿腳麻木不仁兩目緊急縮小及羞明畏日或視物無力</p>
<p>黃耆（二兩）　人參（八錢）　炙甘草（一兩）　蔓荊子（三錢）　白芍（一兩）　陳皮（半兩）</p>
<p>上㕮咀每五錢水煎臨臥熱服</p>
<p>蓋氣聰明湯治飲食不節勞役形體脾胃不足得內障耳鳴或多年目昏暗視物不能此藥能令人目廣大久服無內外障耳鳴耳聾之患</p>
<p>黃耆　甘草　人參（各半兩）　升麻　葛根（各三錢）　蔓荊子（一錢半）　芍藥　黃柏（酒炒各一錢）</p>
<p>上㕮咀每服三錢水煎臨睡熱服近五更再服之得腫更妙如煩悶或有熱漸加黃柏春夏加之盛暑夏月倍之若此一味多則不效</p>
<p>人參補胃湯治勞役所傷飲食不節內障昏暗</p>
<p>前黃耆湯減陳皮耆再減半加黃柏（一兩酒拌透）</p>
<p>上㕮咀每服三四錢水煎食遠稍熱服後兩目廣大視物如童時覺兩腳踏地不知高下蓋冬天多服升陽藥故也病減住服</p>
<p>按以上手足太陰少陰藥也</p>

<h3>滋陰之劑</h3>
<p>東垣連柏益陰丸</p>
<p>羌活　獨活　甘草　當歸尾（制）　防風　五味子（各半兩）　石決明（燒三錢）　草決明　細黃芩　黃柏　知母　黃連（酒拌炒各一兩）</p>
<p>上件為細末煉蜜為丸如綠豆大每服五十丸漸加至百丸食遠茶清送下常多服補陽湯少服此丸</p>
<p>滋陰腎氣丸此壯水之主以鎮陽光</p>
<p>熟地黃（三兩）　牡丹皮（半兩）　生地黃（四兩）　澤瀉　茯苓（各二兩半）　當歸尾　山茱萸　柴胡　五味子　乾山藥（各半兩）</p>
<p>上件於石臼中杵為細末煉蜜丸如桐子大每服五七十丸鹽湯空心服</p>
<p>按以上並少陰藥也</p>

<h3>養陽滋陰之劑</h3>
<p>局方菊睛丸治肝腎不足眼目昏暗常見黑花多淚</p>
<p>枸杞子（三兩）　蓯蓉（酒浸炒）　巴戟（去心各一兩）　甘菊花（四兩）</p>
<p>上為末煉蜜丸如梧子大每五十丸溫酒鹽湯食遠任下</p>
<p>東垣滋陰地黃丸治眼目瞳子散大於黃睛視物無的或卒然見非常之處</p>
<p>熟地黃（一兩）　生地黃（一兩半）　柴胡（八錢）　天門冬　炙甘草　枳殼（各三錢）　人參地骨皮（各二錢）　黃連　五味子（各三錢）　黃芩（半兩）　當歸身（半兩酒拌焙）</p>
<p>上件為細末煉蜜為丸如綠豆大每百丸溫茶清送下日進二次忌辛辣生冷之物</p>
<p>按此二方足少陰之劑也前方主右腎此方主左腎之藥故亦異爾</p>
<p>補陽湯治陽不勝其陰乃陰盛陽虛則九竅不通青白翳見於大眥及足太陽少陰經中郁遏足厥陰肝經氣不得上通於目故青白翳內阻也當於太陽少陰經中九原之下以蓋肝中陽氣衝天上行此乃先補其陽後於足太陽太陰標中（標者頭也）瀉足厥陰肝經火下伏於陽中乃次治也內經云陰盛陽虛則當先補其陽後瀉其陰是也每日清晨服補陽湯臨臥服益陰丸若天色變飲食不調俱不得服</p>
<p>羌活　獨活　甘草　人參　熟地黃　黃耆　白朮（各一兩）　澤瀉　陳皮（各半兩）　生地黃　白茯苓　知母（炒各三錢）　柴胡（三兩）　防風　白芍（各半兩）　肉桂（一錢）　當歸身（酒製三錢）</p>
<p>上同為粗末每服半兩水煎空心服之</p>
<p>沖和養胃湯治內障眼得之脾胃元氣衰弱心火與三焦俱盛飲食失節形體勞役心不得休息故上為此疾服之神效</p>
<p>柴胡（七錢）　防風（半兩）　羌活　炙甘草　黃耆（各一兩半）　當歸（制）　白朮　升麻　人參葛根（各一兩）　白芍（六錢）　白茯苓（三錢）　乾薑（一錢）　五味子（二錢）　黃芩　黃連（各七錢）</p>
<p>上㕮咀每五六錢水煎食遠稍熱服</p>
<p>按以上足三陽手足太陰藥也</p>
<p>治障翳諸方</p>
<p>龍木論還睛丸治眼內赤澀有花或黑或白或紅皆因肝臟積熱肺受風邪初患之時宜令針治諸穴內服此</p>
<p>人參　桔梗　黃芩　熟地黃　防風　茺蔚子　車前子　知母（各二兩）　細辛　五味子（各二兩半）　玄參（半兩）</p>
<p>上為末煉蜜丸如梧子大空心茶下十丸</p>
<p>按本論治內障諸方與此相類者甚多姑存此法</p>
<p>局方蟬花無比散治大人小兒風毒傷肝或為氣攻一切眼目昏暗漸生翳膜及久患頭風牽搐兩眼漸漸細小連眶赤爛</p>
<p>茯苓　甘草（炙）　防風（各四兩）　石決明（鹽水煮研如粉）　川芎　羌活　當歸（各三兩）赤芍（十兩炒）　蒺藜（炒半斤）　蟬蛻（二兩）　蒼朮（十二兩）　蛇蛻（一兩）</p>
<p>上為末每三錢食後米泔調茶清亦得</p>
<p>按此足三陽太陰厥陰藥也</p>
<p>蟬花散治肝經蘊熱毒氣上攻眼目赤腫多淚羞明一切風熱昏翳</p>
<p>穀精草　菊花　蟬蛻　羌活　甘草（炙）　白蒺藜（炒）　草決明　防風　山梔　川芎　密蒙花　木賊　荊芥穗　黃芩　蔓荊子</p>
<p>上為末每二錢食後茶清調下</p>
<p>按此足太陽少陽厥陰手太陰藥也</p>
<p>本事方羊肝丸</p>
<p>菟絲子　車前子　麥門冬　決明子　茯苓　五味子　枸杞子　茺蔚子　苦葶藶　蕤仁　地膚子　澤瀉　防風　黃芩　杏仁（炒）　細辛　桂心　青葙子（各一兩）　熟地黃（一兩半）　白羯羊肝（只用子肝一片薄切新瓦上炒乾）</p>
<p>上為細末煉蜜為丸如梧子大每服三四十丸溫水下日三次</p>
<p>按此足太陽少陰手太陰少陰藥也</p>
<p>秘方撥雲退翳丸　皇統年間醫官劉昌祖傳於世</p>
<p>栝蔞根　枳實　甘草（炙）　蔓荊子（焙）　薄荷（各五錢）　川芎　木賊（浸一宿焙）　密蒙花　荊芥穗　地骨皮　羌活　白蒺藜　甘菊花（各一兩）　蛇蛻　黃連（各三錢）　川椒（七錢半炒去目）　當歸（一兩半酒浸焙乾）　蟬蛻（三錢）</p>
<p>上為細末煉蜜丸每兩作十丸每服一丸食後臨臥日進三服翳者米泔水下睛暗當歸湯下內障木香湯下</p>
<p>按此足太陽厥陰手少陰藥也然翳膜之疾有氣血虛實或夾痰熱七情六淫或陰火動濕熱致者種種不同皆宜求責但以上法不能以盡病情之變學者宜擴充焉</p>
<p>點洗諸方</p>
<p>局方湯泡散治肝經風熱上壅眼目赤澀睛疼多淚</p>
<p>赤芍　當歸　黃連（等分）</p>
<p>上為末每二錢湯頓調熱洗日三五次御藥院方加荊芥</p>
<p>三因立勝散治風熱攻眼隱澀羞明腫痛</p>
<p>黃連　秦皮　防風　黃芩（等分）</p>
<p>上㕮咀水煎熱用新羊毫筆蘸刷洗眼</p>
<p>金露膏除昏退翳截定疼</p>
<p>蕤仁（槌碎）　黃丹（各一兩）　黃連（半兩）　蜜（六兩）</p>
<p>上先將黃丹炒令紫色入蜜攪勻下長流水四升以嫩柳枝五七莖一把定攪之次下蕤仁候滾十數沸又下黃連用柳枝不住手攪疑至升七八合罩蘺內傾藥在紙上慢慢滴之勿令塵汙如有瘀肉加硇砂末一錢上火上慢開入前膏子內用</p>
<p>龍木論云患傷寒熱病後切不可點恐損眼也斯言可以為藥禁云</p>
<p>寶鑑春雪膏治風熱上攻眼目昏暗癢痛癮澀難開多眵淚羞明疼痛或生翳膜</p>
<p>黃連（四兩銼用童便二升浸一宿去連用淬甘石）　南爐甘石（十二兩淬便汁浸）　好黃丹（六兩水飛）　硇砂（一錢細研水調在盞內頓干為度）　乳香　烏魚骨（燒存性）　當歸（各三錢）　麝香　輕粉（各少許）　白丁香（半錢）</p>
<p>上各研另貯先用好蜜一斤四兩煉去蠟卻下甘石末不住手攪次下丹次下諸藥末不住手攪至紫金色不黏手為度搓作鋌子每用一粒新水磨化時時點之忌酒濕面蕎麥之類</p>
<p>拔萃方㗜藥治偏頭疼眼疾</p>
<p>蒼耳頭　薄荷葉　盆硝　石膏（各一錢亂文者）　乳香　華細辛　貫芎（各半錢）</p>
<p>上為極細末早午夕三時㗜鼻</p>
<p>寶鑑方無蒼耳乳香細辛有荊芥桔梗</p>
<p>蟾光膏治遠年病目不通道路退去云膜須用十二月開成日合</p>
<p>白砂蜜（四兩用隔年蔥一根去須皮切短與蜜同煮去白膜要候蔥熟為度以綿濾淨紙取蠟面）黃丹　密陀僧（各水飛三錢生用）　爐甘石（火煆五錢水飛）</p>
<p>以上三味研極細傾入前蜜中桃柳無節者各一枝攪勻</p>
<p>當歸　赤芍　杏仁（湯泡去皮尖各五錢）　黃連（去蘆淨二兩）　川芎（半兩）　秦皮　訶子皮　防風　石膏　玄精石　井泉石　無名異　玄參　代赭石　石決明</p>
<p>以上十味各三錢㕮咀用雪水或長流水五升於銀器內熬至二升濾去滓淨再熬至一升傾入前藥蜜內銀器內慢火熬紫金色時再下後藥勿令過火</p>
<p>乳香　沒藥　琥珀　硃砂　蕤仁（各三錢）</p>
<p>以上五味先乾研極細入蕤仁研細水飛澄清極細才傾入前藥一同復熬以箸點藥於水中不散為度勿令過與不及取下於土中埋七日取出置於銀器或瓷器中如法收貯便再添入後細藥以桃柳枝攪勻</p>
<p>南硼砂　珍珠　珊瑚枝　龍腦（各一錢）　麝香（半錢）</p>
<p>上五味研極細入藥中封定如有取不盡藥用淨水斟酌洗渲熬過另放洗眼或膏子稠了傾些小調解</p>

<h3>灸雀目疳眼法</h3>
<p>寶鑑云小兒雀目夜不見物灸手大指甲後一寸內臁橫大頭白肉際灸一炷如小麥大</p>
<p>小兒疳眼灸合谷二穴各一壯炷如小麥大在手大指次指兩骨間陷者中</p>
<p>按灸法詳見資生等經茲不備錄</p>

<h1>卷三十</h1>

<h2>牙齒門</h2>

<h3>論牙齒諸痛所因</h3>
<p>東垣曰夫齒者腎之標口者脾之竅諸經多有會於口者其牙齒是也手足陽明之所過上齦隸於坤土乃足陽明胃之脈貫絡也止而不動下齦嚼物動而不休手陽明大腸之脈所貫絡也手陽明惡寒飲而喜熱足陽明喜寒飲而惡熱其病不一牙者腎之標亦喜寒寒者堅牢為病不同熱甚則齒動齦斷袒脫作痛不已故所治療不同也有惡寒作痛者有惡熱而作痛者有惡寒又惡熱而作痛者有惡寒飲少熱飲多而作痛者有惡熱飲少寒飲多而作痛者有牙齒動搖而作痛者有齒袒而為痛者有齒齦為疳所蝕缺少血出為痛者有齒齦腫起為痛者有脾胃中有風邪但覺風而作痛者又有牙上多為蟲所蝕其齒缺少而色變為蟲牙痛者有胃中氣少不能於寒袒露其齒作痛者有牙齒疼痛而穢臭之氣不可近者痛既不一豈可一藥而盡之哉</p>
<p>按此論齒惡寒熱等作痛本手足陽明動搖齦脫本足少陰故此三經所主為多然齒袒蟲疳濕熱齦腫血出作痛痛而穢臭者皆胃熱火盛所致亦有諸經錯雜之邪與夫外因者故以上病機現證甚詳學者宜究其機而處治焉</p>

<h3>論牙痛分三因</h3>
<p>陳無擇云齒為關門腎之榮骨之餘也腎衰則齒豁精固則齒堅又大腸支脈在牙齦主灌注於牙大腸壅則齒為之浮大腸虛則齒露挾風則攻目頭面疳䘌則齲脫為痔皆氣鬱而生諸證不同治之</p>
<p>謹按頭面外冒風寒或口吸寒冷致牙痛者皆外因也實熱或陰虛火動骨蒸所致氣鬱血熱蟲疰皆內因也硬物所支打擊等致皆不內外所因也故諸證不同治之陳止言經病而不具三因者恐傅梓時脫簡爾</p>

<h3>論齒痛為風熱濕熱所致</h3>
<p>東垣曰劉經歷之內年三十餘病齒痛不可忍須騎馬外行口吸涼風則痛止至家則其痛復作家人以為祟神禱於巫師而不能愈病乃濕熱為邪也足陽明多血多氣加以膏粱之味助其濕熱故為此病因立一方不須騎馬常令風寒之氣生於齒間以黃連胡桐淚之苦寒新薄荷葉荊芥穗之辛涼四味相合而作風寒之氣治其濕熱為主以新升麻之苦平行陽明經為使牙齒骨之餘以羊䯒骨灰補之為佐麝香少許入肉為引用為細末擦之痛乃減半又以調胃承氣湯去硝加黃連以治其本服之下三兩行其痛良愈遂不復行</p>
<p>按此論實熱例而合辛涼風劑蓋風能勝濕苦以泄熱也今世俗有以大戟芫花小麥椒細辛蒼耳熬湯熱嗽而牙痛立止者正同此例大抵人之牙齒致病實多內則氣鬱血熱骨蒸等因外則咀炙熱受寒冰鹹酸辛辣之味適口豈不漬搏耶且如以醋沃石則石為蘇況人之骨余者乎然雖經絡之喜寒熱氣不同所受病異者則豈全在標爾</p>

<h2>牙齒治法</h2>

<h3>治風之劑</h3>
<p>局方細辛散治風蛀牙疼腮頷浮腫</p>
<p>荊芥穗　細辛（各一兩）　砂仁（半兩）　白芷　紅椒　草烏（各二兩）　鶴蝨　牙皂角　蓽茇（各半兩）</p>
<p>上為末每少許頻擦患處有涎吐之仍用水灌嗽</p>
<p>按此手陽明足少陰厥陰藥也</p>
<p>三因玉池散治風蛀牙疼腫癢動搖牙齦潰爛宣露出血口氣</p>
<p>地骨皮　白芷　升麻　防風　細辛　川芎　槐花　當歸　藁本　甘草（等分）</p>
<p>上為末每用一字揩之痛甚取二錢水盞半黑豆半合姜三片煎嗽</p>
<p>按此手足陽明厥陰藥也</p>
<p>百一選方治風牙疼</p>
<p>白芷（一兩）　硃砂（一分）</p>
<p>上為末煉蜜丸櫻桃大每一丸擦牙上</p>
<p>按此手陽明之的藥也</p>
<p>御藥院方獨活散治風毒牙疼牙根腫痛</p>
<p>川芎　獨活　羌活　防風（各半兩）　細辛　荊芥　薄荷　生地黃（各二錢）</p>
<p>上㕮咀每三錢水煎漱咽</p>
<p>按此足太陽厥陰少陰藥也</p>
<p>元戎立效散治牙疼</p>
<p>小椒　露蜂房　青鹽（等分）</p>
<p>上為細末煎數沸熱嗽即止</p>
<p>按此足少陰藥也</p>
<p>東垣羌活散治風寒寒濕犯腦項筋急牙齒動搖肉齦袒脫疼痛苦楚</p>
<p>麻黃（去節三兩）　羌活（一錢半）　柴胡（半兩）　升麻　蒼朮（各半兩）　草豆蔻（一錢）　防風（三分半）　藁本（三分）　細辛（少許）　當歸身（六分）　白芷　桂（各三分）　羊脛骨灰（二錢半）</p>
<p>上為末先以溫水漱過擦之</p>
<p>按此足三陽太陰藥也</p>

<h3>治寒之劑</h3>
<p>御藥院方丁香散治牙齒</p>
<p>丁香　蓽茇　蠍梢　大椒（等分）</p>
<p>上為末每少許擦於患處</p>
<p>按此足陽明太陰藥也</p>
<p>萆薢散搐藥</p>
<p>萆薢　良薑　胡椒　細辛（等分）</p>
<p>上為末每少許溫水隨痛處鼻內搐</p>
<p>按此足少陰太陰藥也</p>
<p>東垣白芷散治大寒犯腦牙齒疼痛</p>
<p>麻黃　草豆蔻（各一錢半）　黃耆　升麻（各二錢）　吳茱萸　白芷（各四分）　當歸（一錢）藁本（三分）　熟地黃（一錢）　桂枝（二分半）　羌活（八分）</p>
<p>上為末先用溫水漱淨以藥擦之</p>
<p>按此手足陽明太陽厥陰藥也</p>

<h3>治風熱之劑</h3>
<p>元戎胡桐淚散治足陽明經虛風熱所襲流傳牙齒攻注牙齦則致腫結妨悶甚者與齦間津液相搏化為濃汁宜用此藥</p>
<p>胡桐淚　石膽礬　黃礬　蘆薈　升麻（各半兩）　麝香　亂髮灰（各一錢）　硃砂　細辛　當歸身　川芎　牛膝（各二錢半）</p>
<p>上為末先以甘草湯漱口後用藥少許敷之以常用少許擦牙去風熱消腫化毒牢固永無牙宣疳血之病按此足陽明厥陰藥也</p>
<p>犀角升麻湯治陽明經受風熱口唇頰車連牙腫痛</p>
<p>犀角（七錢半）　升麻（五錢）　防風　羌活（各三錢半）　川芎　白芷　白附子　黃芩（各二錢半）　甘草（一錢半）</p>
<p>上㕮咀水煎服</p>
<p>按此手足陽明太陽藥也</p>

<h3>治寒熱之劑</h3>
<p>東垣當歸龍膽散治寒熱停牙痛</p>
<p>麻黃　升麻　黃連　龍膽草　草豆蔻（各一錢）　白芷　當歸尾　骨灰（各半兩）　生地黃（五分）</p>
<p>上件為末擦之</p>
<p>按此太陽陽明少陰厥陰藥也</p>
<p>益智仁律散治寒熱牙疼</p>
<p>草豆蔻（二錢二分）　木律（二分）　熟地黃　益智仁　骨灰（各錢半）　升麻（一錢半）　黃連　當歸（各四分）</p>
<p>上為末乾擦之如寒多不用木律</p>
<p>按此足陽明厥陰藥也</p>
<p>麝香散治熱多寒少牙露根肉齦脫血出齒動欲落大作疼痛妨食涼少忤熱多</p>
<p>麻黃根（一分）　草豆蔻　黃連（各一錢半）　升麻（一錢）　益智仁（二分半）　當歸　生地黃　漢防己（酒製）　人參（各三分）　熟地黃（二分）　骨灰（二錢）　麝（少許）</p>
<p>上為抹擦之</p>
<p>按此足陽明太陰藥也</p>

<h3>攻下之劑</h3>
<p>元戎調胃丸治齒痛血出不止</p>
<p>上以謂胃承氣湯為末蜜丸服</p>
<p>升麻丸治陽有熱攻注牙齒腫痛脈洪大而實</p>
<p>細辛　升麻　防己　羌活　牽牛　大黃</p>
<p>上等分煉蜜丸桐子大每二十丸溫水臨睡服</p>
<p>按此二方陽明例藥也論云病源有手陽明之支脈入於齒齒是骨之所終髓之所養若風冷客於經絡傷於骨髓冷氣入齒根則齒痛或胃與大腸俱熱大便秘結經絡壅滯而齒齦痛者治法不同也</p>

<h3>清胃涼血之劑</h3>
<p>東垣清胃散治因服熱藥使上下牙疼不可忍引頭腦滿面發熱大痛喜寒惡熱</p>
<p>生地黃（二分酒製）　升麻（一錢）　牡丹皮（半錢）　當歸（三分）　黃連（三分）</p>
<p>上作末為一服水煎冷服</p>
<p>神功丸治多食肉人口臭不可近牙齒疳蝕牙齦肉將脫齒落血不止</p>
<p>黃連（酒製）　砂仁（各半兩）　生地黃　甘草（各三錢）　藿香葉　木香　當歸身　蘭香葉（如無藿香葉代之各一錢）　升麻（二錢）</p>
<p>上為末湯浸蒸餅丸如綠豆大每服百丸至二百丸白湯食遠服</p>
<p>按此二方並陽明例藥也</p>

<h3>治蟲之劑</h3>
<p>秘方馬夜眼燒存性為末敷上立愈</p>
<p>瑞竹堂方治蟲牙疼</p>
<p>天仙子不以多少燒煙用竹筒抵牙引煙燻之其蟲即死</p>
<p>謹按牙齦生蟲乃陽胃土濕熱甚而生也學者宜治其本</p>
<p>補劑</p>
<p>金匱八味丸治腎虛牙痛</p>
<p>方見補虛門</p>
<p>三因安腎丸治虛壅牙齒疼痛浮腫</p>
<p>方見腰痛門</p>
<p>按此二方並少陰例藥也</p>
<p>取牙藥</p>
<p>本事方取牙落不犯手</p>
<p>草烏　蓽茇（各兩半）　川椒　細辛（各三兩）</p>
<p>上為末每少許揩在患處其牙自落</p>
<p>謹按牙齒動搖多因陽明風熱或濕熱疳蝕牙齦坦露故久則動搖脫之漸也然亦宜求其本而治其內堅藥擦其外庶或有可安之意否則一以動搖取之非也況此藥太躁恐非所宜姑採之以備其例爾堅牙藥</p>
<p>聖濟總錄方治牙齒動搖</p>
<p>黑錫半斤大鍋內化成汁入桑條灰柳木槌研合成砂以熟絹羅為末每日早辰揩牙溫水漱在盂內以水洗眼能明目黑鬚鬢</p>
<p>食療云治牙動及血䘌並瘥其齒堅牢</p>
<p>皂角（二錠）　鹽（半兩）</p>
<p>上燒令赤細研夜夜用擦牙齒一月</p>
<p>西嶽華峰方</p>
<p>豬牙皂角及生薑　西國升麻熟地黃　木律旱蓮槐角子　細辛荷葉要相當（荷葉取心）　青鹽等分同燒煆　研細將來用最良　揩牙牢牙髭發黑　誰知世上有仙方</p>
<p>元戎麝香間玉散</p>
<p>酸石榴皮　訶子（各二兩）　升麻　綠礬（枯）　何首烏　青鹽　百藥煎　五倍子　沒石子（各兩半）　白茯苓（一兩）　石膽礬　細辛（各半兩）　荷葉灰　白檀　川芎　白芷　甘松　茯苓茴香　藿香葉　豬牙皂角（灰）　木鱉子（各二錢）　蓽茇　青黛（各一錢半）　麝香（一錢）　腦子（半錢）</p>
<p>上為末用藥後茶清漱又方無腦子加沉香二錢</p>
<p>瑞竹堂方蒺藜散治打動牙齒</p>
<p>蒺藜根一味燒灰貼動處</p>
<p>東垣白牙散</p>
<p>升麻（一錢）　骨灰（二錢）　白芷（七分）　石膏（一錢半）　麝香（少許）</p>
<p>上為末先以溫水漱擦之</p>
<p>按齒者骨之餘精氣所養然無病不可常擦蓋精氣腎氣反有所惡耳昔人有以苦參揩牙久病腰者腎受傷也此其鏗焉以上方宜隨證選用</p>
<p>嚴氏香鹽散常用牢牙去風冷蛀齲宣露一切齒疾</p>
<p>大香附子（炒令極黑三兩）　青鹽（半兩另研）</p>
<p>上為細末如常法擦用</p>

<h1>卷三十一</h1>

<h2>腰痛門</h2>

<h3>內經敘諸經腰痛</h3>
<p>經曰足太陽脈令人腰痛引項脊尻背如重狀　少陽令人腰痛如以針刺其皮中循循然不可以俯仰不可以顧　陽明令人腰痛不可以顧顧如有見者善悲　足少陰令人腰痛痛引脊內廉　厥陰之脈令人腰痛腰中如張弓弩弦　太陰腰痛下如有橫木居其中甚則遺溲</p>
<p>按本論備言諸經及奇經同陰解脈等為痛並刺法甚詳宜玩本文</p>
<p>又曰太陽所至為腰痛巨陽虛則腰背頭項痛是動則項如拔挾脊痛腰似折髀不可以曲　腰者腎之腑轉搖不能腎將敗矣</p>
<p>脈經曰凡有所用力舉重若入房過度汗出如浴水則傷腎腎脹者腹滿引背央央然腰髀痛　腎著之為病從腰以下冷腰重如帶五千錢</p>
<p>按此云用力以下為內傷腎著是外困也</p>

<h3>脈法</h3>
<p>脈經曰尺脈沉腰背痛腰痛時時失精飲食減少其脈洪滑而遲此為可治</p>
<p>劉三點曰腰痛之脈皆沉而弦沉弦而緊者為寒沉弦而浮者為風沉弦而濡細者為濕沉弦而實者為閃肭</p>

<h3>論腰痛為虛宜補</h3>
<p>東垣曰太陽氣虛則邪客之痛病生矣夫邪者是風熱寒濕燥皆能為病大抵寒濕多而風熱少然有房室勞傷腎虛腰痛者是陽氣虛弱不能運動故也陽之不足宜補陽如膏粱之人久服陽藥醉以入房損其真陰腎氣熱則腰脊痛而不能舉久則髓減骨枯骨枯發為骨痿陰之不足宜補陰</p>

<h3>論腰痛宜刺</h3>
<p>經云腰痛上寒不可顧取足太陽陽明　腰痛上熱取足厥陰不可以俯仰取足少陽東垣云蓋足之三陽從頭走足足三陰從足入腹經所過處皆能為痛治之者當審其何經所過分野循其空穴而刺之審其寒熱而藥之假令足太陽令人腰痛引項脊尻背如重狀刺其郄中太陽二經出血余皆仿此</p>
<p>按本篇論刺法甚詳宜玩本文然太陽腰痛刺委中出血效速王注經中更言灸疑誤灸者宜腎俞腰俞穴</p>

<h3>論腰痛宜下</h3>
<p>子和云腰者腎之腑為大關節血氣不行則沉痛不能轉側世人多服補腎藥鮮有效者惟用牽牛甘遂等藥大瀉其濕其痛自可</p>
<p>按此論治只是謂氣鬱氣挫經壅血瘀及濕熱甚者宜行此法至於氣血不足腎虛之類皆未宜輕舉宜以脈體別之丹溪有曰腰痛脈大者腎虛脈澀者瘀血有濕熱成痰者不可不辨</p>

<h3>論腰痛分三因</h3>
<p>陳無擇云六經腰痛皆外因大抵太陽少陰多中寒少陽厥陰多中風熱太陰陽明多燥濕以類推之失志傷腎鬱怒傷肝憂思傷脾皆致腰痛者以肝腎同系脾胃表裡脾滯胃閉最致腰痛其證虛羸不足面目黧黑遠行久立力不能盡失志所為也腹急脅脹目視䀮䀮所祈不得意淫於外宗筋弛縱及為白淫鬱怒所為也肌肉濡漬痹而不仁飲食不化腸胃脹滿閉墜腰脅憂思所為也此屬內因腎著腰痛腰冷如水身重不渴小便自利飲食如故腰以下冷重如帶五千錢因作勞汗出衣里冷濕久久得之腎腰傴僂腫重引季脅痛因於墜墮惡血流滯及房勞疲力耗竭精氣致腰疼痛此屬不內外因補瀉施治</p>
<p>按此所論病機甚詳惜乎方治所略今聊具其例一二於下學者自宜推格</p>

<h2>腰痛治法</h2>

<h3>治風之劑</h3>
<p>小續命湯治因風腰痛（方見中風門三因方加槐仁炒）</p>
<p>三因獨活寄生湯治腎虛臥冷濕當風所得</p>
<p>獨活（三兩）　桑寄生　杜仲（炒）　細辛　牛膝　秦艽　茯苓　白芍　桂心　川芎　防風甘草（炙）　人參　熟地黃　當歸（各等分）</p>
<p>上㕮咀每四錢水煎空心服</p>
<p>按此足少陰厥陰藥也</p>
<p>牛膝酒治傷風毒腰痛</p>
<p>牛膝　川芎　羌活　地骨皮　五加皮　薏苡仁（各一兩）　生地黃　甘草（各十兩）　海桐皮（二兩）　杜仲（一兩）</p>
<p>上㕮咀帛裹入無灰酒浸各二七日夏三五日每服一杯日三五次</p>
<p>按此足太陽少陰藥也</p>

<h3>治寒濕之劑</h3>
<p>濟生朮附湯治濕傷腎經腰重冷痛小便自利</p>
<p>附子　白朮（各一兩）　杜仲（炒半兩）</p>
<p>上㕮咀每四錢入姜煎</p>
<p>三因腎著湯治腎虛為病身重腰冷如水洗狀不渴小便自利食如故腰以下冷痛如帶五千錢</p>
<p>茯苓　白朮（各四兩）　乾薑　甘草（炙各二兩）</p>
<p>上㕮咀每四錢水煎空心冷服本方姜苓各四兩</p>
<p>按此二方足少陰藥也</p>

<h3>治風寒濕之劑</h3>
<p>局方五積散治感寒濕脾胃氣閉腰痛（方見濕門三因方加桃仁）</p>
<p>東垣川芎肉桂湯治冬月露臥感寒濕腰痛用此代針</p>
<p>羌活（一錢半）　柴胡　肉桂　桃仁　當歸尾　蒼朮　甘草（炙）　川芎（各一錢）　獨活　曲（炒各半錢）　漢防己（酒製）　防風（各三分）</p>
<p>上㕮咀作一服好酒三盞煎至一盞食前暖處溫服麻黃蒼朮湯治寒濕所客身體沉重腰痛面色痿黃</p>
<p>麻黃　澤瀉　白茯苓　炒曲　陳皮（各一錢）　蒼朮（二錢）　杏仁（十個）　桂枝　草豆蔻半夏　豬苓（各半錢）　黃耆（三分）　甘草（炙二錢）</p>
<p>上㕮咀作一服水煎食前溫服</p>
<p>按此足太陽少陰藥也</p>

<h3>治濕熱之劑</h3>
<p>東垣獨活湯治因勞役濕熱自甚腰痛如折沉重如山</p>
<p>羌活　防風　獨活　桂　大黃（煨）　澤瀉（各三錢）　甘草（炙二錢）　當歸　連翹（各半兩）　防己　黃柏（各酒製一兩）　桃仁（三十個）</p>
<p>上㕮咀每半兩酒水各半盞煎空心熱服</p>
<p>按此足太陽少陰表裡藥也</p>
<p>蒼朮湯治濕熱腰腿疼痛</p>
<p>蒼朮（三錢）　柴胡（二錢）　黃柏　防風（各一錢）</p>
<p>上作一服水煎空心溫服</p>
<p>健步丸治下虛濕熱腰腿疼痛（方見痿門）</p>
<p>謹按腰痛亦有內因寒熱致者詳見婦人門師尼寡婦之治論中宜隨證為治故其例不復具也</p>

<h3>攻下之劑</h3>
<p>三因熟大黃湯治墜墮閃肭腰痛不能屈伸</p>
<p>大黃（炒）　生薑（各半兩）</p>
<p>上㕮咀水浸一宿五更去滓頓服之</p>
<p>按此陽明例藥也</p>
<p>子和益腎散</p>
<p>甘遂</p>
<p>上為末每三錢獖豬腰子細批開以鹽椒等物淹透爛切摻藥在內荷葉裹燒熟酒送嚼下</p>
<p>按此足少陰例藥也</p>

<h3>理氣之劑</h3>
<p>局方小七香丸治鬱怒憂思或因閃挫攧撲一切氣滯腰痛</p>
<p>丁皮　香附　甘草（各一兩二錢）　蓬朮　砂仁（各二錢）　甘松（八錢）　益智仁（六錢）</p>
<p>上為末水浸蒸餅丸綠豆大每三二十丸米飲下</p>
<p>易簡枳殼湯治腰背氣動發痛</p>
<p>枳殼（五兩）　甘草</p>
<p>上為末蔥白湯調下一二錢服訖即臥少時</p>
<p>按以上並太陰例藥也</p>

<h3>理血之劑</h3>
<p>元戎加味四物湯治瘀血腰痛</p>
<p>本方加桃仁紅花</p>
<p>按此厥陰例藥也</p>
<p>東垣地龍散治打撲傷損從高墜下惡血在太陽經中令人腰脊或脛腨臂痛股中痛不可忍鼻壅塞不通</p>
<p>中桂（四分）　桃仁（六個）　羌活（二錢）　獨活　黃柏（各一錢）　麻黃（半錢）　當歸（一分）　地龍（四分）　甘草（一錢）　蘇木（六分）</p>
<p>上㕮咀每五錢水煎服</p>
<p>按此出太陽例藥也</p>

<h3>通關節之劑</h3>
<p>濟生菴䕡九治墜墮閃肭血氣疑滯腰痛</p>
<p>菴䕡子（半兩）　沒藥　乳香（各二錢半）　補骨脂（炒）　威靈仙　杜仲（炒）　桂　當歸（各半兩）</p>
<p>上為末酒糊丸如桐子大每七十丸空心溫酒鹽湯任下</p>
<p>東垣趁痛丸治打撲閃損腰痛不可忍</p>
<p>白萵苣子（炒黃）　白粟米（炒）　乳香　沒藥（各一錢）　烏梅（一個）</p>
<p>上為末蒸餅為丸如彈子大每服一丸細嚼用溫酒空心下</p>
<p>按此出厥陰例藥也</p>
<p>補劑</p>
<p>局方青娥丸治腎虛腰痛或風寒乘之血氣相搏為痛</p>
<p>杜仲（姜炒一斤）　破故紙（炒八兩）　胡桃（二十個）</p>
<p>上為末蒜四兩為膏和丸如梧子大每三十丸空心溫酒送下一法酒糊丸不用蒜</p>
<p>黃耆建中湯治男女諸虛不足身重短氣腰背強痛</p>
<p>方見補虛門</p>
<p>三因安腎丸治腎虛腰痛</p>
<p>破故紙（炒）　胡蘆巴（炒）　茴香（炒）　川楝子（炒）　續斷（炒各三兩）　桃仁（炒）　杏仁（炒）　山藥　茯苓（各二兩）</p>
<p>上為末蜜丸梧子大每五十丸空心鹽湯下</p>
<p>百一選方補髓丹治老人虛弱腎傷腰痛不可屈伸</p>
<p>杜仲（炒）　破故紙（各十兩用芝麻五兩同研以芝麻黑色無聲為度節去芝麻不用）　鹿茸（一兩燎去毛酒浸炙）　沒藥（一兩另研）</p>
<p>上為末和勻用胡桃三十個浸去皮杵為膏入面少許煮糊丸如梧子大每百丸溫酒鹽湯任下</p>
<p>摩腰膏治傷寒濕腰痛</p>
<p>附尖　烏頭尖　南星（各二錢半）　砂姜（一錢）　雄黃　樟腦　丁香（各一錢半）　麝香（五粒）</p>
<p>上末煉蜜為膏薑汁化如彈大放掌中火上烘熱摩之</p>
<p>按此法是代灸之意灸者宜腎俞二穴腰俞一穴見資生經</p>

<h1>卷三十二</h1>

<h2>腹痛門</h2>

<h3>內經敘腹痛所因</h3>
<p>舉痛論云寒氣入經而稽遲泣而不行客於脈外則血少客於脈中則氣不通故卒然而痛其痛或卒然而止者或痛甚不可按或按之痛止或按之無益或喘動應手者或脅肋與少腹相引而痛者或腹痛引陰股者或卒然痛死不知人少間復生者或痛而嘔者或腹痛而後泄者或痛而閉不通者各不同形</p>
<p>按本論具以上病形異候皆寒氣所因甚詳宜玩本文唯痛而閉不通為熱氣留於小腸腸中痛癉熱焦渴則堅幹不得出為熱痛此述病機寒熱皆能為痛也蓋寒痛者多熱痛者少</p>

<h3>脈法</h3>
<p>脈經曰脈細小緊急病速進在中腹中刺痛　陰弦則腹痛　弦急小腹痛　尺脈緊臍下痛　尺脈伏小腹痛症疝　尺脈實小腹痛當利之　心腹痛痛不得息脈細小遲者生堅大疾者死　腹痛脈反浮大而長者死傷寒論曰傷寒脈陽澀陰弦腹中急痛里有虛寒</p>

<h3>論傷寒腹痛</h3>
<p>成無己云陰寒為邪者則腹滿而吐食不下自利益甚腹自痛太陰證也發汗不解醫反下之因而腹滿時痛者屬太陽也桂枝加芍藥湯主之大實痛者桂枝加大黃湯主之</p>
<p>東垣曰腹中諸痛皆因勞役過甚飲食失節中氣不足寒邪乘虛而入客之故卒然而作大痛經言得炅則止炅者熱也以熱治寒治之正也然腹痛有部分臟位有高下治之者宜分之</p>
<p>按以上脈證言諸虛痛矣然邪傳入裡熱結下焦實滿血結硬痛皆實痛也脈經云腹滿按之不痛為虛痛者為實此述病機虛實之異又兼部分高下言也</p>

<h3>論腹痛為陰毒所致</h3>
<p>詳見寒門</p>

<h3>論腹痛屬熱</h3>
<p>原病式曰熱鬱於內而腹滿堅結痛者不可言為寒也</p>
<p>按丹溪曰腹痛有積熱者或死血食積濕痰皆能作痛脈弦者食脈滑者痰清痰多作腹痛宜分治之詳以上蓋言寒熱之分故此論及以後病例皆不之及</p>

<h3>論腹痛屬血</h3>
<p>成無己曰邪氣聚於下焦則津液不得通血氣不得行或溺或血留滯於下是生脹滿而硬痛也若從心下至少腹皆硬滿而痛者是邪實也須大陷胸湯下之若但少腹硬滿而痛小便利者則是蓄血之證小便不利者則是溺澀之證</p>

<h3>論腹痛為疝所致</h3>
<p>見疝門</p>

<h3>論腹痛為瀉痢</h3>
<p>詳見滯下等門</p>

<h3>論腹痛為積聚所致</h3>
<p>見積聚門</p>

<h3>論腹痛為腸癰所致</h3>
<p>見瘡瘍門</p>

<h3>論治腹痛大法</h3>
<p>此事難知曰傷寒中脘痛太陰也理中建中黃耆湯之類臍腹痛少陰也四逆真武附子湯之類少腹痛厥陰也重則正陽回陽丹之類輕則用當歸四逆湯太陰連少陰痛甚者當變下利不止　雜證而痛四物苦楝湯酒煮當歸丸之類夏月腹痛肌熱惡熱脈洪疾手太陰足陽明主之黃芩芍藥湯秋腹痛肌寒惡寒脈沉疾足太陰足少陰主之桂枝芍藥湯四時腹痛芍藥甘草湯主之</p>
<p>按此治法本傷寒與夫寒疝時行治例也然學者觀以上諸病機則脈治思過半矣</p>

<h2>腹痛治法</h2>

<h3>溫散之劑</h3>
<p>桂枝加芍藥湯治腹滿時痛脈弱</p>
<p>按此太陰例藥也</p>
<p>理中丸治霍亂頭疼身寒腹痛</p>
<p>方並見寒門</p>
<p>小建中湯治傷寒陽脈澀陰脈弦腹中急痛者</p>
<p>方見補虛門</p>
<p>按以上太陽例藥也</p>
<p>真武湯治腹痛下利四肢沉重</p>
<p>方見寒門</p>
<p>四逆湯治傷寒下利腹痛四肢逆冷</p>
<p>甘草（二錢）　附子（數大片）　乾薑（三錢）</p>
<p>上㕮咀水煎服</p>
<p>霹靂散治腹痛脈欲絕</p>
<p>附子一枚炮取出用冷灰培之取半兩入真臘茶一大錢同研細分二服每水煎臨熟入蜜半匙候溫冷服</p>
<p>桃花湯治腹痛下利膿血小便不利</p>
<p>赤石脂（一兩）　乾薑（一錢）　粳米（一合）</p>
<p>上末水煎服</p>
<p>按以上少陰例藥也</p>
<p>當歸四逆湯治傷寒小腹急痛</p>
<p>方見寒門</p>
<p>按此厥陰例藥也</p>

<h3>疏下之劑</h3>
<p>仲景桂枝加大黃湯治腹滿時痛煩躁</p>
<p>桂枝　生薑（各三錢）　芍藥（六錢）　大黃（一錢）　甘草（二錢）　大棗（二枚）</p>
<p>上㕮咀水煎</p>
<p>大陷胸湯治潮熱煩渴從心下至少腹硬滿而痛不可近</p>
<p>大黃（六錢）　芒硝（一合）　甘遂（一分）　上先煮大黃去滓納硝再煮後下甘遂末溫服</p>
<p>按以上太陽例藥也</p>
<p>大承氣湯治關脈實腹滿大便秘按之痛或繞臍痛</p>
<p>大黃　厚朴　枳實　芒硝</p>
<p>上㕮咀水煎</p>
<p>按此陽明例藥也</p>

<h3>和解之劑</h3>
<p>黃連湯治胸中有熱胃中有邪氣腹中痛欲嘔吐者用此升降陰陽</p>
<p>黃連　甘草（炙）　乾薑　桂枝（各三錢）　人參（二錢）　半夏（半合）</p>
<p>上㕮咀水煎入大棗二枚</p>
<p>芍藥甘草湯</p>
<p>白芍藥　甘草（炙）</p>
<p>上等分㕮咀水煎入生薑</p>
<p>元戎云腹痛脈弦傷氣用本藥　脈洪傷金加黃芩脈緩傷水加桂枝　脈澀傷血加當歸　脈遲傷火加乾薑</p>
<p>按以上並太陽例藥也</p>
<p>加減小柴胡湯治寒熱脈弦腹中痛</p>
<p>本方去黃芩加芍藥</p>
<p>四逆散治寒邪變熱傳裡小便不利腹中痛或泄利</p>
<p>甘草（炙）　枳實（炒）　柴胡　芍藥</p>
<p>上等分每半兩水煎</p>
<p>黃芩芍藥湯治腹痛脈洪</p>
<p>黃芩　白芍　甘草</p>
<p>上㕮咀水煎加生薑</p>
<p>按以上並少陽例藥也</p>
<p>雜方</p>
<p>元戎四物苦楝湯治臍下虛冷腹痛</p>
<p>四物湯（四兩）　玄胡　苦楝（各一兩炒）</p>
<p>上㕮咀水煎服每服一兩</p>
<p>酒煮當歸丸治小腹下痛</p>
<p>當歸（一兩）　茴香（半兩）　附子　良薑（各七錢）</p>
<p>上四味酒煮乾再焙</p>
<p>炒黃鹽　丁香（各半兩）　全蠍（二錢）　柴胡（二錢）　升麻　木香（各一錢）　苦楝（半錢）甘草（炙半錢）　玄胡（四錢）</p>
<p>上酒煮糊丸梧子大每二三十丸空心白湯下</p>
<p>增損當歸丸治三陰受邪心腹㽲痛</p>
<p>四物湯（半兩）　防風　獨活　全蠍（各五錢）　續斷　茴香（各一兩）　苦楝　玄胡（各七錢）　木香　丁香（各二錢半）</p>
<p>上末酒糊丸梧子大每四五十丸白湯下</p>
<p>苦楝丸治奔豚小腹痛</p>
<p>苦楝　茴香　附子</p>
<p>上三味酒煮焙乾末之每兩入玄胡半兩全蠍炒丁香各十八個為末酒糊丸桐子大每五十丸食前溫酒下</p>
<p>熨法　見寒門</p>
<p>回陽丹治陰毒</p>
<p>牡蠣（燒）　不灰木（燒）　良薑（炒）　川烏（炮）　白芍（各一錢）　麝（少許）</p>
<p>上細末每用一錢男病用女唾津調塗外腎女病用男唾調塗乳上</p>
<p>謹按以前諸方皆傷寒例法也余屬血屬積聚屬疝等因作痛方例見各門茲不備錄</p>

<h1>卷三十三</h1>

<h2>心痛門（胃脘痛附）</h2>

<h3>諸經敘心痛所因</h3>
<p>內經曰五臟卒痛何氣使然曰寒氣客於背俞之脈則血脈泣脈泣則血虛血虛則痛其俞注於心故相引而痛按之則熱氣至則痛止矣重感於寒則痛久矣</p>
<p>針經曰足太陰之脈其支者復從胃別上鬲注心中是動則病舌木強食則嘔胃脘痛腹脹善噎心下急痛　胃病者腹䐜脹胃脘當心而痛上支兩脅鬲咽不通　厥心痛者乃寒邪客於心包絡也　真心痛者寒邪傷其君也手足青至節甚則旦發夕死夕發旦死</p>
<p>脈經曰愁憂思慮則傷心傷心則苦驚喜忘善怒心傷者其人勞倦即頭面赤而下重心中痛徹背其脈弦此心臟傷所致也　諸蟲痛者如心腹痛懊憹發作腫聚往來上下行痛有休作心腹中熱善渴涎出面色乍青乍白乍赤嘔吐清水者蛔咬也以手緊按而堅持之無令得移以針刺之久持之蟲不動乃出針也</p>

<h3>脈法</h3>
<p>脈經曰脈陰弦為心痛　心脈微急為痛微大為心痹引背　短而數心痛　澀則心痛　脈浮大弦長者死沉細者生</p>

<h3>論心痛有熱厥寒厥不同</h3>
<p>病機機要曰諸心痛者皆少陰厥陰氣上衝也有熱厥心痛者身熱足寒痛甚則煩躁而吐額自汗出知為熱也其脈浮大而洪當灸太谿及崑崙謂表裡俱瀉之是謂熱病汗不出引熱下利表汗通身而出者愈也灸畢服金鈴子散則愈痛止服枳朮丸去其餘邪也有大實心中痛者因氣而食卒然發痛大便或秘久而注悶心胸高起按之愈痛不能飲食急以煮黃丸利之利後以藁本湯去其邪也有寒厥心痛者手足逆而通身冷汗出便溺清利或大便利而不渴氣微力弱急以朮附湯溫之寒厥暴痛非久病也朝發暮死急當救之是知久病無寒暴病非熱也</p>
<p>按此論寒厥熱厥與夫大實心痛及治法已詳然亦有病久氣血虛損及素作勞羸弱之人患心痛者皆虛痛也故錢氏曰心虛者炒鹽補之觀圖經衍義中具蠣治心痛則蠣粉與鹽實得之矣但世俗莫知其妙而先哲不言此例者欲人自求之爾</p>

<h3>論心痛分三因</h3>
<p>陳無擇云十二經絡外感六淫則其氣閉塞鬱於中焦氣與邪爭發為疼痛足厥陰心痛兩脅急引小腹連陰股相引痛手心主痛徹背心煩掌中熱咽乾目黃赤協滿足太陰心痛腹脹滿澀澀然大便不利膈閉咽塞手太陰心痛短氣不足以息季脅空痛遺失無度胸滿煩心足少陰心痛煩劇面黑心懸若飢胸滿腰脊痛背輸諸經心痛心與背相引心痛徹背背痛徹心諸腑心痛難以俯仰小腹上衝卒不知人嘔吐泄瀉此皆諸經諸俞諸腑涉邪所致病屬外所因若五臟內動汩以七情則其氣痞結聚於中脘氣與血搏發為疼痛肝心痛者色蒼蒼如死狀終日不得安息真心痛者（云云見前）　脾心痛者如針錐刺其心腹蘊蘊然氣滿肺心痛者若從心間起動作痛益甚色不變腎心痛者與背相引善瘈如物從後觸其心身傴僂胃心痛者腹脹滿不下食食則不消皆臟氣不平喜怒憂鬱所致屬內因飲食勞逸觸忤非類使臟氣不平痞膈於中食飲遁注變亂腸胃發為疼痛或飲啖生冷果實中寒不能消散結而為積遇食還發名積心痛及其臟寒生蛔致心痛者所謂九種心痛曰飲飲曰食曰風曰冷曰熱曰悸曰蟲曰疰曰去來痛者除風熱冷屬外所因余皆不內外更婦人惡血入心脾經發作疼痛尤甚於諸痛更有卒中客忤鬼擊屍疰使人心痛亦屬不內外因</p>
<p>按此具三因病機甚詳但欠諸經病及九痛治例欲人自擴充爾然臟病連心心病連臟及胃脘病結胸之不同久新淫郁之異隨其所甚者為療故宜其無所定之法也矧有七情九種之致者丹溪先生亦曰凡心膈之痛須分久新若明知身受寒氣口食寒物而病於初得之時當用溫散或溫利之藥若其病得之稍久則成郁矣鬱則蒸熱熱久必生火原病式中備言之矣若欲行溫利溫散寧無助火添病耶由是古方中多以山梔為熱藥之嚮導則邪易伏病易退然向安之後若縱恣口味病必復作凡治此病必要先問平日起居何如假如心痛有因平日喜食熱物以致死血留於胃口作痛者用桃仁承氣湯下之若此等例皆前人所未舉也學者識之</p>

<h2>心痛治法</h2>

<h3>治寒之劑</h3>
<p>金匱赤石脂丸治心痛徹背背痛徹心</p>
<p>烏頭（一分炮）　附子（半兩炮）　蜀椒　乾薑　赤石脂（各一兩）</p>
<p>上末蜜丸如梧子大食後湯下一丸日三服</p>
<p>九痛丸治九種心痛兼卒中惡腹脹痛</p>
<p>附子（三錢炮）　生狼牙（二錢炙）　巴豆（一錢去皮心熬研如脂）　人參　乾薑　吳茱萸（各一錢）</p>
<p>上六味為末煉蜜丸梧子大酒下強者初服三丸</p>
<p>三因倉卒散治氣自腰腹間攻心攣急痛不可忍腹中冷白汗如洗手足冷</p>
<p>山梔（四十九個連皮燒半過）　附子（一個炮去皮臍）</p>
<p>上為末每二錢酒一盞入鹽少許煎溫服</p>
<p>元戎朮附湯治寒厥暴痛脈微氣弱</p>
<p>甘草（炙一兩）　白朮（四兩）　附子（炮去皮臍切片一兩半）</p>
<p>上㕮咀每三錢入薑棗煎服</p>
<p>宣明神砂一粒丹治一切厥心痛</p>
<p>附子（炮）　鬱金　姜紅（各半兩）</p>
<p>上為末醋麵糊丸如酸棗大以硃砂為衣每服一丸男子酒下婦人醋湯下</p>
<p>按以上出少陰例藥也</p>
<p>機要藁本湯治大實心痛大便已利宜此服之</p>
<p>藁本（半兩）　蒼朮（一兩）</p>
<p>上為粗末水煎服</p>
<p>按此足太陰太陽藥也</p>
<p>東垣麻黃豆蔻丸治客寒犯心胃大痛不可忍</p>
<p>麻黃（不去節一錢）　草豆蔻（五錢）　益智仁（八分）　炒曲（二錢）　升麻　半夏　麥蘖　砂仁黃耆　白朮　陳皮　柴胡　炙甘草　吳茱萸　當歸身（各半兩）　木香　青皮　厚朴　蓽澄茄（各四分）　蘇木（三分）　紅花（二分）</p>
<p>上為末湯浸蒸餅為丸如桐子大每三十丸溫水下或細嚼</p>
<p>按此出太陽例又氣血之劑也</p>

<h3>治熱之劑</h3>
<p>大陷胸湯治熱結胸中脈沉而緊心下痛按之石硬</p>
<p>大黃（六錢）　芒硝（半合）　甘遂（一分）</p>
<p>上先煮大黃後下硝遂末取溫服</p>
<p>按此陽明例藥也</p>
<p>機要金鈴子散治熱厥心痛或發或止久不愈者</p>
<p>金鈴子　玄胡（各一兩）</p>
<p>上為末每服二三錢酒調下溫湯亦得</p>
<p>瑞竹堂方應痛丸治心氣痛不可忍者</p>
<p>好茶末（四兩）　揀乳香（二兩）</p>
<p>上為末用臘月兔血和丸如雞頭大每服一丸溫醋湯下</p>
<p>按此二方少陰經藥也</p>

<h3>調血之劑</h3>
<p>元戎四神湯治婦人血虛心腹㽲痛</p>
<p>本方減地黃加乾薑</p>
<p>濟生愈痛散治急心痛胃脘痛</p>
<p>五靈脂　玄胡索（炒）　莪朮　良薑　當歸</p>
<p>上等分為末每一錢熱醋湯調下不拘時候服</p>
<p>錢觀文方治心脾疼</p>
<p>當歸（八兩）　白朮（一分）</p>
<p>上為末沸湯點服一二錢</p>
<p>丹溪方治死血胃脘痛者</p>
<p>玄胡（一兩半）　桂　滑石　紅花　紅曲（各半兩）　桃仁（三十個）</p>
<p>上為末湯浸蒸餅丸</p>
<p>按以上並厥陰例藥也治血虛血實例各不同宜選用</p>

<h3>理氣之劑</h3>
<p>局方蘇合香丸治疰忤鬼氣卒心痛</p>
<p>方見氣門</p>
<p>按此厥陰例藥也然世俗多用蟠蔥散</p>
<p>方見疝門宜較輕重選使</p>
<p>元戎立應散治心腹急痛</p>
<p>香附子（炒）　良薑（等分）</p>
<p>上細末每二錢湯點服</p>
<p>濟生加味七氣湯治七氣為病及外感風寒為心痛</p>
<p>半夏（五兩）　桂　玄胡（炒各一兩）　人參　甘草（各半兩）　乳香（三錢）</p>
<p>上㕮咀每四錢入姜煎</p>
<p>按以上太陰例藥也</p>

<h3>理氣調血之劑</h3>
<p>楊氏方卻痛散治心氣冷痛不可忍</p>
<p>五靈脂　蒲黃（炒一兩半）　當歸　桂　石菖蒲　木香　胡椒（各一兩）　川烏（炮七錢半）</p>
<p>上㕮咀每四錢入鹽醋少許煎</p>
<p>按此出厥陰例藥也</p>
<p>百一選方手拈散治心脾疼</p>
<p>草果　玄胡　五靈脂　沒藥</p>
<p>上等分每三錢溫酒調下</p>
<p>宣明沒藥散治一切心肚疼痛不可忍者</p>
<p>沒藥　乳香（各三錢）　穿山甲（炙五錢）　木鱉子（四錢）</p>
<p>上為末每半錢至一錢酒大半盞同煎溫服</p>

<h3>消導之劑</h3>
<p>元戎厚朴丸治大實心痛</p>
<p>方見積聚門</p>
<p>百一選方姜橘丸治中酒惡心心脾痛嘔逆</p>
<p>生薑（一斤青鹽一兩淹一宿）　青皮　砂仁　木香（各三分）　莪朮（一兩）　甘草（炙）　陳皮（一兩半）</p>
<p>上末煉蜜丸杵千下丸如櫻桃大每丸鹽湯下</p>
<p>易簡感應丸治酒積食積痰積為患心腹㽲痛</p>
<p>丁香　木香　豆蔻　乾薑　巴豆　杏仁　百草霜</p>
<p>上用見成丸子半兩入巴豆十個去谷研成膏用烏梅三個蒸過去肉三件一處研令極勻丸如綠豆大每三五丸溫水下</p>
<p>丹溪方治痰飲積胃脘痛</p>
<p>螺螄殼（牆上年久者燒）　滑石（炒）　蒼朮　山梔　香附　南星（各一兩）　枳殼　青皮　木香　半夏　砂仁（各半兩）</p>
<p>上為末生薑汁浸蒸餅丸如綠豆大每三四十丸薑湯下春加川芎夏加黃連秋加芍藥冬加吳茱萸半兩</p>
<p>按以上出太陰例藥也</p>

<h3>治蟲之劑</h3>
<p>三因集效丸治臟腑虛弱或多食甘肥致蛔動作心腹絞痛</p>
<p>木香　鶴蝨（炒）　檳榔　訶子（煨去核）　蕪荑（炒）　附子（炮）　乾薑（炒各七錢半）　大黃（一兩半炒）</p>
<p>上為末蜜丸如梧子大每三十丸食前橘皮湯下婦人醋湯下</p>
<p>按此陽明例藥也姑錄此以備其例</p>
<p>雜方</p>
<p>衍義方銅青一味淡醋湯調些小服之</p>
<p>集錄方荔枝核一味燒存性為末用醋湯調下一錢</p>
<p>失笑散治心腹痛百藥不效</p>
<p>五靈脂　蒲黃（等分）</p>
<p>上為末先以釅醋調二錢熬成膏入水一盞食前溫服</p>

<h1>卷三十四</h1>

<h2>頭痛門</h2>

<h3>論厥頭痛真頭痛</h3>
<p>靈樞云厥頭痛取足六經手少陰真頭痛頭痛其腦盡痛手足寒至節死不治（詳見厥病篇）</p>
<p>難經雲手三陽之脈受風寒伏留而不去則名厥頭痛入連在腦者名真頭痛</p>
<p>按靈樞有厥頭痛之名而不指何邪為病至難經始言風寒伏留不去而三因嚴氏論雲氣血俱虛風寒暑濕之氣所侵傳於陽經伏留不去名曰厥頭痛蓋厥者逆也逆壅而衝於頭也痛引腦巔陷至泥丸宮者名真頭痛非藥之能愈夕發旦死旦發夕死則根氣先絕也斯言得之矣</p>

<h3>頭痛脈法</h3>
<p>內經云寸口脈中短者曰頭痛</p>
<p>脈經雲陽弦則頭痛又云寸口脈浮中風發熱頭痛脈緊頭痛是傷寒脈緊上寸口者風頭痛</p>
<p>脈訣雲頭痛短澀應須死浮滑風痰皆易除</p>

<h3>傷寒頭痛</h3>
<p>活人書雲頭痛者陽證也太陽證頭痛發熱惡寒無汗麻黃湯有汗桂枝湯若已發汗未發汗頭痛如破者連須蔥白湯不止者葛根蔥白湯陽明證頭痛不惡寒反惡熱胃實也調胃承氣湯少陽頭痛小柴胡湯太陰少陰並無頭痛之證仲景只有厥陰一證吳茱萸湯</p>
<p>按傷寒以足三陽經上行至頭並厥陰與督脈會於巔故止言四經頭痛若雜病所感者諸經皆能頭痛也活人用蔥白湯以通上下之陽氣也</p>

<h3>諸經內外頭痛用藥法</h3>
<p>太陽頭痛惡風寒川芎　少陽頭痛往來寒熱脈弦柴胡　陽明頭痛自汗發熱惡熱白芷　太陰頭痛體重痰實腹痛半夏　少陰頭痛三陰三陽經不流行而足寒逆為寒厥頭痛細辛　厥陰頭痛項痛脈微浮緩欲入太陽其疾痊然亦當用川芎（寶鑑作藁本一作吳茱萸）氣虛頭痛黃耆　血虛頭痛當歸（寶鑑作川芎下同）諸氣血俱虛頭痛黃耆當歸　傷寒太陽頭痛麻黃湯桂枝湯　陽明頭痛白虎湯少陽頭痛柴胡湯　太陰頭痛脈浮桂枝湯脈沉理中湯　少陰頭痛脈沉微　熱麻黃附子細辛湯厥陰頭痛外傷本經桂枝麻黃各半湯　嘔而微吐水吳茱萸湯</p>
<p>按此與後論重出者眾然中間藥味略有不同故兩存之</p>
<p>東垣頭痛論</p>
<p>金匱真言論云東風生於春病在肝俞在頭項故春氣者病在頭又諸陽會於頭面如足太陽之脈病沖頭痛足少陽之脈病頭角頷痛夫風從上受之風寒傷上邪從外入客於經絡令人振寒頭痛身重惡寒治在風池風府調其陰陽不足則補有餘則瀉汗之則愈此傷寒頭痛也頭痛耳鳴九竅不利者腸胃之所生乃氣虛頭痛也心煩頭痛者病在膈中過在手巨陽少陰乃濕熱頭痛也如氣上不下頭痛巔疾者下虛上實也過在足少陰巨陽甚則入腎寒濕頭痛也如頭半寒痛者先取手少陽陽明後取足少陽陽明此偏頭痛也有真頭痛甚則腦盡痛手足寒至節者死不治有厥逆頭痛者所犯大寒內至骨髓髓者以腦為主腦逆故令頭痛齒亦痛凡頭痛者木也風則溫也治以辛涼秋克春之意故頭痛皆以風藥治之者總其大體而言之高巔之上惟風可到故味之薄者陰中之陽乃自地昇天者也然有三陰三陽之異故太陽頭痛脈浮緊惡風寒川芎羌活獨活麻黃之類為主少陽經頭痛脈弦細往來寒熱柴胡為主陽明頭痛身熱目疼鼻乾惡寒發熱惡熱其脈浮緩而長升麻湯或石膏白芷為主太陰頭痛必有痰體重或腹痛為痰癖其脈沉緩蒼朮半夏南星為主少陰經頭痛三陰三陽經不流行而足寒氣逆為寒厥其脈沉細麻黃附子細辛湯為主厥陰頭痛項痛或痰吐涎沫厥冷其脈浮緩吳茱萸湯主之諸血虛頭痛當歸川芎為主諸氣虛頭痛人參黃耆為主為主者主治也兼見何證以佐使藥治之此立方之大法也氣血俱虛頭痛者於調中益氣湯中少加川芎蔓荊子細辛其效如神半夏白朮天麻湯治痰厥頭痛藥也青空膏乃風濕熱頭痛藥也羌活附子湯厥逆頭痛藥也如濕氣在頭者以苦吐之不可執方而治</p>
<p>按此論頭痛至為詳悉首言傷寒內傷頭痛歷引內經以明濕熱寒濕偏頭痛真頭痛厥逆頭痛等證細分六經用藥之法後世無以加矣</p>

<h3>論三陽受病頭痛</h3>
<p>子和雲頭痛不止乃三陽受病也三陽分部分頭與項痛者足太陽經也攢竹痛俗呼為眉虎骨痛者是也額角上痛俗呼為偏頭痛者足少陽經也如痛久不已則令人喪目以三陽受病皆胸膈有宿疾之致然也先以茶調散吐之吐訖可服川芎薄荷辛涼清上之藥叔和云寸脈急而頭痛是也</p>
<p>按此雲頭痛乃三陽受病皆胸膈有痰之致乃指病之壅鬱於上而言也內經云春氣者病在頭蓋天氣在上知病氣亦升於上也吐之所以宣達在上之邪仲景云大法春宜吐是也此亦治頭痛之一法但不可專執於此</p>

<h3>論頭痛屬火熱之病</h3>
<p>子和云丹陽僧病頭熱痛不散見明以布圜其巔上置冰於其中日易數次戴人曰此三陽蓄熱故也乃置炭火於暖室中出汗湧吐三法並行七日而愈</p>
<p>一婦人偏頭痛五七年大便結燥兩目赤腫眩運世之頭風藥無不服其頭上針艾數千百矣一日戴人診其脈急數而有力風熱之甚也此頭角痛是三焦相火之經乃陽明燥金勝也燥金勝秉肝則肝氣鬱肝氣鬱則氣血壅氣血壅則上下不通故燥結於裡尋至失明治以大承氣湯令河水煎二兩加芒硝一兩煎成頓令分二五服下泄如湯二十餘行次服七宣丸神功丸以潤之菠稜葵菜豬羊血以滑之三劑之外目豁首輕燥澤結釋而愈</p>
<p>按此所治之疾既已多年不解豈非風濕熱三氣鬱滯膠固而然哉故其所施之法雖峻而於中病之情則得也又論頭風之甚者久則目昏偏頭風者少陽相火也久則目束小大便秘澀皆宜出血而大下之出血之義是即開鬱解表也</p>
<p>謹按頭痛之證其原甚多東垣之論可謂詳矣然自外而致者有風寒暑濕之異若仲景之傷寒東垣分六經之類皆是也自內而致者有氣血痰飲五臟氣鬱之異東垣論氣虛血虛痰厥頭痛之類皆是也大抵四淫皆外邪隨其風寒濕熱多少而治於外也氣血痰飲五臟之證皆內邪亦宜隨其血氣痰飲七情內火分虛實寒熱而調其內以治於外也然氣血虛而用補宜東垣之論若三因等方用附子以治氣虛此則從陽虛立意非人身平和之血氣也若夫久年偏正頭風者多因內挾痰涎風火鬱遏經絡氣血壅滯之證然亦有血虛者須宜分別以治之</p>

<h2>頭痛治法</h2>

<h3>治風之劑</h3>
<p>局方川芎茶調散治頭風上攻偏正頭痛</p>
<p>方見傷風門</p>
<p>秘藏徹清膏</p>
<p>川芎　薄荷葉（各三分）　藁本（一錢）　甘草（生半錢）　炙甘草（半錢）　蔓荊子　細辛（各一分）</p>
<p>上為末每二錢茶清下食後服</p>
<p>按此手足少陽厥陰太陽少陰經藥也</p>
<p>元戎治三陽頭痛</p>
<p>羌活　防風　荊芥　升麻　葛根　白芷　石膏　柴胡　川芎　芍藥　細辛　蔥白（連須）</p>
<p>若陰證頭痛只用溫中藥足矣如理中姜附輩此則專治三陽頭痛也</p>

<h3>治風寒之劑</h3>
<p>仲景麻黃湯治太陽傷寒頭痛無汗</p>
<p>桂枝湯治太陽傷風頭痛有汗</p>
<p>二方並見傷寒門</p>
<p>局方如聖餅子治風寒伏留陽經氣厥痰飲頭痛</p>
<p>防風　天麻（各半兩）　南星　乾薑　川芎　甘草（炙各一兩）　半夏（半兩）　川烏（去皮一兩）</p>
<p>上細末蒸餅糊丸捻作餅子每五餅同荊芥穗細嚼茶清下</p>
<p>按此足三陽經藥也</p>
<p>秘藏羌活附子湯治冬月大寒犯腦令人腦痛齒亦痛名曰腦風</p>
<p>麻黃（不去節）　黑附子　防風　白芷　白殭蠶　黃柏（各二分）　羌活　蒼朮（各半錢）　升麻（二分）　黃耆（一分）　甘草（二分）　佛耳草（三分無寒嗽去之）</p>
<p>上㕮咀水煎服</p>
<p>按此手足太陽陽明太陰經藥也</p>
<p>寶鑑川芎神功散治風熱上攻偏正頭痛</p>
<p>川芎　川烏　白芷　南星　麻黃（各半兩）　甘草（一分）</p>
<p>上為末每服三錢姜水煎服</p>
<p>按此手足少陽厥陰手陽明太陰經藥也</p>
<p>三因芎辛湯治傷風寒生冷及氣虛痰厥頭疼如破兼眩暈嘔吐</p>
<p>附子（去皮臍生用）　烏頭（生）　天南星　乾薑　甘草（炙）　川芎　細辛（各等分）</p>
<p>上銼散每四錢姜五片茶芽少許煎服</p>
<p>按此足少陽經藥也</p>
<p>嚴氏小芎辛湯治風寒在腦或感邪濕頭重頭疼眩暈嘔吐</p>
<p>川芎（一兩）　細辛　白朮　甘草（炙各半錢）</p>
<p>上㕮咀每四錢生薑五片茶芽少許煎服</p>
<p>局方加減三五七散治風寒入腦陽虛頭痛</p>
<p>山茱萸（去核三斤）　細辛（一斤半）　乾薑（炮三斤）　防風（四斤）　附子（三十五隻炮去皮臍）　茯苓（去皮三斤）</p>
<p>上為末每二錢溫酒調下</p>
<p>按以上二方亦足少陰經藥也</p>

<h3>治風熱之劑</h3>
<p>秘藏青空膏治偏頭疼年深不愈者及療風濕熱頭痛上壅損目</p>
<p>羌活　防風（各一兩）　柴胡（七錢）　川芎（五錢）　甘草（炙一兩半）　黃連（炒一兩）　細挺子黃芩（三兩一半酒洗一半炒）</p>
<p>上為末每服二錢匕熱茶調如膏抄在口內少用白湯送下如苦頭痛加細辛二分如太陰脈緩有痰減去羌活防風川芎甘草加半夏（一兩半）如偏頭痛服之不愈減羌活防風川芎一半加柴胡一倍　如陽明頭痛只與白虎湯中加白芷</p>
<p>按此足三陽經藥也</p>
<p>川芎散治頭目不清利</p>
<p>川芎（三分）　羌活　防風　藁本　升麻　甘草（各一錢）　柴胡（七分）　黃芩（炒四錢半）黃連（四錢半酒洗）　生地黃（一錢）</p>
<p>上為末每服一二錢茶清調下</p>
<p>按此亦三陽經藥也</p>
<p>細辛散治偏正頭疼</p>
<p>細辛（二分）　川芎（七分）　柴胡（二錢）　黃芩（二錢一半酒洗一半炒）　瓦粉（二錢）　炙甘草（一錢半）　黃連（七分）　芍藥（半錢）</p>
<p>上㕮咀每服三錢煎服</p>
<p>按此少陽少陰太陰經藥也</p>
<p>寶鑑石膏散治頭疼</p>
<p>川芎　石膏　白芷（等分）</p>
<p>上為末每服四錢熱茶清調下</p>
<p>按此陽明少陽經藥也以上東垣治風熱頭痛諸方多不同者以其有臟腑經絡之異也今不詳載其方然有用羌活防風川芎柴胡升麻藁本細辛之異者行各經也有用黃芩黃連黃柏知母石膏生地黃之異者分各臟瀉火也用澤瀉茯苓者導濕也又使邪氣自天而降也用黃耆者補氣行氣也各隨病而增損之意不可拘執也</p>

<h3>治濕之劑</h3>
<p>三因芎術湯治濕著頭重眩暈痛極</p>
<p>川芎　白朮　附子（生去皮尖各半兩）　桂心　甘草（各一分）</p>
<p>上㕮咀每服四錢姜七片棗一枚同煎食前服</p>
<p>按此足少陰經藥也治寒濕之藥有熱者不治</p>

<h3>痰厥頭痛之劑</h3>
<p>秘藏半夏白朮天麻湯治素有脾胃之證時顯煩躁大便不利又出入為寒氣所鬱悶亂大作火鬱不伸故也醫疑有熱服疏風丸下之元證不減復添嘔逆食不能停痰唾稠黏湧出不止眼澀頭旋噁心煩悶氣短促上喘無力目不敢開如在風雲中頭苦痛如裂身重如山四肢厥冷是胃氣已損復下兩次重虛脾胃病名曰痰厥頭痛</p>
<p>半夏（一錢半）　白朮　炒曲（各一錢）　天麻　黃耆　人參　蒼朮　陳皮　澤瀉　茯苓（各半錢）　大麥面（一錢半）　乾薑（三分）　黃柏（二分）</p>
<p>此頭痛苦甚為足太陰痰厥頭痛非半夏不能療目黑頭旋風虛內作非天麻不能除（詳見試效方）</p>
<p>家珍水煮金花丸治頭痛每發時兩頰青黃眩暈目不</p>
<p>欲開懶欲言語身重兀兀欲吐數日方過此厥陰太陰合而為病名曰風痰服此藥更灸俠谿二穴不旬日愈</p>
<p>局方玉壺丸加雄黃白朮以治風濕</p>
<p>按此出太陰嘔噦例治風痰之藥也</p>
<p>嚴氏三生丸治痰厥頭痛</p>
<p>半夏　白附子　南星（各一分）</p>
<p>上為細末生薑自然汁浸蒸餅為丸綠豆大每服四十丸食後薑湯下</p>
<p>按此藥出厥陰南星半夏例亦治風痰之藥也</p>
<p>寶鑑茯苓半夏湯治風熱痰逆嘔吐頭痛</p>
<p>大半夏（三枚）　赤茯苓（一分）　黃芩　甘草　陳皮（各二分）</p>
<p>上銼姜三片煎</p>
<p>按此手足太陰經藥治痰挾熱之藥也其治痰挾寒之藥與治風寒之劑相類者採之</p>

<h3>補氣之劑</h3>
<p>寶鑑順氣和中湯治年高氣弱清氣不能上升頭面昏悶本無表邪因發汗數次清陽之氣愈虛故苦頭痛惡風不喜飲食氣短脈弱弦細而微宜升陽氣</p>
<p>黃耆（一錢半）　人參（一錢）　白朮　陳皮　當歸　白芍（五分）　甘草（七分）　升麻　柴胡（各三分）　川芎　細辛　蔓荊子（各二分）</p>
<p>上銼作一服水煎食後服</p>
<p>按此即補中益氣湯加減法也內傷頭痛本方加蔓荊子三分痛甚加川芎二分項痛腦痛加藁本二分若苦頭痛者加細辛二分諸頭痛並用此四味足矣若頭上有熱則此不能治當以清空之劑</p>

<h3>補血之劑</h3>
<p>機要四物湯治頭疼</p>
<p>四物湯中倍加川芎</p>
<p>元戎古方治頭痛欲裂</p>
<p>當歸（二兩酒一升煮取六合）</p>
<p>按此二方並出厥陰例藥也</p>
<p>搐藥</p>
<p>本事方治八般頭風</p>
<p>草烏尖　細辛（等分）</p>
<p>黃丹（少許）　為末搐入鼻中立效　</p>
<p>秘方治頭痛不可忍</p>
<p>玄胡（七枚）　豬牙皂角（肥實者二個）　青黛（二錢）</p>
<p>上為末水丸成小餅子如杏仁大用時令病者仰臥以水化開用竹管送入男左女右鼻中覺藥至喉少酸令病者坐卻令咬定銅錢一個於當門齒當見涎出成盆即愈</p>
<p>三因搐鼻藥</p>
<p>蓽茇　良薑（各一分）　白芷（一錢）　細辛（半錢）</p>
<p>上為末每服一小字先含水一口分搐鼻內吐水即止</p>
<p>秘藏搐鼻鬱金散治風熱頭痛</p>
<p>石膏　芒硝　白芷（各二錢）　鬱金（一錢）　薄荷（三分）</p>
<p>上為末極細口含水鼻內搐之</p>
<p>按此陽明經藥也</p>
<p>太陽經嚏藥</p>
<p>防風（二分）　羌活（二分）　紅豆（二個）</p>
<p>上為末鼻內搐之</p>
<p>元戎搐藥瓜蒂散治偏頭痛久不愈服藥及針灸不效者以其濕氣在頭也</p>
<p>瓜蒂一味為末少許吹鼻中清水徐徐出一晝夜濕盡病止為度</p>
<p>按此以上搐藥元戎云亦吐之義也經云濕氣在上以苦吐之故邪在胸中服之邪在頭目搐之皆吐之屬也張子和點目出淚搐鼻流涕口含漉涎皆以同乎吐也</p>
<p>貼藥</p>
<p>前本事方或三因藥為末和蔥白搗泥為膏貼兩額上</p>
<p>雜方</p>
<p>嚴氏蔥附丸治元氣虛壅上攻頭痛</p>
<p>附子（一隻炮去皮臍）</p>
<p>上為末蔥涎為丸桐子大空心茶清下</p>
<p>玉真丸治腎厥頭痛不可忍其脈舉之則弦按之則堅</p>
<p>生硫黃（二兩另研）　石膏（硬者）　半夏（湯洗十次）　硝石（另研各一兩）</p>
<p>上為末研勻用生薑自然汁煮糊為丸桐子大每服四十丸食前米飲下</p>
<p>按頭痛古人多從風而議治故其藥雖有辛平辛涼辛溫辛熱之殊大抵皆於解散之中分所挾之寒熱耳至於傷寒頭痛仲景論中亦詳茲不詳載但內因痰厥氣虛血虛頭痛之類東垣雖有論有方學者亦宜隨病審機而用藥亦難拘於所錄之方以盡其變也又嚴氏治氣虛頭痛用附子治腎厥頭痛用硫黃等藥本出三因之論其義皆未切當今姑存之以備其說耳</p>

<h1>卷三十五</h1>

<h2>頭眩門</h2>

<h3>論頭眩屬肝虛</h3>
<p>內經云徇蒙招尤目瞑耳聾下實上虛過在足少陽厥陰甚則入肝</p>
<p>按許學士云上虛者肝虛也攻肝虛則頭暈徇蒙者如以物蒙其首招搖不定目眩耳聾皆暈之狀也故肝厥頭暈治宜鉤藤散（方見後）</p>

<h3>論眩暈屬肝木風火之證</h3>
<p>原病式曰諸風掉眩皆屬肝木風主動故也所謂風氣甚而頭目眩暈者由風木旺必是金衰不能制木而木復生火風皆屬陽陽主乎動兩動相搏則為之旋轉故火本動也焰得風則自然旋轉也</p>

<h3>論傷寒頭眩屬虛</h3>
<p>成無己云傷寒頭眩責其虛也起則頭眩與眩冒者皆發汗吐下後所致是知陽虛也故針經曰上虛則眩然風家亦多有眩者風主動故爾</p>

<h3>論眩暈分內外所因等證</h3>
<p>嚴用和云眩暈之證經雖云皆屬於肝風上攻所致然體虛之人外感六淫內傷七情皆能眩暈當以脈證別之風則脈浮有汗項強不仁寒則脈緊無汗筋攣掣痛暑則脈虛煩悶濕則脈細沉重吐逆及其七情所感遂使臟氣不平鬱而生涎結而為飲隨氣上逆令人眩暈眉稜骨痛眼不可開寸脈多沉此為異耳若疲勞過度下虛上實金瘡吐衄便利及婦人崩傷產後去血過多皆令人眩暈當隨其所因而治之</p>
<p>按此所分四氣痰飲亡血等證可謂親切但其所集之方則欠發明學者當自求之</p>

<h3>論頭風眩暈有飲宜吐</h3>
<p>子和云大風頭風眩暈手足麻痹胃脘發痛皆風寒濕三氣雜至合而為痹也在上謂之停飲可用獨聖散吐之吐訖後服清上辛涼之藥</p>
<p>按此法施於胸膈痰涎閉塞多年眩暈不已血氣充實之人其效甚捷</p>
<p>謹按眩暈一證人皆稱為上盛下虛所致而不明言其所以然之故蓋所謂虛者血與氣也所謂實者痰涎風火也原病之由有氣虛者乃清氣不能上升或汗多亡陽而致當升陽補氣有血虛者乃因亡血過多陽無所附而然當益陰補血此皆不足之證也有因痰涎郁遏者宜開痰導郁重則吐下有因風火所動者宜清上降火若因外感而得者嚴氏雖分四氣之異皆當散邪為主此皆有餘之證也世有所謂氣不歸元而用丹藥鎮墜沉香降氣之法蓋香竄散氣丹藥助火其不歸之氣豈能因此而復耶內經所謂治病必求其本氣之不歸求其本而用藥則善矣</p>

<h2>頭眩治法</h2>

<h3>治風之劑</h3>
<p>本事川芎散治風眩頭暈</p>
<p>山茱萸（一兩）　山藥　甘菊花　人參　茯神　小川芎（各半兩）</p>
<p>上為末每服二錢酒調下</p>
<p>按此名治風眩而用藥帶補肝之意若因風而頭眩者分其所挾寒熱而用辛溫辛涼之劑可也若因肝虛而病者此藥雖近理亦難執此而用</p>

<h3>治風寒之劑</h3>
<p>嚴氏三五七散治陽虛風寒入腦頭痛目眩耳鳴</p>
<p>天雄（炮去皮）　細辛（各三兩）　山茱萸　乾薑（炮各五兩）　防風　山藥（炒各七兩）</p>
<p>上為末每服二錢溫酒調下</p>
<p>按此治上焦陽虛發散風寒之藥也若果有風寒所傷而頭眩者但用辛溫辛熱之劑解散可也何必拘此</p>

<h3>治濕之劑</h3>
<p>嚴氏芎術湯治冒雨中濕眩暈嘔逆頭重不食</p>
<p>川芎　半夏　白朮（各一兩）　甘草（炙半兩）</p>
<p>上㕮咀每服四錢姜七片煎</p>
<p>按此和中散濕之藥也亦可治痰</p>

<h3>治濕之劑</h3>
<p>子和芎黃湯治頭目眩暈</p>
<p>大黃　荊芥　川芎　防風（各等分）</p>
<p>上為粗末大作劑料水煎去滓服以利為度</p>
<p>按此瀉上焦風熱之藥也若果有風熱頭眩如防風通聖之類皆可選揀而用</p>

<h3>治痰之劑</h3>
<p>嚴氏玉液湯治七情感動氣鬱生涎隨氣上逆頭目眩暈心嘈忪悸眉稜骨痛</p>
<p>大半夏（湯洗七次）</p>
<p>上每服四錢水煎生薑十片煎入沉香水一呷溫服</p>
<p>風痰眩暈者宜青州白丸子選用</p>
<p>直指二陳湯治因氣鬱痰眩暈</p>
<p>二陳加乾生薑煎服</p>
<p>按此二方去痰和中之平劑足太陰陽明經藥也若痰氣甚者如吐下之法皆可施自宜隨證而用</p>
<p>去痰和中瑞竹堂化痰丸亦妙（方見咳門）</p>

<h3>治血虛頭眩之劑</h3>
<p>嚴氏芎藭湯治一切失血過多眩暈不蘇</p>
<p>芎藭　當歸（酒浸各等分）</p>
<p>上㕮咀每服四錢水煎服</p>
<p>良方治風六合湯治風虛眩暈</p>
<p>四物湯加秦艽羌活（詳見中風門）</p>
<p>按以上二方皆補血和血之藥並出厥陰例然芎歸補血之陽而四物則陰陽俱補秦艽羌活可為佐使不宜等分而用</p>

<h3>治氣虛頭眩之劑</h3>
<p>直指香橘飲治氣虛眩暈</p>
<p>木香　白朮　半夏曲　橘皮　白茯苓　砂仁（各半兩）　甘草（炙）　丁香（各一分）</p>
<p>上銼每服三錢姜五片煎吞蘇合香丸本方加芎歸各三分官桂半兩治血虛眩暈</p>
<p>按直指方云淫欲過度腎家不能納氣歸元使諸氣逆奔而上此眩暈出於氣虛也吐衄崩漏肝家不能收攝榮氣使諸血失道妄行此眩暈生於血虛也夫既曰腎家不能納氣使氣奔上而用此香散辛熱之藥此藥果能降氣乎又曰氣虛此藥果能補氣乎又曰血虛加芎歸官桂夫血虛用芎歸則可矣所加官桂與丁香木香等藥縱使血有虛寒亦難例用若血虛有熱者其害將何如哉孟子所謂盡信書則不如無書者正此類也</p>

<h3>治下虛頭眩之劑</h3>
<p>局方黑錫丹治陰陽不升降上盛下虛頭目眩暈</p>
<p>養正丹治虛風頭旋吐涎不已此藥升降陰陽</p>
<p>二方並見局方以乳香泡湯送下</p>
<p>順氣散治體虛痰盛氣不順頭目眩暈</p>
<p>南星（一兩炮）　川烏　附子（各半兩）　木香（二錢半）</p>
<p>上每服三錢姜十片煎</p>
<p>嚴氏沉香磁石丸治上盛下虛頭目眩暈耳鳴耳聾</p>
<p>沉香（半兩另研）　磁石（火煆醋淬七次研）　胡蘆巴（炒）　川巴戟（去心）　陽起石（煆）　附子（炮）　椒紅（炒）　山茱萸肉　山藥（炒各一兩）　青鹽（另研）　甘菊花　蔓荊子（各半兩）</p>
<p>上為細末酒煮米糊丸梧子大每七十丸空心鹽湯下</p>
<p>按以上諸方皆是溫熱金石鎮墜之藥雖能補下焦之陽虛然金石體質雖重必候火煆而成佐以燥熱之藥多致飛越之亢況眩暈多有屬風屬火之證用者宜致思焉</p>
<p>雜方</p>
<p>本事鉤藤散治肝厥頭暈清頭目</p>
<p>鉤藤　陳皮　半夏　麥門冬　茯苓　茯神　人參　甘菊花　防風（各半兩）　甘草（一分）石膏（一兩）</p>
<p>上㕮咀每四錢姜七片煎</p>
<p>按前許學士所論近是則此方用藥其義未詳</p>
<p>謹按頭暈諸方用藥俱未切當直指香橘飲之說尤為背理大抵外邪之感理宜解表但隨其風寒暑熱以治痰涎內蓄者必當清痰為先氣虛者宜補氣如東垣之法血虛者宜補血如四物增損之類若腎虛而氣不降者又當益陰而補腎若專執前藥豈能中其肯綮耶</p>

<h1>卷三十六</h1>

<h2>咳逆門</h2>

<h3>敘咳逆為病</h3>
<p>內經云歲金太過咳逆金鬱之發咳逆少陰二氣咳逆</p>
<p>按內經所言咳逆者止此他書惟傷寒論咳逆脈散者死又金匱治咳逆上氣諸方而已似皆指肺金及火為病也活人書謂咳逆證為極惡仲景所不載孫真人云遍尋方論無此名遂斷咳逆為噦證而靈樞云噦者谷入於胃胃氣上注於肺故寒氣與新穀氣俱入於胃新故相亂真邪相攻氣並相逆復出於胃故為噦注云噦氣仵也仵偶敵也保命集又以咳逆為噫噫氣者胸中氣不交也少陰經至胸中交於厥陰水火相傳而有聲靈樞云噫者寒氣客於胃厥逆從下上覆出於胃故為噫注云噫象火煙隨焰出心不受邪故噫出之愚謂二說各有其義未知是否而難知力辨朱氏之非其論見後</p>

<h3>論傷寒咳逆有寒有熱</h3>
<p>活人書云咳逆者仲景所謂噦是也胃寒所生傷寒本虛攻其熱必噦又云傷寒大吐下之極虛後極汗出者因得噦所以然者胃中寒冷故也橘皮乾薑湯羌活附子散半夏生薑湯退陰散主之不瘥者灸乳下必愈然亦有陽證者咳逆者有潮熱時時噦小柴胡湯橘皮竹茹湯又云傷寒噦而腹滿視其前後何部不利利之愈</p>
<p>按活人書以咳逆為噦故今從而以仲景言噦者入於咳逆之門縱使仲景言噦非此證而活人論證用藥則是咳逆而非嘔噦大抵咳逆者多由汗下之後胃虛而作活人以虛作寒治故用諸溫熱之藥然亦有虛而有熱者有實而有熱者所引橘皮竹茹湯未能詳盡也</p>

<h3>咳逆分陰陽證</h3>
<p>略例雲陽證咳逆者胃熱失下也陰消將盡陽逆上行使陰不內也為之惡候或兼以舌攣語言不正而反昏胃與咽痛者少陰也速下之宜大承氣湯若陽極脈微將盡者不宜下宜瀉心湯養陰退陽而已涼膈芒硝清肺亦可陰證者內已伏陰陰氣太甚腎水檀權肝氣不生胃火已病丁火又消所有遊行相火寒邪迫而率集於胸中亦欲盡也故令人發熱大渴引飲並去蓋覆病人獨覺熱也他人按之身體皆寒此火即無根之火也故用丁香乾姜之類溫胃其火自下咳逆乃止非如陽證以涼膈瀉心湯退心火陰氣乃生且陰證咳逆從嘔噦而生胃寒嘔噦不已陽逆繼之也</p>
<p>按咳逆本由陰氣已虛陽火暴甚直衝而上出於胃入於肺而作聲東垣用涼藥者所以瀉熱降火也若夫所謂陰證咳逆者蓋以陰氣先消陽火亦竭浮於胸中亦欲散也故不宜用寒而反以溫藥養胃留其陽氣胃氣一和陽生則陰長之說也而此略例以陽證為失下用承氣瀉心二藥分便秘便軟用之則可矣以陰證為陰氣太甚腎水擅權寒邪迫火而上愚謂腎陰若盛則火自不妄動矣其所謂寒邪者未審其指受外寒耶內寒耶還只是虛耶姑俟明哲</p>
<p>又案張子和云火欲上行為寒邪所遏寒不勝火故作聲此則是上寒遏下熱與外寒鬱內熱之義同亦與前說不同</p>

<h3>辯咳逆與噦不同</h3>
<p>難知云夫咳逆證活人斷為噦逆其說似是而非蓋噦者乾嘔也若有物直出則為吐也嘔物旋出則為嘔也嘔無物出則為噦也咳逆者或水漬於肺而心痞或連續不已而氣逆或喜笑過多而氣噎或咽飲而錯喉而氣搶或急食乾物而氣塞皆能作咳逆之聲連續不絕俗謂之吃忒是也大抵咳逆者不順之義吃忒者差錯之義二者皆氣不得下為火熱托之而使上至咽喉中噎而止也人或以紙捻鼻嚏而止或詐冤盜賊因恐而止或鼻熱聞食香調氣而止皆抑之駭之而使氣下也千金以咳逆上氣者為病肺脈散者死是心火刑于肺金也是以李氏稱易老云咳逆者火熱奔急上行而肺金不內何其當哉故便秘者大承氣湯下之便軟者瀉心湯主之朱氏斷為胃寒並陽證二法用藥治噦雖勝大抵其噦之意止是氣逆上行似咳逆耳即非仲景所謂咳逆之本證也盡噦者出聲也噦出其氣噦聲盡然後吸咳逆者入聲也抑氣不出逆聲盡然後呼也出入呼吸其大不同兼嘔噦者本於胃咳逆者本於肺何其難辨哉</p>

<h3>咳逆噦分手足經標本辨</h3>
<p>難知云活人以咳逆為噦謂若可下之宜調胃承氣湯是邪氣在胃故斷之為噦是則然矣抑不思咳逆者是足陽明失下傳手太陰活人但言其火之本不言其火之標炎上至極高之分而咳逆也合而觀之噦與咳逆同一熱也分而言之噦為本為膽為胃為中咳逆為標為心為肺為上若標病應見止當治標不必名噦若言作噦使後人只見膽胃本而不見心肺標也此一說又足經甲戊而傳手經丁辛也</p>
<p>按海藏論咳逆與噦二者不同謂其聲有出入之異臟腑有肺胃標本之殊其說尤長但咳逆與噦其氣皆自下而上嘔噦則直出於口咳逆則至咽膈吃忒而中止然後出也實非有出入之異</p>

<h3>論雜病咳逆皆由病後胃虛所生</h3>
<p>三因云咳逆之病古人以為噦耳多因吐利之後胃中虛寒遂成此疾亦有胃中虛膈上熱噦至八九聲相連收氣不回者大抵傷寒久病後老人虛人及婦人產後多有此證者皆病深之候也亦有噦而心下痞悸者有痰水所為別無惡候者是</p>

<h3>論吃逆病由陰虛火上亦有暴病屬實者附</h3>
<p>丹溪云吃病者氣逆也氣自臍下直衝上出於口而作聲之名也書曰火炎上內經曰諸逆衝上皆屬於火古方悉以胃弱言之而不及火且以丁香柿蒂竹茹陳皮等劑治之未審孰為降火孰為補虛人之陰氣依胃為養胃土傷損則木氣侮之矣此土敗木賊也陰為火所乘不得內守木挾相火乘之故直衝清道而上言胃弱者陰弱也虛之甚也病人見此似為危證然亦有實者不可不知趙立道年近五十質弱而多怒七月炎暑大飢索飯其家不能急具因大怒兩日後得滯下病口渴自以冷水調生蜜飲之甚快滯下亦漸緩如此者五七日召子視脈稍大不數遂令止蜜水渴時且令以人參白朮煎湯調益元散與之滯下亦漸收七八日後覺倦甚發吃予知其因下久而陰虛也令其守前藥然滯下尚未止又以煉蜜飲之如此者三吃猶未止眾皆尤藥之未當將以姜附飲之予曰補藥無速效附子非補陰者服之必死眾曰冷水飲多得無寒乎予曰炎暑如此陰涼非寒勿多疑待以日數力到當自止又四日而吃止滯下亦安又陳澤仁年近七十厚味之人也有久喘病而作止不常新秋患滯下食大減至五七日後吃作召予視脈皆大豁眾以為難予曰形瘦者尚可為以人參白朮湯下大補丸以補血至七日而安此二人者虛之為也又一女子年逾笄性躁味厚暑月因大怒而吃作每作則舉身跳動神昏不知問之乃知暴病視其形氣俱實遂以人參蘆湯飲一碗大吐頑痰數碗大汗昏睡一日而安人參入手太陰補陽中之陰者也蘆則反耳大瀉手太陰之陽女子暴怒氣上肝主怒肺主氣經曰怒則氣逆氣因怒逆肝脈乘火侮肺故吃大作而神昏參蘆喜吐痰盡氣降而火衰金氣復位胃氣得和而解矣</p>
<p>謹按咳逆一證古方悉作胃寒所致俱用丁香柿蒂姜附等藥然此證有虛有實有火不可專作寒論蓋傷寒發汗吐下之後與滯下日久及婦人產後而有此者皆陰大虛之為也若平人食入太速而氣噎或飲水喜笑錯喉而氣搶或因痰水停膈心下或因暴怒氣逆痰厥或傷寒熱病失下而有此者則皆屬實也夫水性潤下火氣炎上今其氣自下衝上而作聲非火而何大抵治法虛則補之補中須分寒熱如因汗吐下誤服寒涼過劑當以溫而補之如脾胃陰虛火逆衝上當以平而補之挾熱者涼而補之若夫實者如傷寒失下地道不通因而咳逆當以寒下之如痰飲停蓄心下或暴怒氣逆痰厥此等必形氣俱實別無惡候皆當隨其邪之所在而湧之泄之清之利之也世醫凡遇此疾首以丁香柿蒂為言殊不知此藥不能補虛不能降火不能清氣利痰唯有溫暖助火而已豈宜總治斯疾乎</p>

<h2>咳逆治法</h2>

<h3>治熱之劑</h3>
<p>活人橘皮竹茹湯治噦逆嚴氏治吐利後胃虛膈熱而咳逆</p>
<p>橘皮（一升）　竹茹（一升半）　甘草（二兩炙）　人參（半兩）　棗子（三十個）　生薑（半兩）</p>
<p>上銼以水一斗煮取三升去滓溫服一升日三服</p>
<p>按此出太陰嘔噦例藥也薑棗參橘亦是溫藥故三因云此治胃中虛冷但以此藥比之薑桂丁香則性平故從嚴氏入治熱之劑</p>
<p>小柴胡湯治陽證咳逆</p>
<p>難知大承氣湯治咳逆大便秘者</p>
<p>二方並見寒門</p>
<p>瀉心湯治咳逆大便軟利者</p>
<p>方見心下痞門</p>

<h3>治寒之劑</h3>
<p>半夏生薑湯治噦欲死</p>
<p>半夏（洗一兩一錢）　生薑（二兩切）</p>
<p>上水二盞煎八分分作二服</p>
<p>橘皮乾薑湯治噦</p>
<p>橘皮　通草　乾薑　桂心　甘草（炙各二兩）　人參（一兩）</p>
<p>上銼每服四錢水煎溫服日三次</p>
<p>按以上二方並太陰嘔噦例藥也</p>
<p>三因丁香散治咳逆</p>
<p>丁香　柿蒂（各一錢）　甘草（炙）　良薑（各半錢）</p>
<p>上為末熱湯點二錢乘熱服不拘時</p>
<p>嚴氏柿蒂湯治胸滿咳逆不止</p>
<p>柿蒂　丁香（各一兩）</p>
<p>上㕮咀四錢姜五片煎家珍有人參一味寶鑑有青陳皮二味並各等分為末水煎服</p>
<p>按以上二方並太陰陽明經藥也</p>
<p>活人羌活附子散治咳逆嚴氏治吐利後胃寒咳逆</p>
<p>羌活　附子（炮）　茴香（微炒各半兩）　木香　乾薑（各一棗許大）</p>
<p>上細末每服一錢水一盞鹽一捻同煎熱服</p>
<p>三因方木香作丁香</p>
<p>按此太陽少陰太陰經藥也</p>
<p>本事方治陰毒咳逆</p>
<p>川烏頭　乾薑（炮）　附子（炮）　肉桂　芍藥　甘草（炙）　半夏　吳茱萸　陳皮　大黃</p>
<p>上等分為細末每服一錢姜五片煎去濁渣取清熱服</p>
<p>按此三陰經藥也</p>

<h3>補虛之劑</h3>
<p>寶鑑炙甘草湯治許伯威中氣本弱病傷寒八九日醫見其熱甚以涼藥下之又食梨三枚痛傷脾胃四肢冷時發昏憒其脈動而中止有時自還乃結脈也心亦悸動吃逆不絕色變青黃精神減少目不欲開蜷臥惡人語以此藥治之</p>
<p>甘草（炙）　生薑　桂枝　人參　生地黃　阿膠　麥門冬　麻子仁　大棗</p>
<p>成無己云補可以去弱人參大棗之甘以補不足之氣桂枝生薑之辛以益正氣五臟痿弱榮衛涸流濕劑所以潤之麻仁阿膠麥門冬地黃之甘潤經益血復脈通心也加以人參桂枝急扶正氣生地黃減半恐傷陽氣銼一兩服之其證減半再服而安</p>
<p>按此心肺藥也</p>
<p>謹按咳逆諸方古方唯有治寒之劑至於補虛降火養陰之藥及治痰氣厥逆之法皆未詳也學者自宜隨證用之</p>

<h3>灸法</h3>
<p>嚴氏云咳逆治法婦人屈乳頭向下盡處骨間是穴丈夫及乳小者以一指為率正男左女右與乳相直間陷中動脈處是穴艾炷如小豆許灸三壯</p>

<h1>卷三十七</h1>

<h2>心下痞滿門</h2>

<h3>論痞為濕土之病</h3>
<p>內經云備化之紀其病痞又云太陰所至為積飲痞膈</p>
<p>按原病式云痞與否同不通泰也謂精神榮衛血氣津液出入流行之紋理閉密而為痞也</p>

<h3>論傷寒心下痞</h3>
<p>成無己云傷寒心下滿者不經下後則有吐下之殊若下後則有結胸痞氣之別經曰病人手足厥冷脈乍緊邪結在胸中心滿而煩當吐之又云脈浮而大心下反硬有熱屬臟者攻之此二者不經汗下而心下滿或吐之或下之隨其邪氣之高下要在泄其邪也又邪氣在表未應下而強下之邪氣乘虛結於心下實者硬滿而痛為結胸虛者滿而不痛為虛痞蓋結胸是實邪大陷胸湯主之痞是虛邪須諸瀉心湯散可也</p>

<h3>論痞為痰飲及諸氣所致</h3>
<p>詳見各門</p>

<h3>論傷寒雜病痞皆血證</h3>
<p>秘藏云內經曰備化之紀其病痞又曰太陰所致為積飲痞膈太陰者濕土也主壅塞乃土來心下為痞滿也傷寒下之太早亦為痞乃因寒傷榮血心主血邪入於本故為心下痞仲景瀉心湯數方皆用黃連以瀉心下之土邪至於酒積雜病下之太過亦作痞滿皆血證也蓋下多則亡陰亡陰者即損脾胃謂脾胃水穀之陰亡也故胸中之氣以其血虛而下陷於心之分故致心下痞上宜理脾胃以血藥治之若全用氣藥導之則其痞益甚而復下之氣愈下降必變為中滿鼓脹非其治也又有虛實之殊如實痞大便秘厚朴枳實主之虛痞大便利芍藥陳皮主之飲食所傷而為痞滿者當用藥消導其胸中窒塞欲吐者則宜吐之</p>
<p>難知云傷寒痞者從血中來從外之內從無形雜病痞者亦從血中來從內之外從有形故無形以苦泄之有形以辛散之</p>
<p>按痞之凝滯閉塞人皆知氣之不運也獨東垣指以血病言之謂下多則亡陰而損血此前人之未論也世有用氣藥治痞而不效者蓋不知此理故也</p>

<h3>論諸瀉心湯用藥寒熱不同</h3>
<p>保命集云三陰三陽之標本治各不同有用寒藥而為熱痞大黃黃連之類也有用寒熱藥者陰與陽不和而痞大黃黃連加附子之類也有用辛熱藥多而寒藥少者陰盛陽虛而痞半夏甘草生薑瀉心三方之類瀉心湯者非瀉心火之熱瀉心下之痞也通而論之其藥陽多而陰少蓋病發於陰而得之有大黃黃連瀉心湯獨為陰心下痞而脈疾一證桂枝後用從太陽浮弱所變余皆陰陽雜用</p>

<h3>論痞為熱證</h3>
<p>直格云傷寒里之陰分已受熱邪是病發於陰也或熱微下證未全誤下之早則裡熱除去表熱乘虛入里而作痞也故仲景攻痞多用大黃黃連黃芩寒藥爾後或加附子乾薑之類者是以辛熱佐其寒藥欲令開發痞之怫熱結滯也非攻寒耳</p>
<p>按前保命集論瀉心湯分陰陽寒熱多少而用藥可謂詳切矣而此論則專主於熱二者似乎不同要之各有所當蓋直格是言其受病之本保命集是論其用藥之標若以為痞有陰寒之證耶則仲景瀉心五方何皆用黃芩黃連之藥若以為痞無陰陽之異耶何瀉心湯又有兼用乾薑附子半夏生薑之類者也一言其本一論其標而已</p>
<p>謹按痞之為病由陰伏陽蓄氣與血不運而成處心下位中央䐜滿痞塞皆土之病也與脹滿有輕重之分痞則內覺痞悶而外無脹急之形脹滿則外亦有形也前人所論皆指誤下而致之蓋誤下則裡氣虛故傷寒之表邪乘虛入於心下雜病則所受之邪氣亦蓄於心下因致痞也亦有不因誤下而得之如中氣虛弱不能運化精微為痞者有飲食痰積不能施化為痞者有濕熱太甚土乘心下為痞者故古方治痞用黃連黃芩枳實之苦以泄之厚朴生薑半夏之辛以散之人參白朮之甘苦溫以補之茯苓澤瀉之淡以滲之隨其病之所在以調之也既痞同濕治惟宜上下分消其氣如果有內實之證庶可略與疏導世人苦於痞塞喜行利藥以求速效暫時通快痞若再作益以滋甚是皆不察夫所謂下多亡陰之意也心下痞滿治法</p>

<h3>治熱之劑</h3>
<p>仲景大黃黃連瀉心湯治心下痞按之濡其脈關上浮者或寸沉關浮而有熱者</p>
<p>大黃（二兩）　黃連（一兩）</p>
<p>上銼以麻沸湯二升漬之須臾絞去滓分溫再服</p>
<p>按此手少陰經藥也出陽明例成無己云大黃黃連以導瀉心下之虛熱以麻沸湯漬服者取其氣薄而泄虛熱也</p>
<p>又按活人云伊尹湯液論大黃黃連黃芩湯共三味今監本無黃芩脫落之也又保命集無黃芩卻加甘草（一兩）</p>

<h3>散寒泄熱之劑</h3>
<p>仲景附子瀉心湯治心下痞而復惡寒汗出脈沉遲也</p>
<p>大黃（二兩）　黃連　黃芩（各一兩）　附子（一枚炮去皮別煮）</p>
<p>上銼以麻沸湯二升漬之須臾絞去滓內附子汁分溫再服</p>
<p>半夏瀉心湯治汗下後身寒痞滿而嘔食飲不下脈微</p>
<p>按之不痛非柴胡證</p>
<p>半夏（半升洗）　黃芩　乾薑　人參（各三兩）　黃連（一兩）　大棗（十二枚）　甘草（二兩炙）　</p>
<p>上七味以水一斗煮取六升去滓再煮取二升溫服一升日三服</p>
<p>生薑瀉心湯治汗下後胃中不利乾噫食臭自利腸鳴脅下有水氣而心下痞滿</p>
<p>比半夏瀉心湯加生薑（四兩）　減乾薑作（一兩）</p>
<p>甘草瀉心湯治下之後腹中雷鳴心下痞硬再下之痞益甚此非結熱以胃中虛客氣上逆也</p>
<p>比半夏瀉心湯無人參加甘草作（四兩）</p>
<p>按以上諸瀉心湯元戎雲手少陰藥也以其心下痞故入陽明例況服梔子黃芩黃連黃柏大黃為上下通經之劑安得不例陽明乎</p>
<p>秘藏大消痞丸治一切心下痞悶及積年久不愈者</p>
<p>黃連（炒）　黃芩（各六錢）　薑黃　白朮（各一錢）　炙甘草　砂仁　乾生薑</p>
<p>神麯（炒各一錢）　人參（二錢）　枳實（炒五錢）　橘皮（二錢）　澤瀉（三錢）　厚朴（炒三錢）　豬苓（一錢半）半夏（四錢）</p>
<p>上同為細末水浸蒸餅丸桐子大每五十丸至百丸白湯下</p>
<p>枳實消痞丸治右關脈浮弦心下虛痞惡食懶倦開胃進食</p>
<p>枳實　黃連（各五錢）　乾生薑（二錢）　半夏曲（三錢）　厚朴（炙四錢）　人參（三錢）　白朮（三錢）　炙甘草（二錢）　茯苓　大麥面（各二錢）</p>
<p>上同為細末水浸蒸餅為丸每三五十丸溫水下</p>
<p>按以上二方並半夏瀉心湯加減法也內有枳朮湯四君子五苓平胃等利濕消痞補虛之藥也</p>

<h3>溫中散飲之劑</h3>
<p>寶鑑枳實理中丸治中脘痞滯氣不宣通積寒停飲食不化</p>
<p>人參　乾薑（炮）　白朮　枳實　甘草（炙各一兩）</p>
<p>上為細末煉蜜為丸如雞子黃大每服一丸細嚼白湯下或沸湯化服活人有茯苓</p>
<p>深師消飲丸治停飲心下痞</p>
<p>方見痰飲門</p>
<p>按以上二方並出陽明飲痞例</p>

<h3>理氣之劑</h3>
<p>活人桔梗枳殼湯治傷寒痞氣胸滿欲純</p>
<p>桔梗　枳殼（去穰炒各三兩）</p>
<p>上銼水二盞煎至一盞去滓分作二服</p>
<p>按此手太陰經藥也出少陰枳殼例活人云審知是痞先用湯尤妙綠枳桔行氣下膈先用之無不驗也海藏云活人用此非治痞也審知錯下必成痞是氣將陷於胸中故先用此便不至於痞也若已成痞而用則失之晚胸中之氣反痞矣先之一字預早之意也先用此若不應後當以仲景痞藥治之若執此治痞其害深矣</p>
<p>宣明檳榔散治傷寒陰證下後成痞滿而不痛按之軟虛</p>
<p>檳榔　枳殼（等分）</p>
<p>上為末每服三錢煎黃連湯調下</p>
<p>寶鑑三脘痞氣丸治三焦痞滯水飲停積脅下虛滿</p>
<p>木香　白豆蔻　青皮（炒）　京三稜（炮各一兩）　檳榔（半兩）　半夏（湯洗七次）</p>
<p>大腹子　陳皮（各二兩）　砂仁　沉香（各半兩）</p>
<p>上為末麵糊為丸桐子大每服三十丸加至六十丸食後陳皮湯下</p>
<p>按此出太陰調氣例藥也</p>
<p>秘藏木香消痞丸治因憂氣結中脘腹皮厚微痛心下痞滿不思飲食</p>
<p>木香（半兩）　柴胡（四錢）　橘皮（三錢）　甘草（炙）　半夏（各一兩）　乾薑（半兩）　當歸尾（一錢）　紅花（半錢）</p>
<p>上為細末水浸蒸餅丸服之</p>

<h3>補虛之劑</h3>
<p>加味補中益氣湯治內傷心下痞</p>
<p>方見內傷門</p>
<p>脈緩有痰而痞加半夏黃連</p>
<p>脈弦四肢滿閉便難而心下痞加柴胡黃連甘草</p>
<p>大便秘燥加黃連桃仁少加大黃歸身</p>
<p>心下痞夯悶者加白芍黃連</p>
<p>心下痞腹脹加五味子白芍砂仁如天寒少加乾薑或中桂</p>
<p>心下痞中寒者加附子黃連</p>
<p>心下痞嘔逆者加黃連生薑陳皮如冬月加黃連少入丁香藿香葉</p>
<p>能食而心下痞加黃連半錢枳實三錢如不能食心下痞者勿加止依方服之</p>
<p>食已心下痞別服橘皮枳朮丸</p>
<p>按難知雲中滿者勿食甘不滿者當食之如自覺滿而外無脹急之形乃痞也是不滿也當以甘而撐柱之又太陽病下之腹滿時痛為脾桂枝加芍藥湯滿木也為甘所主故用芍藥之酸克其滿酸涼除滿急收能除甘所生甘溫生滿緩散能除酸所主也</p>
<p>謹按痞證有氣不運化及陰虛損血者前論已詳故收入此補虛之劑但世俗不明此理往往例用峻快藥下之復痞或致危篤者多矣</p>

<h1>卷三十八</h1>

<h2>吐酸門（吞酸附）</h2>

<h3>論吐酸屬熱</h3>
<p>內經云諸嘔吐酸皆屬於熱又云少陽之勝嘔酸</p>
<p>原病式云酸者肝木之味也由火勝制金不能平木則肝木自甚故為酸也如飲食熱則易於酸矣是以肝熱則口酸也或言為寒者但謂傷生硬冷物而喜噫醋吞酸故俗醫主於溫和脾胃豈知人之傷於寒也則為病熱蓋寒傷皮毛則腠理閉密陽氣怫鬱而為熱故傷寒熱在表以麻黃湯熱藥發散使腠理開通汗泄熱退而愈也凡內傷冷物者或即陰勝陽而為病寒或寒熱相搏而致腸胃陽氣怫鬱而為熱亦有內傷冷物而反病熱得汗泄身涼而愈也或微而吐為中酸俗謂之醋心法宜溫藥散之亦猶解表之義若久喜酸不已則不宜溫之宜以寒藥下之後以涼藥調之結散熱去則氣和也所以中酸不宜食黏滑油膩者謂能令氣鬱不通暢也宜食糲食菜疏能令氣通利也</p>

<h3>論雜病吐酸與病機外邪不同</h3>
<p>發明云病機諸嘔吐酸皆屬於熱此上焦受外來客邪也胃氣不受外邪故嘔仲景以生薑半夏治之以雜病論之嘔吐酸水者甚則酸水浸其心不任其苦其次則吐出酸水令上下牙酸澀不能相對以大辛熱藥療之必減吐酸水嘔出也酸味者收氣也西方肺金旺也寒水乃金之子子能令母實故用大咸熱之劑瀉其子以辛熱為之佐而瀉肺之實以病機作熱攻之誤矣蓋雜病醋心濁氣不降欲為中滿寒藥豈能治之乎</p>
<p>按吐酸原病式為熱而此作寒論治者蓋東垣以內傷不足之病末傳寒中濁氣不降不宜用寒藥治療乃指為寒卻以素問病機之說作外感客邪論與諸腹脹大論分寒熱脹義相同以下文丹溪之論觀之其說方備</p>

<h3>辯素問東垣論酸不同</h3>
<p>丹溪云或曰吐酸素問明以為熱東垣又言為寒何也子曰吐酸與吞酸不同吐酸是吐出酸水如醋平時津液隨上升之氣鬱積而成鬱積之久濕中生熱故從火化遂作酸味非熱而何其有鬱積之久不能自湧而出伏於肺胃之間咯不得上咽不得下肌表得風寒則內熱愈鬱而酸味刺心肌表溫暖腠理開發或得香熱湯丸津液得行亦可暫解非寒而何素問言熱者言其本也東垣言寒者言其末也但東垣不言外得風寒而作收氣立說欲瀉肺金之實又謂寒藥不可治酸而用安胃湯加減二陳湯俱犯丁香且無治濕熱鬱結之法為未合經意予嘗治吞酸用黃連茱萸各炒隨時令迭其佐使蒼朮茯苓為輔佐湯浸炊餅為小丸吞之仍教以糲食蔬菜自養則病易安</p>
<p>謹按吐酸一證以病機言之則屬於熱以臟腑論之則脾胃受病以內邪言之則痰飲宿食之所為故治法熱者寒之脾惡濕以苦燥之有痰飲者清之散之分利之有宿食者消之導之驅逐之局方不察斯故以噫醋吞酸醋心吐酸水之證併入於諸氣門中率用溫熱之藥豈吐酸專主於寒而無他證也故此一門以敘河間東垣丹溪之論其病源治法無餘蘊矣</p>
<p>吐酸治法</p>

<h3>治寒溫胃之劑</h3>
<p>發明藿香安胃散治脾胃虛弱不進飲食嘔吐不待腐熟</p>
<p>藿香　丁香　人參（各二錢半）　陳皮（五錢）</p>
<p>上為細末每服二錢水煎入生薑</p>
<p>按此手太陰足陽明太陰經藥也</p>
<p>加減二陳湯治痰飲為患嘔吐頭眩心悸或因食生冷脾胃不和</p>
<p>丁香（一兩）　半夏　陳皮（各五兩）　茯苓（三兩）　甘草（一兩半）</p>
<p>上㕮咀四錢水煎入生薑煎服</p>
<p>按此出太陰嘔噦例藥也</p>
<p>三因曲末丸治中脘宿食留飲酸蜇心痛口吐清水</p>
<p>神麯（炒三兩）　蒼朮（泔浸三宿洗淨日乾炒一兩半）　陳皮（一兩）</p>
<p>上為末生薑汁別煮神麯糊為丸薑湯送下</p>
<p>按此足陽明足太陰經藥也</p>
<p>謹按吐酸諸方前人作寒藥治之甚多茲不詳載至於治熱之藥前人既以斯證為寒所以絕無其方也若夫消痰去食解外寒治鬱熱之法又當隨證用焉</p>

<h1>卷三十九</h1>

<h2>痓門</h2>

<h3>論痓病屬濕強直屬風</h3>
<p>內經曰諸痓項強皆屬於濕旺注太陽傷濕又云諸暴強直皆屬於風旺注陽內鬱而陰行於外</p>
<p>按內經言痓肺腎太陽督脈與夫六氣皆能為之大抵專生於濕故原病式云諸痙強直筋勁強直而不柔和也土主安靜故也陰痓曰柔痓陽痓曰剛痓亢則害承乃制故濕過極反兼風化制之然兼化者虛象實非風也又云諸暴強直皆屬於風謂筋勁強有力不柔和也然燥金主於緊斂短縮勁急風木為病反見燥金之化由亢則害承乃制也又況風能勝濕而為燥也愚謂土性安靜木性動搖痓病強直而安靜故主於濕風病強直而搐搦故屬於風況土氣之下木氣乘之故痓之強直有似於風又木氣之下金氣乘之金之緊斂勁切與土相近故風之強直有似於濕二者有本化有虛象不可不察也</p>
<p>又按病機治痓治風之法云諸痓項強皆屬於濕寒濕同性水火同居故足太陽屬水而位下所以濕可傷也其脈下項故主項強太陽表中風加以濕客於經中內挾寒濕則筋脈抽急故痙項強而不柔和當詳有汗無汗治以流濕祛風緩發表而愈也強直屬風乃厥陰風木勢甚而成千金以強直為風治以瀉火補金木能自平矣愚謂此言痓病項強以外感風寒濕氣者言之也風病強直以風木自病者言也</p>

<h3>論傷寒剛柔二痓</h3>
<p>仲景云太陽病發熱無汗而反惡寒名曰剛痓太陽病發熱汗出而不惡寒名曰柔痓病身熱足寒頸項強急惡寒時頭熱面赤獨頭動搖卒口噤背反張者痓病也若發其汗寒濕相得其表益虛即惡寒甚按活人云太陽經先因傷風又感寒濕而致然也古人謂之痓又作痙痙者強直也古人以強直為痓外證與傷寒相似但其脈沉遲弦細而項背反張強硬如發癇狀為異耳察其有汗無汗以分剛柔二痓無汗葛根湯主之有汗桂枝加栝蔞湯主之剛痓胸滿口噤腳攣急咬齒當行大承氣湯愚謂剛痓柔痓並屬太陽至於項強口噤一證例太陽兼陽明也因有陽明故不宜發汗而有用大承氣湯法者難知云傷寒痓證五種皆屬太陽余經不言聖人之大意也若頭低視下手足牽引肘膝相構陽明痓也若一目或左或右邪視並一手一足搐搦者少陽痓也汗之止之和之下之各隨其經可使必已蓋謂此也</p>

<h3>論致痓病因</h3>
<p>仲景云太陽病發汗太多因致痓　風病下之則痓復</p>
<p>發汗必拘急　瘡家雖身疼痛不可發汗汗出則痓</p>
<p>按此謂發汗下之而致痓則不專於風寒濕之外傳矣是又因壞證而成也發汗下之太過皆亡津液損血之所由也</p>

<h3>痓病脈法</h3>
<p>脈經云太陽病發熱脈沉而細者名曰痓為難治　夫痓脈按之緊如弦直上下行　痓家其脈伏堅直上下　腹暴脹大為欲解脈反伏弦者痓　痓病發其汗已其脈浛浛如蛇</p>
<p>按痓證屬風寒濕所傷有汗者脈必浮緩無汗者脈必浮緊若其脈沉細者濕所傷也堅直上下行皆緊之象也發汗已如蛇亡津液而無胃氣之象也</p>

<h3>論陰陽痙</h3>
<p>活人書云陰陽二痙者陽痙屬剛痓陰痙屬柔痓以附子散桂心白朮湯附子防風散八物白朮湯可選而用之</p>
<p>按仲景論剛柔二痓並屬太陽活人論陰陽二痓既以陽痙屬剛痓陰痙屬柔痓而乃以朮附薑桂諸熱藥治陰痙則是以陰專為寒治矣恐非至當之論姑伺明哲其方茲不載詳見本論</p>

<h3>論風搐反張有風火之證</h3>
<p>子和書云呂君玉妻年三十病風搐目眩角弓反張數日不食諸醫皆作驚風暗風風癇治之以南星雄黃烏附用之不效戴人曰諸風掉眩皆屬肝木陽主動陰主靜由火盛制金不能平木肝木茂而自病先湧風痰二三升次以寒劑下之又以䤵針刺百會穴出血二杯立愈</p>
<p>按風搐本與痓證不同而痓證屬濕土極必兼風木動搖之化風搐屬木木極必見金燥緊斂之形要之亦可同論故取此條以證痓病不專於風寒濕之外至亦有風火熱之內作者也</p>

<h3>論痓證屬內虛所致</h3>
<p>三因方云夫人之筋各隨經絡結束於身血氣內虛外為風寒濕熱之所中則痓以風散氣故有汗而不惡寒曰柔痓寒泣血故無汗而惡寒曰剛痓原其所因多由亡血筋無所營故邪得以襲之所以傷寒汗下過多與夫病瘡人及產後致斯疾者概可見矣診其脈皆沉伏弦緊但陽緩陰急則久久拘攣陰緩陽急則反張強直二證各異不可不別</p>
<p>按傷寒言痓專主外邪為病陳無擇發明血氣內虛一節實與仲景所言汗下過多者相合可謂善矣惜乎用藥未能詳明也又言陰緩陽急則太陽痓也陽緩陰急則陽明痓也</p>

<h3>論產後發痓</h3>
<p>郭稽中雲產後汗出多而變痓者由產後血虛肉理不密故多汗因遇風邪搏之則變痓宜灌小續命湯稍緩即汗出如雨手拭不及不可治也</p>
<p>按此既云產後則血氣本虛矣汗出既多則衛氣亦虛縱有風邪乘之小續命用麻黃輩其可服乎況有虛象而實非風者哉陳無擇雖嘗論其失所用大豆</p>
<p>紫湯大聖散亦未盡善也</p>
<p>謹按傷寒痓病活人以太陽中風又感寒濕而致則專於外邪所傷然仲景亦有汗下過多之戒則又出於壞證所成矣蓋外邪所傷者通宜解散仲景言剛柔活人分陰陽難知論經絡等諸方詳矣至於治壞證補虛救失之法諸方則亡也又千金謂溫病熱入腎中亦為痓小兒病癇熱盛亦為痓若此治法俱未之見也況此二者之外又有血氣本虛之人如產後汗出多而變痓者或因七情怒氣而發痓者或因濕熱內盛痰涎壅遏經絡而作痓者治各不同也大抵傷寒有外邪之可解宜用風藥發散風寒又風藥亦能勝濕耳至於邪熱入腎亦非風藥之所能療也其內證作痓本無外邪前人豈仍用風藥處治惟宜補虛降火敦土平木清痰去濕隨證而用不可不察也痓證治法</p>

<h3>解散之劑</h3>
<p>金匱栝蔞桂枝湯治太陽病其謹備身體強几几然脈反沉遲此為痓病</p>
<p>栝蔞根　甘草（炙各二兩）　桂枝　芍藥　生薑（各三兩）　大棗（十二枚）</p>
<p>上六味以水九升煮取三升分溫三服取微汗汗不出食頃啜熱粥發之</p>
<p>按此出太陽例藥也</p>
<p>葛根湯治太陽病無汗而小便反少氣上衝胸口噤不得語欲作剛痓</p>
<p>方見傷寒門</p>
<p>海藏神術湯治剛痓</p>
<p>加羌活　獨活　麻黃</p>
<p>白朮湯治柔痓</p>
<p>加桂心　黃耆　白朮</p>
<p>活人舉卿舉敗散治新產血虛痓者汗後中風發搐亦然荊芥穗不以多少微炒為末大豆黃卷熟以酒沃之去黃卷取汁調細末三五錢和渣飲之其效如神一方只以好酒調服</p>
<p>按此太陽厥陰經藥也按本草荊芥能發汗破結氣下瘀血除風濕痹亦是攻邪之藥若血氣果虛之人亦非所宜也</p>

<h3>攻下之劑</h3>
<p>金匱大承氣湯治痓為強腦滿口噤臥不著席腳攣急必齘齒可與</p>
<p>見本方</p>
<p>按此陽明經藥也陽明總宗筋以風寒濕熱之邪入於胃津液不行宗筋無所養故急宜用此湯下濕熱行津液宣明云痓病目置口噤背強如弓臥搖動手足搐搦通宜三一承氣湯下之亦此意也然非察證之明的有內實熱者不可輕用</p>

<h3>去風養血之劑</h3>
<p>難知防風當歸散治發汗過多發熱頭面搖卒口噤背反張者宜去風養血</p>
<p>防風　當歸　川芎　地黃（各一兩）</p>
<p>上銼每服一兩水煎服</p>
<p>謹按痓證發汗過多與夫血氣內虛之人自當隨證用藥古方於此等處多缺略姑敘此方以見意爾至於發散風寒行經之藥甚多及活人治陰痙諸溫藥難知分經絡用藥茲並不載用究本書</p>

<h1>卷四十</h1>

<h2>癘風門</h2>

<h3>敘癘風為病</h3>
<p>內經曰風氣與太陽行諸脈俞散於分肉之間與衛氣相干其道不利故使肌肉䐜膹而有瘍衛氣有所凝而不行故其肉有不仁也癘者有榮衛熱腑其氣不清故使鼻柱壞而色敗皮膚瘍潰風寒客於脈而不去名曰癘風</p>

<h3>癘風治法</h3>
<p>內經云病大風骨節重鬚眉墮名曰大風刺肌肉間故汗出百日旺注泄衛氣之怫熱刺骨髓汗出百日泄榮氣之怫熱凡一百日鬚眉生而止針怫熱屏退陰氣內復故多汗出鬚眉生也靈樞云癘風者數刺其腫上已刺以銳針針其處按出其惡氣腫盡乃止常食方食勿食他食以犯其病</p>

<h3>論癘風屬肺生蟲屬木皆血熱之病</h3>
<p>病機云內經云脈風成為癘俗云癩病也先樺皮散從少至多服五七日灸承漿穴七壯灸瘡輕再灸瘡愈三灸之後服二聖散泄熱祛血中之風邪戒房室三年病愈藥灸同止述類象形此治肺風之法也然此疾非止肺臟有之以其病發於鼻俗呼為肺風也鼻腫准赤脹大而為瘡乃血隨氣化也氣既不施則血為之聚血既聚則使肉爛而生蟲也生蟲者厥陰主之厥陰為風木主生五蟲蓋三焦相火熱甚而制金金衰故木來克侮宜瀉火熱利風之劑蟲自不生也故此疾血熱明矣當以藥緩疏泄之煎局方升麻湯下錢氏瀉青丸余病各隨經治</p>
<p>按癘風皮毛血脈先受病二者屬榮衛所主故言肺風至於內壞生蟲又陽明厥陰所屬故其用藥皆疏泄肺氣祛逐血分之邪熱其灸承槳一穴乃陽明任脈之會所以宣通血脈以散風也</p>

<h3>論癩風宜汗宜下宜出血</h3>
<p>子和書云內經論癩針二百日眉毛再生針同發汗也但無藥者用針一汗可抵千針故高供奉嘗採萍治癱瘓風出汗張主薄病癩十餘年戴人曰足有汗者可治之當發汗其汗出當臭其涎當腥乃置燠室中以三聖散吐之汗出周身如臥水中其汗果臭痰皆腥如魚涎足心微有汗次以舟車丸浚川散下五七行如此數次乃瘳又一人病風面黑爬搔不已眉毛脫落到其面大出血如墨刺三次血變色每刺自額至頤排針上下俱刺每隔日一刺至二十餘日方已</p>
<p>按此論內經用針同發汗至於出血亦同汗也但癘證在經在表故宜針宜汗有惡血留滯故宜出血或於腫上或於委中皆可也又腸胃有穢惡蟲積故宜下大抵皆宣泄表裡血氣邪熱之毒也</p>

<h3>論癘風所因</h3>
<p>三因之經所載癘風即風論所謂惡疾是也雖名曰風未必皆因風大率多嗜欲勞動氣血熱發汗泄不避邪風冷濕使淫氣與衛氣相干致肌肉皮膚瘍潰鼻梁塌壞千金所謂自作不仁極猥之業雖有悔言而無悔心良得其情然亦有傳染者原其所因皆不內外涉外所因而成也治之須推其所因凡因風寒濕熱兼勞役飲食與夫傳染穎然不同若例以瀉風藥治之則失矣</p>
<p>按此云雖名曰風未必皆因風此論固善蓋此疾多由嗜欲飲食積毒之所致因其病證穢惡可畏又不可不謂之風也若夫傳染之說世或有之雖因其一家血脈飲食居處氣味之相傳者本無內熱積毒亦不能染也</p>

<h3>論大風有上下之分</h3>
<p>丹溪云大風病是受得天地間殺物之風古人謂之癘風以其酷烈暴悍可畏爾人得之者須分在上在下夫在上者以醉仙散取臭涎惡血於齒縫中出在下者以通天再造散取惡物陳蟲於穀道中出所出雖有上下道路之異然皆不外乎陽明一經治此病者須知此意看其疙瘩與瘡上先見者上體多者在上也下先見者下體多者在下也上下同得者在上後在下也陽明經胃與大腸也無物不受此風之入人也氣受之則在上多血受之則在下多血氣俱受者甚重自非醫者有神病者有鐵心罕有免者夫或從上或從下以漸而來者皆可治病人見其病勢之緩多忽之雖按此法施治病已全然脫體若不能絕味絕色後必發再發則終於不救矣某曾治五人矣中間唯一婦人得免以其貧甚無物可吃也餘四人三兩年後皆再發孫真人曰吾嘗治四五百人終無一人免於死非孫真人之不能治也蓋無一人能守禁忌耳此一婦治本病外又是千餘帖加減四物湯半年之上方得月經行而十分安全</p>
<p>謹按癘風古方謂之大風惡疾以其瘡痍荼毒膿汁淋漓眉須墮落手足指脫頑痹痛癢鼻塌眼爛齒豁唇揭病勢之可畏耳若專以房勞嗜欲飲食積毒之所致何為遽至於是故丹溪先生亦謂之受得殺毒之風也蓋其風毒之傷與夫內毒所致人皆安得而知之及其病證顯露方始歸咎於此其於外受之風內積之毒豈可得而分治之也故內經刺肌肉刺骨髓以泄榮衛之怫熱靈樞以銳針刺腫上按出惡氣惡血子和用汗吐下出血之法河間用疏風泄熱之劑俱不分病之所因隨其病之所在以調之也至於丹溪分在上在下氣血受病多少其用藥取涎下毒雖皆前人之法亦可謂深得病情而善用其法者矣學者宜細觀之若夫用藥之外守禁忌謹調養清心寡慾獨淡內觀又在乎人而不在乎醫也孫真人戒之深矣其可忽乎</p>

<h3>癘風治法</h3>

<h3>驅風之劑</h3>
<p>局方樺皮散治肺臟風毒遍身瘡疥及癮疹瘙癢治之成瘡又治面上風刺及粉刺</p>
<p>樺皮（四兩燒灰）　荊芥穗（二兩）　甘草（炙半兩）　杏仁（二兩去皮尖用水一碗於銀銚子內熬候水減半取出放令乾）　枳殼（四兩去穰用炭火燒存性取出於濕紙上令冷）</p>
<p>上除杏仁外余藥為末將杏仁另研令細次入諸藥細合勻瓷盒內放之</p>
<p>按此太陰陽明經藥出厥陰例</p>
<p>家珍凌霄散治癘風</p>
<p>蟬蛻　地龍（炒）　白殭蠶　全蠍（各七個）　凌霄花（半兩）</p>
<p>上為細末每服二錢酒調下於浴室內常在湯中住一時許服藥效</p>
<p>元戎治風疾癩病遍身生瘡</p>
<p>天麻（七錢半）　荊芥（二錢半）　薄荷（二錢半）　白花蛇（四兩酒浸）</p>
<p>上為末好酒二升蜜四兩石器中熬成膏子每服一盞溫服日三煎餅壓下急於暖處令汗出十日效</p>
<p>按此以上二方厥陰例藥也</p>
<p>子和治風疥癬及癩</p>
<p>浮萍（一兩）　荊芥　川芎　甘草　麻黃（各半兩）或加芍藥當歸</p>
<p>上為末每服一兩水一碗入蔥白豆豉同煎至一半無時服汗出為度</p>
<p>寶鑑換肌散治大風疾年深久不愈以至面毛脫落鼻梁崩壞不致逾月取效如神</p>
<p>白花蛇　黑花蛇（各三兩並酒浸一夕）　地龍（去土三兩）　當歸　細辛　白芷　天麻（各一兩）蔓荊子　威靈仙　木賊　荊芥穗　甘菊花　苦參　紫參　沙參　沙苑蒺藜　不灰木　赤芍炙甘草　九節菖蒲　天門冬　寒風草　何首烏　胡麻子（炒）　草烏頭（去皮臍）　蒼朮（泔浸去皮）　川芎　木鱉子（以上各二兩）</p>
<p>上同為細末每服五錢溫酒調下食後酒多為妙按此出少陰諸風例藥也</p>

<h3>去風養血之劑</h3>
<p>易老祛風丸治疥癩經曰脈風成病即癩也</p>
<p>黃耆　枳殼　防風　芍藥　甘草　熟地黃　生地黃　地骨皮　枸杞子</p>
<p>上九味木杵臼為細末煉蜜為丸桐子大白湯下五十丸</p>
<p>按此出少陰諸風例藥也</p>
<p>東坡四神丹醫未有專此四味者久服可愈大風疾</p>
<p>羌活　玄參　熟地黃　當歸</p>
<p>按此出少陰腎氣例藥也</p>

<h3>破血瀉熱補氣之劑</h3>
<p>補氣瀉營湯治叚庫使病癘風滿面連頸極癢眉毛已脫須用熱水沃之稍緩每晝夜須數次或砭刺亦緩予記內經云癘者榮衛熱胕治者以銳針刺其腫處按出其惡氣腫盡乃止如以藥治當破惡血去熱升陽去癢瀉榮運辛溫散之甘溫補之行陽明經瀉心火補肺氣乃治之正也</p>
<p>升麻　連翹（各六錢）　蘇木　當歸　黃連　黃耆　全蠍　地龍（各三分）　生地黃　黃芩（生各四分）　人參（二分）　甘草（一分半）　桔梗（半錢）　桃仁（三個）　麝香（少許）　胡桐淚（一分）　蠓蟲（去翅足炒三個）　水蛭（炒令煙盡三個）　白豆蔻（二分）</p>
<p>上件除連翹另銼胡桐淚研白豆蔻為細末二味另放麝香蠓蟲水蛭三味為細末另放都作一服水二盞煎入酒一盞至一盞六分入連翹煎去滓再入豆蔻二味並麝香等三味再熬至七分稍熱服早飯後忌酒面及生冷硬物</p>

<h3>取涎之劑</h3>
<p>寶鑑醉仙散治大風疾遍身癮疹瘙癢麻木</p>
<p>胡麻子　牛蒡子　枸杞子　蔓荊子（各一兩同炒）　白蒺藜　苦參　栝蔞根　防風（各半兩）上為細末每十五錢末入輕粉一錢拌勻每服一錢茶調下晨午夕各一服後五七日先於牙縫內出臭黃涎渾身疼痛昏悶如醉次後利下膿血惡臭氣病根乃去</p>
<p>按丹溪方輕粉二錢藥八味各半兩前四味為粗末炒紫色為度雲鬚量人大小虛實與之證候重而急者須先以再造散下之候補養得還復與此藥服此藥須斷鹽醬醋諸般魚肉椒料果實煨燒炙爆等止可淡粥及煮熟時菜亦須淡食茄亦不可食惟諸般蛇以淡酒蒸熟食之可以助藥</p>

<h3>攻下之劑</h3>
<p>病機二聖散治大風癘疾</p>
<p>大黃（半兩）　皂角刺（三錢燒灰）</p>
<p>上將皂角刺一二個燒灰研細煎大黃半兩湯調下二錢早服樺皮散中煎升麻湯下瀉青丸晚服二聖散此數等藥皆為緩疏泄血中風熱也</p>
<p>三因通天再造散治大風惡疾</p>
<p>鬱金（半錢）　大黃（一兩炮）　白牽牛（六錢半生半炒）　皂角刺（一兩經年黑大者）</p>
<p>上為末每服五錢日未出面東以無灰酒調下</p>
<p>按以上二方並厥陰例藥也</p>
<p>雜方</p>
<p>元戎生眉散</p>
<p>桑寄生　南星　半夏　沒藥（各一錢）</p>
<p>上為細末生薑自然汁調成膏子先用自然銅擦過次以此塗之</p>
<p>子和一方半夏生用羊糞燒焦各等分為末生薑汁調塗</p>
<p>渫洗藥</p>
<p>何首烏　荊芥　防風　馬鞭草　蔓荊子</p>
<p>上為粗末每二兩水一斗煎十數沸得藥力無風處渫洗</p>
<p>本事方蓖麻法治癘風十指攣曲節間疼不可忍漸至斷落</p>
<p>蓖麻（去皮）　黃連（銼各二兩）</p>
<p>上以小瓶入水一升同浸春夏三日秋冬五日後用蓖麻子一粒擘破面赤以浸藥水吞下平旦服漸加至四五粒微利不妨水少更添水忌動風物累用得效</p>
<p>按寶鑑以此二味用銀石器著水大碗煮水盡即添熬三日二夜取出只用蓖麻陰乾切作四段計五粒二十段作一服荊芥湯下用治諸癇病</p>

<h1>卷四十一</h1>

<h2>風癇門</h2>

<h3>敘癇病之始</h3>
<p>靈樞云暴攣癇眩足不任身取天柱（天柱穴足太陽也）又云癲癇瘛瘲不知所苦兩蹺之下男陽女陰</p>
<p>按潔古云晝發灸陽蹺夜發灸陰蹺各二七壯陽蹺起於跟中循外踝上行入風池（申脈穴也）陰蹺亦起於跟中循內踝上行至咽喉交貫衝脈（照海穴也）</p>
<p>又按內經言癲而不言癇古方以癲癇或並言或言風癲或言風癇或言癲狂所指不一蓋癇病歸於五臟癲病屬之於心故今以風癇另立一門而癲狂合為一門也又癇與痓略相類而實不同其病發身軟時醒者謂之癇也身強直反張如弓不時醒者謂之痓也癇病隨其痰之潮作故有時而醒痓病比癇為甚而有挾虛者故因其昏冒而遂致亡者多矣</p>

<h3>論癇病所因</h3>
<p>三因云夫癲癇病皆由驚動使臟氣不平鬱而生涎閉塞諸經厥而乃成或在母胎中受驚或幼小感風寒暑濕或飲食不節逆於臟氣而成蓋忤氣得之外驚恐得之內飲食屬不內外三因不同忤氣則一</p>
<p>按此所論三因固皆切當但胎內受驚與飲食作癇者多而外感者間而有之</p>

<h3>論三癇</h3>
<p>千金方云小兒之癇有三風癇驚癇食癇也風癇緣衣暖汗出風因入也初時先屈指如數乃作驚癇起於驚怖大啼乃作食癇其先不哺乳吐而變熱後發然風癇驚癇時時有之十兒之中未有一二凡是先寒後熱熱者皆食癇也驚癇皆按圖灸之風癇當與豬心湯食癇當下乃愈紫霜丸佳</p>
<p>按此論三癇蓋有三因之分風癇屬外因驚癇屬內因食癇屬不內外因也</p>

<h3>論五癇</h3>
<p>三因云古方有三癇五臟癇六畜癇等名證不同難於備載別錄有五癇之證一曰馬癇作馬嘶鳴以馬屬在午手少陰君火主之故其病生於心二曰羊癇作羊叫聲以羊屬未足太陰濕土主之應乎脾三曰雞癇作雞叫聲以雞屬酉足陽明燥金主之應乎胃四曰豬癇作豬叫聲以豬屬亥手厥陰心包主之應乎右腎五曰牛癇作牛吼聲以牛屬醜手太陰濕土主之應乎肺此五癇應乎五畜五畜應乎五臟者也發則旋暈顛倒口眼相引目睛上搖手足搐搦背脊強直食頃乃蘇各隨所感施以治法</p>
<p>錢氏云凡治五癇皆隨臟治之每臟各有一獸犬癇反折上竄犬叫肝也羊癇目瞪吐舌羊叫心也牛癇目直視腹滿牛叫脾也雞癇驚跳反折手縱雞叫肺也豬癇如屍吐沫豬叫腎也五癇重者死病後甚者亦死輕者五色丸主之</p>
<p>按千金方敘六畜癇曰馬曰牛曰羊曰豬曰犬曰雞並不以六畜分屬五臟今三因所引五癇無犬癇一證錢氏敘五癇一證無馬癇一證二書以五獸分配五臟各各不同俱不知所由然也三因雖有馬無犬癇及五臟有胃無腎之說亦難據憑無所載焉</p>

<h3>論癇有陰陽</h3>
<p>千金方云病先身熱掣瘲驚啼叫喚而後發癇脈浮者為陽癇病在六腑外在肌膚猶易治也病先身冷不驚掣不啼呼而病發時脈沉者為陰癇病在五臟內在骨髓難治也</p>
<p>按此論癇之陰陽後世有認為寒熱者誤也蓋此疾皆以痰熱所作而得其傷於陽分在表而淺則曰陽癇故云易治其傷於陰分入里而深則曰陰癇故云難治所論陰陽者乃表裡臟腑淺深之謂非寒熱之謂也</p>

<h3>論癇證由熱</h3>
<p>原病式云風癇之發作者由熱甚而風燥為其兼化涎溢胸膈燥爍而氣瘲昏冒僵仆也</p>

<h2>治癇用吐下之法</h2>
<p>子和書云夫癇病不至目瞪如愚者用三聖散投之更用火盆於暖室中令汗吐下三法並行次服通聖散百餘日則愈矣至於目瞪如愚者不可治內經曰神不守謂神亂也大凡此疾乃肝經有熱吐後可服瀉青丸下之</p>
<p>按癇病多由風痰膠固胸膈上下故大法先宜吐之吐後可用清熱之藥如東垣安神丸守真龍會丸之類皆可服不獨通聖散也痰實在裡不解宜導痰清熱亦不獨瀉青丸也</p>

<h3>癇分脈藥寒溫不同</h3>
<p>難知云治洪長伏三脈風癇驚癇發狂惡人與火灸第三第九椎服局方妙香丸以針投眼子透冷水內浸少時服之如本方法治弦細緩三脈諸癇似狂李和南五生丸</p>
<p>按此以脈之陰陽虛實分而用藥可謂善矣但癇病出於風熱痰之所致而其藥有寒熱之異者由其標本虛實傳變之不同故也</p>
<p>謹按癇病古方或云風癇或云驚癇或云癲癇由此疾與中風顛狂急慢驚相類故命名不同也原其所由或在母腹中受驚或因聞大驚而得蓋小兒神氣尚弱驚則神不守舍舍空則痰涎歸之或飲食失節脾胃有傷積為痰飲以致痰迷心竅而作者治法必當尋火尋痰而論前人多用鎮墜清心之藥固可以治熱可以清痰若有頑痰膠固者此藥未易驅逐在上者必先用吐吐後方宜服此更有痰實在裡者亦須下之隨病輕重而用也或曰癇有陰陽何也予曰此與急慢驚者可同論也陽癇不因吐下由其有痰有熱客於心胃之間因聞大驚而作若熱盛雖不聞驚亦自作也宜用寒藥以攻治之陰癇亦本於痰熱所作醫以寒涼攻下太過損傷脾胃變而成陰宜用溫平補胃燥痰之藥治之若曰不因壞證而有陰陽之分則是指痰熱所客表裡臟腑淺深而言癇病豈本自有陰寒者哉</p>

<h2>風癇治法</h2>

<h3>清心安神之劑</h3>
<p>寶鑑龍腦安神丸治男女五般癲癇無問遠近發作無時</p>
<p>茯神（三兩）　人參　地骨皮　甘草　麥門冬　桑白皮（各二兩）　馬牙硝（二錢）　龍腦　麝香（各三錢）　牛黃（半兩）　硃砂（二錢）　烏犀（一兩）　金箔（三十五片）</p>
<p>上為細末煉蜜為丸如彈子大金箔為衣如風癇病冬月溫水化下夏月涼水化下不以時二三歲者日進二服小兒一丸分二服虛勞發熱咳嗽新汲水化下</p>
<p>按此手少陰太陰經藥也出厥陰例</p>
<p>神應丹治諸癇</p>
<p>辰砂（不以多少研）</p>
<p>上以豬心血和之得所以蒸餅裹劑蒸熟取出就丸如桐子大每服一丸食後臨臥煎人參湯下</p>
<p>按此手少陰經藥也出厥陰硃砂例</p>

<h3>墜痰清神之劑</h3>
<p>錢氏五色丸</p>
<p>硃砂（半兩研）　水銀（一分）　雄黃（一兩熬）　真珠末（一兩研）　鉛（三兩同水銀熬）</p>
<p>上煉蜜丸如麻子大每服三四丸煎金銀薄荷湯下</p>
<p>三因六珍丹治風癇失性顛倒欲死或作五畜等聲掣縱吐沫久而方蘇</p>
<p>雄黃　雌黃　未鑽真珠（各一兩）　鉛（二兩熬成屑）　丹砂（半兩）　水銀（一兩半）</p>
<p>上研令極勻蜜丸桐子大每服三丸至五丸薑棗湯</p>
<p>下須搗二三萬杵乃可丸</p>
<p>礬丹治五癲五癇無問陰陽冷熱</p>
<p>虢丹　晉礬（各一兩）</p>
<p>上用磚鑿一窠可容二兩許先安丹在下次安礬在上以炭五斤煆令炭盡取出細研以不經水豬心血為丸如綠豆大每服十丸至二十丸橘皮湯下</p>
<p>元戎二白丸</p>
<p>白礬（一塊約一兩）</p>
<p>上用生蒸餅裹劑蒸熟去皮可丸入輕粉一字或半錢量虛實加減丸桐子大每服二三十丸生薑湯下小兒丸小些</p>
<p>子和硃砂滾涎散治五癇</p>
<p>硃砂　白礬（生用）　赤石脂　硝石（各等分）</p>
<p>上為細末研蒜膏為丸如綠豆大每服三十丸食後荊芥湯下</p>
<p>寶鑑琥珀壽星丸</p>
<p>天南星（一斤掘坑用火煆燒坑紅出炭淨入好酒一升潑火穴中放入南星蓋穴勿令通氣過一宿取出焙末入）　珠子（四兩）　硃砂（二兩半為衣）</p>
<p>上以豬心血打姜糊丸如桐子大每服五十丸煎人參湯送下空心日三服</p>
<p>按以上六方雖俱手少陰經藥並出厥陰例</p>

<h3>治痰溫熱之劑</h3>
<p>李和南五生丸治癇有神治陰脈弦細緩者</p>
<p>南星　半夏　川烏　白附子（各一兩）　大豆（去皮一兩）</p>
<p>上為細末滴水為丸每服三丸至五丸不過七丸薑湯下</p>
<p>元戎小靈寶丹</p>
<p>附子（炮一兩）　天麻　全蠍　白殭蠶（炒）　藿香葉　南星（炮）　白附子（炮各半兩）</p>
<p>上細末酒糊丸桐子大溫酒下一十五丸</p>
<p>按以上二方並出厥陰風癇例藥也</p>
<p>吐劑</p>
<p>局方碧霞丹治痰涎壅塞牙關緊急心神迷悶目睛上視五種癇疾時作搐搦</p>
<p>石碌（研丸度飛十兩）　附子尖　烏頭尖　蠍精（各七十個）</p>
<p>上為末入石碌令勻面糊丸如雞豆每服用薄荷汁半盞化下一丸更以酒半合溫服之須臾吐出痰涎然後隨證治之如口噤斡開灌之</p>
<p>子和三聖散</p>
<p>方見吐劑</p>

<h3>治痰攻下之劑</h3>
<p>嚴氏控涎丸治諸癇久不愈頑涎散聚無時</p>
<p>川烏（生）　半夏（各半兩）　鐵粉（三錢）　甘遂（二錢半）　殭蠶（不炒生薑汁浸一宿半兩）全蠍（去尖七個）</p>
<p>上為細末生薑自然汁成薄糊丸如綠豆大硃砂為衣每服十五丸食後薑湯下忌甘草</p>
<p>按此厥陰例藥也</p>
<p>三因控涎丹</p>
<p>方見痰飲門</p>
<p>錢氏白餅子</p>
<p>方見痰飲門</p>
<p>千金紫丸治食癇先寒後熱方</p>
<p>方見內傷門</p>
<p>拔萃妙香丸治時疾傷寒解五毒潮熱積熱及小兒驚百病</p>
<p>辰砂（研九兩）　牛黃（半兩）　金箔（九十片研）　龍腦　膩粉　麝香（研各七錢半）　巴豆（三百十五個去皮心研去油）</p>
<p>上合研勻煉蜜去蠟淨入沙蜜白者七錢半同煉勻為丸每兩作三十丸米飲調下</p>
<p>按海藏云此治脈洪長大有力內熱者無力內寒五生丸主之治小兒每一丸分十五粒每服二丸蜜水下出厥陰風癇例藥也以上五方有寒熱溫涼之異用者隨證擇焉</p>

<h3>平肝瀉火之劑</h3>
<p>宣明當歸龍膽丸治腎水陰虛風熱蘊積時發驚悸筋脈搐搦暗風癇病</p>
<p>方見諸火門</p>
<p>千金龍膽湯治嬰兒出腹血脈盛實寒熱溫壯四肢驚掣發熱並諸驚癇方</p>
<p>龍膽　鉤藤皮　柴胡　黃芩　桂枝　芍藥　茯苓（一作茯神）　甘草（各六銖）　螳螂（二枚）　大黃（一兩）</p>
<p>上㕮咀以水一升煮取五合為劑服之</p>
<p>按此少陽厥陰經藥也</p>
<p>錢氏瀉青丸</p>
<p>方見小兒門</p>

<h3>通解風熱之劑</h3>
<p>宣明防風通聖散亦治風癇</p>
<p>方見中風門</p>

<h3>救壞證之劑</h3>
<p>寶鑑沉香天麻湯治一小兒四歲因長老摩頂受記僧人唸咒恐懼發搐痰涎有聲目多白睛強項背一時許方醒後每見皂衣人即發多服犀朱腦麝鎮墜之藥已四年餘此證尚在又添行步動作神思如癡診其脈沉弦而急針經云心脈滿大癇瘈筋攣病久氣弱多服鎮墜寒涼之劑復損正氣致添動作如癡先灸兩蹺各二七壯次服此藥</p>
<p>又肝脈小急蓋小兒神氣尚弱因而被驚神思無依又動於肝肝主筋故癇瘈筋攣</p>
<p>沉香　益智仁　川烏（各二錢）　天麻　防風　半夏　附子（炮各三錢）　羌活（五錢）　獨活（四錢）　甘草　當歸　殭蠶（各一錢半）</p>
<p>經云恐則氣下精怯而上焦閉以羌活獨活苦溫引氣上行又入太陽為引用故以為君天麻防風辛溫以散之當歸甘草辛甘溫以補氣血之不足又養胃氣故以為臣附子川烏益智大辛溫行陽退陰又治客寒傷胃腎主五液入脾為涎以生薑半夏燥濕化痰沉香辛溫體重氣清去怯安神故以為使</p>
<p>上銼每服五錢水二盞生薑三片煎至一盞去滓溫服食前三劑而愈</p>
<p>按癇證本從熱治然亦有壞證而成陰者如錢仲陽所治王氏子吐瀉諸醫藥下之至虛變慢驚手足瘛瘲而身冷醫復與八正散錢曰不能食而胃中虛若利大小便即死久則脾腎俱虛當身冷而閉目必用益黃散使君子丸補脾遂能飲食後又不語錢以地黃丸補腎一月而安皆此意也此方用大熱之藥乃從權以救前治之失非常治之道也</p>

<h1>卷四十二</h1>

<h2>破傷風門</h2>

<h3>論破傷風表裡中治法</h3>
<p>病機云破傷風者同傷寒證治通於表裡分別陰陽有在表有在裡有在半表半裡者在裡宜下在表宜汗在表裡之間宜和解不可過其治也故表脈浮而無力者太陽也脈長而有力者陽明也脈浮而弦小者少陽也若明此三法而施治不中病者鮮矣</p>
<p>原病式云夫破傷中風之由者因瘡熱甚鬱結而榮衛不得宣通怫熱因之遍體故多白痂是時瘡口閉塞氣難通泄熱甚則生風也不已則表傳於裡亦猶觸冒傷寒怫熱鬱甚不解則表傳於裡者也但有風熱微甚兼化故殊異矣大法破傷中風風熱燥甚怫鬱在表而裡氣尚平者善伸數欠筋脈拘急或時惡寒或筋惕而搐脈浮數而弦也宜以辛熱治風之藥開沖結滯而愈猶傷寒表熱怫鬱而以麻黃湯辛熱發散者也凡用辛熱開衝風熱結滯宜以寒藥佐之則良免致藥中病而風熱轉甚也如治傷寒發熱用麻黃桂枝加黃芩石膏知母之類是也若世以甘草滑石蔥豉寒藥發散甚妙若表不已漸傷入裡裡又未太甚而脈在肌肉者宜以退風熱開結滯之寒藥調之或微加治風辛熱亦得猶傷寒在半表半裡而以小柴胡和解之也若裡熱已甚而舌強口噤項背反張驚搐惕搦涎唾稠黏胸腹滿塞而或便溺閉結或時汗出脈洪數而弦也然汗出者由風熱鬱甚於里而表熱稍罷則腠理疏泄而心火熱甚故汗出也法宜除風散結寒藥下之後以退風熱開結滯之寒藥調之而熱退結散則風自愈矣凡治此亦宜按摩導引及以藥斡開牙關勿令口噤使粥藥得下也</p>
<p>按此論表裡中脈病證治至為詳盡前人所未論也</p>

<h3>論破傷風所因不同</h3>
<p>病機云破傷風者有因卒暴傷損風襲之間傳搐經絡至使寒熱更作身體反張口噤不開甚者邪氣入臟有因諸瘡不瘥榮衛虛肌肉不生瘡眼不合風邪亦能外入於瘡為破傷風之候有諸瘡不瘥舉世皆言著灸為上是謂熱瘡而不知火熱客毒逐經諸變不可勝數微則發熱甚則生風而搐或角弓反張口噤目斜亦有破傷不灸而病此者因瘡著白痂瘡口閉塞氣難通泄故陽熱易為鬱結熱甚則生風也</p>
<p>按此論所因有四二者因瘡口入風似屬外因一者因灸逐熱似屬不內外因一者因瘡口閉塞內熱生風似屬內因也</p>
<p>謹按破傷風證古方藥論甚少豈非以此疾與中風同論故不另立條目也唯河間論傷寒表裡中三法同治用藥甚詳其言病因有因外傷於風有因灸及內熱所作者然與中風相似也但中風之人尚可淹延歲月而破傷風者犯之多致不救蓋中風有在經在腑在臟之異獨入臟者最難治破傷風或始而出血過多或瘡早閉合瘀血停滯俱是血受病血屬陰五臟之所主故此風所傷始雖在表隨即必傳入臟故多死也又此病或瘡口坦露不避風寒而無所傷或瘡口閉合密避風邪而反病此或病已十分安全而忽有此大抵皆由內氣虛而有鬱熱者得之若內氣壯實而無鬱熱者雖傷而無所害也破傷風治法</p>

<h3>治表之劑</h3>
<p>病機羌活防風湯治邪初在表</p>
<p>羌活　防風　甘草　川芎　藁本　當歸　芍藥（各四兩）　地榆　細辛（各二兩）</p>
<p>上㕮咀每五錢水煎熱服無時熱則加大黃黃芩（各二兩）</p>
<p>防風湯治破傷風同傷寒表證未傳入裡急宜服之</p>
<p>防風　羌活　獨活　川芎（等分）</p>
<p>上㕮咀每五錢水煎服宜調蜈蚣散大效</p>
<p>按以上二方並三陽經藥也</p>
<p>蜈蚣散</p>
<p>蜈蚣（一對）　鰾（三錢）</p>
<p>上為細末用防風湯調下如表解不已覺轉入里常服左龍丸（即後江鰾丸四味是也）</p>
<p>蜈蚣散治里和至愈可服</p>
<p>蜈蚣（一對）　鰾（五錢）　左盤龍（五錢炒煙盡野鴿糞是也）</p>
<p>上為細末每服一錢清酒調下治里至愈可服但有里證不可服次當下之用蜈蚣散四錢巴豆霜半錢燒飯為丸如綠豆大每服一丸加至六七丸清酒調蜈蚣散少許送下宣利為度</p>
<p>發表雄黃散里和至愈可服</p>
<p>雄黃（一錢）　防風（二錢）　草烏（一錢）</p>
<p>上為細末每服一字溫酒調下</p>
<p>天麻雄黃散治表</p>
<p>天南星（三錢）　半夏　天麻（各五錢）　雄黃（二錢半）</p>
<p>上為細末每服一錢溫酒調下如有涎加大黃為下藥</p>
<p>三因防風散治風入瘡口項強牙關緊急欲死又名玉真散</p>
<p>防風　天南星（炮各等分）</p>
<p>上為末每服三錢童子小便一大盞煎七分熱服</p>
<p>香膠散治破傷風口噤直強</p>
<p>魚膠（燒七分存性）</p>
<p>上研細入麝香少許每服二錢酒調下不飲米湯下一方以蘇木煎湯下</p>
<p>元戎治破傷風欲死者</p>
<p>川烏　南星　半夏（並生）　天麻（去蘆各等分）</p>
<p>上為細末每服一錢豆淋酒調下稍溫服次以酒一二盞投之</p>
<p>治破傷風</p>
<p>蠍梢七條為細末熱酒調下</p>
<p>按此以上八方並厥陰例藥也</p>

<h3>治半表半裡之劑</h3>
<p>病機羌活湯治半在表半在裡</p>
<p>羌活　菊花　麻黃　川芎　石膏　防風　前胡　黃芩　細辛　甘草　枳殼　白茯苓　蔓荊子（各一兩）　薄荷　白芷（各半兩）</p>
<p>上㕮咀每服五錢水煎入生薑五片熱服日二三次</p>
<p>按此三陽經藥也</p>
<p>地榆防風散治破傷風半在表半在裡頭微汗身無汗不可發汗宜表裡治之</p>
<p>地丁草　馬齒莧　地榆　防風（各等分）</p>
<p>上為細末每服三錢溫米湯調下</p>

<h3>治里之劑</h3>
<p>病機大芎黃湯治破傷風臟腑小便赤自汗不止者</p>
<p>川芎　羌活　黃芩　大黃（各一兩）</p>
<p>上㕮咀五七錢水煎溫服臟腑和為度</p>
<p>按此三陽經藥此自汗乃里實也如陽明病汗多急下之江鰾丸治破傷風驚而發搐臟腑秘澀知病在裡可用此下之</p>
<p>江鰾（銼燒半兩）　野鴿糞（半兩炒）　雄黃（一錢）　白殭蠶（半兩）　蜈蚣（一對炙）　天麻（一兩）</p>
<p>只用前四味名左龍丸</p>
<p>上為細末分作三分將二分燒飯為丸桐子大硃砂為衣將一分入巴豆霜一錢用和亦以燒飯為丸如桐子大不用硃砂為衣每服硃砂為衣二十丸入巴豆藥一丸第二服二丸加至利為度再服硃砂為衣藥病愈即止</p>
<p>按此厥陰例藥也</p>

<h3>治汗之劑</h3>
<p>病機白朮防風湯治服發表藥過有自汗者</p>
<p>白朮　黃耆（各一兩）　防風（二兩）</p>
<p>上㕮咀每服五七錢水煎溫服無時臟腑和而自汗者可服此藥若臟腑秘小便赤自汗者無寒也宜速下之用大芎黃湯</p>
<p>按此手少陽足陽明太陰太陽經藥也</p>
<p>白朮湯治破傷風大汗不止筋攣搐搦</p>
<p>白朮　葛根（各一兩）　升麻　黃芩（各半兩）　芍藥（二兩）　甘草（二錢半）</p>
<p>上㕮咀每服一錢水煎溫服無時</p>
<p>按此陽明太陰經藥也</p>

<h3>理血之劑</h3>
<p>養血當歸地黃散治病日久氣血漸虛邪氣入胃養血為度</p>
<p>當歸　地黃　芍藥　川芎　藁本　防風　白芷（各一兩）　細辛</p>
<p>上㕮咀水煎服</p>
<p>按此厥陰四物例藥也</p>
<p>雜方</p>
<p>如聖散</p>
<p>方見中風門</p>
<p>一方本藥內加兩頭尖二兩</p>

<h1>卷四十三</h1>

<h2>損傷門</h2>

<h3>敘墮墜為病</h3>
<p>內經云人有所墮墜惡血留內腹中脹滿不得前後先飲利藥此上傷厥陰之脈下傷少陰之絡刺足內踝下然骨之前出血刺足肘上動脈不已刺三毛各一痏見血立已左刺右右刺左</p>
<p>靈樞云有所墮墜惡血留於內若有所大怒氣上而不下積於脅下則傷肝又中風及有所擊打若醉入房汗出當風則傷脾又頭痛不可取於腧者有所擊墮惡血惡血在於內若內傷痛不已可側刺不可遠取之也</p>
<p>按發明經云夫從高墜下惡血留於內不分十二經絡聖人俱作風中肝經留於脅下以中風療之血者皆肝之所主惡血必歸於肝不問何經之傷必留於脅下蓋肝主血故也痛甚則必有自汗但人汗出皆為風證諸痛皆屬於肝木況敗血凝澀從其所屬入於肝也從高墮下逆其所行之血氣非肝而何以破血行經藥治之</p>

<h2>傷損脈法</h2>
<p>內經云肝脈搏堅而長色不青當病墮若搏因血在脅下令人嘔逆</p>
<p>金匱云寸口脈浮微而澀然當亡血若汗出設不汗出者當身有瘡被刀斧所傷亡血故也</p>
<p>脈經云金瘡出血太多其脈虛細者生數實大者死</p>
<p>金瘡出血脈沉小者生浮大者死</p>
<p>砍瘡出血一二石脈來大者二十日死</p>
<p>砍刺出血不止者其脈止脈來大者七日死滑細者生</p>
<p>從高顛仆內有血腹脹滿其脈堅強者生小弱者死按破傷有瘀血在內脈堅強實則生虛小弱者死若亡血過多脈虛細小者生浮大數實者死皆為脈病不相應故也</p>

<h3>論傷損宜下</h3>
<p>子和云諸落馬墜井打撲傷損閃肭損折杖瘡腫發焮痛不止者可峻下二三十行痛止腫消宜以通經散導水丸等藥或加湯劑瀉之後服和血消腫散毒之藥</p>
<p>按子和於墮車落馬杖瘡閃肭者俱用峻下其有心恙牙關禁急者云是驚涎堵塞於上俱用三聖散先吐後下其法雖峻然果有驚涎瘀血停留於內焮痛腫脹發於外者亦奏捷功但於出血過多老弱之人脈虛大者亦當求責</p>
<p>謹按打撲金刃損傷是不因氣動而病生於外外受有形之物所傷乃血肉筋骨受病非如六淫七情為病有在氣在血之分也所以損傷一證專從血論但須分其有瘀血停積而亡血過多之證蓋打撲墜墮皮不破而內損者必有瘀血若金刃傷皮出血或致亡血過多二者不可同法而治有瘀血者宜攻利之若亡血者兼補而行之又察其所傷有上下輕重淺深之異經絡氣血多少之殊唯宜先逐瘀血通經絡和血止痛然後調氣養血補益胃氣無不效也頃見圍城中軍士被傷不問頭面手足胸背輕重醫者例以大黃等藥利之後大黃缺少甚者遂以巴豆代之以為不於初時瀉去毒氣後則多致危殆至於略傷手指亦悉以藥利之殊不知大黃之藥惟與有瘀血者相宜其有亡血過多元氣胃氣虛弱之人不可服也其巴豆大熱有毒止能破堅逐積用於此疾尤非切當所以有服下藥過後其脈愈見堅大醫者不察又以為瘀血未盡而後下之因而夭折人命可不慎歟</p>

<h2>損傷治法</h2>

<h3>攻下瘀血之劑</h3>
<p>金匱治馬墜及一切筋骨損方</p>
<p>大黃（一兩切浸成湯下）　緋帛（如手大燒灰）　亂髮（如雞子大燒灰）　炊單布（一尺燒灰）敗蒲（一把三寸）　桃仁（四十九個去皮尖熬）　甘草（如中指節炙銼）</p>
<p>上七味以童子小便量多少煎湯成納酒一大盞次下大黃去滓分溫三服先銼敗蒲席半領煎湯浴衣被處斯須通利數行痛楚立瘥</p>
<p>發明復元活血湯治從高墮下惡血留於脅下疼痛不可忍</p>
<p>柴胡（五錢）　當歸（六錢）　甘草（二錢）　穿山甲（炮二錢）　大黃（酒浸一兩）　桃仁（去皮尖五十個）　紅花　栝蔞根（各二錢）</p>
<p>上件桃仁研爛余藥銼如麻豆大每服一兩水二盞半酒半盞煎至七分去滓食前大溫服以利為度得利後痛或不盡服乳香神應散靈樞云墜墮惡血留於脅下則傷肝肝膽之經行於脅下屬厥陰少陽宜以柴胡為引用為君以當歸活血脈又急者痛也以甘草緩其急亦能生新血陽生陰長故也為臣穿山甲栝蔞根桃仁紅花破血潤血為之佐大黃酒製以盪滌敗血為之使</p>
<p>當歸導氣散治損傷瘀血大便不通紅腫暗青疼痛昏悶蓄血內壅欲死</p>
<p>大黃（一兩）　當歸（三錢）　麝香（少許）</p>
<p>上三味除麝香另研外為極細末入麝香合勻每服三錢熱酒一盞調下食前內瘀血去或骨節傷折疼痛接骨紫金丹治之</p>
<p>三因雞鳴散治從高墜下及木石所壓凡是損傷瘀血凝滯疼痛欲死兼以此藥推陳致新神效</p>
<p>大黃（一兩酒浸）　杏仁（三七粒去皮尖）</p>
<p>上研細酒一碗煎至六分去滓雞鳴時服至晚取下瘀血即愈若便覺氣絕取藥不及急掰開口以熱小便灌之</p>
<p>按以上四方雖皆蕩逐惡血之藥前三方所以治血在肝經血分者也後一方所以治血在肺經氣分者也當以脈之浮沉表裡別之又海藏云若登高墜下撞打及傷心腹胸中積血不散以上中下三焦部分分之以易老犀角地黃湯桃仁承氣抵當湯丸之類下之亦有以小便同煎治之者更有內加生地黃當歸煎服者亦有加大黃者惟智者能擇之</p>

<h3>破血止痛行經之劑</h3>
<p>秘藏破血散治乘馬損傷跌其脊骨惡血流於脅下其痛苦楚不能轉側</p>
<p>羌活　防風　桂（各一錢）　柴胡　連翹　當歸梢　水蛭（炒煙盡研各二錢）　麝香（少許另研）　一方有蘇木（一錢半）</p>
<p>上件分作二服每服二大盞酒水一盞除水蛭麝香外另研如泥煎余藥一大盞去滓上火令稍熱調二味飢服之</p>
<p>按此太陽陽明少陽經藥也</p>
<p>地龍散治腰脊痛或打撲損傷從高墮下惡血留在太陽經中令人腰脊或脛腨臂腰中痛不可忍</p>
<p>中桂　地龍（各四分）　黃柏　甘草（各一錢）　羌活（二錢）　蘇木（六分）　麻黃（半錢）　桃仁（六個）　當歸梢（一分）</p>
<p>上㕮咀每服五錢水二盞煎一盞去滓溫服</p>
<p>按此足太陽經藥也</p>
<p>發明乳香神應散治從高墜下疼痛不可忍及腹中疼痛</p>
<p>雄黑豆　桑白皮　乳香　沒藥　獨科栗子（各一兩）　破故紙（炒二兩）</p>
<p>上為末每服五錢醋一盞沙石器內煎至六分入麝香少許溫服寶鑑有當歸（一兩）　水蛭（炒半兩）</p>
<p>聖靈丹治一切打撲折傷疼痛不可忍者</p>
<p>乳香（五錢）　烏梅（去核五個）　白米（一捻秘藏作粟）　萵葵子（一盞炒黃二兩八錢）</p>
<p>上為細末煉蜜丸彈子大每服一丸細嚼熱酒送下一伏時痛不止一丹服</p>
<p>按此二方少陰經藥也</p>
<p>三因加味芎藭湯治打傷敗血入胃嘔吐黑血</p>
<p>川芎　當歸　白芍　百合（浸半日）　荊芥穗（各等分）</p>
<p>上銼每服四錢水酒各半煎</p>
<p>元戎加味四物湯治虛人損傷不禁下之者</p>
<p>四物湯加穿山甲煎服</p>
<p>按以上二方厥陰例藥通前六方皆溫平之劑</p>
<p>局方花蕊石散治金刃傷及打撲損傷貓狗咬傷或至死者急於傷處擦藥其血化為黃水如內損血入臟腑煎童子小便入酒少許調一錢服之立效</p>
<p>婦人產後惡血奔心胎衣不下以小便調一錢取下惡物立效</p>
<p>硫黃（明淨者四兩）　花蕊石（一斤）</p>
<p>上二味粗末拌令勻用紙筋和膠泥固濟丸罐子一個入藥在內密泥封口了焙乾安在四方磚上上畫八卦五行字用炭一秤圍燒自己午時從下生火直至經宿火盡又經宿已冷取研極細瓷盒內盛</p>
<p>按此厥陰硫黃例藥也海藏云有用此藥以童便煎服或酒調服之者與寒藥正分陰陽不可不辨也</p>
<p>補損當歸散治墜馬落車傷腕折臂疼痛服此藥疼痛即止筋骨即當相連</p>
<p>澤蘭（炒）　附子（炮各一錢）　當歸（炒）　甘草（炙）　蜀椒（炒）　桂心（各五分）　芎藭（炒六分）</p>
<p>上為細末每服二錢溫酒調服日三忌生蔥豬肉冷水生果</p>
<p>按此少陰厥陰經藥也以上二方皆溫熱之劑</p>

<h3>按骨之劑</h3>
<p>發明紫金丹定痛接骨</p>
<p>川烏（炮）　草烏（炮各一兩）　靈脂（去土半錢）　木鱉子（去殼）　黑牽牛（生）　骨碎補　威靈仙　金毛狗脊　防風　自然銅（淬七次）　地龍（去土）　烏藥　青皮　陳皮　茴香（各半錢）　禹餘糧（淬四兩）　沒藥　紅藥子　麝香（各二錢半）</p>
<p>上細末醋糊為丸如梧子大每服十丸至二十丸溫酒送下病上食後病下食前</p>
<p>元戎接骨丹</p>
<p>沒藥　乳香　當歸　川椒　自然銅（醋淬）　赤芍　骨碎補（炙）　敗龜（炙）　虎骨　白芷（各等分）　千金藤（郁李仁是也各等分）　又方加龍骨川芎</p>
<p>上細末化蠟半兩丸如彈子大每服一丸好酒半升化開煎用東南柳枝攪散熱服</p>
<p>經驗方治打攧折骨損斷服此藥自頂心尋病至下遇受病處則颯颯有聲覺藥力習習往來則愈</p>
<p>自然銅（煆醋淬七次一兩）　川烏（去皮尖）　松明節　乳香　血竭（三錢）　龍骨（半兩生）地龍（半兩）　水蛭（炒半兩）　沒藥　蘇木　降真香　土狗（十個油浸焙乾）</p>
<p>上為末每服五錢無灰酒調下病在上食後在下食前</p>
<p>按以上三方並出少陰折傷例藥也其用毒藥以行諸經亦是瘀血已去者方可用丹溪云世以自然銅為接骨藥然此等方盡多大抵在補氣補血補土俗工惟在速效以罔利迎合病人之意而銅非煆不可服若新出火者其火毒金毒相扇挾香挾藥毒雖有接傷之功而燥散之禍甚於刀劍戒之</p>
<p>雜方</p>
<p>機要刀箭藥止血定痛沒藥散</p>
<p>定粉　風化灰（各一兩）　乳香（半錢另研）　枯礬（三錢另研）　沒藥（一字另研）</p>
<p>上件各研為細末同和勻再研摻用之</p>
<p>本事地黃散治金瘡止血除疼痛闢風續筋骨生肌肉</p>
<p>地黃苗　地松　青蒿　蒼耳苗　生艾汁（三合）　赤芍（各五兩入水取汁）　石灰（三分）</p>
<p>上五月五七月七午時修合以前藥汁拌石灰陰乾入黃丹三兩更杵羅細凡金瘡出血用藥封包不可動十日瘥無膿腫</p>
<p>經驗方治打撲損筋傷骨折呂顯謨傳</p>
<p>黃柏（一兩）　半夏（半兩）</p>
<p>上為細末每用半兩生薑自然汁調如稀糊敷用紙花貼如干再敷骨折先以絹帛封縛次用沙木扎定良久痛止即癢覺熱乃是血活筋骨復舊輕者三五日重者不過旬月</p>
<p>又方治打撲損腫痛不止</p>
<p>生薑自然汁米醋牛皮膠同熬溶入馬屁勃末不以多少調如膏以紙攤敷腫處</p>
<p>治刀傷斧斫</p>
<p>五倍子一味為末干貼神效</p>
<p>桑葉陰乾為末干貼如無旋熨乾末貼之妙</p>

<h1>卷四十四</h1>

<h2>癍疹門</h2>

<h3>論癍疹證治</h3>
<p>潔古云癍疹之病其為證各異瘡發焮腫於外者屬少陽三焦相火也謂之癍小紅靨行皮膚之中不出者屬少陰君火也謂之疹凡顯癍證若自吐瀉者慎勿亂治而多吉謂邪氣上下皆出也癍疹並出小兒難禁是以別生他證也首尾不可下大抵安里之藥多發表之藥少秘則微疏之令邪氣不壅並而能作番次使兒易禁也身溫暖者順身涼者逆</p>
<p>按此是例陽證發癍宜與小兒門癍論兼看證治</p>

<h3>論傷寒發癍有陰陽不同</h3>
<p>略例曰陽證發癍有四有傷寒發癍有時氣發癍有熱病發癍有溫毒發癍斑斑如錦紋或發之面部或發之胸背或發之四末色紅赤者胃熱也紫黑為胃爛也一則下之早一則下之晚乃外感熱病而發癍也當服玄參升麻白虎等藥</p>
<p>謹按四氣發癍溫毒為至重暑證亦發癍固有輕重之殊見面部者傳手經也難知云戊助少陰心火入於手太陰肺也背多者足太陽胸屬足陽明四末屬脾與心也</p>
<p>陰證發癍亦出背胸又出手足亦稀少而微紅若作熱證投之涼劑大誤矣此無根失守之火聚於胸中上獨熏肺傳於皮膚而為斑點但如蚊蚋蚤蝨咬形狀而非錦紋也調中溫胃加以茴香芍藥以大建中之類其火自下癍自退可謂治本而不治標也</p>
<p>謹按癍證固有陰陽輕重之現證矣陽證大率用托裡清熱化癍涼血陰證止用調中溫胃其癍自消病體自定非若瘡成膿疱也雖輕重俱從火化大抵急則治標緩則治本</p>

<h3>論中寒發癍</h3>
<p>略例云完顏小將軍病寒熱間作有癍三五點鼻中微血出兩手脈沉澀胸膈四肢按之殊無大熱此內傷寒也問之因暑臥殿角傷風又渴飲冰酪水此外感者輕內傷者重從內病俱為陰也故先癍衄後顯內陰寒熱間作脾亦有之非往來少陽之寒熱也與調中湯數服而愈</p>

<h3>論傷寒治誤發癍</h3>
<p>陳無擇云傷寒發癍者蓋不當下而下之熱則乘虛入胃當下而失下則胃熱不得泄二者皆能發癍其狀如錦繡赤者易治黑者難治蓋熱毒入胃深也</p>
<p>按此謂癍主於胃因下早下晚之失而生至如陽證誤用熱劑而發癍或溫毒便發癍者皆宜從脈求其本也仲景云寸脈浮滑者可用瓜蒂散吐之是熱毒蘊於胸膈也又非在胃及虛火之比大抵黑者熱極亢則害承乃制也</p>

<h3>論癮疹</h3>
<p>陳無擇云世醫論癮疹無不謂是皮膚間風然既分冷熱冷熱即寒暑之證又有因浴出湊風冷而得之者豈非溫也則知四氣備矣經分諸瘡實熱則痛虛寒則癢又陽明主肌肉屬胃與大腸亦有冷熱分痛癢不可不審世人呼白者為婆膜赤者為血風名義混淆當以理曉察內外隨證治之</p>
<p>謹按癮疹多屬脾隱隱然在皮膚之間故言癮疹也發則多癢或不仁者是兼風兼濕之殊色紅者兼火化也</p>

<h2>癮疹治法</h2>

<h3>升散之劑</h3>
<p>元戎葛根橘皮湯治癍在肌　冬溫始發肌中癍爛咳而心悶但嘔清汁</p>
<p>葛根　橘皮　杏仁　知母　黃芩　麻黃　甘草</p>
<p>上等分水煎服</p>
<p>按此足陽明太陽藥也</p>
<p>陽毒升麻湯癍在面傷寒一二日或吐下後變成陽毒腰背痛煩悶不安面赤狂言見鬼下痢脈浮大咽痛</p>
<p>升麻（五錢）　犀角　射干　黃芩　人參　甘草（各二錢半）</p>
<p>上㕮咀水煎取飲半盞刻許再進溫覆手足得汗出解</p>
<p>玄參升麻湯癍在身治汗下吐後毒不散表虛里實發於外甚則煩躁譫妄</p>
<p>玄參　升麻　甘草（等分）</p>
<p>上㕮咀水煎服</p>
<p>按以上足陽明藥也</p>
<p>陽毒梔子湯治傷寒壯熱百節疼痛而發癍</p>
<p>升麻　梔子仁　黃芩　芍藥　石膏　知母　杏仁　柴胡　甘草上粗末每五錢入姜五片豉百粒煎服</p>
<p>按此足陽明少陽藥也</p>
<p>消毒犀角飲子治癍及癮疹</p>
<p>牛蒡子（六錢）　荊芥　防風（各二錢）　甘草（一錢）</p>
<p>上㕮咀水煎</p>
<p>按此手太陰藥也</p>
<p>解毒防風湯治癍及癮疹癢痛</p>
<p>防風（一兩）　地骨皮　黃耆　芍藥　荊芥　枳殼　牛蒡子（各半兩）</p>
<p>上為粗末每四五錢水煎服</p>
<p>按此手足太陰藥也以上諸方本於陽證者宜選用之</p>
<p>升麻葛根湯</p>
<p>陰毒升麻鱉甲湯治陰癍</p>
<p>升麻（三兩）　當歸　甘草（各二兩）　蜀椒（一兩）　鱉甲（炙）　雄黃（半兩研）</p>
<p>上為末每服五錢水煎服</p>
<p>按此（闕）</p>
<p>三因加味羌活散治感四時所傳肌膚髮為癮疹增寒壯熱</p>
<p>羌活　前胡（各一兩）　人參　桔梗　甘草　枳殼　川芎　天麻　茯苓（各半兩）　蟬蛻　薄荷（各三錢）</p>
<p>上㕮咀搗為末每服二大錢姜三片煎服</p>
<p>按此足太陽手太陰少陰藥也</p>
<p>調中湯治內傷外感而發陰癍</p>
<p>蒼朮（一錢半）　陳皮（一錢）　砂仁　藿香　芍藥（炒）　甘草（炙）　桔梗　半夏　白芷　羌活　枳殼（各一錢）　川芎（半錢）　麻黃　桂枝（各半錢）</p>
<p>上㕮咀姜三片水煎服</p>
<p>按此足太陽太陰手陽明太陰藥也以上諸方本於陰證者宜選用之</p>

<h3>和解之劑</h3>
<p>化癍湯治傷寒汗吐下後癍發脈虛</p>
<p>白虎湯加人參守真類粹再加白朮</p>
<p>上㕮咀時時煎服之</p>
<p>下劑</p>
<p>當歸丸治傷寒癍見無大熱脈虛秘悶</p>
<p>當歸（半兩）　甘草（一分）　黃連　大黃（各二錢半）</p>
<p>上先將當歸熬膏子入藥末三味為丸漸加至利為度</p>

<h3>涼血之劑</h3>
<p>黑膏治溫毒發癍</p>
<p>生地黃（半斤）　好豉（一升）</p>
<p>上二味以豬膏二斤合煎之至濃汁用雄黃麝香如大豆大內中攪和每服用彈子大湯化服未效再服之</p>
<p>大青四物湯</p>
<p>大青（四兩）　阿膠　甘草（各一兩）　豉（八合）</p>
<p>上㕮咀每服五錢水煎服之</p>

<h1>卷四十五</h1>

<h2>黃疸門</h2>

<h3>諸經敘黃疸脈證</h3>
<p>內經曰溺黃赤安臥者黃疸</p>
<p>要略曰寸口脈浮而緩浮則為風緩則為痹痹非中風四肢苦煩脾色必黃瘀熱以行　尺脈浮為傷腎趺陽脈緊為傷脾風寒相搏食谷即眩穀食不消胃中苦濁濁氣下流小便不通陰被其寒熱流膀胱身體盡黃名曰谷疸　額上黑微汗出手足中熱薄暮即發膀胱急小便不利名曰女勞疸　腹如水狀心中懊憹而熱不能食時欲吐名曰酒疸多不治</p>
<p>脈經曰脈沉渴欲飲水小便不利者皆發黃凡黃候其寸口脈近掌無脈口鼻冷並不可治</p>

<h3>論五疸</h3>
<p>陳無擇云古方敘五種黃者其實一病立名異耳如黃汗者以胃為脾表屬陽明陽明蓄熱喜自汗汗出因入水中熱必郁故汗黃也其後身體腫發熱不渴狀如風水汗出染衣色正黃如柏汁</p>
<p>黃疸者由暴熱用冷水洗浴熱留胃中所致其候身面眼悉黃如金色小便如煮柏汁</p>
<p>谷疸者夫由肌發熱大食傷胃氣衝郁所致其候食則腹滿眩暈穀氣不消（云云見前）</p>
<p>酒疸由大醉當風入水所致唯酒變證最多熱毒流於清氣道中則眼黃鼻癰</p>
<p>女勞疸由大熱交接竟入水水流濕入於脾因腎氣虛甚以所勝克入致腎氣上行故有額黑身黃之證其間兼渴與腹脹者並難治發於陰必嘔發於陽則振寒面微熱雖本於胃氣鬱發土色上行然發於脾則為內疸發於腎則為黑疸若所論因外則風寒暑濕內則喜怒憂驚酒食房勞三因悉備世醫獨嚴於傷寒論中不亦濫矣</p>
<p>按以上五疸與前要略所具不同宜兼考之陳氏治例未能以盡其變推其病體究治大抵以上五疸形證已具無所隱兼證者黃汗黃疸谷疸誠以元氣脾胃之氣為主而治之形氣穀氣稍實者則可得而復矣酒疸則元氣胃氣殊已傷甚形氣孤危穀氣與藥雜進能有斷厚味而守藥得復生者則幾希矣女勞疸則陰陽之氣虛竭甚者為難治陳雲世醫獨嚴於傷寒而不及此此則亦非傷寒家法所可髣髴施也</p>

<h3>論傷寒陽證發黃</h3>
<p>保命集云凡發黃有六有蓄血發黃邪熱傳於太陽之本小便先淋而黃其人暴狂內有血也為太陽發黃本病也濕熱發黃太陰並陽明之本為小便不利風濕熱發黃並少陽也寒濕發黃太陰並少陽也結胸發黃下之早附太陽也痞氣發黃附太陰也凡六者各隨脈證標本而治之大抵發黃從太陰陽明而論脾胃皆土也故見黃色當從其脾病色黃土氣化濕非濕毒何能發黃也</p>

<h3>論陰證發黃</h3>
<p>韓秖和云病人三五日服下藥太過虛其脾胃亡其津液渴飲水漿脾土為陰濕加之與邪熱相會發黃此陰黃也當以溫藥治之如兩手脈沉細遲肢體逆冷皮膚有粟起或嘔吐舌上有胎遍身發黃煩躁欲於泥水中臥小便赤少皆陰候也故陰黃多以熱湯溫之或湯漬布搭其胸腹或以湯盛瓢中坐於臍下熨之其病愈者曾治趙顯宗病傷寒至六七日因服下藥太過致發黃其脈沉細遲無力皮膚涼發躁欲於泥中臥喘嘔小便赤澀先投茵陳橘皮湯喘嘔止次服小茵陳湯半劑脈微出不欲於泥中臥次日又服茵陳附子湯半劑四肢發熱小便二三升當日中大汗而愈似此治愈者不一一錄凡傷寒病黃每遇太陽或太陰司天歲若下之太過往往變成陰黃蓋辰戌太陽寒水司天水來犯土丑未太陰濕土司天土氣不足即脾胃虛弱亦水來侵犯多變此證也</p>
<p>按以上論傷寒陰陽二證發黃殆無餘蘊大抵本形氣虛實受證不同用藥有汗下溫之禁非若雜病之比也我丹溪先生謂發黃如𨠭曲相似濕熱有微甚及兼熱兼寒瘀血所因不同故治例不可不分</p>

<h3>論內傷發黃</h3>
<p>略例云內感傷寒勞役形體飲食失節中州變寒之病生黃非傷寒壞之而得只用建中理中大建中足矣不必用茵陳也</p>
<p>按此言內傷不足故宜補益惟其有餘新病必須消導之久病從谷疸施治可也</p>

<h3>論發黃治例</h3>
<p>難知云色如熏黃乃濕病也一身盡痛　色如橘子黃乃黃病也一身不痛　干黃燥也小便自利四肢不沉重渴而引飲者梔子柏皮湯　濕黃脾也小便不利四肢沉重似渴不欲飲者大茵陳湯　若大便自利而黃者茵陳梔子黃連三物湯往來寒熱一身盡黃者小柴胡加梔子湯</p>
<p>按一身盡痛而黃者濕勝在表也不痛者病在裡也乾燥者熱勝也故後證皆有表裡之分殊東垣云傷寒當汗不汗即生黃邪在表者宜急汗之在表之裡宜滲利之在半表裡宜和解之在裡者宜急下之若以上諸證及略例云男黃小便自利當與虛勞小建中湯若黃色不變欲自利腹滿而喘不可除熱除熱必噦小半夏湯皆不必拘於茵陳也</p>

<h2>黃疸治法</h2>

<h3>升散之劑</h3>
<p>金匱桂枝加黃耆湯治黃汗身腫汗出出已輒輕輕久必身瞤胸中痛腰以下無汗腰臗弛痛如有物在皮中劇者不能食煩躁小便不利</p>
<p>桂枝　芍藥（各三錢）　甘草（二錢）　黃耆（五錢）</p>
<p>上水煎入薑棗服後仍飲熱粥助藥力</p>
<p>麻黃連翹赤小豆湯治身熱不去瘀熱在裡發黃小便微利</p>
<p>麻黃　連翹（各一兩）　赤小豆</p>
<p>上㕮咀作一服水煎</p>
<p>局方茵陳五苓散治傷寒或伏暑發黃小便不利煩渴本方五分加茵陳一分</p>
<p>韓氏茵陳茯苓湯治發黃脈沉細數四肢冷小便澀煩躁而渴</p>
<p>茯苓　桂枝　豬苓（各一兩）　滑石（一兩半）　茵陳（一兩）</p>
<p>上為末每服半兩水煎服如脈未出加當歸</p>
<p>按以上方並太陽例藥也</p>

<h3>攻下之劑</h3>
<p>金匱梔子大黃湯治酒疸心中懊憹或熱痛</p>
<p>梔子（十四枚）　大黃（一兩）　枳實（五枚）　豉（一升）</p>
<p>上水煎至二升分溫三服</p>
<p>大黃硝石湯治黃疸腹滿小便不利而赤自汗此表和裡實</p>
<p>大黃　黃柏　硝石（各四兩）　梔子（十五枚）</p>
<p>上水煎服如前法</p>
<p>硝石礬石散治女勞疸身黃額黑日晡發熱惡寒膀胱急小腹滿足下熱因作黑疸其腹滿如水狀大便必黑時溏此女勞之病非水也</p>
<p>硝石　礬石（各燒等分）</p>
<p>上二味為散以大麥粥汁和服二錢日三重衣覆取汗隨大小便去小便黃大便黑是其候也</p>
<p>半夏湯治酒疸身黃無熱言了了腹滿欲嘔心煩足熱或癥瘕心中懊憹其脈沉弦或緊細</p>
<p>半夏　茯苓　白朮（各三兩）　前胡　枳殼（炒）　甘草　大戟（炒各二兩）　黃芩　茵陳　當歸（各一兩）</p>
<p>上㕮咀每服四錢水煎入姜三片空心服</p>
<p>茵陳蒿湯治身熱鼻乾汗出陽上奔小便赤而不利濕熱發黃</p>
<p>茵陳蒿（六兩）　梔子（十四個）　大黃（二兩）</p>
<p>上三味每服一兩半水煎服</p>
<p>難知茵陳大黃湯治傷寒大熱發黃面目悉黃小便赤</p>
<p>茵陳蒿　梔子　柴胡　柏皮　黃芩　升麻　大黃（炒各一兩）　龍膽草（半兩）</p>
<p>上為粗末每服五錢水煎服</p>
<p>抵當湯治太陽傷寒頭痛身熱法當汗解反利小便熱瘀在內則身黃脈沉少腹硬小便自利其人如狂者下焦有血也宜此湯主之</p>
<p>水蛭　虻蟲（各十個）　大黃（一兩）　桃仁（十二個）</p>
<p>上銼作一服水煎食前服</p>
<p>按以上並陽明經藥也抵當湯厥陰藥輕者桃仁承氣湯主之</p>

<h3>和解之劑</h3>
<p>小柴胡加梔子湯</p>
<p>按此手太陰足少陽藥也</p>

<h3>治熱和中之劑</h3>
<p>梔子柏皮湯治身熱不去大便利而煩熱身黃者</p>
<p>梔子　柏皮　黃連（各等分）</p>
<p>上㕮咀每服一兩水煎服</p>
<p>寶鑑茯苓滲濕湯治黃疸寒熱嘔吐而渴欲飲冷身體面目黃小便不利不得安臥不思食</p>
<p>白茯苓（五分）　澤瀉（三分）　茵陳（六分）　豬苓（二錢）　生黃芩　黃連　梔子　防己　白朮　蒼朮　陳皮　青皮　枳實（各二分）</p>
<p>上㕮咀作一服水煎空心服酒疸兼作丸子服之</p>
<p>按此並太陽例藥</p>

<h3>溫中之劑</h3>
<p>金匱小半夏湯治黃疸小便色不異欲利腹滿而喘</p>
<p>半夏（湯泡七次）</p>
<p>上㕮咀每服三五錢水煎入姜十片</p>
<p>韓氏茵陳橘皮湯治身黃脈沉細數熱而手足寒喘嘔煩躁不渴者</p>
<p>茵陳　橘皮　生薑（各一兩）　白朮（一分）　半夏　茯苓（各半兩）</p>
<p>上為末水四升煮取二升放溫分作四服</p>
<p>按此並足陽明太陰藥也</p>
<p>小茵陳湯治發黃脈沉細遲四肢及遍身冷</p>
<p>附子（一個八片）　甘草（炙一兩）　茵陳（二兩）</p>
<p>上為粗末用水二升煮一升溫作三服</p>
<p>茵陳四逆湯治發黃脈沉細遲肢體逆冷腰以上自汗</p>
<p>甘草（炙一兩）　乾薑（炮一兩半）　附子（一個作八片）　茵陳（二兩）</p>
<p>上為粗末分作四帖水煎服</p>
<p>茵陳附子湯治服四逆湯身冷汗不止者</p>
<p>附子（二個各作八片）　乾薑（炮二兩半）　茵陳（一兩半）</p>
<p>上為粗末水煎分作三服</p>
<p>按以上並少陰經藥也</p>
<p>茵陳茱萸湯治服茵陳附子湯證未退及脈伏者</p>
<p>吳茱萸（一兩）　當歸（三分）　附子（二個作八片）　木通（一兩）　乾薑（炮）　茵陳（各一兩半）</p>
<p>上為粗末分作二服水煎</p>
<p>按此足少陰厥陰藥也</p>

<h3>吐下之劑</h3>
<p>三因苦參散治濕熱內甚小便赤澀大便時秘食飲不妨服諸藥不除因為久黃</p>
<p>苦參　黃連　瓜蒂　黃柏　大黃（各一分）　葶藶（半兩）</p>
<p>上為末每服一大錢飲調下當吐利隨時消息加減與之服</p>
<p>按此出太陽陽明例藥也</p>

<h3>調理之劑</h3>
<p>當歸白朮湯治酒疸發黃結飲癖在心胸間堅滿骨肉沉重逆害飲食小便赤黃此因內虛飲食生冷脾胃痰結所致其脈弦澀</p>
<p>白朮　茯苓（各三兩）　當歸　黃芩　茵陳（各一兩）　前胡　枳實（炒）　甘草（炙）　杏仁（炒各二兩）　半夏（一兩半）</p>
<p>上㕮咀每服四五錢入姜煎</p>
<p>小建中湯</p>
<p>養榮湯治五疸腳弱心忪口淡耳鳴微寒發熱氣急小便白濁當作虛勞治之</p>
<p>方並見虛損門</p>

<h3>消食之劑</h3>
<p>三因紅丸子治谷疸發黃</p>
<p>方見霍亂門用生薑甘草湯下</p>
<p>寶鑑棗礬丸治食勞目黃身黃者</p>
<p>皂礬（不以多少沙鍋內木炭燒通紅赤用米醋內點之）</p>
<p>上為末棗肉丸桐子大每服二三十丸食後用生薑湯下</p>
<p>取黃水法</p>
<p>瓜蒂散</p>
<p>瓜蒂（二錢）　母丁香（一錢）　黍米（四十九個）　赤小豆（半錢）</p>
<p>上為極細末每夜於鼻內㗜之取下黃水內服涼劑三因如神散治酒毒不散發黃久久浸漬流入清氣道中宜此內鼻中取黃水</p>
<p>苦瓠子（去皮）　苦葫蘆子（去皮三七個）　黃黍米（三百粒）　安息香（二皂子大）</p>
<p>上為末以一字搐入鼻中滴出黃水一升忌勿吹吹或過多即以黍穰燒灰麝香末各少許吹鼻內立止</p>

<h1>卷四十六</h1>

<h2>霍亂門</h2>

<h3>內經敘霍亂所因</h3>
<p>經曰歲土不及風乃大行（云云）民病飧泄霍亂體重腹痛筋骨繇並</p>
<p>按此言土運不及木乃太過木乘土而為病宜詳玩本文</p>

<h3>論霍亂脈證</h3>
<p>內經曰脈伏者霍亂</p>
<p>傷寒論曰病嘔吐而利名曰霍亂或發熱頭痛身疼惡寒吐利或自吐下又利止復更發熱也皆是霍亂證傷寒其脈微澀者本是霍亂今是傷寒卻四五日至陰經上轉入陰必利本嘔下利者不可治也</p>
<p>保命集云傷寒霍亂轉筋身熱脈長陽明本病也脾胃受濕熱中焦氣滯或因冷飲或傷冷水或感濕氣冷熱不調水火相干陰陽相搏上下相離榮衛不能相維故轉筋攣痛經絡亂行暴熱吐瀉中焦胃氣所主也</p>
<p>謹按傷寒傳變為霍亂者殊少惟夏秋之間暄熱人腠理疏感風濕暍之氣而生此證多有陰陽虛實不同脈來浮洪者可治微而遲氣少不語者為難治</p>

<h3>論霍亂分三因</h3>
<p>陳無擇曰霍亂者心腹卒痛嘔吐下利增寒壯熱頭痛眩暈先心痛則先吐先腹痛則先利心腹俱痛吐利並作甚則轉筋入腹則斃霍亂惡證無越於斯蓋陰陽反戾清濁相干陽氣暴升陰氣頓墜陰陽痞膈上下奔逸治之惟宜溫暖更詳別三因以調之外因諸風則惡風有汗傷寒則惡寒無汗胃濕則重著傷暑則熱煩內因九氣所致郁聚痰涎飲痞膈不通遂致滿悶隨其勝復必作吐利或諸飽食膾炙恣飧乳酪冰脯寒漿旨酒胃既䐜脹脾臟停凝必內郁發遂成吐利當從不內外因也</p>
<p>按此具霍亂三因稍備但立方未能以盡其變學者自宜推格</p>

<h3>論霍亂轉筋</h3>
<p>陳氏曰轉筋者以陽明養宗筋屬胃與大腸今暴吐下津液頓亡外感四氣內積七情飲食甜膩攻閉諸脈枯削於筋宗筋失養必致攣縮甚則卵縮舌卷為難治</p>
<p>按此言霍亂者多轉筋大抵冷熱不調陰陽相搏故筋攣痛甚者遍體轉筋此實陰陽之氣反戾風寒乘之筋失氣血所榮而為攣縮急痛也</p>

<h3>論乾霍亂</h3>
<p>陳氏曰乾霍亂者忽然心腹脹滿絞刺疼痛蟲毒煩冤欲吐不吐欲利不利狀若神靈所附頃刻之間便致悶絕亦涉三因或臟虛或腸胃素厚故吐利不行</p>
<p>按此謂人腸胃素厚形氣實者故感四氣則吐利不行而干揮霍撩亂也大抵熱勝痰鬱則悶亂濕勝飲鬱則吐下形氣虛者禍不旋踵嚴氏謂胃中諸食結而不消陰陽二氣擁而反戾揮霍之間變成吐利然飲食致者亦有有餘不足如飲食自倍外感濕暍而乾霍亂者宜吐之或下之過傷者宜消導之痰者劫之寒者溫之熱者清之要在適事為故也</p>

<h3>論霍亂煩渴</h3>
<p>陳氏曰煩渴者以陰陽反戾清濁相干水與谷並小便秘澀既走津液腎必枯燥引水自救煩渴必矣</p>
<p>按吐利必竭況腎水竭者乎與水者唯宜溫暖熱甚者天水輩以甘緩火也</p>

<h3>霍亂治例</h3>
<p>保命集云霍亂陽明證宜和中平胃建中輩或四君子湯脈浮自汗四君子加桂主之脈浮無汗四君子加麻黃　吐利轉筋脅下痛脈弦者木剋土也故痛甚平胃加木瓜五錢或建中加柴胡木瓜　吐利轉筋腹中痛體重脈沉而細者四君子加白芍良薑　吐利四肢拘急脈沉而遲此少陰霍亂四君子加姜附厚朴　吐利四肢厥冷脈微緩屬厥陰建中加歸附　吐利頭痛而身熱熱多欲飲水者五苓寒多不用水者理中丸主之元戎云太陰證霍亂者理中加橘紅名治中湯　若吐下心腹作痛手足逆冷理中去白朮加熟附名四順湯若吐利後轉筋者理中加火煆石膏一兩</p>
<p>霍亂治法</p>
<p>和中之劑</p>

<h2>四君子湯</h2>

<h3>平胃散</h3>
<p>建中湯並治證見前</p>
<p>方見虛損門</p>

<h3>治寒之劑</h3>
<p>機要漿水散治暴泄如水周身汗出盡冷脈弱不能語言甚者加吐</p>
<p>半夏（二錢）　附子　乾生薑　炙甘草　桂（各半錢）　良薑（三分半）</p>
<p>上為末作一服漿水煎服之</p>
<p>姜附湯治霍亂轉筋手足厥冷汗嘔逆多</p>
<p>乾薑（一兩）　附子（一個生用）</p>
<p>通脈四逆湯治霍亂多寒身冷脈絕</p>
<p>吳茱萸（三兩炒）　附子（炮一兩）　桂心　通草　細辛　白芍　甘草（炙各半兩）　當歸（三錢）</p>
<p>上㕮咀每服四錢水酒各半加生薑煎</p>
<p>理中湯治過食生冷遂成霍亂吐下脹滿食不消心腹痛</p>
<p>方見寒門加橘皮名橘皮治中湯</p>
<p>嚴氏曰若臍上築動者腎氣動也去朮加桂吐多者去朮加生薑半夏利多者仍用術心悸者加茯苓腹痛者加乾薑腹滿者去朮加附子厚朴</p>

<h3>治濕之劑</h3>
<p>三因茯苓澤瀉湯治霍亂吐利後煩渴飲水</p>
<p>五苓減豬苓加甘草</p>
<p>按此太陽例藥也</p>

<h3>治暑之劑</h3>
<p>局方五苓散治霍亂頭痛吐下煩渴</p>
<p>方見濕門</p>
<p>嚴氏水浸丹治伏暑傷冷冷熱不調口乾煩渴</p>
<p>黃丹（一兩一分炒）　巴豆（二十五個去皮心）</p>
<p>上同研勻用黃蠟作汁為丸如梧子大每服五丸以水浸少頃別以新汲水吞下</p>
<p>按此劫劑也</p>
<p>加味香薷飲治伏暑吐利不止煩悶多渴</p>
<p>本方加檳榔　黃連</p>
<p>上㕮咀每服五錢水酒各半煎服</p>
<p>冷香飲子治伏暑吐利煩躁</p>
<p>草果仁（三兩）　附子　橘紅（各一兩）　甘草（半兩）</p>
<p>上㕮咀每服一兩入姜煎水旋冷服</p>
<p>按以上並太陽例藥也有寒熱陰陽不同要在脈證相符而行也</p>

<h3>溫經之劑</h3>
<p>三因木瓜湯治霍亂吐下舉體轉筋入腹則悶絕</p>
<p>乾木瓜（一兩）　吳茱萸（半兩）　茴香　炙甘草（各二錢）</p>
<p>上㕮咀每服四大錢入姜三片蘇葉十片煎</p>
<p>按此陽明例藥也大抵轉筋亦有所兼之證不同用者自宜推格</p>

<h3>墜痰溫補之劑</h3>
<p>三因胃氣丸治憂思過度脾氣閉聚結痰飲留滯腸胃氣鬱於陰凝之於陽陰陽反戾吐利交作四肢厥冷頭目暈眩或復發熱</p>
<p>硫黃（不以多少入豬臟內縛定頭米泔酒童便各一碗煮乾一半取出洗去穢曬乾秤十兩用）　半夏（洗去滑五兩）　人參　白茯苓（各一兩）　石膏</p>
<p>上為末生薑汁浸炊餅為丸每五十丸至百丸空心食前米湯下</p>

<h3>理氣溫中之劑</h3>
<p>三因七氣湯治七氣發郁致臟氣刑剋陰陽反戾變成吐利交作寒熱眩暈痞滿咽塞</p>
<p>半夏（五錢）　厚朴　桂心（各三錢）　茯苓　白芍　紫蘇　橘皮（各二錢）　人參（一錢）</p>
<p>上㕮咀每服四五錢入薑棗煎</p>
<p>訶子散治心脾冷痛霍亂吐利如神</p>
<p>訶子　甘草（炙）　厚朴（制）　乾薑　草果　陳皮　良薑　茯苓　神麯（炒）　曲（各等分）</p>
<p>上為末每服二錢入鹽些小水煎服</p>
<p>按以上並足陽明經藥也</p>

<h3>消食之劑</h3>
<p>三因紅丸子治脾胃虛冷飲食失節宿食留飲聚癖腸胃或因食不調沖冒寒濕忽作霍亂吐利並作心腹絞痛</p>
<p>蓬朮　三稜（各二兩同用米醋炙一伏時）　胡椒（一兩）　青皮（三兩炒）　阿魏（一分）</p>
<p>上為末化阿魏入陳米粉為丸如梧子大硃砂為衣每服百丸至二百丸不拘時生薑甘草湯下</p>
<p>雜方</p>
<p>嚴氏洗法治霍亂轉筋</p>
<p>蓼一把去兩頭水三升煮二升放溫熏洗</p>
<p>漬法治霍亂轉筋入腹</p>
<p>鹽多用煎湯於槽中暖漬之</p>
<p>三因吐法治乾霍亂蠱毒宿食不消積冷心腹煩滿鬼氣極鹹鹽湯三升熱飲一升刺口令吐宿食便盡不吐更服吐訖復飲三吐乃止此法大勝諸治俗人以為田舍淺近鄙而不用守死而已凡有此證即先用之元戎云吐定用理中湯</p>
<p>灸法治霍亂已死腹中有暖氣者　鹽內臍中灸二七壯</p>

<h1>卷四十七</h1>

<h2>厥門</h2>

<h3>內經論厥證所因</h3>
<p>論曰陽氣衰於下則為寒厥陰氣衰於下則為熱厥人質壯以秋冬奪於所用下氣上爭不能復精氣溢下邪氣因從之而上也氣因於中由陽氣衰不能滲營其經絡陽氣日損陰氣獨在故手足為之寒厥也陰氣衰於下則為熱厥由醉飽入房內亡精氣中虛熱入腎氣日衰陽盛陰虛故手足為之熱也陰氣盛於上則下虛下虛則腹脹滿腹滿則下氣重而邪氣逆逆則陽氣亂陽氣亂則令人暴不知人或至半日遠一日乃知人也名曰屍厥</p>
<p>按本論敘六經厥狀與六經厥逆甚詳宜玩本文大抵六經之厥陽證至為昫僕為顛疾為妄見陰證至為䐜脹大小便不利或嘔或心痛之類皆素多痰氣因虛所乘之為病也惟有輕重之殊爾如成無己注傷寒論云厥者手足冷也四逆者四肢不溫也邪在三陽則手足必熱傳到三陰則手足厥冷厥者逆也而有陰陽之殊熱極而成厥逆者陽極似陰也寒極而成厥逆者獨陰無陽也</p>

<h3>論卒厥脈法</h3>
<p>脈經曰脈至如喘名曰氣厥氣厥者不知與人言</p>
<p>金匱方論曰寸脈沉大而滑沉則為實滑則為氣實氣相搏血氣入臟唇口青身冷即死如身和汗自出為入腑即愈此為卒厥</p>
<p>按腑者為傳道出內之所其氣通故入腑即愈也</p>

<h3>論諸厥證寒熱不同</h3>
<p>陳無擇曰經論粗分六經殊不出寒熱二證所因欲求備治當歷明之寒厥則因多欲而奪其精故致陽衰陰盛熱厥則因醉飽入房精虛則熱入故致陰虛陽盛考其厥因多以不勝乘其所勝氣不得行遂致厥逆如腎移寒於脾則水乘於土水既不行乃成寒厥如心移熱於腎則火乘於水火既不行乃成熱厥六經皆然可次第論也屍厥亦然正由臟氣相刑或與外邪相忤則氣遏不行閉於經絡諸脈匿伏昏不知人唯當隨其臟氣而通之寒則熱熱則寒閉則通經中以數醉為熱厥之因學者不可拘此蓋傷寒溫病皆有熱厥仲景所謂熱深厥深經意以酒能發百脈熱故舉此以為例耳寒厥者初得之四肢冷脈沉微而不數多惡寒引衣自覆下利清穀外證多惺惺熱厥者初得之必發熱頭疼脈雖沉伏按之必數其人或畏熱喜冷揚手掉足煩躁不眠大小便秘赤外證多昏冒傷寒亦然</p>
<p>謹按寒熱發厥固宜隨其陰陽勝負為治如其厥逆者不外乎傷寒寒熱二證求陰陽厥逆之淺深余寒熱厥證是沉寒積熱發厥至若陰陽竭閉屍厥卒厥又非以上寒熱厥證之比也陳論雖稍闖其頤何治例殊未少具爾</p>

<h3>論寒熱厥證宜吐下</h3>
<p>子和曰（云云）</p>
<p>謹按厥證寒熱亦有陰陽虛實不同如形氣稍實者宜從子和之法吐下之虛甚者惟宜隨其所因而調理之可也陳氏論臟氣相刑或與外邪相忤氣遏不行閉經絡脈伏昏不知人至為屍厥今世俗多作風治鮮不致斃如傳引華陀治虢太子屍厥為陽脈下墜陰脈上爭會氣閉而不通上有絕陽之絡下有破陰之紐破陰絕陽之色已發脈亂故形靜如死狀此與經言陰陽之氣盛衰為厥之旨甚微後人安能得證治之彷彿乎而以陰陽證治之可驗者較之若傷寒手足厥逆昏不知人邪正已極溫上之間稍或遲緩禍不旋踵或汗不解暴衄不知人而厥或雜病得吐衄血而厥不知人者一二日或三日必間間則為愈矣蓋陰氣尚實必身不熱熱則不厥厥則為血溫身熱主死矣暴氣厥而形實者七情所致痰飲內鬱而厥必半日或一二時必間形虛而氣逆甚者多致不救此又可見氣血為厥陰陽暴逆之甚也故不可斷作風治</p>

<h2>厥證治法</h2>

<h3>通關竅之劑</h3>
<p>蘇合香丸治卒暴厥不知人未辯風痰氣厥宜與此膏化濃湯灌之惺後卻議脈證用藥</p>
<p>吐劑</p>
<p>瓜蒂散</p>
<p>方見痰飲門口噤者或先用搐鼻藥</p>

<h3>升發之劑</h3>
<p>三因追魂湯治卒厥暴死及主客忤鬼擊飛屍氣絕不覺口噤</p>
<p>麻黃湯　方見寒門</p>
<p>上㕮咀水煎灌之不下者分病人發左右捉搦按肩引之令服取效千金方加桂</p>
<p>按此治感中邪氣之劑也</p>

<h3>治寒之劑</h3>
<p>四逆湯治寒厥表熱裡寒下利清穀食入則吐脈沉伏手足冷</p>
<p>方見寒門</p>
<p>按此治寒熱之劑並出寒暑例然內因氣血之劑詳見各門宜對證選用茲不詳錄</p>

<h3>治熱之劑</h3>
<p>白虎湯治熱厥腹滿身重難以轉側面垢譫語遺溺手足厥冷自汗脈沉滑　方見暑門</p>

<h1>卷四十八</h1>

<h2>痹證門</h2>

<h3>內經敘痹</h3>
<p>經曰風寒濕三氣雜至合而為痹其風氣勝者為行痹寒氣勝者為痛痹濕氣勝者為著痹以冬遇此為骨痹以夏遇此為筋痹以夏遇此為脈痹以至陰遇此為肌痹以秋遇此為皮痹</p>
<p>按本論備五臟等痹甚詳宜玩本文</p>

<h3>脈法</h3>
<p>脈經曰脈澀而緊痹病</p>

<h3>論痹證所因不同</h3>
<p>陳無擇曰雖三氣合痹其用不同三氣襲人經絡入於筋脈皮肉肌骨久而不已則入五臟煩滿喘而嘔者是痹客於肺煩心上氣嗌乾恐噫厥脹滿者是痹客於心多飲數小便小腹痛如懷妊夜臥則驚者是痹客於肝善脹尻以代腫脊以代頭者是痹客於腎四肢懈墮發咳嘔沫上為大寒者是痹客於脾又有腸痹胞痹及六腑各有俞風寒濕所中治之隨其腑俞以施針灸之法仍服逐三氣發散等藥則病自愈大抵痹之為病寒多則痛風多則行濕多則著在骨則重而不舉在脈則血凝不流在筋則屈而不伸在肉則不仁在脾則寒逢寒則急逢熱則縱又有血痹以類相從外有支飲作痹</p>
<p>謹按痹之為證有筋攣不伸肌肉不仁者與風證絕相似故世俗多類於風痿痹證通治此千古之弊也徐先生已於卷首分出痿證一門大抵固當分其所因風則陽受之痹感風寒濕之氣則陰受之為病多重痛沉著患者難易得去如錢仲陽為宋之一代明醫自患周痹止能移於手足為之偏廢不能盡去可見其為難治也況今世俗多類於風證通治宜乎不能得其病情也</p>

<h3>論痹因虛所致</h3>
<p>嚴氏曰痹證因體虛腠理空疏受之而成逢寒則急蓬熱則縱隨所受邪氣而生證也診其脈大而澀為痹脈來急亦為痹脈澀而緊者亦為痹又有風血痹陰邪入於血經故也</p>
<p>謹按人感三氣為痹者正因形虛血虛爾但有在肌皮血脈淺深之異故入臟者死雖陳氏具經論頗詳而其方未能以盡其變學者自宜充擴也</p>

<h2>痹證治法</h2>

<h3>溫經勝濕之劑</h3>
<p>三因附子湯治風寒濕痹骨節疼痛皮膚不仁肌肉重著四肢緩縱</p>
<p>附子（生）　白芍　桂心　甘草　白茯苓　人參（各三分）　白朮（一兩）</p>
<p>上㕮咀每服四錢水煎服</p>
<p>按此太陽例藥溫中解表之劑</p>

<h3>疏風養血之劑</h3>
<p>三因黃耆五物湯治人骨弱肌重因疲勞汗出臥不時動搖加以微風遂作血痹脈當陰陽俱微尺中少緊身體如風痹狀</p>
<p>黃耆　芍藥　桂心（等分）</p>
<p>上㕮咀每服四五錢入薑棗煎</p>
<p>嚴氏蠲痹湯治身體煩疼項背拘急或痛或重舉動艱難手足冷痹腰腿沉重筋脈無力</p>
<p>當歸　芍藥　黃耆　片子薑黃　羌活（各一兩半）　甘草（炙半兩）</p>
<p>上㕮咀每服四五錢入薑棗煎</p>
<p>黃耆酒治風濕痹身體頑麻皮膚瘙癢筋脈攣急言語謇澀手足不遂時覺不仁</p>
<p>黃耆　防風　桂　天麻　萆薢　石斛　虎骨（炙）　白芍　當歸　雲母粉　白朮　茵芋葉木香　仙靈脾　甘草　川續斷</p>
<p>上銼如麻豆大以生絹袋盛好酒一斗浸之春五夏三秋七冬十日每服一盞溫服之不拘時</p>
<p>防風湯治血痹皮膚不仁</p>
<p>防風（二兩）　川獨活　川當歸　赤茯苓　秦艽　赤芍　黃芩（各一兩）　桂心　杏仁　甘草（炙各半兩）</p>
<p>上㕮咀每四五錢入姜煎</p>
<p>獨活寄生湯治肝腎虛弱感風濕致痹兩脛緩縱痹弱不仁</p>
<p>方見腳氣門</p>
<p>謹按以上方多太陽例藥也大抵痹證有兼風兼濕寒熱獨勝腑臟所受不同用者自宜擴充然此證因虛而感既著體不去須制對證藥日夜飲之雖留連不愈能守病禁不令入臟庶可扶持也如錢仲陽取茯苓其大逾鬥者以法啖之閱月乃盡由此雖偏廢而氣骨堅悍如無疾者壽八十二而終惜乎其方無傳</p>

<h3>治痰飲之劑</h3>
<p>茯苓湯治支飲手足麻痹多唾眩冒</p>
<p>半夏　赤茯苓　橘紅（各一兩）　枳實　桔梗　甘草（各半兩）</p>
<p>上㕮咀每服四五錢入姜七片水煎</p>
<p>按此言支飲能為痹證即飲能為腳氣證是也大抵因虛而傳注邪客日久榮衛壅鬱多致濕熱經緩不能自收持如逢熱則縱也以上方未能盡其例用者自宜通變也</p>

<h1>卷四十九</h1>

<h2>婦人門</h2>

<h3>論經閉不行</h3>
<p>內經陰陽別論云二陽之病發心脾有不得隱曲女子不月其傳為風消為息賁者死不治東垣曰婦人脾胃久虛或形羸氣血俱衰而致經水斷絕不行或病中消胃熱善食漸瘦津液不生夫經者血脈津液所化津液既絕為熱所爍肌肉消瘦時見渴躁血海枯竭病名曰血枯經絕宜瀉胃之燥熱補蓋氣血經自行矣此證或經適行而有子子不安為胎病者有矣或心包脈洪數燥作時見大便秘澀小便雖清不利而經水閉絕不行此乃血海乾枯宜調血脈除包絡中火邪而經自行矣內經所謂小腸移熱於大腸為痣瘕為沉月澀不利則月事沉滯而不利故云為痣瘕為沉也或因勞心心火上行月事不來安心補血瀉火經自行矣故內經云月事不來者胞脈閉也胞脈者屬心而絡於胞中令氣上迫肺心氣不得下故月事不來也曾治驗裴澤之夫人病寒熱而月事不至者數年矣已加喘嗽醫者率以蛤蚧桂附等投之曰不然夫人病陰為陽所搏溫劑太過故無益而反害投以涼血和血之藥則經行矣已而果然</p>
<p>要略曰婦人之病因虛積冷結氣為證經水斷絕至有歷年血寒積結胞門寒傷經絡凝堅在上嘔吐涎唾久成肺癰形體損分在中盤結繞臍寒疝或兩脅疼痛與臟相連或結熱中痛在關元脈數無瘡經候不勻冷陰掣痛少腹惡寒或引腰脊下根氣街（云云）</p>
<p>謹按良方言婦人月水不通由勞傷血氣致令體虛受風寒邪氣客於胞內損衝任之脈並手太陽少陰二經致胞絡內血絕不通如以上病機皆略之不議且血病經閉又豈止手太陽少陰二經耶然亦有不因寒熱或痰飲積聚疝瘕所致如七情所動其為氣病血從一也況陰道常虛不足者實多宜既血證門血屬陰難成易虛論及後丹溪先生等說</p>

<h3>論經水不調或紫或黑</h3>
<p>丹溪曰經水者陰血也陰必從陽故其色紅稟火色也血為氣之配氣熱則熱氣寒則寒氣升則升氣降則降氣凝則凝氣滯則滯氣清則清氣濁則濁上應于丹其行有常名之曰經為氣之配因氣而行成塊者氣之凝也將行而痛者氣之滯也來後作痛者氣血俱虛也色淡者亦虛也而有水混之也錯經妄行者氣之亂也紫者氣之熱也黑者熱之甚也今人但見其紫者黑者作痛者成塊者率指為風冷乘之而行溫熱之劑禍不旋踵矣良由病源論月水之病皆曰風冷乘之宜其相習而成俗也或曰黑者北方水之色也紫者黑之漸也非冷而何予曰經云亢則害承乃制熱甚者必兼水化所以熱則紫甚則黑也況婦人性執而鄙嗜欲加倍臟腑厥陽之火無日不起非熱而何若曰風冷必須外得設或有之吾恐千百而一二也</p>
<p>按此論經病甚詳大抵不得率指為風冷所乘者此由良方所言世俗往往因之誤人故戒慎之也然冷證外邪初感入經必痛或不痛者久則鬱而變熱矣且寒則凝既行而紫黑故非寒也</p>

<h3>論經漏不止</h3>
<p>內經陰陽別論云陰虛陽搏謂之崩東垣曰婦人脾胃虛損致命門脈沉細而數疾或沉弦而洪大有力寸關脈亦然皆由脾胃有虛下陷於腎與相火相合濕熱下迫經漏不止其色紫黑如夏月腐肉之臭中有白帶者脈必弦細寒作於中中有赤帶者其脈洪數疾熱明矣必腰痛或臍下痛臨經欲行先見寒熱往來兩脅急縮兼脾胃證出見或四肢困熱心煩不得眠臥心下急宜大補脾胃而升舉血氣可一服而愈或人故貴脫勢人事疏少或先富後貧心氣不足其火大熾旺於血脈之中又致脾胃飲食失節火乘其中形質肌肉容顏似不病者此心病者不行於診故脾胃飲食不調其證顯矣而經水不時而下或適來適斷暴下不止治當先說惡死之言勸諭令拒死而心不動以大補氣血之藥舉養脾胃微加鎮墜心火之藥治其心補陰瀉陽經自止矣痿論云悲哀太甚則胞絡絕則陽氣內動發則心下崩數溲血也故本病曰大經空虛發則肌痹傳為脈痿此之謂也、良方論曰婦人崩中由臟腑傷損衝任血氣俱虛故也衝任為經脈之海血氣之行外循經絡內榮臟腑若無傷損則陰陽和平而氣血調適若勞動過多致臟腑俱傷而衝任之氣虛不能約制其經血故忽然暴下或由陰陽相搏為熱所乘攻傷衝任血得熱則流散甚者至於昏悶其脈數疾小為順大甚者逆</p>
<p>按此備言經脈致病之因本於臟腑傷損合前東垣所論極言因熱因虛或悲哀七情等所致病機殆無餘蘊矣</p>

<h3>脈法</h3>
<p>脈經曰尺脈滑血氣實婦人經脈不利　少陰脈弱而微微則少血少陰脈滑而數者陰中則生瘡寸口脈浮而弱浮則為虛弱則無血　脈來至狀如琴絃若少腹痛主月水不利孔竅生瘡　肝弦沉主月水不利腰腹痛　尺脈來而斷絕者月水不利　寸關調如故而尺脈絕不至者月水不利當患小腹引腰痛氣滯上攻胸臆也　經不通繞臍寒疝痛其脈沉緊此由寒氣客於血室血凝不行結積血為氣所沖新血與故血相搏故痛　漏血下赤白脈遲者脈小虛滑者生急疾者大緊實數者死　暴崩下血寸口脈微遲尺脈微弦微遲為寒在上焦但吐爾今尺脈微弦如此即小腹痛引腰脊痛者必下血也　寸口弦而大弦則為減大則為芤減則為寒芤則為虛寒虛相搏脈則為革婦人則半產漏下　尺脈急而弦大風邪入少陰之經女子漏自下赤　漏下赤白日下血數斗脈急疾者死遲者生　尺寸脈虛者漏血漏血脈浮不可治也</p>

<h3>論赤白帶下</h3>
<p>機要云赤者熱入小腸白者熱入大腸其本實熱冤結於脈不散故為赤白帶下也冤屈也結也屈滯而病熱不散先以十棗湯下之後服苦楝丸大玄胡散調下之熱去濕除病自除也</p>
<p>按此止是論有餘之證也論見下</p>
<p>良方論云帶下起於風氣寒熱之所傷或產後早起不避風邪風邪之氣入於胞門或中經脈流轉臟腑而發下血名為帶下若傷足厥陰肝之經其色青如泥傷手少陰心之經其色赤如紅津傷手太陰肺之經其色白形如涕傷足太陰脾之經則其色黃如爛瓜傷足少陰腎之經則色黑如衃血此其因也</p>
<p>按此言風氣寒熱之所傷諸臟致證似言外邪大抵此證多有本於陰虛陽竭榮氣不升經脈凝泣衛氣下陷精氣累滯於下焦奇經之分蘊積而成其病或醉飽房勞服食燥劑所致也白物如涕之狀故言帶者亦病形也經云帶脈為病而得名而白者屬氣赤屬血東垣舉脈訣云崩中曰久為白帶漏下多時骨木枯言崩中者始病血崩久則血少復亡其陽故白滑之物下流不止此可見未得全拘於帶脈矣詳病亦有濕痰流注於下焦或腎肝陰淫之濕勝或因驚恐而木乘土位濁液下流或思慕為筋痿內經所謂二陽之證發心脾是也或余經濕熱屈滯於少腹小腹之下而病本殊則皆為氣血虛損榮衛之精氣累滯而成其病標一也前人立論殆盡病機則治法無定若戴人以帶下得兩手脈俱滑大而有力乃上用宣去痰飲下以導水丸泄濕熱繼以淡劑滲之此為瀉實也如其諸脈微細或沉緊而澀按之空虛或洪大而澀按之無力正為元氣不足陰虛筋痿虛極中寒等證東垣有補陽調經固真等例乃兼責虛也丹溪先生治因濕痰下注用海石南星椿根皮之類較之前人下之而復吐以提其氣或發中兼補補中兼利燥中兼升發潤中益氣溫而兼收澀之例不同蓋病機有輕重淺深之異爾</p>

<h3>論師尼寡婦異乎妻妾之治</h3>
<p>寶鑑曰宋褚澄療師尼寡婦別制方蓋有為也此二種寡居獨陰無陽欲心萌而多不遂是以陰陽交爭乍寒乍熱全類溫瘧久則為勞史記倉公傳載濟北王侍人韓女病腰背痛寒熱眾醫多以為寒熱倉公曰病得之欲男子不可得也何以知診得其脈肝脈弦出寸口是以知之蓋男子以精為主婦人以血為主男子精盛以思室女人血盛以懷胎也如厥陰脈弦出寸口又上魚際則陰盛可知故知褚氏之言有謂矣</p>

<h3>論胎產諸證</h3>
<p>病機機要云治胎產之病從厥陰經論之無犯胃氣及上二焦為之三禁不可汗不可下不可利小便發汗者同傷寒下早之證利大便則脈數而已動於脾利小便則內亡津液胃中枯燥製藥之法能不犯三禁則榮衛自和而寒熱止矣如發渴而白虎氣弱則黃耆血刺痛而用當歸腹中痛而加之芍藥大抵產病天行從增損柴胡雜證從增損四物宜詳察脈證而用之</p>
<p>謹按以上云胎產禁例大抵主於元氣本病為要至於病體所因不同學者又必當處於權變也且胎前之證良方悉具但每證治例殊少如胎漏胎痛子煩子腫等證出方皆是治本病之例設所因不同或有所兼之證如胎漏下血亦有氣虛血熱腹痛亦有濕熱者或形志苦藥不一七情所動氣動血病胎氣即損雖治例未能以盡其變然欲學者臨證自推充而行之爾今於諸證未能一一悉具聊以證治數例附於後云</p>

<h3>胎自墮論</h3>
<p>丹溪曰陽施陰化胎孕乃成血氣虛乏不足榮養其胎則墮譬如枝枯則果落藤痿則花墜又有勞恐傷情內火便動亦能墮胎譬如風撼其木人折其枝也火能消物造化自然病源乃謂風冷傷於子臟而隨此未得病情者也予見賈氏婦但有孕至三個月左右必墮診其脈左手大而無力重則澀知其血虛也以其壯年只補中氣使血自榮時正初夏教以濃煎白朮湯下黃芩末一錢與數十帖得保全而生因而思之隨於內熱而虛者於理為多曰熱曰虛蓋孕至三月上屬相火所以易墮不然何以黃芩熟艾阿膠等為安胎妙藥耶</p>

<h3>難產論</h3>
<p>丹溪曰世之難產者往往見於鬱悶安佚之人富貴奉養之家若貧賤者鮮有之古方止有瘦胎飲一論而其方為湖陽公主作也恐非至到之言蓋用之者其難自若子族妹苦於難產遇胎則觸而去之予甚憫焉視其形肥而勤於女工知其氣虛久坐氣不運而愈弱兒在胞胎因母氣虛不能自運耳當補其母之氣則兒健易產令其有孕至五六月來告遂於大全良方紫蘇飲加補氣藥與之數十帖因得男甚快因以此方隨母之性稟與時令加減服者無不應用臨蓐時腹不覺痛產母亦無病因名方曰達生散云</p>

<h3>論局方胎產用藥之誤</h3>
<p>丹溪曰或問婦人一門無非經候胎產用藥溫熱於理頗通吾子其妄言乎予曰婦人以血為主血屬陰易於虧欠非善於調攝者不能保全也余方是否若神仙聚寶丹則有不能忘言者其方治血海虛寒虛熱盜汗理宜補養琥珀之燥麝香之散可以用乎面色痿黃肢體浮腫理宜導濕乳香沒藥自可治血可以用乎胎前產後虛實不同逐敗養新攻補雜病積塊堅證赤白崩漏宜於彼者必妨於此而欲以一方通治乎世人以其品貴名雅又喜其常服可以安神去邪令人有子殊不知積溫成熟香竄散氣服者無不被禍自非五臟能言醫者終不知覺及至變生他證悖理肉汁發陰經之火易成內傷之病先哲具有訓戒或以羊雞濃汁作糜而又常服當歸丸當歸建中湯四聖理中丸雖是滋補悉犯桂附乾薑僣熱之劑臟腑無寒何處消受若夫兒之初生母腹頓寬便啖雞子且吃火鹽不思雞子難化火鹽發熱展轉為病醫者不識委指他病率爾用藥寧不誤人予每見產婦之無疾者必教以卻去黑神散與夫雞子火鹽諸般肉食且與白粥將理間以些小石首鯗魚令甘淡食之至半月以後與少肉雖雞子亦須豁開煮之大能養胃卻痰彼當富貴之家驕恣之婦率有白帶頭風氣痛膈滿痰逆口乾經事不調發脫體熱皆是陽勝陰虛之病天生血氣本自和平日勝日虛又焉知此等謬妄有以啟之耶</p>

<h3>論婦人服熱劑求子之誤</h3>
<p>丹溪曰無子之因多起於父氣之不足豈可獨歸罪於母血之虛寒況母之血病奚止虛與寒而已哉然古方治婦人無子惟秦桂丸一方其性熱其辭確今之欲得子者率皆服之無疑夫求子於陰血何至輕用熱劑耶或曰春氣溫和則物生冬氣寒凜則物消不假熱劑何由子髒得暖而成胎予曰詩言婦人和平則樂有子和則血氣不爭平則陰陽不乖今得此丸經血必轉紫黑漸成衰少或先或後始則飲食驟進久則口苦舌乾陰陽不平血氣不和焉能成胎縱使有成子亦多病以其能損真陰也鄭憲史子生七個月得淋（云云見淋閟門）</p>
<p>謹按婦人無子多因經血不調或陰虛血少積聚痰氣嗜欲等致種種不同奚止虛與寒而已然經寒者亦有之但不可例為常法爾是以先生論此戒後人不得病機之的者斯藥勿妄行也況無子之因亦豈止於婦室者如東垣云李和叔問中年以來得一子至一歲之後身生紅絲瘤不救後三四子至一二歲皆病瘤而宛何緣至此疾翌日思之謂曰汝乃腎中伏火精氣中多有紅絲以氣相傳生子故有此疾俗名胎瘤是也汝試視之果如其言遂以滋腎丸數服以瀉腎中火邪補真陰不足忌酒辛熱之物其妻與六味地黃丸以養陰血受胎五月之後以黃芩白朮二味作散啖五七服後生子至三歲前證不復作今已年壯噫合觀先生以上所論則其旨深矣</p>

<h2>婦人治法</h2>

<h3>調經之劑</h3>
<p>局方四物湯治衝任虛損月水不調臍腹㽲痛</p>
<p>當歸　川芎　白芍藥　熟地黃（各等分）</p>
<p>上㕮咀每半兩水煎服</p>
<p>按此手足太陰厥陰藥也</p>
<p>逍遙散治血虛煩熱月水不調臍腹脹痛痰嗽潮熱</p>
<p>甘草（炙半兩）　當歸　茯苓　白芍　白朮　柴胡（各一兩）</p>
<p>上㕮咀每半兩入姜薄荷葉煎服</p>
<p>按此足三陽三陰藥也散血中濕熱之劑</p>
<p>膠艾湯治勞傷血氣衝任虛損月水過多淋漓不斷</p>
<p>阿膠（炒）　川芎　甘草（炙各二兩）　當歸　艾葉（炒各三兩）　熟地黃　白芍（各四兩）</p>
<p>上㕮咀每半兩水煎</p>
<p>按此溫經補血之藥也厥陰例</p>
<p>良方溫經湯治婦人血海虛寒月水不利</p>
<p>當歸　川芎　芍藥　桂心　牡丹皮　莪朮（各半兩）　人參　甘草　牛膝（各一兩）</p>
<p>上㕮咀每五錢水煎服</p>
<p>薑黃散治血臟久冷月水不調臍腹刺痛</p>
<p>當歸　牡丹皮　延胡（各二兩）　芍藥（三兩）　川芎　紅花　桂心　莪朮（各一兩）　川薑黃（四兩）</p>
<p>上為末每一錢水煎服酒同煎</p>
<p>按此二方通經之劑破血之藥非止於溫經也臟冷氣血滯者可用姑存之</p>
<p>加減四物湯</p>
<p>經候微少漸漸不通手足煩疼漸瘦生潮熱脈微數本方去地黃川芎加澤蘭葉三倍甘草半分</p>
<p>經候過多本方去熟地黃加生地黃</p>
<p>經行身熱脈數頭昏本方加柴胡黃芩各半兩</p>
<p>經行微少或脹或疼四肢疼痛加延胡沒藥白芷與本方等淡醋湯調下末子</p>
<p>經候不調心腹㽲痛只用芎歸二味名君臣散</p>
<p>鹿茸丸治衝任虛損又為風寒所乘尺脈微小甚者可灸關元穴</p>
<p>鹿茸（炙）　赤石脂　禹餘糧（各一兩）　續斷（二兩）　柏葉　附子（炮）　熟地黃　當歸（酒浸）　艾葉</p>
<p>上為末酒糊丸梧子大每五十丸空心溫酒下</p>
<p>按此足少陰厥陰藥也今人多用之故收入治血虛濕勝帶下甚捷</p>
<p>元戎加味四物湯</p>
<p>氣充經脈故月事頻並臍下多痛本方加芍藥</p>
<p>經欲行臍腹絞痛本方加玄胡檳榔苦楝木香</p>
<p>經水過多本方加黃芩白朮</p>
<p>經水澀少本方加葵花紅花</p>
<p>經水適來適斷或有往來寒熱宜先服小柴胡去寒熱後以物湯和之</p>
<p>丹溪加味四物湯</p>
<p>經候過而作疼血氣俱虛也宜本方對四君子湯服之</p>
<p>經候將來作痛者血實也本方加桃仁黃連香附</p>
<p>經水不及期血熱也本方加黃連</p>
<p>過期血少也本方加參朮帶痰加半夏陳皮</p>
<p>過期紫黑有塊者血熱也必作痛本方加香附黃連過期而淡色者痰多也芎歸二味合二陳湯服</p>
<p>紫色成塊者熱也本方加黃連柴胡</p>
<p>肥人不及日數而多痰者多血虛有熱本方加香附南星半夏黃連白朮</p>
<p>瘦人血枯經閉者本方加桃仁紅花或越鞠丸（方見血門）</p>
<p>簡易當歸散治經候不勻或三四月不行或一月再至或婦人天癸過期經脈不調</p>
<p>當歸　川芎　白芍　黃芩　白朮（各半兩）　山茱萸肉（一兩半）</p>
<p>上為末每二錢空心溫酒調下日三次</p>
<p>按此足厥陰少陰藥也</p>
<p>寶鑑生地黃丸治婦人血實厥陰脈弦而長病惡風體倦乍寒乍熱面赤心忪或時自汗如傷寒狀宜服抑陰藥</p>
<p>生地黃　柴胡　秦艽　黃芩（各半兩）　芍藥（一兩）</p>
<p>上末蜜丸梧子大每三十丸烏梅湯吞下日三次</p>
<p>按此手足少陰太陰足太陽藥也</p>
<p>謹按以上諸方皆調理法也然血分成水氣腸覃等證詳見各門茲不備錄大抵經病實者破之結者散之虛者補之要在適事為故也</p>

<h3>理氣之劑</h3>
<p>澹寮煮附丸治經候不調血氣刺痛腹脅膨脹頭暈噁心崩漏帶下並宜服之</p>
<p>香附子（擦其皮不以多少米醋浸一日用瓦銚煮冷醋盡）</p>
<p>上醋糊為丸梧子大日乾每五十丸淡醋湯下</p>
<p>一方香附一斤艾葉四兩當歸二兩制同名艾附丸嚴氏抑氣散治婦人氣盛於血變生諸證頭暈膈滿</p>
<p>香附（四兩）　茯神　甘草（炙各一兩）　陳皮（二兩）</p>
<p>上為末每二錢食前沸湯調下</p>
<p>按此方主於氣煮附丸則氣中之血藥也然氣鬱甚者宜於氣證門選用不必拘此</p>
<p>東垣益胃升陽湯治婦人經候不調或血脫後脈弱食少水泄日三二行</p>
<p>黃耆（二錢）　人參　甘草（炙）　當歸身　陳皮（各一錢）　白朮（三錢）　升麻　柴胡（各半錢）　炒曲（一錢半）　黃芩（半錢秋去之）</p>
<p>上㕮咀每半兩水煎腹痛加芍藥</p>
<p>補中益氣湯治婦人室女經候不調脈微食少體倦或熱</p>
<p>方見熱門</p>
<p>按此二方氣血之藥血脫益氣之大法也</p>
<p>紺珠正氣天香湯治婦人一切氣氣上湊心心胸攻築脅肋刺痛月水不調</p>
<p>臺烏藥（二錢）　香附子（八錢）　陳皮　蘇葉（各一錢）　乾薑（半錢）</p>
<p>上㕮咀每七八錢水煎服</p>
<p>謹按婦人經病多有因於七情六郁致者故集以上例以備其義大抵氣行不失其常則經血亦行也</p>

<h3>通經之劑</h3>
<p>良方通經丸治婦人室女經候不通臍腹疼痛或成血瘕</p>
<p>川椒（炒）　蓬朮　乾漆（炒）　當歸（一錢半）　青皮　乾薑　大黃　桃仁（炒）　川烏　桂心（各一錢）</p>
<p>上為末將一半用米醋熬成膏和余藥成劑臼中杵之丸如梧子大陰乾每三五十丸醋湯下</p>
<p>嚴氏方無川烏有紅花</p>
<p>加味四物湯（嚴氏名六合湯）治婦室經事不行腹中結塊疼痛腰痛</p>
<p>本方加桂蓬朮（各等分）</p>
<p>上㕮咀每四錢水煎服</p>
<p>紅花當歸散治婦人血臟虛竭或積瘀血經候不行時作腹痛腰胯重疼小腹堅硬及室女經不通</p>
<p>紅花　當歸尾　紫葳　牛膝　甘草　蘇木（銼各三兩）　白芷　桂心（各一兩半）　赤芍（九兩）　劉寄奴（五兩）</p>
<p>上為細末空心熱酒調三錢一名凌霄花散</p>
<p>桂枝桃仁湯治經不通繞臍寒疝痛其脈沉緊此由寒客於血室血凝不行</p>
<p>桂枝　芍藥　生地黃（各二兩）　桃仁（五十個）　甘草（一兩）</p>
<p>上為粗末每服五錢水煎入薑棗</p>
<p>地黃通經丸治經不行結積成塊臍下如覆杯</p>
<p>熟地黃（三兩）　虻蟲（去頭足炒）　水蛭（糯米炒）　桃仁（各五十個）</p>
<p>上為細末煉蜜丸如梧子大空心溫酒下五丸未知加至七丸</p>
<p>嚴氏琥珀散治婦人室女月事凝滯腹脅脹痛及血逆攻心眩暈不省</p>
<p>劉奇奴　牡丹皮　熟地黃　玄胡索　烏藥　赤芍　莪朮　三稜　當歸　桂心（各一兩）</p>
<p>上用前五味用烏豆一升生薑半斤切片米醋四升同煮豆爛為度焙乾入後五味同為細末每服二錢用溫酒調服空心食前</p>
<p>戴人玉燭散治經候不通腹脹或痛</p>
<p>四物湯對調胃承氣湯</p>
<p>上㕮咀水煎服</p>
<p>按以上諸方並出厥陰例藥也然有本於氣虛氣鬱血虛痰積等因不同宜於前調經理氣諸方內選用治崩漏之劑</p>
<p>生地黃散治經漏下血脈虛洪經水紫黑</p>
<p>方見血證門</p>
<p>簡易黃芩湯治崩中下血陽乘陰經水沸溢</p>
<p>黃芩　不以多少</p>
<p>上為末每一二錢燒秤錘淬酒調下</p>
<p>按此二方治熱之劑也</p>
<p>一法用此味治天癸當住每月卻行或過多不止出瑞竹堂方名芩心丸</p>
<p>伏龍肝散治氣血勞傷衝任經虛血非時崩下臍腹冷痛脈遲弱食少或赤白帶下</p>
<p>伏龍肝　赤石脂　麥門冬（各一兩）　甘草（炙半兩）　川芎（三兩）　當歸　乾薑（七錢半）桂（半兩）　艾葉（三兩）　熟地黃（二兩）</p>
<p>上件為粗末每四錢入棗煎</p>
<p>按此治寒例藥補血固虛之劑也</p>
<p>備金散治婦室血崩不止</p>
<p>香附子（四兩炒）　當歸尾（一兩二錢）　五靈脂（一兩炒）</p>
<p>上為末每五錢淡醋湯調空心食前服一方只用香附一味</p>
<p>澹寮茯苓補心湯治婦人亡血過多或氣逆心悶</p>
<p>四物湯（一分半）　參蘇飲（三分）</p>
<p>上㕮咀入姜煎</p>
<p>按以上方理氣補榮之劑也</p>
<p>良方縮砂散治血崩</p>
<p>新縮砂不以多少瓦上炒香為細末米飲調下三錢</p>
<p>五靈脂散治血山崩不止</p>
<p>靈脂十兩水煎去滓澄清再煎成膏入神麯二兩和丸如梧子大每三二十丸溫酒下</p>
<p>荊芥散治崩中不止</p>
<p>用此一味於麻油燈上燒焦為末每三錢童便調下</p>
<p>瑞竹堂方蒲黃散治崩中不能止</p>
<p>破故紙　蒲黃　千古石灰（各等分炒過）</p>
<p>上為末每二三錢淡酒或淡醋湯調下</p>
<p>按以上諸方皆劫劑也</p>
<p>東垣升麻除濕湯治婦人女子漏下惡血月事不調或暴崩不止多下水漿之物皆由飲食失節或勞傷形體或素有心氣不足因飲食勞倦致令心火乘脾其脈緩而弦急按之洪大皆脾土受邪也</p>
<p>柴胡　羌活　蒼朮　黃耆（各一錢半）　防風　甘草（炙）　升麻　藁本（各一錢）　蔓荊子（七分）　獨活　當歸（各半錢）</p>
<p>上㕮咀作一服水煎食前服</p>
<p>涼血地黃湯治婦人血崩是腎水陰虛不能鎮守胞絡相火故血走而崩也</p>
<p>生地黃（半錢）　黃連　羌活　柴胡　防風（各二分）　黃柏　知母　升麻　藁本　細辛　川芎（各二分）　甘草（一錢）　荊芥穗　蔓荊子　黃芩（各一分）　當歸（半錢）　紅花（少許）</p>
<p>上㕮咀作一服水煎</p>
<p>按以上二方升劑也經漏不止氣血下陷非此不能治</p>
<p>當歸芍藥湯治婦人經脈漏下不止其色鮮紅或先因勞役脾胃虛損氣短氣逆自汗不止身熱食懶大便或泄體倦無力</p>
<p>黃耆（一錢半）　白朮　蒼朮　當歸身　白芍（各一錢）　熟地黃（半錢）　甘草（炙）　生地黃（各三分）　陳皮（半錢）　柴胡（二分）</p>
<p>上㕮咀作一服水煎</p>
<p>按此補劑也</p>
<p>治帶下之劑</p>
<p>千金方治帶下脈數者</p>
<p>枸杞根（一兩）　生地黃（五錢）</p>
<p>上二味酒煮一升至三合作一服</p>
<p>按此治熱例藥也</p>
<p>元戎六合湯治婦人赤白帶下脈沉微腹痛或陰中痛</p>
<p>四物湯（四兩）　桂　附子（炒五錢）</p>
<p>上㕮咀每五錢水煎食前服</p>
<p>按此治寒之劑也</p>
<p>宣明導水丸治濕熱鬱於下焦之分赤白帶下不止躁熱煩渴方見濕門</p>
<p>按此治濕熱之藥下劑也</p>
<p>嚴氏當歸煎丸治赤白帶下腹內疼痛不飲食羸瘦</p>
<p>當歸　赤芍（炒）　牡蠣（煆）　熟地黃　阿膠（炒）　白芍（炒）　續斷（酒浸各一兩）　地榆（五錢）</p>
<p>上為末醋糊丸梧子大每五十丸空心米飲下</p>
<p>按此治血虛之劑潤燥藥也</p>
<p>良方白芷散治赤白帶下</p>
<p>白芷（一兩）　海螵蛸（二個燒）　胎髮（一團煆）</p>
<p>上為細末空心溫酒調下二錢</p>
<p>伏龍肝散治婦人赤白帶下久患不瘥肌瘦黃瘁多困乏力</p>
<p>棕櫚（不以多少燒灰火然急以盆蓋蔭）　伏龍肝（於鍋灶直下取炒令煙盡）　屋梁上塵（懸長者如無灶頭虛空中有炒令煙盡）</p>
<p>上三味等分碾和令停入龍腦麝香各少許每服二錢溫酒調下淡醋湯亦可患十年者半月可安</p>
<p>按以上方皆劫劑也</p>
<p>益母草散治赤白惡露下不止</p>
<p>益母草開花時採陰乾為細末空心溫酒調二錢日三服</p>
<p>東垣固真丸治白帶久不止臍腹冷痛陰中亦然</p>
<p>白石脂（一錢火燒赤）　乾薑（炮四錢）　黃柏（酒製）　白芍（各一錢）　白龍骨（二錢）　柴胡（一錢）　當歸身（二錢）</p>
<p>上除石脂龍骨另研外同為細末水煮糊丸如桐子大每十丸食前煎水下</p>
<p>按此寒熱之劑又止澀藥也</p>
<p>桂附湯治白帶腥臭多悲不樂大寒</p>
<p>肉桂（一錢）　附子（三錢）　黃柏　知母　甘草（炙）　升麻（各半錢）　黃耆（一錢半）　人參（七分）</p>
<p>上㕮咀作一服水煎食前服</p>
<p>按此補陽氣極虛用黃柏等為引用又升降陰陽藥也</p>
<p>補經固真湯治白帶下流不止始病崩中日久血少復亡其陽故白滑之物不止也</p>
<p>柴胡　甘草　郁李仁（研）　黃芩（各一錢）　乾薑（二錢）　橘皮（半錢）　人參（二錢）　白葵花（去萼一朵）</p>
<p>上㕮咀水煎空心服</p>
<p>按此補例藥也</p>
<p>衛生湯治帶下不止脈微弱腹痛</p>
<p>白芍（炒）　當歸（各二兩）　黃耆（三兩）　甘草（一兩）</p>
<p>上㕮咀或末每五錢水煎空心服下苦楝丸三十粒</p>
<p>按此補血之劑也</p>
<p>苦楝丸治赤白帶下</p>
<p>苦楝（碎酒浸）　茴香（炒）　當歸（各等分）</p>
<p>上為末酒糊丸桐子大每五十丸空心酒下</p>
<p>按此謂邪入小腸故用此燥丙藥也</p>
<p>酒煮當歸丸治㿗疝白帶下注腳氣腰以下如在冰雪中以火焙乾厚衣蓋其上猶寒冷不任寒之極者面白如枯魚之象肌肉瘦削小便不止與白帶常流不禁病甚者</p>
<p>當歸（一兩）　茴香（半兩）　良薑　附子（炮各七錢）</p>
<p>以上四味㕮咀以好酒一升半煮至干再焙乾</p>
<p>炒黃鹽　全蠍（各三錢）　丁香　苦楝　甘草（炙各半錢）　柴胡（二錢）　升麻　木香（各一錢）　玄胡索（四錢）</p>
<p>上與前同為細末酒煮糊為丸如梧子大每五七十丸空心淡醋湯下忌酒濕面油膩物</p>
<p>按此升陽勝濕之劑氣血藥也</p>
<p>升陽燥濕湯治白帶下陰戶痛控心急痛身黃皮緩身重如山陰中如水</p>
<p>防風　良薑　乾薑　郁李仁　甘草（各一錢）　柴胡（一錢三分）　橘皮　黃芩（各半錢）　白葵花（七朵）</p>
<p>上㕮咀分作二服水煎空心服</p>
<p>按此升散之劑也</p>
<p>坐藥勝陰丹</p>
<p>三柰子　川烏頭　大椒（各半錢）　柴胡　羌活（各二分）　全蠍（三個）　蒜（七分）　甘松（二分）　破故紙（八分與蒜同煮）　升麻　枯礬（各二分）　麝香（少許）</p>
<p>上為細末煉蜜丸如彈子大綿裹留系在外納丸藥於陰戶內</p>
<p>按此劫藥也</p>
<p>灸法</p>
<p>氣海一穴在臍下一寸五分主月事不調帶下崩中因產惡露不止統臍㽲痛灸五壯</p>
<p>帶脈二穴在季脅下一寸八分陷者宛宛中灸七壯主婦人月水不調及閉不通赤白帶下氣轉運背引痛不可忍</p>
<p>血海二穴在膝臏上內膁白肉際二寸中治女子漏下惡血月事不調逆氣腹脹灸三壯</p>
<p>陰谷二穴在膝內輔骨後大筋下小筋上按之應手屈膝取之治婦人漏血不止腹脹滿不得息小便黃如蠱膝如錐不得屈伸小腹引痛灸三壯</p>
<p>關元一穴在臍下四寸主婦人帶下瘕聚因產惡露不止斷產下經冷可灸百壯</p>

<h3>安胎之劑</h3>
<p>金匱方當歸散妊娠宜常服之</p>
<p>當歸　黃芩　白芍　川芎（各一兩）　白朮（半兩）</p>
<p>上五味為末酒飲調服方寸七日二次</p>
<p>按此方養血清熱之劑也瘦人血少有熱胎動不安數曾半產者難產者皆宜服之以清其源而無後患也</p>
<p>千金茯苓半夏湯治妊娠惡阻心悶吐逆頭眩四肢怠惰煩疼痰逆嘔吐惡寒自汗黃瘦</p>
<p>半夏（泡七次炒黃）　茯苓　熟地黃（各三兩）　橘紅　細辛　人參　芍藥　紫蘇　川芎（各二兩）　苦梗　甘草（各半兩）</p>
<p>上㕮咀每四錢水煎空心服</p>
<p>局方參橘散治妊娠三月惡阻吐逆不食或心虛煩悶</p>
<p>橘皮　茯苓（各一兩）　麥門冬　白朮　厚朴（制）　甘草（炙各半兩）</p>
<p>上㕮咀每四錢入姜竹茹煎一方加人參名竹茹湯良方名人參橘皮湯</p>
<p>良方膠艾湯治妊娠或因頓僕胎動不安腰腹疼痛或胎上搶心或去血腹痛</p>
<p>膠（一斤炙）　艾葉（數莖）　指迷方加秦艽</p>
<p>上二味以水五升煮取二升分三服</p>
<p>阿膠散（嚴氏方作膠艾湯）不問妊娠月數深淺或頓僕或因毒藥胎動不安腰痛腹滿搶心短氣</p>
<p>熟地黃　艾葉　白芍　川芎　黃耆　阿膠　當歸　甘草（炙各一兩）</p>
<p>上㕮咀每四錢入薑棗煎金匱方無黃耆</p>
<p>佛手散治妊娠傷胎下血</p>
<p>當歸（三錢）　川芎（二錢）</p>
<p>上㕮咀水煎食前服</p>
<p>安胎散治妊娠自高墜下或為重物所壓觸動胎氣腹痛下血胃虛嘔逆並宜服之</p>
<p>縮砂（不以多少炒過）</p>
<p>上為末每二錢用酒調服艾鹽湯亦可</p>
<p>簡易方知母飲治妊娠心脾壅熱咽膈渴苦煩悶多驚</p>
<p>赤茯苓　黃芩　黃耆（各三兩）　知母　麥門冬　甘草（各二兩）</p>
<p>上㕮咀每四錢入桑白皮熟時再入竹瀝些小服</p>
<p>竹葉湯治妊娠心驚膽怯終日煩悶名曰子煩</p>
<p>白茯苓（四兩）　防風　麥門冬　黃芩（各三兩）</p>
<p>上㕮咀每四錢入竹葉五片水煎外臺方有竹瀝二合無葉一方有黃芩知母</p>
<p>拔萃方枳殼湯治胎漏下血或因事下血</p>
<p>枳殼（炒）　黃芩（各半兩）　白朮（一兩）</p>
<p>上為末每一錢白湯調下宣明方無枳殼</p>
<p>二黃散治胎漏下血</p>
<p>生地黃　熟地黃</p>
<p>上為末煎白朮枳殼湯調下二錢或錢半</p>
<p>按良方論云婦人有子之後血蓄以養胎矣豈可復能散動耶所以然者有娠而月信每至是亦未必因血盛也若謂榮經有風則經血喜動以其風勝則可此例可見胎漏之因非止一端也治者宜擴充焉</p>
<p>地黃當歸湯治胎痛</p>
<p>當歸（一兩）　熟地黃（二兩）</p>
<p>上為末每半兩水煎良方等分為末蜜丸名內補丸許學士云大率婦人妊娠唯在抑陽助陰蓋此等藥甚多然胎前藥唯惡群隊若陰陽交錯別生他病唯是枳殼散所以抑陽四物湯所以助陰故爾然枳殼散瘥寒若單服之恐有胎寒腹痛之疾以內補丸佐之則陽不至強陰不至弱陰陽調停有益胎嗣此前人未嘗論及也愚詳陰陽調停不若不服為愈</p>
<p>全生方白朮散治妊娠面目虛浮肢體腫如水氣名曰子腫</p>
<p>白朮（一兩）　生薑皮　大腹皮　陳皮　白茯苓（各半兩）</p>
<p>上為末每二錢米飲調下指迷方有桑白皮無術</p>
<p>李氏天仙藤散治妊娠自三月成胎之後兩足自腳面漸腫腿膝以來行步艱辛以至喘悶飲食不美狀似水氣至於腳指間有黃水出者名曰子氣</p>
<p>天仙藤（洗略炒）　香附子（炒）　陳皮　甘草　烏藥（等分）</p>
<p>上為末每服三錢水煎入姜三片木瓜三片紫蘇三葉同煎空心食前服日三次腫消止藥</p>
<p>按此二方治證例相類故並錄之</p>
<p>嚴氏紫蘇飲治胎氣不和湊上心腹脹滿疼痛謂之子懸</p>
<p>大腹皮　川芎　白芍　陳皮　蘇葉　當歸（各一兩）　人參　甘草（各半兩）</p>
<p>上㕮咀每四錢入薑蔥煎</p>
<p>安榮散治妊娠小便澀少遂成淋澀名曰子淋</p>
<p>麥門冬　通草　滑石（各三錢）　當歸　燈芯　甘草（各半兩）　人參　細辛（各一兩）</p>
<p>上為細末每二錢煎麥門冬湯調下</p>
<p>羚羊角散治妊娠中風頭項強直筋脈攣急言語謇澀痰涎不利或時發搐不省人事名曰子癇</p>
<p>羚羊角（鎊）　川獨活　酸棗仁（炒）　五加皮（各半錢）　薏苡仁　防風　當歸　川芎　茯神　杏仁（各四分）　木香　甘草（各二分半）</p>
<p>上㕮咀每五錢入姜煎</p>
<p>八味丸治妊娠小便不通名曰轉胞亦治子淋</p>
<p>方見補虛門</p>
<p>丹溪參朮散治妊娠轉胞</p>
<p>四物湯加人參　白朮　半夏（制）　陳皮　甘草</p>
<p>上㕮咀入生薑煎空心服</p>
<p>按丹溪曰轉胞之病胎婦之稟受弱者憂悶多者性急躁者食味厚者庸或有之古方皆用滑利藥鮮有應效因思胞不自轉為胎所壓展在一邊胞系了戾不通耳胎若舉起居於其中胞系自疏水道自利然胎之墜下必有其由近吳宅寵人患此兩脈似澀重則弦左稍和予曰此得之憂患澀為血少氣多則胎氣弱而不能舉弦為有飲血少則胎弱氣多有飲中焦不清而隘則胞知所避而就下乃以以上藥與服隨以指探喉中吐出藥汁候少頃氣定又與之次早亦然至八帖安此法恐偶中耳後又治數人亦效未知果何如耶</p>
<p>仲景云婦人本肌肥盛頭舉自滿今反羸瘦頭舉中空胞系了戾亦多致此病但利小便則愈宜服腎氣丸以中有茯苓故也地黃為君功在補胞若頭舉等語其義未詳恐有能知之者</p>
<p>按以上安娠諸法皆氣血本病之藥故非辛熱苦寒之劑蓋產前當清熱養血也然有外感風寒內傷生冷以辛熱散之溫之大積大聚以藥衰其大半而止經曰婦人重身毒之何如岐伯曰有故無殞故無殞也斯法亦不為本病之謂也故任娠諸證例藥詳見大全良方茲不備錄</p>
<p>束胎丸　第八個月服之</p>
<p>黃芩（炒夏一兩春秋七錢半冬半兩）　白朮（二兩）　茯苓（七錢半）　陳皮（三兩忌火）</p>
<p>上為末粥為丸桐子大每三四十丸空心白湯下</p>
<p>達生散（又名束胎散）</p>
<p>大腹皮（三錢）　人參　陳皮（各半錢）　白朮　白芍（各一錢）　甘草（炙二錢）　紫蘇葉莖（半錢）　當歸尾（一錢）或加枳殼縮砂</p>
<p>上㕮咀作一服入青蔥五葉黃楊腦七個煎服於八九個月服十數帖甚得力或夏加黃芩春加芎冬依正方或有別證以意消息</p>
<p>又方於第九個月服</p>
<p>黃芩（怯弱人減半）　白朮（一兩）　滑石　枳殼（各七錢半）</p>
<p>上為末粥丸如桐子大每服三十丸空心熱湯下</p>
<p>按世俗婦室妊娠鮮有服束胎藥者蓋局方良方諸法未能以盡其妙用者多輒動娠故率不敢行然丹溪先生因制以上諸方以備世俗取擇實好生君子之一端也</p>
<p>滑胎易產藥</p>
<p>枳殼散治妊娠胎肥壅隘難產臨月服之</p>
<p>粉草（一兩炙）　商州枳殼（二兩炒）</p>
<p>上為細末百沸湯點二錢空心日三服</p>
<p>一方枳殼（六兩）　甘草（一兩）</p>
<p>一方有糯米半升淘控干同炒為末</p>
<p>溫隱居加當歸木香各等分</p>
<p>又法張氏方治妊娠胎肥動止艱辛臨月服之縮胎易產治氣寬膈</p>
<p>枳殼（五兩）　甘草（一兩半）　香附子（二兩炒）</p>
<p>上為細末薑湯點服</p>
<p>神寢丸滑胎易產入月服之</p>
<p>通明乳香（半兩）　枳殼（一兩）</p>
<p>上為末煉蜜丸梧子大空心酒下三十丸</p>
<p>陸氏名寤生丸乳香只一分</p>
<p>保氣散安胎易產或居處失宜偶然頓僕胎動胎痛漏胎下血兼服佛手散</p>
<p>香附子（四兩）　山藥（二兩）　縮砂（一兩）　木香（四錢）　粉草（一兩）　益智仁　紫蘇（各半兩）</p>
<p>上為細末白湯點二錢入月服之</p>
<p>益元散入月服之滑胎易產</p>
<p>方見前</p>
<p>產間藥</p>
<p>施氏催生如意散臨產腰疼方可服之</p>
<p>人參　乳香（各一錢末）　辰砂（半錢）</p>
<p>上三味一處研臨產急用雞清一個調藥末再用生薑汁調冷服如橫生倒產即時端順而生</p>
<p>催生佛手散</p>
<p>方見前</p>
<p>嚴氏無憂散治胎肥氣逆或人瘦血少胎弱臨蓐難產者便產須知名保生無憂散</p>
<p>當歸　川芎　白芍（各一兩）　枳殼（炒五錢）　乳香（三錢）　木香（一錢半）　血餘灰（二錢）　甘草</p>
<p>上為末每二錢水煎服</p>
<p>簡易集效黑散子催生兼治橫生逆產</p>
<p>百草霜　白芷末（等分）</p>
<p>上和勻每二錢童便並好醋調稀更以沸湯調下</p>
<p>局方催生丹治產婦生理不順產育艱難或橫或逆並宜治之</p>
<p>十二月兔腦髓（去皮膜研如泥）　乳香（另研細如泥）　母丁香（二錢半）　麝香（另研五分半）</p>
<p>上三味和勻以兔腦和丸如雞頭大陰乾油紙裹每一丸溫水下即產兒手中握出</p>
<p>良方催生乳香膏　名如神開骨膏　又名乳珠丹</p>
<p>一法滴乳為末豬心血為丸五月五日午時合</p>
<p>上如桐子大硃砂為衣每一粒面東酒吞下未下再服如胎乾者先與四物湯</p>
<p>秘方益母丸專治橫生逆產難產並安胎順氣神效</p>
<p>益母草五月採陰乾石臼搗為末煉蜜丸如彈子大每一丸或二丸臨產以童便和溫酒送下氣不順木香參湯送下或作小丸吞服亦可</p>
<p>獨聖散</p>
<p>黃葵子炒七十粒　研爛酒服濟君急　若也臨危難產時　免得全傢俱哭泣</p>
<p>小品療橫生倒產手足先出方</p>
<p>用粗針刺兒手足入二分許兒得痛驚轉即縮自當回順而生</p>
<p>一法鹽塗兒足底又可急搔爪之並以鹽摩產婦腹上即產</p>
<p>機要半夏湯治胎衣不下或子死腹中或子衝上而昏悶或血暴下及胎幹不能產者</p>
<p>半夏曲（一兩半）　桂（七錢半）　桃仁（三十個炒）　大黃（半兩）</p>
<p>上為細末先服四物湯三兩次服此生薑同煎</p>
<p>良方治死胎不下其證產母舌青黑及胎上冷者子已死或指甲青舌青脹悶甚者口中作屎臭先以平胃散一帖作兩服每服酒水各一盞同煎至一盞卻投朴硝半兩研細再煎數沸溫服胎化血水而下鹿角散治因熱病胎死腹中</p>
<p>鹿角屑（一兩）</p>
<p>上水煎入蔥白五莖豉半合丹溪云燒過治產後血暈</p>
<p>當歸湯治子死不下</p>
<p>川當歸（三兩）　川芎（二兩）</p>
<p>上為末水酒各半調下四錢未下再服</p>
<p>一方只用川芎末酒煎服</p>
<p>香桂散下死胎</p>
<p>麝香（半錢）　桂心（三錢為末）</p>
<p>上和勻只得一服溫酒調下</p>
<p>一方朴硝末（二錢）　溫童便調下</p>
<p>必效方牛膝湯治胎衣不出腹臍堅脹急痛即殺人服此胞即爛下死胎</p>
<p>牛膝　瞿麥（各四兩）　當歸（三兩）　通草（六兩）　滑石（八兩）　葵子（五兩）</p>
<p>上切細以水九升煮取三升分三服</p>
<p>宣明硇砂散治胎死腹中不下</p>
<p>硇砂（研細）　當歸（各一兩）</p>
<p>上二味研極細只分作二服溫酒調下如重車行五里不下再服</p>
<p>局方至寶丹</p>
<p>見本方</p>
<p>花蕊石散治胎死腹中及胎衣不下</p>
<p>花蕊石（一斤）　上色硫黃（四兩）</p>
<p>上二味相拌勻煉製見良方</p>
<p>黑龍丹治產後一切血疾產難胎衣不下危急惡疾垂死者但灌得下無不全活</p>
<p>當歸　五靈脂　川芎　良薑　熟地黃</p>
<p>各一兩銼以沙合盛赤石脂泥封紙筋鹽泥固濟炭火十斤煆令通赤去火候冷取開看成黑糟色取細研卻入後藥</p>
<p>百草霜（五兩）　硫黃　乳香（各一錢半）　花蕊石　琥珀（各一錢）</p>
<p>上五味並細研與前藥再研如法修制和勻以米醋煮麵糊丸如彈子大每服一丸炭火燒令通赤投於生薑自然汁與童便入酒漉出控乾研細只此酒下一方取死胎用烏雞一隻去毛細切水煎三二升湯通手用衣帛蘸摩臍下胎自出</p>
<p>產後雜方</p>
<p>局方芎歸湯治產後去血過多暈煩不省</p>
<p>當歸　芎藭（等分）</p>
<p>上㕮咀每半兩水煎服腹疼加桂名桂香散一名琥珀散治腹中痛急自汗頭眩少氣加羊肉名羊肉湯黑神散治產後惡露不盡胎衣不下血氣攻心及腹痛不止</p>
<p>黑豆（炒半升）　熟地黃　當歸　肉桂　乾薑　甘草　白芍　蒲黃（各四兩）　生地黃（局方良方俱無此味便產須知有之）</p>
<p>上為末每二錢酒童便各半調服一名烏金散</p>
<p>按此手少陰足厥陰太陰陽明表裡血藥也立方大意見前丹溪之論矣今人以為治產後百病率用之故收入然用者自宜通變</p>
<p>人參當歸散治產後去血過多血虛則陰虛陰虛則內熱心煩短氣自汗頭痛</p>
<p>熟地黃　人參　當歸　桂　麥門冬（各一兩）　白芍（二兩炒）</p>
<p>上㕮咀每五錢入竹葉生薑煎</p>
<p>當歸黃耆湯治產後失血多腰疼身熱自汗</p>
<p>當歸（三兩）　黃耆（二兩）　白芍（一兩半炒）</p>
<p>上㕮咀每五錢入姜煎</p>
<p>失笑散治產後心腹絞痛欲死及兒枕痛</p>
<p>蒲黃（炒）　五靈脂（各等分）</p>
<p>上為末醋調二錢熬成膏湯化服之</p>
<p>一法治小兒枕痛各單服</p>
<p>經驗方三聖散治兒枕痛</p>
<p>當歸　桂　玄胡索</p>
<p>上等分為細末每服二錢熱酒或童便調下</p>
<p>嚴氏清魂散治產後血暈昏不知人更宜取漆器於床前燒熏之頻置醋炭更服此藥</p>
<p>澤蘭葉　人參（各一兩）　荊芥穗（四兩）　甘草（炙八錢）　川芎（二兩）</p>
<p>上為末每二錢熱湯溫酒各半盞調下</p>
<p>抵聖湯治產後血氣傷於脾胃復脅滿悶嘔逆噁心</p>
<p>赤芍　半夏　澤蘭葉　陳皮　人參（各二錢）　甘草（炙一錢）</p>
<p>上㕮咀作一服入生薑煎</p>
<p>當歸羊肉湯治產後發熱自汗肢體疼痛名曰蓐勞</p>
<p>當歸　人參（各七錢）　黃耆（一兩）　生薑（半兩）</p>
<p>上㕮咀用羊肉一斤煮清汁五大盞去肉入前藥煎四盞去柤作六服</p>
<p>良方茯苓散治產後心虛怔忡不定言語錯亂</p>
<p>人參　甘草　山藥　當歸（各一錢）　生薑　遠志　茯苓　桂心　麥門冬（各半錢）　大棗</p>
<p>上㕮咀水煎</p>
<p>機要增損柴胡湯治產後經水適斷感於異證手足撁搐咬牙昏冒</p>
<p>柴胡（八錢）　黃芩（四錢半）　人參（三錢）　甘草（炒四錢）　石膏（四錢）　知母（三錢）　黃耆（五錢）　半夏（三錢）</p>
<p>上為粗末每半兩入薑棗煎</p>
<p>血風湯治產諸風痿攣無力</p>
<p>秦艽　羌活　防風　白芷　川芎　芍藥　白朮　當歸　地黃　茯苓　半夏　黃耆（等分）</p>
<p>上為末一半為丸煉蜜桐子大一半為散溫酒送下五七十丸</p>
<p>愈風散治產後中風口噤牙關緊急手足瘛瘲如角弓狀</p>
<p>荊芥穗（略炒為末）</p>
<p>上每三錢豆淋酒調下童便亦可一方加當歸</p>
<p>謹按產後多有血病神強瘛瘲而似中風者宜用此藥通血脈而清神或加當歸者為然非外因例藥也是以姑錄此一法義見後丹溪論</p>
<p>獨行散治產後血暈昏迷</p>
<p>五靈脂（炒）</p>
<p>上為末水酒童便調下二錢</p>
<p>當歸散治產後氣血俱虛無大補恐增客熱宜服此去惡露</p>
<p>當歸　白芍　川芎　黃芩（各一兩）　白朮（半兩）</p>
<p>上為細末溫童便調下二錢</p>
<p>黃耆湯治產後汗不止因陰虛而得</p>
<p>黃耆（二錢）　白朮　防風　熟地黃　牡蠣（煆）　白茯苓　麥門冬　甘草（炙各半錢）</p>
<p>上㕮咀每半兩入棗煎</p>
<p>加減四物湯治產後陰虛發熱或日間明瞭暮則發熱增寒</p>
<p>當歸　川芎　生地黃　柴胡　上等分每四五錢水煎</p>
<p>瑞竹堂方治產後血塊腹痛</p>
<p>京芎（炒）　當歸（炒）　熟地黃　白芍（炒各半兩）　蒲黃（炒二分）</p>
<p>上同為細末每服二錢空心溫酒調下</p>
<p>丹溪參朮膏治產後胞損成淋瀝證</p>
<p>人參（二錢半）　白朮（二錢）　桃仁　陳皮（各一錢）　黃耆（一錢半）　茯苓（一錢）　甘草（炙半錢）</p>
<p>上㕮咀水煎豬羊胞後入藥作一服</p>
<p>丹溪曰嘗見尿胞因收生不謹以致破損而得淋瀝證有徐氏婦於壯年得此因思肌肉破傷在外者且可補完胞雖在腹恐亦可治診其脈虛甚因悟曰難產之人多是氣虛難產之後血氣尤虛因用峻補以參朮膏煎以豬羊胞極飢時與之每劑用一兩至一月而愈恐是氣血驟長其胞可完若稍遲緩恐難成功</p>
<p>嚴氏趁痛散治產後血滯筋脈拘攣腰背強直遍身疼痛</p>
<p>當歸　桂　白朮　牛膝　甘草（各三錢）　黃耆　獨活　生薑（各半兩）</p>
<p>上㕮咀每半兩水煎</p>
<p>按此手足三陰藥出大陽例治表之劑也然惡露不盡絞痛不止宜良方芎歸湯散治里之劑以大黃桃仁等藥下之血蓄經絡成血塊宜沒藥丸以虻蟲水蛭等藥逐之皆變法也茲不詳錄故以上諸方皆調理之劑余有異證詳見大全良方</p>
<p>謹按產後血滯於經多成癰腫或有致不救者蓋氣血虛損逆之甚也大抵此兼陰虛火動凡辛溫之劑宜慎之矧產後用藥有三禁我丹溪先生謂產後如無惡阻當大補氣血雖有雜證以末治之如中風切不可作風治與小續命湯必先補氣血然後治痰當以左右手之脈分其氣血多少而治如發熱惡寒皆是氣血左手脈不足用補血藥多於補氣藥右手脈不足用補氣藥多於補氣藥惡寒發熱腹痛者當去惡血以求通變之意也</p>

<h1>卷五十</h1>

<h2>小兒門</h2>

<h3>論色脈法</h3>
<p>脈經曰小兒四五歲脈呼吸八至細數者吉　小兒脈呼吸八至者平九至者傷十至者困　診小兒脈法多雀關要以三部脈為主若緊為風癇沉者乳不消弦急者客忤氣　小兒是其日數應變蒸之時身熱而脈亂汗不出不欲食食輒吐哯者脈亂無苦也小兒脈沉而數者骨間有熱欲以腹按冷清也　小兒大便赤青瓣飧泄脈小手足寒難已脈小手足溫易已　小兒病困汗出如珠著身不流者死　小兒病其頭毛皆上逆者必死耳間青脈起者瘈痛　小兒病而腮限其口唇乾目皮反口中氣出冷手足四垂其臥如縛掌中冷皆死不治</p>
<p>脈訣啟蒙曰凡診小兒脈當大指按三部一息六七至為平和八九至為發熱五至為內寒弦脈為風癇沉緩為傷食促急為虛驚弦急為氣不和沉細為冷浮為風大小不調為鬼祟浮大數為風熱伏結為物聚單細為疳癆風腸痛多喘嘔而脈洪為有蟲浮而遲潮熱者胃寒也</p>
<p>按此本錢氏脈法也頗詳</p>
<p>虎口脈歌曰紫風紅傷寒青驚白色疳黑時因中惡黃即困脾端</p>
<p>按全嬰等書云小兒三歲以前虎口第二指上寅卯關有脈紋見者可驗病狀男左女右視之脈紋從寅關起不至卯關者病易治若連於卯關者有病難治如寅連卯卯侵過辰關者十難救一若脈紋小或短者病易治也宜參視之</p>
<p>錢氏曰面上證左腮為肝右腮為肺額上為心鼻為脾頦為腎赤者熱也隨證治之　目內證赤者心熱導赤散主之淡紅者心虛熱生犀散主之青者肝熱瀉青丸主之淺淡者補之黃者脾熱瀉黃散主之無精光者腎虛地黃丸主之潔古曰青是腹痛桂芍藥潔古曰肝病面白　肺病面赤　脾病面青　腎病面黃心病面黑若肝病驚搐而又加面白痰涎喘急之類此皆難治余皆仿此推之叔和云春得秋脈定知死亦此意也</p>
<p>按錢氏云者本病也潔古則兼勝已制化言之故後五臟形證不容不辯也</p>

<h3>論五臟形證虛實所主</h3>
<p>錢氏曰肝主風實則目直大叫呵欠項急頓悶　虛則咬牙多欠氣熱則外生氣溫則內生　肝熱手尋衣領及亂捻物瀉青丸主之壯熱飲水喘悶瀉白散主之</p>
<p>肝有風目連札不搐得心熱則搐治肝瀉青丸治心導赤散　風甚身反張直不搐心不受熱也當補腎治肝　肝有熱目直視不搐得心熱則搐治與有風同　凡病或新或久皆引肝風風動而止於頭目目屬肝風入於目上下左右如風吹不輕不重兒不能任故目運札也若熱入目牽其筋脈兩眥俱緊不能轉視故目直也若得心熱則搐以其子母俱有實熱風火相搏故也</p>
<p>潔古曰肝主謀勇熱則尋衣捻物目連札直視不能轉視或極則身反強直折皆風熱也目者肝之竅屬木木性急故如是</p>
<p>錢氏曰心主驚實則叫哭發熱飲水而搐　虛則困臥悸動不安　心病多叫哭手足動搖驚悸　心氣熱則心胸亦熱欲言不能而有就涼之意故合面臥　心熱視其睡口中氣溫或合面睡及上竄搖頭咬牙皆心熱也導赤散主之　心實則氣上下澀合臥則氣不得通故喜仰臥則氣得上下通也瀉心湯主之</p>
<p>錢氏曰脾主困病則困睡泄瀉不思食　實則困睡身熱飲水虛則吐瀉生風</p>
<p>肺主喘實則悶亂喘促有飲水者有不飲水者　虛則哽氣長出氣　肺熱手掐眉目鼻面　肺盛復有風冷胸滿短氣氣急喘嗽上氣當先散肺後散風冷肺只傷寒則不胸滿　肺虛熱唇深紅色治之散虛熱　肺臟怯唇白色當補若悶亂氣粗喘促哽氣者難治肺虛損故也　脾肺病久則虛而唇白脾者肺之母也母子皆虛不能相營故名曰怯肺主唇白白而澤者吉如枯骨者死</p>
<p>潔古曰肺主氣燥熱則壯熱飲水喘悶鼻乾燥手捫眉面瀉白散　胸滿短氣氣急喘嗽上氣皆是肺氣有餘復感風邪之所傷謂之微邪先瀉而復發散之</p>
<p>錢氏曰腎主虛無實也惟瘡疹腎實則黑陷　腎虛兒本虛怯由胎氣不成則神不足目中白睛多其顱即解（自問也）面色㿠白此皆難養縱長不過八八之數若恣色欲多不及四旬而亡或有因病而致腎虛者非也又腎氣不足則下竄蓋骨重惟欲墜下而縮身也腎水陰也腎虛則畏明宜補之</p>
<p>潔古曰下竄者腎氣不足兩足熱不喜衣覆足然此者臍以下皆腎之所主緣心氣下行於腎部也此乃腎不足而心有餘宜地黃丸</p>

<h3>論五臟相勝虛實之邪</h3>
<p>錢氏曰五臟相勝輕重肝臟病見秋木旺肝強勝肺也宜補肺瀉肝輕者肝病退重者唇白而死</p>
<p>肺病見春金旺肺勝肝當瀉肺輕者肺病退重者目淡青必發驚更有赤者當搐為肝怯當目淡青色也</p>
<p>心病見冬火旺心強勝腎當補腎治心輕者病退重者下竄不語腎怯虛也</p>
<p>腎病見夏水勝火腎勝心也當治腎輕者病退重者悸動當搐也</p>
<p>脾病見四旁皆仿此治之順者易治逆者難治脾怯當面目赤黃五臟相反隨證治之</p>
<p>又曰如肺病又見肝證咬牙多呵欠者易治肝虛不能勝肺故也若目直大叫哭項急煩悶者難治蓋肺病久則虛冷肝強實而反勝肺也視病之新久虛實虛則補母實則瀉子</p>
<p>潔古曰肝勝肺則肝病身熱發搐又見肺虛喘而氣短病見於申酉戌時是肝真強也內經曰受所制而不能制謂之真強法當補脾肺而後瀉肝導赤散瀉黃散肺勝肝則肺病喘嗽氣盛見於寅卯辰時木之位又以見肝怯少力正為鬼賊所克法當補肝瀉肺若肺病嗽久虛羸無實不得瀉肺只宜用地黃丸補之不可服瀉白散何謂也經云虛則補實則瀉之</p>
<p>按此謂五臟相勝病機不離五行生剋制化之理者蓋小兒初在襁褓未有七情六慾只是形體脆弱血氣未定腑臟精神未完所以有臟氣虛實勝乘之病但世俗不審此理往往遇是率指為外感內傷而用藥致枉死者多矣悲夫矧錢論脫略幸而潔古補之今特參附誠所謂無窮之惠也</p>
<p>潔古曰五臟子母虛實鬼賊微正若不達旨意不易得而入焉</p>
<p>在前者為實邪</p>
<p>子能令母實拒鬼賊不敢傷於母其子又引母所克者妻相助故曰實邪也</p>
<p>在後者為虛邪</p>
<p>母引子之鬼賊至由此母能使子虛也內經曰子能令母實每能令子虛此之謂也</p>
<p>妻來乘夫為微邪</p>
<p>未來乘妻為賊邪</p>
<p>法當瀉鬼補本臟</p>
<p>本臟自病為正邪</p>
<p>法當虛則補之實則瀉之內經曰滋苗者必固其根伐下者必枯其上逆其根則伐其本伐其本則敗其真矣按此以五行生剋之道論也義見難經五十難及後五臟治要論宜參考之</p>
<p>心主熱自病或大熱瀉心湯主之</p>
<p>實則煩熱黃連瀉心湯主之</p>
<p>虛則驚悸生犀散主之</p>
<p>肺乘心微邪</p>
<p>喘而壯熱瀉白散</p>
<p>肝乘心虛邪</p>
<p>風熱煎大羌湯下大青丸</p>
<p>脾乘心實邪</p>
<p>泄瀉身熱瀉黃散</p>
<p>腎乘心賊邪</p>
<p>恐怖惡寒安神丸</p>
<p>按乘者猶乘車之乘也大抵五臟之病相乘伏匿隱顯莫測以上但言本病乘勝之道故以五臟治要附於左宜參考焉凡心臟得病必先調其肝腎兩臟腎者心之鬼肝氣通則心氣和肝氣滯則心氣乏此心病先求於肝清其源也五臟受病必傳其所勝水能勝火則腎之受邪必傳於心故先治其腎逐其邪也故其退腎也益肝氣兩方或診其脈肝腎兩臟俱和而心自生疾然後察其心家虛實治之</p>
<p>肺主燥自病則喘嗽燥則潤之</p>
<p>實則喘而氣盛瀉白散</p>
<p>虛則喘而少氣先益黃散而後阿膠散</p>
<p>心乘肺賊邪</p>
<p>熱而喘嗽先地黃丸中導赤散後阿膠散</p>
<p>肝乘肺微邪</p>
<p>惡風眩冒昏憒嗽羌活散</p>
<p>腎乘肺實邪</p>
<p>增寒嗽清利百部丸</p>
<p>脾乘肺虛邪</p>
<p>體重吐痰泄瀉嗽人參白朮散</p>
<p>凡肺之得疾必先觀心之虛實若心火炎盛鑠金即當先抑心氣後吃肺藥若心氣和即更看脾脈若脾氣虛冷即不能相生而肺家生氣不足則風邪易感故患肺寒者皆脾虛得之若脾氣盛實則亦痞膈中焦而大腸與肺表裡不能相通夫中焦熱隔則肺大腸不通其毒熱之氣必上蒸於肺而生疾故患肺熱者多脾實得之心氣盛瀉之脾氣虛者益之脾氣實者通之然後隨其肺之寒熱以治之故有抑心氣益脾氣通脾氣三藥若診其脈氣心脾兩臟俱和而肺自生疾則但察肺家虛實而治之</p>
<p>肝主風自病則風搐拘急肝苦急急食甘以緩之佐以酸苦以辛散之</p>
<p>實則風搐力大瀉青丸</p>
<p>虛則風搐力少地黃丸</p>
<p>心乘肝實邪</p>
<p>壯熱而搐利驚丸涼驚丸主之</p>
<p>肺乘肝賊邪</p>
<p>氣盛則前晨呵欠微搐法當瀉肺先補本臟補肝地黃丸主之瀉肺瀉白散主之</p>
<p>脾乘肝微邪</p>
<p>多睡體重搐先當定搐瀉青丸主之搐止再見後證則別立法治之</p>
<p>腎乘肝虛邪</p>
<p>增寒呵欠搐羌活膏</p>
<p>凡肝得病必先察其肺腎兩臟根其病之所起然後復其肝家本臟之虛實方可治療然腎者肝之母金者木之賊今肝之得病若非腎水之不能相生必是肺金之鬼來相攻擊不得不詳審而求之故其來在肺先治其肺攻其鬼也其來在腎先補其腎滋其根也然後審其肝家本臟之虛實而寒溫之</p>
<p>脾主濕自病則泄瀉多睡體重昏倦脾苦濕急食苦以燥之</p>
<p>實則泄瀉赤黃睡不露睛瀉黃散</p>
<p>虛則泄瀉白色睡露睛白朮散</p>
<p>肝乘脾賊邪</p>
<p>風瀉而嘔茯苓半夏湯主之</p>
<p>心乘脾虛邪</p>
<p>壯熱體重而瀉羌活黃芩蒼朮甘草湯主之</p>
<p>肺乘脾實邪</p>
<p>能食不大便而嘔嗽煎檳榔大黃湯下葶藶丸</p>
<p>腎乘脾微邪</p>
<p>惡寒泄理中丸之類</p>
<p>凡脾之得病必先察其肝心兩臟之虛實根其源之所起然後救療蓋肝是脾之鬼心是脾之母肝氣盛則鬼勝心氣虧則脾家生氣不足盛者抑之則退虧者益之則不乏故有抑肝氣益心氣兩藥診其脈肝心兩臟俱和則是脾自生疾察其虛實而治</p>
<p>腎主寒自病則足脛寒而逆人之五臟惟腎無實小兒瘡疹變黑啖則是腎實水克退心火是以水能制火也</p>
<p>心乘腎微邪</p>
<p>內熱不惡寒桂枝丸</p>
<p>肺乘腎虛邪</p>
<p>喘嗽皮澀寒百部丸</p>
<p>肝乘腎實邪</p>
<p>拘急氣搐身寒理中丸</p>
<p>脾乘腎賊邪</p>
<p>體重泄瀉身寒理中丸</p>
<p>本臟虛弱是自己正令不行乃鬼賊之所克害當補本臟之正氣假令肺病喘嗽時於初春見之法當補腎見於夏救肺見於秋瀉肺見於冬補心瀉本臟乃名寒嗽大抵五臟各至本位即氣盛不可更補到所克位不可更瀉五行之間惟腎之一臟母盛而子反受邪而物之性有不可一概論者肺腎是也何則肺屬金射於皮毛所主者氣腎屬水主於骨髓所藏者精氣之輕浮能上而不能下精之沉重能下而不能上此物性之然今肺之盛蓋熱之作也氣得熱而上蒸則肺不能下生於腎而腎受邪矣急食涼藥解之使臟氣溫和自能下生於腎此腎之病必先求之於肺若肺臟安和而腎忽然受病者不過脾之濕相刑于腎而生疾所以有解肺熱去脾邪兩藥若脾肺兩臟俱和而腎自生疾亦察其本臟而治之</p>

<h3>論外感風寒</h3>
<p>錢氏曰傷風貪睡口中氣熱呵欠頓悶當發散與大青膏解不散有下證當下大黃丸大飲水不止善食者可微下余不可下也　傷風手足冷脾臟怯也當先和脾後發散和解傷風自利脾虛怯也　傷風腹脹脾虛也補脾必不喘後發散仍補脾去脹蹋氣丸　傷風兼臟兼心則驚悸兼肺則悶亂喘息哽氣長出氣嗽兼腎則畏明各隨補母臟虛見故也　肝外感風呵欠頓悶口中氣熱當發散若能食飲水不止當微下之餘不可下</p>
<p>謹按傷風亦有六經不止詳見傷風門</p>
<p>潔古曰小兒外傷於風秋冬用溫熱藥春夏用涼寒藥若大熱飲水能食不大便用大黃丸作散子服之如身表無大熱而小便不利是為有濕熱結膀胱仍用勝濕藥白朮茯苓之類利小便則其熱自退如清便自調慎不可妄下恐外熱逐於內而變結胸危證多矣</p>
<p>又曰傷寒依四時陰陽升降順剛柔而施治氣升則順發之氣收則下之有汗發熱惡風脈浮緩者風傷衛桂枝湯無汗發熱惡寒不當風而自增寒脈浮緊者寒傷榮麻黃湯有汗發熱惡風脈浮緊無汗惡寒脈浮緩謂之榮衛俱傷青龍湯桂枝麻黃各半湯無汗發熱不惡風寒脈沉洪者可下之更詳認其厥與不厥量寒熱淺深而治之有汗四肢厥脈沉微者名陰厥四逆湯無汗四肢厥脈沉滑者名陽厥大承氣湯加膩粉如四肢不厥身熱內外皆陽不動涼藥三五服下之</p>

<h3>論諸熱證病本不同</h3>
<p>全嬰方論曰夫潮熱者發歇有時或血氣盛實臟腑生熱或傷寒時疫觸受邪氣陰陽相勝也　驚熱顛叫恍惚夜熱夕發旦止　餘熱者寒邪未盡或傳經之遺熱也　食熱者肚背先熱　疳熱者骨蒸盜汗壯熱一向不止錢氏云不已甚則發驚癇也　煩熱心躁不安喘粗甚則發癇也　積熱頰赤口瘡下盛則腰腿癰腫表裡實則身熱便澀虛則汗下後仍熱也　風熱汗出身熱呵欠面赤　虛熱困倦少力其有久嗽久瀉久痢久血久瘧以致諸疾之後成者皆虛熱也　客熱來去不定為陽邪干於心也心受邪則熱形於額故先起頭面身熱多驚由真氣虛而邪氣勝也　癖熱涎嗽飲水由乳食不消伏結於中致成癖塊也或痰嗽而驚或嘔逆不定日中嗞煎夜則啼叫乍熱乍涼如潮熱也　寒熱者如瘧狀陰陽相勝也先寒而後熱陽不足先熱而後寒陰不足寒多而熱少陰勝陽也熱多而寒少陽勝陰也寒熱相半陰陽交攻也　血熱者每日己午間發熱過夜則涼　疹熱耳鼻尖冷</p>
<p>錢氏曰胎熱者生下有血氣時叫哭身熱如淡茶色目赤大便赤黃糞稠急食乳浴法主之</p>
<p>按以上辯諸證可謂詳悉但血熱證東垣謂夜則發熱晝則明瞭此血熱也蓋晝陽夜陰也食熱者手心熱噯氣吐乳嘔吐者多宜隨證推格兼玩本文</p>

<h3>論變蒸身熱</h3>
<p>全嬰方論曰夫變蒸者以長氣血也變者上氣蒸者體熱變蒸有輕重輕者體熱虛驚耳冷微汗唇中白泡狀如珠子重者寒熱脈亂腹疼啼叫不能乳食輒吐哯其輕者三日重者五日古法以黑散子紫丸子主之其有不熱不驚或無證候暗變者多矣蓋受胎氣壯實故也</p>
<p>按本論注云嘗考錢氏與寶鑑論變蒸互說差殊錢氏云一變腎二變膀胱三變心四變小腸五變肝六變膽七變肺八變大腸九變脾十變胃故稱水數一先變也寶鑑云初變肝二變肺三變心四變脾五變腎二者所論皆五行顛倒相生者卻逢相剋相剋者又逢相生大抵陰陽造化相生者順相剋者逆變蒸者是長養血氣滋榮五臟相生之法此理昭然相生者有母子之道相剋者有夫婦之義相生所以相繼相剋所以相治原夫胎者得水火既濟陰陽造化五行相治而成形故始於腎氣之初生也小兒變蒸者當陰陽升降從五臟相繼而成人故始於肝之初變也雖二說互有所長大抵小兒所稟胎氣壯怯不同況所變之證不一古方用以上二藥非本病通變法也故不錄</p>

<h3>論傷寒瘡疹同異</h3>
<p>錢氏曰傷寒男體重面黃女面赤喘急憎寒口中氣熱呵欠頓悶項急也瘡疹則腮赤躁多噴嚏悸動昏倦四肢冷傷寒當發散之治疹行溫平有大熱者解毒余見前說潔古曰凡傷風則皮澀拘急鼻塞癍疹則睡中發驚悸呵欠嚏噴是為易識矣</p>

<h3>論急慢驚風</h3>
<p>錢氏曰急驚因聞大聲或大驚而發搐發過則如故此無陰也當下利驚丸主之此證本因熱生於心身熱面赤引飲口中氣熱大小便黃赤劇則搐也蓋熱甚則風生風屬肝此陽盛陰虛也故利驚丸主之以除其痰熱不可與巴豆及溫藥大下之恐搐虛熱不消也小兒熱痰容於心胃因聞聲非常則動而驚搐矣若熱極雖不聞聲及驚亦自發搐　慢驚因病後或吐瀉脾胃虛損遍身冷口鼻氣出亦冷手足時瘛瘲昏睡露睛此無陽也栝蔞湯主之　凡急慢驚陰陽異證切宜辯而治之急驚合涼瀉慢驚合溫補如不分別則誤甚矣</p>
<p>閻孝忠曰急慢驚風古人無之惟曰陰陽癇陽動而速故陽病曰急驚陰靜而緩故陰病曰慢驚此陰陽虛實寒熱之別治之不可誤也急驚猶有熱熱即生風又或因驚而發則目為連札涎潮搐搦身體口中氣皆熱及其發定或睡起即了了如故此急驚證也當其搐熱漸減食與鎮心退熱藥候定以藥即下其痰熱心神安寧即愈慢驚得大病之餘吐瀉之後或誤取轉泄致脾胃虛損風邪乘之似搐而不甚搐似睡而不似睡四肢與口中氣皆冷睡露睛或胃痛而啼哭如鴉聲此則危證脾胃虛損故也</p>
<p>潔古曰急驚陽證也俱腑受病爾小兒客痰熱於心膈是少陽相火旺經云熱則生風因聞大聲而作蓋謂東方震卦得火氣而發搐火本不動得風而動當用利驚丸導赤散瀉青丸地黃丸主之搐止服安神丸慢驚陰證也俱臟受病爾蓋小兒吐瀉病久脾胃虛損若不早治則成慢驚名曰瘛瘲似搐而不甚搐也因脾胃虛損故大便不聚當去脾間風先以宣風散導之後用使君子丸益黃散則其利自止既已失治則脾肺俱虛致被肝木所乘是為慢驚也當用溫補羌活膏</p>
<p>全嬰方云驚證因風則目青面紅發搐因驚其病在心忽然叫聲發搐因食則其證噯吐氣即發搐皆陽癇也肺胃經虛則生黏痰痰者肺胃所出也痰則凝滯在於咽喉如牽鋸之聲時復瘛瘲或因吐瀉所致脾虛則肺亦虛涎痰流溢其證亦然皆陰癇也　身熱脈浮精神恍惚或吐或瀉不思乳食發搐即是半陰半陽合病　身涼脈沉精神倦怠不吐不瀉又能乳食發搐者亦是半陰半陽合病正如傷寒半是表半是里也亦有急驚涼瀉而不愈或與吐下藥太過發為慢驚慢驚溫補而不愈變為急驚互相更變者多矣</p>
<p>按以上諸家所論殆盡證治之要矣但錢云慢驚用栝蔞湯恐傳寫誤耳大抵驚主風木甲木屬陽腑病故急易治乙木屬陰臟病故慢難治如大人驚恐即後泄蓋甲木克戊土也況小兒五臟之氣未實神氣未完而自病乎證非病後及吐瀉脾胃虛損得者中有夾火夾熱夾痰夾食病因不同至風邪內陷入腑入臟亦與外中風相似故治此者當本錢氏虛實補瀉法則不致犯禁之誤藥有太過不及之失</p>

<h3>論發搐有風有熱有痰有食補瀉不同</h3>
<p>驚癇發搐錢氏曰男發搐目左視無聲右視有聲女發搐目右視無聲左視有聲相勝故也　潔古曰男為木左視木位右視金位相擊則有聲男反右視女反左視亦皆有聲</p>
<p>早晨發搐錢氏曰因潮熱寅卯辰時身體壯熱上視手足動搖口內生熱涎項頸急此肝旺當補腎治肝也潔古曰潮熱於寅卯辰木之位是肝旺也當補水以制心火瀉肝木以止其搐</p>
<p>日午發搐錢氏曰因潮熱已午未時發搐心神驚悸目上視白睛赤色牙關緊口內涎手足動搖此心旺也</p>
<p>當補肝治心</p>
<p>潔古曰已午未火之位而發潮搐者心熱也導赤散及涼驚丸</p>
<p>日晚發搐錢氏曰因潮熱申酉戌時不甚搐而喘目微邪視身體似熱睡露睛手足冷大便淡黃水是肺旺當補脾治心肝</p>
<p>潔古曰肺之位而肝強法當補脾恐被木之賊所克害先瀉心肝以銼其勢瀉心導赤散瀉肝瀉青丸而後補脾益黃散</p>
<p>夜間發搐錢氏曰亥子丑時不甚搐而臥不穩身體溫壯目睛緊斜視喉中有痰大便銀褐色乳食不消多睡不省補脾治心導赤涼驚主之</p>
<p>潔古曰皆因大病之後脾胃虛損多有此疾法當補脾涼心</p>
<p>傷寒後發搐錢氏曰傷風后得之口中氣出熱呵欠頓悶手足動搖當發散大青膏主之小兒本怯者多此病也</p>
<p>潔古云因傷風而得以上證者同大人傷風寒之類當辯有汗無汗陰陽二證用大青膏仲景小續命之類開發則愈</p>
<p>傷食後發搐錢氏曰因食得之身體溫多唾多睡或吐不思食而發搐當先定搐搐退白餅子下之後與安神丸潔古曰傷食發搐謂不因他病忽然而搐此因飲食過度致損脾胃故見多睡或吐不思飲食脾胃既虛引肝風則發搐當先定其搐加羌活防風煎下瀉青丸後用白餅子下其食漸漸用調中丸異功散養其氣</p>
<p>百日內搐錢氏曰真者不過三兩次必死假者發頻不為重真者內生驚癇假者外傷風冷蓋血氣未實不能勝任乃發搐也欲知假者口中氣出熱也治之可發散大青膏及用塗囟浴體法</p>
<p>錢氏曰惟癍疹能作搐風火相爭故也治當瀉心肝補母</p>
<p>雜病目赤兼青者欲發搐　咬牙甚者發搐</p>
<p>全嬰方曰凡身體壯熱耳輪鼻尖及手足稍俱冷忽發搐者此非驚是豆搐也　夫驚搐有陰陽兩證陰者拇指在內陽者拇指在外陽拳者順陰拳逆也</p>
<p>凡目鮮目貶目白目青目斜目鬥目轉目瞪聲焦聲嗄聲顫聲輕咂口弄古捲舌露筋噓氣哽氣噎氣撮唇噎乳噎食忽然定睛吐涎吐沫拗頸仰身搖頭擦面藏頭畏明手攣手顫腳彎不伸忽撩忽亂恍惚精神失張失志眠睡不寧睡中喜笑困戛齒齦心煩躁熱啼哭咬人面臉弄色或紅或青伸舒用力微微作聲有以上證候驚搐先證也預防之驅風膏琥珀散更擇對證藥</p>
<p>閻孝忠曰似搐而不甚搐此名瘛瘲</p>
<p>按此所論諸臟旺實或傷風因食所致發搐旺者當瀉實補虛傷風者當發散食宜下之此則與因驚發搐所異也大抵驚病發搐多自外感自內因者如吐瀉後脾虛所致或熱極生風之類是也餘證發搐以上亦備所因不同但世俗罕能分於臨證用藥不無實實虛虛之失反為害耶</p>

<h3>論咳嗽</h3>
<p>錢氏曰嗽者肺感微寒八九月間肺氣大旺病嗽者其病必實非久病也其證面赤痰盛身熱法當以葶藶丸下之若久者不可下也十一十二月嗽者乃傷風咳也風從背脊第三椎肺俞穴入也以麻黃湯汗之有熱證面赤飲水涎熱咽喉不利者宜兼甘桔湯治之若五七日之間其證身熱痰盛唾黏者以褊銀丸下之有肺盛者咳而後喘面腫欲飲水有不飲水者其身即熱以瀉白散瀉之若傷風咳嗽五七日無熱證而但嗽者亦葶藶丸主之後用化痰藥有肺虛者咳而哽氣時時長出氣喉中有聲此久病也以阿膠散補之痰盛者先實脾後以褊銀丸微下之涎退即補肺如上法有嗽而吐水或青綠水者以百祥丸下之有嗽而吐痰涎乳食者以白餅子下之有嗽而咳膿血者乃肺熱食後服甘桔湯久嗽者肺亡津液阿膠散補之咳而痰實不甚喘而面赤時飲水者可褊銀丸下之治嗽大法盛即下之久即補之更量虛實以意增損</p>
<p>按此論小兒咳證既有外感內因之殊虛實之異治法外此宜與咳門諸方約之</p>

<h3>論吐瀉有傷乳食有風有熱有寒有虛</h3>
<p>錢氏曰吐乳瀉黃傷熱乳也吐乳瀉青傷冷乳也有初生三日內或至十一日吐瀉壯熱不思食大便乳不消或白色是停食當下之後和胃下用白餅子或食乳不消身溫涼不思乳大便青白色此上實下虛也更有兼見證　吐瀉因傷風得之身溫乍涼乍熱睡多氣粗大便黃白色嘔吐乳食不消時咳嗽更有五臟兼見證當煎入臟君臣藥先大青膏後服益黃散如先曾下或無下證慎不可下也此乃脾肺受寒不能入食也　傷風吐瀉身熱多睡能食乳飲水不止吐痰大便黃水此為胃虛熱渴吐瀉也當生胃中津液以止其渴止後用發散藥止渴多服白朮散發散大青膏　傷風吐瀉身涼吐沫瀉青白色悶亂不渴哽氣長出氣睡露睛此傷風任冉輕怯因成吐瀉當補脾後發散此二證多病於春冬也　吐瀉於五月二十五日以後身壯熱此熱也小兒臟腑十分中九分熱也或因傷熱乳食吐乳不消瀉深黃色玉露散主之　六月十五日以後吐瀉身溫似熱臟腑六分熱四分冷也吐嘔乳食不消瀉白黃色似渴或食乳或不食乳食前少服益黃散食後多服玉露散　七月七日以後吐瀉身溫涼三分熱七分冷也不能食乳多似睡悶亂哽氣長出氣睡露睛唇白多噦欲大便不渴食前多服益黃散食後少服玉露散　八月十五日以後吐瀉身冷無陽也不能食乳乾噦瀉青褐水當補脾益黃散主之不可下也虛羸脾胃不和不能食乳致肌瘦亦因大病或吐瀉後脾胃尚弱不能傳化穀氣也有冷者時時下利唇口青白有熱者溫狀身熱肌肉微黃此冷熱虛羸也冷者木香丸主之夏月不可服如有證則少服之熱者胡黃連丸主之冬月不可服如有證則少服之</p>
<p>潔古曰夏月心火用事治吐瀉不可用溫暖藥秋用溫藥秋深用暖藥更有五臟兼見證如有風瀉防風羌活　有熱瀉黃芩大黃　有寒瀉附子　有濕瀉白朮茯苓　有肺瀉芍藥桂　定喘荊芥人參如甚加檳榔木香大便不通則加大黃更詳看病新舊新則止之久則腸風之患宜推陳致新法當宣風散導遏以用入臟君臣藥調之益黃散</p>
<p>凡大瀉引飲者其病不以新久皆宜服白朮散痢病亦同身熱吐瀉咳嗽是風木入於脾母虛其子亦弱法當煎檳榔豆蔻湯下大青膏後服益黃散　身熱吐瀉大渴大便必少是熱入膀胱亡失津液此為大逆是陰陽相乘也五苓散主之　身涼吐瀉不渴則知為寒瀉當補之煎附子桂枝湯下大青膏　陰陽相乘肝入於胃故發熱而嘔當服白朮散後煎檳榔木香湯下大青膏閻孝忠曰凡小兒吐瀉當溫補之子每用理中丸以溫其中以五苓散導其逆連與數服兼用異功散等溫藥調理之往往便愈若已虛損當速生其胃氣宜與其四味理中丸並研金液丹末煎生薑米飲調灌之惟多服乃效候胃氣已生手足漸暖陰退陽回然猶瘛瘲即減金液丹二分增青州白丸子一二分兼用異功散羌活膏溫白丸鉤藤飲子之類調理至安依此治之仍頻與粥雖至危者往往死中得生十救八九金液丹治小兒吐瀉虛極最妙沈存中良方論金液丹云親見小兒吐利劇氣已絕服之復活者數人真不妄也須多服方驗</p>
<p>按此證錢論傷乳食所致分冷熱傷風辨兼見證明寒熱因而治可謂究其緒矣閻主溫中兼用金液丹之類蓋是治寒證濕證及升提下陷之法至潔古更分時令備兼見證而用藥治法殆無餘蘊但吐瀉止作一證然有吐而不瀉瀉而不吐則當別議若吐而不瀉傷冷者宜溫胃瀉而不吐傷冷而脈微者宜灸之亦不可不分蓋病本之不一也</p>

<h3>論疳證虛實</h3>
<p>錢氏曰疳者皆脾胃病亡津液之所作也（云云）疳在內目腫腹脹利色無常或沫青白漸瘦弱此冷證也　疳在外鼻不赤爛自揉鼻頭上有瘡不著痂漸繞耳生瘡治鼻瘡爛蘭香散諸瘡白粉散治之五臟疳筋疳骨疳（形證詳見本論）</p>
<p>潔古曰疳者小兒病癖或久吐瀉醫者妄投轉過之藥小兒易為虛實致之胃虛而亡失津液內發虛熱外消肌肉一臟虛則諸臟皆弱其病目胞腫腹脹利色無常漸加瘦瘁久不痊可是腸胃有風積法當用宣風散導之後各依本臟補其母</p>
<p>大抵小兒疳病肌羸血氣不足同大人癆瘵之疾</p>
<p>按疳證惟錢氏論中最詳（宜玩本文）</p>

<h3>論腹痛所因</h3>
<p>錢氏曰積痛口中氣溫面黃白目無精光或白睛多及多睡畏食或大便酸臭者當磨積宜消積丸甚者當白餅子下之後和胃　蟲痛面㿠白心腹痛口中沫及清水出發痛有時安蟲散主之小兒本怯者多此病積痛食痛虛痛大同小異惟蟲痛當口淡而沫自出</p>
<p>按小兒腹痛亦有傷冷食乳物及濕熱欲作痢而痛或發痧疹痛者皆宜詳悉</p>

<h3>論小兒癖積</h3>
<p>錢氏曰腹中有癖不食但飲乳是也當漸用白餅子下之小兒病癖由乳食不消伏在腹中乍涼乍熱飲水或喘嗽與潮熱相類不早治必成疳以其有癖則令兒不食致脾胃虛而發熱故引飲水過多即盪滌脾胃亡失津液脾胃不能傳化水穀其脈沉細益不食脾胃虛衰四肢不舉諸邪遂生羸瘦而成疳矣</p>

<h3>論痘瘡輕重</h3>
<p>錢氏曰凡瘡疹一發便出盡者必重也瘡夾疹者半輕半重也出稀者輕裡外肥紅者輕外黑裡赤者微重也外白里黑者大重也瘡端里黑點如針孔者勢劇也青乾紫陷睡昏汁出不止煩躁熱渴腹脹啼喘大小便不通者困也凡瘡疹當乳母慎口味凡飢及風寒歸腎變黑難治也有大熱當利小便有小熱宜解毒若黑紫干陷者百祥丸下之不黑者慎勿下看時月輕重大抵瘡疹屬陽出則春夏為順秋冬逆冬月腎旺又盛寒病多歸腎變黑又當辨春膿疱夏黑陷秋癍冬疹亦不順也黑者無問何時十難救一其候寒戰噤牙或身黃腫紫宜急以百祥丸下之復惡寒不已身冷出汗耳骫反熱者死腎氣大旺也下後身熱飲水可治脾旺勝腎寒去而溫熱也　先發膿胞後發疹子者順後發癍子者逆　先發水疱後發疹子者逆　先發膿疱後發水泡多者順少者逆　先水泡後癍子多者逆少者順　先疹子後癍子者順　凡瘡疹只出一般者善</p>
<p>潔古曰一發便密如針頭形勢重者合輕其表而涼其內連翹升麻湯若癍已發密重微喘飲水者有熱證則去風藥微下之若出不快清便自調知其在表不在裡當微發散用升麻葛根湯若青乾黑陷身不大熱大小便澀則是熱在內煎大黃湯下宣風散若身表大熱表證未罷不可下若癍疹已出見小熱小便不利當利之已發後有餘毒未散復有身熱瘡腫之類當用茶粉下解毒丸瘡疹已出後有聲音者乃形病氣不病也瘡疹未出先聲音不出者乃形不病而氣病也若瘡疹出而聲音不出者是形氣俱病也當清其肺氣當用八風湯並涼膈散去硝黃亦可</p>

<h3>論痘瘡用熱藥之誤</h3>
<p>丹溪曰讀前人之書當知其立言之意苟不知其意求適於用不可得也痘瘡之論錢氏為詳歷舉源流明經絡分表裡虛實開其治法證以論辨深得著書垂教之體使後人如求方圓於規矩較平直於準繩引而伸之觸類而長之可謂無窮之應用也今人不知致病之因不求立方之意倉卒一試設有不應並其書而棄之近因局方之學行素問之道不明類皆喜溫而惡涼喜補而惡解利忽得陳氏方論遂以為錢氏不及也雖然陳氏亦可謂善求病情者大率歸重於太陰一經蓋以手太陰屬肺主皮毛足太陰屬脾主手足肺金惡寒而易於外感脾土惡濕而無物不受觀其用丁香官桂所以治肺之寒用附木半夏所以治脾之濕也使脾與肺果有寒與濕而兼有虛也中病則已何傷之有今徒見其出遲者身熱者泄利者驚悸者氣急者渴思飲者例與木香散異功散者間有偶中之效不思一偏之禍若錢氏方固未嘗廢細辛丁香白朮參耆輩率有監製輔佐之藥但有寒涼者多而補助一法略爾端緒癡人不可說夢錢氏之慮深矣亦將俟達者推充而用之夫渴者用溫藥癢塌者用補藥自陳氏發之迥出前輩然其多用燥熱或未適中恐其立方之際必有挾寒而痘者余嘗會諸家之粹而用之聊陳一二從子六七歲時出痘身熱微渴自利或欲用木香散加丁香十粒煎予觀其出遲固因其自利而氣弱察其所下皆臭滯因熱蒸而下恐未必寒急止之已投一帖矣與黃連解毒湯加白朮近十帖以解之利止痘出其後肌常微熱手足生癰又與涼劑補一月安一人年七十歲發熱而昏倦其脈大而似數與參耆歸術陳皮大料濃湯飲之二十帖痘出又二十帖膿胞成身無全膚或欲用陳氏本方與之予曰但虛無寒也又與前方至六十帖而安至正甲申春邑間痘瘡不越一家率與陳氏方童幼死者百餘雖曰天數吾恐人事亦或未之盡也</p>
<p>謹按錢氏論痘瘡形色輕重困劇而用藥已具其端緒矣至潔古又辨所兼之證及候音聲察形氣為病而處治治法可謂詳悉但世俗不深求其意反有疑似丹溪先生所以言之諜諜也大抵世俗喜溫而惡涼將錢氏之法不去推充至多疑似如雲不可妄下蓋妄之一字戒慎之意當有可下之理也若瘡疹初發有因裡實而出不快渴而脈數便秘煩躁不下可乎有將懨之際裡實而渴便秘身熱不下可乎或云首尾俱不可下或指為上吐下瀉不可下皆非也但自病體虛實不等時令中治法之異要當適中病情爾故錢氏云看時月此句關係甚妙如冬月盛寒便難例用涼劑且小兒痘瘡本五臟之毒所發非止屬諸痛癢瘡皆出心火之比故陳氏方一出亦多獲效今人用錢氏方亦有致誤者蓋不善用其法之過非製法者之過也宜求乎立方本旨矧歲氣時臨災青淺深不同小兒體有虛實之異用藥不可輕舉詳潔古以微下法中佐以風劑是兼升發之意亦慎之也何熱劑與香竄之藥豈可例用乎然有毒入關竅肌骨間邪氣下陷用此而獲生者或有之恐千百而一二也</p>

<h3>論癍疹證治</h3>
<p>王海藏云夫癍之為病皆由子在母腹中時浸漬食母血穢蘊而成毒皆太陰濕土壅滯君相二火之所作也因小兒真氣既盛正氣又旺邪無所容或因天寒傷表或傷里癍由是而生焉治當外者外治內者內治中外皆和其癍自出至於惡寒者發之表大熱者奪之渴者清之秘者通利之驚者安之泄者分之不可執一大抵傷寒同治隨經用藥最為高論假如五日以里諸病與癍疹不能別辨者不可疑似必須發之但各從其所傷應見治之皆不妨癍出若強發之其變不可勝數矣前人言首尾俱不可下者何也曰首不可下者為癍未顯於表下則邪氣不得伸越此脈證有表而無里故禁首不可下也尾不可下者為癍毒已顯於外內無根蒂大便不實無一切里證下之則癍氣逆陷故禁尾不可下也又言溫暖不令通風癍若已出身熱天暄何必蓋覆不使之通風乎後人執此二句不知天令人事通變致誤者多大抵以脈為主浮中沉之診平舉按之候察其虛實定其中外則可以萬全矣</p>

<h3>論未顯癍證所用之藥</h3>
<p>外傷升麻湯　內傷枳實丸　大便䎡者枳朮丸　傷冷者溫之神應丸　惡寒者發之防風蒼朮湯　表大熱者奪之此表者通言三陽也夫陽盛則氣必上行言奪者治之不令上行也　大便秘結者下之桃仁承氣四順飲柴胡飲選用察其在氣在血　渴者清之大渴者白虎湯小渴者涼膈散　小便不通者利之導赤散八正散之類當求上下三焦何經而用藥驚者分輕重安之　泄者察寒熱分之</p>
<p>已顯癍證所用之藥</p>
<p>出不快化毒湯　出太多犀角地黃湯　地骨皮鼠黏子湯　咽不利桔梗甘草黏子湯　煩者桔梗甘草梔子湯</p>
<p>肺不利紫草甘草枳殼湯</p>
<p>太陽出不快荊芥甘草防風湯</p>
<p>陽明出不快升麻加紫草湯</p>
<p>少陽出不快速翹防風湯</p>
<p>四肢出不快防風芍藥甘草湯</p>

<h2>小兒治法</h2>

<h3>治風之劑</h3>
<p>小續命湯（一名寬筋湯）治小兒吐瀉之後因虛生風瘛瘲神昏涎盛不利</p>
<p>麻黃（去節半兩）　防風（一分半）　芍藥　附子　人參　川芎　白朮　防己（各一兩）　黃芩（一分）　桂枝　甘草（各半兩）</p>
<p>上為粗末每三歲一錢水煎入薑棗有汗者去麻黃錢氏大青膏治小兒熱盛生風欲為驚搐血氣未實不能勝邪故發搐也大小便依度口中氣熱當發之</p>
<p>天麻末（一錢）　白附子（一錢半）　蠍梢（半錢）　硃砂（一字）　麝（一字）　烏蛇肉（酒浸焙乾半錢）　青黛（一錢）　天竺黃（一字）</p>
<p>上同為末生蜜和成膏每服半皂子大月中兒粳米大</p>
<p>天麻防風丸（見後）</p>
<p>按以上三方風自內因者宜此汗之可見里之表證與外因不同矧有驚風痰熱食熱等類者臨證並宜選擇</p>
<p>驅風膏</p>
<p>瀉青丸加辰砂蠍尾</p>
<p>按此表裡藥也</p>
<p>浴體法</p>
<p>天麻末（二錢）　蠍尾　硃砂（各半錢）　烏蛇肉（酒浸為末）　白礬（各三錢）　麝（一字）　青黛（三錢）</p>
<p>上同研勻每三錢水煎入桃枝一握並葉五七枝溫洗之勿浴背</p>
<p>塗囟法</p>
<p>麝（一字）　蠍尾（半錢）　薄荷葉（半錢）　蜈蚣末　牛黃末　青黛末（各一字）</p>
<p>上研勻熟棗肉劑為膏新綿上塗勻貼囟上四方可出一指許火上灸手頻熨百日裡外兒用此法</p>
<p>謹按世俗周歲上下小兒諸風搐證用浴體掐洗法得汗立效殊勝火灸蓋艾有誤加於風熱陽癇也慎之</p>
<p>局方敗毒散治小兒傷風身熱鼻塞</p>
<p>（方見熱門）</p>
<p>拔萃防風蒼朮湯治小兒邪熱在表惡風風寒所傷</p>
<p>防風（半兩）　蒼朮　石膏（各一兩）　甘草（炙半兩）　川芎　黃芩（各二錢半）</p>
<p>上為粗末每二錢入姜薄荷葉煎</p>
<p>升麻黃芩湯治小兒中風身熱頭項強自汗表不和也</p>
<p>升麻　葛根　黃芩　芍藥（各五錢半）　甘草（二錢半）</p>
<p>上㕮咀每二錢水煎</p>
<p>按此二方陽明經藥也</p>
<p>大羌活湯治風熱</p>
<p>（方見寒門）</p>
<p>錢氏塌氣丸治脾風腹脹</p>
<p>胡椒（一兩）　蠍尾（半兩）</p>
<p>上糊丸粟米大每五七丸至一二十丸</p>
<p>按此宣風補脾藥也</p>
<p>羌活膏</p>
<p>（見後驚劑）</p>
<p>全嬰方加減惺惺散治小兒傷風風熱及傷寒鼻塞發熱驚悸頭痛咳嗽時行風熱</p>
<p>蒼朮　川芎　細辛　羌活　防風　白芷　天花粉　甘草　赤芍　桔梗　麻黃　荊芥　當歸　薄荷</p>
<p>上等分水煎一錢入姜</p>
<p>按此太陽例藥也</p>
<p>以上諸方宜隨諸經輕重選用</p>
<p>殭蠶散治小兒中風不語失音關鬲不通精神昏憒</p>
<p>殭蠶（半兩）　羌活（一兩）　麝（半錢）</p>
<p>上為末二歲半錢薑汁少許調和湯浸服又以菖蒲末於舌根上頻用之</p>
<p>桂菖散治小兒急中風失音不語</p>
<p>桂心（一兩）　石菖蒲（一分）</p>
<p>上為末三歲一錢水煎服若大病後不語者用豬膽汁調下未語再服</p>
<p>按此二方出太陽例可見中風傷風例不同故錄之</p>

<h3>治寒之劑</h3>
<p>仲景桂枝湯治感冒風寒身熱惡寒自汗</p>
<p>麻黃湯治胃風寒身熱鼻塞寒慄無汗</p>
<p>桂枝麻黃各半湯</p>
<p>小青龍湯治感風寒脈緩發熱腹痛或利</p>
<p>理中湯治感寒腹痛</p>
<p>（方並見寒門）</p>
<p>謹按世俗治傷寒多不本仲景初法矧小兒乎惟近代鄭友端集全嬰方於傷寒多采其例言桂枝湯自西北二方居人四時行之無不驗江淮間惟冬及春可行之自春末及夏以前桂枝證加黃芩一分謂之陽旦湯夏至以後有桂枝可加知母石膏各半兩或加升麻一分若病人素虛寒者正用古方不在加減也可謂得其旨趣故茲寒例與夫變證法並見本論今不詳錄但以變法一二附於下</p>
<p>葛根升麻湯</p>
<p>（方見升麻湯）</p>
<p>上㕮咀水煎</p>
<p>按此方陽明藥也世俗用治小兒傷風及發癍瘡疑似之間者皆用之故收入然亦須審諦而行之可也故王海藏云活人言傷寒頭痛如破者連須蔥白湯次又不已者葛根升麻湯恐太陽流入陽明用斷其路故以此湯主之地黃湯內如無犀角以升麻代之是知陽明藥非太陽藥也人或初病太陽證便與此湯是遺太陽不惟遺經反引太陽邪氣入陽明不能解也其變可勝言哉故不可不慎之況小兒乎</p>
<p>麻黃黃芩湯治小兒傷寒頭痛身壯熱無汗鼻塞目澀小便清者知不在裡可汗之</p>
<p>麻黃（三錢）　赤芍　黃芩（各一錢半）　甘草（炙）　桂枝（各半錢）</p>
<p>上為粗末水煎</p>
<p>按此太陽例藥也</p>
<p>惺惺散治傷寒時氣風熱痰壅咳嗽氣不和</p>
<p>桔梗　細辛　人參　甘草（炙）　白茯苓　白朮　栝蔞根（各一兩）</p>
<p>上為末每二錢水煎入薄荷五葉一方加防風川芎各一分</p>
<p>按此少陰例藥也</p>
<p>東垣麻黃升麻湯治小兒寒鬱而喘喉鳴臍中鳴腹滿鼻流清涕脈沉急而數</p>
<p>麻黃　草豆蔻（各一錢半）　益智仁（一分半）　厚朴　吳茱萸（各二分）　甘草（一分）　當歸尾　升麻　曲末　蘇木（各半分）　柴胡　黃芩（各一分）　紅花（少許）　蠍（二個）</p>
<p>上㕮咀作二服水煎稍熱服</p>
<p>按此太陽例藥也然有所兼之證故用是變法隨證加減之也</p>

<h3>治熱之劑</h3>
<p>錢氏瀉青丸治肝熱搐搦脈洪實</p>
<p>當歸　龍膽　山梔　川芎　大黃　羌活　防風</p>
<p>上等分蜜丸雞頭大每服一丸</p>
<p>按此瀉乙木之陰火藥也治風熱表裡之劑</p>
<p>瀉心湯治心經實熱</p>
<p>按此瀉丁火藥也</p>
<p>瀉黃散治脾熱目黃口不能吮乳</p>
<p>按以上治己土濕熱之藥風勝濕甘寒瀉火也與以上並治實熱之劑</p>
<p>瀉白散治肺熱目黃口不能吮乳喘嗽</p>
<p>按此瀉肺邪之有餘補辛金之不足也</p>
<p>導赤散治內熱小便赤黃心躁睡語</p>
<p>按此治丙火藥也</p>
<p>安神丸治邪熱驚悸面黃頰赤</p>
<p>按此治心肺胃熱氣分藥也清鎮之劑</p>
<p>以上方並見熱門</p>
<p>地黃丸治疳熱腎虛瀉血失音身瘦目翳生疥解囟不合長大不行可服取效</p>
<p>（方見補虛門）</p>
<p>按此治癸水不足藥也</p>
<p>地骨皮散治小兒肌熱</p>
<p>白虎湯治小兒發熱而渴</p>
<p>（方並見熱門）</p>
<p>生犀散治小兒肌熱</p>
<p>生犀　地骨皮　赤芍　柴胡　葛根　甘草</p>
<p>上㕮咀水煎</p>
<p>按此少陽陽明藥也</p>
<p>鱉甲飲治小兒骨熱潮熱盜汗</p>
<p>鱉甲（炙）　地骨皮　秦艽　柴胡　枳殼（炒）　知母　當歸（等分）</p>
<p>上㕮咀三歲一錢水煎加桃柳枝各三寸烏梅一個</p>
<p>按此少陽厥陰藥也氣血之劑</p>
<p>鎮心丸治內熱生驚痰盛</p>
<p>甜硝（一兩）　人參（一兩）　甘草（炙）　寒水石（燒一兩半）　山藥　茯苓（各二兩）　硃砂（一兩）　腦麝（各一錢）</p>
<p>上為末蜜丸雞頭要紅入胭脂　量兒大小與服</p>
<p>按此手太陰少陰足陽明太陽藥也</p>
<p>化毒丹治心胃內熱驚悸</p>
<p>生熟地黃（各五兩）　天門冬　麥門冬（去心焙各三兩）　玄參（二兩）　甘草（炙）　甜硝（各二兩）　青黛（一兩半）</p>
<p>上為末入硝煉蜜丸如雞頭大每半丸或一丸水下</p>
<p>按此手足太陰少陰藥也</p>
<p>甘露飲子治心胃熱咽痛口苦生瘡上攻牙齦腫</p>
<p>（方見熱門）</p>
<p>大黃丸</p>
<p>（方見傷風門）</p>
<p>絳雪丹治小兒諸熱陽盛發狂躁不安目赤煩渴</p>
<p>芒硝（一兩）　硃砂（一兩）</p>
<p>上為末浸蒸餅為丸雞頭大三歲兒一丸砂糖水化下無時</p>
<p>按以上二方陽明例藥也</p>
<p>易老羌活黃芩蒼朮甘草湯治壯熱體重而瀉</p>
<p>羌活　黃芩　蒼朮　甘草</p>
<p>上等分㕮咀水煎服</p>
<p>按此太陽陽明藥也</p>
<p>陳氏人參清膈散治小兒潮熱自汗骨蒸</p>
<p>人參　柴胡　當歸　芍藥　知母　桑白皮　白朮　黃耆　紫菀　地骨皮　茯苓　甘草　桔梗（各一兩）　黃芩（半兩）　石膏　滑石（各半兩）</p>
<p>上為粗末每三錢水煎入姜</p>
<p>按此手足太陰足少陽厥陰陽明藥也虛熱煩熱氣血皆可用</p>
<p>謹按以上諸方姑隨輕重例因舉其概至於食熱痰熱驚熱等候宜於後方內選用</p>

<h3>治濕熱攻下之劑</h3>
<p>錢氏牛黃奪命散治小兒肺脹喘滿胸高氣急兩脅扇動陷下鼻張悶亂嗽渴聲嗄痰涎潮塞俗謂之馬脾風者</p>
<p>黑白牽牛（各一兩半一半炒）　大黃　檳榔（各一兩）</p>
<p>上為末三歲兒每服二錢冷溫水調下涎多加膩粉少許無時</p>
<p>通膈丸</p>
<p>大黃　牽牛　木通（等分）</p>
<p>上為細末水丸粟米大每三五十丸量大小虛實與服</p>
<p>按以上二方陽明例藥也</p>
<p>治驚之劑　宜與風癇門兼看</p>
<p>錢氏涼驚丸</p>
<p>草龍膽　防風　青黛（各三錢）　鉤藤（二錢）　牛黃　麝（各一字）　黃連（五分）　龍腦（一字）</p>
<p>上糊丸粟米大每三五丸金銀湯下</p>
<p>按此治風熱之劑也</p>
<p>局方天麻防風丸治小兒驚風身熱喘粗多睡驚悸手足搐搦精神昏憒</p>
<p>天麻　防風　人參（各一兩）　蠍尾（炒半兩）　甘草　硃砂　雄黃（各二錢半）　牛黃　麝（各一錢）　殭蠶（炒半兩）</p>
<p>上為末煉蜜丸櫻桃大硃砂為衣每一丸薄荷湯化下</p>
<p>按此治風癇通關竅藥也</p>
<p>三因方治陽癇驚風熱證面赤身熱發搐直視牙緊</p>
<p>硃砂（一錢）　膩粉　麝（半錢）　蘆薈　白附子　甘草（各二錢）　胡黃連（一錢）　蠍梢（七個）　殭蠶（七個）　金箔（七片）　赤腳蜈蚣（一條炙）</p>
<p>上為末二歲以上服半錢金箔薄荷湯下</p>
<p>按此治風熱痰之劑透關通經絡藥也</p>
<p>全嬰方睡紅散治小兒急慢驚風手足搐搦目瞪神昏</p>
<p>牛黃　硼砂　腦子　真珠　水銀（砂子各半錢）　青黛　蠍尾（炒）　京墨（燒）　南星　半夏（同上薑製一斤）　蛇含石（淬各一錢）　金銀箔（各十片）　麝香（一字）　烏蛇尾（並項下七寸並酒浸一宿取出去皮骨炙一錢）</p>
<p>上為末三歲一字薄荷湯下</p>
<p>按此治風熱痰藥通關透肌骨之劑也非風邪下陷者不可輕用</p>
<p>東垣硃砂安神丸</p>
<p>（方見熱門）</p>
<p>按此寧心清神涼血之劑也</p>
<p>謝氏奪命丹治急驚不省人事眼定不動牙關不開唇白並黑者</p>
<p>南星　半夏（各四錢為末並以生薑汁和作餅子曬乾）　真珠（新白者二錢）　巴豆（去油淨一錢）　硃砂（四錢）　金箔　銀箔（各十片）　輕粉　麝（各半錢）</p>
<p>上九味各為末和勻飛羅面打糊為丸如黍米大每一歲兒一丸燈芯湯下</p>
<p>比金丸治小兒風熱丹毒急慢啞驚</p>
<p>前奪命丹中減去金銀箔加真鬱金末三錢丸如上法</p>
<p>利驚丸</p>
<p>前比金丸中去鬱金加腦子半錢白頸蚯蚓一條用刀截斷首尾兩頭齊跳者用之去土秤二錢丸服如上法</p>
<p>按此三方導痰藥也白餅子加減法</p>
<p>按以上諸方治陽癇之藥不問急慢但系陽證諸熱者宜隨表裡輕重擇用之</p>
<p>錢氏溫驚丸</p>
<p>天南星（為末入臘月牛膽中百日陰乾為末四兩）　硃砂（一錢）　天竺黃（一兩）　坯子胭脂片腦（各一錢）</p>
<p>上用牛膽汁和丸雞頭大每一丸小者半丸砂糖水化下</p>
<p>羌活膏治脾胃虛肝所熱盛生風或吐瀉後成慢驚者</p>
<p>羌活　川芎　人參　白附子　赤茯苓（各半兩）　天麻（一兩）　殭蠶（炒）　乾蠍（炒）　白花蛇（酒浸焙各一分）　川附子（炮）　防風　麻黃（各三錢）　肉豆蔻　母丁香　藿香葉　沉香　木香（各二錢）　輕粉（一字）　真珠末　牛黃（各一錢半）　龍腦（半字）　麝（一錢）　雄黃　辰砂（各一分以上七味各另研）</p>
<p>上為細末熟蜜劑旋丸大豆大每服一二丸食前薄荷湯或麥門冬湯下</p>
<p>三因方治陰癇慢驚</p>
<p>黑附子（銼去皮）　南星（生）　半夏（各二錢）　白附子（一錢半）</p>
<p>上研細井花水浸七日每日換水浸控干入硃砂二錢麝一錢拌勻每服一字薄荷湯下量大小與服或丸如粟米大每二十丸薄荷湯下此白丸子方也因分兩不同故兩存之</p>
<p>經驗方保生錠子治急慢驚風</p>
<p>蛇含石（四兩火煆醋淬十數次研為極細末）　南星（一兩先泡細切再炒）　白附子（去皮一兩）　硃砂（三錢另研極細）　麝（一錢）</p>
<p>上為細末用糯米粉煮作餅搗和前藥令勻作錠子臨用薄荷湯濃磨汁服一二口</p>
<p>全嬰方麝香餅治小兒急慢驚風進退不定荏苒經日乍靜乍動嘔吐痰涎潮搐甚者宜此</p>
<p>麝香　蠍尾（去毒）　蜈蚣（二條酒浸酥炙）　南星（炮）　川烏（炮）　白花蛇（酒浸一夕去骨皮焙以上各半兩）　乳香　鐵粉　硃砂　牛黃（各一錢）</p>
<p>上為末酒煮糊丸如雞頭大拈作餅子三歲兒一餅用薄荷湯下</p>
<p>按此厥陰例藥也非風在關竅肯綮者不可用義見中風門通關透骨例</p>
<p>全蠍散治小兒急慢驚風潮作不定心肺中風</p>
<p>蛇頭（一個酒浸）　蜈蚣（一條酥炙）　蠍（一枚）　草烏（一個去皮尖）　麻黃（去節一錢）　硃砂（一錢）　腦麝（各一字）</p>
<p>上為末一歲一字薄荷湯下</p>
<p>奪命散治小兒急慢驚風諸藥無效者一服見效</p>
<p>白附子　黑附子（炮）　南星（炮）　天麻　防風　半夏（炮）　麻黃（去節）　硃砂　蠍（新薄荷葉煨薑汁蘸炙三兩次各一錢）</p>
<p>上入麝香半錢為末三歲半錢薄荷薑汁更入酒些小熱湯共調下</p>
<p>按此二方太陽例藥也</p>
<p>鉤藤飲子治吐利脾胃氣弱虛風慢驚</p>
<p>鉤藤（三分）　蟬殼　防風　人參　麻黃（去節）　殭蠶（炒）　天麻　蠍尾（炒各半兩）　甘草（炙）　川芎（各一分）　麝（一錢另研）</p>
<p>上同為細末每服二錢水煎量多少與之寒多者加附子半錢</p>
<p>按此升陽越脾氣藥也</p>
<p>寧心膏治小兒精神不定恍惚不寧恐畏多哭驚魘</p>
<p>人參　白朮　白茯苓　茯神　山藥　羌活　甘草（炙各一錢）　硃砂（一錢）　腦麝（各一字）</p>
<p>上為末煉蜜丸如雞頭大二歲一丸薄荷湯化下</p>
<p>按此養氣疏風清神之藥也</p>
<p>寶鑑天麻散治小兒急慢驚風其效如神</p>
<p>半夏（七錢）　天麻（二錢半）　甘草（炙）　白茯苓　白朮（各三錢）</p>
<p>上水一盞入瓷器內煮水乾將生薑三錢同煮候乾為末每服一錢半薑棗湯調下</p>
<p>按此溫脾養胃之劑非止於疏風勝痰藥也大抵小兒血氣未充體虛者多或因病後致者宜與此調理而不為峻劑下陷轉成壞證者此三方則庶幾矣</p>
<p>謹按以上諸方治陰癇不問急慢驚但系陰證宜隨表裡輕重選用則半陰半陽慢脾之法例在其中矣經驗方嚏驚開關散牙關緊急者用之㗜鼻並擦牙</p>
<p>蜈蚣（一條炙）　直殭蠶（炒）　南星（各一錢）　麝（一字）　豬牙皂角（一定略燒存性）</p>
<p>上各為末研極細少許搐鼻如欲擦牙者用生薑汁蘸藥擦牙上</p>
<p>全嬰方探生散治小兒急慢驚風諸藥無效者吹鼻定死生</p>
<p>沒藥　雄黃（各一錢）　乳香（半錢）　麝（一字）</p>
<p>上為末少許吹鼻如眼淚鼻涕俱出者可治</p>
<p>按此二方捷嚏藥也</p>
<p>吐風散治小兒急中風口噤不開不省人事</p>
<p>全蠍（一個炒）　瓜蒂（十個炒）　赤小豆（三十粒）</p>
<p>上為末一歲一字溫米飲調下未吐再服</p>
<p>碧雲散治小兒急風卒中涎潮氣粗不省人事</p>
<p>石碌（四錢）　輕粉（一錢）</p>
<p>上為末每一字薄荷湯下酒少許同調下良久先吐後利</p>
<p>一方以銅青為末醋糊丸如雞頭大每一丸薄荷湯磨下須臾吐涎似膠以手拽出神效</p>
<p>天霜散治小兒急中卒風並急驚口噤搦搐涎盛昏塞不語</p>
<p>辰砂　粉霜　輕粉　南星（炮各半兩）　蠍尾　白附子　藿香葉（各一錢）</p>
<p>上為末一歲半字薄荷湯調下茶亦得未吐再服</p>
<p>按以上三方宣劑也宜選用然此方吐中兼汗下也錢氏利驚丸治小兒急驚風涎盛發熱潮搐</p>
<p>青黛　輕粉（各一錢）　牽牛（半兩）　天竺黃（二錢）</p>
<p>上為末白糊丸如小豆大二十丸薄荷湯下</p>
<p>按此下濕熱痰之劑也</p>
<p>全嬰驅風膏治小兒肝風筋脈拘急面紅目青眼上驚搐及胎風</p>
<p>辰砂　蠍尾　當歸　龍膽草　川芎　山梔　大黃　羌活　防風　甘草（各一錢）</p>
<p>上為末入麝香一字煉砂糖丸如雞頭大三歲一丸薄荷竹葉蜜湯化下</p>
<p>按此下風熱之劑也</p>
<p>珍珠丸治小兒急慢驚風發搐涎潮壯熱及痰嗽壅塞</p>
<p>白附子　滑石　巴豆（十五個去油）　輕粉　南星（各一錢）</p>
<p>上為末糊丸如小豆大三歲一二丸蔥白湯下</p>
<p>按此下食痰導滯之劑也白餅子加減法</p>
<p>通關散治小兒驚風已退聲不能言</p>
<p>上以南星大者炮為末三歲一錢豬膽汁調入嚥下喉中便能言</p>
<p>炙驚風法（附臍風撮口法）</p>
<p>寶鑑云小兒急驚風灸前頂一穴在百會前一寸若不愈須灸兩眉頭及人中一穴各三壯如小麥大</p>
<p>小兒慢驚風灸尺澤穴各七壯在肘中橫紋上動脈中炷如小麥大</p>
<p>初生小兒臍風撮口諸藥不效者取然谷穴在內踝前踝骨下陷中可灸三壯針入三分不宜見血立效</p>
<p>小兒癲癇瘛瘲脊強互相引灸長強穴二十壯在脊骶端跌地取之乃得</p>
<p>小兒癲癇驚風目眩灸神庭一穴七壯在鼻直上入髮際五分小兒風癇者先屈手指如數物乃發也灸鼻柱入髮際宛宛中灸三壯如小麥大</p>
<p>小兒驚癇先啼怖啼叫乃發也灸頂上旋毛中三壯及耳後青脈旺如小麥大</p>

<h3>治痰涎之劑</h3>
<p>青州白丸子</p>
<p>南星（三兩）　半夏（七兩）　白附子（二兩）　川烏（半兩各生用）</p>
<p>上為末絹袋盛井水擺盡為度別換水浸三五日曬乾糯米粉丸</p>
<p>按此治寒痰風痰藥也</p>
<p>抱龍丸治風痰壅盛驚搐昏睡</p>
<p>雄黃　辰砂　天竺黃（各四錢）　麝香（一錢）　牛膽南星（八錢入臘月牛膽中陰乾百日內用如無生者水浸二日焙用）</p>
<p>上為末煮甘草糊丸如皂子大三歲一丸量大小與服薄荷湯下</p>
<p>按此治風痰熱痰藥也</p>
<p>宣風散</p>
<p>檳榔（二個）　陳皮　甘草（各半兩）　牽牛（四兩半生半熟）</p>
<p>上為末每一錢量大小與服湯調下</p>
<p>按此下濕痰之劑也</p>
<p>褊銀丸治風涎膈實上熱及乳食不消脹氣喘</p>
<p>巴豆（半兩去油研）　好墨（八錢燒醋碎）　水銀（半兩）　黑鉛（一錢半與水銀結砂子）　麝香（半錢別研）</p>
<p>上將巴豆末並墨再研和勻入砂子等陳米粥和丸如綠豆大捻作餅子一歲一丸薄荷湯下</p>
<p>按此下食痰癖積藥也</p>
<p>謹按小兒多痰熱宜用抱龍丸與化毒丹等兼服故茲例不多錄</p>
<p>治內傷及癖積之劑</p>
<p>錢氏白餅子治腹中有癖但飲乳嗽而吐痰涎</p>
<p>方見痰飲門</p>
<p>按此下痰積食積藥也義見痰飲門</p>
<p>消積丸</p>
<p>丁香（九個）　砂仁（十二個）　巴豆（二個去油）　烏梅肉（三個）</p>
<p>上為末麵糊丸黍米大三歲以上三五丸以下三二丸溫水下</p>
<p>消堅丸消乳癖及下交奶又治痰熱膈實取積</p>
<p>硇砂末　巴豆（去油淨）　輕粉（各一錢）　水銀砂子（兩皂子大）　黃明膠末（五錢）</p>
<p>上同研勻入麵糊丸如麻子大倒流水下一歲兒一丸食後服</p>
<p>按此二方有寒熱輕重之分宜選用後法同</p>
<p>寶鑑三稜煎丸治小兒飲食過多痞悶疼痛宿食不化久而成癖</p>
<p>廣朮（黑角者）　荊三稜（二味濕紙裹煨為末各一兩）　大黃（去皮八兩）</p>
<p>上將大黃為末石器內以好醋浸令透慢火熬成膏和二藥為丸麻子大或綠豆大每一二十丸食後溫水下</p>
<p>鱉甲豬肚丸治癖發熱</p>
<p>鱉甲（九肋者七錢醋煮黃色）　青蒿　黃連（各七錢）　青皮　枳實（炒）　木香（各半兩）　柴胡（一兩）</p>
<p>上細末猔豬肚一個去脂貯藥蒸熟同和梧子大每一三十丸食後人參湯下</p>
<p>廣朮化癖丸治乳食不消心腹飽脹壯熱喘粗嘔吐痰逆食症乳癖</p>
<p>代赭石（醋淬）　當歸　硃砂（研）　枳殼（炒）　廣朮（炮）　荊山稜（炮各半兩）　木香（一兩）　麝香　巴豆（去油各一分）</p>
<p>上末研勻糊丸如麻子大每一歲兒二丸米飲下</p>

<h2>灸癖積法</h2>
<p>寶鑑云治小兒癖氣久不瘥中脘一穴章門二穴在大橫外直臍季脅端側臥屈上足舉臂取之各灸七壯臍後脊中灸二七壯</p>
<p>治小兒脅下滿瀉利體重四肢不收痃癖積聚腹痛不嗜食寒熱取脾俞二穴在第一椎下兩旁相去各一寸五分可灸七壯又治腹脹黃疸可灸三壯</p>

<h3>治瀉痢之劑</h3>
<p>錢氏白朮散</p>
<p>藿香葉　白朮　木香　白茯苓　甘草　人參（各一錢）　乾葛（二錢）</p>
<p>上為末每一錢至二錢水煎服</p>
<p>異功散</p>
<p>四君子湯加陳皮一方只用參朮甘草三味名溫中湯</p>
<p>按此二方補脾湯加減法也</p>
<p>益黃散</p>
<p>陳皮（一兩）　青皮　訶子肉　甘草（炙）　丁香（二錢）</p>
<p>上為細末每二錢水煎服</p>
<p>沒石子丸</p>
<p>木香　黃連（各二分）　沒石子（一個）　豆蔻仁（二個）　訶子肉（三個）</p>
<p>上為末飯丸麻子大米飲下十五丸量大小與之</p>
<p>按此二方兼止澀藥也</p>
<p>五苓散治瀉而渴</p>
<p>（方見濕門）</p>
<p>羌活膏治小兒泄瀉發搐</p>
<p>（方見前）</p>
<p>溫白丸治小兒脾氣虛困泄瀉瘦弱冷疳洞利或驚</p>
<p>天麻（半兩）　殭蠶（炒）　白附子　乾蠍　南星（浸各一錢）</p>
<p>上為末浸寒食麵為丸如綠豆大每五七丸至二三十丸薑湯下仍於寒食麵內養七日取出</p>
<p>回生散治小兒吐瀉</p>
<p>大南星（八九錢以上者）</p>
<p>上用地坑子一個深三寸燒赤入好酒半盞下南星卻用炭火三兩條蓋候南星微裂取出銼再炒放冷為細末每半錢或一字濃煎生薑防風湯調下</p>
<p>按此二方升肺脾之氣藥也</p>
<p>金液丹治吐利日久脾胃虛損手足厥逆神昏睡多露睛口鼻氣冷欲成慢驚或身冷脈微自汗小便不禁舶上硫黃十兩去砂石為末砂合子盛八分滿水和赤石脂封繼鹽泥固濟曬乾再入水罐內泥固濟火煆過候冷</p>
<p>上於乳缽內研為細末水浸蒸餅丸桐子大或如綠豆大每五十丸至百丸米飲下</p>
<p>按此厥陰例藥也</p>
<p>玉露散治傷熱吐瀉黃色</p>
<p>寒水石　石膏（墜白者各半兩）　生甘草（一分）</p>
<p>上同為細末每服半錢或一錢溫湯調下</p>
<p>按此陽明例藥也</p>
<p>豆蔻香連丸治泄瀉腹痛腸鳴</p>
<p>黃連（三分炒）　肉豆蔻　木香（各一分）</p>
<p>上為細末粟米飯丸米粒大每服十丸至二三十丸日夜各四五服米飲下</p>
<p>二聖丸治小兒臟腑或瀉或好久不愈</p>
<p>黃連　黃柏（去皮各一兩）</p>
<p>上為末入豬膽內煮熟丸如綠豆大每二三十丸米飲下</p>
<p>按此解毒湯變法也與前方不同宜選用</p>
<p>羌活黃芩蒼朮甘草湯治肚熱體重而瀉</p>
<p>（方見前）</p>
<p>茯苓半夏湯治風瀉而嘔</p>
<p>（方見痰飲門）</p>
<p>東垣升陽益胃湯</p>
<p>方（見補虛門）</p>
<p>湯氏助胃膏治小兒氣虛乳食不進腹痛泄瀉腸鳴</p>
<p>陳皮　山藥（各四兩）　甘草（炙）　砂仁　白茯苓　藿香　桂（各二兩）　肉果　人參　木香　丁香　白豆蔻（各一兩）</p>
<p>上為末煉蜜丸和成膏每服雞頭大量大小與之</p>
<p>按此出太陽例冬月時令中藥</p>
<p>局方水浸丹治伏暑傷冷冷熱不調霍亂吐利煩渴</p>
<p>巴豆（大者二十五個去皮研細去油盡）　黃丹（一兩炒）</p>
<p>上研勻用黃蠟熔汁為丸如梧子大每一丸以水浸少項別以新水吞之量大小與服</p>
<p>按此足陽明藥也</p>
<p>小香連丸治熱痢腹痛</p>
<p>木香　訶子（各一分）　黃連（半兩）</p>
<p>上為末飯和丸綠豆大米飲下十丸至二三十丸頻服之</p>
<p>胃風湯</p>
<p>（方見泄瀉門）</p>
<p>全嬰方訶梔散治小兒純下血痢腹痛</p>
<p>訶子（半兩燒去核）　梔子仁（一錢半）</p>
<p>上為末三歲半錢米湯調下食前</p>
<p>按此治熱之劑也</p>
<p>桃花丸治小兒赤白痢腹痛</p>
<p>赤石脂　川乾薑（炮等分）</p>
<p>上為末糊丸如小豆大三歲三十丸米湯下</p>
<p>按此治寒之劑也</p>
<p>澀腸丸治小兒下痢赤白後重頻並</p>
<p>龍骨　海螵蛸　訶子（炮去核等分）</p>
<p>上為末糊丸如小豆大三十丸米湯下</p>
<p>按此止澀之劑也</p>
<p>東垣厚腸丸治小兒乳食不能克化或生腹脹瘦弱痢瀉無常色</p>
<p>橘皮（三分）　大麥面（半錢）　半夏（三分）　枳實（半錢）　蒼朮（三分）　青皮（二分）　人參（三分）　厚朴（二分）　曲末（半錢）</p>
<p>上為細末煮糊為丸如麻子大每二十丸溫水下食前</p>
<p>按此足陽明太陰藥也</p>
<p>按以上諸方姑備其例宜兼看瀉痢二門而分治之</p>

<h3>治咳嗽之劑</h3>
<p>麻黃湯治傷風咳嗽喘急無汗</p>
<p>（方見寒門）</p>
<p>按此治風寒之劑也</p>
<p>敗毒散治時氣咳嗽</p>
<p>方見前</p>
<p>按此治風溫之劑也</p>
<p>紫菀散治小兒咳嗽上氣喉中水雞之聲</p>
<p>射干　紫菀　款冬花（各三錢）　麻黃（四錢）　細辛（二錢）　半夏（一錢）　五味子（六錢）</p>
<p>上㕮咀三歲兒一錢水煎入薑棗少許</p>
<p>百部飲治小兒喘嗽日夜不得睡目鮮如突出之狀</p>
<p>百部　生薑（各八錢）　細辛　甘草（各三錢）　貝母　白朮　五味子（各二錢）　桂心（四錢）　麻黃（二錢）</p>
<p>上㕮咀三歲兒一錢水煎</p>
<p>按此二方太陽例藥宜分輕重選用</p>
<p>紫蘇子散治小兒咳逆上氣因乳哺無度內挾風冷傷肺氣或啼未定與乳乳與氣相逆不得下</p>
<p>蘇子　訶子　蘿蔔子　杏仁（炒）　木香　人參（各二錢）　青皮　甘草（各一錢半）</p>
<p>上為末每一錢水煎入姜量大小與服</p>
<p>按此下氣導痰藥也</p>
<p>葶藶丸治乳食沖肺咳嗽面赤痰喘</p>
<p>甜葶藶（隔紙炒）　黑牽牛（炒）　漢防己　杏仁（炒各一錢）</p>
<p>上為末入杏仁泥取蒸陳棗肉和再搗為丸如麻子大每五丸至七丸生薑湯下</p>
<p>按此下濕之劑也</p>
<p>全嬰方雄朱丸治小兒咳嗽有痰潮熱</p>
<p>雄黃（一錢半）　巴豆（七粒）　半夏（半兩）</p>
<p>上為末糊丸小豆大一歲二丸薑湯下</p>
<p>按此導風痰濕痰乳癖藥也</p>
<p>潤肺散治小兒涎嗽不已氣急煩渴</p>
<p>麻黃（二錢）　甘草（一錢）　人參　知母（各二錢半）　陳皮（一分）　桔梗　阿膠（炒）　百部（各半錢）</p>
<p>上為末三歲一錢水煎</p>
<p>按此手太陰足太陽藥也</p>
<p>人參丸治小兒咳嗽有痰氣急噁心</p>
<p>人參　半夏　白朮　川薑　南星（炮）</p>
<p>上等分為末姜糊丸小豆大三十丸薑湯下</p>
<p>按此手足太陰藥也</p>
<p>參杏膏治小兒久新咳嗽氣急噁心有痰咯血</p>
<p>人參　阿膠　杏仁（炒）　款冬花　五味子　甘草　訶子　貝母</p>
<p>上等分為末煉蜜丸雞頭大三歲兒一丸白湯下</p>
<p>補肺散治小兒久患咳嗽氣急有痰</p>
<p>阿膠　糯米（各一兩）　馬兜鈴　甘草（各半兩）　杏仁（七十粒）　大力子（一分）</p>
<p>上㕮咀三歲兒一錢水煎服</p>
<p>按此二方手太陰之的藥也</p>
<p>瀉肺散治小兒肺氣熱盛而咳</p>
<p>（方見熱門瀉白散）</p>

<h3>治嘔吐之劑</h3>
<p>茯苓半夏湯</p>
<p>（方見前瀉劑）</p>
<p>回生散治小兒吐瀉</p>
<p>（方見前）</p>
<p>異功散</p>
<p>（方見前瀉劑）</p>
<p>藿香散治脾胃虛有熱面赤嘔噦</p>
<p>麥門冬　半夏　甘草（炙）　石膏（各半兩）　藿香（一分）</p>
<p>上為末每半錢至一錢水煎入姜</p>
<p>全嬰方消食丸治小兒生冷傷脾腹痛惡心</p>
<p>（即局方小七香丸）</p>
<p>拔萃定吐紫金核</p>
<p>半夏末（制）　人參　白朮　木香　丁香　藿香（各二錢半）</p>
<p>上為末稀糊為丸如李核大後用沉香硃砂各一錢研勻為衣陰乾每一丸棗湯磨下</p>
<p>謝氏燒針丸專主吐逆</p>
<p>府丹不拘多少</p>
<p>上件研極細去皮小棗肉和劑為雞頭大每用針簽於燈上燒灰為末乳汁下一丸</p>
<p>按此亦劫劑也以上方唯藿香散出陽明例藥餘溫劑宜隨輕重選擇出理中例</p>

<h3>治疳之劑</h3>
<p>錢氏木香丸治小兒疳瘦腹大</p>
<p>木香　青黛　檳榔　豆蔻（各一分）　麝香（一錢半）　續隨子（一兩）　蝦蟆（三個燒存性）</p>
<p>上為末蜜丸綠豆大每三五丸至一二十丸薄荷湯下</p>
<p>按此手足太陰藥也</p>
<p>六味地黃丸治小兒疳瘦不行解囟骨熱</p>
<p>方（見補虛門）</p>
<p>全嬰方蘆薈丸治小兒疳氣腹急骨熱</p>
<p>蘆薈　木香　檳榔（各一分）　黃連（一兩）　蕪荑（去皮）　青皮　陳皮（各半兩）　巴豆（三七粒同上四味炒黃去豆）　蝦蟆（酒浸炙黃去骨一兩）</p>
<p>上為末豬膽丸小豆大三歲三十丸米湯下</p>
<p>按此手少陰手足太陰藥也</p>
<p>蒸雞丸治小兒疳癆骨蒸潮熱盜汗瘦弱腹急面黃食不生肌肉</p>
<p>黃連（二兩）　柴胡（一兩）　蕪荑　鶴蝨（各半兩）　秦艽　知母　紫芩　使君子（去殼炒各一兩）</p>
<p>上為末黃雄雞一隻重一斤籠之專以大麻子飼之五日後去毛及腸肚淨入前末子以線縫之取小甑子先以黑豆鋪甑底三寸安雞四旁及上黑豆蓋之早蒸至晚取肉研和硬入酒糊丸如小豆大二歲二十丸加減與之米飲下忌豬肉</p>
<p>按此手少陰足少陽藥也</p>
<p>肥兒丸截疳殺蟲治腹脹消食</p>
<p>使君子（肉）　蘿蔔子（各二兩）　小紅棗（肉一兩）　糖球子（末）　飛羅面（各二兩）</p>
<p>上取好黃土和作一爐墩子內底下蘿蔔片鋪一層次將使君子肉鋪在當中次又鋪蘿蔔一層上安棗肉蓋於上以泥封固其外以炭火煆至內三物熟爛了取出以飛面球子末和勻丸如麻子大量兒大小與服米飲下</p>
<p>按此足陽明太陽藥也</p>
<p>五疳消食丸消疳殺蟲退熱磨積進食</p>
<p>使君子（肉炒）　麥蘖（炒）　陳皮　麥曲（炒）　蕪荑　草龍膽　黃連（炒）　糖球子（等分）</p>
<p>上為細末陳米飯為丸如黍米大每十丸米飲下</p>
<p>按此手少陰太陰藥也然疳證自有虛實積熱等致不同以上諸方未能以盡其變學者自宜推格治之</p>

<h3>治瘡疹之劑</h3>
<p>升麻湯治小兒瘡疹未出發熱</p>
<p>升麻　葛根　芍藥　甘草</p>
<p>上㕮咀水煎</p>
<p>按此足太陽陽明藥也</p>
<p>錢氏四聖散治瘡疹出不快</p>
<p>紫草　木通　甘草（炙）　枳殼（炒）</p>
<p>上等分為粗末每一錢水煎服陳氏加黃耆</p>
<p>按此足陽明手太陰藥也</p>
<p>調肝散治瘡疹大盛宜服此令瘡不入眼</p>
<p>生犀（二錢半）　龍膽草（一錢）　黃耆（半兩）　大黃（二錢）　桑白皮（半兩炒）　鉤藤子（各一錢）　石膏（半兩）　麻黃　栝蔞　甘草</p>
<p>上為粗末每二錢水煎服食後</p>
<p>按此手太陰足陽明藥也內外實者非此不可</p>
<p>化毒湯治豆瘡已出不快</p>
<p>紫草茸　升麻　甘草（炙等分）</p>
<p>上㕮咀入粳米五十粒水煎</p>
<p>按此足陽明藥也</p>
<p>鼠黏子湯治豆瘡欲出未能得透皮膚熱眼赤心煩咽嗌不利</p>
<p>鼠黏子（炒四錢）　荊芥穗（二錢）　甘草（一錢）　防風（半錢）</p>
<p>上為細末沸湯點服去防風名消毒散</p>
<p>按此太陽少陽藥首論溫平者此也</p>
<p>活血散治豆瘡出不快</p>
<p>白芍藥（炒一錢）</p>
<p>上為末酒調服腹痛溫熱水調下</p>
<p>按此正的太陰藥也海藏云張和之治四肢出不快加防風大效</p>
<p>犀角地黃湯治瘡疹出太盛便血或鼻衄</p>
<p>犀角（一兩）　生地黃（二兩）　赤芍（三分）　牡丹皮（一兩）</p>
<p>上㕮咀三歲兒一二錢水煎服</p>
<p>按此足太陰少陰手太陰藥也</p>
<p>葛根麥門冬散治小兒熱毒斑瘡出多心神煩悶</p>
<p>葛根　麥門冬（各三錢）　人參（二錢）　石膏（半兩）　升麻　甘草　茯苓（各二錢）　赤芍（一錢）</p>
<p>上㕮咀每三錢水煎服</p>
<p>按此足陽明手太陰藥也</p>
<p>連翹散治瘡痘發熱</p>
<p>連翹　防風　梔子　甘草</p>
<p>上為末水煎</p>
<p>按此治熱在外而不厥少陽藥也</p>
<p>如聖飲子治瘡疹毒攻咽嗌腫痛</p>
<p>桔梗　甘草　鼠黏子（炒各一兩）　麥門冬（半兩）</p>
<p>上為末竹葉同煎二三錢</p>
<p>按此手太陰少陰藥也</p>
<p>解毒防風湯</p>
<p>防風　地骨皮　黃耆　芍藥　荊芥　枳殼　鼠黏子（各半兩）</p>
<p>上為粗末每服四五錢水煎</p>
<p>按此手足太陰藥也</p>
<p>真牙湯治癍瘡黑陷者</p>
<p>人牙二枚燒存性入麝香少許</p>
<p>上為末用紫草升麻湯調下</p>
<p>御藥院方無價散治癍瘡不出黑陷欲死者</p>
<p>人貓豬犬糞臘月內燒為灰</p>
<p>上為末每一字蜜湯調服量大小與之</p>
<p>按此二方劫劑也</p>
<p>當歸丸治瘡疹能食而大便秘</p>
<p>當歸（半兩）　甘草（一錢）　黃連　大黃（各二錢半）</p>
<p>上將歸熬膏子入下三味末為丸漸加服至利為度</p>
<p>按此足陽明厥陰藥也</p>
<p>棗變百祥丸</p>
<p>紅牙大戟（去骨一兩）　青州棗（去核三十個）</p>
<p>上用水一碗同煎至水盡為度去大戟不用將棗焙乾可和作劑從少至多服至利為度</p>
<p>按此足少陰藥也</p>
<p>陳氏異功散治小兒痘瘡欲靨之際頭溫足指冷或腹脹瀉渴氣促或身不壯熱悶亂不寧臥則哽氣煩渴咬牙</p>
<p>木香（三錢半）　官桂（二錢）　當歸（三錢半）　人參（二錢半）　茯苓（二錢）　陳皮　厚朴（二錢半）　白朮（二錢）　半夏（一錢半）　丁香　肉豆蔻（二錢半）　附子（一錢半）</p>
<p>上為粗末每二三錢水煎入薑棗</p>
<p>按此足太陽少陰厥陰手足太陰藥也</p>
<p>謹按以上瘡疹諸方有升散補脾涼血瀉火清神攻</p>
<p>下溫中補劫之法不同學者自宜取擇</p>
<p>局方涼膈散治瘡痘已出發熱作渴脈實悶亂便實者</p>
<p>方見火門</p>
<p>謹按瘡瘍已發有寒熱溫涼不同形氣虛盛之異以上二方宜對脈證選用有起死回生之效也足陽明藥</p>
<p>地骨皮鼠黏子湯　本方加地骨皮</p>
<p>桔梗甘草鼠黏子湯</p>
<p>桔梗甘草梔子湯</p>
<p>防風芍藥甘草湯　並三味治證見前</p>
<p>升麻加紫草湯</p>
<p>升麻湯加紫草</p>
<p>荊芥甘草防風湯</p>
<p>三味治證見前</p>
<p>紫草甘草枳殼湯</p>
<p>四聖散減木通</p>
<p>連翹防風湯</p>
<p>前連翹散減梔子</p>
<p>並治證見前論</p>
